<header data-type="book">
<h1>醫方集解</h1>
<dl class="元資料">
<div><dt>作者</dt><dd>汪昂</dd></div>
<div><dt>朝代</dt><dd>清</dd></div>
<div><dt>年份</dt><dd><data value="1682">公元1682年</data></dd></div>
<div><dt>版式</dt><dd>今版</dd></div>
<div><dt>直書</dt><dd>橫書</dd></div>
</dl>
</header>
<pre data-sec="p">
補養之劑
　｛補者，補其所不足也，養者，栽培之，將護之，使得生遂條達，而不受戕賊之患也，
　人之氣稟，罕得其平，有偏於陽而陰不足者，有偏於陰而陽不足者，
　故必假藥以滋助之，而又須優游安舒，假之歲月，使氣血歸於和平，乃能形神俱茂，
　而疾病不生也，經曰：聖人不治已病治未病，不治已亂治未亂，夫病已成而後藥之，
　亂已成後治之，譬猶渴而穿井，𩰚而鑄兵，不亦晚乎，故先補養，然補養非旦夕可效，
　故以丸劑居前，湯劑居後。 ｝
</pre>
<pre data-sec="p">
編號：補養001
方名：六味地黃丸
提要：補真陰，除百病
出處：錢氏仲陽因仲景八味丸減去桂附，以治小兒，
以小兒純陽，故減桂附，今用通治大小證 
主治：治肝腎不足，真陰虧損，精血枯竭，
　憔悴羸弱，腰痛足酸，自汗盜汗，水泛為痰。〔仲景曰：氣虛有痰，
　宜腎氣丸補而逐之，丹溪曰：久病陰火上升，津液生痰不生血，宜補血以制相火，
　其痰自除。 〕發熱欬嗽。 〔腎虛則移熱於肺而欬嗽，按之至骨，其熱烙手，
　骨困不任為腎熱。 〕頭暈目眩。 〔直指方云，淫慾過度，腎氣不能歸元，
　此氣虛頭暈也，吐衄崩漏，脾不攝血，致血妄行，此血頭暈。 〕耳鳴耳聾，遺精便血，
　消渴淋瀝，失血失音，舌燥喉痛，虛火牙痛，足跟作痛，下部瘡瘍等證。
　〔諸證皆由腎水不足，虛火上炎所致，詳註分見各門。 〕
組成：地黃〔砂仁酒拌九蒸九曬八兩〕、山茱肉〔酒潤〕、山藥〔四兩〕、茯苓〔拌乳〕、
　丹皮、澤瀉〔三兩〕、蜜丸，空心鹽湯下，冬酒下
加減：錢氏加減法，血虛陰衰，熟地為君，
　精滑頭昏，山茱為君，小便或多或少，或赤或白，茯苓為君，
　小便淋瀝，澤瀉為君，心虛火盛及有瘀血，丹皮為君，
　脾胃虛弱，皮膚乾濇，山藥為君，言為君者，其分用八兩，地黃只用臣分兩。
方義：
此足少陰厥陰藥也，熟地滋陰補腎，
　生血生精，山茱溫肝逐風，濇精祕氣，牡丹瀉君相之伏火，涼血退蒸。
 〔李時珍曰：伏火即陰火也，陰火即相火也，世人專以黃蘗治相火，不知丹皮之功更勝也，
　丹者南方火色，牡而非牝，屬陽故能入腎，瀉陰火，退無汗之骨蒸。〕
　山藥清虛熱于肺脾，補脾固腎。 〔能濇精。 〕茯苓滲脾中溼熱，而通腎交心，
　澤瀉瀉膀胱水邪，而聰耳明目。 〔解見後註。 〕六經備治，而功專腎肝，寒燥不偏，
　而補兼氣血，苟能常服，其功未易殫述也。 ｛或謂腎氣丸為補水之劑，
　以熟地大補精血故也，不知精血足則真陽自生，況山藥茱萸，皆能濇精固氣，
氣者火也，水中之火，乃為真陽，此劑水火兼補，不寒不燥，至平淡，至神奇也，
　或曰腎氣丸實補肝藥也，腎為肝母，子虛則補母之義，古云，肝腎之病，同一治也，
　昂按：腎氣丸熟地溫而丹皮涼，山藥濇而茯苓滲，山茱收而澤瀉瀉，補腎而兼補脾，
　有補而必有瀉，相和相濟，以成平補之功，乃平淡之神奇，所以為古今不易之良方也，
　即有加減，不過一二味，極三四味而止，今人多揀本草補藥，任意加入，有補無瀉，
　且客倍於主，責成不專，而六味之功反退處於虛位，失製方之本旨矣，
　此後世庸師之誤也，李士材曰：用此方者，有四失，地黃非懷慶則力薄，
　蒸曬非九次則不熟，或疑地黃之滯而減之，則君主弱，或惡澤瀉之瀉而減之，
　則使力薄，故歸咎於藥之無功，毋乃愚乎，按擇瀉本經云聰耳明目，
　為其能滲下焦之溼熱也，溼熱既除，則清氣上行，故能養五臟，起陰氣補虛損，
　止頭旋，有聰耳明目之功，是以古方用之，今人多以昏目疑之，蓋服之太多，
　則腎水過利而目昏，若古方配合，多寡適宜，未易增減也。
</pre>
<pre data-sec="p">
編號：補養001
方名：六味地黃丸
續
加減方：
本方煎服名六味地黃湯，治同。
　｛趙養葵作醫貫，專用此湯大劑治病，且云即以傷寒口渴言之，邪熱入於胃府，
　消耗津液，故渴，恐胃汁乾，急下之以存津液，其次者，但云欲飲水者不可不與，
　不可多與，別無治法，縱有治者，徒知以芩連梔蘗麥冬五味花粉，甚則石膏知母，
　此皆有形之水，以沃無形之火，安能滋腎肝之真陰乎，若以六味地黃大劑服之，
　其渴立愈，何至傳至少陰而成燥實堅之證乎，昂按以地黃湯治傷寒，亦趙氏之創見也。｝
　本方加附子肉各一兩，名桂附八味丸。 〔崔氏〕治相火不足，虛羸少氣，
　王冰所謂益火之原以消陰翳也，尺脈弱者宜之。 ｛李士材曰：腎有兩枚，皆屬於水，
　初無水火之別，仙經曰：兩腎一般無二樣，中間一點是陽精，兩腎中間，穴名命門，
　相火所居也，一陽生於二陰之間，所以成乎坎而位於北也，李時珍曰：
　命門為藏精係胞之物，其體非脂非肉，自膜裹之，在脊骨第七節兩腎中央，系著于脊，
　下通二腎，上通心肺貫腦，為生命之原，相火之主，精氣之府，人物皆有之，
　生人生物，皆由此出，內經所謂七節之旁中有小心是也，以相火能代心君行事，
　故曰小心，昂按：男女媾精，皆非稟此命火以結胎，人之窮通壽夭，皆根於此，
　乃先天無形之火，所以主云為而應萬事，蒸糟粕而化精微者也，無此真陽之火，
　則神機滅息，生氣消亡矣，惟附子肉桂，能入腎命之間而補之，故加入六味丸中，
　為補火之劑，有腎虛火不歸經，大熱煩渴，目赤脣裂，舌上生刺，喉如煙火，
　足心如烙，脈洪大無倫，按之微弱者，宜十全大補湯，吞八味丸，或間燥熱如此，
　復投桂附，不以火濟火乎，曰：心包相火附於命門，男以藏精，女以係胞，
　因嗜慾竭之，火無所附，故厥而上炎，且火從腎出，是水中之火也，火可以水折，
　水中之火，不可以水折，桂附與火同氣而味辛，能開腠理，致津液，通氣道，
　據其窟宅而招之，同氣相求，火必下降矣，然則桂附者，固治相火之正藥歟，
　八味丸用澤瀉，寇宗奭謂其接引桂附，歸就腎經，李時珍曰：非接引也，茯苓澤瀉，
　皆取其瀉膀胱之邪氣也，古人用補藥必兼瀉邪，邪去則補藥得力，一闔一闢，
　此乃玄妙，後世不知此理，尊一於補，必致偏勝之害矣，漢武帝病消渴，曾服此丸，
　喻嘉言曰：下消之證，飲水一斗，小便亦一斗，故用此以折其水，使不順趨，
　夫腎水下趨則消，腎水不上騰則渴，舍此安從治哉，金匱又用此方治腳氣，
　上入少腹不仁，又治婦人轉胞，小便不通，更其名為腎氣丸，蓋取收攝腎氣歸元之義。｝
　本方加黃蘗知母各二兩，名知蘗八味丸，治陰虛火動，骨痿髓枯，
　王冰所謂壯水之主以制陽光也，尺脈旺者宜之。 ｛此以補天一所生之水也，朱丹溪曰：
　君火者，心火也，人火也，可以水滅，可以直折，黃連之屬可以制之，相火也，
　天火也，龍雷之火也，陰火也，不可以水溼折之，當從其類而伏之，
　惟黃蘗之屬可以降之，按知蘗八味丸與桂附八味丸，寒熱相反，而服之者皆能有功，
　緣人之氣稟不同，故補陰補陽，各有攸當，藥者原為補偏救弊而設也，
　醫貫曰左尺脈虛細數者，是腎之真陰不足，宜六味丸以補陰，右尺脈沉細數者，
　是命之相火不足，宜八味丸以補陽，至於兩尺微弱，是陰陽俱虛，宜十補丸，
　此皆滋先天化源，自世之補陰者，率用知蘗反戕脾胃，多致不起，不能無憾，
　故特表而出之，又曰：王節齋云，凡酒色過度，損傷肺腎真陰者，不可過服參耆，
　服多者死，蓋恐陽旺而陰消也，自此說行而世之治陰虛欬嗽者，視參耆如砒鴆，
　以知蘗為靈丹，使患此證者，百無一生，良可悲也，蓋病起房勞，真陰虧損，
　陰虛火上故欬，當先以六味丸之類補其真陰，使水升火降，隨以參耆救肺之品，
　補腎之母，使金水相生，則病易愈矣，世之用寒涼者，固不足齒，間有知用參耆者，
　不知先壯水以制火，而遽投參耆以補陽，反使陽火旺而金益受傷，
　此不知後先之著者也。 ｝
　本方加桂一兩，名七味地黃丸，引無根之火，降而歸元，
　本方加五味三兩，名都氣丸，治勞嗽，〔益肺之源以生腎水，再加桂亦治消渴。〕
　本方加五味二兩，麥冬三兩，名八仙長壽丸，再加紫河車一具，並治虛損勞熱。
　〔河車名混沌皮，本人之血氣所生，故能大補氣血〕
　本方加杜仲〔薑炒〕牛膝〔酒洗〕各二兩，治腎虛腰膝酸痛。
　本方去澤瀉，加益智仁三兩，〔鹽酒炒〕治小便頻數，〔益智辛熱，濇精固氣。〕
　本方用熟地二兩，山藥、山茱、丹皮歸尾、五味、柴胡、各五錢，
　茯神、澤瀉、各二錢半，蜜丸，硃砂為衣，名益陰腎氣丸。 〔即明目地黃丸，東垣〕
　治腎虛目昏。 〔加柴胡者，所以升陽於上也〕
　桂附八味丸，加車前牛膝，名腎氣丸，〔金匱〕治蠱脹，〔別見溼門〕。
</pre>
<pre data-sec="p">
編號：補養002
方名：七寶美髯丹
提要：補肝腎
出處：邵應節
主治：治氣血不足，羸弱，周痹，腎虛無子，消渴，淋瀝，遺精崩帶，癰瘡，痔腫等證。
　｛周痹，周身痿痺也，由氣血不足，無子由腎冷精衰，消渴淋瀝，由水不制火，
　遺精由心腎不交，崩帶瘡痔，由營血不調。
組成：何首烏〔大者赤白各一斤去皮切片黑豆拌九蒸九曬〕白茯苓〔乳拌〕牛膝〔酒浸同首
　烏第七次蒸至第九次〕當歸〔酒洗〕枸杞〔酒浸〕菟絲子〔酒浸蒸各半斤〕破故紙〔
　黑芝麻拌炒四兩淨〕蜜丸，鹽湯或酒下，並忌鐵器。
方義：此足少陰厥陰藥也，
　何首烏澀精固氣，補肝堅腎為君，茯苓交心腎而滲脾溼，牛膝強筋骨而益下焦，
　當歸辛溫以養血，枸杞甘寒而補水，菟絲子益三陰而強衛氣，補骨脂助命火而暖丹田，
　此皆固本之藥，使榮衛調適，水火相交，則氣血太和，而諸疾自已也。
　｛何首烏流傳雖久，服者尚寡，明嘉靖間方士邵應節進此方，世宗服之，連生皇子，
　遂盛行於世，昂按：地黃何首烏皆君藥也，故六味丸以地黃為君，七寶丹以何首烏為君，
　各有配合，未可同類而共施也，即有加減，當各依本方隨病而施損益，
　今人多以何首烏加入地黃丸中，合兩方為一方，是一藥二君，安所適從乎，
　失製方之本旨矣。
加減方：
</pre>
<pre data-sec="p">
編號：補養003
方名：還少丹
提要：陰陽平補
出處：楊氏
主治：治脾腎虛寒，血氣羸乏，不思飲食，發熱盜汗，遺精白濁，肌體瘦弱，牙齒浮痛等證。
　｛腎為先天之根本，脾為後天之根本，二本有傷，則見上項諸證，故未老而先衰，
　二本既固，則老可還少矣。 ｝
組成：熟地黃〔二兩〕、山藥、牛膝〔酒浸〕、枸杞〔酒浸兩半〕、山茱肉、茯苓〔乳拌〕、
　杜仲〔薑汁炒斷絲〕、遠志〔去心〕、五味子〔炒〕、楮實〔酒蒸〕、小茴香〔炒〕、
　巴戟天〔酒浸〕、肉蓯蓉〔酒浸一兩〕、石菖蒲〔五錢〕、加棗肉蜜丸，鹽湯或酒下。
加減：一方茯苓換茯神，加川續斷，名打老兒丸。 ｛婦人年過百歲，打其老兒子，
　不肯服此丸。 ｝
方義：此手足少陰足太陰藥也，兩腎中間有命火，乃先天之真陽，
　人之日用云為，皆此火也，此火衰微，則無以薰蒸脾胃，飲食減少，而精氣日衰矣，
　蓯蓉巴戟，能入腎經血分，茴香能入腎經氣分，同補命門相火之不足，
　火旺則土強而脾能健運矣，熟地枸杞，補水之藥，水足則有以濟火，而不亢不害矣，
　杜仲牛膝，補腰膝以助腎，茯苓山藥，滲溼熱以助脾，山茱五味，生肺液而固精，
　遠志菖蒲，通心氣以交腎，〔遺精白濁，由于心腎不交。 〕大棗補氣益血，潤肺強脾，
　楮實助陽補虛，充肌壯骨，此水火平調，脾腎交補之劑也。
加減方：丹溪去楮實，更名滋陰大補丸。 ｛此陰陽平補之劑，而曰滋陰者，腎為陰臟也。 ｝
</pre>
<pre data-sec="p">
編號：補養004
方名：黑地黃丸
提要：健脾補腎
出處：
主治：治脾腎不足，房室虛損，形瘦無力，面色青黃，〔此脾腎兩傷之證。 〕亦治血虛久痔。
　｛氣不攝血則妄行，濕熱下流則成痔，潔古曰：此治血虛久痔之聖藥。 ｝
組成：蒼朮〔油浸〕、熟地黃〔一斤〕、五味子〔半斤〕、乾薑〔春冬一兩秋七錢夏五錢〕、
　棗肉丸，米飲或酒下。
方義：此足太陰少陰藥也，喻嘉言曰：此方以蒼朮為君，地黃為臣，
　五味為佐，乾薑為使，治脾腎兩臟之虛，而去脾溼，除腎燥，兩擅其長，超超元箸，
　視後人之脾腎雙補，藥味龐雜者，相去不已遠耶。
加減方：
</pre>
<pre data-sec="p">
編號：補養005
方名：虎潛丸
提要：補陰
出處：
主治：治精血不足，筋骨痿弱，足不任地，及骨蒸勞熱，〔肝主筋，血不足，則筋痿，
　腎主骨，精不足，則骨痿故步履為艱也，人之一身，陽常有餘，陰常不足，骨蒸勞熱，
　本乎陰虛。 〕
組成：黃蘗〔鹽酒炒〕、知母〔鹽酒炒〕、熟地黃〔三兩〕、
　虎脛骨〔酥灸一兩〕、龜板〔酥炙四兩〕、瑣陽〔酒潤〕、當歸〔酒洗兩半〕、
　牛膝〔酒蒸〕、白芍〔酒炒〕、陳皮〔鹽水潤二兩〕、羯羊肉酒煮爛，搗丸，鹽湯下，
加減：冬加乾薑一兩
加減方：丹溪加乾薑，白朮，茯苓，甘草，五味，菟絲，紫河車，名補益丸，
　治痿，一方加龍骨，名龍虎濟陰丹，治遺洩
方義：此足少陰藥也，黃蘗知母熟地，
　所以壯腎水而滋陰，當歸芍藥牛膝，所以補肝虛而養血，牛膝又能引諸藥下行，
　以壯筋骨，蓋肝腎同一治也，龜得陰氣最厚，故以補陰而為君虎得陰氣最強，
　故以健骨而為佐，用脛骨者，虎雖死猶立不仆，其氣力皆在前脛，故用以入足，
　從其類也，瑣陽益精壯陽，養筋潤燥，然數者皆血藥，故又加陳皮以利氣，
　加乾薑以通陽，羊肉甘熱屬火而大補，亦以味補精以形補形之義，使氣血交通，
　陰陽相濟也，名虎潛者，虎陰類，潛藏也，一名補陰丸，蓋補陰所以稱陽也。
　｛凡陽勝者不必瀉陽，只補其陰以配陽，使水火均平，自無偏勝之患也。 ｝
</pre>
<pre data-sec="p">
編號：補養006
方名：天真丸
提要：補氣血
出處：
主治：治一切亡血過多，形槁肢羸，飲食不進，腸胃滑泄，津液枯竭，久服生血益氣，
　暖胃駐顏。
組成：精羊肉〔七斤去筋膜脂皮批開入下藥末〕、肉蓯蓉、山藥〔濕者十兩〕、
　當歸〔十二兩酒洗〕、天冬〔去心一斤〕、為末，安羊肉內，縛定，用無灰酒四缾，
　煮令酒乾，入水二斗，煮爛，再入後藥，黃耆〔五兩〕、人參〔三兩〕、
　白朮〔二兩〕為末，糯米飯作餅，培乾，和丸，溫酒下，如難丸，用蒸餅杵丸。
方義：此手足太陰藥也，喻嘉言曰：此方可謂長于用補矣，人參羊肉同功，
　〔十劑曰補可去弱，人參羊肉之屬是也，人參補氣，羊肉補形。
　〕而蓯蓉山藥為男子之佳珍，合之當歸養榮，黃耆益衛，天冬保肺白朮健脾，
　而其製法尤精允為補方之首。
加減方：
</pre>
<pre data-sec="p">
編號：補養007
方名：三才封髓丹
提要：補脾肺腎
出處：拔萃
主治：降心火，益腎水，滋陰養血，潤而不燥。
組成：天門冬、熟地黃〔二兩〕、人參〔一兩〕、
　黃蘗〔酒炒三兩〕、砂仁〔兩半〕、甘草〔炙七錢半〕、麵糊丸，用蓯蓉五錢，切片，
　酒一大盞，浸一宿，次日煎湯送下。
方義：此手足太陰足少陰藥也，天冬以補肺生水，
　人參以補脾益氣，熟地以補腎滋陰，以藥有天地人之名，而補亦在上中下之分，
　使天地位育，參贊居中，故曰三才也，喻嘉言曰：加黃蘗以入腎滋陰，
　砂仁以入脾行滯，甘草以少變天冬黃蘗之苦，俾合人參建立中氣，以伸參兩之權，
　殊非好為增益成方之比也。
加減方：本方除後三味等分煎，名三才湯，治脾肺虛勞欬嗽，
　本方除前三味，名鳳髓丹，治心火旺盛，腎精不固，易于施泄
</pre>
<pre data-sec="p">
編號：補養008
方名：大造丸
提要：肺腎虛損
出處：吳球
主治：治虛損勞傷，欬嗽潮熱。 ｛虛損一損肺，皮槁毛落，二損心，血液衰少，三損脾，
　飲食不為肌膚，四損肝，筋緩不自收持，五損腎，骨痿不起于牀，五勞者，志勞，
　思勞，心勞，憂勞，痰勞也，七傷者，大飽傷脾，大怒傷肝，強力舉重，
　久坐濕地傷腎，形寒飲冷傷肺，憂愁思慮傷心，風雨寒暑傷形，大恐不節傷志也，
　肺為氣所出入之道，內有所傷，五臟之邪上逆于肺，則欬嗽，潮熱者如潮水之有本，
　晝熱夜靜者為陽盛，晝靜夜熱者為陰虛，難經云，損其肺者益其氣，損其心者調其榮，
　損其脾者調其飲食，損其肝者緩其中，損其腎者益其精。
組成：紫河車〔一具〕、敗龜板〔二兩童便浸三日酥炙黃〕、黃蘗〔鹽酒炒〕、
　杜仲〔酥炙兩半〕、牛膝〔酒浸〕、天冬〔去心〕、麥冬〔去心〕、人參〔一兩〕、
　地黃〔二兩茯苓砂仁六錢同煮去之〕、夏加五味子，酒米糊丸，鹽湯下，冬酒下，
　女人去龜板，加當歸，乳煮糊丸
方義：此手太陰足少陰藥也，河車本血氣所生，
　大補氣血為君，敗龜板陰氣最全，黃蘗稟陰氣最厚，滋陰補水為臣，杜仲潤腎補腰，
　〔腰者腎之府。 〕牛膝強筋壯骨，地黃養陰退熱，製以茯苓砂仁，入少陰而益腎精，
　二冬降火清金，合之人參五味，能生脈而補肺氣，大要以金水為生化之原，
　合補之以成大造之功也。
加減方：
</pre>
<pre data-sec="p">
編號：補養009
方名：補天丸
提要：腎損
出處：丹溪
主治：治氣血衰弱，六脈細數虛勞之證。
組成：紫河車〔一具〕、黃蘗〔酒炒〕、
　龜板〔酥炙三兩〕、杜仲〔薑汁炒〕、牛膝〔酒浸二兩〕、陳皮〔一兩〕、
　冬加乾薑五錢，夏加炒五味子一兩，酒糊為丸。 ｛此即前方陳皮而除肺家藥｝
方義：此足少陰藥也，黃蘗龜板，滋腎之藥，杜仲牛膝，腰膝之藥，皆以補腎而強陰也，
　河車名曰混沌皮，用氣血以補氣血，假後天以濟先天，故曰補天，加陳皮者，
　于補血之中而兼調其氣也，冬月寒水用事，故加乾薑以助陽，夏月火旺爍金，故加五味以保肺。
加減方：
</pre>
<pre data-sec="p">
編號：補養010
方名：人參固本丸
提要：肺勞
出處：
主治：治肺勞虛熱。 ｛肺主氣，氣者人身之根本也，肺氣既虛，火又剋之，則成肺勞而發熱，
　有欬嗽咯血肺痿諸證也。
組成：人參〔二兩〕、天冬〔炒〕、麥冬〔炒〕、生地黃、熟地黃〔四兩〕、蜜丸。
方義：此手太陰足少陰藥也，肺主氣，而氣根于丹田〔腎部〕，故肺腎為子母之臟，
　必水能制火，而後火不刑金也，二冬清肺熱，二地益腎水，人參大補元氣，氣者水之母也，
人參之用，無所不宜，以氣藥引之則補陽，以血藥引之亦補陰也。
加減方：
</pre>
<pre data-sec="p">
編號：補養011
方名：參乳丸
提要：氣血交補
出處：
主治：大補氣血。
組成：人參末、人乳粉、等分蜜丸，頓乳取粉法，取無病年少婦人乳，
　用銀瓢或錫瓢，傾乳少許，浮滾水上頓，再浮冷水上立乾，刮取粉用，如攤粉皮法。
　｛按人乳乃陰血所化，服之潤燥降火，益血補虛，所謂以人補人也，然能濕脾，滑腸，
　膩膈，久服亦有不相宜者，惟製為粉，則有益無損，須用一人婦人之乳為佳，
　乳雜則其氣雜，又須旋用，經久則油羶。 ｝
方義：此手足太陰足厥陰藥也，人參大補元氣，
　人乳本血液化成，用之以交補氣血，實平淡之神奇也。
加減方：
</pre>
<pre data-sec="p">
編號：補養012
方名：天王補心丹
提要：補心
出處：終南宣律師課誦勞心夢天王授以此方故名
主治：治思慮過度，心血不足，怔忡健忘，心口多汗，大便或祕或溏，口舌生瘡等證。
　｛心也者，君主之官也，神明出焉，思慮過度，耗其心血，則神明傷而成心勞，
　故怔忡健忘也，汗者心之液，心煩熱故多汗，心主血，血不足故大便燥而祕，
　或時溏者，心火不能生脾土也，舌者心之苗，虛火上炎，故口舌生瘡，怔忡者，
　心惕惕然動不自安也，丹溪曰：怔忡大槩屬血虛與痰，經曰：血並于下，氣並于上，
　亂而善忘，又曰：盛怒傷志，志傷善忘，又曰：靜則神藏，躁則消亡，
　人不耐于事物之擾，擾其血氣之陰者將竭，故失其清明之體而善忘也，
　夫藥固有安心養血之功，不若寧神靜慮，返觀內守為尤勝也。
組成：生地〔四兩酒洗〕、人參〔炒〕、丹參〔炒〕、茯苓〔一用茯神〕、桔梗、
　遠志〔炒五錢〕、酸棗仁〔炒〕、柏子仁〔炒研去油〕、天冬〔炒〕、麥冬〔炒〕、
　當歸〔酒洗〕、五味子〔一兩炒〕、蜜丸，彈子大，硃砂為方，臨臥燈心湯下一丸，
　或噙含化，一方有石菖蒲四錢，〔菖蒲辛香，開心除痰。 〕無五味子，一方有甘草。
方義：此手少陰藥也，生地元參，北方之藥，補水所以制火，取既濟之義也，丹參當歸，
　所以生心血，血生于氣，人參茯苓，所以益心氣，人參合麥冬五味，又為生脈散，
　蓋心主脈，肺為心之華蓋而朝百脈，〔百脈皆朝于肺〕補肺生脈，
　〔脈即血也〕所以使天氣下降也，〔天氣下降，地氣上騰，
　萬物乃生〕天冬苦入心而寒瀉火，與麥冬同為滋水潤燥之劑，遠志棗仁柏仁，
　所以養心神，而棗仁五味，酸以收之，又以斂心氣之耗散也，桔梗清肺利膈，
　取其載藥上浮而歸于心，故以為使，硃砂色赤入心，寒瀉熱而重寧神，讀書之人，
　所當常服。
加減方：
</pre>
<pre data-sec="p">
編號：補養013
方名：孔聖枕中丹
提要：補心腎
出處：千金
主治：治讀書善忘，久服飲人聰明。 ｛讀書易忘者，心血不足，而痰與火亂其神明也。 ｝
組成：敗龜板〔酥炙〕、龍骨〔研末入雞腹煮一宿〕、遠志、九節菖蒲各等分為末，
　每服酒調一錢，日三服。

方義：此手足少陰藥也，龜者介蟲之長，陰物之至靈者也，
　龍者鱗蟲之長，陽物之至靈者也，借二物之陰陽，以補吾身之陰陽，假二物之靈氣，
　以助吾心之靈氣也，又人之精與志，皆藏于腎，腎精不足，則志氣衰，不能上通于心，
　故迷惑善忘也，遠志苦洩熱而辛散鬱，能通腎氣上達于心，強志益智，
　菖蒲辛散肝而香舒脾，能開心孔而利九竅，去溼除痰，〔菖蒲為水草之精英，
　神仙之靈藥〕，又龜能補腎，〔元武龜蛇屬腎，腎藏志。
　〕龍能鎮肝〔青龍屬肝肝藏魂。 〕使痰火散而心肝寧，則聰明開而記憶強矣。
加減方：
</pre>
<pre data-sec="p">
編號：補養014
方名：大補陰丸
提要：補陰
出處：丹溪
主治：治水虧火炎，耳鳴耳聾，欬逆虛熱，｛耳為腎竅，耳嗚耳聾，皆屬腎虛，水不制火，
　木挾心勢衝逆而上，則為欬逆，則今之呃忒也。 ｝　 腎脈洪大，不能受峻補者。
組成：黃蘗〔鹽酒炒〕、知母〔鹽水炒四兩〕、熟地黃〔酒蒸〕、敗龜板〔酥炙六兩〕、
　豬脊髓和蜜丸。 鹽湯下

方義：此足少陰藥也。 四者皆滋陰補腎之藥，補水即所以降火，
　所謂壯水之主以制陽光是也，加脊髓者，取其能通腎命，以骨入骨，以髓補髓也。
　〔人身腎命，系于脊骨〕
加減方：
</pre>
<pre data-sec="p">
編號：補養015
方名：滋腎丸
提要：補水，又名通關丸
出處：東垣
主治：治腎虛蒸熱，腳膝無力，陰痿陰汗，衝脈上衝而喘，及下焦邪熱，口不渴而小便秘。
　｛腎中有水有火，水不足則火獨治，故虛熱，肝腎虛而濕熱壅于下焦，故腳膝無力，
　陰痿陰汗，衝脈起于三陰之交，直衝而上至胸，水不制火，故氣逆上而喘，
　便秘有不渴，解見後。 ｝
組成：黃蘗〔酒炒二兩〕、知母〔酒炒一兩〕、桂〔一錢〕、
　蜜丸。
方義：此足少陰藥也，水不勝火，法當壯水以制陽光，黃蘗苦寒微辛，瀉膀胱相火，
　補腎水不足，入腎經血分，知母辛苦寒滑，上清肺金而降火，下潤腎燥而滋陰，
　入腎經氣分，故二藥每相須而行，為補水之良劑，肉桂辛熱，假之反佐，為少陰引經，
　寒因熱用也。 ｛李東垣曰：經曰：氣日大于人迎四倍，名日關，關則不得小便，
　人迎大于氣口四倍，名曰格，格則吐逆，關者甚熱之氣，格者甚寒之氣，
　是關無出之由，格無入之理也，小便者，足太陽膀胱所主，生于肺金，
　肺中伏熱水不能生，是絕小便之源也，渴而小便不通者，肺氣不得降是也，
　故用清燥金之正化，氣薄淡滲之藥，瀉火而清肺，滋水之化源也，若熱在下焦而不渴，
　是絕其流而溺不泄也，須用氣味俱厚，陰中之陰之藥治之，王善夫病小便不通，
　漸成中滿，腹堅如石，腿裂出水，夜不得眠，不能飲食，請余診治，歸而至日不寐，
　因記素問云，無陽則陰無以生，無陰則陽無以化，又云膀胱者州都之官，津液藏焉，
　氣化則能出矣，此病癃秘，是無陰則陽無以化也，此因膏梁積熱，損傷腎水，
　火又逆上而為嘔噦，內關外格之證悉具，死在旦夕矣，遂處此方大苦寒之劑，
　黃蘗知母各一兩，桂一錢為引，須臾前陰如刀刺火熱，溺如瀑泉，腫脹遂消，
　此證一在上焦氣分而渴，一在下焦血分而不渴，二者之殊至易辨耳，又云，
　凡病在下焦皆不渴，血中有濕，故不渴也，若膀胱陽虛，陰無以化，
　又當用八味腎氣丸，按消渴證以渴為主，而分氣血，故血分亦有渴者，淋證以淋為主，
　而分氣血，故血分有不渴者。 本方去桂名療腎滋本丸，治腎虛目昏，本方去桂加黃連，
　名黃蘗滋腎丸，治上熱下冷，水衰心煩，〔上熱下冷，陽極似陰也。 〕單黃柏一味，
　名大補丸，治腎膀胱虛熱，〔氣虛者用四君子湯下，血虛者四物湯下。
　〕腰股痛而足心熱，為末，薑汁酒調服，名潛行散，治痛風腰以下溼熱流注。
加減方：
</pre>
<pre data-sec="p">
編號：補養016
方名：斑龍丸
提要：補陽
出處：
主治：治虛損，理百病，駐顏益壽。
組成：鹿角膠、鹿角霜、菟絲子、柏子仁、熟地黃、等分為末，
　酒化膠為丸，一方加補骨脂，一方加鹿茸、肉蓯蓉、陽起石、附子、黃耆、當歸、
　棗仁〔炒〕、辰砂、亦名斑龍丸。｛此峻補氣血之劑，陽虛者宜之，若真陰虧損，
　虛火上乘者，不可輕投，恐反涸其水。 ｝
方義：此手足少陰藥也，鹿角膠霜、菟絲、熟地、
　皆腎經血分藥也，大補精髓，柏子仁入心而養心氣，又能入腎而潤腎燥，使心腎相交，
　心志旺而神魂安，精髓充而筋骨壯，去病益壽，不亦宜乎。 ｛鹿一名斑龍，
　睡時以首向尾，善通督脈，是以多壽，頭為六陽之會，茸角鍾于鹿首，
　豈尋常含血之屬所可擬哉，成都道士嘗貨斑龍丸歌曰：尾間不禁滄海竭，
　九轉靈丹都謾說，惟有斑龍頂上珠，能補玉堂關下穴。
加減方：
</pre>
<pre data-sec="p">
編號：補養017
方名：龜鹿二仙膏
提要：補氣血
出處：
主治：治瘦弱少氣，夢遺洩精，目視不明，精極之證。 ｛五勞之外，又有六極，謂氣極，
　血極，精極，筋極，骨極，肌極也精生氣，氣生神，精極則無以生氣，故瘦弱少氣，
　氣弱則不能生神，故目眊不明，精氣不固，水不能制火，故遺洩而精愈耗也。
組成：鹿角〔十斤〕、龜板〔五斤〕、枸杞〔二斤〕、人參〔一斤〕、先將鹿角龜板，
　鋸截刮淨，水浸，桑火熬鍊成膠，再將人參枸杞熬膏和入，每晨酒服三錢。
方義：此足少陰藥也，龜為介蟲之長，得陰氣最全，〔介蟲陰類〕鹿角遇夏至即解，
　稟純陽之性，〔陰生即解〕且不兩月，長至一二十斤，骨之速生無過於此者，
　〔人身惟骨難長〕故能峻補氣血，兩者皆用氣血以補氣血，所謂補之其類也，
　人參大補元氣，枸杞滋陰助陽，此血氣陰陽交補之劑，氣足則精固不遺，
　血足則視聽明了，久服可以益壽，豈第已疾而已哉。 ｛李時珍曰：龜鹿皆靈而壽，
　龜首常藏向腹，能通任脈，故取其甲以補心補腎補血以養陰也，鹿首常返向尾，
　能通督脈，故取其角以補命補精補氣以養陽也。
加減方：
</pre>
<pre data-sec="p">
編號：補養018
方名：補火丸
提要：補腎命火
出處：
主治：治冷勞氣血枯竭，肉瘠齒落，肢倦言微。 ｛吳鶴臯曰：凡人之身有真火焉，寄于右腎，
　行于三焦，出入于甲膽，聽命于天君，所以溫百骸，養臟腑，充九竅者，皆此火也，
　為萬物之父，故曰天非此火不能生物，人非此火不能有生，此火一息，猶萬物無父，
　故其肉衰而瘠，血衰而枯，骨衰而齒落，筋衰而肢倦，氣衰而言微矣。
組成：石硫黃〔一斤〕、豬大腸〔二尺〕、將硫黃為末，實豬腸中，爛煮三時，取出去皮，
　蒸餅為丸，如梧子大，每服十丸，日漸加之。
方義：此足少陰命門藥也，
　硫黃火之精也亦號將軍，〔大黃至寒，亦號將軍。 〕故用之以補火，以其大熱有毒，
　故用豬腸爛煮以解之，庸俗之人，忌而罕用，蓋不知其有破邪歸正，返滯還清，
　消陰回陽，化魄生魂之力也。 ｛吳鶴臯曰：戴元禮有言曰：諸涼藥皆滯，
　惟黃連寒而不滯，諸熱藥皆燥，惟硫黃熱而不燥，昔仁和吏早衰服之，年至九十，
　他如范文正公之金液丹，得效之玉真丸，和劑之來復丹，半硫丸，靈砂丹，
　百選之二氣丹，活人之返陽丹，陽氏之紫霞丹，皆用之，但所主各有攸當耳，
　昂按：：人有真陽虛衰，桂附所不能補者，非硫黃不能補之，今人以為燥毒，
　衰而不用，不知硫黃性雖燥而疎利，
　與燥濇者不同，本草稱為救危妙藥，道家以之服食，
　尊之為金液丹，固人所可常服者，且硝與磺，一陰一陽，然皆同類之物，
　今人惟知用芒硝而不敢用硫黃，可見今人之不逮古人矣。
加減方：附金液丹，硫黃十兩，研末，
　瓷盆盛水，和赤石脂封口，鹽泥固濟，日乾，地內埋一小罐，盛水令滿，安盆在內，
　用泥固濟，慢火養七日七夜，加頂火一斤煆，取出，研末，蒸餅丸，米飲下，
　治久寒錮冷，勞傷虛損，傷寒陰證，小兒慢驚。 玉真丸，生硫黃二兩，
　生硝石、石膏、半夏、各一兩，薑汁糊丸，薑湯或米飲下，每四十丸，治腎厥頭痛。
來復丹，太陰元精石、舶上硫黃、硝石、各一兩。 ｛硝黃同微炒不可火大，
　柳條攪結成砂子。 ｝五靈脂〔去砂石〕、青皮、陳皮、各一兩，醋糊丸，米飲下，
　治伏暑泄瀉，身熱脈弱。 ｛玉機微義曰：硝石性寒，佐以陳皮，其性疏快，
　硫黃能利人，若作暖藥止瀉，誤矣，此由啖食生冷，或冒暑熱，中脘開結，揮霍變亂，
　此藥通利三焦，分理陰陽，服之甚驗，若因暑火濕熱者勿用。 ｝ 半硫丸，
　半夏、硫黃、等分，生薑糊丸，治老人虛秘冷秘。 靈砂丹，水銀三兩，硫黃一兩，
　鍊成研末，糯米糊丸治諸虛錮冷。 二氣丹硝石、硫黃等分為末，石器炒成砂，
　再研糯米糊丸，梧子大，每服四十丸，井水下，治伏暑傷冷，二氣交錯，中脘痞結，
　或嘔或泄，霍亂厥逆。 返陰丹，治陰毒傷寒，心神煩躁，四肢逆冷，硫黃五兩，
　硝石、太陰元精石、各一兩。 附子〔炮〕、乾薑〔炮〕、桂心各五錢，
　用鐵銚先鋪元精末一半，次鋪硝石末一半，中間下硫黃末，又著硝石一半，
　蓋硫黃再以元精末蓋上，用小盞合著炭三斤，燒令得所，勿令煙出，
　研末和前藥末飲丸，梧子大，每服十五至二十丸，艾湯下，汗出為度。 本事方，
　破陰丹，治陰中伏陽，煩躁，六脈沉伏，硫黃、水銀、各一兩，陳皮、青皮、各五錢，
　先將硫黃入銚鎔開，次下水銀，鐵杖攪勻，令無星，細研糊丸，每服三十丸，如煩躁，
　冷鹽湯下，陰證，艾湯下。 傷寒百問方，硫黃五錢，艾湯調下，治身冷脈微，
　厥而煩躁，令臥汗出而愈。 黑錫丹，黑鉛、硫黃、各二兩，將錫鎔化，漸入硫黃，
　候結成片，傾地上出火毒，研至無聲為度，治陰陽不升降，上盛下虛，頭目眩運。
</pre>
<pre data-sec="p">
編號：補養019
方名：唐鄭相國方
提要：補肺腎
出處：
主治：治虛寒喘嗽，腰腳酸痛。 〔肺虛氣乏而痰多則喘嗽，腎虛則腰腳酸痛。 〕
組成：破故紙〔十兩酒蒸為末〕、胡桃肉〔二十兩去皮爛研〕、蜜調如飴，每晨酒服一天匙，
　不能飲者，熟水調，忌芸薹羊肉。 〔芸薹菜也〕
方義：此手太陰足少陰藥也，破故紙屬火，
　入心包命門，能補相火以通君火，暖丹田，壯元陽，胡桃屬木，能通命門，利三焦，
　溫肺潤腸，補養氣血，有木火相生之妙，氣足則肺不虛寒，血足則腎不枯燥，
　久服利益甚多，不獨上療喘嗽，下強腰腳而已也。 ｛古云黃蘗無知母，破故紙無胡桃，
　猶水母之無蝦也，李時珍曰：命門在兩腎中央，為生命之原，相火之主，腎命相通，
　藏精而惡燥，胡桃狀頗相類，皮汁青黑，故入北方，佐破故紙潤燥而調血，
　使精氣內充，血脈通調，諸疾自然愈矣。
加減方：本方加杜仲一斤，生薑炒蒜四兩，名青娥丸，
　治腎虛腰痛。 〔經曰：腰者腎之府，轉移不能，腎將憊矣。 〕再加牛膝〔酒浸〕、
　黃蘗〔鹽水炒〕、川萆薢〔童便浸〕、蜜丸治同，本方加杜仲、胡盧巴、小茴香、
　萆薢、名喝起丸，治小腸氣痛引腰。
</pre>
<pre data-sec="p">
編號：補養020
方名：二至丸
提要：補腎
出處：
主治：補腰膝，壯筋骨，強陰腎，烏髭髮，價廉而功大。
組成：冬青子〔即女貞實，冬至日採，不拘多少，陰乾，蜜酒拌蒸，過一夜，粗袋擦去皮，
晒乾為末，瓦瓶收貯，或先熬乾，旱蓮膏旋配用。 〕、
旱蓮草〔夏至日採，不拘多少，搗汁熬膏，和前藥為丸。〕、
臨臥酒服，一方加桑椹乾為丸，或桑堪熬膏和入。
方義：此足少陰藥也，女貞甘平，
　少陰之精，隆冬不凋，其色青黑，益肝補腎，旱蓮甘寒，汁黑入腎補精，
　故能益下而榮上，強陰而黑髮也。 〔李時珍曰：女貞上品妙藥，古方罕用，何哉。 〕
加減方：
</pre>
<pre data-sec="p">
編號：補養021
方名：扶桑丸
提要：除風濕潤五臟
出處：胡僧
主治：除風溼，起羸尪，駐容顏，烏髭髮，卻病延年。
組成：嫩桑葉〔去蒂洗淨暴乾一斤為末〕、巨勝子〔即黑脂麻淘淨四兩〕、
白蜜〔一斤〕、將脂麻擂碎熬濃汁，和蜜煉至滴水成珠，入桑葉末為丸，
一方桑葉為末，脂麻蒸搗等分，蜜丸，早鹽湯，晚酒下。
方義：此足少陰手足陽明藥也，桑乃箕星之精，其木利關節，養津液，
　〔故凡熬藥俱用桑柴。 〕其葉甘寒，入手足陽明，涼血燥溼而除風，巨勝甘平，色黑，
　益腎補肝，潤腑臟，填精髓，〔陶弘景曰：八穀之中，惟此為良。
　〕夫風溼去則筋骨強，精髓充則容顏澤，卻病烏髭，不亦宜乎。 ｛歌曰扶桑高入雲，
　海東日出氣氤氳，滄海變田幾億載，此樹遺根今尚存，結子如丹忽如漆，
　綠葉英英翠可捫，真人采竊天地氣，留與紅霞共吐吞，
　濯磨入鼎即靈藥芝朮區區未可群，餐松已有人仙去，我今朝夕從此君，
　葉兮葉兮願玉汝，綠陰裏面有桃津。 ｝
加減方：
</pre>
<pre data-sec="p">
編號：補養022
方名：參苓白朮散
提要：補脾
出處：
主治：治脾胃虛弱，飲食不消，或吐或瀉。 ｛土為萬物之母，脾土受傷，則失其健運之職，
　故飲食不消，兼寒則嘔吐，兼濕則濡泄也，飲食既少，眾臟無以稟氣，則虛羸日甚，
　諸病叢生矣。 ｝
組成：人參、白朮〔土炒〕、茯苓、甘草〔炙〕、山藥〔炒〕、
　扁豆〔炒〕、薏仁〔炒〕、　 蓮肉〔炒去心〕、陳皮、砂仁、桔梗、為末，每三錢，
　棗湯或米飲調服。
方義：此足太陰陽明藥也，治脾胃者，補其虛，除其溼，行其滯，
　調其氣而已，人參、白朮、茯苓、甘草、山藥、薏仁、扁豆、蓮肉，皆補脾之藥也，
　然茯苓、山藥、薏仁，理脾而兼能滲溼，砂仁、陳、皮調氣行滯之品也，
　然合參朮苓草，暖胃而又能補中，〔陳皮砂仁，入補藥則補。 〕桔梗苦甘入肺，
　能載諸藥上浮，又能通天氣于地道，〔肺和則天氣下降。 〕使氣得升降而益和，
　且以保肺防燥，藥之上僭也。
加減方：
</pre>
<pre data-sec="p">
編號：補養023
方名：妙香散
提要：遺精驚悸
出處：王荊公
主治：治夢遺失精，驚悸鬱結，〔腎主藏精，心主藏神，邪火旺行，心腎不交，上實下虛，
　則夢中遺失，心虛神擾，故多驚悸憂思，氣滯則成鬱結。 〕
組成：山藥〔二兩薑汁炒〕、　人參、黃耆、遠志〔炒〕、茯苓、茯神〔一兩〕、桔梗〔三錢〕、
甘草〔二錢〕、木香〔二錢五分〕、麝香〔一錢〕、辰砂〔二錢另研〕為末，每服二錢，酒下。
方義：此手足少陰藥也，心君火也，君火一動，相火隨之，相火寄于肝膽，腎之陰虛，
　則精不藏，肝之陽強，則氣不固，〔陽即邪火也〕故精脫而成夢矣。 ｛準繩曰：
　病之初起，亦有不在肝腎而在心肺脾胃之不足者，然必傳于肝腎而精乃走也，又曰：
　心腎是水火之臟，法天地，施生化成之道，故藏精神，為五藏之宗主，
　若由他藏而致腎之泄者，必察四屬以求其治，大抵精自心而泄者，則血脈空虛，
　本縱不收，自肺而泄者，則皮槁毛焦，喘急不利，自脾而泄者，色黃肉消，四肢懈怠，
自肝而泄者，筋痿色青，自腎而泄者，色黑髓空而骨墜，即脈亦可辨也，朱丹溪曰：
　主閉藏者腎也，司疎泄者肝也，二臟皆有相火，而其系上屬于心，心君火也，
　為物所感，則易于動，心動則相火翕然隨之，雖不交會，精亦暗流而滲漏矣，
　所以聖賢只是教人收心養性，其旨深矣。 ｝山藥益陰清熱，兼能濇精，故以為君，
　人參黃耆所以固其氣，遠志二茯所以寧其神，神寧氣固，則精自守其位矣，
　且二茯下行利水，又以泄腎中之邪火也，桔梗清肺散滯，木香疎肝和脾。
　〔行氣故疎肝，肝疎則木不剋土而脾和。 〕丹砂鎮心安神，麝香通竅解鬱，
　二藥又能辟邪，亦所以治其邪感也，加甘草者，用以交和乎中，猶黃婆之媒嬰姹也，
　〔黃婆脾也，嬰兒姹女心腎也〕是方不用固濇之劑，但安神正氣，
使精與神氣相依而自固矣，以其安神利氣，故亦治驚悸鬱結。 ｛婁全善曰：
　詳古治夢遺方屬鬱滯者居大半，庸醫不知其鬱，但用濇劑固脫，愈濇愈鬱，
　其病反甚矣。 ｝
加減方：
</pre>
<pre data-sec="p">
編號：補養024
方名：玉屏風散
提要：補表
出處：
主治：治自汗不止，氣虛表弱，易感風寒。 ｛陽也者，衛外而為固也，陽虛不能衛外，
　故津液不固而易泄，且畏風也，此與傷風自汗不同，彼責之邪實，此責之表虛，
　故補散各異。 ｝
組成：黃耆〔炙〕、防風〔一兩〕、白朮〔炒二兩〕為末，每服三錢。
方義：此足太陽手足太陰藥也，黃耆補氣，專固肌表，故以為君，白朮益脾，脾主肌肉，
　故以為臣，防風去風，為風藥卒徒，而黃耆畏之，故以為使，以其益衛固表，
　故曰玉屏風。 ｛李東垣曰：黃耆得防風而功益大，取其相畏而相使也，準繩曰：
　卒中偏枯之證，未有不因真氣不週而病者，故黃耆為必用之君藥，防風為必用之臣藥，
　黃耆助真氣者也，防風載黃耆助真氣以周于身者也，亦有治風之功焉，
　許胤宗治王太后中風口噤，煎二藥薰之而愈，況服之乎。
加減方：前藥等分煎，名黃耆湯，潔古用代桂枝湯，治春夏發熱有汗，脈微弱，惡風寒者，
惡風甚，加桂枝，
　又用川芎、蒼朮、羌活、等分，名川芎湯，以代麻黃湯，治秋冬發熱無汗惡風寒者，
　惡寒甚加麻黃。
</pre>
<pre data-sec="p">
編號：補養025
方名：四君子湯
提要：補陽益氣
出處：
主治：治一切陽虛氣弱，脾衰肺損，飲食少思，體瘦面黃，皮聚毛落，脈來細軟。
　｛脾者萬物之母也，肺者氣之母也，脾胃一虛，肺氣先絕，脾不健運，故飲食少思，
　飲食減少，則營衛無所資養，脾主肌肉，故體瘦面黃，肺主皮毛，故皮聚毛落，
　脾肺皆虛，故脈來細軟也。 ｝
組成：人參、白朮〔土炒〕、茯苓〔二錢〕、甘草〔一錢〕、薑三片棗二枚煎。
方義：此手足太陰足陽明藥也，人參甘溫，大補元氣，為君，白朮苦溫，燥脾補氣，為臣，
　茯苓甘淡，滲溼瀉熱，為佐，甘草甘平，和中益土，為使也，氣足脾運，飲食倍進，
　則餘臟受蔭，而色澤身強矣，
加減方：
　再加陳皮以理氣散逆，半夏以燥溼除痰，名曰六君，
　以其皆中和之品，故曰君子也。 本方加陳皮名異功散，〔錢氏〕調理脾胃，再加半夏，
　名六君子湯，治氣虛有痰，脾虛鼓脹，〔以補劑治脹滿，內經所謂寒因寒用也。
　〕再加香附砂仁，名香砂六君子湯，治虛寒胃痛，或腹痛泄瀉，六君子加麥冬竹瀝，
　治四肢不舉，〔脾主四肢〕六君子加柴胡、葛根、黃芩、白芍、名十味人參散，
　治虛熱潮熱，身體倦怠，六君子加烏梅草菓等分，薑棗煎，名四獸飲，〔三因，
　和四臟以補脾，故名。 〕治五臟氣虛，七情兼併，結聚痰飲，與衛氣相搏，發為瘧疾，
　亦治瘴瘧，本方加黃耆山藥，亦名六君子湯，為病後調理助脾進食之劑，
　本方加生薑、酸棗仁、〔炒〕治振悸不得眠，〔胡洽居士〕本方加竹瀝薑汁，
　治半身不遂，在右者屬氣虛，亦治痰厥暴死，本方加木香、
　藿香、乾葛、名七味白朮散。 〔錢氏〕治脾虛肌熱，泄瀉，虛熱作渴，
　〔人參白朮乾葛皆能生津。 〕楊仁齋再加五味子、柴胡、治消渴不能食，本方除人參，
　加白芍，名三白湯，治虛煩，或泄或渴，為調理內傷外感之奇方，本方除茯苓，
　加乾薑，名四順陽，亦可蜜丸，治陰證脈沉無熱，不欲見光，腹痛不和，
　〔如陰陽未辨，姑與服之，若陽厥便發熱，若陰證則無熱。
　〕本方加山藥、扁豆、薑棗煎，名六神散，〔陳無擇〕治小兒表熱去後又發熱者。
　｛世醫到此，盡不能曉，或再用涼藥，或再解表，或謂不治，此表裏俱虛，氣不歸元，
　而陽浮于外，所以再熱非熱證也，宜用此湯加粳米煎，和其胃氣，則收陽歸內，
　而身涼矣，熱甚者，加升麻知母，名銀白湯。 ｝四君合四物名八珍湯，治心肺虛損，
　氣血兩虛，〔心主血，肺主氣，四加補氣，四物補血。 〕 及胃損飲食不為肌膚，
　〔血氣充，然後肌肉長。 〕若傷之重者，真陰內竭，虛陽外鼓，諸證蜂起，
　則于四君四物之中，又加黃耆以助陽固表，加肉桂以引火歸元，名十全大補湯，
　〔金匱曰：虛者十補勿一瀉之，此湯是也〕十全大補去川芎，加陳皮，名溫經益元散，
　〔節庵〕治汗後頭眩心悸，筋惕肉瞤，或汗出不止，及下後下利不止，身體疼痛，
　〔太陽宜汗，汗多則亡陽，故有眩悸瞤惕之證，陽明宜下，下多則亡陰，
　故有下利身痛之證。 〕十全大補加防風為君，
　再加羌活、附子、杜仲、牛膝、名大防風湯，治鶴膝風。
</pre>
<pre data-sec="p">
編號：補養026
方名：四物湯
提要：補陰益血
出處：見血門
主治：
組成：
方義：
加減方：
</pre>
<pre data-sec="p">
編號：補養027
方名：補中益氣湯
提要：補中升陽
出處：見氣門
主治：
組成：
方義：
加減方：
</pre>
<pre data-sec="p">
編號：補養028
方名：升陽益氣湯
提要：升陽益胃
出處：東垣
主治：
治脾胃虛弱，怠惰嗜臥，時值秋燥令行，溼熱方退，體重節痛，口苦舌乾，心不思食，
　食不知味，大便不調，小便頻數，兼見肺病，灑淅惡寒，慘慘不樂，乃陽氣不升也。
　｛陽受氣於胸中，經曰：陽氣者，若天與日，清陽失位，則濁陰上千，脾虛不運，
　而怠惰嗜臥也，體重節痛，濕盛而陰邪勝也，口苦舌乾，陰火上炎也，不嗜食，
　不知味，胃氣虛衰也，大便不調，濕勝也，小便頻數，膀胱有熱也，灑淅惡寒，
　陽虛也，慘慘不樂，膻中陽氣不舒也，經曰：膻中者，臣使之官，喜樂出焉，
　在兩乳中間。 ｝
組成：黃耆〔二兩〕、人參、甘草〔炙〕、半夏〔一兩脈濇者用〕、
　白芍〔炒〕、羌活、獨　 活、防風〔五錢以其秋旺故以辛溫瀉之〕、
　陳皮〔四錢留白〕、白朮〔土炒〕、茯苓〔小便利不渴者勿用〕、澤瀉〔不淋勿用〕、
　柴胡〔三錢〕、黃連〔二錢〕每三錢，薑棗煎，又補中益氣湯加炒麴黃苓，
　亦名益胃升陽湯，治婦人經候凝結，血塊暴下，脾虛水瀉。
方義：此足太陰陽明藥也，
　六君子助陽益胃，補脾胃之上藥也，〔參朮苓草陳皮半夏〕、加黃耆以補肺而固衛，
　芍藥以斂陰而調榮，羌活、獨活、防風、柴胡、
　以除溼痛〔羌活除百節之痛〕而升清陽，茯苓澤瀉以瀉溼熱而降濁陰，
　少佐黃連以退陰火，補中有散，發中有收，使氣足陽升，則正旺而邪服矣。 ｛東垣曰：
　此治肺之脾胃虛也何故，秋旺用參朮芍藥之類，反補脾，為脾胃虛，則肺俱受病，
　故因時而補，易為力也，又曰：余病脾胃久衰，一日體重，肢節疼痛，大便泄下，
　小便閉塞，默思內經云，在下者因而竭之，是先利小便也，又治諸瀉小便不利者，
　先分利之，治濕不利小便，非其治也，當用淡滲之劑，又思聖人之法，雖布在方策，
其未盡者，以意求之，今寒濕客邪自外入裏而甚暴，若用淡滲以利之，病雖即已，
　是降之又降，復益其陰，而重竭其陽也，治以升陽風藥，是為宜耳，
　羌活獨活升麻柴胡各一錢，防風炙甘草各五分，一劑而愈，大法寒濕之勝，風以平之，
　又曰下者舉之，聖人之法，舉一可知百矣，東垣又曰：
　藥中但犯澤瀉、豬苓、茯苓、木通、燈草、淡味滲洩之類，皆從時令之旺氣，
　以泄脾胃之外邪，而補金水之不足也，或小便已數，肝腎不受邪者而誤用之，
　必大瀉真陰竭絕腎水，先損其兩目也，又曰：靈樞云，頭有疾，取之足，
　謂陽病取陰也，足有疾，取之上，是陰病取陽也，中有疾，旁取之，中者脾胃也，
　旁者少陽甲膽也，甲膽風木也，東方春也，胃中穀氣者，便是風化也，
　胃中濕勝而成泄瀉，宜助甲膽風勝以克之，又是升陽助清氣上行之法也。 ｝
加減方：
</pre>
<pre data-sec="p">
編號：補養029
方名：補脾胃瀉陰火升陽湯
提要：補脾升陽瀉火
出處：東垣
主治：治飲食傷胃，勞倦傷脾，火邪乘之而生大熱，右關脈緩弱，或弦，或浮數。
　｛右關緩弱脾虛也，弦木剋土也，浮數熱也，東垣曰：濕熱相合，陽氣日虛，
　不能上升，脾胃之氣，下流肝腎，是有秋冬而無春夏也，惟瀉陰火，伸陽氣，
　用味薄風藥升發，則陰不病，陽氣生矣。 ｝
組成：黃耆、蒼朮〔泔浸炒〕、甘草〔炙〕、羌活〔一兩〕、 升麻〔八錢〕、柴胡〔兩半〕、
黃連〔酒炒五錢〕、黃芩〔炒〕、人參〔七錢〕、石膏〔少許長夏微用過時去之〕
每服三錢，或五錢。
方義：
　此足太陰陽明少陽藥也，柴胡、 升麻、羌活、助陽益胃以升清氣，人參、蒼朮、
　黃耆、甘草、益氣除溼以補脾胃，黃芩、黃連、石膏、涼心清胃以瀉陰火。
　｛李東垣曰：胃乃脾之剛，脾乃胃之柔，飲食不節，則胃先病，脾無所稟而後病，
　勞倦則脾先病，不能為胃行氣而後病，胃為十二經之海，脾胃既虛，
　十二經之邪不一而出，假令不能食而肌肉削，此本病也，右關脈緩而弱，本脈也，
　或本脈中兼見弦脈，證中或見四肢滿閉，淋溲，便難，轉筋，一二證，
　此肝之脾胃病也，當加風藥以瀉之，脈中兼見洪大，證中或見肌熱煩熱，面赤，
　肉消一二證，此心之脾胃病也，當加瀉心火之藥，脈中兼見浮濇，證中或見短氣，
　氣上喘嗽，痰盛，皮澀一二證，此肺之脾胃病也，當加瀉肺及補氣之藥，
　脈中兼見沉細，證中或見善欠善恐一二證，此腎之脾胃病也，當加瀉腎水之浮，
　及瀉陰火之藥，所以言此者，欲人知百病皆從脾胃生也，處方者當從此法加時令藥。
加減方：
</pre>
<pre data-sec="p">
編號：補養030
方名：歸脾湯
提要：引血歸脾
出處：見血門
主治：
組成：
方義：
加減方：
</pre>
<pre data-sec="p">
編號：補養031
方名：養心湯
提要：補心
出處：見血門
主治：
組成：
方義：
加減方：
</pre>
<pre data-sec="p">
編號：補養032
方名：人參養榮湯
提要：補血
出處：見血門
主治：
組成：
方義：
加減方：
</pre>
<pre data-sec="p">
編號：補養033
方名：補肺湯
提要：補肺止嗽
出處：
主治：治肺虛欬嗽。 ｛有聲無痰曰欬，蓋傷于肺氣，有痰無聲曰嗽，蓋動于脾濕也，
　有聲有痰曰欬嗽，有因風因火因痰因濕因食因虛之異，此為肺虛不能生腎水，
　水不制火，虛火上炎而欬嗽也，欬嗽脈浮為客邪，宜發散，脈實為內熱，宜清利，
　脈濡散為肺虛，宜溫補，久嗽曾經解外，以致肺胃俱虛，飲食不進，宜溫中助胃，
　兼治嗽藥。 ｝
組成：人參、黃耆〔蜜炙〕、五味子〔炒〕、紫菀〔一錢〕、桑白皮〔蜜炙〕、
　熟地黃〔二錢〕入蜜少許和服
方義：此手太陰足少陰藥也，肺虛而用參耆者，脾為肺母，
　氣為水母也，〔虛則補其母。 〕用熟地者，腎為肺子，子虛必盜母氣以自養，
　故用腎藥先滋其水，且熟地亦化痰之妙品也，〔丹溪曰：補水以制相火，其痰自除。
　〕欬則氣傷，五味酸溫，能斂肺氣，欬由火盛，桑皮甘寒，能瀉肺火，紫菀辛能潤肺，
　溫能補虛，合之而名曰補肺，蓋金旺水生，欬嗽自止矣。 ｛此治肺虛欬嗽，
　若實火嗽者禁用，劉宗厚曰：因勞而嗽，則非嗽為本也，
　故此湯與金匱腎氣丸為少陰例藥，仁齋直指曰：肺出氣也，腎納氣也，肺為氣主，
腎為氣本，凡欬嗽暴重，自覺氣從臍下逆上者，此腎虛不能收氣歸元，當用地黃丸，
　安腎丸，毋徒從事于肺，此虛則補子之義也，醫貫曰：五行惟肺腎二臟，
　母病而子受邪，何則，肺主氣，肺有熱，氣得熬而上蒸，不能下生于腎，腎受傷矣，
　腎傷則肺益病，蓋母藏子宮，子隱母胎，凡人肺金之氣，夜臥則歸藏于腎水之中，
　因肺受心火之邪。 欲下避水中，而腎水乾枯，火無可容之地，因是復上而為病矣。 ｝
加減方：
</pre>
<pre data-sec="p">
編號：補養034
方名：補肺阿膠散
提要：補肺清火
出處：錢乙
主治：治肺虛有火，嗽無津液而氣哽者。 〔火盛則津枯，津枯則氣哽。 〕
組成：阿膠〔蛤粉炒兩半〕、馬兜鈴〔焙〕、甘草〔炙〕、牛蒡子〔炒香一兩〕、
　杏仁〔去皮尖七錢〕、糯米〔一兩〕
方義：此手太陰藥也，馬兜鈴清熱降火，〔兜鈴象肺故入肺。 〕牛蒡子利膈滑痰，〔潤肺解熱，
故治火嗽。 〕杏仁潤燥散風，
　降氣止欬，阿膠清肺滋腎，益血補陰，氣順則不哽，液補則津生〔阿膠補血液〕，
　火退而嗽寧矣，土為金母，故加甘草粳米以益脾胃，李時珍曰：補肺阿膠散，
　用馬兜鈴，非取其補肺，取其清熱降氣，而肺自安也，其中阿膠糯米，乃補肺之正藥，
　昂按：清熱降氣，瀉之即所以補之也，若專一于補，適以助火而益嗽也。 ｝
加減方：
</pre>
<pre data-sec="p">
編號：補養035
方名：生脈散
提要：保肺復脈
出處：見暑門
主治：
組成：
方義：
加減方：
</pre>
<pre data-sec="p">
編號：補養036
方名：百合固金湯
提要：保肺
出處：趙蕺庵
主治：治肺傷咽痛，喘嗽痰血，〔肺金受傷故咽痛，則腎水之源絕，腎脈挾咽，虛火上炎，
　故咽痛，火上薰肺故喘嗽，痰因火生，血因火逼。 〕
組成：生地黃〔二錢〕、熟地黃〔三錢〕、麥冬〔半錢〕、百合、芍藥〔炒〕、當歸、貝母、
　生甘草〔一錢〕、元參桔梗〔八分〕
方義：此手太陰足少陰藥也，〔肺腎為子母之臟，
　故補肺者，多兼滋腎。 〕金不生水，火炎水乾，故以二地助腎滋水退熱為君，
　百合保肺安神，麥冬清熱潤燥，元參助二地以生水，貝母散肺鬱而除痰，
　歸芍養血兼以平肝，〔肝火盛則剋金。 〕甘桔清金，成功上部，
　〔載諸藥而上浮〕皆以甘寒培元清本，不欲以苦寒傷生發之氣也，〔李士材曰：
　蕺庵此方殊有卓見，然土為金母，清金之後，亟宜顧母，否則金終不可足也，醫貫曰：
　欬嗽吐血，未必成擦也，服四物知蘗之類不已，則瘵成矣，胸滿膨脹，悒悒不快，
　未必成脹也，服山查神麴之類不止，則脹成矣，面目浮腫，小便祕濇，未必成水也，
　服滲利之藥不止，則水成矣，氣滯膈塞，未必成噎也，服青皮枳殼寬快之藥不止，
　則噎成矣。 ｝
加減方：
</pre>
<pre data-sec="p">
編號：補養037
方名：紫菀湯
提要：肺勞氣極
出處：海藏
主治：治肺傷氣極，勞熱久嗽，吐痰吐血。 〔氣極六極之一也，肺主氣，元氣虛則陰火盛，
　壯火食氣，故成氣極，火炎肺系，故久嗽不已，甚則逼血上行也。 〕及肺痿變癰
組成：紫菀〔洗淨炒〕、阿膠〔蛤粉炒成珠〕、知母、貝母〔一錢〕、桔梗、人參、茯苓、
　甘草〔五分〕、五味子〔十二粒〕食後服，一方加蓮肉。
方義：此手太陰藥也，勞而久嗽，
　肺虛可知，即有熱證，皆虛火也，海藏以保肺為君，故用紫菀阿膠，
　〔二藥潤肺補虛消痰止嗽。 〕以清火為臣。 故用知母貝母，〔二藥辛寒，潤燥消痰。
　〕以參苓為佐者，扶土所以生金，以甘桔為使者，載藥上行脾肺。 〔桔梗載諸藥上行，
　而能清肺，甘草輔人參補脾。 〕五味子滋腎家不足之水，收肺家耗散之金，
　久嗽者所必收也。
加減方：
</pre>
<pre data-sec="p">
編號：補養038
方名：秦艽扶羸湯
提要：肺勞
出處：直指
主治：治肺痿骨蒸，或寒或熱成勞，欬嗽聲嗄不出，體虛自汗，四肢倦怠。
　｛肺痿有火熱傷肺而得之者，有肺氣虛寒而得之者，骨蒸骨裏蒸蒸然熱，陰虛也，
　欬嗽，陰火乘肺也，或寒或熱，陰陽不和也，聲嗄，火鬱在肺也，自汗倦怠，
　心脾虛而衛氣不充也。
組成：柴胡〔二錢〕、秦艽、人參、當歸、鱉甲〔炙〕、
　地骨皮〔半錢〕、紫菀、半夏、甘草〔炙一錢〕加薑棗煎。
方義：此手太陰足少陽藥也，
　柴胡秦艽，散表邪兼清裏熱，〔柴胡解肌熱，秦芄退骨蒸。 〕 鱉甲地骨，
　滋陰血而退骨蒸，〔地骨皮涼血，退有汗骨蒸。 〕參草補氣，當歸和血，紫菀理痰嗽，
　〔潤肺除痰。 〕半夏發音聲，〔肺屬金，聲之所從出也，有物實之，則金不鳴，
　燥濕除痰，則金清而聲自開矣，有聲嘶而啞者，是肺已損也，難治。 〕表裏交治，
　氣血兼調，為扶羸良劑。 ｛透肌解熱，柴胡秦芄乾葛為要劑，故骨蒸方中多用之，
　寇宗奭曰：柴胡本經並無一定治勞，甄權大明並言補虛勞，醫家執而用之，貽害無窮，
　李時珍日，勞有五，若勞在肝膽心，心包有熱，或少陽經寒熱，
　則柴胡乃手足厥陰少陽必用之藥，勞在脾胃有熱，或陽氣下陷，
　則柴胡為退熱升清必用之藥，惟勞在肺腎者不可用耳，寇氏一槩擯斥，殊非通論，
　昂按：楊氏此方，用柴胡為君，則肺勞亦有用之者矣，大抵柴胡能退熱升清，宣暢氣血，
　昔孫琳治勞瘧而曰熱有在皮膚，在臟腑，在骨髓，在骨髓者，非柴胡不除，
　則柴胡亦有退骨蒸之力矣，況有滋補之藥以輔之乎，直指方又云，
　柴胡之退熱不及黃芩，李時珍曰：黃芩之退熱，乃寒能勝熱，折火之本也，
　柴胡之退熱，乃苦以發之，散火之標也。 ｝
加減方：
</pre>
<pre data-sec="p">
編號：補養039
方名：黃耆鱉甲散
提要：勞熱
出處：謙甫
主治：治男女虛勞客熱，五心煩熱，四肢怠惰，欬嗽咽乾，自汗食少，或日哺發熱。
　｛五心，心窩，手心，足心也，脾主四肢，五心煩熱，是心火陷于脾土之中，
　宜升發火鬱，四肢倦怠，脾虛也，欬嗽，肺火也，咽乾，腎水不足，相火上炎也，
　自汗，陽虛也，食少，脾胃弱也，日西潮熱，肺虛也。 ｝
組成：黃耆〔蜜炙〕、鱉甲〔炙〕、
　天冬〔五錢〕、秦艽、柴胡、地骨皮、茯苓〔三錢〕、 桑白皮、紫菀、半夏、芍藥，
　生地黃、知母、甘草〔炙三錢半〕、人參、桔梗、肉桂〔一錢半〕每一兩加薑煎。
　〔此即前方減當歸、加黃耆、茯苓、生地、芍藥、天冬、 知母、桑皮、桔梗、肉桂。
　〕衛生減桂芍地骨，名人參黃耆散，治同。
方義：此手足太陰足少陽藥也，鱉甲、天冬、芍、
　地、知母、滋腎水而瀉肺肝之火，以養陰也。 〔地黃知母滋腎水，天冬瀉肺火，
　鱉甲芍藥瀉肝火。 〕黃耆、人參、桂、苓、甘草、固衛氣而補脾肺之虛，以助陽也，
　桑皮桔梗以瀉肺熱，半夏紫菀以理痰嗽。 〔紫菀潤肺止嗽，半夏化痰利咽，
　故金匱治喉痺咽痛，皆用半夏，蓋辛能散亦能潤也。 〕 秦艽、地骨、以散內熱而除蒸，
　柴胡以解肌熱而升陽，此表裏氣血交治之劑也。
加減方：
</pre>
<pre data-sec="p">
編號：補養040
方名：秦艽鱉甲散
提要：風勞
出處：謙甫
主治：治風勞骨蒸，午後壯熱，欬嗽，肌瘦，頰赤，盜汗，脈來細數。 〔風陽邪也，
　在表則表熱，在裏則裏熱，附骨則骨熱，午後甚者，陰虛也，風火相搏，則欬嗽，
　蒸久血枯，則肌瘦，虛火上炎，則頰赤，睡而汗出，曰盜汗，陰虛也，脈細為虛，
　脈數為熱。 ｝
組成：鱉甲〔一兩炙〕、秦艽、知母、當歸〔五錢〕、柴胡、
　地骨皮〔一兩〕、烏梅〔一個〕、青蒿〔五葉〕、汗多倍黃耆。
方義：此足少陽厥陰藥也，
　風生熱而熱生風，非柴胡秦艽不能驅風邪使外出，鱉陰類，用甲者，骨以及骨之義，
　烏梅酸澀，能引諸藥入骨而斂熱，青蒿苦寒，能從諸藥入肌而解蒸，〔柴胡青蒿，
　皆感少陽生發之氣，凡苦寒之孳，多傷脾胃，惟青蒿清芬入脾，獨宜于血虛有熱之人。
　〕知母滋陰，當歸和血，地骨散表邪兼清裏熱，又止汗除蒸之上品也。
加減方：
</pre>
<pre data-sec="p">
編號：補養041
方名：益氣聰明湯
提要：聰耳明目
出處：東垣
主治：治內障目昏，耳鳴耳聾。 ｛五臟皆稟氣于脾胃，以達于九竅，煩勞傷中，使沖和之氣，
　不能上升，，故目昏而耳聾也，李東垣曰：醫不理脾胃及養血安神，治標不治本，
　是不明理也。
組成：黃耆、人參〔五錢〕、葛根、蔓荊子〔三錢〕、白芍、黃蘗〔二錢，
　如有熱煩亂，春月漸加，夏倍之，如脾虛去之，熱減少用。 ｝升麻〔錢半〕、
　灸甘草〔一錢〕每四錢，臨臥服，五更再服。
方義：此足太陰陽明少陰厥陰藥也，
　十二經脈清陽之氣，皆上于頭面而走空竅，因飲食勞役，脾胃受傷，心火太盛，
　則百脈沸騰，邪害空竅矣，參耆甘溫以補脾胃，甘草甘緩以和脾胃，
　乾葛升麻蔓荊輕揚升發，能入陽明，鼓舞胃氣，上行頭目，中氣既足，清陽上升，
　則九竅通利，耳聰而目明矣，白芍斂陰和血，黃蘗補腎生水，蓋目為肝竅，耳為腎竅，
　故又用二者，平肝滋腎也。
加減方：
</pre>
<pre data-sec="p">
編號：補養042
方名：羊肉湯
提要：亡陽失血
出處：韓祇和
主治：治傷寒汗下太過，亡陽失血，惡人踡臥，時戰如瘧，及產脫血虛。 ｛韓祇和曰：
　若止救逆，效必遲矣，與羊肉湯，為效甚速，病人色雖見陽，是熱客上焦，中下二焦，
　陰氣已盛，若調得下焦有陽，則上焦陽氣下降丹田，知所歸宿矣。 ｝
組成：當歸、白芍、牡蠣〔煆一兩〕、龍骨〔煆五錢〕、生薑〔二兩〕、附子〔炮二兩〕、
　桂枝〔七錢半〕每服一兩，羊肉四兩，加蔥白煮服。
方義：此足少陰藥也，
　當歸芍藥以補其陰，附子薑桂以復其陽，龍骨牡蠣以收其脫，羊肉大補以生其氣血。
加減方：
</pre>
<pre data-sec="p">
發表之劑
　｛發者，升之散之汗之也，表者，對裏而言也，三陽為表，三陰為裏，
　而太陽為表之表，陽明為表之裏，少陽為半表半裏也，邪之傷人，先中於表，
　以漸而入於裏，始自太陽，以及陽明，少陽，乃入陰經，由太陰少陰以及厥陰，
　六經乃盡也，治病者當及其在表而汗之散之，使不至於傳經入裏，則病易已矣，
　若表邪未盡而遽下之，則表邪乘虛入裏，或誤補之，則內邪壅閉不出，
　變成壞證者多矣，經曰：善治者治皮毛，其次治肌膚，其次治筋脈，其次治六腑，
　其次治五臟，治五臟者，半死半生也。
</pre>
<pre data-sec="p">
編號：發表001
方名：麻黃湯
提要：寒傷營發表
出處：仲景
主治：治傷寒太陽證邪氣在表，發熱，頭痛，身痛，腰痛，骨節痛，項背強，惡寒惡風。
　〔但有一毫頭痛惡寒，尚為在表。 〕無汗而喘，脈浮而緊。 ｛寒邪外束，陽不得越，
　故鬱而為熱，經曰：人之傷寒，則為病熱，寒初中人，必先在表，即足太陽寒水之經，
　太陽諸陽主氣，乃一身綱維，本經之脈，起目眥，上腦下項，循肩，挾脊，抵腰，
　行於身後，故所過之處無不痛也，惡寒者，雖無風而惡寒，惡風者，當風而始惡之，
　故惡寒必兼惡風惡寒有陰陽之分，惡風惟屬陽經，故三陰無惡風之證，風為陽邪，
　寒為陰邪也，原病式曰：身熱惡寒，熱在表也，熱在表而淺，邪畏正，
　故病熱而反惡寒，或言為寒在表，及熱在皮膚，寒在骨髓者，誤也，凡人之傷風暑濕，
　皆有汗，惟傷寒獨不汗出，寒能濇血，又表實也，氣上逆故喘，邪在表故脈浮，
　傷寒脈緊而傷風脈緩者，寒勁急而風緩散也，喻嘉言曰：冬傷寒，春傷溫，
　夏秋傷暑傷濕，此四時正病也，然夏秋亦有傷寒，冬春亦有傷暑傷濕，乃四時之客病，
　所謂異氣也，冬春正病，有汗為傷風，無汗為傷寒，即夏秋正病，有汗傷暑濕，
　無汗仍為傷寒。 ｝亦治太陽陽明合病，喘而胸滿。 ｛表邪壅盛，陽氣不得宣發，
　故逆而作喘，若心下滿，腹病為實，宜下之，此胸中滿，胸中去表猶近，非裏實，
　雖有陽明，然與太陽合病，尚為在表，宜汗不宜下，經云，陽明病脈浮無汗而喘者，
　發汗則愈，宜麻黃湯，又曰：陽明病應發汗，反下之，此為大逆，或問兩經合病，
　當用兩經之藥，何以偏用麻黃湯耶，蓋邪自太陽而來，仍當提出太陽，
　不欲其陷入陽明，故不用葛根也。 ｝亦治哮證。 ｛哮喘由風寒客于背俞，
　復感于寒而作此湯散寒利肺，病哮喘者，雖服麻黃而不作汗。 ｝
組成：麻黃〔去節三兩〕、
　桂枝〔二兩〕、杏仁〔七十枚去皮尖〕、甘草〔一兩炙用〕、先煮麻黃數沸，去沫，
　內諸藥，煎熱服，覆取微汗，中病即止，不必盡劑，無汗再服。｛凡用麻黃去節，
　醋湯略泡，晒乾備用，庶免太發，冬月生用，傷寒初感，始於太陽，故以發汗為先，
　汗出則愈，活人云，凡發汗病證仍在者，三日內可二三汗之，令腰以下周偏為度，
　王海藏云，表證當汗，脈浮急汗之，脈沉緩汗之，裏證當下，脈浮緩下之，
　脈沉急下之，三陽汗當急而下當緩，三陰汗當緩而下當急，
　按汗有大汗解表微汗解肌之殊，下有急下少與微和滲利之別。
</pre>
<pre data-sec="p">
編號：發表001
方名：麻黃湯
續-1
方義：
　此足太陽藥也，
　麻黃中空，辛溫氣薄，肺家專藥而走太陽，能開腠散寒。 〔皮腠肺之所主，寒從此入，
　仍從此出。 〕桂枝辛溫，能引營分之邪，達之肌表。 〔桂入營血，能解肌，營衛和，
　始能作汗。 〕杏仁苦甘散寒而降氣，草甘平發散而和中，經曰：寒淫于內，治以甘熱，
　佐以苦辛是已。 ｛喻嘉言曰：麻黃發汗，其力最猛，故以桂枝監之，甘草和之，
　用杏仁潤下以止喘逆，正如馭馬防其放逸耳，李士材曰：古云冬不用麻黃，
　夏不用桂枝，蓋以冬主閉藏，不應疏泄，夏令炎熱，不宜辛溫，經所謂必先歲氣，
　毋伐天和是也，又云，夏月不用麻黃，兩說相反何耶，或舍時從證，或舍證從時，
　臨時變通，存乎其人耳，李時珍曰：仲景治傷寒，無汗用麻黃，有汗用桂枝，
　未有究其精微者，津液為汗，汗即血也，在營則為血，在衛則為汗，寒傷營，
　營血內濇，不能外通於衛，衛氣閉固，津液不行，故無汗發熱而惡寒，風傷衛，
　衛氣外泄，不能內護於營，營氣虛弱，津液不固，故有汗發熱而惡風，
　然風寒皆由皮毛而入，皮毛肺之合也，證雖屬太陽，然面赤怫鬱，欬嗽，有痰，
　喘有胸滿，非肺病乎，蓋皮毛外閉，則邪熱內攻，故用麻黃甘草，
　同桂枝引出營分之邪，達之肌表，佐以杏仁泄肺而利氣，汗後無大熱而喘者，加石膏，
　活人書，夏至後加石膏知母，是皆泄肺火之藥，是麻黃湯雖太陽發汗重劑，
　實散肺經火鬱之藥，腠理不密，則津液外泄，而肺氣虛，虛則補其母，
　故用桂枝同甘草外散風邪以救表，內伐肝木以防脾，，佐以芍藥瀉木而固脾，
　使以薑棗行脾之津液而和營衛，下後微喘者，加厚朴杏仁以利肺氣也，汗後脈沉遲者，
　加人參以益肺氣也，活人書加黃苓為陽旦湯，以泄肺熱也，是桂枝湯雖太陽肌輕證，
　實為理脾救肺之藥也，先正云，桂麻湯皆肺藥，
</pre>
<pre data-sec="p">
編號：發表001
方名：麻黃湯
續-2
方義：王履曰：傷寒即病者，謂之傷寒，
　不即病者，謂之溫暑，其原不殊，故一稱為傷寒，其類則殊，施治不得相混，
　仲景之書，專為即病之傷寒設，不兼為不即病之溫暑設也，今人或以傷寒法治溫暑，
　不過借用耳，三陰傷寒，寒證十居七八，若溫暑但一于熱耳，後人誤為通治，
　遂疑諸熱劑不敢用，是未悟仲景立麻黃桂枝湯之有所主有其時矣，茍知非治溫暑之劑，
　則群疑冰釋矣，又曰：傷寒即發於冬寒之時，寒邪在表，開其腠理，非辛溫不能散之，
　此麻黃桂枝等劑所以必用也，溫病熱病，發于喧熱之時，鬱熱自內達外，無寒在表，
　故非辛涼苦寒苦酸之劑，不能解之，此桂枝麻黃等所以不可用，而後人所處水解散，
　大黃湯，千金湯，防風通聖之類，兼治內外者之所以可用也，未即病之傷寒，
　有惡風惡寒之證者，風寒在表，表氣受傷也，後發之溫熱病，有惡風惡寒之證者，
　必重感風寒，而表氣亦受傷也，若無新中之風寒，則無惡風惡寒之證，故仲景曰：
　太陽病發熱而渴不惡寒者為溫病，溫病如此，則知熱病亦如此，而不渴惡寒者，
　非溫熱病矣，或有不因新中風寒亦見惡風惡寒之證者，蓋因表虛熱達於表而傷表氣，
　所謂衛虛則惡風，營虛則惡寒耳，非傷風惡風，傷寒惡寒也，溫病熱病，
　遺有先見表證而後傳裏者，蓋鬱熱自內達外，外不得泄，還復入裏，而成可攻之證，
　非如傷寒從表而始也，每見世人治溫熱病，誤攻其裏，亦無大害，誤發其表，
　變不可言，此足明其熱之自內達外矣，間有誤攻致害者，乃春夏暴寒所中之疫證，
　邪純在表，未入於裏，不可與溫病熱病同論，夫秋冬傷寒，真傷寒也，春夏傷寒，
　寒疫也，與溫病熱病自是兩途，豈可同治，況傷寒直中陰經，與太陽雖傷，不及鬱熱，
　即傳陰經為寒證而當溫者，又與溫病熱病大不同，其可混治乎，不惡寒，則病非外來，
　渴則熱自內達外，經曰：從春分後至秋分前，天有暴寒者，皆為時行寒疫，亦屬外感，
　一陽子曰：傷寒傳足不傳手，非窮理之言也，草窗劉子指足經所屬水土木，
　水遇寒而涸冰，土遇寒而坼裂，木遇寒而凋枯，故寒善傷之，手經所屬金與火，
　金遇寒而愈堅，火體極熱，寒不能襲，故寒不能傷，昧者奇之，將人身營衛經絡，
　上下截斷，不相聯絡，失血氣周流，瞬息罔間之旨矣，夫寒邪襲人，必先皮毛灼熱，
　鼻塞息粗，肺主皮毛，是手太陰肺辛金先受病矣，海藏有傷寒自皮毛入之語，
　先師有桂麻羌芎之設，雖太陽表之表之劑，然汗法舍皮毛何自而解，更衣悖常，
　結閉溏泄，手陽明大腸庚金病矣，先師有硝黃朴實之用，雖兼正陽三陰裏之裏之劑，
　然下法舍大腸何自而通，劉子謂金遇寒而愈堅，信乎陽氣怫鬱，舌胎言妄，
　手少陰心丁火病矣，先師有瀉心數法，亢極動血，上下煩蒸，手厥陰心胞火，
　手少陽三焦火病矣，治有三黃柴苓數條，小便癃秘，手太陽小腸丙火病矣，
　冶有五苓導赤之例，劉子謂火熱寒不能傷，信乎，經又云，人之傷寒，則為病熱，
　既云病熱，則無水冰土坼木枯之說，而有金爍火亢之徵矣，劉子何人，
　敢恃管見惑世誣人哉，何東號一陽子，機要云，有厥陰經下利不止，脈沉而遲，
　手足厥逆，唾涕膿血，此難治，宜麻黃湯，小續命湯汗之，此有表邪縮於內，
　當表而愈，張子和曰：飱泄以風為根，風非瀉汗不出，有病此者，腹中雷鳴，
　水穀不分，小便滯澀，服濇藥溫藥不效，炙中脘臍下數壯，燥熱轉甚，津液枯竭，
　延余視之，脈浮大而長，身表微熱，用桂枝麻黃湯，加薑棗煎，連進三大劑，
　汗出終日，至且而愈，次以胃風湯和其臟腑，食進而安，經曰：春傷于風，夏必飱泄，
　故可汗而愈，按風屬木，脾屬土，木剋土，故泄也，
</pre>
<pre data-sec="p">
編號：發表001
方名：麻黃湯
續-3
加減方：
　附大黃湯，大黃兩半，
　芒硝大腹皮木通甘草各一兩，桂心七錢半，桃仁廿一枚，治陽毒傷寒未解，熱在內，
　恍惚如狂，破棺千金湯，苦參一兩，酒煮取吐，治天行熱毒垂死，冰解散，
　防風通聖散，見表裏門。 本方除桂枝，加石膏，名麻黃杏仁甘草石膏湯，
　〔仲景〕治汗下後不可更行桂枝湯，汗出而喘，無大熱者。
　｛或問發汗後不可更行桂枝湯，桂枝既不可行，麻黃可行耶，無大熱，石膏可行耶，
　喻嘉言曰：治傷寒先分營衛，桂麻二湯，斷無混用之理，此證太陽之邪，雖從汗解，
　然肺中熱邪未盡，所以熱雖少止，喘仍不止，故用麻黃發肺邪，杏仁下肺氣，
　甘草緩肺急，石膏清肺熱，即以治足太陽之藥通治手太陰經也，倘誤行桂枝，
　寧不壅塞肺氣而吐癰膿乎。 ｝亦治溫瘧先熱後寒，本方加白朮，名麻黃加朮湯，
　〔金匱〕治溼家身體煩痛，宜發汗，本方去桂枝杏仁，加附子，名麻黃附子湯，
　〔金匱〕治脈沉虛脹者為氣水，屬少陰，發其汗即止，本方除桂枝杏仁，
　名甘草麻黃湯，〔金匱〕治裏水，〔一身面目黃腫脈沉小便不利。 〕重覆取汗，
　本方去桂用麻黃〔不去節〕、杏仁〔不去皮尖〕、甘草，〔生用〕名三拗湯，
　〔局方〕治感冒風寒，欬嗽鼻塞。 ｛麻黃留節，發中有收，杏仁留尖，取其發，連皮，
　取其濇，甘草生用，補中有發也。 ｝　忌汗諸證。 ｛仲景曰：陽盛陰虛，下之則愈，
　汗之則死，陰盛陽虛，汗之則愈，下之則死，脈浮緊者當身痛，宜汗之，
　假令尺脈遲者，不可發汗，以營弱血少故也，咽燥喉乾者不可發汗，津液不足也，
　欬而小便利，若失小便者，不可發汗，發汗則四肢厥冷，肺腎虛冷也，下利雖有表證，
　不可發汗，汗出必脹滿走津液而胃虛也，淋家不可發汗，發汗必便血，亡耗津液，
　反增客熱也，衄家亡家不可發汗，發汗則陰陽俱虛，針經曰：奪血者無汗，
　奪汗者無血，主海藏曰：仲景言衄家不可發汗，蓋為脈微也，若浮緊者，麻黃湯，
　浮緩者，桂枝湯，活人云，脈微者黃苓芍藥湯，犀角地黃湯，瘡家雖傷寒身痛，
　不可發汗，發汗則痙，表虛熱聚故生瘡，汗之則表益虛，熱愈而生風，故變痙，
　少陰病脈沉細數，病為在裏，不可發汗，發汗則痙，表虛熱聚故生瘡，汗之則表益虛，
　熱愈甚而生風，故變痙，少陰病脈沉細數，病為在裏，不可發汗，
　少陰病但厥無汗而強發之，必動其血，或從口鼻，或從目出，是名下厥上竭，難治，
　脈動數微弱者，不可發汗，脈沉遲為在裏，反發其汗，則津液越出，大便難，
　表虛裏實，必譫語，汗家重發汗，必恍惚心亂，汗者心之液，心亡血液故亂，
　腹中上下左右有動氣者，不可發汗。 ｝ 傷寒傷風辨。 ｛傷寒鬱而後能發熱，
　傷風即能發熱，傷寒無汗，傷風有汗，傷寒無涕，傷風有涕，傷寒手足微厥，
　傷風手足背皆溫，傷寒脈緊，傷風脈緩。 ｝ 陰陽表裏辨。 ｛陽證之表，發熱惡寒，
　頭痛，脊強，便清，不渴，手足溫和，陰證之表，無熱惡寒，面慘息冷，手足厥逆，
　陽證之裏，唇焦舌燥，煩渴掀衣，揚手擲足，大便秘結，小便赤澀，爪甲紅活，
　身輕易于轉側，脈浮洪數，陰證之裏，不渴，踡臥，引衣自蓋，唇紫舌卷，大便滑泄，
　小便清白，爪甲青黑，身重難於轉側，脈沉細數，惟腹痛與嘔，陰陽裏證皆有之，
　三陽經又有陰陽表裏之分，太陽以熱在皮膚，頭痛項強，在經為表，麻黃湯，桂枝湯，
　九味羌活湯，以口渴尿赤，熱入膀胱，在腑為裏王苓散陽明以熱在肌肉。 目痛不眠，
　在經為表，葛根解肌湯，以口渴背寒為熱漸入裡，白虎加參湯，若自汗狂譫，
　熱已入胃腑，為全入裏赤澀，爪甲紅活，身輕易于轉側，脈浮洪數，陰證之裡，不渴，
　踡臥引衣自蓋，唇紫舌卷，大便滑泄，小便清白，爪甲青黑，身重難於轉側，
　脈沈細數，惟腹痛與嘔，陰陽裏證皆有之，三陽經又有陰陽表裏之分，
　太陽以熱在皮膚，頭痛項強，在經為表，麻黃湯，桂枝湯，九味羌活湯，以口渴尿赤，
　熱入膀胱，在腑為裏，五苓裏。 ｝
</pre>
<pre data-sec="p">
編號：發表002
方名：桂枝湯
提要：風傷衛解肌
出處：仲景
主治：陽浮而陰弱，發熱頭痛，自汗，惡風惡寒，鼻鳴乾嘔，
　治太陽中風，陽浮而陰弱，發熱頭痛，自汗，惡風惡寒，鼻鳴乾嘔。 ｛關前為陽，
　衛亦陽，陽以候衛，關後為陰，營亦陰，陰以候營，陽脈浮者，衛中風也，陰脈弱者，
　營氣弱也，傷于風者，頭先受之，故頭痛，經曰：陽浮者熱自發，陰弱者汗自出，
　風併於衛，營弱衛強，故發熱自汗也，衛虛則惡風，營虛則惡寒，自汗則皮腠疏，
　故惡風復惡寒也，惡寒雖屬表，亦有虛實之分，無汗惡寒為表實，宜發汗，
　汗出惡寒為表虛，宜解肌，鼻鳴乾嘔者，風壅氣逆，故鼻有音而作區也，喻嘉言曰：
　風寒並舉，義重惡風，惡風未有不惡寒者，所以傷寒亦互惡風，後人謂傷寒惡寒，
　傷風惡風誤矣。 ｝ 及陽明病脈遲，汗出多，微惡寒者，表未解也，可發汗。
　｛脈遲汗多屬陽明證，以微惡寒尚兼太陽，仍當從外解肌，斷其入胃腑之路。 ｝
組成：桂枝、芍藥、生薑〔三兩〕、甘草〔二兩炙〕、大棗〔十二枚〕熱服，須臾啜稀熱粥，
　以助藥力，溫覆取微似汗，不可令如水淋漓，汗出病差，停後服，服一劑盡，
　病證猶在者，更作服。
</pre>
<pre data-sec="p">
編號：發表002
方名：桂枝湯
續-1
方義：
　此足太陽藥也，仲景以發汗為重，解肌為輕，中風不可大汗，
　汗過則反動營血，雖有表邪，只可解肌，故桂枝湯少和之也，經曰：風淫所勝，
　平以辛涼，佐以苦甘，以甘緩之，以酸收之，桂枝辛甘發散為陽，臣以芍藥之酸收，
　佐以甘草之甘平，不令走泄陰氣也，薑辛溫能散，〔散寒止嘔〕棗甘溫能和，
　此不專于發散，引以行脾之津液而和營衛者也，麻黃湯專于發散，故不用薑棗，
　而津液得通矣。 ｛龐安時曰：若無汗，小便數，或手足逆，身冷，不惡寒，反惡熱者，
　慎不可用，又自汗小便數者，不可服，自汗為陽虛，小便數為下焦虛寒，
　初病表裏俱虛，病不在表，服此重汗，竭其津液，是虛虛，經曰：脈浮緊，發熱，
　汗不出者，不可與，脈緊為傷寒，與之則表益實而汗愈難出矣，傷寒例曰：桂枝下咽，
　陽盛則斃，承氣人胃，陰盛則亡，周揚俊曰：風既傷衛，則衛氣疏，不能內護於營，
　而汗自出矣，汗者血之液也，苟非用血藥，以桂枝和營散邪，以芍藥護營固裏，
　則不但外邪不出，且入而為裏患矣，然後知和營則外邪出，邪出則衛自密，
　更不必用固表之藥，而汗自止矣，仲景曰：病嘗自汗出者，此為營氣和，營氣和者，
　外不諧，以衛氣不共營氣和諧故耳，以營行脈中，衛行脈外，復發其汗，營衛和則愈，
　宜桂枝湯，王好古曰：或問桂枝止煩出汗，仲景治傷寒發汗數處皆用桂枝湯，
　又曰無汗不得用桂枝，汗多者桂枝甘草湯，此又能閉汗也，二義相通否乎，曰：
　仲景云太陽病發熱汗出者，此為營弱衛強，陰虛陽必湊之，故用桂枝發其汗，
　此乃調其營氣，則衛氣自和風邪無所容遂自汗而解，非若麻黃能開腠理，發出其汗者，
　汗多用桂枝者，以調和營衛則邪從汗出，而汗自止，非桂枝能閉汗孔也，李東垣曰：
　仲景治表虛，製此湯用桂枝為君，桂枝辛熱發散，體輕助陽，芍藥甘草佐之，
　若腹中急痛，乃製小建中湯，以芍藥為君，芍藥酸寒主收補中，桂枝甘草佐之，
　一治表虛，一治裏虛，又曰：以桂枝易肉桂，治感寒腹痛之神藥，如中熱腹痛，
　去桂加黃苓，許叔微曰：仲景一百一十三方，桂枝獨冠其首，今人全不用，何也，
　何也，昂按：仲景治傷寒，用麻黃桂枝，而全不用羌活防風，是古人亦有所未備也，
　故潔古製羌活湯，黃耆湯，川芎湯，海藏製神朮散，白朮湯，皆用羌活防風以代之，
　黃耆川芎湯，附補門，神朮白朮湯見後。 ｝
</pre>
<pre data-sec="p">
編號：發表002
方名：桂枝湯
續-2
加減方：
本方加白朮、川芎、羌活、防風、飴糖、名疏邪實表湯，〔節庵〕治同。
　｛陶氏製此以白朮為君，以代桂枝湯，喻嘉言曰：坐令外感內傷，混同論治矣，
　昂按：節庵之君白朮，亦傲古潔之黃耆湯，海藏之白朮湯而來，又按節庵所著傷寒六書，
　盡易仲景原方，參合後賢治法，以代桂枝麻黃葛根青龍等劑，在後人誠為便用，
　故世之嗜節庵者，勝於仲景，以節庵為捷徑，以仲景為畏途，節庵之書行，
　而仲景之書晦，如節庵者，可謂潔古海藏輩之功臣，而在長沙實為操莽也，
　本集採節庵方論頗多，然不能無遺議者，以節庵之功罪，不妨互見於世也。｝
　本方去芍藥生薑，名桂枝甘草湯，〔仲景〕治發汗過多，叉手冒心，
　心下悸欲得按者，〔汗多則亡陽而耗血，故心虛悸而又手自冒也，桂枝益氣固表，
　甘草補中助陽。 〕
　本方加附子，名桂枝加附子湯，〔仲景〕治太陽病發汗，遂漏不止，
　惡風，小便難，四肢微急。 〔汗多亡傷，無以衛外，故惡風汗多，則便自少，
　兼膀胱無陽，不能化氣，故便難，汗多則無液以養筋，兼有風入而增其勁，
　故四肢微急，與桂枝湯以和營衛，加附子以助元陽。 〕
　本方去芍藥加附子，名桂枝附子湯，〔仲景〕治傷寒八九日，風溼相搏，身體痛煩，
　 不能轉側，不嘔不渴，脈浮虛而濇，〔八九日再經之時，邪多在裏，而復身體痛煩者，
　 風濕相搏也，煩風也，痛濕也，不嘔不吐，裏無邪也，故知為風濕相搏，
　 脈浮風也，濇濕也，浮而濇，知寒濕但在經，與桂枝湯以解表風，加附子以散寒濕。 〕
　本方加芍藥生薑各一兩，人參三兩，名桂枝新加湯，〔仲景〕治傷寒汗後身痛，脈來沉遲，
　〔沉遲，汗後血虛也，正氣虛矣，外邪豈能出乎，與桂枝湯以解未盡之邪，
　加芍藥人參斂陰以益營血。 〕 
　本方甘草一半，加芍藥一倍，名桂枝加芍藥湯，
　〔仲景〕治太陽誤下，腹痛屬太陰證。 〔表證未罷而誤下，表邪乘虛而入裏，
　當作結胸，則仍屬太陽經，今不胸滿而腹滿，是邪已入太陰經，然但腹滿時痛，
　尚非大實之痛，故但用桂枝以安太陽，倍芍藥以和太陰。 〕
　本方加大黃，名桂枝加大黃湯，〔仲景〕治表證誤下大實痛者，〔別見表裏門〕
</pre>
<pre data-sec="p">
編號：發表002
方名：桂枝湯
續-3
加減方：
本方去桂加茯苓白朮，名桂枝去桂加茯苓白朮湯，
　〔仲景〕治服桂枝湯，或下之，仍頭項強痛，發熱無汗，心滿微痛，小便不利。
　〔表證未退，復增滿痛，便秘邪已內陷，故去桂枝表藥不用，而用芍藥甘草以除痛，
　生薑以散滿祛寒，白朮茯苓以生津導水，合薑棗以和胃安內，即所以攘外也。
　本方加厚朴杏仁，名桂枝加厚朴杏仁湯，〔仲景〕治太陽病下之微喘，表未解也，〕
　〔桂枝湯以解表，杏朴以下逆氣。〕
　本方去芍藥生薑，加茯苓，
　名茯苓桂枝甘草大棗湯，甘瀾水煎，〔仲景〕治汗後臍下悸，欲作奔豚。
　〔汗後臍下悸者，心虛而腎氣發動也，腎積名奔豚，腎氣逆欲上凌心故用茯苓伐腎邪，
　桂枝治奔豚，甘草大棗助脾而平腎，益土以制水，甘瀾水者，用瓢揚萬偏，
　水性鹹而重揚之，則甘而輕，取其不助腎氣也。 〕
　本方合麻黃湯，名桂麻各半湯，
　〔仲景〕治太陽證如瘧狀，熱多寒少，〔寒多為病進，熱多為病退，陽勝陰也。〕
　本方二分合麻黃湯一分，名桂枝二麻黃一湯，〔仲景〕治太陽病已大汗，形如瘧，
　日再發，〔再發者為輕。 〕
　本方二分合越婢一分，名桂枝二越婢一湯，
　〔仲景〕治太陽病發熱惡寒，熱多寒少，脈微弱者，此無陽也，不可發汗，
　｛喻嘉言曰：此風多寒少之證，無陽二字，仲景言之不一，後人置為闕疑，
　不知乃亡津液之通稱也，故以發汗為戒，然非汗風寒終不解，故服桂枝之二以治風，
　越婢之一以治寒，方為合法，方中行曰：此即桂枝麻黃之合劑，
　乃大青龍以芍藥易杏仁之變制耳。｝
　本方倍芍藥加飴糖，名小建中湯，
　〔仲景〕再加黃耆，名黃耆建中湯，〔金匱，並見寒門〕
　除飴糖，名桂枝加黃耆湯，
　〔金匱，昂按：小建中以飴糖為君，除飴糖即不名建中矣，今人用建中者，絕不用飴糖，
　何歟。 〕治黃汗發熱，兩脛自冷，身痛身重，腰上有汗，腰下無汗，小便不利。
　〔此陽通而陰不通，上下痞隔，故用黃耆以固陽，桂枝以通陰，陰陽痛，營衛和，
　則正汗出，小便利，而諸證悉退矣。 〕小建中加當歸，名當歸建中湯，
　〔千金〕治婦人產後虛羸不足，腹中痛引腰背，小腹拘急，〔寒傷血分〕若崩傷不止，
　加地黃阿膠，本方除甘草，加黃耆三兩，名桂枝五物湯，〔金匱〕治血痹，
　〔身體不仁，如風痹狀。 〕
　本方加栝蔞根，名栝蔞桂枝湯，〔金匱〕治太陽證備，身強几几，脈反沉遲，此為痙，
　 〔龐安時曰：括蔞根不主項強几几，其意以肺熱不令移於腎也，加於桂枝湯中則可，
　以徹熱榮筋和營衛矣，几字無鈎音殊，羽短難飛之狀〕
　本方加龍骨牡蠣，名桂枝加龍骨牡蠣湯，〔金匱〕治男子失精，
　女子夢交。 〔桂枝生薑之辛以潤之，甘草大棗之甘以補之，芍藥之酸以收之，
　龍骨牡蠣之濇以固之。 〕
　本方加葛根麻黃，名葛根湯。 〔見後〕
</pre>
<pre data-sec="p">
編號：發表003
方名：大青龍湯
提要：風寒兩解
出處：仲景
主治：治太陽中風，脈浮緊，身疼痛，發熱惡寒，不汗出而煩躁，｛成氏曰：
　此中風見寒脈也。 浮為風，風傷衛，緊為寒，寒傷營，營衛俱病，故發熱惡寒身痛也，
　煩為陽為風，躁為陰為寒，風寒兩傷，營衛俱實，故不出汗而煩躁也，仲景又曰：
　若脈微弱汗出惡風不可服此，服之，則厥逆筋惕肉瞤，此為逆也，
　按此即少陰過亡陽之證，故仲景更立真武湯以救其誤。 ｝又治傷寒脈浮數，身不痛，
　但重，乍有輕時，無少陰證者。 ｛成氏曰：此傷寒見風脈也，傷寒者身痛，此風勝，
　故不痛，中風者身重，此兼寒，故有輕時，風寒外甚，故不吐利厥逆，無少陰裏證也，
　昂按：成註非也，此湯必脈浮緊浮數，煩躁無汗，方可服之，
　仲景恐少陰煩躁而誤服此則逆，故加無少陰證一句，大法太陽煩躁宜汗，
　陽明煩燥宜下，陰證煩躁宜溫。 ｝
組成：麻黃〔六兩〕、桂枝、甘草〔二兩炙〕、
　杏仁〔四十枚去皮尖〕、石膏〔雞子大塊〕、生薑〔三兩〕、
　大棗〔十二枚〕先煮麻黃去沫，內諸藥，煎一服，汗者止後服。
方義：此足太陽藥也，
　成氏曰：桂枝主中風，麻黃主傷寒，今風寒兩傷，欲以桂枝解肌驅風，而不能已其寒，
　欲以麻黃發汗散寒，而不能去其風，仲景所以處青龍而兩解也，麻黃甘溫，桂枝辛熱，
　寒傷營，以甘緩之，風傷衛，以辛散之，故以麻黃為君，桂枝為臣，甘草甘平，
　杏仁甘苦，佐麻黃以發表，大棗甘溫，生薑辛溫，佐桂枝以解肌。
　〔薑棗又能行脾之津液而和營衛。 〕營衛陰陽俱傷，則非輕劑所能獨解，
　必須重輕之劑同散之，乃得陰陽之邪俱已，營衛俱和，石膏辛甘微寒，
　質重而又專達肌表為使也。 ｛風寒外盛，人身之陽必鬱而為熱，石膏體重瀉熱，
　氣輕解肌，故云重輕之劑，足太陽膀胱經表內也，而表有營衛之不同，
　病有風寒之各異，仲景治分三證，桂枝解肌驅風，麻黃發汗散寒，青龍風寒兩解，
　各分疆界，鼎足三大綱也，按大青龍為發汗之重劑，陶節庵曰：此湯險峻，
　須風寒俱甚，又加煩躁，乃可與之，喻嘉言曰：解肌兼發汗，義取青龍者，
　龍興而雲升雨降，鬱熱頓除，煩躁乃解，匪龍之為靈，何以得此乎，
　青龍湯為太陽無汗而設，與麻黃證何異，因兼煩躁一證，煩為風，躁為寒，
　非此法不解也，然不汗出之煩躁，與發汗後之煩躁迥別，下後煩躁，
　與未下之煩躁亦殊，若少陰煩躁而誤服此，則有亡陽之變矣，又曰石膏一物，
　入甘溫隊中則為青龍，從清涼同氣則為白虎，夫風寒皆傷，宜從辛甘發散矣，
　而表裏又俱熱，則溫熱不可用，欲併風寒表裏之熱而俱解之，故立白虎一法，
　以輔青龍之不逮也，按煩躁有在表者，此證不汗出而煩躁是也，有在裏者，
　不大便而煩躁是也，有陽虛者，汗下後病不去而煩躁是也，有陰盛者，
　少陰病吐利厥逆煩躁欲死是也，內熱曰煩，為有根之火，外熱曰躁，為無根之火，
　故但躁不煩，及先躁後煩者，皆不治。 ｝
加減方：
</pre>
<pre data-sec="p">
編號：發表004
方名：小青龍湯
提要：行水發汗
出處：仲景
主治：治傷寒表不解，心下有水氣，乾嘔發熱而欬，或噎，或喘，或渴，或利，或小便不利，
　少腹滿，短氣不得臥。 ｛發熱惡寒，頭痛身痛，屬太陽表證，仲景書中，
　凡有裏證兼表證者，則以表不解三字該之，內有水飲，則水寒相搏，水留胃中，
　故乾嘔而噎，水寒射肺，故欬而喘，水停則氣不化，津不生，故渴，水漬腸間，
　故下利，水畜下焦，故小便不利，而少腹滿，短氣者，氣促不能相續，與喘不同，
　有實有虛有表有裏，此為水停心下，亦令短氣，水氣內漬，所傳不一，故有或為之證，
　金匱云，平人無寒熱，短氣不足以息者，實也，又云，膈上有留飲，其人短氣而渴，
　丹溪治許白雲脾疼腹痛而短氣，大吐下之，二十日吐膠痰一桶而安。 ｝
組成：麻黃〔去節〕、桂枝、芍藥〔酒炒〕、細辛、甘草〔炙〕、乾薑〔三兩〕、半夏、
　五味子〔半升〕、渴去半夏，加花粉，〔半夏溫燥，花粉苦寒，去熱生津〕喘去麻黃，
　加杏仁，〔喘為氣逆，麻黃發陽，杏仁降氣〕形腫亦去麻黃，〔喘呼形腫，
　水氣漂本之病，故並去之。 〕噎去麻黃，加附子，〔經曰：水寒相搏則噎，
　附子溫經散寒。 〕 小便秘去麻黃，加茯苓。 〔便秘忌發汗，宜滲利。 〕
方義：此足太陽藥也，表不解，故以麻黃發汗為君，桂枝甘草佐之，解表為佐，欬喘，
　肺氣逆也，故用芍藥酸寒，五味酸溫以收之。 〔經曰：肺欲收，急食酸以收之，
　發汗以散邪水，收斂以固真水。 〕水停心下則腎燥，細辛乾薑辛溫，能潤腎而行水，
　〔經曰：腎苦燥，急食辛以潤之，細辛又為少陰腎經表藥。 〕半夏辛溫，能收逆氣，
　散水飲，為使也，外發汗，內行水，則表裏之邪散矣。 ｛此證為水寒相搏而傷肺，
　若寒從外出，而水不內消，必貽異日之患，金匱曰：病溢飲者，當發其汗，
　大小青龍湯並主之，程郊倩曰：水氣之渴與白虎湯中之渴，不特寒熱有殊，
　亦且燥濕各異，金匱云，先渴後嘔者，水停心下，小青龍湯主之，不治渴而專治水，
　水去而渴自止矣，李時珍曰：仲景治傷寒太陽證，表未解，心下有水而欬，乾嘔發熱，
　或嘔或利，小青龍湯主之，表已解，有時頭痛惡寒，心下有水，乾嘔痛引兩脇，
　或喘或欬，十棗湯主之，蓋青龍散表邪，使水從汗出，內經所謂開鬼門也，
　十棗逐裏邪，使水從二便出，內經所謂潔淨府去陳莝法也。 ｝
加減方：
　本方加石膏，
　名小青龍加石膏湯，〔金匱〕治肺脹欬而上氣，煩躁而喘，心下有水，脈浮。
　〔此去水飲散，風寒之重劑。 〕
</pre>
<pre data-sec="p">
編號：發表005
方名：葛根湯
提要：發汗兼解肌
出處：仲景
主治：治太陽病，項背几几，〔音殊〕無汗惡風。 ｛鳥之短羽者，動則引項几几然狀，
　病人項背難舒之貌也，無汗惡風，中風而表實也，陽明脈上項而合於太陽，
　恐將傳陽明，故加葛根以斷之，此證又名剛痙，乃風寒傷筋，故拘急而強直也，
　金匱治之，亦主此湯，剛痙無汗，柔痙有汗，仲景又曰：太陽發汗不徹，煩躁短氣者，
　亦宜此湯，更發其汗，經曰：何以知汗出不徹，以脈濇故也，
　按傷寒失於汗下而短氣為實，汗下後短氣者為虛，表實宜發汗，表虛宜解肌。
　｝亦治太陽陽明合病下利。 ｛傷寒有併病，有合病，本經未解，傳入他經，
　有催併之義，為併病，二經三經同受邪者，為合病，合病者，邪氣甚也，
　太陽陽明合病，其證頭痛腰痛，肌熱鼻乾，目痛，脈浮大而長，頭腰，太陽也，
　肌自鼻，陽明也，浮大，太陽也，脈長，陽明也，陽經合病，必自下利，邪併于陽，
　則陽實而陰虛，陽外實而不主裏，則裏虛，故下利，吳鶴皋曰：
　庸醫便為傷寒漏底不治，與此湯以散經中表邪，則陽不實而陰氣平，利不治而自止矣，
　按葛根能引胃中清陽上行，故凡下利多用之，趙嗣真曰：合病者，
　二陽經或三陽經同病不傳者也，併病者，一經先受病，又過一經，病之傳者也，
　如太陽陽明若併而未盡，是傳未過，仲景所謂太陽證不罷，面赤陽氣怫鬱，
　在表不得越，煩躁短氣是也，猶當汗之，以各半湯，若併之已盡，是謂傳過，
　仲景所謂太陽證罷，潮熱，手足汗出，大便硬而譫語是也，法當下之，以承氣湯，
　是知傳則入腑，不傳則不入腑，併病傳變，有如此，仲景治太陽陽明合病，主葛根湯，
　太陽少陽合病，主黃芩湯，少陽陽明合病，主承氣湯，三陰有兩感而無合病，
　此事難知云，足太陽為諸陽之首，故多傳變，太陽傳陽明，水傳土也，謂之微邪，
　又謂巡經得度傳，太陽傳少陽，謂之越經傳，太陽傳太陰，謂之誤下傳，太陽傳少陰，
　謂之表裏傳，水勝火，火勝水，此南北二方之變，頃刻害人，辨之不早，必成不救，
　太陽傳厥陰，謂之首尾傳，三陰不至于首，唯厥陰與督脈上行，與太陽相接，
　又名巡經得度傳，災變至重，不為不多矣。 ｝
組成：葛根〔四兩〕、麻黃、生薑〔三兩〕、桂枝、芍藥、甘草〔二兩炙〕、
　大棗〔十二枚〕
方義：此足太陽藥也，成氏曰：輕可去實，葛根麻黃之屬是也，
　此以中風表實，故加二物于桂枝湯中。 ｛仲景以有汗無汗定傷風傷寒之別，
　喇有汗為傷風，用桂枝加葛根湯，不用麻黃，無汗為傷寒，用此湯，張元素曰：
　二湯加葛根，所以斷太陽入陽明之路，非太陽藥也，若太陽初病，便服升葛，
　是反引邪氣入陽明也，周揚俊曰：不去麻黃，復加葛根，大開肌肉之藥，
　不慮大汗無制乎，故以桂枝監之，且以芍藥收之，喻嘉言日，仲景於太陽帶陽明證，
　其風傷衛，則桂枝湯中加葛根，寒傷營，則麻黃湯中加葛根，太陽帶少陽證，
　其風傷衛，則桂枝湯中加柴胡，寒傷營，則麻黃湯中加柴胡，合併之病亦然，
　則陽明以葛根為主藥，少陽以柴胡為主藥矣，乃少陽經專用小柴胡湯，
　而陽明經全不用葛根湯何耶，此有二義，太陽而略兼陽明，則以方來之陽明為重，
　故加葛根，陽明而尚兼太陽，則以未罷之太陽為重，故不加葛根，恐葛根大開肌肉，
　則津液盡從外泄耳，小兒布痘見點之時亦忌之，今人知忌升麻，而恣用葛根，
　兒命遭枉者多矣，又曰：金匱論痙病，於風木主事之時，已申不可汗下之戒，
　夫妄下損陰，則筋失所養而痙，妄汗亡陽，則脈失所養而拘急，及遇無汗之剛痙，
　又不得不用葛根湯取其微汗，至於下法，全不示戒，且云可與大承氣湯，見身內之陰，
　此外熱所耗，容有不得不下之證，但十中不得一二，終非可訓之定法，略舉其端，
　聽用者之裁酌耳。｝
加減方：
　本方除麻黃名桂枝加葛根湯，〔仲景〕治前證汗出惡風者，
　本方加半夏，名葛根加半夏湯，〔仲景〕治太陽陽明合病，不下利，但嘔。
　｛此又以利不利辨傷寒傷風之不同也，寒為陰，陰性下行，裏氣不和，故利而不嘔，
　風為陽，陽性上行，裏氣逆而不下，故嘔而不利，加半夏以下逆氣。 ｝　本方加黃苓，
　名葛根解肌湯，治發熱惡寒，頭痛項強，傷寒溫病。
</pre>
<pre data-sec="p">
編號：發表006
方名：麻黃附子細辛湯
提要：少陰表證
出處：仲景
主治：治傷寒少陰證，始得之反發熱，脈沉者。 〔少陰證，脈微細，但欲寐是也，太陽膀胱，
　與少陰腎相為表裏，腎虛故太陽之邪直入而脈沉，餘邪未盡入裏而表熱，
　此證謂之表裏相傳，非兩感也。 ｝
組成：麻黃、細辛〔二兩〕、附子〔一枚炮〕先煮麻黃去沫，內諸藥煎。
方義：此足少陰藥也，
　太陽證發熱，脈當浮，今反沉，少陰證脈沉，當無熱，今發熱，故曰反也，
　熱為邪在表，當汗，脈沉屬陰，又當溫，故以附少溫少陰之經，
　以麻黃散太陽之寒而發汗，以細辛腎經表藥，聯屬其間，是汗劑之重者。 ｛趙嗣真曰：
　仲景太陽篇云，病發熱頭痛，脈反沉，身體疼痛，當救其裏，宜四逆湯，少陰篇云，
　少陰病，始得之反發熱，脈沉者，麻黃附子細辛湯，均是發熱脈沉，以其頭痛，
　故屬太陽陽證，脈當浮而反不能浮者，以裏久虛寒，正氣衰微，又身體疼痛，
　故宜救裏，使正氣內強，逼邪外出，而乾薑附子，亦能出汗而散，假令裏不虛寒，
　而脈浮，則正屬太陽麻黃證矣，均脈沉發熱，以無頭痛，故名少陰病，陰病當無熱，
　今熱，寒邪在表，未全傳裏，但皮膚鬱閉為熱，故用麻黃細辛以發表，
　熟附子以溫少陰之經，假使寒邪入裏，外必無熱，當見吐利厥逆等證，
　而正屬少陰四逆湯證矣，由此觀之，表邪浮淺，發熱之反猶輕，正氣衰微，
　脈沉之反為重，此四逆湯不為不重於麻黃附子細辛湯矣，又可見熟附配麻黃，
　發中有補，生附配乾薑，補中有發，仲景之旨微矣，按傷寒傳入三陰，尚有在經表證，
　如太陰有桂枝加芍藥湯，少陰有麻黃附子細辛湯，厥陰有當歸四逆湯之類，
　皆陰經表藥也，又按少陰雖有反熱而無頭痛，厥陰雖有頭痛而無身熱，
　且痛不如陽經之甚，若身熱頭痛全者，則屬陽證，醫貫曰：有頭痛連腦者，
　此係少陰傷寒，宜麻黃附子細辛湯，不可不知，喻嘉言曰：
　仲景太陽經但有桂枝加附子法，並無麻黃加附子法，太陽無脈微惡寒之證，
　不當用附子，若見脈微惡寒吐利煩躁等證，則亡陽已在頃刻，又不當用麻黃矣，又曰：
　三陰表證，與三陽迥異，三陰必以溫經之藥為表，而少陰尤為緊關，
　俾外邪出而真陽不出，方合正法，經又曰：少陰病吐利手足不逆冷反發熱者不死，
　脈不至者，炙少陰七壯，此又以陽氣為主，少陰吐利，法當厥逆，以無陽也，
　發熱為陽氣猶存，故不死。 ｝
加減方：
　本方去細辛加甘草，名麻黃附子甘草湯，
　〔仲景〕治少陰病得之二三日，無證者當微發汗。 ｛得之二三日，較初得之為緩，
　無證，無吐利厥逆裏證也，用此湯發汗以散之，是汗劑之輕者，周揚俊曰：言無裏證，
　則亦有反發熱之表在可知也，二方皆治少陰表證，少陰無發汗之法，汗之必至亡陽，
　惟此二證用之，金匱用本方治少陰水證少氣脈沉虛脹。 ｝
</pre>
<pre data-sec="p">
編號：發表007
方名：升麻葛根湯
提要：陽明升散
出處：錢仲陽
主治：治陽明傷寒，中風頭痛，身痛發熱惡寒，無汗口渴，目痛鼻乾，不得臥，及陽明發斑，
　欲出不出，寒喧不時，人多疾疫。 ｛三陽皆有頭痛，故頭痛屬表，六經皆有身痛，
　在陽經則煩痛拘急，風寒在表，故發熱惡寒，寒外束，故無汗，熱入裏，故口渴，
　陽明脈絡鼻俠目，故目痛鼻乾，陽明屬胃，胃不和，故臥不安，陽邪入胃，裏實表虛，
　故發斑，輕如蚊點為疹，重若錦紋為斑。 ｝
組成：升麻〔三錢〕、葛根、芍藥〔二錢〕、
　甘草〔一錢炙〕加薑煎，如頭痛，加川芎白芷。 〔川芎為通陰陽血氣之使，
　白芷專治陽明頭痛。 〕身痛背強，加羌活防風，〔此兼太陽，故加二藥。 〕熱不退，
　春加柴胡、　黃苓、防風。 〔少陽司令，柴芩少陽經藥。 〕夏加黃芩、石膏。
　〔清降火熱。 〕頭面腫加防風、荊芥、連翹、白芷、川芎、牛蒡、石膏。 〔升散解毒。
　〕咽喉加桔梗。 〔清肺利膈咽。 〕斑出不透加紫草茸。 〔音戎，紫草涼血潤腸，
　用茸者，取其初得陽氣，觸類升發。 〕脈弱加人參，胃虛食少加白朮，
　腹痛倍芍藥和之。
方義：此足陽明藥也，陽明多氣多血，寒邪傷人，則血氣為之壅滯，
　辛能達表，輕可去實，故以升葛辛輕之品，發散陽明表邪，陽邪盛則陰氣虛，
　故用芍藥斂陰和血，又用甘草調其衛氣也。 〔雲岐子曰：葛根為君，升麻為佐，
　甘草芍藥以安其中。 〕升麻甘草升陽解毒，故又治時疫。 〔時疫感之，必先入胃，
　故用陽明胃藥。 〕斑疹已出者勿服，恐重虛其表也。 〔麻痘已見紅點，則不可服，
　陽明為表之裏，升麻陽明正藥，凡斑疹欲出未出之際，宜服此湯以透其毒，
　不可妄服寒劑以攻其熱，又不可發汗攻下，虛其表裏之氣，如內熱甚，
　如黃連、犀角、青黛、大青、知母、石膏、黃芩、黃蘗、玄參之類，若斑熱稍退，
　潮熱譫語，不大便，可用大柴胡加芒硝，調胃承氣下之。 〕傷寒未入陽明者勿服，
　恐反引表邪入陽明也。
加減方：
</pre>
<pre data-sec="p">
編號：發表008
方名：柴葛解肌湯
提要：太陽陽明
出處：節庵製此以代葛根湯
主治：治太陽陽合病，頭目眼眶痛，鼻乾不眠，惡寒無汗，脈微洪。 〔太陽脈起目內眥，
　上額交巔，陽明脈上至額顱，絡于目，風寒上千，故頭痛目痛眶痛也，
　惡寒無汗屬太陽，鼻乾不眠屬陽明，脈洪將為熱也，節庵曰：此陽明在經之邪，
　若正腑病，另有治法。 〕
組成：柴胡、葛根、羌活、白芷、黃芩、芍藥、桔梗、甘草、
　加薑棗石膏一錢煎服，無汗惡寒甚者，去黃芩，冬月加麻黃，春月少加，夏月加蘇葉。
方義：此足太陽陽明藥也，寒邪在經，羌活散太陽之邪，〔用此以代麻黃。
　〕芷葛散陽明之邪柴胡散少陽之邪，〔此邪未少陽而節庵加用之。 〕寒將為熱，
　故以黃芩石膏桔梗清之。 〔三藥並泄肺熱。 〕以芍藥甘草和之也。
加減方：
</pre>
<pre data-sec="p">
編號：發表009
方名：柴胡升麻湯
提要：少陽陽明
出處：局方
主治：
治少陽陽明合病，傷風壯熱惡風，頭痛體痛，鼻塞咽乾，痰盛欬嗽，唾涕稠粘，
　及陽氣鬱遏，元氣下陷，時行瘟疫。 ｛劉宗厚曰：傷風一證，仲景與傷寒同論，
　雖有麻黃桂枝之分，至於傳變之後，亦未嘗悉分之也，
　諸家皆與感冒四氣併中風條混治，惟陳無擇別立傷風一方，在四淫之首，
　且依傷寒以太陽為始，分註六經，可謂詳密，但風本外邪，諸方例用解表發表，
　然受病之源，亦有不同，若表虛受風，專用發表之藥，必至汗多亡陽之證，
　若內挾痰熱而受風，亦宜內外交治，不可專於解表也，或曰：此云表虛，
　與傷寒中風表虛同歟，予曰不同也，彼以太陽中風，而於有汗無汗分虛實，
　實者加麻黃，虛者加葛根，俱解表也，此云表虛者，當固守衛氣而散風者也。 ｝
組成：柴胡、前胡、黃芩〔六錢〕、升麻〔五錢〕、葛根、桑白皮〔四錢〕、
　荊芥〔七錢〕、赤芍、石膏〔一兩〕加薑三片，豉二十粒，煎。
方義：此足少陽陽明藥也，
　陽明而兼少陽，則表裏俱不可攻，祇宜和解，〔在經宜和。 〕柴胡平少陽之熱，
　升葛散陽明之邪，〔三藥皆能升提清陽。 〕前胡消痰下氣而解風寒，
　桑皮瀉肺利溼而止痰嗽，荊芥疏風熱而清頭目，赤芍調營血而散肝邪，
　黃芩清火于上中二焦，石膏瀉熱于肺胃之部，〔風壅為熱，故以石膏辛寒為君。
　〕加薑豉者，取其辛散而升發也。
加減方：
</pre>
<pre data-sec="p">
編號：發表010
方名：九味羌活湯
提要：解表通劑即羌活沖和湯
出處：張元素
主治：治傷寒傷風，憎寒壯熱，頭痛身痛，項痛脊強，嘔吐口渴，太陽無汗，
　及感冒四時不正之氣，溫病熱病。｛有物有聲曰嘔，氣逆則嘔，有物無聲曰吐，
　胃寒則吐，胃熱亦吐，邪熱在表則不渴，傳裏則渴，四時不正之氣，
　謂時當熱而反大涼，時當寒而反大溫，非時而有其氣也，冬時傷寒不即病者，
　至春而變為溫病，至夏而發為熱病，餘證解見前。 ｝
組成：羌活、防風、蒼朮〔半錢〕、
　細辛〔五分〕、川芎、白芷、生地黃、黃苓、甘草〔一錢〕加生薑蔥白煎，
　如風證自汗者，去蒼朮，〔發汗〕加白朮黃耆。 〔發表而即實表，譬敺盜者隨關門也。
　〕胸滿去地黃加枳殼桔梗，喘加杏仁，夏加石膏知母，汗下兼行加大黃
方義：此足太陽例藥，以代桂枝麻黃青龍各半等湯也，藥之辛者屬金，于人為義，
　故能匡正黜邪，羌防蒼細芎芷，皆辛藥也，羌活入足太陽，為撥亂反正之主藥。
　〔除關節痛，痛甚無汗者倍之。 〕蒼朮入足太陰，辟惡而去溼〔能治濕下氣，
　及安太陽，使邪氣不致傳足太陰脾。 〕白芷入足陽明，治頭痛在額，芎藭入足厥陰，
　治頭痛在腦，細辛入足少陰，治本經頭痛，皆能驅風散寒，行氣活血，
　而又加黃芩入手太陰，以泄氣中之熱，生地入手太陰，以泄血中之熱。 〔黃芩苦寒，
　生地寒滯，二味苟用於發熱之後，則當，若未發熱，猶當議減也。 〕防風為風藥卒徒，
　隨所引而無不至，治一身盡痛為使。 〔無汗宜倍用。 〕甘草甘平，
　用以協和諸藥也藥備六經，治通四時，用者當隨證加減，不可執一。 ｛張元素曰：
　有汗不得用麻黃，無汗不得用桂枝，若未瘥，則其變不可言，故立此方，
　使不犯三陽禁忌，為解表神方，冬可治寒，夏可治熱，春可治溫，秋可治濕，
　是諸路之應兵，代麻黃等誠為穩當，但陰虛氣弱之人在所禁耳。 ｝
加減方：
</pre>
<pre data-sec="p">
編號：發表011
方名：十神湯
提要：感冒時氣
出處：局方
主治：治時氣瘟疫，風寒兩感，頭痛，發熱，惡寒，無汗，欬嗽，鼻寒聲重。
　｛感冒四時不正之氣，謂之時氣，天災流行，沿門闔境傳染相似，謂之瘟疫，頭痛，
　發熱，惡寒，無汗，邪在表也，咳嗽，鼻寒，聲重，風寒兩感，
　故表實而氣為之不利也，按傷風寒而咳嗽者，其感為輕。 ｝
組成：麻黃、葛根、升麻、川芎、
　白芷、紫蘇、甘草、陳皮、香附、赤芍藥等分，加薑蔥白煎。
方義：此陽經外感之通劑也，
　吳鶴皋曰：古人治風寒，必分六經見證用藥，然亦有發熱頭痛，惡寒鼻寒，
　而六經之證不甚顯者。 〔昂按：前證亦陽經之可辨者〕亦總以疏表利氣之藥主之，
　是方也，川芎、麻黃、升麻、 乾葛、白芷、紫蘇、陳皮、香附、皆辛香利氣之品，
　故可以解感冒氣塞之證，〔諸藥以散表邪，陳皮以導裏氣。
　〕而又加芍藥和陰氣于發汗之中，加甘草和陽氣于疎利之隊也。 ｛吳綬曰：
　此湯用升麻葛根，能解利陽明瘟疫時氣，非正傷寒之藥，若太陽傷寒發熱用之，
　則引邪入陽明，傳變發斑矣，慎之。 ｝
加減方：
</pre>
<pre data-sec="p">
編號：發表012
方名：神朮散
提要：傷寒無汗
出處：海藏
主治：治內傷冷飲，外感寒邪而無汗者。 〔內傷冷飲，則寒濕停於中，經曰：
　其寒飲食入胃則肺寒，肺寒則內外合邪，是傷寒亦有由內而得者，
　不特外感風寒而已也寒能濇血故無汗。 〕亦治剛痙。 〔太陽純傷風，傷寒則不發痙，
　惟先傷風，後傷寒，先傷風，後傷濕，及太陽過汗，濕家過汗，產後血虛破傷風，
　皆發痙，其證頭搖口噤，手足搐搦，項背反張，無汗為剛痙，有汗為柔痙，
　亦有剛柔不分者，不可純作風治，宜清熱化痰，疏風養血，亦有用大承氣者，
　凡陽痙不厥逆，其厥逆者，皆陰痙也，宜附子湯，附子防風散，桂心白朮湯。〕
組成：蒼朮〔製〕、防風〔二兩〕、甘草〔一兩炙〕加生薑蔥白煎，如太陽證發熱，惡寒，
　脈浮緊者，加羌活，浮緊帶洪者，是兼陽明，加黃芩，浮緊帶弦數者，是兼少陽，
　加柴胡，婦人加當歸。 
方義：此足太陽藥也，防風辛溫升浮，附風勝溼，為太陽主藥，
　蒼朮甘溫辛烈，散寒發汗，辟惡升陽。 〔能升胃中陽氣。 〕加甘草者，
　發中有緩也？｛按神朮白朮二湯，乃海藏所製，以代桂枝麻黃二湯者也，喻嘉言曰：
　此海藏得意之方，蓋不欲無識者輕以麻黃桂枝之熱傷人也，昌明仲景，
　不得不表揚海藏之功。 〕
加減方：本方除蒼朮加白朮二兩，薑三片，不用蔥，名白朮湯，
　〔海藏〕治前證有汗者。 〔二朮主治略同，第有止汗發汗之異。 〕亦治柔痙。
　〔有汗為柔痙，風而兼濕，故多汗。 〕太無神朮散，蒼朮〔泔浸〕、
　厚朴〔薑汁炒各一錢〕、陳皮〔去白二錢〕、甘草〔炙〕、藿香、
　石菖蒲〔各錢半〕治感山嵐瘴氣，憎寒壯熱，一身盡痛，頭面腫大，瘴瘧時毒。
　｛濕熱時毒，感於口鼻，傳入陽明，邪正交爭，陰勝則憎寒，陽勝則壯熱，流於百節，
　則一身盡痛，上行頭面，則為腫大，名大頭瘟，蒼朮辛烈升陽，辟惡，燥濕，解鬱，
　厚朴苦溫除濕，散滿，化食，厚腸，陳皮理氣，通利三焦，甘草和中，匡正脾土，
　此即平胃散，而重用陳皮為君者也，蓋人之一身，以胃氣為主，胃氣強盛，
　則客邪不能入，故治外邪必以強胃為先也，加藿香菖蒲，取其辛香通竅，
　亦能辟邪而益胃也，吳鶴皋曰：太無此在其中，不愧為丹溪之師矣。 局方神朮散，
　蒼朮〔二兩〕川芎、白芷、羌活、藁本、細辛、炙甘草、〔各一兩〕每服四錢，
　加薑蔥煎，治傷風頭痛無汗，鼻塞聲重，及風寒欬嗽，時行泄瀉。 ｛頭痛鼻寒咳嗽，
　是傷風也，傷風應有汗，若無汗，是挾寒也，飱泄下利者，清陽不升，木邪剋土，
　風兼濕也，蒼藁辛羌芎芷，各走一經，祛風發汗而勝濕，散三陽之邪而能升清者也，
　加甘草者，緩其中也。 ｝ 許學士神朮散，蒼朮〔一斤〕、脂麻〔五錢研醬〕、
　棗五十枚，取肉搗丸，治水飲結成澼囊。 〔水飲結成窠囊，非蒼朮辛烈雄壯能破之，
　加脂麻者，潤其燥也，用棗肉者，補土以制水也。 〕 九製蒼朮散，茅山蒼朮，
　九蒸九曬為末，治痰飲腹痛。
</pre>
<pre data-sec="p">
編號：發表013
方名：蔥豉湯
提要：太陽發汗
出處：肘後
主治：治傷寒初覺頭痛身熱，脈洪，便當服此。
組成：蔥白〔一握〕、豉〔一升〕煎服取汗出，
　如無汗，加葛根三兩。 〔崔氏同〕
方義：此足太陽藥也，蔥通陽而發汗。 〔蔥空中為肺菜，
　散手太陰陽明之邪。 〕豉升散而發汗，邪初在表，宜先服此以解散之，
　免用麻黃湯者之多所顧忌，用代麻黃者之多所紛更也。
加減方：
　本方去淡豉，加生薑，名連鬚蔥白湯。 〔活人〕治同。
</pre>
<pre data-sec="p">
編號：發表014
方名：人參敗毒散
提要：感冒時行
出處：活人
主治：治傷寒頭痛，憎寒壯熱，項強睛暗，鼻塞聲重，風痰欬嗽，及時氣疫癘，嵐瘴鬼瘧，
　或聲如蛙鳴，赤眼口瘡，溼毒流注，腳腫腮腫，喉痹毒痢，諸瘡斑疹。 ｛風寒在表，
　則惡寒發熱，頭痛項強，風寒在肺，則鼻寒聲重，痰多咳嗽，聲如蛙鳴，俗名蝦蟆瘟，
　邪氣實也，風寒濕熱之氣，上千則目赤口瘡，下流則足腫，傷於陽明則腮腫，
　結於少陰則喉痹。 壅於陽胃則毒痢，注於皮膚則瘡疹。 ｝
組成：人參、羌活、獨活、
　柴胡、前胡、川芎、枳殼、桔梗、茯苓〔一兩〕、　 甘草〔五錢〕每服一兩，
　加薑三片，薄荷少許，煎，口乾舌燥，加黃芩，腳氣加大黃蒼朮，膚痒加蟬蛻。
方義：此足太陽少陽手太陰藥也，羌活入太陽而理遊風，獨活入少陰而理伏風，
　兼能去溼除痛，柴胡散熱升清，協川芎和血平肝，以治頭痛目昏，前胡枳殼降氣行痰，
　協桔梗茯苓以泄肺熱而除溼消腫，甘草和裏而發表，人參輔正以匡邪，疏導經絡，
　表散邪滯，，故曰敗毒。 ｛喻嘉言曰：風濕熱三氣門中，惟此方為第一，三氣合邪，
　豈易當哉，其氣互傳，則為疫矣，方中所用皆辛平，更有人參大力者荷正以祛邪，
　病者日服二三劑，使疫邪不復留，詎不快哉，奈何俗醫減去人參，曾與他方有別耶，
　又曰：傷寒宜用人參，其辨不可不明，蓋人受外感之邪，必先汗以驅之，惟元氣旺者，
　外邪始乘藥劫以出，若素弱之人，藥雖外行，氣從中餒，輕者半出不，
　出重者反隨元氣縮入，發熱無休矣，所以虛弱之體，必用人參三五七分，入表藥中，
　少助元氣，以為驅邪之主，使邪氣得藥一湧而出，全非補養衰弱之意也，即和解藥中，
　有人參之大力者居間，外邪遇正，自不爭而退舍，否則邪氣之縱悍，安肯聽命和解耶，
　不知者謂傷寒無補法，邪得補而彌熾，即痘疹瘧痢，以及中風，中痰，中寒，中暑，
　癰疽，產後，初時槩不敢用，而虛人之遇重病，可生之機，悉置不理矣，
　古方表汗用五積散，參蘇飲，敗毒散，和解用小柴胡，白虎湯，竹葉石膏湯等方，
　皆用人參領內邪外出，乃得速愈，奈何不察耶，外感體虛之人，汗之熱不退，
　下之和之熱亦不退，大熱呻吟，津液灼盡，身如枯柴，醫者技窮，正為元氣已漓，
　故藥不應手耳，倘元氣未漓，先用人參三五七分，領藥深入驅邪，何至汗和不應耶，
　東垣治內傷外感，用補中益氣，加表藥一二味熱服而散外邪有功，於古傷寒耑科，
　從仲景至今明賢方書，無不用參，何為今日醫家，棄除不用，全失相傳宗旨，
　使體虛之人，百無一活，曾不悟其害之也，蓋不當用而殺人者，
　是與耆朮歸桂薑附等藥同行溫補之誤，
　不謂與羌獨柴前芎半枳桔芩膏等藥同行汗和之法所致也，安得視等砒鴆耳，嘉靖己未，
　江淮大疫，用敗毒散，倍人參，去前胡獨活，服者盡效，萬歷己卯大疫，用本方復效，
　崇禎辛巳壬午，大飢大疫，道饉相望，汗和藥中，惟加入參者多活，
　更有發斑一證最毒，惟加參於消斑藥中，全活甚眾，凡饑饉兵荒之年，飲食起居不節，
　致患時氣者，宜用此法。 ｝
加減方：
　本方除人參，名敗毒散，治同，有風熱，加荊芥防風，
　名荊防敗毒散，亦治腸風下血清鮮。 〔血鮮者腸風，隨感而見也，血瘀者為臟毒，
　積久而發也。 〕本方去人參，加連翹金銀花，名連翹敗毒散，治瘡毒，除人參加黃芩，
　名敗毒加黃芩湯，治瘟病不惡風寒而渴，除人參加大黃芒硝，名硝黃敗毒散，
　消熱毒壅積，敗毒散合消風散名消風敗毒散。 〔見風門〕治風毒癮疹，
　及風水皮水在表宜從汗解者，本方加陳廩米，名倉廩散，治噤口痢。 〔乃熱毒沖心，
　食入則吐，單陳廩米煎湯，治痢後大渴，飲水不止。 〕
</pre>
<pre data-sec="p">
編號：發表015
方名：川芎茶調散
提要：升散風熱
出處：局方
主治：治諸風上攻，正偏頭痛，惡風有汗，憎寒壯熱，鼻寒痰盛，頭暈目眩。 ｛偏正頭痛者，
　風中於腦，作止無時也，中風故有汗惡風，風邪在表，故憎寒壯熱，風寒傷於皮毛，
　腠理密緻，不得泄越，氣併於鼻故塞，火升故痰盛，痰熱上攻故頭暈目眩。 ｝
組成：薄荷〔八錢〕、川芎、荊芥〔四錢〕、羌活、白芷、甘草〔炙一錢〕、防風〔錢半〕、
　細辛〔一錢〕每三錢。 食後茶調服，一方加菊花〔一錢〕彊蠶〔三分〕名菊花茶調散，
　治頭目風熱。 〔菊花清熱明目，殭蠶消風化痰。 〕
方義：此足三陽藥也，羌活治太陽頭痛，
　白芷治陽明頭痛，川芎治少陽頭痛，細辛治少陰頭痛，防風為風藥卒徒，
　皆能解表散寒，以風熱在上，宜于升散也，頭痛必用風藥者，以巔頂之上，
　惟風可到也，薄荷荊芥並能消散風熱，清利頭目，故以為君。 〔辛香輕清，
　能入肝經氣分，而搜風熱，肝風散則頭目清明。 〕同諸藥上行，以升清陽而散鬱火。
　〔清陽不升，則濁陰上干，故頭痛。 〕加甘草者，以緩中也，用茶調者，
　茶能上清頭目也。 ｛湯液曰：茶苦寒下行，如何是清頭目，陳嘉謨曰：
　火下降則上自清矣，凡頭痛用羌防芎芷辛溫等藥，由風木虛土寡於畏壅塞而成痛，
　故用此助肝以升散之也，若服辛散藥反甚者，則宜用酸澀，收而降之乃愈。 ｝
加減方：
</pre>
<pre data-sec="p">
編號：發表016
方名：再造散
提要：陽虛無汗
出處：節庵
主治：治陽虛不能作汗。 ｛陶節庵曰：治頭痛項強，發熱惡寒無汗，服發汗藥一三劑，
　汗不出者為陽虛，不能作汗，名曰無陽證，庸醫不識，不論時令，遂以麻黃重藥，
　劫取其汗，誤人死者多矣。 ｝
組成：人參、黃耆、桂枝、甘草、附子〔炮〕、細辛、
　羌活、防風、川芎、煨薑棗二枚，加炒芍藥一撮煎，夏加黃芩石膏。 
方義：此足太陽藥也，
　經曰：陽之汗以天之雨名之，太陽病汗之無汗，是邪盛而真陽虛也，
　故以參耆甘草薑桂附子大補其陽，而以羌防芎細發其表邪，加芍藥者，于陽中斂陰，
　散中有收也。 ｛昂按：，汗即血也，血和而後能汗，故加芎芍，亦以調營，節庵曰：
　人第知參耆能止汗，而不知其能發汗，以在表藥隊中，則助表藥而能解散也，
　東垣丹溪治虛人感冒，多用補中益氣加表藥，即同此意也。 ｝
加減方：
</pre>
<pre data-sec="p">
編號：發表017
方名：大羌活湯
提要：兩感傷寒
出處：潔古
主治：治兩感傷寒。 ｛內經曰：傷寒一日巨陽受之，太陽經脈循腰脊，經頭項，故頭項痛，
　腰脊強，二日陽明受之，陽明主肉，其脈俠鼻絡於目，故身熱目疼，而鼻乾不得臥，
　三日少陽受之，少陽主膽，其脈循脇絡於耳，故胸脇痛而耳聾，四日太陰受之，
　太陰脈布胃中，絡於嗌，故腹滿而嗌乾，五日少陰受之，少陰脈貫腎，絡於肺，
　繫舌本，故口燥舌乾而渴，六日厥陰受之，厥陰脈循陰器，絡於肝，故煩滿而囊縮，
　兩感者，一日則太陽與少陰俱病，有頭痛項強者，而又口乾煩渴也，
　二日則陽明與太陰俱病，有身熱譫語，而又腹滿不飲食也，三日則少陽與厥陰俱病，
　有脇痛耳聾，而又囊縮厥逆也，此陰陽表裏俱，欲汗之則裏證，欲下之則有表證，
　故內經仲景皆云必死，吳鶴皋曰：易老製此方，意謂傳經者皆為陽邪，
　一于升陽散熱滋陰養臟，則感之淺者，尚或可平也。 ｝
組成：羌活、獨活、防風、細辛、
　防己、黃芩、黃連、蒼朮、白朮、甘草〔炙三錢〕、知母、川芎、
　生地黃〔一兩〕每服五錢熱飲。
方義：此陰陽兩解之藥也，氣薄則發泄，
　故用羌獨養防芎細祛風發表，升散傳經之邪，寒能勝熱，故用芩連知母生防己，
　清熱利溼，滋培受傷之陰，用白朮甘草以固中州，而和表裏之氣，升不至峻，
　寒不生凝，間能回九死于一生也。 ｛仲景書兩感無治法，又云兩感病俱作，治有先後，
　如表證，急當先救表，裏證急者，當先救裏，李梴曰：表裏俱急者，大羌活湯，
　陽證體痛而不下利者為表，急先以葛根麻黃解表，後以調胃承氣攻裏，
　陰證身痛而下利不止者為裏急，先用四逆救裏，後以桂枝救表，陰陽未分者，
　陶氏沖和湯深之，古法一日太陽少陰，五苓散主之，頭痛加羌活防風，
　口渴加黃蘗知母，二日陽明太陰，大柴胡湯，三日少陽厥陰，危甚，
　大承氣加川芎柴胡救之，劉宗厚曰：傷有兼風兼濕不同，表裏俱實虛之異，
　大扺俱虛為多，脈從陽者可治，從陰者難治。 ｝
加減方：
</pre>
<pre data-sec="p">
編號：發表018
方名：桂枝羌活湯
提要：太陽虛疾
出處：機要
主治：治瘧疾發在處暑以前，頭項痛，脈浮，有汗，惡風
組成：桂枝、羌活、防風、
　甘草〔等分〕每服五錢，迎其發而服之，或吐，加半夏麴無汗，桂枝易麻黃，
　名麻黃防風湯。 〔按二湯機要，以之治瘧，實發表通用之劑。 〕
方義：此足太陽藥也，
　瘧分六經，故倣仲景傷寒例，以防風羌活散太陽之邪，而以桂枝麻黃分主有汗無汗也。
　｛朱丹溪曰：凡治瘧無汗要有汗，散邪為主，帶補，有汗要無汗，抉正為主，帶散，
　河間曰：瘧發寒熱大作，此太陽陽明合病，汗出不止，知為熱也，陽盛陰虛之證，
　不治必傳入陰經，桂枝芍藥湯主之，桂枝三錢，芍藥黃耆知母石膏各一兩，
　如寒熱轉大者，桂枝黃芩湯和之，小柴胡加桂枝知母石膏，外邪已罷，內邪未已，
　用柴大承氣等下之。 ｝
加減方：
</pre>
<pre data-sec="p">
涌吐之劑
　｛邪在表宜汗，在上焦宜吐，在中下宜下，此汗吐下三法也，若邪在上焦而反下之，
　則逆其性矣，經曰：其高者因而越之，又曰：在上者涌之，是也，先賢用此法者最多，
　今人惟知汗下，而吐法絕置不用，遇當吐者而不行涌越，使邪氣壅結而不散，
　輕病致重，重病致死者多矣，朱丹溪曰：吐中就有發散之義，張子和曰：
　諸汗法古方多有之，惟以吐發汗者，世罕知也，故予嘗曰吐法兼汗，以此夫。 ｝
</pre>
<pre data-sec="p">
編號：涌吐001
方名：瓜蒂散
提要：吐實邪
出處：仲景
主治：治卒中痰迷，涎潮壅盛，顛狂煩亂，人事昏沈，五癇痰壅，及火氣上衝，喉不得息，
　食填太陰，欲吐不出。 〔痰壅上膈，火氣上衝，食停上脘，並當用吐法。
　〕傷寒如桂枝證，頭不痛，項不強，寸脈微浮，胸中痞鞭，氣上衝喉不得息者，
　胸有寒也，當吐之。 〔汗出惡風，頭痛項強，為桂枝證，俱為邪在表，今無頭痛項強，
　而脈微浮，胸痞鞭，則不在表而未入裏，為邪在胸中，胸中與表相應，故宜吐。
　〕亦治諸黃急黃。 〔卒然發黃，心滿氣喘，命在須臾，曰急黃，或服此散，或搐鼻，
　或加丁香。 〕
組成：
甜瓜蒂〔炒黃〕、赤小豆、共為末，熟水或酸虀水調下，量人虛實服之，
　吐時須令閉目，緊束肚皮，吐不止者，蔥白湯解之，良久不出者，含砂糖一塊即吐，
　諸亡血虛家，老人，產婦，血虛脈微者，俱不可服，〔非尺脈絕者，不宜便服此，
　恐損胃氣，若止胸中窒寒悶亂，以物探之，得吐即止，如探不出，方以此湯吐之。
　〕如頭額兩太陽痛者，令病人噙水一口，以此散一字吹入鼻中，出黃水，即愈。
方義：
此足太陽陽明藥也，胸中痰食與虛煩者不同，越以瓜蒂之苦，涌以赤小豆之酸，
　吐去上焦有形之物，則水得舒暢，天地交而萬物通矣，當吐而胃弱者，改用參蘆。
　｛十劑曰：燥可去濕，桑白皮赤小豆之屬是也，赤豆瓜蒂，並能行水濕痰涎，
　頭痛胸滿，寒熱脉緊不大者，並宜此散吐之，或問何謂木鬱，曰厥陰少陽屬木，
　於令為春，乃人身生發之氣也，食者陰物也，脾胃者坤土也，飲食填塞太陰，
　則土盛而反侮木，生氣不得上升而木鬱矣，吐去上焦有形之物，則木得條達，
　而遂其升生之性矣。 ｝
加減方：
本方除赤豆，名獨聖散，治太陽中暍。 〔音謁，暑也。
　〕身重痛而脈微弱。 〔夏月傷冷水，水漬皮膚中，鬱渴其外出之陽，反中入內，
　故身熱重痛，以瓜蒂搐去胸中之水，則皮中之水自行。 〕本方除赤豆，加防風藜蘆，
　名三聖散，〔子和〕本方除赤豆，加鬱金韭江韭汁，鵝翎探吐，亦名三聖散，
　治中風風癇，痰厥頭痛，本方除赤豆，加全蠍五分，吐風痰，本方加淡鼓，
　治傷寒煩悶。 ｛瓜蒂梔鼓皆吐劑，要知瓜蒂吐痰食宿寒，梔鼓吐虛煩客熱，
　如未經汗下，邪鬱胸膈而痞滿者，謂之實，宜瓜蒂散，此重劑也，已經汗吐下，
　邪乘虛客胸中而懊憹者，為虛煩，宜梔鼓湯，此輕劑也，
　丹溪用瓜蒂梔子苦參藜蘆等劑累吐，許白雲先生不透，後以附子尖和漿水與之，
　始得大吐也。 ｝
</pre>
<pre data-sec="p">
編號：涌吐002
方名：參蘆散
提要：吐虛痰
出處：
主治：治虛弱人痰涎壅盛
組成：人參蘆研為末，水調下一二錢，或加竹瀝和服。 〔竹瀝滑痰。 〕
方義：此手太陰足太陽藥也，經曰：在上者因而越之，痰涎上壅，法當涌之，病人虛羸，
　故以參蘆代藜蘆，瓜蒂宣猶帶補，不致耗傷元氣也。 〔朱丹溪曰：人參補陽中之陰，
　蘆反瀉太陰之陽，亦猶麻黃根節不同。 〕
加減方：
</pre>
<pre data-sec="p">
編號：涌吐003
方名：梔子鼓湯
提要：吐虛煩
出處：仲景
主治：治傷寒汗吐下後，虛煩不眠，劇者反覆顛倒，心下懊憹，及大下後身熱不退，
　心下結痛，或痰在膈中。 ｛汗吐下後，正氣不足，邪氣乘虛結於胸中，
　故煩熱懊憹悶也，晝動為陽夜臥主陰，陽熱未散，陰氣未復，故不得眠，
　身熱去而心結痛者，熱盡入裏，，則為結胸，熱不去而結痛者，客熱散漫為虛煩，
　熱仍在表，故當越之。 ｝
組成：梔子〔十四枚〕、淡豉〔四合〕服令微吐。 〔仲景曰：
　病人糞微溏者，不可與服。 〕
方義：此足太陽陽明藥也，煩為熱勝，梔子苦寒，色赤人心，
　故以為君，淡豉苦能發熱，腐能勝焦｛腎氣為熱，心氣為焦，
　豉蒸署而成成故為腐｝助梔子以吐虛煩，故以為臣，酸苦涌泄為陰也，
　此吐無形之虛煩，若膈有實邪，當用瓜蒂散。 ｛王海藏曰：煩氣也，躁血也，
　煩出於肺，躁出於腎，故用梔子治肺煩，香鼓治腎躁，亦用作吐藥，以邪在上焦，
　吐之則邪散，經所謂在上者因而越之也或問煩躁皆心為之，何謂煩出於肺，躁出於腎，
　曰熱則煩，熱甚則躁，煩為陽，躁為陰，大扺皆心火為病，火旺則金燥而水虧，
　惟火獨在，故肺腎合而為煩躁，按大便軟者為吐證，大便秘者為下證，若大便微溏者，
　不可服，以裏虛寒在下，雖煩非蘊熱也，若宿食而煩躁者，梔子大黃湯主之。 ｝
加減方：
　本方加甘草，名梔子甘草豉湯，〔仲景〕治前證兼少氣者，〔甘以補之。
　〕本方加生薑，名梔子生薑豉湯，〔仲景〕治前證兼嘔者，〔辛以散之。
　〕本方除淡豉加乾薑，名梔子乾薑湯，〔仲景〕治傷寒誤下，身熱不去，微煩者，
　〔梔子以解熱煩，乾薑以溫誤下。 〕本方除淡豉，加厚朴枳實，名梔子厚朴湯，
　〔仲景〕治傷寒下後，心煩腹滿，〔梔子涌虛煩，枳朴泄腹滿，亦表裏兩解之法。
　〕本方加大黃枳實，名梔子大黃湯，〔仲景〕治酒疸發黃，心中懊憹，或熱痛，
　亦治傷寒食復，〔輕則消導，重乃吐下。 〕本方加枳實，名枳實梔子鼓湯，
　〔仲景〕治傷寒勞復。 〔傷寒新瘥，血氣未平，餘熱未盡，作勞動病者為勞復，
　傷食者為食復。 〕本方加薤白，名豉薤湯，〔張文仲〕治傷寒下利如爛肉汁，赤滯下，
　伏氣腹痛諸熱證，〔滯下痢也，梔鼓苦寒，能升能散，薤白辛溫，能開胸痹，
　及大腸氣滯。 〕本方加犀角大青，名犀角大青湯，治斑毒熱甚頭痛。
</pre>
<pre data-sec="p">
編號：涌吐004
方名：稀涎散
提要：中風吐痰
出處：
主治：治中風暴仆，痰涎壅盛，氣閉不通，先開其關，令微吐稀涎，續進他藥。
　〔不可令大吐，醒後不可大投藥餌，緩緩調治，過恐傷人。 〕亦治喉痹，不能進食。
組成：皂角〔四挺去皮弦炙〕、白礬〔一兩〕為末，溫水調下五分，或加藜蘆，
　〔藜蘆能吐痰，善通頂，令人嚏。 〕
方義：此足太陰厥陰藥也，吳鶴皋曰：清陽在上，
　濁陰在下，天冠地履，無暴仆也，若濁邪逆上，則清陽失位而倒置矣，故令人暴仆，
　所以痰涎壅塞者，風盛氣湧使然也，經曰：病發于不足，標而本之，先治其標，
　後治其本，治不與疎風補虛，而先吐其痰涎，白礬酸苦，能湧泄，鹹能軟頑痰，
　故以為君，皁角辛能通竅，鹹能去垢，專制風木，故以為使，固奪門之兵也，師曰：
　凡吐中風之痰，使咽喉疏通，能進湯藥便止，若盡攻其痰，則無液以養筋，
　令人攣急偏枯，此其禁也。 〔按痰不可盡攻，不獨中風也，朱丹溪曰：
　胃氣亦賴痰收養，不可盡攻，攻盡則虛而愈劇。 〕
加減方：
　張子和加藜蘆常山甘草，名常山散，
　吐瘧痰，〔甘草合常山必吐。 〕本方加雄黃藜蘆，名如聖散，為末，搐鼻，
　治纏喉急痹，牙關緊閉。
</pre>
<pre data-sec="p">
編號：涌吐005
方名：乾霍亂吐方
提要：霍亂
出處：三因
主治：治乾霍亂欲吐不得吐，欲瀉不得瀉，腹中大痛者，｛霍亂揮霍撥亂也，外有所感，
　內有所傷，陰陽乖隔，邪正交爭，故上吐下瀉，而中絞痛也，邪在上焦則吐，
　在下焦則瀉，在中焦則吐瀉交作，此濕霍亂，證輕易治，若不能吐利，邪不得出，
　壅遏正氣，關格陰陽，其死甚速，俗名攪腸痧，切勿與穀食，即米湯下喉亦死。 ｝
組成：燒鹽、熱童便、三飲而三吐之。
方義：此足太陰陽明藥也，吐瀉不得，邪結中焦，鹹能軟堅，
　可破頑痰宿食，炒之則苦，故能涌吐，童便本人身下降之氣，引火下行，乃歸舊路，
　味又鹹寒，故降火甚速。 〔此由脾土鬱極而不得發，以致火熱內擾，陰陽不交之患。
　〕鹽涌于上，溺泄于下，則中通矣，方極簡易，而有回生之功，不可忽視。 〔準繩曰：
　鹽調童便，非獨用以降陰之不通也，陰既不通，血亦不行，兼用行血藥也。 〕
　本方單用燒鹽熟水調飲，以指探吐，名燒鹽探吐法，治傷食痛連胸膈，痞悶不通，
　手足逆冷，尺脈全無。 ｛食填太陰，抑遏肝膽之氣，不得上升，兩實相搏，
　故痛連胸膈，陽氣不舒，故手足逆冷，下焦隔絕，故尺脈不至，鹹潤下而軟堅，
　能破積聚，又能宣涌，使不化之食，從上而出，則塞者通矣，亦木鬱達之也，
　昂按：此即中食之證，有忽然厥逆，口不能言，肢不能舉者，名曰食厥，
　若作中風中氣治之，死可立待，宜先以鹽吐之，再行消食導氣之藥，經曰：上部有脈，
　下部無脈，其人當吐，不吐者死，或曰食填太陰，胸中痞亂，兩尺脈當用事，
　今反尺脈不見，其理安在，曰獨陽不生，獨陰不長，天之用在於地下，則萬物生長，
　地之用在於天上，則萬物收藏，此乃天地交而萬物通也，故陽火之根，本於地下，陰水之源，
本於天上，五臟主有形之物，物者陰也，陰者水也，食塞於上，
　是絕五臟之源，源絕則水不下流，兩尺之絕，此其理也。 ｝千金用此法法三飲三吐，
　通治霍亂蠱毒，宿食腹痛，冷氣鬼氣。 〔且曰此法大勝用藥，凡有此疾，宜先用之。 〕
加減方：
</pre>
<pre data-sec="p">
攻裏之劑
｛邪在表宜汗，邪在裏宜下，人之一身，元氣週流，不能容纖芥之邪，稍有滯礙，
則壅塞經絡，隔遏陰陽而後為病矣，或寒或熱，或氣或血，或痰或食，為證不一，
輕則消而導之，重必攻而下之，使垢瘀盡去，而正氣可復，譬之寇盜不勦，境內終不得安平也，
然攻下之劑，須適事為宜，如邪勝而劑輕，則邪不服，
邪輕而劑重，則傷元氣，不可不審也，其攻而不峻者，別見消導門。 ｝
</pre>
<pre data-sec="p">
編號：攻裏001
方名：大承氣湯
提要：胃腑大實滿
出處：仲景
主治：治傷寒陽明腑證，陽邪入裏，胃實不大便，發熱譫語，自汗出，不惡寒，
　痞滿燥實堅全見，雜病三焦大熱，脈沉實者。 ｛陽明外證，身熱汗出，
　不惡寒反惡熱是也，此為在經，仍當汗散，若熱邪已入胃腑，痞滿燥實堅全見者，
　為當下，實則譫語亂言無次也，虛則鄭聲一語頻言也，陽明多血多氣，法多自汗，
　過汗亡液，無水以制火，胃有燥糞，結而不下，故妄見妄言也，燥糞在大腸不在於胃，
　傷寒傳胃不傳大腸，然治病必求其本，且胃與大腸同為陽明燥金也，經曰：
　何緣得陽明病，曰太陽病若下若汗若利小便，此亡津液，胃中乾燥，因轉屬陽明，
　胃實大便難也，又曰：太陽初病發其汗，汗先出不徹，因轉屬陽明，
　陽明證能食為中風，風陽邪，能消穀，不能食，為中寒，寒陰邪不能消穀，以此為辨，
　胸悶不食為痞，胸腹膨脹為滿，大便枯少為燥，腹滿痛不大便為實，按之鞭硬為堅。
　｝亦治陽明剛痙。 ｛此太陽兼陽明證，其病胸滿口噤，臥不著席，攣足齘齒而無汗，
　謂之剛痙，宜下之者，以陽明主潤宗筋，風寒濕熱，傷陽明胃，津液不行，筋失所養，
　故以此湯下濕熱，行津液，喻嘉言曰：傷寒腹滿可下，胸滿不可下，謂熱邪尚在表也，
　此證入裏之熱，極深極重，陽熱既極，陰血立至消亡，宜微下之，尚不能勝，
　必大下之，以承領其一線之陰，陰氣不盡，為陽所劫，因而得生者多矣，
　既有下多亡陰之大戒，復有急下救陰之活法，學者深造，端在斯矣，胃為水穀之海，
　四旁有病，皆傳入胃，已入胃腑，則不復傳他經，如太陽傳入胃，則不更傳陽明，
　陽明傳入胃，則不傳少陽，少陽傳入胃，則不傳三陰，經曰陽明居中土也，萬物所歸，
　無所復傳。 ｝
組成：大黃〔四兩酒洗，王海藏曰：邪氣居高，非酒不到，大黃若用生者，
　則遺高分之邪熱，病愈後，變生目赤喉痹，頭腫，膈上熱疾也。
　〕芒硝〔三合〕、厚朴〔半斤〕、枳實〔五枚〕先煎朴實將熟，內大黃，煮二三沸，
　傾碗內，和芒硝服，得利則止。 〔陶節庵曰：去實熱，用大黃，無枳實不通，溫經，
　用附子，無乾薑不熱，發表，用麻黃，無蔥白不發，吐痰，用瓜蒂，無淡豉，不涌，
　竹瀝無薑汁，不能行經絡，蜜導無皁角，不能通秘結。 ｝
</pre>
<pre data-sec="p">
編號：攻裏001
方名：大承氣湯
續-1
方義：此正陽陽明藥也，〔東垣曰：太陽陽明藥〕
　熱淫于內，治以鹹寒，氣堅者以鹹軟之，熱盛者以寒消之，
　故用芒硝之鹹寒，以潤燥軟堅，大黃之苦寒，以瀉熱去瘀，下燥結，泄胃強，
　枳實厚朴之苦降，瀉痞滿實滿，經所謂土鬱奪之也。 〔陽明屬土，大黃治大實，
　芒硝治大燥大堅，二味治有形血藥，厚朴治大滿，枳實治痞，二味治無形氣藥。
　〕然非大實大滿，不可輕投，恐有寒中結胸痞氣之變。 ｛此大小陷胸湯之所由作也，
　承順也，十劑曰：通可去滯，泄可去閉，使滯者利而閉者通，正氣得舒，故日承氣，
　仲景曰：欲行大承氣，先與小承氣，若腹中轉矢氣者，有燥屎也，可以大承氣攻之，
　若不轉矢氣者，此但初鞭後溏，不可攻之，攻之必脹滿不能食也，轉矢氣，出屁也，
　又曰：陽明病脈遲，汗多出，微惡寒者，表未解也，可發汗，宜桂枝湯，陽明病，
　脈浮無汗而喘者，發汗則愈，宜麻黃湯，此斷其入陽明之路，仍從外解，則不內攻也，
　又曰：陽明病應發汗，醫反下之，此為大逆，皆仲景慎於攻下之意也，喻嘉言曰：
　陽明以胃實為正，則皆下證也，陽明之邪，其來路則由太陽，凡陽明證見八九，
　而太陽證有一二未罷，仍從太陽而不從陽明，可汗而不可下也，其去路則趨少陽，
　凡陽明證雖見八九，而少陽證略見一二，即從少陽而不從陽明，汗下兩不可用也，
　惟風寒之邪，已離太陽，未接少陽，恰在陽明界內，亟為攻下，則不再傳他經，
　津液元氣，兩無虧損矣，庸醫無識，必待七日傳經已盡，方敢議下，
　不知太陽有十餘日不解者，若不辨經，而但計日，其誤下仍在太陽，
　至陽明二三日內即顯下證，反以計日當面錯過，及陽明已入少陽，又以計日妄行攻下，
　輕者反重，重者死矣，仲景法日數雖多，但有表證而脈浮者，猶宜發汗，日數雖少，
　若有裏證而脈沉者，即宜下之，昂按：陽明必已入腑，方敢議下，非云界內便屬可下，
　嘉言之言，尚有未當，古人有治惡寒戰慄，用大承氣下燥屎而愈者，此陽邪入裏，
　熱結於裏，表虛無陽，故惡寒戰慄，此陽盛格陰，乃熱病，非寒證，誤投熱藥則死矣，
　朱丹溪曰：初下痢腹痛，不可用參朮，然氣虛胃虛者可用，初得之亦可用，
　大承氣調胃承氣下之，看其氣病血病，然後加減用藥，嘗治葉先生患滯下後甚逼迫，
　正合承氣證，但氣日虛，形雖實而面黃白，此必平昔過食傷胃，寧忍二三日辛苦，
　遂與參朮陳芍藥十餘帖，至三日後，胃氣稍完，與承氣二帖而安，
　苟不先補完胃氣之傷，而遽行承氣，寧免後患乎，此先補後下例之變者也。 ｝
</pre>
<pre data-sec="p">
編號：攻裏001
方名：大承氣湯
續-2
加減方：
　本方加甘草等分，名三一承氣湯，治大承氣證，腹滿實痛，調胃證，譫語下利，
　小承氣證，內熱不便，一切傷寒雜病，畜熱內甚，燥實堅脹。 ｛謂合三承氣為一方也，
　成無己曰：若大承氣證，反用小承氣，則邪不服，若小承氣證，反用大承氣，
　則過傷元氣，而腹滿不能食，仲景所以分而治之，後人以三藥合而為一，
　云通治三藥之證及傷寒雜病內外一切所傷，與仲景方甚相違戾，失軒岐緩急之旨，
　使病人暗受其弊，將誰咎哉。 ｝
　本方加柴胡、黃芩、甘草。 入錢鏽水三匙，墜熱開結，名六一順氣湯。 
　〔節庵謂合三承氣，三一承氣，大柴胡，大陷胸六方而為一方也。〕
　治潮熱自汗，發渴，譫語，狂妄，斑黃，腹滿，便實，正陽明腑病，
　本方加人參甘草當歸桔梗薑棗煎，名黃龍湯，治熱邪傳裏，胃有燥屎，心下硬痛，
　身熱口渴，譫語，下利純清水。 〔有燥屎何以又下清水，陶節庵曰：此非內寒而利，
　乃日飲湯藥而下滲也，名熱結利，庸醫妄謂漏底傷寒，以熱藥止之，殺人多矣，
　年老氣血虛者去芒硝。 〕
本方去芒硝，加麻仁杏仁芍藥蜜丸，名麻仁丸，
　〔仲景〕治趺陽脈浮而濇，浮則胃氣強，濇則小便數，浮濇相搏，大便則難，
　其脾為約。 ｛趺陽，胃脈也，經曰：飲食入胃，游溢精氣，上輸於脾，脾氣散精，
　上歸於肺，通調水道，下輸膀胱，水精四布，五經並行，是脾主為胃行其津液者也，
　今胃火乘脾約束，精液但輸膀胱，致小便數而大便難，故名脾約，與此湯潤燥通腸，
　此太陽傳入陽明之證，故仲景曰：太陽陽明，脾約是也，按成氏釋此證謂脾弱胃強，
　然本文但云脾約，未嘗云脾弱也，喻嘉言曰：脾弱即當補矣，何為反用大黃朴實乎，
　此脾土過燥，使腸胃津液枯槁，致中消便難，使脾果弱，非溏則瀉，
　焉能反約少胃中之穀食乎，陽明證中凡宜攻下者，惟恐邪未入胃，大便弗鞕，
　又恐初鞕後溏，未可妄攻，故先與小承氣試其轉矢氣，方可攻之，
　皆是慮夫脾氣之弱也，若脾約證在太陽，即當下矣，何待陽明耶，朱丹溪曰：
　此由久病大汗大下之後，陰血枯槁，內火燔灼，熱傷元氣，又傷于脾而成，肺金受火，
　氣無所攝，肺為脾子，肺耗則液虧，金耗則木寡于畏土，欲不傷其可得乎，肺失傳送，
　脾失轉輸，故大便閉而小便數也，理宜滋養陰血，使火不熾而金化行，
　木有制而脾土運，津液乃能入胃腸，潤而通矣，此方施之熱盛而氣實者則安，
　若熱盛而氣血不實者，勿膠柱而鼓瑟也。 ｝
</pre>
<pre data-sec="p">
編號：攻裏001
方名：大承氣湯
續-3
加減方：
　當下諸證。 ｛發汗不解，
　腹滿痛者急下也，下利，三部脈皆平，按之心下鞕者急下之，脈滑而數者，有宿食也，
　宜下之，脈經曰：滑為食病，仲景曰：滑則穀氣實，又曰：寸脈浮大，按之反濇，
　尺中亦微而濇，知有宿食，宜下之，傷寒六七日，目中不了了，睛不和，無表裏證，
　大便難，身微熱者，此為實也，急下之，內經曰：諸脈皆屬於目，鍼經曰：
　熱病目不明熱不已者，此腎水將絕，不能照物也，陽明病發熱汗多者，急下之，
　汗多則亡津液而內燥，宜急下以存津液，少陰病得之二三日，口燥咽乾者急下之，
　邪入未深，便作口燥，此腎水將乾，宜急下以救欲絕之水，少陰證六七日，
　腹脹不大便者，急下之，此少陰邪熱入胃腑也，土勝則水乾，宜急下以救腎水，
　少陰病自利清水，色純青，心中必痛，口中燥者，急下之，青為肝色，
　肝邪乘腎故下利，陽邪上攻故口燥，此亦少陰傳入陽明腑證也，厥陰證舌卷囊縮，
　宜急下之，此證仲景無治法，按舌卷囊縮，有寒極而縮者，宜附子四逆加吳茱萸湯，
　併灸關元氣海蔥熨等法，又有陽明之熱，陷入厥陰經，陽明主潤宗筋，
　宗筋為熱所攻弗榮，而急引舌與睪丸，故舌卷囊縮，此為熱極，當瀉陽以救陰，
　以上皆大承氣證也，張兼善曰：胃為水穀之海，四旁有病，皆能傳入胃，
　土燥則腎水乾，故陽明與少陰皆有急下之條，證雖不同，其入腑之理則一，
　故皆用大承氣，有病循衣摸牀，兩手撮空者，此胃熱也，錢仲陽小兒直訣云，
　此肝熱也，亦承氣湯主之，婁全善曰：嘗治循衣摸牀數人，皆用大補氣血之劑，
　惟一人兼振瞤，脈代，遂于補劑中加桂二分，亦振止脈和而愈，
　按譫語亦有因氣虛陽脫而然者，皆當用參附補劑。 ｝ 忌下諸證。 ｛太陽病外證未解，
　不可下，脈浮大，不可下，浮大為在表，惡寒不可下，惡寒為邪在表，
　嘔多雖有陽明證，不可下，嘔為邪在上焦，陽明病不能食，攻其熱必噦，
　胃中虛冷故也，陽明病應發汗反下之，此為大逆，太陽陽明合病，喘而胸滿，不可下，
　宜麻黃湯，肺氣清則胃邪自散，少陰病陽虛，尺脈弱澀者，不可下，脈數不可下，
　數為血虛為熱，下之則熱邪入裏，血虛為亡陰，惡水者不可下，下之則裏冷，不嗜食，
　完穀出，頭痛目黃者，不可下，虛家不可下，陽微不可下，下之痞鞕，諸四逆厥者，
　不可下。 ｝
</pre>
<pre data-sec="p">
編號：攻裏002
方名：小承氣湯
提要：胃腑實滿
出處：仲景一名三物厚朴湯
主治：治傷寒陽明證，譫語，便鞕，潮熱而喘，及雜病，上焦痞滿不通
組成：大黃〔四兩〕、厚朴〔二兩薑炒〕、枳實〔三枚麩炒〕
方義：此少陽陽明藥也，邪在上焦則滿，
　在中焦則脹，胃實則潮熱，〔猶潮水之潮，其來有時，陽明燥金主於申酉，
　故日晡潮熱，傷寒潮熱為胃實，無虛證。 〕陽邪乘心則狂。 〔故譫語。
　〕胃熱干肺則喘，故以枳朴去上焦之痞滿，以大黃去胃中之實熱，
　此痞滿燥實堅未全者，故除芒硝，欲其無傷下焦真陰也。 ｛大承氣通治三焦，
　小承氣不犯下焦，調胃承氣不犯上焦，按陽明證有正陽陽明，有太陽陽明，
　有少陽陽明，自陽明經傳入胃腑，不惡寒，腹滿便鞕者，宜大承氣下之，
　若汗多發熱微惡寒者，為外未解，其熱不潮，未可與承氣湯，若腹大滿不通者，
　可與小承氣，微和胃氣，勿令大泄下，謂陽明有在經者，未全入腑，尤宜審慎，
　陽明少陽病，多由太陽傳入，成無已曰：自太陽少陽傳入者，眾所共知，
　自三陰傳入者鮮，或能識三陰有急下之證多矣，豈非仲景之微旨歟，經曰：
　傷寒脈浮緩，手足溫者，繫在太陰，當發黃，若小便利者，不能發黃，至七八日，
　大便鞕者，陽明病也，程郊倩，曰此證謂之太陰陽明，陽明為病，本之胃實，
　不特三陽受邪，能轉屬陽明，三陰亦能轉屬陽明，推之少陰三大承氣，厥陰一小承氣，
　何非轉屬陽明之病哉。 ｝
加減方：金匱用本方治支飲胸滿，更名厚朴大黃湯，
　本方加羌活名三化湯，〔機要〕治中風邪氣作實二便不通。 〔三化者，使三焦通利，
　復其傳化之常也，加羌活者，證本於風也，然中風多虛，氣上逆，無用承氣之理，
　非堅實之體，不可輕投。 〕
</pre>
<pre data-sec="p">
編號：攻裏003
方名：調胃承氣湯
提要：胃實緩攻
出處：仲景
主治：治傷寒陽明證，不惡寒，反惡熱，口渴，便閟，譫語，腹滿，中焦燥實，
　及傷寒吐後腹脹滿者。 〔邪在表，則身熱汗出而惡寒，邪已入裏，則表證罷，
　故不惡寒身熱汗出而反惡熱也，汗多亡津，熱又入裏，故口渴便閟，無水以制火，
　內有燥屎，故妄見妄言而譫語，吐後不解，腹脹滿者，熱入胃也，然滿而不痛，
　不宜急下，少與調胃和之。 〕陽明病不吐不下而心煩者。 〔吐後煩為內煩，
　下後煩為虛煩，不吐不下心煩者，胃有鬱熱也。 〕亦治渴證中消善食而溲。
組成：大黃〔酒浸〕、芒硝〔一兩〕、甘草〔炙五錢〕少少溫服。
方義：此足太陽陽明藥也，
　〔東垣曰：正陽陽明藥〕大黃苦寒，除熱蕩實，芒硝鹹寒，潤燥軟堅，二物下行甚速，
　故用甘草甘平以緩之，不致傷胃，故曰：調胃承氣，去枳朴者，不欲其犯上焦氣分也。
　｛準繩曰：陽明一證，分為太陽正陽少陽三等，按本草大黃酒浸入太陽經，
　酒洗入陽明經，浸久於洗，故能引於至高之分，仲景以調胃承氣，收入太陽門，
　而大黃註曰：酒浸，湯後曰少少溫服，曰當和胃氣，又本湯治不吐不下心煩者，
　及發汗不解，蒸蒸發熱者，吐後腹脹滿者，是太陽陽明去表未遠，其病在上，
　不當攻下，故宜緩劑調和之也，至正陽陽明，則曰急下之，
　而大承氣湯大黃下註曰酒洗，洗輕於浸，是微升其走下之性，以治其中也，
　至少陽陽明，則去正陽而逼太陰，其分為下，故小承氣湯大黃不用酒製，少陽不宜下，
　故去芒硝，又曰少與，曰微溏之勿令大泄下，此仲景之妙法也。 ｝
加減方：
　本方加當歸薑棗煎，
　名當歸承氣湯，〔河間〕治裏熱火鬱，或皮膚枯燥，或咽燥鼻乾，或便溺秘結，
　或瘀血發狂，〔加當歸入血分以潤燥調營，亦與桃仁承氣同意，加薑棗引入胃也。
　〕本方除芒硝，名大黃甘草湯，金匱用治食已即吐，外臺用治吐水，〔準繩曰：
　仲景云，欲吐者不可下，又以大黃甘草治食已即吐何也，曰：欲吐者，其病在上，
　因而越之可也，而逆之使下，則必抑塞憒亂而益甚，若已吐不止，有升無降，
　則當逆而折之，引令下行，無速於大黃者矣，故不禁，丹溪泥之，
　而曰凡嘔吐切不可下，固矣夫。 〕本方用大黃二兩半，芒硝甘草各二兩，又名破棺丹，
　治多汗，大渴，便閉，譫語，陽結之證，及諸瘡腫熱。
</pre>
<pre data-sec="p">
編號：攻裏004
方名：桃仁承氣湯
提要：畜血
出處：仲景
主治：見血門
組成：
方義：
加減方：
</pre>
<pre data-sec="p">
編號：攻裏005
方名：大陷胸湯
提要：結胸
出處：仲景
主治：治傷寒下之早，表邪入裏，心下滿而鞕痛，或重汗而復下之，不大便五六日，
　舌上燥渴，日晡潮熱，從心至小腹鞕滿，痛不可近，或無大熱，但頭微汗出，脈沉，
　為水結胸。 ｛按之鞕痛者為結胸，鞕而不痛者為痞氣，不鞕不痛，心下滿悶為支結，
　結胸最重，痞次之，支結又次之，結胸由於下之太早，裏之正氣為邪所損，表邪乘虛，
　入結於心胸之間，故石鞕而痛，重汗不下，內外皆亡津液，邪熱內結，故不大便，
　而舌上燥渴，邪入陽明，則日晡潮熱，或水飲結於胸脇，但頭微汗。 餘處無汗，
　水飲不得外泄，非熱結也，名水結胸，亦有熱已入裏，久不攻之，失下而成結胸者，
　又有心下硬痛，無熱證者，為寒實結胸，小陷胸及白散主之，結胸固當下，
　然脈浮大者，下之則死，猶帶表邪，下之重虛，結而又結故死，喻嘉言曰：
　太陽誤下之脈，主病皆在陽在表，即有沉緊沉滑之殊，皆不得以裏陰名之，按仲景曰：
　病發於陽而反下之，熱入因作結胸，病發於陰而反下之，因作痞，皆以下之太早故也，
　成無己曰：發熱惡寒者，發於陽也，陽邪入裏為結胸，無熱惡寒者，發於陰也，
　陰邪入裏為痞，喻嘉言曰：風為陽，衛亦陽，故病起於陽，寒為陰，營亦陰，
　故病起於陰，周揚俊曰：發陽發陰，二千年來，未有知其解者，果如原註，無熱惡寒，
　則中寒矣，下之有不立斃者乎，如嘉言以寒傷營血為陰，則仲景痞論中中風傷寒，
　每每互言，未嘗分屬也，不知發於陰者，洵是陰證，但是陽經傳入之邪，
　非中陰之謂也，陽經傳入，原為熱證，至於陰經未有不熱深於內者，
　此所以去熱入二字，而成千載之疑也，熱證由三陰傳於胃，已入腑者為可下，
　若在經而下，則為誤下，與三陽在經無異，故曰：陽邪結于陽位，則結在胸，
　陰邪結於陰位，則在心下或邊旁也，陰經誤下，何以止成痞，以所結只在陰位，
　不若陽邪勢甚也，按仲景治痞多用寒藥，則痞之屬熱邪可知，六書云，胸膈滿者，
　胸間氣塞滿悶也，非心下滿脇滿者，脇肋脹滿也，非腹中滿，蓋表邪傳裏，
　必先胸以至心腹入胃，是以胸滿多帶表證，宜微汗，脇滿多帶半表半裏，宜和中，
　痰實者宜湧之，如結實燥渴便秘，宜以此湯下之，附白散巴豆一分，去心皮，炒黑研，
　貝母桔梗各三分，治寒實結胸，巴豆辛熱以散寒結，貝母苦辛以散痰實，
　結在胸故以桔梗浮而上之，利膈清表，故病在膈上必吐，病在膈下必利也。 ｝
組成：大黃〔二兩〕、芒硝〔一升〕、甘遂〔一錢為末〕、先煮大黃，去滓，內芒硝，
　煮一二沸，內甘遂末，溫服。
</pre>
<pre data-sec="p">
編號：攻裏005
方名：大陷胸湯
續
方義：此足太陽藥也，表邪入裏，結于高位，以致三焦俱實，
　手不可近，證為危急，非常藥所能平，故以甘遂苦寒行水直達為君，
　芒硝鹹寒軟堅為臣，大黃苦寒蕩滌為使，三藥至峻而有起死之功。 ｛準繩曰：
　邪結胸中，處至高之分，宜若可吐，然邪氣與胸中陽氣相結，不能分解，壅於心下，
　為鞕為痛，非虛煩膈實者所可同，故須攻下也，低者舉之，高者陷之，以平為正，
　故曰陷胸也，經又曰：太陽病脈浮而動數，浮則為風，數則為熱，動則為痛，
　數則為虛，頭痛，發熱微，盜汗出而反惡寒者，表未解也，醫反下之，動數變遲，
　膈內拒痛，胃中空虛，客氣動膈，短氣躁煩，心中懊憹，陽氣內陷，
　心下因鞕則為結胸，大陷胸湯主之，朱丹溪曰：太陽病在表而攻裏，可謂虛矣，
　原文曰：太陽病脈浮而動數，今得誤下，動數變遲矣，又曰：胃中空虛，
　又曰短氣躁煩，虛之甚矣，借曰陽氣內陷，心下因鞕而可迅攻之乎，豈陷胸之力，
　反緩於承氣，一下再下，寧不畏其虛乎，前文曰：結胸脈浮大者下之死，又曰：
　結胸證悉具煩躁者死，今曰脈浮，又曰煩躁，大陷胸果可用乎，若胃中空虛，
　客氣動膈，心中懊憹者，當以梔子豉湯吐去胸中之邪，陶節庵曰：結胸乃下早而成，
　未曾經下者，非結胸也，乃表邪傳入胸中，證雖滿悶，尚為在表，正屬少陽部分，
　半表半裏之間，只須小柴胡加枳桔以治，未效則以小柴胡對小陷胸一服豁然，
　若因下早而成者，方用陷胸湯以分淺深，從緩治之，不宜太峻，上焦乃清道至高之分，
　過下則傷元氣也，崔行功曰：傷寒結胸欲絕，心膈高起，手不可近，用大陷胸湯，
　不瘥者，此下後虛逆氣已不理，毒復上攻，當用枳實理中丸，先理其氣，次調諸疾，
　用之如神，活人云，誤下未成結胸者，急頻與理中湯，自然解了，蓋理中治中焦故也，
　胃中雖和，傷寒未退者，宜候日數足，卻以承氣再下之，蓋前藥之下未是也，
　其水結胸者，用小半夏加茯苓湯，小柴胡去棗加牡蠣主之，又有血結胸證，手不可近，
　漱水不欲嚥，善忘如狂，大便黑，小便利，宜犀角地黃湯，劉心山曰：結胸痞滿，
　多由痰飲凝結心胸，故陷胸湯加用甘遂半夏括樓枳實旋覆之類，皆為痰飲而設也。 ｝
加減方：
</pre>
<pre data-sec="p">
編號：攻裏006
方名：小陷胸湯
提要：小結胸
出處：仲景
主治：治傷寒誤下，小結胸正在心下，按之則痛，脈浮滑者，及痰熱塞胸。 〔前證上下俱鞕，
　此則正在心下，前證痛不可近，此則按之則痛，結胸、脈沉緊，或寸浮關沉，
　或脈浮滑，知熱未深，與此湯以除膈上結熱。 〕
組成：黃連〔一兩〕、半夏〔半升〕、栝蔞〔大者一枚〕
方義：此足少陽藥也，黃連性苦寒以泄熱，
　栝蔞性寒潤以滌垢，半夏性辛溫以散結，結胸多由痰熱結聚，故用三物以除痰去熱也。
　〔王海藏曰：大陷胸湯，太陽本藥也，大陷胸丸，陽明藥也，小陷胸湯，少陽藥也，
　大陷胸湯治熱實，大陷胸丸兼喘，小陷胸湯治痞。 〕
加減方：
</pre>
<pre data-sec="p">
編號：攻裏007
方名：大陷胸丸
提要：結胸
出處：仲景
主治：治傷寒結胸項強，如柔痙狀。 〔有汗為柔痙，胸膈實滿，故項強而不能俯，
　項屬太陽部位。 〕
組成：大黃〔八兩〕、芒硝、葶藶〔炒〕、杏仁〔去皮尖各半升〕合研，
　取如彈丸一枚，別搗甘遂末一錢，白蜜三合煮服。
方義：此足太陽陽明藥也，
　大黃性苦寒以泄熱，芒硝性鹹寒以軟堅，杏仁性苦甘以降氣，
　葶藶甘遂取其行水而直達，白蜜取其潤滑而甘緩。
加減方：
</pre>
<pre data-sec="p">
編號：攻裏008
方名：十棗湯
提要：伏飲積痰
出處：仲景
主治：治太陽中風，下利嘔逆，表解者乃可攻之，其人漐漐汗出，頭痛，心下痞鞕，
　引脇下痛，乾嘔，短氣汗出不惡寒，表解而裏未和，邪熱內蓄，有伏飲者。
　〔下利嘔逆，裏受邪也，汗出不惡寒，表已解也，頭痛痞鞕引脇下痛，乾嘔短氣，
　邪熱內蓄而有伏飲也，此為水氣上逆，嘔逆頭痛，與表證頭痛稍別，周揚俊曰：
　此證與結胸頗同，故湯亦與陷胸相倣，表解後攻與結胸之戒不殊也。
組成：芫花〔炒黑〕、甘遂、大戟〔等分〕、大棗〔十枚〕先煮棗去滓，內前藥末，
　強人服一錢，虛人五分，或棗肉為丸，病不除者，再服，得快下後，糜粥自養。
方義：此足太陽藥也，芫花大戟，性辛苦以逐水飲，甘遂苦寒，能直達水氣所結之處，
　以攻決為用，三藥過峻，故用大棗之甘以緩之，益土所以勝水，使邪從二便而出也。
　｛十棗湯，小青龍湯，主水氣乾嘔，桂枝湯，主太陽汗出乾嘔，薑附湯，
　主少陰下利乾嘔，吳茱萸湯，主厥陰吐涎沫嘔乾，王海藏曰：表有水，用小青龍，
　裏有水，用十棗，或問十棗湯桂枝去桂加茯苓白朮湯，皆屬飲家，俱有頭痛項強之證，
　何也，張兼善曰：太陽經多血少氣，病人表熱微渴，恣飲水漿，為水多氣弱，
　不能施化，本經血氣，因而凝滯，致有頭痛項強之患，不須攻表，但宜逐飲，
　飲盡則自安，杜壬曰：裏未和者，蓋痰與燥氣壅於中焦，故頭痛乾嘔，汗出短氣，
　是痰膈也，非十棗不能除，但此湯不宜輕用，恐損人於倏忽。 ｝
加減方：
　本方除大棗，
　加大黃黑丑輕粉，水丸，名三花神佑丸，〔河間〕治壯實人風痰鬱熱，支體麻痹，
　走注疼痛，溼熱腫滿，氣血壅滿，不得宣通，及積痰翻胃，服三丸後，轉加痛悶，
　此痰涎壅塞，頓攻不開，再加二丸，快利則止。 〔加牽牛大黃，大瀉氣血之濕，
　加輕粉無竅不入，以去痰積，虛人不可輕用。 〕
本方各五錢，加黃蘗〔三兩酒炒〕大黃〔煨兩半〕、粥丸，名小胃丹，
　〔丹溪〕治胸膈腸胃熱痰溼痰。
</pre>
<pre data-sec="p">
編號：攻裏009
方名：三物備急丸
提要：傷食急痛
出處：千金
主治：治食停腸胃，冷熱不調，腹脹氣急，痛滿欲死，及中惡客忤，卒暴諸病。 〔食滯腸胃，
　上焦不行，下脘不通，故痛脹欲死，內實者法宜下之。 〕
組成：巴豆霜、大黃、乾薑、等分，
　蜜丸，小豆大，每服二三丸，中惡口噤者，折齒灌之 
加減方：崔氏乾薑易桂枝，名備急散。
方義：此手足陽明藥也，大黃苦寒以下熱結，巴霜辛熱以下寒結，加乾薑辛散以宣通之，
　〔乾薑辛溫，開五臟六腑，通四肢關節。 〕三藥峻厲，非急莫施，故曰備急。
</pre>
<pre data-sec="p">
編號：攻裏010
方名：硇砂丸
提要：一切積聚
出處：本事
主治：治一切積聚痰飲，心脇引痛
組成：硇砂、巴豆〔去油〕、三稜、乾薑、白芷〔五錢〕、
　木香、青皮、胡椒〔二錢半〕、大黃、乾漆〔炒一兩〕、檳榔、
　肉荳蔻〔一箇〕為末，釅醋二升，煮巴豆五七沸，再下三稜大黃末同煎五七沸，
　入硇砂熬成膏，和諸藥杵丸，菉豆大，每五丸薑湯下。
方義：此治肉積氣積血積通劑也，
　硇砂化肉食，〔硇砂性大熱，能爛五金，本草言其能化人心為血，
　故治膈噎癥瘕肉積有殊功。 〕乾漆散瘀血，木香青皮行滯氣，三稜破血而行氣，
　肉蔻暖胃而和中，白芷散風而除溼，乾薑胡椒除沉寒錮冷，大黃巴豆能斬關奪門，
　方內多辛熱有毒之品，用之以破冷攻堅，惟大黃苦寒，假之以蕩熱去實，蓋積聚既深，
　攻治不得不峻，用醋者酸以收之也，｛玉機微義曰：方中因白芷散水行氣，
　故更言治痰飲也，潔古曰：壯人無積，虛人則有之，皆由脾胃虛弱，氣血兩衰，
　四時有感，皆能成積，若遽以磨堅破結之藥治之，疾似去而人已衰矣，
　乾漆硇砂三稜大黃牽牛之類，得藥則暫快，藥過則依然，氣愈消，疾愈大，竟何益哉，
　故善治者，當先補虛，使氣血旺，積自消，如滿座皆君子，則小人自無容地也，
　不問何臟，先調其中，使能飲食，是其本也。
加減方：
</pre>
<pre data-sec="p">
編號：攻裏011
方名：木香檳榔丸
提要：積滯瀉痢
出處：子和
主治：治胸腹積滯，痞滿結痛，二便不通，或瀉泄下痢，裏急後重，食瘧實積。
　｛胸腹痞滿瀉痢，由於飲食留滯濕熱鬱積而成，二便不通，由於熱結，裏急後重，
　由於氣滯，按裏急後重，有因火熱者，火燥物而性急也，有因氣滯者，
　大腸氣壅不得宣通也，有因積滯者，腸胃有物結墜也，有氣虛者，中氣陷下不能升也，
　有血虛者，津枯腸燥虛坐努責是也，當分證論治，脈洪大而實，為裏實，宜下，
　若脈浮大，慎不可下。 ｝
組成：木香、檳榔、青皮〔醋炒〕、陳皮〔去白〕、枳殼〔炒〕、
　黃蘗〔酒炒〕、黃連〔茱萸湯炒〕、三稜〔醋煮〕、莪蒁〔醋煮五錢〕、
　大黃〔酒浸一兩〕、香附、黑牽牛〔二兩〕、芒硝水丸量人虛實服，
　一方加當歸〔酒洗〕。〔張子和儒門事親無三稜枳殼，只十味，紺珠無三稜陳皮，
　名木香導氣丸。
方義：此手足陽明藥也，溼熱在三焦氣分，木香香附行氣之藥，能通三焦，
　解六鬱，陳皮理上焦肺氣，青皮平下焦肝氣，〔瀉痢多由肝木剋脾土。
　〕枳殼寬腸而利氣，而黑丑檳榔又下氣之最速者也，氣行則無痞滿後重之患矣，
　瘧痢由于溼熱鬱積，氣血不和，黃蘗黃連燥溼清熱之藥，三稜能破血中氣滯，
　莪蒁能破氣中血滯，大黃芒硝血分之藥，能除血中伏熱，通行積滯，
　並為摧堅化痞之峻品，溼熱積滯去，則二便調而三焦泰矣，蓋宿垢不淨，
　清陽終不得升，故必假此以推蕩之，亦通因通用之意，然非實積，不可輕投，
　加當歸者，潤燥和其血也。 ｛綱目曰：此戴人經驗方也，善治下虛上實，抑火升水，
　流濕潤燥，推陳致新，散鬱破結，活血通經，及肺痿喘嗽，胸膈不利，脾濕黃疸，
　宿食不消，婦人調和氣血，小兒驚疳積熱，皆可量輕重用之，滑伯仁曰：
　腸胃陽明燥金也，下焦少陽相火也，後重之用木香檳榔，行燥金之鬱也，
　癃秘之用知母黃藥，散相火之熾也。 ｝
加減方：
</pre>
<pre data-sec="p">
編號：攻裏012
方名：枳實導滯丸
提要：傷食
出處：東垣
主治：治傷溼熱之物，不得施化，痞悶不安，腹內硬痛，積滯泄瀉
組成：大黃〔一兩〕、枳實〔麩炒〕、黃芩〔酒炒〕、黃連〔酒炒〕、神麴〔炒五錢〕、
白朮〔土炒〕、茯苓〔三錢〕、澤瀉〔二錢〕蒸餅為丸，多寡量服。
方義：此足太陰陽明藥也，飲食傷滯，
　作痛成積，非有以推蕩之，則不行，積滯不盡，病終不除，故以大黃枳實攻而下之，
　而痛瀉反止，經所謂通因通用也，傷由溼熱，黃芩黃連佐之以清熱，
　茯苓澤瀉佐之以利溼，積由酒食，神麴蒸窨〔遏合切〕之物，化食解酒，因其同類，
　溫而消之，芩連大黃，苦寒太甚，恐其傷胃，故又以白朮之甘溫，補土而固中也。
加減方：
</pre>
<pre data-sec="p">
編號：攻裏013
方名：倒倉法
提要：陳垢積滯
出處：丹溪
主治：
組成：黃牡牛肉〔肥嫩者二三十斤〕切碎洗淨，用長流水桑柴火煮糜爛濾去滓，取淨汁，
　再入鍋中，文武火熬至琥珀色，則成矣，擇一靜室，明快不通風者，
　令病人先一夜不食，坐其中，每飲一鍾，少時又飲，積數十鍾，病在上者必吐，
　病在下者必利，病在中者吐而且利，視所出物可盡，病根乃止，〔連進之，
　急則逆上而吐多，緩則順下而利多，視病之上下而為緩急。 〕吐利後必渴，不得與湯，
　其小便必長，取以飲之，名輪迴酒，非惟止渴，兼滌餘垢，行後倦臥覺飢，先與米飲，
　次與稀粥，三日後，方與厚粥軟飯菜羹，調養半月一月，精神煥發，沉疴悉痊矣，
　須戒色慾半年一年，戒牛肉數年。
加減方：霞天膏，即照前法，每肉十二斤，可熬膏一斤，
　磁罐盛之，夏月水浸，可留三日，寒天久留生黴，〔音梅〕用重湯煮入煎劑，
　調服入丸劑，每三分，加麴一分，煮糊，或同蜜煉。
方義：此足太陰手足陽明藥也，
　朱丹溪曰：牛、坤土也，黃、土之色也，以順為德，而法健為功者，牡之用也，
　肉、胃之藥也，液、無形之物也，積聚久則形質成，依附腸胃，迴薄曲折之處，
　以為窠臼，豈銖兩之丸散所能窺其藩牖乎，肉液充滿流行，無處不到，如洪水泛漲，
　浮莝陳朽，皆順流而下，不得停留，凡屬滯礙，一洗而空，澤枯潤槁，補虛益損，
　寧無精神煥發之樂乎，其方傳于西域異人，中年後行一二次，亦卻疾養壽之一助也。
　〔王綸曰：牛肉補中，非吐下藥，借補為瀉，以瀉為補，亦奇方也。 〕
</pre>
<pre data-sec="p">
編號：攻裏014
方名：蜜煎導法
提要：通大便
出處：仲景
主治：治陽明證，自汗，小便利，大便秘者。 ｛胃實自汗，小便復利，此為津液內竭，
　非熱結也，若與下藥，則液愈耗矣，雖大便鞕不可攻之，宜用外導之法。 ｝
組成：蜂蜜、用銅器微火熬，頻攪，勿令焦，候凝如飴，捻作挺子，頭銳如指，
　糝皁角末少許，乘熱納穀道中，用手抱住，欲大便時去之。 〔加鹽少許亦可，
　鹽能潤燥軟堅。 〕 
方義：此手陽明藥也，蜜能潤腸，熱能行氣，皁能通竅，經日，
　表解無證者，胃雖實忌攻，故外導而通之，不欲以苦寒傷胃也。 〔徐忠可曰：
　此為大便不行，而別無所苦者設也，結胸痞滿臟結，胃有燥屎，皆有見證，今但自汗，
　且小便利，是津耗熱鬱而乾燥也。 〕
加減方：
</pre>
<pre data-sec="p">
編號：攻裏015
方名：豬膽導法
提要：通大便
出處：仲景
主治：治證同前。
組成：豬膽〔一枚〕、取汁入醋少許，用竹筒長三四寸，以一半納穀道中，
　將膽汁灌入肛中，頃當大便
方義：此手陽明藥也，便秘者屬燥屬熱，自汗者為亡津液，
　當小便不利，今反利，是熱猶未實，故不可攻，豬膽汁寒勝熱，滑潤燥，苦能降，
　醋酸善入，故能引入大腸而通之也。 〔津液枯者宜蜜導，熱邪盛者宜膽導，
　如冷秘者削醬薑亦能導之，海藏法用蜜煎鹽相合，或草烏末相合亦可，
　蓋鹹能軟堅潤燥，草烏能化寒消結，可隨證陰陽所宜而用之。
加減方：
</pre>
<pre data-sec="p">
表裏之劑
　病在表者，宜汗宜散，病在裏者，宜攻宜清，至於表證未除，裏證又急者，
　仲景復立大柴胡葛根黃芩等法，合表裏而兼治之，後人師其意，
　則有防風通聖參蘇五積諸劑，姑採數方以槩其餘，善用者審證而消息之可也。
</pre>
<pre data-sec="p">
編號：表裏001
方名：大柴胡湯
提要：少陽陽明解表攻裏
出處：仲景
主治：治傷寒發熱，汗出不解，陽邪入裏，熱結在裏。 〔裏非三陰之裏，乃胃腑也，
　此為少陽陽明，三陰亦有轉入陽明者，如太陰有桂枝加大黃湯，少陰有三大承氣，
　厥陰一小承氣，皆兼陽明證也。 〕心下痞鞕，嘔而下利，或往來寒熱，煩渴譫語，
　腹滿便秘，表證未除，裏證又急，脈洪或沉實弦數者。 〔表證未除者，發熱，頭痛，
　邪痛，寒熱仍在也，裏證又急者，痞鞕，燥渴，譫狂，便秘也，脈沉實為在裏，
　弦數者邪在少陽也，洪者脇在陽明也，其嘔而下利者，何亦用之，張兼善曰：
　裏虛者便雖難而勿攻，裏實者雖吐利而可下，心煩喜嘔，裏熱已甚，結於胃中，
　故下之則愈。 〕
組成：柴胡〔八兩〕、半夏〔半升〕、黃芩、芍藥〔三兩〕、生薑〔五兩〕、
　大棗〔十二枚擘〕、枳實〔四枚〕、大黃〔二兩酒浸，一方無大黃，下註云，
　若不加大黃，恐不為大柴胡湯也，崔氏去柴胡加前胡，名大前胡湯，胡洽云，
　亦出仲景方，治同。 〕
方義：此足少陽陽明藥也，表證未除，故用柴胡以解表，裏證燥實，
　故用大黃枳實以攻裏，芍藥安脾斂陰，〔能瀉肝火，使木不剋土。 〕黃芩退熱解渴，
　半夏和胃止嘔，薑辛散而棗甘緩，以調營衛而行津液，此表裏交治，下劑之緩者也。
　｛周揚俊曰：仲景於太陽入膀胱腑證，則有五苓散，少陽兼陽明腑證，則有大柴胡湯，
　皆表裏兩解之法也，昂按：此乃少陽陽明，故加減小柴胡小承氣而為一方，
　少陽固不可下，然兼陽明腑證則當下，宜小承氣湯，輕則大柴胡湯，
　或問大柴胡湯瀉也，桂枝人參湯補也，何為皆治下利心下痞鞕，張兼善曰：
　下之早因作痞者，裏虛協熱而利也，以表裏不解，故用桂枝人參解表和裏，
　若傷寒發熱，汗出不解，心下痞鞕，嘔吐而不利者，此為實，故當以大柴胡下之，
　陶節庵曰：傷寒邪熱傳裏，須看熱氣淺深用藥，三焦俱傷，則痞滿燥實堅全見，
　宜大承氣湯，邪在中焦，則有燥實堅三證，宜調胃承氣湯，加甘草和中，去枳朴者，
　恐傷上焦氤氳之氣也，邪在上焦，則痞而實，宜小承氣湯，去芒硝者，
　恐傷下焦真陰也，若表證未除，裏證又急，不得不下者，
　則用大柴胡湯通表裏而緩治之，大承氣最緊，小承氣次之，調胃承氣又次之，
　大柴胡湯次之，蓋恐硝性燥急，故不輕用。 ｝
加減方：
</pre>
<pre data-sec="p">
編號：表裏002
方名：柴胡加芒硝湯
提要：少陽陽明解表攻裏
出處：仲景
主治：治傷寒十三日不解，胸脇滿而嘔，日晡潮熱，已而微利，此本柴胡證，
　知醫以圓藥下之，非其治也，潮熱者，實也，先以小柴胡湯以解外，
　後以加芒硝湯主之。 〔傷寒十三日，為再傳經盡，當解之時，脇滿而嘔，少陽也，
　胸滿而日晡潮熱，陽明也，邪氣猶在表裏之間也。 〕
組成：小柴胡湯〔見和解門〕加芒硝六兩
方義：此少陽陽明藥也，表證誤下，邪熱乘虛入胃，
　以致下利而滿嘔，潮熱之證猶在。 〔傷寒潮熱，為胃實，故宜下。
　〕故仍與柴胡湯以解少陽，加芒硝以蕩胃熱，亦與大柴胡兩解同意。
加減方：
</pre>
<pre data-sec="p">
編號：表裏003
方名：桂枝加大黃湯
提要：太陽太陰解表攻裏
出處：仲景
主治：治太陽誤下，轉屬太陰，腹滿大實痛者。 〔腹脹雖屬太陰，若裏證尚淺，腹滿時痛，
　猶宜和之以桂枝加芍藥湯，惟滿痛便秘口燥咽乾者，方可以此湯下之。 〕
組成：桂枝湯〔見發表門〕、加大黃〔一兩〕、芍藥〔三兩〕
方義：此足太陽太陰藥也，
　誤下而作結胸，則邪在上，仍屬太陽，今腹滿而大實痛，則邪已入太陰，經曰：
　諸痛為實，痛隨利減，故用桂枝以解未盡之表邪，加大黃以下內陷之邪熱。 ｛經又曰：
　太陰病脈弱，其人續自便利，設當行大黃芍藥者，宜減之，以胃氣弱易動故也，
　仲景之慎於用下也如是，王海藏曰：腹痛桂枝加芍藥，大實痛桂加大黃，
　何為不用芍藥加大黃，而於桂枝內加之，要從太陽經治，以太陽為本也，趙嗣真曰：
　太陰腹痛三，有次第傳經之邪，有直入本經之邪，有下後內陷之邪，
　此腹滿時痛為下後內陷之邪，宜桂枝加芍藥湯，大實痛者，桂枝大黃湯，
　設遇本經直入陰邪，腹滿實痛，脈沉細者，用此下之，豈不貽結胸之悔耶，周揚俊曰：
　大實痛者，有宿食也，非大黃不能除，亦通因通用之意也。 ｝
加減方：
</pre>
<pre data-sec="p">
編號：表裏004
方名：水解散
提要：溫疫表裏兩解
出處：肘後
主治：治天行一二日，頭痛壯熱。 
組成：麻黃〔四兩〕、桂心、甘草〔炙〕、白芍〔二兩〕、大黃、黃芩〔三兩〕
方義：此足太陽陽明藥也，麻黃能開腠發汗，桂心能引血化汗，
　黃芩以清上中之熱，大黃以瀉中下之熱，甘草白芍能調胃而和中，蓋天行溫疫，
　鬱熱自內達外，與傷寒由表傳裏者不同，故雖一二日之淺，可以汗下兼行，
　不必同于傷寒之治法也
加減方：
</pre>
<pre data-sec="p">
編號：表裏005
方名：防風通聖散
提要：表裏俱實
出處：河間
主治：治一切風寒暑溼，飢飽勞役，內外諸邪所傷，氣血怫鬱，表裏三焦俱實，憎寒壯熱，
　頭目昏運，目赤睛痛，耳鳴鼻寒，口苦舌乾，咽喉不利，唾涕稠黏，欬嗽上氣，
　大便秘結，小便赤澀，瘡瘍〔音羊〕腫毒，折跌損傷，瘀血便血，腸風痔漏，
　手足瘛瘲，驚狂譫妄，丹斑癮疹。 〔憎寒壯熱，邪在表也，頭眩目赤，風熱上攻也，
　耳鳴口苦，邪在少陽也，便秘痔漏，熱結大腑也，小便赤澀，熱畜膀胱也，瘡瘍癰腫，
　氣血怫鬱也，丹斑癮疹，風熱在胃也，手足瘛瘲，驚狂譫妄，肝風胃火也。 〕
組成：防風、荊芥、連翹、麻黃、薄荷、川芎、當歸、白芍〔炒〕、白朮、山梔〔炒黑〕、
　大黃〔酒蒸〕、芒硝〔五錢〕、黃芩、石膏、桔梗〔一兩〕、甘草〔二兩〕、
　滑石〔三兩〕、加生薑蔥白煎。 自利去硝黃，自汗去麻黃，加桂枝，涎嗽加薑製半夏。
方義：此足太陽陽明表裏血氣藥也，防風荊芥薄荷麻黃，輕浮升散，解表散寒，
　使風熱從汗出而散之于上，大黃芒硝破結通幽，梔子滑石降火利水，
　使風熱從便出而泄之于下，風淫于內，肺胃受邪，桔梗石膏清肺瀉胃，風之為患，
　肝木受之，用芎歸芍，和血補肝，黃芩清中上之火，連翹散氣聚血凝，
　甘草緩峻而和中。 〔重用甘草滑石，亦猶六一利水瀉火之意。 〕白朮健脾而燥溼，
　上下分消，表裏交治，而能散瀉之中，猶寓溫養之意，所以汗不傷表，下不傷裏也。
加減方：
　本方再加人參補氣，熟地益血，黃蘗黃連除熱，羌活獨活天麻細辛全蠍祛風，
　蜜丸彈子大，每服一丸，茶酒任下，名祛風至寶丹。 〔喻嘉言曰：
　此中風門中不易之專方也。 〕本方除大黃芒硝，名雙解散。
　〔麻黃防荊芥薄荷川芎以解表，黃芩梔子連翹石膏滑石以解裏，復有當歸芍藥以和血，
　桔梗甘草白朮以調氣，故曰雙解。 〕
</pre>
<pre data-sec="p">
編號：表裏006
方名：葛根黃連黃芩湯
提要：太陽陽明解表清裏
出處：仲景
主治：治太陽病桂枝證，醫反下之，利遂不止，脈促者，表未解也，喘而汗出者，此湯主之。
　｛發熱頭痛，惡風自汗，所謂桂枝證也，此邪在表而反下之，虛其腸胃，
　表邪乘虛入裏，遂協熱而利不止也，促為陽盛，雖下利而脈促，知表未解，
　前證仍在也，汗出而喘，為邪氣外甚所致，喘而汗出，為裏熱氣逆所致，
　與此湯散表邪清裏熱，脈數而止曰促。 ｝
組成：葛根〔半斤〕、甘草〔炙〕、
　黃芩〔二兩〕、黃連〔二兩〕先煮葛根內諸藥煎。 〔或加薑棗〕
方義：此足太陽陽明藥也，表證尚在，醫反誤下，邪入陽明之腑，其汗外越，氣上奔則喘，
　下陷則利，故舍桂枝而用葛根，專治陽明之表。 〔葛根能升陽明清氣，
　又為治瀉聖藥。 〕加芩連以清裏熱，甘草以調胃氣，不治利而利自止，
　不治喘而喘自止矣，又太陽表裏兩解之變法也。
加減方：
</pre>
<pre data-sec="p">
編號：表裏007
方名：三黃石膏湯
提要：發表清裏
出處：
主治：治傷寒溫毒表裏俱熱，狂叫欲走，煩躁大渴，面赤鼻乾，兩目如火，身形拘急，
　而不得汗，或已經汗下，過經不解，三焦大熱，譫狂鼻衄，身目俱黃，六脈洪數，
　及陽毒發斑。 〔陶節庵曰：此因熱在三焦，閉寒經絡津液，營衛不通，遂成此證。 〕
組成：石膏〔兩半〕、黃芩、黃連、黃蘗〔七錢〕、梔子〔三十箇〕、麻黃、
　淡豉〔二合〕每服一兩，薑三片，棗二枚細茶一撮，煎熱服。
方義：此足太陽手少陽藥也，
　表裏之邪俱盛，欲治內則表未除，欲發表則裏又急，故以黃芩瀉上焦之火，
　黃連瀉中焦之火，黃蘗瀉下焦之火，梔子通瀉三焦之火，而以麻黃淡豉發散表邪，
　石膏體重，瀉胃火，能解肌，亦表裏分消之藥也。
加減方：
</pre>
<pre data-sec="p">
編號：表裏008
方名：五積散
提要：發表溫裏
出處：局方
主治：治少陰傷寒，及外感風寒，內傷生冷，身熱無汗，頭痛身痛，項背拘急，胸滿惡食，
　嘔吐腹痛，寒熱往來，腳氣腫痛，冷秘寒疝，寒瘧，惡寒無汗，婦人經水不調。
　〔上證皆寒濕為病也〕
組成：白芷、陳皮、厚朴〔六分〕、當歸、川芎、芍藥、茯苓、
　桔梗〔二分〕、蒼朮、枳殼　 〔七分〕、半夏麻黃〔四分〕、乾薑、
　肉桂〔重表者用桂枝〕、甘草〔三分〕加薑蔥煎，又法除桂芷枳殼陳皮，餘藥慢火炒，
　攤冷，入桂芷同煎，名熟料五積散，〔用炒者，助其溫散也。 〕有汗去蒼朮麻黃，
　氣虛去枳桔，加人參白朮，腹痛挾氣加吳茱萸，胃寒加煨薑陰證傷寒，
　肢冷虛汗加附子，婦人調經加醋艾。
方義：此陰陽表裏通用之劑也，麻黃，桂枝，
　所以解表散寒，甘草芍藥，所以和中止痛，蒼朮厚朴，平胃土而祛溼，陳皮半夏，
　行逆氣而除痰，芎歸薑芷，入血分而祛寒溼，枳殼桔梗，利胸膈而清寒熱，
　茯苓瀉熱利水，寧心益脾，所以為解表溫中除溼之劑，去痰消痞調經之方也，
　一方統治多病，惟活法者變而通之。 ｛本方能散寒積食積氣血積痰積，故名五積，
　王海藏曰：桂枝麻黃芍藥甘草，即各半湯也，蒼朴陳草，即平胃也，枳梗陳半，
　即枳桔半夕等湯也，加芎歸治血又加乾薑為厚朴散，此數藥相合，為解表溫中之劑，
　消痞調經之方，雖為內寒外感表裏之分所製，實非仲景表裏桂枝麻黃薑附之的方也，
　惟在活變而通之，陶節庵曰：夫病不身熱頭痛，初起怕寒，腹痛，嘔吐，泄瀉，踡臥，
　沉默不渴，脈沉遲無力，人皆知為陰證矣，至於發熱面赤，煩燥，揭去衣被，脈大，
　人皆不識，認作陽證，誤投寒藥，死者多矣，不知陰證不分熱與不熱，
　不論脈之浮沉大小，但指下無力，重按全無，便是沉陰，急與五積散一服，
　通解表裏之寒，若內有沉寒，必須薑附溫之，若作熱治而用涼藥，則渴愈甚而躁愈急，
　豈得生乎，此取脈不取證也，按傷寒有舍證取脈者，又有舍脈取證者。 ｝
加減方：
　本方合人參敗毒散，名五積交加散，治寒溼身體重痛，腰腳酸疼。
</pre>
<pre data-sec="p">
編號：表裏009
方名：麻黃白朮湯
提要：解表清裏補中
出處：東垣
主治：治大便不通，小便赤澀，身面俱腫，色黃，麻木，身重如山，喘促無力，吐痰唾沫，
　發熱時躁，躁已振寒，項額如冰，目中溜火，鼻不聞香，臍有動氣，小腹急痛。
　｛東垣曰：此宿有潛熱伏於榮血之中，木火乘於陽道，為上盛，短氣喘促，
　為陰火傷氣，四肢痿弱，為腎水不足，冬時寒水得令，乘其旺水剋火，陵木大勝，
　必有大復，故見諸證。 ｝
組成：青皮、陳皮、黃連〔酒炒〕、黃蘗〔酒炒〕、
　甘草〔炙〕、升麻〔二分〕、柴胡、桂枝、人參、黃耆、蒼朮〔泔浸〕、
　白朮〔土炒〕、厚朴、豬苓〔三分〕、茯苓、澤瀉、吳茱萸〔四分〕、白豆蔻、
　炒麴〔五分〕、麻黃〔不去節六分〕、杏仁〔四粒研〕、分二服。
方義：此足三陽三陰通治之劑也，前證蓋因表裏俱傷，陽氣抑不得升，
　故風火溼熱鬱而為病也，桂枝麻黃解表祛風升麻柴胡升陽散火，黃連黃蘗燥溼清熱，
　而黃蘗又能補腎滋陰，蔻朴青陳利氣散滿，而青柴又能平肝，蔻朴又能溫胃，
　杏仁利肺下氣，神麴化滯調中，吳萸暖腎溫肝，參耆甘草蒼白二朮補脾益氣，
　二苓澤瀉通利小便，使溼去而熱亦行，方內未嘗有通大便之藥，
　蓋清陽升則濁陰自降矣。
　〔昂按：此方蓋合四君五苓補中平胃麻黃吳萸解毒而為一方者也，治證既多，
　故所用表裏寒熱補瀉之藥俱備，但皆氣藥而無血藥，與五積不同，然乃東垣之方錄之，
　以見治療之中，又有此一種也。 〕
加減方：
</pre>
<pre data-sec="p">
編號：表裏010
方名：參蘇飲
提要：外感內傷
出處：元戎
主治：治外感內傷，發熱頭痛，嘔逆欬嗽，痰塞中焦，眩運嘈煩，傷風泄瀉，
　及傷寒已汗發熱不止。 〔發熱頭痛，外感也，咳嗽痰壅，嘔逆泄瀉，內傷也，
　已汗而熱不止，陰虛也。 〕
組成：人參、紫蘇、乾葛、前胡、半夏〔薑汁炒〕、
　茯苓〔七錢半〕、陳皮〔去白〕、甘草、枳彀〔麩炒〕、桔梗、木香〔二錢〕每五錢，
　加薑棗煎，外感多者去棗，加蔥白，肺中有火，去人參，加杏仁桑白皮，
　〔瀉腑〕泄瀉加白朮扁豆蓮肉，〔炒燥溫健脾〕
方義：此手足太陰藥也，風寒宜解表，
　故用蘇葛前胡，勞傷宜補中，故用參苓甘草，橘半除痰止嘔，枳桔利膈寬腸，
　木香行氣破滯，使內外俱和，則邪散矣。｛溢飲身重注痛者，亦宜此方和解之，
　劉宗厚曰：此出少陽柴胡例藥，治感冒異氣挾痰飲之病，本方云，前胡葛根，
　自能解肌，枳殼橘紅輩，自能寬中快膈，毋以性涼為疑，愚觀藥性非涼，
　亦是辛平之劑，元戎謂參蘇飲治一切發熱皆效，謂有風藥解表，有氣藥和中，
　則外感風寒，內積痰飲，並可用也，合四物名茯苓補心湯，尤能治虛熱及吐衄便血，
　乃虛實表裏兼治之劑，然不可過。 ｝
加減方：本方去人參前胡，加川芎柴胡薑棗煎，
　名芎蘇飲，〔澹寮〕治傷風寒外有發熱頭痛惡寒，內有欬嗽吐痰氣湧。
　〔此或肺有實熱，故去人參，加川芎，為通陰陽血氣之使。 〕
</pre>
<pre data-sec="p">
編號：表裏011
方名：香蘇飲
提要：外感內傷
出處：局方
主治：治四時感冒，頭痛發熱，或兼內傷，胸膈滿悶，噯氣惡食。 ｛內經曰：卑下之地，
　春氣常在，故東南卑濕之區，風氣柔弱，易傷風寒，俗稱感冒，受邪膚淺之名也，
　由鼻而入，在於上部，客於皮膚，故無六經形證，惟發熱頭痛而已，胸滿噯氣，
　惡食則兼內傷也，輕為感冒，重者為傷，又重者為中。 ｝
組成：香附〔炒〕、
　紫蘇〔二錢〕、陳皮〔去白一錢〕、甘草〔七分〕、加薑蔥煎，傷食加消導藥，
　欬嗽加杏仁桑皮，有痰加半夏，頭痛加川芎白芷，傷風自汗加桂枝，傷寒無汗，
　加麻黃乾薑，傷風鼻塞頭昏，加羌活荊芥，心中卒痛，加延胡索酒一杯。
方義：此手太陰藥也，紫蘇疏表氣而散外寒，香附行裏氣而消內壅，橘紅能兼行表裏以佐之。
　〔橘紅利氣，兼能發表散寒，蓋氣行則寒散，而食亦消矣。 〕甘草和中，
　亦能解表為使也
加減方：
</pre>
<pre data-sec="p">
編號：表裏012
方名：茵陳丸
提要：汗吐下兼行
出處：外臺
主治：治時氣，瘴氣，黃病，痎瘧，赤白痢等證
組成：茵陳、梔子、鱉甲〔炙〕、芒硝〔二兩〕、
　大黃〔五兩〕、常山、杏仁〔炒三兩〕、巴豆〔一兩去心皮炒〕、豉〔五合〕、
　蜜丸，梧子大，每服一丸，或吐，或利，或汗，如不應，再服一丸，不應，
　可作煎劑投之，老幼量意加減。
方義：此足太陽太陰陽明厥陰藥也，梔子淡豉，梔豉湯也，
　合常山可以涌吐，合杏仁可以解肌，大黃芒硝，承氣湯也，可以蕩熱去實，
　合茵陳可以利溼退黃。 〔三藥名茵陳湯，治黃正藥。 〕加巴豆大熱以祛臟腑積寒，
　加鱉甲滋陰以退血分寒熱，此方備汗吐下三法，故能統治諸病，居平當預合之，
　以備緩急，雖云劫劑，實佳方也。
加減方：
</pre>
<pre data-sec="p">
和解之劑
　｛邪在表宜汗，在上宜吐，在裏宜下，若在半表半裏，則從中治，宜和解，
　故仲景于少陽證，而以汗吐下三者為戒也，昔賢云，或熱病脈躁盛而不得汗者，
　陽脈之極也死，然有當和解之證，汗之不得汗，和解之力到，汗自出而解，
　慎勿錯認作死證也，由是觀也，和解之劑，用以分理陰陽，調和營衛，顧不重歟。 ｝
</pre>
<pre data-sec="p">
編號：和解001
方名：小柴胡湯
提要：半表半裏
出處：仲景
主治：治傷寒中風少陽證，往來寒熱，胸脇痞滿，默默不欲食，心煩喜嘔，或腹中痛，
　或脇下痛，或渴，或欬，或利或悸，小便不利，口苦耳聾，脈弦，或汗後餘熱不解，
　及春月時嗽瘧發寒熱婦人傷寒熱入血室。 ｛寒為陰，熱為陽，裏為陰，表為陽，
　邪客於半表半裏，陰出與陽爭，陰勝則寒，陽入與陰爭，陽勝則熱，陽不足則先寒，
　陰不足則先熱，又曰：太陽行身之後，屬膀胱寒水，為表，陽明行身之前，屬胃燥金，
　為表之裏，邪在於中，近後膀胱水則寒，近前陽明燥則熱也，寒熱有定時者為瘧，
　無定時者為往來寒熱，以熱在表而淺，邪惡正故畏寒，寒已復熱，此邪未併於表裏，
　故寒熱微而無定時也，半表半裏，屬足少陽膽脈，行於兩脇，手少陽三焦之脈絡心包，
　風邪干之，心氣不得宣暢，故表則能食，入裏則不能食，今在表裏之間，是以不欲食，
　未至于不能食也，邪在表則不煩不嘔，在裏則煩嘔，表方傳裏，故心煩喜嘔也，
　裏虛協熱，故或渴或利，或腹中痛，裏有停飲故悸，而小便不利，少陽膽脈絡于耳，
　故耳聾，膽氣上溢故口苦，膽與肝皆屬木，故脈弦，春月時嗽，少陽當令之時也，
　血室，衝脈也，男女皆有之，婦人傷寒七八日，邪當傳裏，值經水適來，則邪不入腑，
　乘虛而入血室，或經水適斷，表邪乘虛亦入血室，熱與血搏結而不行，致有寒熱如瘧，
　暮則譫語如見鬼狀，在男子則下血譫語，皆為熱入血室，婦人傷寒與男子無異，
　惟熱入血室妊娠傷寒為不同也，小柴胡在經主氣，在藏主血，故更能入血室，
　經曰傷寒中風，有柴胡證，但見一證便是，不必悉具，又曰：傷寒五六日發熱而嘔，
　醫以他藥下之，柴胡證仍在者，復與柴胡湯，必蒸蒸而振，發熱汗出而愈，
　或濕熱在半表半裏而發黃者，仍與小柴胡湯和其表裏，雖雜證不能外也。
　｝亦治傷寒五六日，頭汗出，微惡寒，手足冷，心下滿，不欲食，大便鞕，脈細者，
　為陽微結。 ｛仲景曰：汗出為陽微，假令純陰結，不得復有外證，脈雖沉緊，
　不得為少陰病，所以然者，陰不得有汗，今顯有汗，故知非少陰也，
　按三陰脈皆至頸胸中而還，不上循頭，程郊倩曰熱，雖結而不甚也，
　以有微惡寒之半表在，至于脈沉，雖似裏陰，則又有頭汗出之證以，凡脈細脈沉脈緊，
　皆陽熱鬱結之證，無關少陰也，可見陽氣一結，不但陽證似陰，陽脈亦似陰矣。 ｝
組成：柴胡〔八兩〕、半夏〔半升〕、人參、甘草、黃芩、生薑〔三兩〕、
　大棗〔十二枚〕嘔逆加生薑陳皮，〔生薑散逆，陳皮順氣〕煩而不嘔去半夏人參，
　加栝蔞，〔以蕩鬱熱。 〕渴者去半夏，加花粉，〔生津〕若不渴，外有微熱，去人參，
　加桂枝，覆取微汗，〔解肌〕欬嗽去參棗生薑，加五味子乾薑。 ｛欬為氣逆肺寒，
　五味斂肺，乾薑散寒，戴元禮曰：少陽有嗽無喘，有喘非少陽也，陽明有喘無嗽，
　有嗽非正陽明也。 〕 虛煩加竹葉粳米。 〔竹葉涼心，粳米和胃。 〕齒燥無津加石膏。
　〔齒燥屬陽明火，石膏清胃止渴。 〕痰多加栝蔞貝母，〔能去熱痰。 〕腹痛去黃芩，
　加芍藥，〔黃芩寒中芍藥合甘草和裏。 〕脇下痞鞕，去大棗，加牡蠣，〔大棗甘，
　令人滿，牡蠣鹹，能軟堅。 〕脇下痛，加青皮芍藥。 〔脇為肝膽之部，痛屬肝火，
　二藥平肝。 〕心下悸，小便不利，去黃芩，加茯苓，〔經曰：太陽證飲水多，
　心下必悸，水停心下故悸，水畜不行，故小便不利，黃芩苦，反堅腎，茯苓淡能利水。
　〕本經頭痛加川芎。 〔入肝活血，散鬱除風。 〕發黃加茵陳。 〔利濕。 〕
</pre>
<pre data-sec="p">
編號：和解001
方名：小柴胡湯
續
方義：此足少陽藥也，
　膽為清淨之府，無出無入，其經在半表半裏，不可汗吐下，法宜和解。
　｛仲景曰：少陽中風，耳聾目赤，胸滿而煩，不可吐下，吐下則悸而驚，釋曰：
　邪在半表半裏，以吐除煩，吐則傷氣，氣虛者悸，以下除滿，下則亡血，血虛者驚，
　又曰：傷寒脈弦細，頭痛發熱者，屬少陽，不可汗，汗之則譫語，釋曰：汗之亡津液，
　少陽之邪，因之入胃，故譫語。 〕邪入本經，乃由表而將至裏，當徹熱發表，
　迎而奪之，勿令傳太陰，柴胡味苦微寒，少陽主藥以升陽達表為君，黃芩苦寒，
　以養陰退熱為臣。 〔陽不足則陰湊之，故發寒，用黃芩降陰氣，使不陷入陽中，
　則不寒，陰不足，則陽湊之，故發熱，用柴胡升陽氣，使不陷入陰中，則不熱，又曰：
　柴胡黃芩之苦寒以退熱，半夏生薑之辛溫以退寒，人參大棗甘草之甘溫以助正氣。
　〕半夏辛溫，能健脾和胃以散逆氣而止嘔，人參甘草，以補正氣而和中，使邪不得復傳
　入裏為佐，〔二藥固太陰，使木邪不致剋土，然必虛人方可用參。 〕邪在半表半裏，
　則營衛爭，〔表屬衛，裏屬營。 〕故用薑棗之辛甘以和營衛為使也。 ｛李時珍曰：
　少陽證雖在半表半裏，而胸膈痞滿，實兼心肺上焦之邪，心煩喜嘔，默默不欲食，
　又兼脾胃中焦之證，故用黃芩以治手足少陽相火，黃芩亦少陽藥也，
　昂按：半夏止嘔不欲食，寒熱間作，脾亦有之，不獨少陽也，小柴胡之用半夏，
　以邪在半表半裏，則陰陽爭，用半夏和胃而通陰陽也，靈樞經用治不眠，亦同此意，
　而仲景治喉痺咽痛，及大小便秘，皆用半夏，取其辛能潤燥，又能散也，
　丹溪謂半夏能使大便潤而小便長，今又專以半夏為除痰之藥，稍涉燥證，輒不敢用，
　而半夏之功用不復見知於世矣，徐忠可曰：小柴胡能引清傳而行陽道，
　能引胃氣上行春令，能散諸經血凝氣聚，故凡邪在表裏混雜者，俱藉之以提出少陽，
　俾循經而散，以柴甘生薑為定藥，餘則加減隨證耳，陶節庵曰：本經證心下飽悶，
　未經下者，非結胸也，乃表邪傳至胸中，未入于腑，尚為在表，只須小柴胡加枳桔，
　不效，就以本方對小陷胸加枳桔，一服豁然，其效如神，喻嘉言曰：
　傷寒分表裏中三治，表裏之邪俱盛，則從中而和之，故有小柴胡之和法，
　用人參甘草半夏生薑大棗助脾和中，但帶柴胡一味透表，黃芩一味透裏，欲入胃中，
　聽胃氣之升者，帶柴胡出表，胃氣之降者，帶黃芩入裏，一和而表裏之邪盡服，
　未效者加工治之，不相扞格矣，又曰：虛勞發寒熱者，乃衛虛則惡寒，營虛則發熱耳，
　緩調營衛，俾不亢戰，寒熱自止，若誤用小柴胡，俾汗多而衛傷于外，
　便溏而營傷于內，虛熱轉加，病益甚矣，吳綬曰：小柴胡為半表半裏之劑，
　太陽經之表熱，陽明經之標熱，皆不能解也，若夫陽氣虛寒，面赤發熱，脈沉足冷者，
　服之立見危殆，及內有虛寒，大便不實，婦人新產發熱，皆不可用也，李士材曰：
　今人治傷寒，不分陰陽表裏，槩用此方去參投之，以為平穩，殺人多矣，
　不獨峻劑也，李東垣曰：若血受病，亦先調氣，謂氣不調則血不行，氣夫血婦也，
　如婦人經病，先柴胡以行經之表，次四物以行經之裏，亦先氣而後血也。 ｝
</pre>
<pre data-sec="p">
編號：和解001
方名：小柴胡湯
續
加減方：
　本方以前胡代柴胡，名小前胡湯，〔崔氏〕治同，〔胡洽云，亦仲景方。〕
　本方加陳皮芍藥，名柴胡雙解散，〔節庵〕治同，
 本方加芒硝，名柴胡加芒硝湯，〔仲景見表裏門。 〕
 本方加桂枝，名柴胡加桂枝湯，〔仲景〕治傷寒六七日，發熱，
　微惡寒，支節煩痛，微嘔，心下支結，外證未去者，〔傷寒六七日，邪當傳裏，
　支結者，胸中支撐而結也，喻嘉言曰：謂結于心之邊旁也，嘔而支結，為將傳裏，
　發熱惡寒，骨節煩痛，為外證未除，宜和解，昂按：此兼太陽，故加桂枝，脈經曰：
　發汗多亡陽譫語，不可下，宜此湯和其營衛以通津液，自愈。 〕
 本方除黃芩甘草，加桂枝、茯苓、龍骨、　牡蠣、鉛丹、大黃，名柴胡加龍骨牡蠣湯，
　〔仲景〕治傷寒八九日下之，胸滿煩驚，小便不利，譫語，身重不可轉側，
　〔傷寒八九日，過經然後下之，可謂慎矣，孰知外邪未盡，乘虛入裏，煩滿者，
　陽熱入胸也，驚者，心惡熱而神不守也，煩驚雖係乎心，亦因膽虛，為將軍之官，
　失榮而多畏也，小便不利，裏虛而津液不行也，譫語，胃熱也，身重不可轉側，
　陽氣不營于表也，與柴胡湯以除煩滿，加茯苓龍骨牡蠣鉛丹，收斂神氣而鎮驚，
　而茯苓牡蠣，又能行津液，利小便，加大黃以逐胃熱，止譫語，加桂枝以行陽氣，
　合柴胡以散表邪而解身重，因滿故去甘草，按傷寒傳足不傳手，其實原無界限，
　此證邪熱干心，神明內亂，故致煩驚譫語，，仲景加入心藥數種，
　不專以足經之治治之也。 〕
　本方去半夏人參薑棗，加桂枝乾薑花粉牡蠣，
　名柴胡桂枝乾薑湯，〔仲景〕治傷寒汗下後，胸脅滿，微結，小便不利，渴而不嘔，
　但頭汗出，往來寒熱，心煩者，〔頭汗寒熱而兼滿渴，表裏皆有邪，故除人參半夏，
　而加桂枝以解太陽，乾薑以散滿，花粉以生津，牡蠣以軟堅，以此和解，
　循津液而助陽。〕亦治瘧發寒多熱少，或但寒不熱，〔喻嘉言曰：
　小柴胡本陰陽兩停之方，可從寒熱以為進退，此方加薑桂，則進而從陽，其加芩連，
　以退而從陰，可以類推，李挺曰：傷寒餘熱未盡，重感六淫之氣，變而為瘧，
　法與雜病不同，寒多熱少，或單寒者，太陽邪變也，柴胡桂枝湯，熱多寒少，或單熱，
　骨節煩痛者，熱陽治明邪變也，白虎湯加桂，寒熱相等，或先熱者，少陽邪變也，
　小柴胡湯，渴者去半夏，加花粉知母，寒大作，戰慄汗出不散者，太陽陽明合病也，
　桂枝石膏湯服此後瘧愈甚者，三陽合病也，恐傳入陰經，急用桂枝黃芩湯，
　如傳入陰經，從卯至午，發而嘔吐，大便閉者，大柴胡湯下之，從午至酉，
　發而腹滿便閉者，大承氣湯下之，從酉至寅，發而欲狂善忘便黑者，
　桃仁承氣湯微利之，不敢下者，梔子升麻湯，若挾痰食瘴氣，治法與雜病略同，
　附桂枝石膏湯，黃芩二錢，石膏知母各三錢，桂枝黃芩湯，即小柴胡加石膏二錢，
　知母二錢，桂枝五分，李柴曰：二方以桂枝治太陽，白虎治陽明，柴胡治少陽，
　意甚明顯，挾痰合二陳，食積合平胃，溺澀合五苓，便閉合大柴胡，無汗加葛根蒼朮，
　有汗加黃耆白朮，夜發加白芍桃仁，日久加常山檳榔吐之，治瘧之法盡矣。
　本方去半夏，加花粉，名柴胡去半夏加栝蔞根湯，〔金匱〕治往來寒熱而渴，〕
　及勞瘧，〔花粉潤燥生津，太陽小便不利而渴，宜五苓，陽明大便不利而渴，
　宜調胃承氣，大柴胡已利而渴，宜白虎，少陽寒熱往來而渴，宜此湯，
　遇勞即發名勞瘧。 〕
　本方去柴胡黃芩，加厚朴，名厚朴生薑半夏甘草人參湯，
　〔仲景〕治發汗後腹脹滿者，〔凡吐下後脹滿者，乃當汗不汗，
　誤與吐下表邪乘虛入裏，邪氣盛則實之證也，汗後表已解而脹滿者，知非裏實，
　緣脾胃氣虛，陰氣內壅而為脹也，法當補虛散滯。 〕本方除半夏，加當歸白芍大黃，
　名柴胡飲子，〔子和〕治肌熱蒸熱積熱，汗後餘熱，脈洪實弦數，〔表為肌熱，
　裏為蒸熱，壅為積熱。 〕亦治瘧疾，〔喻嘉言曰：子和法中略施攻補，深中肯綮。 〕
　本方加羌活防風，名柴胡羌活湯，治瘟疫少陽證，
　本方加桔梗，名柴胡桔梗湯，治春嗽，
　 本方合平胃散，名柴平湯，治溼瘧身痛，身重，
　 本方加青黛薑汁糊丸，名清鎮丸，〔潔古〕治嘔吐脈弦頭痛又熱嗽，
　 本方一分，加四物二分，名柴胡四物湯，治婦人日久虛勞，微有寒熱，
　 本方與四物各半，名調經湯。
</pre>
<pre data-sec="p">
編號：和解002
方名：黃連湯
提要：升降陰陽
出處：仲景
主治：治傷寒胸中有熱而欲嘔，胃中有寒而腹痛。 ｛成氏曰：濕家下後舌上有胎者，
　是丹田有熱，胸中有寒，是邪氣入裏而為下熱上寒也，
　此傷寒邪氣傳裏而為下寒上熱也，胃中有邪氣，使陰不得升而獨治于下，為下寒，
　腹中痛，陽不得降而獨治于上，為肺中熱欲嘔吐，與此湯以升降陰陽。 ｝
組成：黃連〔炒〕、乾薑〔炒〕、桂枝、甘草〔三兩〕、人參〔二兩〕、半夏〔半升〕、
　大棗〔十二枚〕
方義：此足陽明藥也，黃連苦寒泄熱以降陽，薑桂辛溫除寒以升陰，
　人參助正祛邪，半夏和胃止嘔，甘草大棗調中止痛，上中二焦寒熱交戰，以此和解之。
　｛喻嘉言曰：濕家下之，舌上有胎者，丹田有熱，胸中有寒也，仲景亦用此湯何耶，
　蓋傷寒分表裏中三治，表裏之邪俱盛，則從中而和之，故有小柴胡之和法，
　至于丹田胸中之邪，在上下而不在表裏，即變柴胡為黃連湯，以桂枝代柴胡，
　以黃連代黃芩，以乾薑代生薑，引入胃氣之上下敷布，故不問下寒上熱，上寒下熱，
　皆可治之也，夫表裏之邪，則用柴芩，用生薑之辛以散之，上下之邪，則用桂連，
　用乾薑之辣以開之，仲景聖法灼然矣，昂按：上下未有不分表裏者，大槩上焦屬表，
　中下屬裏，胸中與太陽為近，故用桂枝，嘉言著眼雖高，而立言尚有未盡。 ｝
加減方：
</pre>
<pre data-sec="p">
編號：和解003
方名：黃芩湯
提要：太陽少陽兩解
出處：仲景
主治：治太陽少陽合病自下利者。 ｛合病者，謂有太陽之證，身熱頭痛脊強，又有少陽之證，
　耳聾脅痛，嘔而口苦，寒熱往來也，自利者，不因攻下而泄瀉也，自利固多可溫，
　然腸胃有積結，與下焦客熱，又非溫劑所能止，或分利之，或攻泄之可也，成氏曰：
　太陽陽明合病下利為在表，與葛根湯以汗之，少陽陽明合病下利為陽邪入裏，
　與承氣湯以下之，此太陽少陽合病下利，為在半表半裏與黃芩湯以和僻之。 ｝
組成：黃芩〔三兩〕、芍藥、甘草〔二兩〕、大棗〔十二枚〕 
方義：此足太陽少陽藥也，成氏曰：
　虛而不實者，苦以堅之，酸以收之，黃芩芍藥之苦酸以堅斂腸胃之氣，弱而不足者，
　甘以補之，甘草大棗味甘以補腸胃之弱，｛昂按：二經合病，何以下用二經之藥，
　蓋合病而兼下利是陽邪入裏，則所重者在裏，故用黃芩以徹其熱，
　而以甘芍大棗和其太陰，使裏氣和則外證自解，和解之法，非一端也，仲景之書，
　一字不苟，此證單言下利，故此方亦單治下利，機要用之治熱痢腹痛，
　更名黃芩芍藥湯，潔古因之加木香檳榔大黃黃連歸尾官桂，更名芍藥湯，治下痢，
　仲景此方遂為萬世治痢之祖矣。 ｝
加減方：本方加半夏〔半升〕、生薑〔三兩〕、名黃芩加半夏生薑湯，
　〔仲景〕治前證兼嘔者，〔嘔胃氣逆也，加半夏生薑以散逆氣，千金曰：
　生薑嘔家聖藥是散其逆氣也，金匱曰：嘔家用半夏以去其水，水去則嘔止，
　是下其痰飲也。 〕亦治膽腑發欬，嘔苦水如膽汁，〔胃氣逆則嘔苦，膽液溢則口苦。
　〕本方除大棗，名黃芩芍藥湯，治火升鼻衄，及熱痢，外臺黃芩湯，
　黃芩人參乾薑〔各三兩〕、桂枝〔一兩〕、半夏〔半升〕、 大棗〔十二枚〕、
　治乾嘔下痢。
</pre>
<pre data-sec="p">
編號：和解004
方名：芍藥甘草湯
提要：腹痛
出處：
主治：治腹中不和而痛，〔此陰陽氣血不和，肝木乘脾之故也，腹痛有寒，有熱，有虛，
　有實，有食積，有濕痰，有死血，有蟲，寒痛者，痛無增減，或兼吐利，熱痛者，
　時痛時止，腹滿堅結，實痛者，痛甚脹滿，手不可按，虛痛者，按之即止，食痛者，
　痛甚則利，利後痛減，死血痛者，痛有常處，濕痰痛者，脈滑，痰氣阻礙，不得升降，
　蟲痛者，時作時止，面白脣紅，大抵胃脘下大腹痛者，多屬食積外邪，遶臍痛者，
　屬痰火積熱，臍下小腹痛者，屬寒，或瘀血，或溺澀。 〕仲景用治誤表發厥，
　腳攣吐逆，與乾薑甘草湯以復其陽，厥愈足溫者，更作此湯以和其陰，其腳即伸。
　〔酸甘相合，用補陰血，王海藏曰：稼穡作甘，甘者己也，曲直作酸，酸者甲也，
　甲己化土，此仲景妙方也。 〕
組成：白芍藥、甘草〔炙各四兩〕、脈緩傷水，加桂枝生薑，
　脈洪傷金，加黃芩大棗，脈濇傷血，加當歸，脈弦傷氣，加芍藥，脈遲傷寒，加乾薑。 
方義：此足太陰陽明藥也，氣血不和故腹痛，白芍酸收而苦泄，能行營氣，灸草溫散而甘緩，
　能和逆氣，又痛為木盛剋土，〔諸痛皆屬肝木。 〕白芍能瀉肝，甘草能緩肝和脾也。
　｛虞天民曰：白芍不惟治血虛，大能行氣，腹痛者，營氣不和，逆于肉裏，
　得白芍行其營氣，又以甘草之甘緩和其逆氣，此不治之治，乃所以深治之也。｝
加減方：
　本方去芍藥，加乾薑，〔一兩炮〕名甘草乾薑湯，
　〔仲景別見寒門〕金匱用此治肺痿肺冷，吐涎沫，小便數，〔以此溫之。
　〕本方加附子，名芍藥甘草附子湯，〔仲景別見寒門〕本方加黃芩，名黃芩芍藥湯，
　〔機要〕治熱痢，腹痛，後重，身熱，膿血稠粘，及鼻衄不止，脈洪數，
　〔此即仲景之黃芩湯除大棗。 〕本方加白朮，名白朮芍藥湯，〔機要〕治脾溼水瀉，
　身重困弱。 ｛保命集曰：瀉痢不止，或暴下者，皆太陰受病，故不可離芍藥，
　人不受濕則不痢，故須白朮，四時下痢，予白芍白朮內，春加防風，夏加黃芩，
　秋加桂附，更詳外證治之，如身困倦加白朮，自汗逆冷，氣息微，加桂附以溫之，
　如裏急後重，膿血稠粘，雖在盛冬，于溫藥內亦加大黃。 ｝
</pre>
<pre data-sec="p">
編號：和解005
方名：栝蔞薤白白酒湯
提要：胸痹
出處：金匱
主治：
治胸痹喘息，欬唾，胸背痛，短氣。 ｛胸中者，心肺分之，故喘息而欬唾，
　諸陽受氣于胸中轉行于背，氣痹不行，故胸背為痛而短氣。 ｝ 
組成：栝蔞〔一枚〕、薤白〔三兩〕、白酒〔四斤〕
方義：此上焦膻中藥也，〔膻中，兩乳中間，
　經曰膻中者，臣使之官，喜樂出焉。 〕喻嘉言曰：胸中陽氣如離照當空，曠然無外，
　設地氣一上，則窒塞有加，故知胸痹者，陰氣上逆之候也，
　仲景微則用薤白白酒以益其陽，甚則用附子乾薑以消其陰，世醫不知胸 痹為何病，
　習用豆蔻、木香、訶子、三稜、神麴、麥芽等藥，坐耗其胸中之陽，亦相懸矣。
　｛薤葉光滑，露亦難佇，故曰薤露，其性滑泄，能通氣滯，故胸痹下重並用之。 ｝
　本方加半夏名栝蔞薤白半夏湯，〔金匱〕治胸痹不得臥，心痛徹背，
　〔以不得臥故加半夏〕
加減方：本方除白酒，加枳實、厚朴、桂枝，名枳實薤白桂枝湯，
　〔金匱〕治胸痹氣結在胸，胸滿脅下逆搶心。
</pre>
<pre data-sec="p">
編號：和解006
方名：溫膽湯
提要：不眠
出處：集驗
主治：治膽虛痰熱不眠，虛煩驚悸，口苦嘔涎。 ｛膽以溫為候，虛則寒，寒則不眠，
　驚悸亦由于膽虛，虛火上溢，故口苦，嘔吐多屬半表半裏少陽膽經之邪，膽虛氣鬱，
　致脾生痰涎而煩嘔，傷寒病後多有此證。 ｝
組成：陳皮〔去白〕、半夏〔薑製〕、　茯苓〔或用茯神〕、甘草、枳實〔麩炒〕、竹茹、
加薑煎，或加棗，局方無茯苓，
　如心虛加人參棗仁，心內煩熱加黃連麥冬，口燥舌乾去半夏，〔半夏行水耗津。
　〕加麥冬五味花粉，表熱未清加柴胡，內虛大便自利去枳實，加白朮，內實心煩，
　加黑梔子。
方義：此足少陽陽明藥也，橘半生薑之辛溫，以之導痰止嘔，即以之溫膽，
　〔戴氏云，痰在膽經，神不歸舍，亦令人不寐。 〕枳實破滯，茯苓滲溼，甘草和中，
　竹茹開胃土之鬱，清肺金之燥，涼肺金即所以平甲木也，〔膽為甲木，金能平木。
　〕如是則不寒不燥而膽常溫矣，經又曰：胃不和則臥不安，又曰陽氣滿不得入于陰，
　陰氣虛故目不得瞑，半夏能和胃而通陰陽，故內經用治不眠，二陳非特溫膽，
　亦以和胃也。 ｛溫膽湯即二陳加枳實竹茹，三因云，心虛膽怯，氣鬱生涎，涎與氣搏，
　變生諸證，觸事易驚，或夢寐不祥，或短氣悸乏，或自汗，並溫膽湯主之，
　嘔則以人參代竹茹，內經半夏湯治痰盛不眠，半夏五合，糯米一升，
　用清水揚萬遍煮服，汗出即已，半夏除痰而利小便，糯米益陰而利大腸，
　使上下通則陰陽和矣，經又曰：諸水病者，故不得臥，臥則驚，驚則欬甚，準繩云，
　內經半夏湯，皆去飲之劑，無飲者勿服，金匱治虛勞虛煩不眠，用酸棗仁湯，
　棗仁二升，甘草一兩，知母茯苓川芎各二兩，深師加生薑二兩，此補肝之劑，經曰：
　臥則血歸于肝，昂按：本草云，棗仁炒用治膽虛不眠，生用治膽熱好眠，
　竊謂膽熱必有心煩口苦之證，何以反能好眠乎，溫膽湯治不眠，用二陳加竹茹枳實，
　二味皆涼藥，乃以涼肺經之熱，非以溫膽經之寒也，其以溫膽名湯者，
　以膽欲不寒不燥常溫為候耳，膽熱好眠四字，不能無疑也。｝
加減方：
　本方加人參、遠志、棗仁、熟地，名十味溫膽湯，治夢遺驚惕。
</pre>
<pre data-sec="p">
編號：和解007
方名：逍遙散
提要：退熱調經
出處：局方
主治：治血虛肝燥，骨蒸勞熱，欬嗽潮熱，往來寒熱，口乾便澀，月經不調。 ｛骨蒸潮熱，
　肝血虛也，肝火乘肺故欬嗽，邪在少陽故往來寒熱，火盛爍金，不能生水，
　故口渴便秘，肝病故經水不調。 ｝
組成：柴胡、當歸〔酒拌〕、白芍〔酒炒〕、
　白朮〔土炒〕、茯苓〔一錢〕、甘草〔炙五分〕，加煨薑薄荷煎。
方義：此足少陽厥陰藥也，
　肝虛則血病，當歸芍藥養血而斂陰，木盛則土衰，甘草白朮和中而補土，〔補土生金，
　亦以平木。 〕柴胡升陽散熱，合芍藥以平肝，而使木得條達，〔木喜條達，
　故以瀉為補，取疏通之義。 〕茯苓清熱利溼，助甘朮以益土，而令心氣安寧，
　〔茯苓能通心腎。 〕生薑暖胃祛痰，調中解鬱，薄荷搜肝瀉肺，理血消風，疏逆和中，
　諸證自已，所以有逍遙之名，〔有乾咳嗽者，丹溪曰：極為難治，此係火鬱之證，
　乃痰鬱其火邪在中，用逍遙散以開之，下用補陰之劑可愈，
　昂按：此即後條醫貫所言之旨也。 〕
加減方：
　本方加丹皮梔子，名八味逍遙散，
　〔薛己〕治怒氣傷肝，血少目暗。 ｛目為肝竅，經曰：目得血而能視，
　肝傷血少則目昏，丹皮能瀉血中伏火，梔子能瀉三焦鬱火，故薛氏加之以抑肝氣，
　兼以調經也，醫貫曰：古方逍遙散，柴胡，薄荷，當歸，芍藥，陳皮，甘草，白朮，
　茯神，其加味者，則丹皮，梔子，余以山梔屈曲下行泄水，改用吳茱炒連，
　其論五鬱曰東方先生木，木者生生之氣，即火氣也，火附木中，木鬱則火亦鬱矣，
　火鬱則土自鬱，土鬱則金鬱，金鬱則水鬱，五行相因，自然之理也，余以一方治木鬱，
　而諸鬱皆愈，逍遙散是也，方中柴胡薄荷二味最妙，蓋膽乃甲木少陽之氣，其氣柔嫩，
　象草穿地而未伸，此時若被寒風一鬱，即軟萎遏抑，不能上伸，不上伸則下剋脾土，
　而金水併病矣，惟得溫風一吹，鬱氣始得暢達也，蓋木喜風搖，寒即摧萎，溫即發生，
　柴胡薄荷辛能發散，溫能入少陽，古人立方之妙如此其甚者，方中加吳茱炒連，
　即左金丸，黃連清心火，吳茱氣臊，肝氣亦臊，同氣相求，以平肝木，
　木平則不生心火，火不刑金，而金能制木，不直伐木，而佐金以制木，
　此左金所以得名也，此法之巧者，然猶未也，繼用六味地黃，加柴胡芍藥以滋腎水，
　俾能生木，逍遙散風以散之也，地黃飲雨以潤之也，木有不得其天者乎，此法一立，
　木火之鬱既舒，木不下剋土，土亦得滋潤，無燥熇之患，金水自能相生，
　余謂一法可通五法者如此，推而廣之，凡寒熱往來，惡寒惡熱，嘔吐，吞酸，嘈雜，
　胸痛，脅痛，小腹膨脹，頭運，盜汗，黃疸，溫疫，疝氣，飧泄等證，皆對證之方，
　推之傷寒傷風傷濕，除直中外，凡外感者，皆作鬱看，以逍遙散加減出入，無不獲效，
　如小柴胡湯，四逆散，羌活湯，大同小異，然不若此方之響應也，儻一服即愈，
　少頃復發，或頻發而愈甚，此必下寒上熱之假證，此湯不可復投，當改用溫補之劑，
　如陽虛以四君子湯加溫熱藥，陰虛以六味湯加溫熱藥，玄機之土，不須余贅矣，又曰：
　余于冬月正傷寒麻黃桂枝證作寒鬱治，不惡寒者作火鬱治，此余創論也，既曰寒邪，
　何故入內，而反為熱，不知即是本身之火，為寒所鬱，一步返歸一步，久則純熱矣，
　三黃解毒，解其火也，葛根升麻，火鬱發之也，三承氣，土鬱奪之也，小柴胡，
　木鬱達之也，此理甚簡易，劉守真謂用麻黃桂枝必加涼藥，
　子和六神通解加石膏于麻黃蒼朮中，陶氏謂九味羌活可代三方，皆非也，不若逍遙散，
　真可一方代三方也，火為寒鬱熬煎腎水，至木旺時，無生發滋潤之本，故發熱而渴，
　非外感也，余以六味湯滋其水，以柴胡舒其木，活人多矣。 ｝
</pre>
<pre data-sec="p">
編號：和解008
方名：六和湯
提要：調和六氣
出處：局方
主治：治夏月飲食不調，內傷生冷，外傷暑氣，寒熱交作，霍亂吐瀉，及伏暑煩悶，
　倦怠嗜臥，口渴，便赤，中酒等證。 ｛風寒暑濕之邪，傷脾則瀉，傷胃則吐，
　傷肺則渴，傷膀胱則溺赤，陰陽相爭則寒熱交作，或霍亂轉筋，脾主四肢，傷則倦怠，
　傷酒亦以溫散為治。 ｝
組成：砂仁、藿香、厚朴、杏仁、半夏、扁豆、木瓜、人參、白朮、
　赤茯苓、甘草、加薑棗煎，傷暑加香薷，傷冷加紫蘇，一方無白朮，一方有蒼朮。
方義：此足太陰陽明藥也，藿香、砂仁、杏仁、厚朴、香能舒脾，辛能行氣，而砂仁厚朴，
　兼能化食，木瓜酸能平肝舒筋，〔肝木乘脾故轉筋，木瓜酸能斂肺助肺金以平肝邪，
　故治霍亂轉筋〕扁豆赤苓，淡能滲溼清熱，而扁豆又能散暑和脾，半夏辛溫，
　散逆而止嘔，參朮甘溫，補正以匡邪，甘草補中，協和諸藥，薑棗發散而調榮衛，
　皆所以和之也，或加香薷者，用以祛暑，加紫蘇者，用以發表散寒也。 ｛吳鶴皋曰：
　六和者，和六腑也，脾胃為六腑之總司，先調脾胃，則水精四布，五經並行，
　百骸九竅，皆太和矣，昂按：六和者，和六氣也，若云和六腑，則五臟又不當和乎，
　蓋風寒暑濕燥火之氣，夏月感之為多，故用諸藥匡正脾胃，以拒諸邪而平調之也。 ｝
加減方：
</pre>
<pre data-sec="p">
編號：和解009
方名：藿香正氣散
提要：外感內傷
出處：局方
主治：治外感風寒，內傷飲食，憎寒壯熱，頭痛嘔逆，胸膈滿悶，欬嗽氣喘，及傷冷傷溼，
　瘧疾中暑，霍亂吐瀉，凡感嵐瘴不正之氣者，並宜增減用之。 〔元氣虛弱之人慎用。〕
組成：藿香、紫蘇、白芷、大腹皮、茯苓〔三兩〕、白朮〔土炒〕、陳皮、半夏麴、
　厚朴〔薑製〕、桔梗〔二兩〕、甘草〔一兩〕、每服五錢，加薑棗煎，
　一方加木瓜，〔氣脫能收，氣滯能和。 〕傷食重者，加消食藥。
方義：此手太陰足陽明藥也，
　藿香辛溫，理氣和中，辟惡止嘔，兼治表裏為君，蘇芷桔梗，散寒利膈，
　佐之以發表邪，厚朴大腹，行水消滿，橘皮半夏，散逆除痰，佐之以疏裏滯，
　苓朮甘草，益脾去溼，以輔正氣為臣使也，正氣通暢，則邪逆自除矣。 ｛吳綬曰：
　若太陽傷寒，頭痛發熱，骨節痛者，此方全無相干，如妄用之，雖汗出亦不解，
　變成壞證者多矣，凡傷寒發熱，脈沉，元氣虛人，併夾陰陽寒發熱者，皆不可用，
　戴元禮曰：肥人多中，以氣盛于外而歉于內也，肺為氣出入之道，人肥者必氣急，
　氣急必肺邪盛，肺金剋肝木膽為肝之腑，故痰涎壅盛，治之必先理氣，中後氣未盡順，
　痰未盡降，調理之劑，當以藿香正氣散和星香散，服此藥非特治中風之證，
　中風中惡霍亂尤宜。 ｝
加減方：
　本方合三味香薷飲〔香薷扁豆黃連〕名藿薷湯治伏暑吐瀉轉筋。
</pre>
<pre data-sec="p">
編號：和解010
方名：三解湯
提要：時行陽瘧
出處：
主治：治時行瘧之通劑。 ｛此三陽經瘧也，機要曰：瘧有中三陽者，有中三陰者，其證各殊，
　同傷寒也，在太陽謂之寒瘧，治多汗之，在陽明謂之熱瘧，治多下之，
　在少陽謂之風瘧，宜和之，此三陽受病，謂之暴瘧，發在夏至後處暑前，
　此傷之淺者也，在三陰經，總謂之濕瘧，當從太陰經論之，發在處暑後冬至前，
　此傷之重者，遠而為痎，痎者老也，居西方，宜毒藥療之，李梃曰：凡瘧須分陰陽，
　氣虛屬陽，血虛屬陰，發于春夏屬陽，發于秋冬屬陰，自子至已屬陽，自午至亥屬陰，
　邪淺在腑為陽，與營衛並行，故一日發，邪深在臟為陰，橫連膜原，不能與衛氣並行，
　故間日發，或三四日一發，衛虛則先寒，營虛則先熱，喻嘉言曰：瘧發必有寒有熱，
　蓋外邪伏于半表半裏，適在少陽所主之界，出與陽爭，陰勝則寒，入與陰爭，
　陽勝則熱，即純熱無寒為痺瘧溫瘧，純寒無熱為牝瘧，要皆自少陽而造其極偏，
　補偏救弊，亦必還返少陽之界，使陰陽協和而後愈也，謂少陽而兼他經則有之，
　謂他經而不涉少陽，則不成其為瘧矣，脈縱屢遷，而弦之一字實貫徹之也，
　昂按：瘧之不離少陽，猶欬之不離于肺，故經曰五臟六腑，皆令人欬，然必傳以與肺也。｝
組成：柴胡、麻黃〔去節〕、澤瀉〔各三錢〕
方義：此足少陽藥也，吳鶴皋曰：病有三在，
　在表在裏及在半表半裏也，瘧邪藏于分肉之間，邪正分爭，併于表則在表，
　併于裏則在裏，未有所併，則在半表半裏，麻黃之辛，能散表邪由汗而泄，澤瀉味鹹，
　能引裏邪由溺而泄，柴胡升陽發熱，居表裏之間而和解之，此但可以治實瘧，
　虛者當辨其氣血而加補劑。 〔晝發屬氣，夜發屬血。 〕
加減方：
</pre>
<pre data-sec="p">
編號：和解011
方名：清脾飲
提要：
出處：嚴用和
主治：治瘧疾熱多寒少，口苦嗌乾，小便赤澀，脈來弦數。 ｛熱多陽勝也，口苦嗌乾，
　肝膽火也，熱盛故便赤，瘧邪居于半表半裏，屬少陽甲膽之分，肝膽屬木，故脈弦。 ｝
組成：青皮、厚朴〔醋炒〕、柴胡、黃芩〔炒〕、半夏〔薑製〕、茯苓、白朮〔土炒〕、
　草〔炙〕、草菓、加薑煎，一方加檳榔，大渴加麥冬知母，瘧不止，
　加酒炒常山〔一錢〕烏梅，〔二箇常山劫痰截瘧烏梅斂陰清熱。 〕
方義：此足少陽太陰藥也，
　瘧為肝膽之邪，然多因脾胃受傷而起，脾屬溼土，重感于溼，溼生熱，熱生痰，
　故見前證也，脾既受病，木又剋之，故用青皮柴胡以破滯而伐肝〔柴胡疏上焦肝氣，
　青皮疏下焦肝氣。 〕半夏厚朴以行痰而平胃，〔厚朴平胃，半夏燥痰古云無痰不作瘧。
　〕茯苓用以滲溼，黃芩用以清熱，草菓辛熱，能散太陰之積寒，除痰而截瘧，
　〔能清膚梁之痰〕蓋先去其害脾者，而以白朮甘草調而補之也。 ｛此即小柴胡湯加減，
　從溫脾諸方而一變也，虛瘧忌用，吳鶴皋曰：清脾非清涼之謂，乃攻去其邪，
　而脾部為之一清也，劉宗厚因草菓之辛熱而譏焉，是未達嚴用和氏之精矣，張子和曰：
　世醫以瘧為脾寒，甚者歸之崇怪，良可笑也，劉宗厚曰：暑盛陽極，伏陰在內，
　人或納涼澡浴，寒客肌肉之間，或肌飽勞役，內傷而病作，肌肉屬脾，發則惡寒戰慄，
　乃謂之脾寒耳，實由風寒濕暍，邪鬱腠理，夏時毛竅疎通，而不為病，
　至秋氣收斂之際，表邪不能發越，故進退不已，往來寒熱，勢如凌虐人之狀，
　所以名瘧，即四時之傷寒也，十二經皆能為病，古方多兼理內傷取效，由脾胃和，
　精氣通，陰陽和解，諸邪悉散，實非脾病也，世用發表解肌溫經散寒等法，
　亦未嘗執于燥脾劫劑也，昂按：脾虛惡寒，胃虛惡熱，寒熱間作，脾亦有之，
　不獨少陽也，雖十二經臟皆能為瘧，而脾胃受傷者實多，
　故仲景小柴胡湯人參甘草半夏薑棗，皆脾胃藥，其治少陽，獨柴胡一味而已，
　嚴氏宗之，故以小柴胡加減而立清脾飲，是明從脾胃論治矣，劉氏之論，亦主脾胃，
　內傷，乃不敢翻子和之案，以為非脾病，恐不然也，又古方用辟邪丹，雄珠丸，
　治鬼瘧，蓋雜病多有挾鬼證者，何獨于瘧必云無此也。 ｝
加減方：
</pre>
<pre data-sec="p">
編號：和解012
方名：痛瀉要方
提要：痛瀉
出處：劉草窗
主治：治痛瀉不止。 ｛脾虛故瀉，肝實故痛，吳鶴皋曰：此與傷食不同，傷食腹痛，
　得瀉便減，今瀉而痛不止，故責之土敗木賊也，戴氏曰：水瀉腹不痛者，濕也，
　痛甚而瀉，瀉而痛減者，食積也，瀉水腹痛腸鳴，痛一陣，瀉一陣，火也，
　或瀉或不瀉，或多或少者，痰也，完穀不化者，氣虛也。 ｝
組成：白朮〔土炒三兩〕、
　白芍〔炒二兩〕、陳皮〔炒兩半〕、防風〔一兩〕、或煎或丸，久瀉加升麻。
方義：此足太陰厥陰藥也，白朮苦燥溼，甘補脾，溫和中，芍藥寒瀉肝火，酸斂逆氣，
　緩中止痛，防風辛能散肝，香能舒脾，風能勝溼，為理脾引經要藥，〔東垣曰：
　若補脾胃非此引用不能行。 〕陳皮辛能利氣，炒香尤能燥溼醒脾，使氣行則痛止，
　數者皆以瀉木而益土也。
加減方：
</pre>
<pre data-sec="p">
編號：和解013
方名：黃連阿膠丸
提要：冷熱痢
出處：局方
主治：治冷熱不調，下痢赤白，裏急後重，臍腹瘀痛口燥煩渴，小便不利。 〔濕熱鬱于腸胃，
　故腹痛口渴而便秘。 〕
組成：黃連〔一兩〕、茯苓〔二兩〕、阿膠〔炒一兩〕為末，水熬阿膠為丸，空心米湯下，
延年除茯苓，加乾薑當歸，名駐車丸，治同。
方義：此手足陽明藥也，黃連瀉火燥溼，開鬱消瘀，以平其痛熱，阿膠補陰益血，潤燥利腸，
　以和其裏急，茯苓能令肺氣下降，通于膀胱，清熱利水，止渴除煩，為清解之平劑。
　〔黃連退熱，茯苓除濕，阿膠潤燥補虛。 〕 
加減方：仲景黃連阿膠湯，黃連〔四兩〕、
　黃芩〔一兩〕、芍藥〔二兩〕、阿膠〔三兩〕、雞子黃〔二枚生用〕、
　治傷寒少陰病得之二三日以上，心煩不得臥。 ｛二三日以上，寒變熱之時也，
　少陰多病此，傳經之陽邪，陰氣為陽熱所灼，故心煩不得臥，芩連之苦以除熱，
　雞子阿膠之甘以益血，芍藥之酸以收陰氣，用苦寒甘潤酸斂之劑，收攝其欲亡之微陰，
　較之四逆，一水一火，為不同矣。 ｝　 海藏黃連阿膠湯，
　黃連〔炒四兩〕、黃蘗、阿膠〔炒各一兩〕、山梔〔五錢〕、每服四錢，
　治傷寒熱毒入胃，下利膿血，血虛加芎歸，腹痛加芍藥，血不止加地榆。
</pre>
<pre data-sec="p">
編號：和解014
方名：薑茶飲
提要：瘧痢
出處：東垣
主治：治赤白痢，及寒熱瘧。 
組成：生薑、陳細茶、每味約三錢，濃煎服，或微炒煎。
方義：此足太陰陽明藥也，茶助陰，薑助陽，使寒熱平調，並能消暑解酒食毒，
　此方用之屢效，勿以藥之平淺而忽之也。 
加減方：本方除生薑，加陳白梅蜜水煎，名梅蜜飲，
　治熱痢，除茶加木香肉蔻，治冷痢。 〔蜜最能治痢。 〕
</pre>
<pre data-sec="p">
編號：和解015
方名：蘆根湯
提要：嘔噦
出處：千金
主治：治傷寒病後嘔噦不下食。 ｛此由初病時熱盛多服冷藥飲冷水，熱勢既退，冷氣便發，
　故脾胃虛寒而不和，噫噦食臭，腹內雷鳴而瀉利也。 ｝
組成：蘆根〔一升〕、竹茹〔一升〕、生薑〔二兩〕、粳米〔一合〕
方義：此足太陰陽明藥也，蘆根甘寒，
　降伏火，利小水，竹茹甘寒，除胃熱，清燥金，生薑辛溫，祛寒飲，散逆氣，
　三者能和胃，胃和則嘔止，加粳米者，亦藉以調中州也。
加減方：
</pre>
<pre data-sec="p">
編號：和解016
方名：陰陽水
提要：霍亂
出處：
主治：治霍亂吐瀉有神功。｛按藥中治霍亂者最多，然有寒熱二證，而本草主治，
　未嘗分別言之，萬一誤用，立死不救，倉卒患此，脈候未審，切勿輕投偏熱偏寒之劑，
　惟飲陰陽水為最穩，張子和曰：霍亂吐瀉，乃風濕暍三氣合邪也，濕土為風木所剋，
　鬱則生熱，心火上炎故吐，吐者喝也，脾濕下注故瀉，瀉者濕也，風急甚則轉筋，
　轉筋者風也，又邪在上焦則吐，在下焦則瀉，在中焦則吐瀉交作。 ｝
組成：沸湯、井水、各半鍾和服。 〔故又名生熟水。 〕
方義：此中焦分理陰陽之藥也，陰陽不和而交爭，
　故上吐下瀉而霍亂，飲此輒定者，分其陰陽使和平也。
加減方：
</pre>
<pre data-sec="p">
編號：和解017
方名：甘草黑豆湯
提要：解毒
出處：
主治：解百藥毒，兼治筋疝。 ｛筋疝者，莖中挈痛，挺脹不堪，此由用春方邪術而得之，
　用此方者，亦取其解毒。 ｝
組成：甘草〔二兩〕、黑豆〔半升〕。
方義：此足陽明藥也，
　甘草和中以解毒，黑豆散熱以解毒，〔蘇頌曰：古稱大豆解百藥毒，試之不然，
　又加甘草，其驗乃奇。 〕若治筋疝，當用甘草梢。 以梢能徑達莖中也。
加減方：本方加大黃，名大黃甘草湯，治上中下三焦消渴。
</pre>
<pre data-sec="p">
理氣之劑
　｛經曰：諸氣膹鬱，皆屬于肺，又曰怒則氣上，喜則氣緩，悲則氣消，恐則氣下，
　寒則氣收，熱則氣泄，驚則氣亂，勞則氣耗，思則氣結，九氣不同，百病多生于氣也，
　夫人身之所恃以生者，此氣耳，源出中焦，總統于肺，外護于表，內行于裏，
　周流一身，頃刻無閒，出入升降，晝夜有常，曷嘗病于人哉，及至七情交攻，
　五志並發，乖戾失常，清者化而為濁，行者阻而不通，表失護衛而不和，
　裏失營運而弗順，氣本屬陽，及勝則為火矣，河間所謂五志過極皆為火，
　丹溪所謂氣有餘便是火也，人身有宗氣，營氣，衛氣，中氣，元氣，胃氣，沖和之氣，
　上升之氣，而察氣尤為主，及其為病，則為冷氣，滯氣，上氣，逆氣，氣虛諸變證矣，
　無病之時，宜保之養之，和之順之，病作之時，當審其何經何證，寒熱虛實而補瀉之。｝
</pre>
<pre data-sec="p">
編號：理氣001
方名：補中益氣湯
提要：升陽補中
出處：東垣
主治：治煩勞內傷身熱心煩，頭痛惡寒，懶言惡食，脈洪大而虛，或喘或渴，或陽虛自汗，
　〔宜本湯加麻黃根，浮小麥，升，柴，俱宜蜜水炒過，欲其引參耆至表，
　故又不可缺。 〕或氣虛不能攝血，或瘧痢脾虛，久不能愈，一切清陽下陷，
　中氣不足之證。 ｛中者，脾胃也，臟腑肢體，皆稟氣于脾胃，饑飽勞役，傷其脾胃，
　則眾體無以稟氣而皆病矣，陽氣下陷，則陰火上乘，故熱而煩，非實熱也，
　頭者諸陽之會，清陽不升，則濁氣上逆，故頭痛，其痛或作或止，
　非如外感頭痛不休也，陽虛不能衛外，故惡寒自汗，氣虛故懶言，脾虛故惡食，
　脾胃虛則火上于肺故喘，金受火尅，不能生水故渴，脾虛不能統血，則血妄行而吐下，
　清陽下陷，則為瀉痢，氣血兩虛，則瘧不止，名痎瘧，痎老也，李東垣內傷外感辨，
　傷于飲食勞役七情六慾為內傷，傷于風寒暑濕為外感，內傷發熱，時熱時止，
　外感發熱，熱甚不休，內傷惡寒，得暖便解，外感惡寒，雖厚衣烈火不除，內傷惡風，
　不畏甚風，反畏隙風，外感惡風，見風便惡，內傷頭痛，乍痛乍止，外感頭痛，
　連痛不休，直待表邪傳裏，方罷，內傷有濕，或不作渴，或心火乘肺，亦作燥渴，
　外感須二三日外表熱傳裏，口方作渴，內傷則熱傷氣，四肢沉困，無力，怠倦嗜臥，
　外感則風傷筋，寒傷骨，一身筋骨疼痛，內傷則短氣不足以息，外感則喘壅氣盛有餘，
　內傷則手心熱，外感則手背熱，天氣通于肺，鼻者肺之外候，外感傷寒則鼻塞，
　傷風則流涕，然能飲食，口知味，腹中和，二便如常，地氣通于脾，口者脾之外候，
　內傷則懶言惡食，口不知味，小便黃赤，大便或秘或溏，左人迎脈主表，
　外感則人迎大于氣口，右氣口脈主裏，內傷證屬不足，宜溫宜補宜和，外感證屬有餘，
　宜汗宜吐宜下，若內傷之證，誤作外感，妄發其表，重虛元氣，禍如反掌，
　故立補中益氣湯主之，又有內傷外感兼病者，若內傷重者，宜補養為先，外感重者，
　宜發散為急，此湯惟上焦痰嘔，中焦濕熱，傷食膈滿者不宜服。 ｝
組成：黃耆〔蜜炙錢半〕、人參、甘草〔炙一錢〕、白朮〔土炒〕、陳皮〔留白〕、當歸〔五分〕、
　升麻〔二分〕、柴胡〔二分〕、薑三片，棗二枚，煎，
　如血不足，加當歸，精神短少，
　加人參五味，肺熱欬嗽，去人參，嗌乾，加葛根，〔風藥多燥，葛根獨能止渴者，
　以其能升胃中清氣，入肺而生水耳。 〕頭痛加蔓荊子，痛甚加川芎，腦痛加藁本細辛，
　風溼相搏，一身盡痛，加羌活防風，有痰加半夏生薑，胃寒氣滯加青皮、
　蔻仁、木香、益智，腹脹加枳實、厚朴、木香、砂仁，腹痛加白芍、甘草，
　熱痛加黃連，能食而心下痞，加黃連，咽痛加桔梗，有寒加肉桂，溼勝加蒼朮，
　陰火加黃蘗知母，陰虛去升柴，加熟地山茱山藥，大便祕加酒煨大黃，
　欬嗽春加旋覆款冬，夏加麥冬五味，秋加麻黃黃芩，冬加不去根節麻黃，天寒加乾薑，
　泄瀉去當歸，加茯苓、蒼朮、益智
</pre>
<pre data-sec="p">
編號：理氣001
方名：補中益氣湯
續
方義：此足太陰陽明藥也，肺者氣之本，
　黃耆補肺固表為君，脾者肺之本，〔土能生金，脾胃一虛，肺氣先絕。
　〕人參甘草補脾益氣和中瀉火為臣，〔東垣曰：參耆甘草，瀉火之聖藥，
　蓋煩勞則虛而生熱，得甘溫以補元氣，而虛熱自退，故亦謂之瀉。 〕白朮燥溼強脾，
　當歸和血養陰為佐，〔補陽必兼和陰，不然則已亢。 〕升麻以升陽明清氣，
　〔右升而復其本位。 〕柴胡以升少陽清氣，〔左旋而上行。 〕陽升則萬物生，
　清升則陰濁降，加陳皮者，以通利其氣〔陳皮同補藥則補獨用則瀉脾。 〕生薑辛溫，
　大棗甘溫，用以和營衛，開腠理，致津液諸虛不足，先建其中，中者何，脾胃是也。
　｛李東垣曰：脾胃虛者，因飲食勞倦，心火亢甚，而乘其土位，其次肺氣受邪，
　須多用黃耆，而人參甘草次之，脾胃一虛，肺氣先絕，故用黃耆以益皮毛而固腠理，
　不令自汗，上喘氣短，故用人參補之，心火乘脾，用炙草甘溫以瀉火熱而補脾元，
　若脾胃急痛併大虛，腹中急縮，宜多用之，中滿者減之，白朮苦甘溫，除胃中之熱，
　利腰臍間血，胃中清氣在下，必加升麻柴胡以升之，
　引參耆甘草甘溫之氣味－升以補胃氣之散而實其表，又緩帶脈之縮急，氣亂于中，
　清濁相干，用去白陳皮以理之，又助陽氣上升以散滯氣，脾胃氣虛，
　為陰火傷其生發之氣，營血大虧，血減則心無所養，致令心滿而煩，痛名曰悗，
　故加甘辛微溫之劑生陽氣，仲景之法，血虛以人參補之，陽旺則能生陰血，
　更以當歸和之，少加黃蘗以救腎水，瀉陰中伏火，如煩猶不止，少加生黃柏補腎水，
　水旺則心火自降，士材曰：虛人感冒，不任發散者，此方可以代之，東垣曰：肌熱者，
　表熱也，服此湯一二服，得微汗則李已，乘正發汗，乃陰陽氣和，自然汗出也，
　準繩曰：凡四時傷寒，通宜補散，故丹溪治傷寒，多用補中益氣湯，
　氣虛者四君子加發散藥，血虛者四物湯加發散藥，東垣治風濕，用補中益氣，
　加羌活防風升麻 藁 本蒼朮，海藏治風濕無汗者，用神朮湯，有汗者用白朮湯，
　治剛痙，神朮湯加羌活麻黃，治柔痙，白朮湯加耆朮桂心，治中喝，脈弦細芤遲者，
　用黃耆湯，此皆仲景所謂辛苦之人觸冒之病，傷寒是也，明醫雜著云，發熱有數種，
　治各不同，仲景論傷寒傷風，此外感也，故宜發表以解散之，此麻黃桂枝之義也，
　感于寒冷之月，即時發病，故用辛熱以勝寒，如春溫之月，則當變以辛涼之藥，
　夏暑之月，則當變以甘苦寒之劑，又有冬溫，此天時不正，陽氣反泄，用藥不可溫熱，
　又有寒疫，卻在溫熱之時，此陰氣反逆，用藥不可寒涼，又有瘟疫，沿門闔境相似者，
　此天時不正，陽氣反泄，用藥不可溫熱，又有寒疫，卻在溫熱之時，此陰氣反逆，
　用藥不可寒涼，又有瘟疫，沿門闔境相似者，此天地之厲氣，當隨時令參氣運而治，
　宜辛涼甘苦寒之藥以清熱解毒，若夫飲食勞倦，為內傷元氣，則真陽下陷，內生虛熱，
　故東垣發補中益氣之論，用甘溫之藥，大補其氣而提其下陷，
　此用氣藥以補氣之不足也，又有勞心好色，內傷真陰，陰血既傷，
　則陽氣偏勝而變為火，是謂陰虛火旺勞察之證，故丹溪發陽有餘陰不足之論，
　用四物加黃柏知母，補其陰而火自降，此用血藥以補血之不足者也，
　又有夏月傷暑之病，雖屬外感，卻類內傷，東垣所謂清暑益氣是也，
　又有因暑熱而過食冷物以傷其內，或過取風涼以傷其外，此則非暑傷人，
　乃因暑而致之病，治宜辛熱解表，辛溫理中之藥，卻與傷寒治法相類者也，
　外感之與內傷，寒病之與熱病，氣虛之與血虛，如冰炭相反，治之若差中則輕病必重，
　重病必死矣，醫貫曰：讀傷寒書而不讀東垣書，則內傷不明，而殺人多矣，
　讀東垣書而不讀丹溪書，則陰虛不明，而殺人多矣，東垣脾胃論，
　深明饑飽勞役發熱等證，俱是內傷，悉類傷寒，切戒汗下，以為內傷多而外感少，
　只須溫補，不必發散，如外感多內傷少，溫補中少加發散，以補中益氣為主，
　如內傷兼寒者，加麻黃，兼風者，加桂枝，兼暑者，加黃連，兼濕者，加羌活，
　實萬世無疆之利，此東垣特發陽虛發熱之一門也，然陰虛發熱者，十之六七，
　亦類傷寒，今人一見發熱，則曰傷寒，須用發散，發散而斃，則曰傷寒之法已窮，
　余嘗于陰虛發熱者，見其大熱面赤，口渴煩燥，與六味地黃丸一大劑即愈，
　如下部惡寒足冷，上部渴甚躁極，或飲而反吐，即加肉桂五味，甚則加附子冷飲，
　以此活人多矣，此丹溪發明陰虛發熱之外，尚遺未盡之意也。 ｝
</pre>
<pre data-sec="p">
編號：理氣001
方名：補中益氣湯
續
加減方：
　本方除當歸白朮，加木香蒼朮，名調中益湯，〔東垣〕治脾胃不調，胸滿肢倦，
　食少短氣，口不知味，〔必和則舌知味。 〕及食入反出，
　 本方加白芍五味子，亦名調中益氣湯，〔東垣〕治氣虛多汗，餘治同前，
〔補中湯純用甘溫，所謂勞者溫之，損者溫之，
　此加白芍五味之酸，以收耗散之氣，有發有收，此東垣別開一路，以廣補中之妙者乎。〕
　本方加蒼朮倍分，半夏黃芩各三分，名參朮益胃湯，〔東垣〕治內傷勞倦，
　燥熱短氣，口渴無味，大便溏黃，
　本方去白朮，加草蔻神麴半夏黃蘗，名升陽順氣湯，
　〔東垣〕治飲食勞倦所傷，滿悶短氣，不思食，不知味，時惡寒，〔吳鶴皋曰：
　升柴辛甘升其清，清升則陽氣順矣，蘗皮苦寒降其濁，濁降則陰氣順矣，
　參耆甘草當歸補其虛，虛補則正氣順矣，半夏陳皮利其膈，膈利則痰氣順矣，
　豆蔻神麴消其食，食消則穀氣順矣，東垣曰：升麻柴胡，味薄性陽，
　引脾胃清氣行于陽道，以滋春氣之和，又引參耆甘草上行，充實腠理，使衛外為固，
　凡補脾胃之藥，多以升陽補氣名之者此也，又曰：但言補之以辛甘溫熱之劑，
　及味之薄者，諸風藥是也，此助春夏之升浮者也，此便是瀉，秋收冬藏之藥也，
　在人之身乃肝心也，但言瀉之以酸苦寒涼之劑，併淡味滲泄之藥，
　此助秋冬之沉降者也，在人之身，是肺腎也。 〕
　本方加炒芩神麴，名益胃升陽湯，〔東垣〕治婦人經水不調，或脫血後食少水瀉，
〔東垣曰：脫血益氣，古聖之法也，故先補胃氣以助生發之氣。 〕
　本方如黃蘗生地，名補中益氣加黃蘗生地湯，
　治陰水乘陽發熱晝甚，自汗短氣，口渴無味，
　本方加白芍、細辛、川芎、蔓荊、　名順氣和中湯，〔寶鑑〕治清陽不升，頭痛惡風，
　脈弦微細，
　本方加羌活、防風、細辛、川芎、名調榮養衛湯，〔節庵〕治勞力傷寒，
　體熱，惡寒，微渴，汗出，身痛，脈浮無力。
</pre>
<pre data-sec="p">
編號：理氣002
方名：烏藥順氣散
提要：順氣祛風
出處：嚴用和
主治：治中風徧身頑麻，骨節疼痛，步履艱難，語言蹇澀，口眼喎邪，喉中氣急有痰。
　｛風勝則氣壅，壅于皮膚則頑麻，壅于骨節則煩痛，壅于經絡則語澀行難，
　壅于口面則喎邪，壅于胸喉則痰喘。 ｝
組成：烏藥、橘紅〔二錢〕、麻黃〔去節〕、
　川芎、白芷、桔梗、枳殼〔炒一錢〕、殭蠶〔去絲嘴炒〕、炮薑、甘草〔炙五分〕、
　加薑蔥煎，虛汗者去麻黃，加黃耆，手足不能舉動，加防風、續斷、威靈仙，
　拘攣加木瓜，腳氣加牛膝、五加皮、獨活。
方義：

　　 此手太陰足厥陰藥也，風盛則火熾，
　故有痰火衝逆而上，此裏氣逆也，然中風必由外感風寒而發，內虛而外邪乘之，
　此表氣逆也，麻黃桔梗，肺家之藥，發汗而祛寒，川芎白芷，頭面之藥，散風而活血，
　〔血活則風散〕枳桔利氣行痰，〔順氣正以故痰，橘紅兼能發表。 〕殭蠶清化散結，
　〔蠶病風則殭，得清化之氣，故因以治風，能散相火逆結之痰。 〕黑薑溫經通陽，
　甘草和中瀉火，烏藥能通行邪滯 諸氣，此乃先解表氣 而兼順裏氣者，氣順則風散，
　風邪卒中，當先治標，若氣虛病久者，非所宜也。 ｛厥逆痰壅，口噤脈伏，
　身溫為中風，身冷為中氣，中風多痰涎，中氣無痰涎，以此為辨，
　中氣因怒而得者尤多，局方用此治之，許學士云，暴怒傷陰，暴喜傷陽，憂愁不已，
　氣多厥逆，往往得中氣之證，不可作中風治，喻嘉言曰：中風證多挾中氣，嚴用和曰：
　人之元氣強壯，外邪焉能為害，必真氣先虛，榮衛空疏，邪乃乘虛而入，
　若內因七情得者，法當調氣，不當治風，外因六淫得者，亦先當治氣，
　後依所感六氣治之，此良法也，宜八味順氣散，方用人參，白朮，茯苓，甘草，陳皮，
　青皮，白芷，烏藥，併不用前方枳梗麻黃殭蠶風藥，正先治風之妙旨，後人或謂不當，
　雜入白芷，不知白芷香而不燥，正和榮衛之善藥也，局方合兩方用人參，白朮，陳皮，
　甘草，乾薑，川芎，厚朴，桔梗，麻黃，白芷，更加葛根治感風頭痛鼻塞聲重，
　尚為合宜，玉機微義曰：嚴氏此論，迴出前人，其用藥則未也，何也四君子補脾胃藥，
　更加白芷去手陽明經風，烏藥通腎胃間氣，陳皮理肺氣，青皮泄肝氣，
　若風果在于手陽明肺肝胃腎而氣實者，可用，但經有十二，五臟之氣，互有勝負，
　此方安能盡其變乎，況真氣先虛之人，亦難用也。 ｝
加減方：
</pre>
<pre data-sec="p">
編號：理氣003
方名：蘇子降氣湯
提要：降氣
出處：局方
主治：治虛陽上攻，氣不升降，上盛下虛，痰涎壅盛，喘嗽嘔血，或大便不利。 ｛肺為氣主，
　肺虛火盛，故氣高痰湧，或喘或嗽，甚則嘔血也，火炎津枯，有升無降，故大便不利，
　又有氣痛便秘，用通劑而愈，不通或暫通復秘，因而下血者，亦當順氣，氣順則自通，
　當求溫暖之劑。 ｝
組成：蘇子、半夏、前胡、厚朴〔薑炒〕、橘紅、當歸〔一錢〕、
　甘草〔炙〕、肉桂〔五分〕加薑煎，一方無桂有沉香。 〔沉香能升降諸氣，溫而不燥。〕
方義：此手太陰藥也，蘇子、前胡、厚朴、橘紅、半夏、皆能降逆上之氣，兼能除痰，
　氣行則痰行也，數藥亦能發表，既以疏內壅，兼以散外寒也，〔風痰壅盛多挾外感。
　〕當歸潤以和血，甘草甘以緩中，下虛上盛，故又用肉桂引火歸元也。 ｛玉機微義曰：
　此散鬱和中之劑，準繩曰：口鼻出血，皆由上盛下虛，有升無降，血隨氣升，
　法當先順其氣，氣降則血歸經矣，宜蘇子降氣湯，加人參阿膠各一錢，下養正丹，
　昂按：方內多破氣發表之藥，又有半夏肉桂，血證亦當審用，養正丹金石烹煉而成，
　尤覺非宜。 ｝
加減方：
</pre>
<pre data-sec="p">
編號：理氣004
方名：木香順氣湯
提要：調中順氣
出處：東垣
主治：治陰陽壅滯，氣不宣通，胸膈痞悶，腹脅脹滿，大便不利。 ｛胸膈痞悶者，脾胃受傷，
　中氣不運，不能升降，濁氣在上，則生腹脹也，腹脅脹滿者，肝火盛也，大便秘者，
　清陽不升，故濁陰不降也。 ｝
組成：木香、草蔻仁〔炒〕、益智、蒼朮〔三分〕、
　厚朴〔四分〕、青皮、陳皮、半夏、吳茱萸〔湯泡〕、乾薑、茯苓、澤瀉〔二分〕、
　升麻、柴胡〔一分〕、當歸〔五分〕
方義：此足太陰陽明藥也，木香、厚朴、青皮、陳皮、
　辛能行氣，兼能平肝，草蔻、益智、 香能舒脾，蒼朮半夏、燥能勝溼，乾薑、
　吳茱溫能散寒，升柴之輕以升其陽，苓瀉之淡以泄其陰，蓋脾為中樞，使中樞運轉，
　則清升濁降，上下宣通，而陰陽得位矣，然皆氣藥，恐其過燥，故重用當歸以濡其血，
　共成益脾消脹之功也。
加減方
</pre>
<pre data-sec="p">
編號：理氣005
方名：四磨湯
提要：七情氣逆
出處：嚴氏
主治：治七情氣逆，上氣喘急，妨悶不食，〔怒則氣上，思則氣結，憂愁不已，氣多厥逆，
　重則眩仆，輕則上氣喘急，滿悶妨食。 〕
組成：檳榔、沉香、烏藥、人參、等分，
　濃磨煎三四沸，溫服，一方人參易枳殼，一方去人參，加枳實木香白酒磨服，
　名五磨飲子，治暴怒卒死，名曰氣厥。
方義：此手太陰藥也，氣上宜降之，故用檳榔沉香，
　〔檳榔性如鐵石，沉香入水獨沉，故皆能下氣。 〕氣逆宜順之，故用烏藥加人參者，
　降中有升，瀉中帶補，恐傷其氣也，大實者仍宜枳殼。
加減方：
</pre>
<pre data-sec="p">
編號：理氣006
方名：越鞠丸
提要：六鬱
出處：丹溪
主治：統治六鬱胸膈痞悶，和酸嘔吐，飲食不消。 ｛六鬱氣鬱，血鬱，痰鬱，火鬱，濕鬱，
　食鬱也，六者之中，以氣為主，氣行則鬱散矣，吞酸嘔吐，由于痰火，飲食不消，
　由氣不運行，丹溪曰：氣升則食自降，六鬱不言風寒者，風寒鬱則為熱也，滑伯仁曰：
　鬱者結聚而不得發越，當升者不得升，當降者不得降，當變化者不得變化，
　所以傳化失常而病見矣，氣鬱者胸膈痛，濕鬱者周身痛，或關節痛，遇陰寒即發，
　痰鬱者動則氣喘，寸脈沉滑，熱鬱者昏瞀便赤，脈沉數，血鬱者四肢無力，能食，
　食鬱者噯酸腹飽，不能食，寸口緊盛，經曰：木鬱達之，火鬱發之，土鬱奪之，
　金鬱泄之，水鬱折之。 ｝
組成：香附〔醋炒〕、蒼朮〔泔浸炒〕、撫芎、神麴〔炒〕、
　梔子〔炒黑〕、等分，麴糊為丸，
 如溼鬱加茯苓白芷，火鬱加青黛，
　痰鬱加南星半夏栝蔞海石，血鬱加桃仁紅花，氣鬱加木香檳榔，食鬱加麥芽山查砂仁，
　挾寒加吳茱萸，又或春加防風，夏加苦參，冬加吳茱萸，經所謂升降浮沉則順之，
　寒熱溫涼則逆之也。
方義：
　　此手足太陰手少陽藥也，吳鶴皋曰：越鞠者，發越鞠鬱之謂也，
　香附開氣鬱，蒼朮燥溼鬱，撫芎調血鬱，梔子解火鬱，神麴消食鬱，陳來章曰：
　皆理氣也，氣暢而鬱舒矣。 ｛朱丹溪曰：鬱為燥淫，燥乃陽明秋金之位，肺屬金，
　主氣，主分布陰陽，傷則失職，不能升降，故經曰：諸氣膹鬱，皆屬于肺，
　又鬱病多在中焦，中焦脾胃也，水穀之海，五臟六腑之主，四臟一有不平，
　則中氣不得其和而先鬱矣，此方藥兼升降者，將欲升之，必先降之，將欲降之，
　必先升之，蒼朮辛烈雄壯，固胃強脾，能徑入諸經，疏泄陽明之濕，通行歛濇，
　香附陰中快氣之藥，下氣最速，一升一降，故鬱散而平，撫芎足厥陰藥，
　直達三焦上行頭目，下行血海，為通陰陽血氣之使，不但開中焦而已，
　胃主行氣于三陽，脾主行氣于三陰，脾胃既布，水穀之氣得行，則陰陽臟腑，
　不受燥金之鬱，皆由胃氣而得通利矣，或問丹溪曰：脈訣云，熱則生風，冷則生氣，
　吾子引仲景之言而斥其非，然則諸氣諸飲嘔吐吞酸反胃諸病，將無寒證耶，
　曰五臟各有火，五志激之，其火隨起，若諸寒為病，必須身犯寒氣，口食寒物，
　非者諸火病自內作，所以氣病寒者，十無一二。 ｝
加減方：
</pre>
<pre data-sec="p">
編號：理氣007
方名：七氣湯
提要：行氣消痰
出處：三因方亦名四七湯
主治：七情氣鬱，痰涎結聚，咯不出，嚥不下，胸滿喘急，或欬或嘔，或攻衝作痛。
　｛七氣者，寒熱喜怒憂愁惡也，七情之病，令人氣結痰聚，陰陽不得升降，
　故有痞滿喘欬衝痛等證。 ｝
組成：半夏〔薑汁炒五錢〕、厚朴〔薑汁炒三錢〕、
　茯苓〔四錢〕、紫蘇〔二錢〕、加薑棗煎。
方義：治此手足太陰藥也，氣鬱則痰聚，
　故散鬱必以行氣化痰為先，半夏辛溫，除痰開鬱，厚朴苦溫，降氣散滿，紫蘇辛溫，
　寬中暢肺，定喘消痰，茯苓甘淡滲溼，益脾通心交腎，痰去氣行，則結散鬱解，
　而諸證平矣。
加減方：本方加白芍、陳皮、人參、桂心、亦名七氣湯，〔三因〕治七情鬱結，
　陰陽反戾，吐利交作，寒熱眩運，痞滿噎塞。
</pre>
<pre data-sec="p">
編號：理氣008
方名：四七湯
提要：溫中解鬱
出處：局方亦名七氣湯
主治：治七情氣鬱，痰涎結聚，虛冷上氣，或心腹絞痛，或膨脹喘急。 ｛鍼經云，胃絡不和，
　喘出于陽明之上逆，真元耗散，喘出于腎氣之上奔。 ｝
組成：人參、官桂、半夏〔一錢〕、甘草〔五分〕、加薑煎，心腹痛加延胡索，
　〔能行血中氣滯，氣中血滯。 〕
方義：此手太陰藥也，李士材曰：夫七情過極，皆傷其氣，
　丹溪以越鞠丸主之，而此獨異者，蓋鬱久則濁氣閉塞，而清氣日薄矣，故雖痛雖膨，
　而不用木香枳殼，用人參以壯主氣之臟，〔肺〕官桂以制謀慮之鬱，〔肝者將軍之官，
謀慮出焉，鬱久肝火必盛，桂能平肝。 〕鬱久生痰，半夏為之驅逐，鬱故不和，
　國老為之調停，〔甘草〕況桂性辛溫，疏氣甚捷，鬱結者還為和暢湯名四七者，
　以四味治七情也。 〔玉機微義曰：經云，寒則氣收，宜辛散之，甘緩之，
　此治氣虛寒鬱藥也。 〕
加減方：
</pre>
<pre data-sec="p">
編號：理氣009
方名：代赭旋覆湯
提要：痞鞕噫氣
出處：仲景
主治：治傷寒發汗，若吐若下，解後心下痞鞕，噫氣不除。 ｛汗吐下後，大邪雖解，
　胃氣弱而不和，虛氣上逆，故痞鞕，噫氣，即俗所謂噯氣也。｝
組成：旋覆花〔即金沸草三兩〕、代赭石〔一兩〕、人參〔二兩〕、甘草〔三兩〕、
　半夏〔半升〕、生薑〔五兩〕、大棗〔十二枚〕
方義：此足陽明藥也，成氏曰：鞕則氣堅，
　旋覆之鹹以軟痞鞕，怯則氣浮，代赭之重以鎮虛逆，〔代赭色赤體重，又能養陰血，
　止反胃。 〕辛者散也，生薑之辛以散虛痞，甘者緩也，人參甘草大棗之甘以補胃弱。
　｛綱目云，病解後痞鞕噫氣，不下利者，用此湯，下利者，生薑瀉心湯，活人云，
　有旋覆代赭證，或欬逆氣虛者，先服四逆湯，胃寒者，先服理中湯，後服此湯為良，
　周揚俊曰：予每借之以治反胃噎食，氣逆不降者，神效。 ｝
加減方：
</pre>
<pre data-sec="p">
編號：理氣010
方名：丁香柿蒂湯
提要：呃逆
出處：嚴氏
主治：治久病呃逆，因于寒者。 ｛按方書無呃字，或作欬逆，或作噦氣，仲景書中亦作噦，
　說文曰：噦氣牾也，海藏東垣皆以噦為乾嘔，人多非之，今從俗作呃逆，
　此病有因痰阻氣滯者，有因血瘀者，有因火鬱者，有因胃熱而下者，此皆屬實，
　有因中氣大虛者，有因大下胃虛陰火上衝者，此皆屬虛，寒熱虛實，治法不一，
　古方以此湯治寒呃，雖病本于寒，然亦有火也，呃在中焦，穀氣不運，其聲短小，
　得食即發呃，在下焦真氣不足，其聲長大，不食亦然。 ｝
組成：丁香、柿蒂〔二錢〕、
　人參〔一錢〕、生薑〔五片〕、一方加陳皮、半夏、茯苓、甘草、良薑。
方義：此足陽明少陰藥也，丁香泄肺溫胃而暖腎，生薑去痰開鬱而散寒，柿蒂苦澀而降氣，
　人參所以輔真氣使得展布也，火呃亦可用者，蓋從治之法也。 ｛以熱攻熱，名曰從治，
　朱丹溪曰：人之陰氣，因胃為養，土傷則木挾相火直沖清道而上作呃逆，
　古人以為胃寒用丁香柿蒂，不能清痰利氣，唯助火而已，李時珍曰：
　朱氏但執以寒治熱，矯枉之過矣，按古人治陰呃，
　每用桂附乾薑吳茱丁香茴香諸辛熱藥，多有取效者，治陽呃用橘紅竹茹湯，
　玉機微義曰：呃逆本由陰氣已虛，陰火暴甚，直衝而上，出于胃，入于肺而作聲，
　東垣用涼藥者，所以瀉熱降火也，若陰證呃逆，以陰氣先消，陽火亦竭，浮于胸中，
　亦欲散也，故不用寒藥，而反以溫藥養胃，留其陽火，胃氣一和，陽生則陰長之說也，
　或問治陽呃者，何以不用知柏，吳鶴皋曰：此少陽虛邪，非實邪也，
　故用柿蒂竹茹之味薄者主之，若知柏味厚，則益戕其中氣，否塞不益盛乎，
　古人蓋深權之矣。 ｝
加減方：
本方除人參生薑，亦名丁香柿蒂湯，〔嚴氏〕治同本方，
　除人參生薑，加竹茹橘紅，名丁香柿蒂竹茹湯，又名橘紅竹茹湯，寶鑑去人參，
　加青皮陳皮，三因去人參，加良薑甘草，名丁香散，治同。
</pre>
<pre data-sec="p">
編號：理氣011
方名：橘皮竹茹湯
提要：嘔逆呃逆
出處：
主治：治久病虛羸，嘔逆不已，〔胃寒則嘔，胃熱亦嘔，有停痰，有積飲，皆作嘔，
　此為久病虛火上逆而乾嘔者。 〕亦治吐利後胃虛呃逆。
組成：橘皮、竹茹、人參、甘草、半夏、麥冬、赤茯苓、枇杷葉、加薑棗煎，
胃寒者去竹茹麥冬，加丁香，實火去人參
方義：此足陽明藥也，胃火上衝，肝膽之火助之，肺金之氣不得下降，故嘔，竹茹、枇杷葉、
　麥門冬、皆能清肺而和胃，肺金清則肝氣亦平矣，〔肝木挾相火而上衝，故作呃，
　金能平木。 〕二陳所以散逆氣，〔陳皮半夏〕赤茯苓所以降心火，生薑嘔家之聖藥，
　久病虛羸，故以人參甘草大棗扶其胃氣也
加減方：金匱橘皮竹茹湯橘皮〔三升〕、
　竹茹〔二升〕、人參〔一兩〕、甘草〔五兩〕、生薑〔半斤〕、大棗〔三十枚〕、
　治噦逆。 ｛即呃逆吐利後，胃虛膈熱所致，按前方即此方而加半夏，麥冬，赤茯苓，
　枇杷葉。 ｝
</pre>
<pre data-sec="p">
編號：理氣012
方名：定喘湯
提要：哮喘
出處：
主治：治肺虛感寒，氣逆膈熱而作哮喘。 ｛膈有膠固之痰，外有非時之感，則令人哮喘，
　由寒束于表，陽氣併于膈中，不得泄越，故膈熱氣逆，聲粗為哮，外感之有餘也，
　氣促為喘，肺虛而不足也。 ｝
組成：白果〔二十一枚炒黃〕、麻黃、半夏〔薑製〕、
　款冬花〔三錢〕、桑白皮〔蜜炙〕、　 蘇子〔二錢〕、杏仁〔去尖〕、
　黃芩〔錢半〕、甘草〔一錢〕、加薑煎。
方義：此手太陰藥也，表寒宜散，麻黃、杏仁、
　桑皮、甘草、辛甘發散瀉肺而解表，裏虛宜歛，款冬溫潤，白果收濇定喘而清金，
　蘇子降肺氣，黃芩清肺熱，半夏燥溼痰，相加為理，以成散寒疎壅之功。
加減方：
</pre>
<pre data-sec="p">
理血之劑
　｛人身之中，氣為衛，血為營，經曰：營者水穀之精也，調和五臟，灑陳於六腑，
　乃能入於脈也，生化於脾總統於心藏，受於肝，宣布於肺，施泄於腎，溉灌一身，
　目得之而能視，耳得之而能聽，手得之而能攝，掌得之而能握，足得之而能步，
　臟得之而能液，腑得之而能氣，出入升降，濡潤宜通，概不出此也，飲食日滋，
　故能陽生陰長，取汁變化而赤為血也，注之於脈，充則實，少則濇，
　生旺則諸經恃此長養，衰竭則百脈由此空虛，血盛則形盛，血弱則形衰，
　血者難成而易虧，可不謹養乎，陰氣一傷，諸變立至，妄行於上則吐衄，
　妄行於下則腸風，衰涸於內則虛勞，枯槁於外則消瘦，移熱膀胱則溺血，
　陰虛陽搏則崩中，濕蒸熱瘀則血痢，火極似水則色黑，熱勝於陰，發為瘡瘍，
　濕滯於血，則為濕疹，凝濇於皮膚，則為冷痺，畜血在上則善忘，畜血在下則如狂，
　跌仆損傷則瘀惡內聚，此皆失於攝養變為諸病也。 ｝
</pre>
<pre data-sec="p">
編號：理血001
方名：四物湯
提要：養血
出處：
主治：治一切血虛，及婦人經病。 ｛月經先期為熱，後期為寒為虛為鬱為痰，朱丹溪曰：
　經水者，陰血也，陰必從陽，故其色紅，上應於月，其行有常，故名月經，為氣之配，
　因氣而行成塊者氣之凝，將行而痛者氣之滯，行後作痛者，氣血俱虛也，
　色淡亦虛也，錯經妄行者氣之亂，紫者氣之熱，黑則熱之甚也，今人見紫黑作痛成塊，
　率指為風冷乘之，而用溫熱之劑，禍不旋踵矣，經曰：亢則害，承乃制，
　熱甚則兼水化，所以熱則紫，甚則黑也，若曰風冷必須外得，設或有之，十不一二也，
　玉機微義曰：寒則凝而不行，既行而紫黑，故知非寒也。 ｝
組成：當歸〔酒洗〕、生地黃〔三錢〕、芍藥〔二錢〕、芎藭〔錢半〕、
　凡血證通宜四物湯，如涼血，
　心加黃連，肝條芩，肺枯芩，大腸實芩，膽黃連，腎膀胱黃蘗，脾生地，胃大黃，
　三焦地骨皮，心包絡丹皮，小腸山梔木通，如清氣，心與包絡加麥冬，肺枳殼，
　肝柴胡青皮，脾白芍，胃乾葛石膏，大腸三焦連翹，小腸赤茯苓，膀胱滑石琥珀，
　血虛加龜版，血燥加人乳，瘀血加桃仁紅花韮汁童便行之，暴血加薄荷玄參散之，
　血之不止加炒蒲黃京墨，久不止加升麻引血歸經，婦人經血紫黑，脈數為熱，加芩連，
　血淡脈遲為寒，加桂附，人肥有痰加半夏南星橘紅，人瘦有火加黑梔知母黃蘗，
　鬱者加木香砂仁蒼朮神麴，瘀滯加桃仁紅花延胡肉桂，氣虛加參耆，氣實加枳朴。
</pre>
<pre data-sec="p">
編號：理血001
方名：四物湯
續
方義：此手少陰足太陰厥陰藥也，〔心生血脾統血，肝藏血。 〕當歸辛苦甘溫，
　入心脾生血為君，生地甘寒，入心腎滋血為臣，芍藥酸寒，入肝脾斂陰為佐，
　芎藭辛溫，通上下而行血中之氣為使也。 ｛川芎入厥陰心包肝經，上行頭目，
　下行血海，血海衝任也，玉機微義曰：川芎血中之氣藥也，通肝經，性味辛散，
　能行血滯於氣也，地黃血中血藥也，通腎經，性味甘寒，能生真陰之虛也，
　當歸血中主藥也，通肝經，性味辛溫，分三治，全用活血，各歸其經也，
　芍藥陰分藥也，通脾經，性味酸寒，能和血，治血虛腹痛也，
　此特血病而求血藥之屬者也，若氣虛血弱，又當從長沙血虛以人參補之，
　陽旺即能生陰血也，輔佐之屬，若桃仁紅花蘇木丹皮血竭者，血滯所宜，
　蒲黃阿膠地榆百草霜榴櫚灰者，血崩所宜，蓯蓉鎖陽牛膝枸杞龜版夏枯草益母草者，
　血虛所宜，乳香沒藥五靈脂凌霄花者，血痛所宜，乳酪血液之物，血燥所宜，
　薑桂血寒所宜，苦參生地汁血熱所宜，苟能觸類而長，可應無窮之變矣，
　丹溪治陰虛虛發熱，於血藥四物湯，亦分陰陽，血之動者為陽，芎歸主之，
　血之靜者為陰，地芍主之，血之陰不足，雖芎歸辛溫亦不用，血之陽不足，
　雖薑桂辛熱亦用之，與瀉火之法正治從治相同，吳鶴皋曰：天地之道，陽常有餘，
　陰常不足，人身亦然，故血者難成而易虧，夫草木無情，安能生血，
　以地芍能養五藏之陰，芎歸能調營中之氣，陰陽調和而血自生耳，若夫失血太多，
　氣息幾微之際，慎勿與之，蓋四物陰類，非所以生物者也，當重用參耆以固欲絕之氣，
　故曰脫血者，先益其氣，否則川芎香竄，反能耗氣，氣血雙亡而死矣，
　故凡虛損胃虛氣弱之人，皆不宜多服，或問四物湯是女門專藥，於內亦有脾胃藥乎，
　一陽子曰：四物湯雄潛脾胃，治法人昧久矣，脾經少血多氣，當歸地黃生血灌溉脾經，
　土畏賊邪，木來尅土，芍藥能瀉木補脾胃之藥乎，或曰產後禁用芍藥否，
　曰新產血氣未平，恐芍藥酸收作痛耳，芍藥專治血虛氣痛，新產正血氣虛痛之時，
　醇酒微炒，用之何害，又血塊凝滯作禍，不可泥於產後大補氣血，放膽下之，
　用玉燭散無妨，推陳致新，亦是補法，只因產後大補氣血一語，致積血而殞者多矣，
　附子和玉燭散，歸尾，生地，川芎，赤芍，大黃，芒硝，甘草，治經閉腹痛，
　體瘦善饑，取爾雅四氣和謂之玉燭之義也。 ｝
</pre>
<pre data-sec="p">
編號：理血001
方名：四物湯
續
加減方：
　本方加黃蘗知母，名知蘗四物湯，
　再加玄參，名滋陰降火湯，治陰虛有火，
　 知蘗四物蜜丸，名坎離丸，治陰嗽血。
　｛丹溪論勞察主乎陰虛，蓋自子至已屬陽，自午至亥屬陰，陰虛則熱在午後子前，
　寤屬陽，寐屬陰，陰虛則盜汗從寐時出，升屬陽，降屬陰，陰虛則氣不降，痰涎上逆，
　吐出不絕，脈浮屬陽，沉屬陰，陰虛則浮之洪大，沉之空虛，宜用四物竹瀝，
　加炒蘗龜版補陰降火之劑，又須遠嗜慾，薄滋味，靜心調養以助之，準繩云，
　丹溪論勞瘵，主乎陰虛，用四物加知蘗主之，世醫遵用，百無一效，何哉，
　蓋陰虛火必上炎，芎歸辛溫，非滋虛降火之藥，川芎上竄，非虛炎短乏者所宜，
　地黃泥膈，非胃弱痰多食少者所宜，知柏辛苦大寒，雖曰滋陰，其實燥血，雖曰降火，
　久而增氣，反能助火，至其敗胃，所不待言，不若用苡仁，百合，天冬，麥冬，桑皮，
　地骨，丹皮，酸棗，五味子，枇杷葉之類，佐以生地汁藕汁人乳童便等，
　如欬嗽則多用桑皮枇杷藥，有痰增貝母，有血增苡仁，百合，阿膠，熱甚增地骨，
　食少增苡仁至七八錢，而麥冬當為之主，以保肺金而滋化源，無不輒效，
　又曰虛勞之疾，百脈空虛，非黏滯之物填之，不能實也，精血枯涸，非濡濕之物滋之，
　不能潤也，當用參耆地黃二冬枸杞五味之屬，各煎，又另用青蒿以童便熬膏，
　合前諸汁，併鹿角膠，霞天膏，化服，大抵苡仁百合之屬治肺虛，
　參耆地黃膏之屬治腎虛，蓋心肝屬陽，肺腎屬陰，故補肺腎即是補陰，
　非知蘗四物之謂也。 ｝
　本方加黃連胡黃連，名二連四物湯，〔元戎〕治虛勞血虛，
　五心煩熱，熱入血室，夜分發熱，〔血室衝脈也，衝為血海，晝靜夜熱，陽陷陰中，
　名熱入血海。 〕
　本方加黃蘗、黃芩、甘草，名三黃四物湯，治陰虛潮熱，
　本方用生熟二地，加黃耆丹皮升麻柴胡，名三黃補血湯，治亡血血虛，六脈俱大，
　按之空虛，〔二地補血，丹皮涼血，黃耆補氣，升柴升陽，氣旺則能生血，
　陽生則陰自長矣。 〕
　本方加桃仁紅花，名元戎四物湯，治臟結便秘，撲損瘀血，
　本方加羌活防風，〔一用秦艽〕名治風六合湯，治風虛眩運，風秘便難，
　蜜丸名補肝丸，〔肝以瀉為補也。 〕
　本方加木香檳榔，名治氣六合湯，治血虛氣滯，
　或血氣上衝，本方加羌活天麻，蜜丸，名神應養真丹，治足厥陰經受風寒暑溼，
　癱瘓不遂，語言蹇澀，及血虛腳氣，
　本方加桃仁紅花竹瀝薑汁，治半身不遂，
　在左者屬瘀血，〔瘀血不去，則新血不生，故用桃仁紅花，活血去瘀，加竹瀝薑汁者，
　以痰無分左右也。 〕本方去白芍加防風名防風當歸散治發汗過多而成痙證宜去風養血，
　本方去地黃，加乾薑，名四神湯，治婦人血虛，心腹 㽲 痛，〔 㽲 音鳩，又音絞，
　急痛也。 〕
　本方加阿膠艾葉甘草，名膠艾湯，治衝任虛損，經水淋瀝，及血虛下痢，
　〔別見經產門。 〕本方加艾葉四製香附，〔童便鹽水酒醋各浸三日。 〕 醋丸，
　名艾附暖宮丸，治子宮虛冷，再加阿膠，名婦寶丹，治虛寒經水不調，
　本方加丹皮地骨，治婦人骨蒸，
　本方除芍藥地黃，名芎歸湯，為末名佛手散，
　又名君臣散，治產後血虛頭痛，胎動下血，服此自安，子死腹中，服此即下，
　催生神效，
　本方合四君子，名八珍湯，治心肺虛損，氣血兩虛，〔四君補氣，
　四物補血。 〕
　再加黃耆肉桂，名十全大補湯，兼助陽固衛，〔王海藏曰：桂枝甘草，
　小建中也，加黃耆即黃耆建中也，參朮苓草，四君也，芎歸芍地，四物也，
　以氣血俱衰，陰陽並弱，法天地之成數，故曰十全散。 〕
　十全湯去白芍，加山茱、五味、防風、蓯蓉、入薑棗煎，名大補黃耆湯，
 〔寶鑑〕治氣血兩虛，自汗不止，〔黃耆畏防風，合用最能止汗。 〕及陽虛發厥，
　 四物四君合小柴胡，名三合散。〔河間〕治產後日久虛勞，
　 本方四物各七錢，加防風一兩，梔子黃芩黃連各三錢，
　每服五錢，如脈實，加大黃，名生地黃連湯。 〔海藏〕治婦人血風證去血過多，
　因而燥涸，循衣摸 牀 撮空，閉目揚手擲足，錯語失神，脈弦浮而虛。
　｛男子去血過多，亦有此證，節庵曰：大承氣湯，氣藥也，自外而之內者用之，
　生地黃連湯，血藥也，自內而之外者用之，氣血合病，循衣摸牀，證同，自氣之血，
　血而復之氣者，大承氣湯干之，自血乏氣，氣而復之血者，生地黃連湯主之，
　二者俱不大便，此是承氣湯對子，又與三黃石膏湯相表裏，是皆三焦包絡虛火之病也，
　病既危急，只得以此降血中之伏火耳，綱目曰：四物與桂枝，麻黃，白虎，柴胡，
　理中，四逆，茱萸，承氣，涼隔等，皆可作各半湯，此易老用藥大略也。 ｝
</pre>
<pre data-sec="p">
編號：理血002
方名：當歸補血湯
提要：補血
出處：東垣
主治：治傷於勞役，肌熱面赤，煩渴引飲，脈大而虛。 ｛血實則身涼，血虛則身熱，
　此以饑飽勞役傷其陰血，虛陽獨勝，故饑熱煩湯，與陽明白虎證無異，
　但白虎證得之外感，實熱內盛，故脈大而長，按之有力，此證得之內傷，血虛發熱，
　脈洪大而無力，內經所謂脈虛血虛是也，誤服白虎湯必斃。 ｝
組成：黃耆〔炙一兩〕、當歸〔酒洗二錢〕、空心服。
方義：此足太陰厥陰藥也，當歸氣味俱厚，
　為陰中之陰，故能滋陰養血，黃耆乃補氣之藥，何以五倍於當歸，而又云補血湯乎，
　蓋有形之血，生於無形之氣，又有當歸為引，則從之而生血矣，經曰：陽生則陰長，
　此其義耳，訒庵曰：病本於勞役，不獨傷血而亦傷氣，故以二藥兼補之也。
加減方：
</pre>
<pre data-sec="p">
編號：理血003
方名：歸脾湯
提要：引血歸脾
出處：濟生
主治：治思慮過度，勞傷心脾，怔忡健忘，驚悸盜汗，發熱體倦，食少不眠，
　或脾虛不能攝血，致血妄行，及婦人經帶。 ｛心藏神而生血，心傷則不能生血而血少，
　故怔忡健忘，驚悸盜汗，汗者心之液也，脾主思而藏血，脾傷則血不歸脾，故不眠，
　脾主肌肉，故肌熱，脾主四肢，故體倦，脾不健運，故食少，脾不能統血則妄行，
　而有吐衄腸風崩漏等證，有觸而心動曰驚，無驚而自動曰悸，即怔忡也，上氣不足，
　下氣有餘，腸胃實而心氣虛，故善忘。 ｝
組成：人參、白朮〔土炒〕、茯神、
　棗仁〔炒〕、龍眼肉〔二錢〕、黃耆〔炙錢半〕、當歸〔酒洗〕、遠地〔一錢〕、
　木香、甘草〔炙五分〕、薑棗煎。
方義：此手少陰足太陰藥也，血不歸脾則妄行，
　參朮黃耆甘草之甘溫，所以補脾，茯神遠志棗仁龍眼之甘溫酸苦，所以補心，
　〔遠志苦泄心熱，棗仁酸歛心氣。 〕心者脾之母也，當歸滋陰而養血，
　木香行氣而舒脾，既以行血中之滯，又以助參耆而補氣。 〔汪機曰：
　木香與補藥為佐則補，與泄藥為君則泄。 〕氣壯則能攝血，血自歸經，而諸證悉除矣。
　｛治實火之血，順氣為先，氣行則自歸經，治虛火之血，養正為先，氣壯則自能攝血，
　醫貫曰心生血，脾統血，肝藏血，凡治血證，須按三經用藥，遠志，棗仁，
　補肝以生心火，茯神補心以生脾土，參耆，甘草，補脾以固肺氣，木香香先入脾，
　總欲使血歸脾耳。 ｝
加減方：
</pre>
<pre data-sec="p">
編號：理血004
方名：養心湯
提要：補心血
出處：
主治：治心虛血少神氣不寧，怔忡驚悸，〔心主血而藏神，經曰靜則神藏，躁則消亡，
　心血虛則易動，故怔忡驚悸，不得安寧也。 〕
組成：黃耆〔蜜炙〕、茯苓、茯神、
　當歸〔酒洗〕、川芎、半夏麴〔一兩〕、甘草〔炙一錢〕、柏子仁〔去油〕、
　酸棗仁〔炒〕、遠志〔去心炒〕、五味子、人參、肉桂〔二錢半〕、每服五錢。
方義：此手少陰藥也，人參黃耆以補心氣，川芎當歸以養心血，
　二茯遠志柏仁酸棗以泄心熱而寧心神，五味收神氣之散越，半夏去擾心之痰涎，
　甘草補土以培心子，赤桂引藥以入心經，潤以滋之，溫以補之，酸以歛之，
　香以舒之則心得其養矣。
加減方：
</pre>
<pre data-sec="p">
編號：理血005
方名：人參養榮湯
提要：養榮
出處：
主治：治脾肺氣虛，榮血不足驚悸健忘，寢汗發熱，食少無味，身倦肌瘦，色枯氣短，
　毛髮脫落，小便赤澀，〔經曰：脾氣散精，上輸於肺，此地氣上升也，肺主治節，
　通調水道，下輸膀胱，此天氣下降也，脾肺虛則上下不交而為否，榮血無所藉以生，
　肺虛故氣短，脾虛故食少，心主脈，脈屬榮，榮虛血少，則心失其養，故驚悸健忘，
　寢汗發熱，肺主皮毛，脾主肌肉，血虛火盛，故肌瘦色枯，毛髮脫落也。
　〕亦治發汗過多，身振脈搖，筋惕肉瞤。 ｛汗為心液，汗即血也，發汗過多，
　則血液枯涸，筋肉無以榮養，故有振搖瞤惕之證。 ｝
組成：人參、白朮、黃耆〔蜜炙〕、
　甘草〔炙〕、陳皮、桂心當歸〔酒拌一錢〕、熟地黃、 五味子〔炒杵〕、
　茯苓〔七分〕、遠志〔五分〕、白芍〔錢半〕、加薑棗煎
方義：此手少陰手足太陰氣血藥也，熟地歸芍養血之品，參耆苓朮甘草陳皮補氣之品，
　血不足而補其氣，此陽生則陰長之義，且參耆五味，所以補肺，〔肺主氣，氣能生血。
　〕 甘陳苓朮，所以健脾，〔脾統血。 〕歸芍所以養肝，〔肝藏血。 〕熟地所以滋腎，
　〔腎藏精，精血相生。 〕遠志能通腎氣上達於心，桂心能導諸藥入營生血，
　五臟交養互益，故能統治諸病，而其要則歸於養榮也。 ｛薛立齋曰：氣血兩虛，
　而變現諸證，莫能名狀，勿論其病，勿論其脈，但用此湯，諸證悉退，喻嘉言曰：
　方內皆心脾之藥，而註肺虛，誤也，養榮原不及肺，昂按：肺主氣，凡補氣藥，
　皆是補肺，氣旺自能生血，即此便是養榮，便是補心補脾，理實一貫，古方補血湯，
　黃耆五倍於當歸，而云補血，豈非明證乎，況五藏互相灌溉，傳精布化，
　專賴傳相之功，焉得謂養榮不及於肺也哉，又按生脈散，保肺藥也，而云生脈者，
　脈即血也，肺者傳相之官，治節出焉。 ｝
加減方：
</pre>
<pre data-sec="p">
編號：理血006
方名：龍腦雞蘇丸
提要：清熱理血
出處：局方
主治：治肺有鬱熱，欬嗽，吐血，衄血，下血，熱淋，消渴，口臭，口苦，清心明目，
　｛肺有鬱熱故欬嗽，甚則逼血上行，故吐衄，肺移熱於大腸則下血，
　肺熱則膀胱絕其化源，故淋閟，肺熱則渴而外飲，為上消，脾胃有熱則口臭，
　肝膽有熱則口苦。 ｝
組成：雞蘇葉〔一名龍腦薄荷一兩六錢〕、生地黃〔六錢〕、
　麥冬〔四錢〕、蒲黃〔炒〕、　 阿膠〔炒〕、木通、銀柴胡〔二錢〕、
　甘草〔錢半〕、黃耆、人參〔一錢〕、先將木通柴胡浸二日，熬汁，地黃浸汁，熬膏，
　再加蜜三兩，煉過和丸，梧子大，每服二十丸，細嚼湯下，一方有黃連。
方義：此手足太陰少陽藥也，肺本清肅，或受心之邪燄或受肝之亢害，故見諸證，
　薄荷辛涼輕揚升發，瀉肺搜肝，散熱理血，故以為君，生地黃涼血，炒蒲黃止血，
　以療諸血，柴胡平肝解肝熱，木通利水降心火，麥冬阿膠潤燥清肺，
　參耆甘草瀉火和脾，此亦為熱而涉虛者設，故少佐參耆也。 〔喻嘉言曰：
　此丸兩解氣分血分之熱，宜常服之。 〕
加減方：
</pre>
<pre data-sec="p">
編號：理血007
方名：欬血方
提要：欬血
出處：丹溪
主治：治欬嗽痰血。 ｛欬者有聲無物，嗽者有物無聲，欬嗽者，有聲有物也，肺為華蓋，
　至清之臟，有火則欬，有痰則嗽，肺主氣，氣逆為欬，腎主水，水泛為痰，
　腎脈上入肺，循喉嚨，其支者從肺絡心，屬胸中，故病則俱病矣，
　涎唾中有少血散漫者，此腎從相火炎上之血也，若血如紅縷，從痰中欬出者，
　此脈絡受熱傷之血也，若欬出白血淺紅色似肉似肺者必死，凡唾中帶血，咯出有血，
　或血絲，屬腎經，鼻衄出血，欬嗽有血，屬肺經，嘔吐成盆成碗者，屬胃經，
　陽明多血多氣故也，自兩脅逆上吐出者屬肝經，溺血屬小腸膀胱經，下血屬大腸經，
　牙宣出血屬胃腎虛火，舌血謂之舌衄，汗孔出血謂之肌衄，心與肝也，
　又驚而動血者屬心，怒而動血者屬肝，憂而動血者屬肺，思而動血者屬脾，
　勞而動血者屬腎。 ｝
組成：青黛〔水飛〕、栝蔞仁〔去油〕、海石〔去砂〕、
　山梔〔炒黑〕、訶子肉，等分為末，蜜丸噙化，嗽甚加杏仁，
方義：此手太陰藥也，
　肝者將軍之官，肝火上逆，能爍心肺，故欬嗽痰血也，青黛瀉肝而理血，散五臟鬱火，
　梔子涼心而清肺，使邪熱下行，二者所以治火，栝蔞潤燥滑痰，為治嗽要藥，
　〔能清上焦痰火，蕩除鬱熱垢膩。 〕海石軟堅止嗽，清水之上源，〔能軟堅痰，
　痰除則嗽止，肺為水之上源。 〕二者降火而兼行痰，加訶子者，以能歛肺而定痰喘也，
　不用治血之藥者，火退則血自止也。
加減方：
</pre>
<pre data-sec="p">
編號：理血008
方名：獨聖散
提要：肺痿咯血
出處：
主治：治多年欬嗽，肺痿，咯血紅痰
組成：白芨〔一味〕為末，每服二錢，臨臥糯米湯下
方義：此手太陰藥也，人之五臟，惟肺葉壞爛者，可以復生，白芨苦辛收濇，得秋金之令，
　能補肺止血，故治肺損紅痰，又能蝕敗疽死肌，為去腐生新之聖藥。 ｛臺州獄吏，
　憫一重囚，囚感之云，吾七犯死罪，遭刑拷，肺皆傷損，得一方，用白芨末，
　米飲日服，其效如神，後日凌遲，剖其胸，見肺間竅穴數十，皆白芨填補，
　色猶不變也。 ｝
加減方：
</pre>
<pre data-sec="p">
編號：理血009
方名：清咽太平丸
提要：咯血
出處：
主治：治膈上有火，早間咯血，兩頰常赤，咽喉不清。 ｛肺屬金，肅清之臟也，木火焚灼，
　肺金受刑，故咯血，早間寅卯木旺生火之時，兩頰肺肝之部也，十二經脈，
　惟足太陽在表，不歷膈咽，餘皆上循喉嚨，盡能作病，而如相二火為尤甚，諸火上逆，
　故咽喉不清。 ｝
組成：薄荷〔一兩〕、川芎、防風、犀角、柿霜、甘草〔二兩〕、
　桔梗〔三兩〕、 蜜丸
方義：此手太陰藥也，薄荷辛香升浮，消風散熱，〔消風故疏肝，
　散熱故清肺，是以能治血病。 〕防風血藥之使，瀉肺搜肝，〔防風瀉肺火，散肝火，
　為上部血藥之使。 〕 川芎血中氣藥，升清散瘀，〔清升則濁降，為通陰陽血氣之使。
　〕柿霜生津潤肺，犀角涼心清肝，甘草緩炎上之火勢，桔梗載諸藥而上浮，
　又甘桔相合，為清咽利膈之上劑也。 ｝
加減方：
</pre>
<pre data-sec="p">
編號：理血010
方名：還元水
提要：火嗽失血飲自己溺名輪迴酒
出處：
主治：治欬血吐血，及產後血運，陰虛久嗽，火蒸如燎。 ｛血生於心，統於脾，藏於肝，
　宣布於肺，靜則歸經，熱則妄行，火傷肺絡，血隨欬出，或帶痰中為欬血，
　吐出多者為吐血，產後去血過多則發運，肺主皮毛，故熱如火燎。｝
組成：童便、取十二歲無病童子，不茹葷辛，清徹如水者，去頭尾，熱飲，冬則用湯溫之，
　或加藕汁阿膠和服，有痰加薑汁。
方義：此手太陰足少陰藥也，童便鹹寒，降火滋陰，
　潤肺散瘀，故治血證火嗽血運如神。 ｛北齊楮澄曰：喉不容物，毫髮必欬，血既滲入，
　愈滲愈欬，愈欬愈滲，飲溲溺百不一死，服寒涼藥百不一生，李時珍曰：
　小便性溫不寒，飲之入胃，隨脾之氣，上歸於肺，下通水道而入膀胱，乃其舊路，
　故能治肺病引火下行，其味鹹而走血，故治血病，當熱飲，熱則真氣尚存，其行自速，
　冷則惟有鹹寒之性而已，李士材曰：煉成秋石，真元之氣漸失，不及童便遠矣。 ｝
加減方：
</pre>
<pre data-sec="p">
編號：理血011
方名：麻黃人參芍藥湯
提要：內虛外感吐血
出處：東垣
主治：治吐血外感寒邪，內虛蘊熱。 ｛東垣嘗治一貧士，病脾胃虛，與補藥，愈後繼居曠室，
　臥熱炕，欬而吐血，東垣謂此人虛弱，冬居曠室，衣服單薄，是重虛其陽，表有大寒，
　壅遏裏熱，火邪不得舒伸，故血出於口，當補表之陽，瀉裏之虛熱，
　因思仲景治傷寒脈浮緊，當以麻黃湯發汗，而不與之，遂成衄血，卻與麻黃湯立愈，
　與此甚同，因作此湯一服而愈。 ｝
組成：桂枝〔五分補表虛〕、麻黃〔去外寒〕、
　黃耆〔實表益衛〕、甘草〔炙補脾〕、白芍〔安太陰各一錢〕、
　人參〔益元氣而實表〕、麥冬〔保肺氣各三分〕、五味子〔五粒安肺氣〕、
　當歸〔五分和血養血〕、熱服。
方義：此足太陽手足太陰藥也，綱目曰：觀此一方，
　足以為萬世模範矣，蓋取仲景麻黃湯與補劑各半服之，但凡虛人當服仲景方者，
當以此為則也。
加減方：
</pre>
<pre data-sec="p">
編號：理血012
方名：犀角地黃湯
提要：涼血
出處：濟生
主治：治傷寒胃火熱盛，吐血，衄血，嗽血，便血，畜血如狂，漱水不欲嚥，及陽毒發斑。
　｛口血曰吐，鼻血曰衄，吐行濁道，衄行清道，喉與咽二管不同也，經者循經之血，
　走而不守，隨氣而行，火氣急迫，故隨經直犯清道上腦而出於鼻為衄，
　其從肺竅而出於咽者，則為欬血咯血，其存胃中者，為守營之血，守而不走，
　胃虛不能攝血，或為火逼，故嘔吐從喉而出也，吐血之熱在腑，衄血之熱在經，
　雜病衄血為裏熱，傷寒衄血為表熱，在腑胃也，在經肺也，裏熱臟腑也，表熱太陽也，
　經曰：心移熱於肺，則欬嗽出血，便血有寒熱二證，傷寒便血為傳經熱邪，
　瘀血在上焦則善忘，在下焦則如狂，漱水不欲嚥，熱在經未入裏也，
　畜血發躁而內不渴，故雖漱水而不欲嚥，海藏曰：大凡血證皆不飲水，惟氣證則飲水，
　經曰：腸明病口燥漱水，不欲嚥者，必衄，傷寒當發汗而不發汗，邪熱入裏，
　逼血妄行，故見諸證，斑疹者熱甚傷血，裏實表虛，發于皮膚而為斑疹，傷寒下早，
　熱毒乘虛入胃，則發斑，下遲，熱留胃中，亦發斑，或多服熱藥，亦發斑，
　見紅點者為疹，如錦紋者為斑，疹輕而斑重，色紫黑者熱極而胃爛也，多死，
　凡斑疹慎不可汗，汗之重令開泄，更增斑爛，亦不可遽下，恐斑毒內擋也。｝
組成：生地黃〔兩半〕、白芍〔一兩〕、丹皮、犀角〔二錢半角尖尤良，鹿取茸，犀取尖，
　其精氣，盡在是也，作器物者，多被蒸煮，不堪入藥。 〕每服五錢，
熱甚如狂者，
　加黃芩一兩，因怒致血者，加梔子柴胡，〔黃芩瀉上中二焦之火，梔子瀉三焦之火，
　柴胡平少陽厥陰之火。 〕節庵加當歸、紅花、桔梗、陳皮、甘草、藕汁、
　名加味犀角地黃湯，所治同。 〔當歸引血歸經，藕汁涼血散瘀，桔梗以利上焦，
　陳皮以導中焦，紅花以行下焦。 〕
方義：此足陽明太陰藥也，血屬陰，本靜，因諸經火逼，
　遂不安其位而妄行，犀角大寒，解胃熱而清心火，芍藥酸寒，和陰血而瀉肝火，
　〔肝者心之母。 〕丹皮苦寒，瀉血中之伏火，生地大寒，涼血而滋水，
　以共平諸經之僭逆也。 ｛海藏曰：血分三部，藥有重輕，犀角地黃湯治上血，
　如吐衄之類，桃仁承氣湯治中血，如血畜中焦，下痢膿血之類，抵當湯丸治下血，
　如畜血如狂之類，又曰此證足太陰所主，脾不裹血，越而上行，實者犀角地黃湯，
　虛者黃芩芍藥湯，凡病嘔吐血者，咸用芍藥主之，故知太陰藥也，醫貫曰：
　犀角地黃湯，乃衄血之的方，蓋犀水獸也，可以分水，可以通天，鼻衄之血，
　從任督而至巔頂，入鼻中，惟犀角能下入腎水，引地黃滋陰之品，由腎脈而上，
　故為對證，若陰虛火動，吐血與欬咯，可借用成功，若陽虛勞嗽，及脾胃虛者，
　皆所不宜，傷寒汗出不徹，能逼動經血，誤發其汗，亦動經血，二者不同，
　陶尚文治一人，傷寒四五日，吐血不止，醫以犀角地黃湯茅花湯治之，反劇，
　陶切其脈，浮數而緊，遂用麻黃湯汗出而愈，此取脈不取證也，可謂得仲景心法矣，
　使脈不浮緊而數，其可用乎，經曰：傷寒脈浮緊，不發汗，因致衄者，麻黃湯主之，
　又曰：太陽病脈浮緊，發熱，身無汗，自衄者，愈，風寒在經，鬱而為熱，不得汗解，
　衄則熱隨血散，俗名紅汗，故愈，若全未發汗致衄者，仍須用麻黃發之，成無己曰：
　傷寒衄者，為邪氣不得發散，壅盛於經，逼迫於血也，桂枝麻黃湯，治衄者非治衄也，
　即是發散經中邪氣耳，血鬱於上而吐血者，謂之薄厥，留於下而瘀者，謂之畜血，
　此由太陽隨經瘀熱在裏，血為熱所搏，結於下焦，少腹當鞕，小便自利，
　朱胘活人書言瘀血入裏，吐衄血者，犀角地黃湯，乃陽明聖藥，如無犀角，代以升麻，
　二藥性味相遠，何以為代，蓋以升麻能引諸藥同入陽明也，朱二允曰：升麻性升，
　犀角性降，用犀角止血，乃借其下降之氣，清心肝之火，使血下行歸經耳，
　倘誤用升麻，血隨氣升，不愈湧出不止乎，故古方亦未可盡泥也，
　犀能通頂而又下降畜血。 ｝
加減方：
</pre>
<pre data-sec="p">
編號：理血013
方名：桃仁承氣湯
提要：
出處：仲景
主治：治傷寒外證不解，熱結膀胱，小腹脹滿，大便黑，小便利，燥渴譫語，畜血，
　發熱如狂，及血瘀胃痛，腹痛脅痛，瘧疾，實熱夜發，痢疾，畜血急痛。
　｛熱邪自太陽不解，傳入膀胱之經，與血相搏，若血自下，則熱隨血出而愈，
　不下者血畜下焦，故小腹急脹，皮見青紫筋，大便黑者，血瘀也，小便利者，
　血病而氣不病也，小便利而小腹仍急，故知為畜血，心主血，邪熱上干，心君不寧，
　故躁煩譫語而如狂，瘀血聚於陽明，則胃痛，在太陰，則腹痛，在厥陰，則脅痛，
　瘧夜發者，熱入血分也，活人云，不當汗之，亡其津液，陽擾之極則侵陰也，
　故燥血畜於胸中也，李挺曰：太陽證則如狂，陽明證則善忘，少陽證則寒熱如瘧，
　傷寒有用大承氣不解，反便堅善食者，瘀血也，凡胸中滿，心下滿者，皆氣也，
　腹中滿者，或燥矢，或宿食，小腹滿者，或溺或血，停畜而脹滿也，清陽出上竅，
　故上滿者為氣而非物，濁陰出下竅，故下滿者為物而非氣，俱是熱病，惟冷結膀胱，
　小腹滿一證為寒，有手足厥冷為可辨，昂按：痰滿亦有在上焦者。 ｝
組成：桃仁〔五十枚去皮尖研〕、大黃〔四兩〕、芒硝、甘草、桂枝〔二兩〕
方義：此足太陽藥也，
　大黃芒硝，蕩熱去實，甘草和胃緩中，此調胃承氣湯也，熱甚搏血，血聚則肝燥，
　故加桃仁之苦甘，以潤燥而緩肝，加桂枝之辛熱，以調營而解外，直達瘀所而行之也。
　｛準繩曰：桂枝輕揚上行，此當是桂非枝也，喻嘉言曰：用桃仁以達血所，
　加桂枝以解外邪，亦猶大柴胡湯用柴胡解外相似，益見太陽隨經之邪，非桂枝不解耳，
　昂按：傷寒與雜病不同，仲景之書，專為傷寒而設，故當用枝，程郊倩曰：
　五苓散與桃仁承氣，均為太陽犯腑之藥，一利前而主氣分，一利後而主血分，
　治各不同，攖寧生曰血溢血泄諸畜妄者，其始也率以桃仁大黃行血破瘀之劑折其銳氣，
　然後區別治之，滑伯仁號攖寧生，或問失血復下，虛何以當，蘇伊舉曰：血既妄行，
　迷失故道，不去畜利瘀，則以妄為常，何以禦之，且去者自去，生者自生，何虛之有。｝
加減方：
　本方加青皮、枳實、當歸、芍藥、蘇木汁、柴胡、名桃仁承氣飲子。
　｛節庵加青皮枳實者，破血必行氣也，加當歸芍藥，去瘀而生新也，
　柴胡平肝升清而散表熱，蘇木助桃仁桂心以逐瘀血。 ｝
</pre>
<pre data-sec="p">
編號：理血014
方名：抵當湯
提要：血畜下焦
出處：仲景
主治：治太陽病六七日，表證仍在，脈微而沉，反不結胸，其人發狂者，
　以熱在下焦少腹鞕滿，小便自利者，必有畜血，令人善忘，所以然者，
　以太陽隨經瘀熱在裏故也。 ｛表證仍在，謂發熱惡寒頭痛項強未罷也，太陽為經，
　膀胱為腑，此太陽熱邪隨經入腑，熱與血搏故為蓄血，脈沉為在裏，表證仍在，
　則邪氣猶淺，不結于胸中而發狂，經曰：熱結膀胱，其人如狂，又曰：血併於下，
　亂而善忘，少腹鞕滿而小便不利者，為溺濇，鞕滿而小便利者，為畜血，準繩曰：
　玩仍在二字，則邪氣為不傳裏，非猶淺也，膀胱為太陽本經，曰熱結下焦，
　曰少腹鞕滿，曰小便自利，皆膀胱之證，故總結曰：隨經瘀熱也，在裏二字，
　乃隨經膀胱之裏，非三陰之裏也，按太陽在陽在表，即有沉緊沉滑之脈，
　皆不得以裏陰名之。 ｝
組成：水蛭〔三十箇豬脂熬黑〕、蝱蟲〔三十箇去頭足翅〕、
　桃仁〔廿枚去皮尖研〕、 大黃〔四兩酒浸〕
方義：此足太陽藥也，成氏曰：苦走血，鹹滲血，
　蝱 蟲水蛭之苦鹹以除畜血，甘緩結，苦泄熱，桃仁大黃之甘苦以下結熱，〔程郊倩曰：
　表證仍在，脈微而沉，是有表證而無表脈，熱在下焦可知，非桂枝所能散，
　桃仁承氣所能攻，緣熱結膀胱，與瘀熱在裏，邪有淺深，
　故桃仁承氣與抵當湯攻有緩急。 〕
加減方：
　本方減水蛭十箇，蝱蟲桃仁，各減五箇，
　分為四丸每水煮一丸，名抵當丸，治本病無善忘如狂之證者，〔水蛭即為馬蝗蚑，
　鹹寒有毒，乃食血之蟲，能通肝經聚血，最難死，雖炙為末，得水便活，若入腹中，
　生子為患，田泥和水飲下之，蝱蟲即蚊蟲，因其食血，故用以治血，二藥險峻，
　世人罕用，故更製代抵當湯，吳鶴皋曰：古人用蚊蟲水蛭治血積，以其善吮血耳，
　若天鼠矢乃食蚊而化者也，當亦可以治血積，本草稱其下死胎，則其能攻血塊也何疑。
　〕附代抵當丸，大黃〔四兩〕、生地、歸尾、桃仁穿山甲、玄明粉〔各一兩〕、蜜丸。
　｛桃仁歸尾生地潤以通之，桂心熱以動之，大黃玄明粉苦寒鹹寒以推蕩之，
　加穿山甲引之以達於瘀所也。 ｝
</pre>
<pre data-sec="p">
編號：理血015
方名：槐花散
提要：便血
出處：本事
主治：治腸風臟毒下血。 ｛血之在身，有陰有陽，陽者順氣而行，循流脈中，調和五臟，
　灑陳六腑，謂之營血，陰者居於絡脈，專守臟腑，滋養神氣，濡潤筋骨，
　若感內外之邪而受傷，則或循經之陽血，至其傷處為邪氣所沮，漏泄經外，
　或居絡之陰血，因留著之邪潰裂而出，則皆滲入腸胃而泄矣，世俗率以腸風名之，
　不知風乃六淫之一耳，若腸胃受火熱二淫，與寒燥溼怫鬱其氣，
　及飲食勞力傷其陰絡之血者，亦可謂之腸風乎，鍼經曰：陽絡傷則血外溢而吐衄，
　陰絡傷則血內溢而便溺，戴氏以隨感而見色鮮者為腸風，積久而發色瘀者為臟毒，
　又云色鮮為熱，自大腸氣分來，色瘀為寒，自小腸血分來，或曰腸風者風邪淫胃，
　臟毒者潛邪淫胃，臟毒腸風之血，出於腸臟之間，五痔之血，出於肛門蝕孔，
　處治各不同。 ｝
組成：槐花〔炒〕、側柏葉〔杵〕、荊芥〔炒黑〕、枳殼〔炒〕、等分為末，
　每三錢，米飲下。 
方義：此手足陽明藥也，側柏養陰燥溼，最清血分，槐花疏肝瀉熱，
　能涼大腸，荊芥散瘀搜風，〔為風病血病要藥。 〕枳殼寬腸利氣。
　｛此病多由溼熱風燥之邪，如久不愈者，不宜純用寒涼，須兼溫補及升舉藥，
　大法涼血用槐角，地榆，扁柏，條芩，炒連，梔子，生地，和血用阿膠，當歸，川芎，
　白芍，風溼用秦芄，防風，荊芥，蒼朮，茯苓，血瘀少加桃仁，紅花，蘇木，
　寬腸用枳殼，升舉用升麻，生血補氣加人參，黃耆，白朮，甘草，柏葉生而向西，
　金兌之正氣，能制肝木，木主升，稷金主降，升降相配，夫婦之道和，則血得以歸肝，
　故仲景治吐血不止，氣血肌寒，用柏葉湯，柏葉乾薑各三兩，艾三把，馬糞汁一升，
　合煮服，馬屬午為離，假之以降心火。 ｝
加減方：
　本方除柏葉荊芥，
　加當歸、黃芩、防風、地榆、酒糊丸，名槐角丸，〔局方〕治同，
　〔涼血疏風〕本方加當歸、生地、川芎、入烏梅、生薑煎，名加減四物湯，
　〔濟生〕治同，〔補血涼血，若以風為虛象者，蓋非風客於腸胃故也。
　〕本方除柏葉、枳殼，加當歸、川芎、熟地、白朮、青皮、升麻、亦名槐花散，
　又名當歸和血散，〔東垣〕治腸澼下血，溼毒下血，本方除柏葉、枳殼，加青皮等分，
　亦名槐花散，〔潔古〕治血痢腹不痛，不裏急後重，單用槐花荊芥炒黑為末，酒服，
　亦治下血。 〔經驗方〕
</pre>
<pre data-sec="p">
編號：理血016
方名：秦艽白朮丸
提要：血痔
出處：東垣
主治：治痔瘡痔漏有膿血大便燥結，痛不可忍。 ｛手陽明大腸庚金也，清燥主收，
　司行津液，以從足陽明胃土之化，旺則生化萬物，人或醉飽入房，酒熱留者，
　忍精不泄，流注篡間，前陰之氣，歸於大腸，木乘火勢而侮燥金，
　火就燥則大便閉而痔作矣，受病者燥氣也，為病者胃溼也，溼熱風燥四氣合邪，
　法當瀉火，潤燥，疏風，和血，止痛，二陰之交名篡，燥金大腸也。 ｝
組成：秦艽、白朮、歸尾〔酒洗〕、桃仁〔研一兩〕、枳實〔麩炒〕、皁角子〔燒存性〕、
　澤瀉〔五錢〕、地榆〔三錢〕、麵糊丸
方義：此手足陽明藥也，李東垣曰：秦艽桃仁歸尾，
　潤燥和血，〔秦艽為風藥中潤劑〕皁角仁以除風燥，地榆以破血止血，
　枳實苦寒以補腎而泄胃實，澤瀉淡滲，使氣歸於前陰，以補清燥受胃之溼邪也，
　〔清燥謂大腸也〕白朮之苦以補燥氣之不足，其味甘以瀉火而益元氣，故曰甘寒瀉火，
　乃假枳實之寒也，大便祕濇，以大黃推之，其津液益不足，用當歸和血，加油潤之劑，
　自然要利矣。
加減方：本方除白朮、枳實地榆，加蒼朮、黃蘗、大黃、檳榔、防風、
　名秦艽蒼朮湯，治同，〔李東垣曰：腸頭成塊者，溼也，作大痛者，風也，
　大便燥結者，兼受火熱也，是溼熱風燥四氣合邪，當去四者以破氣藥兼之，治法全矣。
　〕本方除皁角、枳實、地榆、 加防風、升麻、柴胡、陳皮、大黃、黃蘗、紅花、炙草，
　名秦艽防風湯，治痔漏大便時疼痛，〔東垣曰：如無痛者，非痔漏也。
　〕本方用秦艽一味，加羌活、防風、麻黃、升麻、柴胡、藁 本、細辛、黃耆、
　炙草、紅花、名秦艽羌活湯，治痔漏成塊，下垂不任其癢，本方除地榆，加大黃、
　紅花、名秦艽當歸湯治痔漏大便燥結疼痛。 〔以上皆東垣方〕
</pre>
<pre data-sec="p">
編號：理血017
方名：芍藥湯
提要：血痢
出處：潔古
主治：治下痢膿血稠粘，腹痛後重。 ｛下痢皆屬溼熱，赤為傷血，白為傷氣，膿血稠黏，
　氣血兩傷也，腹痛後重，氣血皆滯也，劉河間曰：行血則膿血自愈，調氣則後重自除。｝
組成：芍藥〔一兩〕、歸尾、黃芩、黃連〔五錢〕、大黃〔三錢〕、木香、檳榔、
　甘草〔炙二錢〕、桂〔錢半〕、每服五錢，痢不減，加大黃。
方義：此足太陰手足陽明藥也，
　芍藥酸寒，瀉肝火，歛陰氣，和營衛，故以為君，大黃歸尾破積而行血，
　木香檳榔通滯而行氣，黃芩黃連燥溼而清熱，蓋下痢由溼熱鬱積於腸胃，不得宣通，
　故大便重急，小便赤濇也，辛以散之，苦以燥之，寒以清之，甘以調之，加肉桂者，
　假其辛熱以為反佐也。 〔昂按：此方概本仲景黃芩湯而加行血調氣之藥。〕
加減方：
　本方除桂甘草，加枳殼，名導滯湯，〔一作導氣湯〕治前證兼渴者。
　｛此方今人多用，大法治痢以甘芍和中，止腹痛，熱痛加芩連，寒痛加薑桂，
　以木香檳榔行氣，除後重，氣分加枳殼滑石寬腸，血分加當歸桃仁和血，
　以秦艽皂子祛腸風，黃芩黃蓮清熱毒，以白朮陳皮調胃，茯苓澤瀉滲溼，
　枳實大黃破積，嘔吐加石膏薑汁，氣虛加黃耆參朮，血虛加芎歸阿膠黑薑柏葉，
　痢已後重不解，去檳榔，換條芩，加升麻提之。 ｝
</pre>
<pre data-sec="p">
編號：理血018
方名：蒼朮地榆湯
提要：血痢
出處：潔古
主治：治脾經受溼，痢疾下血。
組成：蒼朮〔泔浸炒三兩〕、地榆〔炒黑一兩〕、每一兩煎。
方義：此足太陰陽明藥也，蒼朮燥溼強脾，升陽而開鬱，地榆清熱涼血，酸收能斷下，
　為治血痢腸風之平劑，初起者勿用。
加減方：
　本方加芍藥阿膠卷柏，名芍藥地榆湯，
　〔河間〕治泄痢膿血，乃至脫肛。 ｛阿膠補血與液，為肺大腸要藥，能治熱痢。 ｝
</pre>
<pre data-sec="p">
編號：理血019
方名：小薊飲子
提要：血淋
出處：
主治：治下焦結熱而成血淋。 ｛心主血，小腸其腑也，熱甚搏血流入胞中，與便俱出，
　為血淋，蓋小便必自小腸滲入膀胱，心熱者小腸必熱，經所謂胞移熱於膀胱，
　則癃溺血是也，然熱必兼溼，戴氏曰：血鮮者心小腸實熱，血瘀者腎膀胱虛冷，
　準繩曰：多有熱極而血凝黑者，未可便以為冷也，小便不利曰癃，痛者為血淋，
　不痛者為溺血。 ｝
組成：小薊、蒲黃〔炒黑〕、藕節、滑石、木通、生地黃、梔子〔炒〕、
　淡竹葉、當歸、甘草〔各五分〕
方義：此手足太陽藥也，小薊藕節，退熱散瘀，生地涼血，
　蒲黃止血，〔生行血炒濇血〕木通降心肺之火，下達小腸，梔子散三焦鬱火，
　由小便出，竹葉涼心而清肺，〔肺為清水之源，凡通淋者必先清肺。
　〕滑石瀉熱而滑竅，當歸養陰，能引血歸經，甘草益陽，能調中和氣也。
加減方：
</pre>
<pre data-sec="p">
編號：理血020
方名：復元羌活湯
提要：損傷積血
出處：
主治：治從高墜下，惡血留於脅下，疼痛不可忍者，〔不問傷在何經，惡血必留於脅下，
　以肝主血故也。 〕
組成：柴胡〔五錢〕、當歸、栝蔞根、穿山甲〔炮二錢〕、甘草、
　紅花〔二錢〕、桃仁〔五十去皮尖研〕、大黃〔一兩酒浸〕，每服一兩，加酒煎，
　以利為度，〔藥內無羌活，而以名方何也。 〕
方義：此足厥陰藥也，原文曰：肝膽之經，
　行於脅下，屬厥陰少陽，故以柴胡引用為君，以當歸活血脈，以甘草緩其急為臣，
　亦能生新血，陽生則陰長也，以穿山甲、花粉、桃仁、紅花、破血潤血為佐，
　以大黃蕩滌敗血為使，氣味相合，各有攸歸，痛自去矣。
加減方：
</pre>
<pre data-sec="p">
祛風之劑
　｛六淫，風寒暑溼燥火也，六者之中，風淫為首，故經曰：風者百病之長也，
　至其變化，乃為他病，無常方，然致自風氣也，又曰：風者善行而數變，
　腠理開則灑然寒，閉則熱而悶，其寒也則衰飲食，其熱也則消肌肉，
　蓋天地間唯風無所不至，人受之者，輕為感冒，重則為傷，又重則為中，
　然必其人真氣先虛，營衛空疎，然後外邪乘虛而入，經所謂邪之所湊，其氣必虛是也，
　故中風之證，河間以為將息失宜，心火暴甚，丹溪以為溼生痰，痰生熱，熱生風，
　東垣以為本氣自病，若以風為虛象者，所以治之有清熱化痰養血順氣之不同，
　而不專用祛風之藥也，按內經風論痿論痺論分為三篇，病原不同，治法亦異，
　丹溪常著論辨之，然岐伯曰：中風大法有四，風痺其一也，故治痺諸方，亦次本門。 ｝
</pre>
<pre data-sec="p">
編號：祛風001
方名：小續命湯
提要：六經中風通劑
出處：千金
主治：治中風不省人事，神氣潰亂，半身不遂，筋急拘攣，口眼喎邪，語言蹇澀，
　風溼腰痛，痰火併多，六經中風，及剛柔二痙。 ｛陰虛火旺，痰隨火湧，故不省人事，
　血虛風中左體，為左不遂，氣虛風中右體，為右不遂，風中筋脈則拘急，
　風中口而則喎邪，風中舌本則語澀，風溼中腰則腰痛，痙者項背強直，手足反張也，
　傷風有汗為柔痙，以風能散氣也，傷寒無汗為剛痙，以寒能澀血也，
　亦有血虛筋脈無所榮養而成痙者，凡中風口開為心絕，手撒為脾絕，眼合為肝絕，
　遺尿為腎絕，鼻鼾為肺絕，吐沫直視，髮直頭搖，面赤如粧，汗綴如珠者，皆不治，
　或只見一二證，尚有得生者，金匱中風篇曰：寸口脈浮而緊，緊則為寒，浮則為虛，
　虛寒相搏，邪在皮膚，浮者血虛，脈絡空虛，賊邪不瀉，或左或右，邪氣反緩，
　正氣則急，正氣引邪，喎僻不遂，邪在於絡，肌膚不仁，邪在於經，脊重不伸，
　邪入於腑，則不識人，邪入於臟，舌即難言，口吐涎沫，釋曰中絡者邪方入衛，
　尚在經絡之外，故但肌膚不仁，中經則入榮脈之中，骨肉皆失所養，故身體重著，
　至中腑中臟，則離外而內邪入深矣，中腑必歸於胃者，胃為六腑，總司也，
　中臟必歸於心者，心為神明之主也，風入胃中，胃熱必盛，蒸其津液，結為痰涎，
　胃之大絡入心，痰涎壅盛，堵其出入之竅，故中腑則不識人也，諸臟受邪，迸入於心，
　則神明無主，故中臟者，舌縱難言，廉泉開而流涎沫也，廉泉穴在舌下，竅通於腎，
　津液之所出也。 ｝
組成：防風〔一錢二分〕、桂枝、麻黃、杏仁〔去皮尖炒研〕、
　芎藭〔酒炒〕、白芍〔酒炒〕、人參、甘草〔炙〕、黃芩〔酒炒〕、防己〔八分〕、
　附子〔四分〕、每服三錢，加薑棗煎，

 筋急語遲脈弦者，倍人參，加薏仁當歸，
　去芍藥以避中寒，煩躁不大便去桂附，倍芍藥，加竹瀝，日久不大便，胸中不快，
　加大黃枳殼，臟寒下利，去防己黃芩，倍附子，加白朮，嘔逆加半夏，語言蹇澀，
　手足戰掉，加石菖蒲竹瀝，身痛發搐，加羌活，口渴加麥冬花粉，煩渴多驚，
　加犀角羚羊角，汗多去麻黃杏仁加白朮，舌燥去桂附，加石膏
方義：此六經中風之通劑也，
　吳鶴皋曰：麻黃杏仁，麻黃湯也，治太陽傷寒，桂枝芍藥，桂枝湯也，治太陽中風，
　此中風寒有表證者所必用也，人參甘草補氣，川芎芍藥補血，
　此中風寒氣血虛者所必用也，風淫故主以防風，溼淫佐以防己，寒淫佐以附子，
　熱淫佐以黃芩，病來雜擾，故藥亦兼該也。 ｛按中風有解表攻裏行中道三法，
　內外證俱有者，先解表而後攻裏，醫貫曰此治冬月直中風寒之的方，
　亦麻黃桂枝之變法，六經有餘之表證，須從汗解，如有便溺阻隔，宜三化湯，麻仁丸，
　通利之，然邪之所湊，其氣必虛，世間內傷者多，此方終不可輕用也，
　昂按：此方為治風套劑，今人罕用，然古今風方多從此方損益為治，喻嘉言曰：
　中風之脈，必有所兼，兼寒則浮緊，兼風則浮緩，兼熱則染數，
　兼痰則浮滑兼氣則浮濇，兼火則盛大，兼陽虛則脈微，兼陰虛則脈數，或細如絲，
　虛滑為頭痛，緩遲為營衛衰，然虛浮遲緩，正氣不足，尚可補救，急大數疾，
　邪不受制，必死無疑，若數大未至急疾，尚有不死者，保命集曰：厥陰瀉痢不止，
　脈沉遲，手足厥逆，膿血稠黏，此為難治，宜麻黃湯，小續命汗之，謂有表邪宿於內，
　當散表邪，則臟腑自安矣，又曰厥陰風瀉，以風治風，小續命消風散主之。 ｝
加減方：
　易老六經加減法，本方倍麻黃杏仁防風，名麻黃續命湯，治太陽中風，無汗惡寒，
　本方倍桂枝芍藥杏仁，名桂枝續命湯，治太陽中風，有汗惡風，
　本方去附子加石膏知母，名白虎續命湯，治陽明中風無汗，身熱不惡寒，本方加葛根，
　倍桂枝黃芩，名葛根續命湯，治陽明中風，身熱有汗，不惡風，本方倍附子，
　加乾薑甘草，名附子續命湯，治太陰中風無汗身涼，本方倍桂附甘草，名桂附續命湯，
　治少陰中風，有汗無熱，本方加羌活連翹，名羌活連翹續命湯，治中風六經混淆，
　繫之於少陽厥陰，或肢節攣急，或麻木不仁。 〔玉機微義曰：此方無分經絡，
　不辨寒熱虛實，雖多亦奚以為，易老治分六經，庶乎活法。
　〕本方去防風防己附子白芍，加當歸石膏，即古今錄驗續命湯，
　治中風痱〔音肥〕身不自收，口不能言，冒昧不知痛處，或拘急不能轉側，
　錄驗方去人參加乾薑黃芩荊瀝，即千金大續命湯，通治五臟偏枯賊風。
</pre>
<pre data-sec="p">
編號：祛風002
方名：侯氏黑散
提要：中風
出處：金匱
主治：治中風四肢煩重，心中惡寒不足者，〔四肢煩重，風中經絡，熱而挾溼也，心中惡寒，
　陽虛也。 〕外臺用治風癲。
組成：菊花〔四十分〕、防風、白朮〔十分〕、桔梗〔八分〕、
　人參、茯苓、當歸、川芎、乾薑、桂枝、細辛、牡蠣、礬石〔三分〕、右末，
　用溫酒調方寸匕，服二十日，日三，再冷食服四十日，共六十日止，則藥積腹中不下，
　熱食即下矣。
方義：此手太陰少陰足厥陰藥也，菊花秋生，得金水之精，能制火而平木，
　木平則風息，火降則熱除，故以為君，防風細辛以祛風，當歸川芎以養血，
　人參白朮以補氣，黃芩以清肺熱，桔梗以和膈氣，茯苓通心氣而行脾溼，
　薑桂助陽分而達四肢，牡蠣白礬酸歛濇收，又能化頑痰，加酒服者，以行藥勢也。
　｛喻嘉言曰：治風而驅風補虛，誰不能之，至驅補之中而行堵截之法，則非思議可到，
　方用礬石以固澀諸藥，使積而不散，以漸填其空竅，則舊風盡去，新風不受矣，
　蓋礬性得冷則止，得熱則行，故又囑以宜冷食也，中風入臟，最防風邪乘虛迸入心中，
　故以菊花為君，仲景製方，匠心獨創，乃中風證首引此散，豈非深服其長乎，
　後世悉用腦麝引風入心，莫有知其非者，故舉金匱黑散風引二湯以明其治，腦冰片也。｝
加減方：
　附金匱風引湯，大黃、乾薑、　 龍骨、〔各四兩〕桂枝〔三兩〕、甘草、
　牡蠣〔各二兩〕、滑石、石膏、寒水石、赤石脂、白石脂、紫石英、
　〔各六兩〕杵篩取三指撮，煮三沸，溫服，治大人風引癱瘓，小兒驚癇瘛瘲，
　日數十發，巢氏用治腳氣。 ｛接黑散風引二湯，喻氏以為仲景聖方，
　而程雲來金匱直解，又云侯氏黑散風引湯，防己地黃湯，頭風摩膏，礬石湯，
　所主皆非中風歷節之證，是宋人較正附入唐人之方，遂盡刪之，又云，仲景方書之祖，
　復取侯氏方為法耶，愚謂仲景多方，豈無祖述，而必創自一人之手乎，方若果佳，
　雖出自唐宋，其可刪耶，但癱瘓必氣血不足之人，風引湯用大黃為君，
　又石藥居其大半，獨不曰石藥之氣悍乎，喻氏雖深贊之，
　亦未知其果嘗以此治風而獲實驗乎，抑亦門外之揣摩云爾也，若黑散之君菊花，
　又加氣血解表除痰之藥，視此不同矣，昂按：中風為危篤之證，古方佳者頗少，
　茲錄續命黑散風引諸劑，要存其源流焉耳。 ｝
</pre>
<pre data-sec="p">
編號：祛風003
方名：大秦艽湯
提要：搜風活血降火
出處：機要
主治：治中風手足不能運掉，舌強不能言語，風邪散見，不拘一經者。 ｛經曰：
　掌受血而能握，足受血而能步，又脾主四肢，脾虛血弱，不能榮筋，故手足不掉也，
　舌為心苗，腎脈連舌本，心火盛而腎水衰，故舌本木強也，六經形證，謂口開，手撒，
　眼合，鼻鼾，吐沫，遺尿，直視，頭搖，諸證也，此則外無六經形證，內無便溺阻隔，
　為中經絡中之稍輕者也。 ｝
組成：秦艽、石膏〔二兩〕、當歸〔酒洗〕、白芍〔酒炒〕、
　川芎、生　 地〔酒洗〕、熟地、白朮〔土炒〕、茯苓、甘草〔炙〕、黃芩〔酒炒〕、
　防風、羌活、獨活、白芷〔一兩〕、細辛〔五錢〕、每服一兩，
雨溼加生薑，春夏加知母，心下痞加枳殼

方義：此六經中風輕者之通劑也，以秦艽為君者，
　祛一身之風也，以石膏為臣者，散胸中之火也，羌活散太陽之風，
　〔膀胱〕白芷散陽明之風，〔胃〕川芎散厥陰之風，〔肝〕細辛獨活散少陰之風，
　〔腎〕防風為風藥卒徒，隨所引而無所不至者也，大抵內傷必因外感而發，
　諸藥雖云搜風，亦兼發表，風藥多燥，表藥多散，故疏風必先養血，而解表亦必固裡，
　當歸養血，生地滋血，芎藭活血，芍藥斂陰和血，血活則風散而舌本柔矣，
　又氣能生血，故用白朮茯苓甘草，補氣以壯中樞，脾運溼除，則手足健矣，
　〔脾主四肢，溼則筋痿。 〕又風能生熱，故用黃芩清上，石膏瀉中，生地涼下，
　以共平逆上之火也。 ｛劉宗厚曰：秦艽湯，愈風湯，雖皆有補血之藥，
　而行經散風之劑，居其大半，將何以養血而益筋骨也，天麻丸養血壯筋骨，庶幾近理，
　喻嘉言曰：此方既云養血，而筋自柔，何得多用風燥藥，既云靜以養血，
　何復用風藥以動之，是言與方悖矣，偶論三化湯，愈風湯，及大秦艽湯，
　皆似是而非者，昂按：此方用之頗眾，獲效亦多，未可與愈風三化同日語也，
　此蓋初中之時，外挾表邪，故用風藥以解表，而用血藥氣藥以調裏，非專於燥散者也，
　治風有解表攻裏行中道三法，內外證俱有者，先解表而後攻裏是也，
　若愈風解表而風藥太多，三化攻裏而全用承氣，則非中證所宜矣。 ｝
加減方：附易老天麻丸，
　天麻〔祛風〕、牛膝〔強筋〕、萆薢〔祛風溼強筋骨〕、玄參〔壯水制火各六兩〕、
　杜仲〔七兩使筋骨相著〕、當歸〔十兩和血〕、生地〔一觔益真陰〕、
　羌活〔十兩去骨節風〕、附子〔炮一兩行經〕、蜜丸，一方有獨活〔五兩〕
</pre>
<pre data-sec="p">
編號：祛風004
方名：三生飲
提要：卒中
出處：
主治：治中風卒然昏憒，不省人事，痰涎壅盛，語言蹇澀等證。 ｛李東垣曰：
　中風非外來風邪，乃本氣自病也，凡人年踰四旬，氣衰之際，或憂喜忿怒傷其氣者，
　多有此證，壯歲之時無有也，若肥盛者則間有之，亦是形盛氣衰而如此耳，
　昂按：此即東垣主乎氣之說。 ｝
組成：生南星〔一兩〕、生川烏〔去皮〕、
　生附子〔去皮五錢〕、木香〔二錢〕、每服一兩 ，加人參一兩煎。
方義：
　此足太陰陽明厥陰手少陽藥也，南星辛烈，散風除痰，附子猛峻，溫脾逐寒，
　烏頭輕疏，溫脾逐風，二藥通行經絡，無所不至，皆用生者，取其力峻而行速也，
　重加人參，所以扶其正氣，少佐木香，所以行其逆氣也。 ｛醫貫曰：觀東垣之論，
　當以氣虛為主，縱有風邪，亦是乘虛而襲，經曰：邪之所奏，其氣必虛是也，
　當此之時，豈尋常藥餌所能通達於上下哉，急以三生飲一兩，加人參一兩，煎服即甦，
　此乃行經治痰之劑，斬關擒王之將，必用人參兩許，驅駕其邪，而補助真氣，
　否則不惟無益，適以取敗，觀先哲用耆附參附，其義可見，
　若遺尿手撒口開鼻鼾為不治，然服前藥亦多有生者，喻嘉言曰：臟為陰可勝純陽之藥，
　腑為陽必加陰藥一二味，制其僭熱經絡之淺，又當加和榮衛併宣導之藥。 ｝
加減方：
</pre>
<pre data-sec="p">
編號：祛風005
方名：地黃飲子
提要：風痱
出處：河間
主治：治中風舌瘖不能言，足廢不能行，此少陰氣厥不至，名曰風痱，〔音肥〕急發溫之。
　｛風痱如癱瘓是也，劉河間曰：中風癱瘓，非為肝木之風實甚，亦非外中於風，
　良由將息失宜，心火暴甚，腎水虛衰，不能制之，則陰虛陽實，而熱氣拂鬱，
　心神昏冒，筋骨不用，而卒倒無知也，亦有因喜怒思悲恐五志過極而卒中者，
　皆為熱甚，俗云風者言未而忘其本也，治宜和臟腑，通經絡，便是治風，
　昂按：此即河間主乎火之說，蓋西北風氣剛勁，虛人感之，名真中風，可用風藥下藥，
　南方卑溼，質弱氣虛，雖有中證，而實不同，名類中風，宜兼補養為治。 ｝
組成：熟地黃、
　巴戟〔去心〕、山茱萸、肉蓯蓉〔酒浸〕、附子〔炮〕、官桂、石斛、茯苓、石菖蒲、
　遠志、麥冬、五味子、等分，每服五錢，入薄荷少許，薑棗煎服。
方義：
　此手足少陰太陰足厥陰藥也，熟地以滋根本之陰，巴戟蓯蓉官桂附子以返真元之火，
　石斛安脾而祕氣，山茱溫肝而固精，菖蒲遠志茯苓補心而通腎臟，
　麥冬五味保肺以滋水源，使水火相交，精氣漸旺，而風火自息矣。 ｛醫貫曰：
　觀劉氏之論，則以風為末而以火為本，殊不知火之有餘，水之不足也，
　劉氏原以補腎為本，觀其地黃飲子可見矣，故治中風，又當以真陰虛為本，
　但陰虛有二，有陰中之水虛，有陰中之火虛，火虛者專以河間地黃飲子為主，
　水虛者當以六味地黃丸為主，果是水虛，辛熱之藥，與參耆之品，俱不可加，
　或曰風淫所勝，治以辛涼，何故反用桂附，使火盛制金，不能平木，而風不益甚耶，
　曰：此是腎虛真陰失守，孤陽發越，若非桂附，何以追復其散失之元陽，
　其痰涎上湧者，水不歸元也，面赤煩渴者，火不歸元也，惟桂附能引火歸元，
　水火既歸其元，則水能生木，木不生風，而風自息矣。 ｝
加減方：
</pre>
<pre data-sec="p">
編號：祛風006
方名：順風勻氣散
提要：喎邪不遂
出處：
主治：治中風半身不遂，口眼喎邪。 ｛半身不遂，偏枯也，經曰：胃脈沉鼓澀，胃外鼓大，
　心脈小堅急，皆鬲偏枯，男子發左，女子發右，不瘖舌轉可治，
　蓋心是神機開發之本，胃是水穀充大之標，標本相得，則膻中氣海之宗氣盈溢，
　分布四臟，三焦上下中外無不周徧，若標本相失，宗氣虛耗，分布不周，
　於經脈則偏枯不周，於五臟則瘖，口眼喎邪者，足陽明之脈，俠口環唇，寒則筋急，
　熱則筋弛，左寒右熱，則左急而右緩，右寒左熱，則右急而左緩，陽明燥金主緊縮，
　風病而成筋縮，木極似金，反兼勝己之化，燥之甚也，治宜辛涼，不可用桂附，
　元戎曰：酒溼之病，亦能作痺證，口眼喎邪，半身不遂，舌強不正，渾似中風，
　當瀉溼毒，不可作風病治之而汗也，衍義易簡，言與此同。 ｝

組成：白朮〔二錢〕、
　烏藥〔錢半〕、人參、天麻〔五分〕、白芷、蘇葉、木瓜、青皮、甘草〔炙〕、
　沉香〔磨三分〕、加薑煎。
方義：此足厥陰陽明藥也，邪之所湊，其氣必虛，偏枯喎僻，
　或左或右，蓋血脈不周，而氣不勻也，天麻蘇芷以疏風氣，烏藥青沉以行滯氣，
　參朮炙草以補正氣，疏之行之補之，而氣勻矣，氣勻則風順矣，用木瓜者，
　能於土中瀉木，調榮衛而伸筋也。 ｛戴復庵曰：治風之法，初得之即當順氣，
　及其久也，即當活血，若不順氣，遽用烏附，若不活血，遽用羌防天麻輩，
　未見其能治也，然順氣則可，破氣瀉氣則不可。 ｝
加減方：
</pre>
<pre data-sec="p">
編號：祛風007
方名：豨薟丸
提要：風痹
出處：張詠
主治：治中風喎僻，語言蹇濇，肢緩骨痛，及風痹走痛，或十指麻木，肝腎風氣風溼諸瘡。
　｛喎邪語濇，風中於經也，肢緩骨痛，風而兼溼也，風痺腫痛，溼熱流注也，
　世俗謂之流火，即內經所謂行痺痛痺也，十指麻木，氣血不足，
　或有溼痰死血在胃中也。 ｝
組成：豨薟草，以五月五日，七月七日，九月九日，採者佳，
　不拘多少，揀去粗莖，留枝葉花實，酒拌蒸曬九次，蜜丸。 ｛豨薟辛苦氣寒，
　其味薟臭，必蒸曬九次，加以酒蜜，則苦寒之陰濁盡去，而清香之美味見矣，
　數不至九，陰濁尚在，則不能透骨驅風而卻病也。 ｝
方義：此足少陰厥陰藥也，
　豨薟能祛風散溼，行大腸之氣，加以酒蒸蜜丸，氣味清和，故能補肝潤腎，益氣強筋，
　〔溼去則筋強〕，然風藥終燥，若風痹由於脾腎兩虛，陰血不足，不由風溼而得者，
　亦忌服之。 ｛唐成訥有進稀薟表，宋張詠進稀薟表云，其草金稜銀線，素莖紫荄，
　節葉相對，頗類蒼耳，臣喫百服，眼目清明，即至千服，鬚髮烏黑，筋力輕健，
　功驗多端，昂按：此藥不但搜風，尤能勝溼，溼去則脾胃健而筋骨強，
　凡中風挾溼者服之尤宜。 ｝
</pre>
<pre data-sec="p">
編號：祛風008
方名：牽正散
提要：牽風
出處：直指方
主治：治中風口眼喎邪，無他證者。 ｛足陽明之脈，俠口環唇，足太陽之脈，起於目內眥，
　陽明內蓄痰熱，太陽外中於風，故牽急而喎邪也，又曰木不及則金化縮短乘之，
　木為金乘，則土寡於畏，故口眼喎邪，口目常動，故風生焉，耳鼻常靜，故風息焉。 ｝
組成：白附子、殭蠶、全蠍、等分為末，每二錢，酒調服。
方義：
　此足陽明厥陰藥也，吳鶴皋曰：
　艽防之屬，可以驅外風，而內生之風非其治也，〔肝有熱則自生風，與外感之風不同。
　〕星夏之屬，可以治溼痰，而風虛之痰非其治也，三藥療內生之風，治虛熱之痰，
　得酒引之，能入經而正口眼，又曰白附辛可祛風，〔白附去頭面之遊風。
　〕蠶蠍鹹能軟痰，〔殭蠶清化輕浮，能上走頭面，驅風散痰，全蝎直走厥陰，
　為治風要藥。 〕辛中有熱，〔凡藥辛者必熱。 〕可使從風，蠶蠍有毒，可使破結，
　藥有用熱以攻熱，用毒以攻毒者，大易所謂同氣相求，內經所謂衰之以其屬也。
　加減方：
附改容膏，蓖麻子〔一兩〕、冰片〔三分〕、共搗為膏，寒月加乾薑附子，
　〔各一錢〕左喎貼右，右喎貼左，即正，或用鱔魚血，或用蜣螂搗傅亦良，
　蓋三物皆追風拔毒之品也。
</pre>
<pre data-sec="p">
編號：祛風009
方名：如聖飲
提要：剛柔二痙
出處：節庵
主治：治剛柔二痙，面赤項強，頭搖口噤，角弓反張，與瘛瘲〔音縱〕同法，｛痙者太陽中風，
　重感寒溼而為病也，風則燥而動，寒則引而緊，溼則著而拘，故頭搖口噤，
　項強而反張也，風挾寒則血濇無汗為剛痙，風挾溼則液出有汗為柔痙，筋急而縮為瘲，
　筋弛而緩為瘛，伸縮不已為瘛瘲，俗謂之搐是也。 ｝
組成：羌活、防風、白芷、柴胡、甘草、
　黃芩、半夏、川芎、芍藥、當歸、烏藥、加薑煎，入薑汁竹瀝服，柔痙加白朮桂枝，
　剛痙加蒼朮麻黃，口噤咬牙大便實加大黃。
方義：

　此足太陽厥陰藥也，羌防芎芷柴胡甘草，
　辛甘以發散風邪，用烏藥者，治風須順氣也用歸芍者，治風先活血也，
　用半夏竹瀝薑汁者，風必挾痰也，用黃芩者，風必生熱也，柔痙加白朮桂枝，
　有汗欲其無汗，剛痙加蒼朮麻黃，無汗欲其有汗，口齒屬陽明，
　陽明實則口噤咬牙而便祕，故加大黃以泄胃熱也。
加減方：
</pre>
<pre data-sec="p">
編號：祛風010
方名：獨活湯
提要：瘛瘲昏憒
出處：丹溪
主治：治風虛瘈瘲，昏憒不覺，或為寒熱。｛筋急而縮為瘲緩而縱為瘛，伸縮不已為瘛瘲，
　木曰曲直之象也，肝虛而風乘之，入於血脈則瘛瘲，若在皮膚則為寒熱，
　若移邪於所生，則昏憒不覺也，所生心也，木能生火。 ｝
組成：獨活、羌活、防風、細辛、
　桂心、白薇、當歸、芎藭、半夏、人參、茯神、遠志、菖蒲〔五錢〕、
　甘草〔炙二錢半〕、每服一兩，加薑棗煎。
方義：此手少陰足厥陰藥也，肝屬風木而主筋，
　故瘈瘲為肝邪，肝欲散，急食辛以散之，二活防風祛風，細辛桂心溫經，半夏除痰，
　芎歸辛散風而溫和血，血活則風散，辛以散之，即辛以補之也，〔木喜條達，
　故以散為補。 〕心為肝子，肝移熱於心則昏憒，故以人參補心氣，菖蒲開心竅，
　茯神遠志安心神，白薇鹹寒退熱而治厥，使風靜火息，血活神寧，而瘈瘲自已矣。
加減方：
</pre>
<pre data-sec="p">
編號：祛風011
方名：活絡丹
提要：溼痰死血
出處：
主治：治中風手足不仁，日久不愈，經絡中有溼痰死血，腿臂間忽有一二點痛。
組成：川烏〔炮去臍皮〕、草烏〔炮去皮〕、膽星〔六兩〕、地龍〔即蚯蚓洗焙乾〕、
　乳香〔去油〕、沒藥〔另研三兩三錢〕、酒丸，酒下，
方義：此足太陰厥陰藥也，吳鶴皋曰：
　膽星辛烈，所以燥溼痰，二烏辛熱，所以散寒溼，蚯蚓溼土所生，
　欲其引烏星直達溼痰所結之處，大易所謂同氣相求也，
　〔蚯蚓鹹寒清熱利水〕風邪注於肢節，久則血脈凝聚不行，故用乳香沒藥以消瘀血。
　｛乳香活血，能去風伸筋，沒藥能散瘀血，生新血，二藥並能消腫止痛，
　故每相須而行。 ｝
加減方：
</pre>
<pre data-sec="p">
編號：祛風012
方名：消風散
提要：風熱
出處：
主治：治風熱上攻，頭目昏痛，項背拘急，鼻嚏聲重，及皮膚頑麻，癮疹瘙癢，婦人血風。
　｛血風者，婦人衝任二經為風襲傷，致生血病也。 ｝
組成：荊芥、陳皮〔去白〕、厚朴〔薑汁炒〕、甘草〔炙五錢〕、防風、羌活、藿香、
　殭蠶〔洗炒〕、蟬蛻、川芎、茯苓、人參〔二兩〕、為末，每服三錢，茶湯下，
　瘡癬酒下。
方義：此足太陽手太陰藥也，羌防荊芎之辛浮，以治頭目項背之風，
　殭蠶蟬蛻之清揚，以去皮膚之風，藿香厚朴以去惡散滿，參苓甘橘以輔正調中，
　使風邪無留壅也。
加減方：
</pre>
<pre data-sec="p">
編號：祛風013
方名：清空膏
提要：頭風頭痛
出處：東垣
主治：治正偏頭痛，年深不愈，及風溼熱上壅頭目，及腦苦痛不止。 ｛偏頭痛者，
　少陽相火也，丹溪曰：有痰者多左屬風屬火，多血虛，右屬痰屬熱，多氣虛，準繩曰：
　醫書多分頭痛頭風為二門，然一病也，淺而近者名頭痛，深而遠者為頭風，
　當驗其邪所從來而治之。 ｝
組成：黃芩〔酒炒〕、黃連〔酒炒〕、羌活、防風〔一兩〕、
　柴胡〔七錢〕、川芎〔五錢〕、甘草〔炙半兩〕為末，每服三錢，茶調如膏，
　白湯送下，
如少陰頭痛，加細辛，太陰頭痛，脈緩有痰，去羌活防風，川芎甘草，
　加半夏，如偏頭痛服之不愈，減羌活防風川芎一半，加柴胡一倍，
　〔散少陽相火〕如自汗發熱惡熱而渴，此陽明頭痛，只與白虎湯加白芷。 ｛李東垣曰：
　太陰頭痛，必有痰也，少陰頭痛，足寒而氣逆也，太陰少陰二經雖不上頭，
　然痰與氣壅於膈中，頭上氣不得暢而為痛也。 ｝
方義：此足太陽少陽藥也，頭為六陽之會，
　其象為天，清空之位也，風寒溼熱干之，則濁陰上壅而作實矣，羌防入太陽，
　柴胡入少陽，皆辛輕上升，祛風勝溼之藥，川芎入厥陰，為通陰陽血氣之使，
　甘草入太陰，散寒而緩痛，辛甘發散為陽也芩連苦寒，
　以羌防之屬升之則能去溼熱於高巔之上矣。 ｛芩連用酒炒，非獨制其寒，欲其上升也，
　丹溪曰：東垣清空膏，諸般頭痛皆治，惟血虛頭痛，從魚尾相連痛者不治，
　魚尾眼角也，又云治少陽頭痛，如痛在太陽厥陰者勿用，蓋謂巔頂痛也，
　頭痛用羌活防風柴胡川芎升麻細辛藁本之異者，分各經也，
　用黃芩黃連黃柏知母石膏生地之異者，分各臟瀉火也，用茯苓澤瀉者，導溼也，
　用參耆者，補氣也，用芎歸者，養血也，王海藏曰：熱在至高之分，當以輕劑抑之，
　從緩治也，若急服之，上熱未除，中寒生矣。 ｝
加減方：
</pre>
<pre data-sec="p">
編號：祛風014
方名：胃風湯
提要：胃風
出處：易老
主治：治風冷乘虛，客於腸胃，飧泄注下，完穀不化，及腸風下血，又治風虛能食，
　牙關緊閉，手足瘛瘲，肉瞤面腫，名曰胃風。 ｛胃受風氣，木邪尅土，故完穀不化，
　謂之飡泄，胃有風溼，流入大腸，故下血，陽明胃脈入牙縫，故牙緊，脾主四肢，
　故瘛瘲，胃主肌肉，故肉瞤，陽明之脈營於面，故面腫，瘛瘲手足抽掣也，瞤動也。 ｝
組成：人參、白朮〔土炒〕、茯苓、當歸〔酒炒〕、芎藭、芍藥〔酒炒〕、桂〔炒〕、等分，
　加粟米百餘粒，煎。 ｛此即十全湯去黃耆地黃甘草。 ｝
方義：此足陽明厥陰藥也，胃風者，
　胃虛而風邪乘之也，風屬肝木，能尅脾土，故用參朮茯苓以補脾氣而益衛，
　當歸川芎以養肝血而調榮，芍藥瀉肝而能和脾，肉桂散風而能平木，〔木得桂而枯，
　削桂釘木根，其木即死，又辛能散風。 〕故能住泄瀉而療風溼也，又曰：
　白朮茯苓能壯脾而除溼，川芎肉桂能入血而驅風。 ｛玉機微義曰：
　此方名治風而實非治風，乃補血和血益胃之藥，血痢而挾溼者，實可倚仗。 ｝
加減方：
　東垣胃風湯，升麻白芷〔一錢三分〕、麻黃〔不去節〕、葛根〔各一錢〕、柴胡、
　羌活、藁本、蒼朮、蔓荊、草蔻、黃蘗、當歸、炙草〔各五分〕加薑棗煎，
　亦治胃風證。 ｛喻嘉言曰：風入胃中，何以反能食，蓋風能生熱，
　即內經痺成為消中之理也，是方能去其風不去其熱，以熱必隨風而解耳，
　又曰必加竹瀝花粉石膏萎蕤生地梨汁甘寒之藥，入升麻葛根甘草為劑，始為克當，
　或問二藥補散不同，而所治共一證何歟，喻嘉言曰：按風成為寒熱，乃風入胃中，
　而釀營衛之偏勝，此方乃驅胃風使從外解之藥，若夫久風為飡泄，則風已入裏，
　又當用人參為君，桂枝白朮為臣，茯苓甘草為佐使，而祛風於內，此表裏之權衡，
　內經之要旨也。
</pre>
<pre data-sec="p">
編號：祛風016
方名：上中下通用痛風丸
提要：痛風
出處：丹溪
主治：痛風有寒，有溼，有熱，有痰，有血之不同，此為通治。
　｛按此即內經所謂行痺痛痺也，經曰風寒溼三者雜合而為痺也，蓋風痺痿厥，
　病多雜合，故世俗每言有病風而不痛者，則為不仁，此氣血兩虛，其證為加重矣。 ｝
組成：黃蘗〔酒炒〕、蒼朮〔泔洗〕、南星〔薑製二兩〕、神麴〔炒〕、川芎、
　桃仁〔去皮尖搗〕、龍膽草〔下行〕、防己〔下行〕、白芷〔一兩〕、羌活、
　威靈仙〔酒拌上下行〕、桂枝〔三錢橫行〕、紅花〔二錢〕、麵糊丸。
方義：此治痛風之通劑也，黃蘗清熱，蒼朮燥溼，〔此二妙散也治痿正藥。 〕龍膽瀉火，
　防己行水，四者所以治溼與熱也，南星燥痰散風，桃仁紅花活血去瘀，
　川芎為血中氣藥，四者所以治痰與血也，羌活祛百節之風，白芷祛頭面之風，
　桂枝威靈仙祛臂脛之風，四者所以治風也，加神麴者，所以消中州陳積之氣也，
　疏風以宣於上，瀉熱利溼以泄於下，活血燥痰消滯以調其中，所以能兼治而通用也，
　證不兼者，以意消息可矣。 ｛丹溪曰：大法痛風用蒼朮，南星，川芎，當歸，白芷，
　酒芩，在上者加羌活，桂枝，威靈仙，在下者加牛膝，防己，木通，黃柏，
　薄桂能橫行手臂，領南星蒼朮諸藥至痛處。 ｝
加減方：
</pre>
<pre data-sec="p">
編號：祛風017
方名：史國公藥酒方
提要：風痹
出處：
主治：治中風語言蹇澀，手足拘攣，半身不遂，痿痹不仁。 ｛語言蹇澀，風中舌本也，
　半身不遂，邪併於虛也，手足拘攣風燥其筋而血不滿也，痿痺不仁，
　風而兼溼頑麻痿躄也。｝
組成：羌活、防風、白朮〔土炒〕、當歸〔酒洗〕、川牛膝〔酒浸〕、川萆薢、
　杜仲〔薑汁炒斷絲〕、松節〔杵〕、虎脛骨〔酥炙〕、鱉甲〔醋炙〕、
　晚蠶砂〔炒二兩〕、秦艽、蒼耳子〔炒搥碎四兩〕、枸杞〔五兩〕、
　茄根〔八兩蒸熟〕為粗末，絹袋盛，浸無灰酒三十斤，煮熟退火毒服，每日數次，
　常令醺醺不斷。
方義：
　此足厥陰藥也，
　防風、羌活、蒼耳、秦艽、松節、茄根、蠶砂、萆薢既以祛風，
　兼以燥溼〔松節能除骨節間之風，茄根散血消瘡，能療凍瘡，亦散寒之品。
　〕當歸、枸杞、杜仲、牛膝補陰潤燥，養血營筋，白朮補氣而健脾，
　〔脾主四肢〕虎脛驅風而壯骨，〔風從虎，故虎骨治風，虎雖死猶立不仆，
　其氣力皆在前脛，且脛骨能入手足，若腰脊痛，又當用脊骨。 〕鱉甲亦厥陰血分之藥，
　能益陰血而去肝風，風溼去，氣血旺，則病除矣。
加減方：
</pre>
<pre data-sec="p">
編號：祛風018
方名：蠲痹湯
提要：風痹
出處：嚴氏
主治：治中風身體煩痛，項背拘急，手足冷痹，腰膝沉重，舉動艱難，｛項背拘急風也，
　腰膝沉重溼也，營衛虛而風溼干之，故或拘急，或頑麻，或重痛而舉動艱難也，
　經曰營虛則不仁，衛虛則不用，不仁，皮膚不知痛癢也，不用，手足不為人用也，
　岐伯曰：中風大法有四，一曰偏枯，半身不遂也，二曰風痱，身無疼痛，四肢不收也，
　三曰風，奄忽不知人也，四曰風痹，諸痹類風狀也。 ｝
組成：黃耆〔蜜炙〕、當歸〔酒洗〕、
　赤芍〔酒炒〕、羌活、防風、片子薑黃〔酒炒〕、甘草〔炙〕、加薑棗煎。
方義：此足太陽厥陰藥也，辛能散寒，風能勝溼，防風羌活，除溼而疎風，氣通則血活，
　血活則風散，黃耆炙草，補氣而實衛，〔黃耆畏防風，合用而其功益大。 〕當歸赤芍，
　活血而和營，薑黃理血中之氣能入手足而祛寒溼也。 ｛準繩曰：凡風痹偏枯，
　未有不因真氣不周而病者也，治之不用黃耆為君，人參歸芍為臣，
　防風桂枝鉤籐荊瀝竹瀝薑汁韭去汁葛汁梨汁乳汁之屬為佐，
　而徒雜沓乎烏附羌獨以涸營而耗衛，如此死者，實醫殺之也。 ｝
加減方：
</pre>
<pre data-sec="p">
編號：祛風019
方名：三痹湯
提要：風寒溼痹
出處：
主治：治氣血凝滯，手足拘攣，風寒溼三痹。 ｛經曰：風寒溼三者雜合而為痹也，
　其風氣勝者為行，寒氣勝者為痛痹，溼氣勝者為著痹也，以冬遇此者為骨痹，
　以春遇此者為筋 痹，以夏遇此者為脈痹，以至陰遇此者為肌痹，以秋遇此者為皮痹，
　痹在於骨則重，在於脈，則血凝而不流，在於筋則屈不伸，在於肉則不仁，
　在皮則寒痛者，寒氣多也，其寒者，陽氣少陰氣多也，其熱者，陽氣多陰氣少也，
　故為痹熱，其多汗而濡者溼也，陽氣少，陰氣盛，故汗出而濡也。
組成：人參、黃耆、茯苓、
　甘草、當歸、川芎、白芍、生地黃、杜仲〔薑汁炒斷絲〕、川牛膝、川續斷、桂心、
　細辛、秦艽、川獨活、防風、等分，加薑棗煎。
方義：此足三陰藥也，喻嘉言曰：
　此方用參耆四物一派補藥，內加防風秦艽以勝風溼，桂心以勝寒，細辛獨活以通腎氣，
　凡治三氣襲虛而成痹患者，宜準諸此。 ｛昂按：風痹諸方，大約祛風勝溼瀉熱之藥多，
　而養血補氣固本之藥少，惟此方專以補養為主，而以治三氣之藥從之，
　散藥得補藥以行其勢，輔正驅邪，尤易於見功，故喻氏取之。 ｝
加減方：
</pre>
<pre data-sec="p">
編號：祛風020
方名：獨活寄生湯
提要：風寒溼痹
出處：千金
主治：治肝腎虛熱，風溼內攻，腰膝作痛，冷痹無力，屈伸不便。 ｛腎水臟也，
　虛則寒溼之氣奏之，故腰膝作實而痛，冷痹者，陰邪勝也，肝主筋，腎主骨，靈樞曰：
　能屈而不能伸者，病在筋，能伸而不能屈者，病在骨。 ｝
組成：獨活、
　桑寄生〔如無真者以續斷代之〕、秦艽、防風、細辛、當歸〔酒洗〕、芍藥〔酒炒〕、
　川芎〔酒洗〕、熟地黃、杜仲〔薑汁炒斷絲〕、牛膝、人參、茯苓、甘草、 桂心、
　等分，每服四錢。 〔此即前湯除黃耆續斷，加桑寄生。 〕
方義：此足少陰厥陰藥也，
　獨活細辛入少陰，通血脈，偕秦艽防風疏經升陽以祛風，桑寄生益氣血，祛風濕，
　偕杜仲牛膝健骨強筋而固下，芎歸芍地所以活血而補陰，參桂苓草所以益氣而補陽，
　辛溫以散之，甘溫以補之，使血氣足而風溼除，則肝腎強而痹痛愈矣。 ｛朱丹溪曰：
　久腰痛必用官桂以開之方止，腹脅痛亦然。 ｝
加減方：
　本方除獨活寄生，加羌活續斷，
　名羌活續斷湯，治同。
</pre>
<pre data-sec="p">
編號：祛風021
方名：沉香天麻丸
提要：驚風
出處：寶鑑
主治：治小兒因驚發搐，痰多眼曰：癇瘛筋攣，〔小兒神氣尚弱，驚則神思無依，
　又動於肝風，風火相扇，故痰壅心癇而筋攣搐掣。 〕
組成：羌活〔五錢〕、獨活〔四錢〕、
　沉香、益智仁、川烏〔二錢〕、附子〔炮〕、天麻、防風、半夏〔三錢〕、當歸、
　甘草、僵蠶〔錢半〕、每服五錢，薑三片，煎。
方義：此足厥陰藥也，寶鑑曰：
　恐則氣下精怯而上焦閉，以羌活獨活苦溫引氣上行，又入太陽為引，故以為君，
　天麻防風辛溫以散之，當歸甘草辛溫以補氣血之不足，又養胃氣，故以為臣，
　烏附益智大辛溫，行陽退陰，又治客寒犯胃，腎主五液，入脾為涎，
　以生薑半夏燥溼行痰，沉香辛溫體重氣清，去怯安神為使。
加減方：
</pre>
<pre data-sec="p">
編號：祛風022
方名：通頂散
提要：中風取嚏
出處：
主治：治初中風，不知人事，口噤不開。 ｛風鼓火盛，痰涎上壅，故不省人事，風冷之氣，
　客於胸中，滯而不能發，故口噤不開。 ｝
組成：藜蘆、甘草〔生用〕、細辛、人參、
　川芎〔一錢〕、石膏〔五錢〕、為末，用一字吹入鼻中，有嚏者肺氣未絕，可治。
　方義：此手太陰少陰藥也，吳鶴皋曰：中風不省人事，病已亟矣，非平藥可以開其壅塞，
　故用藜蘆與人參細辛取其相反而相用也，〔藜蘆苦寒有毒，入口即吐，能通腦頂，
　令人嚏，與人參細辛相反，細辛散風通竅，溫經破痰。 〕肺苦氣上逆，
　故用石膏之重以墜之，〔氣即火也，痰隨火湧，故用石膏辛寒，入肺降火。
　〕甘草之平以緩之，芎藭之用，取其清氣利竅而已。 ｛芎藭升清陽而開諸鬱，
　為通陰陽血氣之使，凡諸卒中尸厥鬱冒，皆當發表，還魂湯用麻黃桂枝，
　清魂湯用荊芥及用皂角半夏搐鼻取嚏，藜蘆砒石折齒取痰，皆所以開發三焦，
　使表邪流通也，中暑忌用冷水閉表，亦同此意。 ｝
加減方：
</pre>
<pre data-sec="p">
編號：祛風023
方名：烏梅擦牙關方
提要：口噤
出處：
主治：治中風口噤不開。 ｛胃陽之脈循頰車，入齒縫，風寒中之，輕則戰慄鼓頷，
　重則口噤不開，有中風而口開不噤者，筋先絕也，不治。 ｝
組成：烏梅，揩擦牙齦，涎出即開。
方義：此足陽明厥陰藥也，酸先入筋，木能剋土，〔酸屬木，陽明胃屬土。
　〕使牙關酸軟則開矣，若以鐵器攪之，恐傷其齒也。
加減方：
</pre>
<pre data-sec="p">
祛寒之劑
　｛寒中于表宜汗，寒中于裏宜溫，蓋人之一身，以陽氣為主，經曰：陽氣者，
　若天與日失其所，則折壽而不彰，寒者陰慘肅殺之氣也，陰盛則陽衰，
　迨至陽竭陰絕則死矣，仲景著書，先從傷寒以立論，誠欲以寒病為綱，而明其例也，
　其在三陽者，則用桂麻柴葛之辛溫以散之，其在三陰者，非假薑附桂萸之辛熱，
　參朮甘草之甘溫，則無以祛其陰冷之邪沴，而復其若天與日之元陽也，諸傷寒溼者，
　皆視此為治矣。 ｝
</pre>
<pre data-sec="p">
編號：祛寒0011
方名：理中湯
提要：溫中
出處：仲景
主治：治傷寒太陰病自利，不渴，寒多而嘔，腹痛，糞溏，脈沉無力，或厥冷拘急，
　或結胸吐蚘，及感寒霍亂。 ｛太陰脾經也，腹滿而吐食不下，自利腹痛，為太陰病，
　自利渴者為熱，不渴者為寒，喜嘔腹痛便溏，皆虛寒所致，寒徵于外，
　則手足厥冷拘急，寒凝于中，則結胸泄瀉吐蚘，霍亂者，陰陽不和而揮霍撩亂，
　或吐或瀉，亦有寒熱二證，若陰寒所致者，宜此湯，三陽傳陰經而下利者為協熱利，
　陰寒直中陰經而下利者為寒利，外邪傳裏而腹痛者，其痛不常，陰寒在內而腹痛者，
　痛無休止，時欲作利，大腹屬太陰，少腹屬少陰，臍下屬厥陰，亦有挾食積與痰火者，
　三陽下利身熱，太陰下利手足溫，少陰厥陰下利身冷，其大較也，下利雖有表證，
　不可發汗，以下利為邪氣內攻，走津液而胃虛也。 ｝
組成：白朮〔東壁土炒二兩〕、人參、
　乾薑〔炮〕、甘草〔炙一兩〕、每服四錢，
自利腹痛者，加木香，不痛利多者，
　倍白朮，渴者倍白朮，〔白朮益氣燥濕，故能生津。 〕蜷臥沉重，利不止，加附子，
　〔此兼少陰證〕，腹滿去甘草，〔甘令人滿〕，嘔吐去白朮，加半夏薑汁，
　〔白朮甘壅，薑夏散逆。 〕臍下動氣，去朮加桂，〔白朮補氣，桂泄奔豚。
　〕悸加茯苓，〔飲停則悸，茯苓利水寧心〕，陰黃加茵陳，寒結胸加枳實，本方等分，
　蜜丸，名理中丸。 〔仲景曰：大病癒後喜唾，久不了，胃中有寒，宜理中丸溫之。 〕
方義：此足太陰藥也，人參補氣益脾，故以為君，白朮健脾燥溼，故以為臣，甘草和中補土，
　故以為佐，乾薑溫胃散寒，故以為使，以脾土居中，故曰理中。 ｛王海藏曰：
　上吐下瀉不止，當渴而反不渴，脈微細而弱者，理中湯主之，經又曰：
　傷寒下之利不止，醫以理中主之，利益甚，理中者，理中焦，此利在下焦，
　赤石脂禹餘糧湯主之，復利不止者，當利其小便，宋徽宗食冰太過，病脾疾，
　國醫不效，召楊介進大理中丸，上曰：服之屢矣，介曰：疾因食冰，臣請以冰煎此藥，
　是治受病之源也，果愈。 ｝
加減方：
　本方三兩，加附子一枚，名附子理中湯，〔亦可作丸，
　即四逆湯加參朮。 〕治中寒腹痛，身痛，四肢拘急，〔漸傷曰傷，卒中曰中，
　有中臟中腑中經絡皮肉筋脈之殊，治之當分微甚，微則不換金正氣散加附子，
　附子五積散，甚者臍腹痛，四肢厥，附子理中湯，薑附湯，入肝加木瓜，
　入肺加桑白皮，入脾加朮，入心加茯苓。 〕本方加枳實茯苓，蜜丸，名枳實理中丸，
　〔崔行功。 〕治寒實結胸欲絕，胸膈高起，手不可近，用大陷胸不瘥者，〔崔曰：
　此是下後虛逆氣已不理，而毒復上攻，氣毒相摶結于胸者，用此丸先理其氣，
　次療諸疾，用之如神，渴者加花粉，自汗者加牡蠣。 〕本方去甘草，加茯苓川椒烏梅，
　名理中安蚘丸，〔陶仲文〕治胃寒吐蚘，〔蚘得甘則動，故去甘草，得酸則止，
　得辛則伏，故加椒梅。 〕本方加桂枝，倍甘草，名桂枝人參湯，
　〔仲景〕治太陽表證不除，而數下之，協熱而利，心下痞鞕，表裏不解者，
　〔欲解表裏之邪，全藉中氣為散布，故用理中以和裏，而加桂枝以解表，
　不名理中而名桂枝者，到底先表之意也，大抵陽熱為邪，則腹滿而咽乾，陰寒為邪，
　則腹滿而吐利。 〕本方加黃連茯苓，名連理湯，治傷暑瀉而作溼，〔若外感盛暑，
　內傷生冷者，非此不可，〕本方加陳皮茯苓，名補中湯，治泄瀉，瀉不已者，加附子，
　惡食，食不化，加砂仁，本方加當歸、白芍、陳皮、厚朴、川芎入薑煎，名溫胃湯，
　治憂思鬱結，脾肺氣凝，脹滿上衝，飲食不下，本方加黃耆、白芍、陳皮、藿香、
　名黃耆湯，〔海藏亦出理中例法。 〕本方加青皮、陳皮、名治中湯，治前證腹滿痞悶，
　兼食積者。
</pre>
<pre data-sec="p">
編號：祛寒002
方名：四逆湯
提要：陰證厥逆
出處：仲景，四逆者四肢厥逆也，再加乾薑二兩，即通脈四逆湯。
主治：治三陰傷寒，〔四逆湯為少陰主藥，然三陰通用之，太陽證脈沉亦有用此者。〕
　身痛腹痛，下利清穀，惡寒不渴，四肢厥冷，或反不惡寒，面赤煩躁，裏寒外熱，
　或乾嘔，或咽痛，脈沉微細欲絕。 ｛腹痛自利，裏寒也，三陰自利居多，
　身涼脈靜者順，身熱脈大者逆，內寒故惡寒不渴，四肢者諸陽之本，寒則血脈凝濇，
　陽氣不能敷布，故一身盡痛，而手足厥冷也，反不惡寒面赤發躁者，陰盛格陽於外也，
　寒留胸中，故食入即吐，膈有寒飲，故逆而乾嘔，虛火上炎，故咽痛，
　脈沉者寒則伏藏也，按少陰脈有沉有緊有數，而仲景統以微細言之，蓋沉必重按始得，
　緊數亦在沉細中見，不似陽證浮大而緊數也，薛慎齋曰：人知數為熱，
　不知沉細中見數為寒甚，真陰寒證，脈常有七八至者，但按之無力而數耳，宜深察之。｝
組成：附子〔一枚生用〕、乾薑〔一兩〕、甘草〔炙二兩。 〕冷服，面赤者，格陽于上也，
　加蔥九莖以通陽，〔喻嘉言曰：陽虛之人，雖有表證，其汗仍出，其手足必厥，
　纔用表藥，立至亡陽，不用表藥，外邪不服，故用前湯加蔥為治。 〕腹痛者，
　真陰不足也，加芍藥二兩以斂陰，咽痛，陰氣上結也，加桔梗一兩以利咽，
　利止脈不出，加人參二兩以助陽補氣血，嘔吐加生薑二兩，以散逆氣。
　〔以上皆通脈四逆湯加減法也〕
</pre>
<pre data-sec="p">
編號：祛寒002
方名：四逆湯
續
方義：此足少陰藥也，寒淫于內，治以甘熱，
　故以薑附大熱之劑，伸發陽氣，表散寒邪，〔附子生用，亦能發表。
　〕甘草亦補中散寒之品，又以緩薑附之上僭也，〔甘草為君，乾薑為臣，附子為使。
　〕必冷服者，寒盛于中，熱飲則格拒不納，經所謂熱因寒用，又曰治寒以熱，
　涼而行之是也。 ｛此奇制之大劑也，肝腎位遠，非大劑不能達，仲景云，傷寒醫下之，
　續得下利清穀，腹滿身痛者，急當救裏，宜四逆湯，清便自調，身痛者，急當救表，
　宜桂枝湯，蓋身痛尚屬表證，急則先救裏而後解表也，厥陰篇曰：大汗出，熱不去，
　內拘急，四肢痛，又下利厥逆而惡寒者，四逆湯主之，按厥陰證四肢厥冷，指甲青，
　脈沉疾，按之有力者為陽厥，當下之，宜大承氣湯，如脈沉遲按之無力者，則為陰厥，
　宜四逆湯，更須速炙之，凡傳經熱邪，則為陽厥，溺赤而四肢熱，直中真寒，
　謂之陰厥，陰縮而四肢冷，程郊倩曰：世言傳經為熱厥，直中為寒厥，斯言甚謬，
　三陽之厥，多得於失下，此為熱厥，少陰之厥，悉屬于寒厥，陰之熱厥，
　仲景書僅有傷寒一二日至四五日而厥者必發熱一條，果如傳邪之說，
　則在四五日固得矣，論中何云一二日，不知何經之邪而神速若此，其曰厥應下之者，
　下其熱非下其厥也，遇發熱則可下，遇厥則萬不可下矣，推原其故，
　厥陰與少陽一腑一臟，少陽在三陽為盡，陽盡則陰生，故有寒熱之往來，
　厥陰在三陰為盡，陰盡則陽接，故有寒熱之勝復，凡遇此證，不必論其來自三陽，
　起自厥陰，只論熱與厥之多少，熱多厥少，知為陽厥，厥多熱少，知為陰厥，
　熱在後而不退，則陽過勝，而陰不能復，遂有喉痺便血等證，厥在後而不退，
　則陰過勝，而陽不能復，遂有除中亡陽等證，仲景所以調停二治法，
　須合陰陽進退之機陽勝宜下，小承氣湯中已去芒硝之寒，而有厚朴之溫，
　在厥陰中破陽以行陰，陰勝宜溫，縱有陽邪，一見厥利，便宜烏梅丸，
　聚辛熱之品而加苦寒之佐，在厥陰中破陰以行陽，雖有上熱，如篇首消渴，
　氣上衝心之證，亦不慮其為杆格也，扶陽抑陰之旨微矣，又曰：
　烏梅丸於辛酸入肝藥中，微加苦寒，納逆上之陽邪而順之使下也，名曰安蚘，
　實是安胃，故併主下利，見陰陽不相順接，而下利之證，皆可以此方括之也，經曰：
　凡陰陽不相順接，便為厥，手足逆冷是也，方中行曰：三陰三陽之脈，俱相接于手足，
　陰主寒，陽主熱，陽氣內陷，不與陰氣相順接，則手足厥冷也，陰陽經脈，
　皆從手足指起，附喻嘉言論桂附丸曰：臟為陰，可勝純陽之藥，腑為陽，
　必加陰藥一二味，制其僭熱經絡之淺，又當加和營衛併宣導之藥。｝
</pre>
<pre data-sec="p">
編號：祛寒002
方名：四逆湯
續
加減方：
　本方加白朮大棗，名朮附湯，〔金匱〕治風溼相搏，身體煩疼，及中寒發厥心痛，
　 本方除甘草，名乾薑附子湯，〔仲景〕治下後復汗，晝躁夜靜，不嘔不渴，無表證，
　 脈沉微，無大熱者，〔晝日煩躁，虛陽擾亂，外見假熱也，夜安靜，不嘔渴，脈沉微，
　 無大熱，陰氣獨治，內係真寒也，凡陰虛之極，陽必厥，陽虛之極，陰必躁，
　薑附直從陰中回陽，不當以晝日煩躁而疑之矣。 〕又治中寒厥逆，眩仆無汗，
　或自汗淋漓，｛中寒之證，身強曰噤，眩運無汗，或自汗者，腠理素虛而陽微也，
　傷寒發熱，中寒不發熱，以此為異，仲景于傷寒則詳之，而中寒未之及何也，曰：
　陽動陰靜，陰寒既鬱而成熱，遂從乎陽，傳變不一，靡有定方，故極推其病，
　不得不詳也，不熱者，陰邪一定而不移，則不變，故不必詳也，昂按：自汗者，
　或兼風也。 ｝及外熱煩躁，陰盛格陽，〔陰證似陽〕
　薑附湯加當歸肉桂，入蜜和服，名薑附歸桂湯，〔喻嘉言曰：服薑附湯後，
　繼服此湯，因薑附專主回陽，而卒中寒邪，
　先傷營血，故加歸桂逐營分之邪，始得藥病相當也。 〕
　再加人參甘草，名薑附歸桂參甘湯，加薑煎，〔喻氏曰：服前湯後，繼當服此，兼補氣血。
　本方除甘草加蔥四莖，名白通湯，〔復陽通脈〕
　再加人尿豬膽汁，名白通加人尿豬膽汁湯，〔仲景見後〕
　本方加人參一兩，名四逆加人參湯，
　〔仲景〕治惡寒，脈微復利，利止亡血，〔惡寒脈微復利，陽虛陰勝也，
　利止則津液內竭，故云亡血，與四逆溫經復陽，加人參生津益血。 〕
　再加茯苓六兩，名茯苓四逆湯，〔仲景〕治汗下後病不解而煩躁，
　〔過汗則亡陽而表虛，誤下則亡陰而裏虛，陰陽表裏俱虛，乃生煩躁，
　故用茯苓人參入心以除煩，附子乾薑入腎以解躁。 〕
　本方除乾薑加芍藥三兩，名芍藥甘草附子湯，
　〔仲景〕治傷寒發汗不解，反惡寒者，虛故也，〔汗出表不解而惡寒，獨曰反，
　其為過汗陽弱可知，汗出為營虛，惡寒為衛虛，若重補其陰，則惡寒愈甚，但回其陽，
　則陰愈劫矣，故用附子以回陽，而加芍藥以歛陰，此營衛兩虛之救法，李梃曰：
　汗後亡陽惡寒者，表虛也，芍藥附子甘草湯，下後惡寒者，裏虛也，四逆湯，
　其有表邪未盡者，必兼發熱，柴胡加桂湯，又有裏實熱伏于內，
　陽微於外而惡寒便堅者，猶須下之，傷寒百問曰：汗後惡寒人必虛，
　下後發熱人必實是也。 〕
　本方除附子，用甘草四兩，乾薑二兩，名甘草乾薑湯，
　〔仲景〕治傷寒脈浮，自汗，小便數，心煩，微惡寒，腳攣急，用桂枝湯誤攻其表，
　得之便厥，咽中乾，煩躁吐逆，與此湯以復其陽，〔脈浮自汗便數惡寒，陽不足也，
　攻表重虛其陽，得湯便厥，胃之津液傷也，故與甘草益氣，乾薑助陽，尤慮辛熱，
　有傷其陰，隨與芍藥甘草湯益其陰血，復其津液，故證雖鄰于少陰，而不敢用四逆也。〕
　若厥愈足溫者，更作芍藥湯以和其陰，其腳即伸，芍藥甘草各四兩，
　〔仲景別見和解門，〕
　本方加吳茱萸，名茱萸四逆湯，治厥陰少陰腹痛，
　本方加當歸木通，名當歸四逆湯，治感寒手足厥冷，脈細欲絕，及男婦寒疝，臍下冷，
　引腰胯而痛，〔寒傷營血，故加當歸木通，能通血脈，仲景當歸四逆湯，見後。〕
　本方加茵陳，名茵陳四逆湯，治陰黃，
　本方加生脈散，陳皮，名回陽返本湯，治陰盛格陽，
　本方加官桂良薑半夏，名漿水散，〔潔古〕治虛寒水瀉，冷汗，脈微，
　甚者嘔吐，此為急病。〔漿水者泄利漿水澄徹清冷也，又曰加漿水蘸之。 〕
</pre>
<pre data-sec="p">
編號：祛寒003
方名：當歸四逆湯
提要：厥陰寒厥
出處：仲景。
主治：治厥陰傷寒，手足厥寒，脈細欲絕。 ｛成氏曰：手足厥寒者，陽氣外虛，不溫四末，
　脈細欲絕者，陰血內弱，脈行不利，與此湯復陽生陰。 ｝
組成：當歸、桂枝、芍藥、細辛〔三兩〕、甘草〔炙〕、通草〔即木通二兩〕、
　大棗〔二十五枚〕、仲景又曰：其人素有久寒者，加吳茱萸二升、生薑半斤、酒六升，
　和煮，名四逆加吳茱萸生薑湯。
方義：此足厥陰藥也，成無已曰：脈者，血之府也，
　諸血皆屬于心，通脈者必先補心益血，苦先入心當歸之苦以助心血，心苦緩，
　急食酸以收之，芍藥之酸以收心氣，肝苦急，急食甘以緩之，大棗甘草、通草、
　以緩陰血。 ｛四逆之名多矣，而有因寒因熱之不同，此則因風寒中血脈而逆，
　故以當歸細辛血中之氣藥為君，通脈散逆，必先去血中之邪，
　故以桂枝散太陽血分之風，細辛散少陰血分之寒為輔，未有營衛不和而脈能通者，
　故以芍藥甘草大棗調和營衛，通草利九竅，通血脈關節，諸藥藉之以破阻滯，
　而厥寒散矣，周揚俊曰：四逆湯全從回陽起見，四逆散全從和解表裏起見，
　當歸四逆全從養血通脈起見，不欲入辛熱之味，恐劫其陰也，蓋少陰臟中重在真陽，
　陽不回則邪不去，厥陰臟中職司藏血，不養血則脈不起，即遇久寒之人，
　亦不用乾薑附子，止用吳茱之走肝者，自上而下，生薑之辛散者，自內達外足矣。 ｝
加減方：
</pre>
<pre data-sec="p">
編號：祛寒004
方名：四逆散
提要：陽證厥熱
出處：仲景，此和解之寒劑，因名四逆附次于此
主治：治傷寒少陰證，陽邪入裏，四逆不溫，或欬或悸，或小便不利，或腹中痛，
　或泄利下重。 ｛陽邪傳裏，熱結于裏，故四肢逆而不溫，氣逆挾痰故欬，
　氣虛挾飲故悸，裏有結熱，故小便不利，腹痛下利，傷寒邪在三陽，則手足必熱，
　至太陰則手足溫，至少陰則熱邪漸深，四肢逆而不溫，至厥陰則手足逆冷，經曰：
　熱深厥亦深，熱微厥亦微，與此湯以散傳經之熱。 ｝
組成：柴胡、芍藥〔炒〕、
　枳實〔麩炒〕、甘草〔炙〕、等分為末，水調飲，
欬加五味子乾薑，併主下利，
　〔五味收逆氣，乾薑散肺寒，肺與大腸相表裏，上欬下利，治法頗同。 〕悸加桂枝，
　〔引導陽氣，〕小便不利加茯苓，〔甘淡滲泄。 〕腹痛加附子，〔以補虛散寒。
　〕泄利下重加薤白。 〔能通大腸，以泄氣滯。 〕
方義：此足少陰藥也，傷寒以陽為主，
　若陽邪傳裏而成四逆，有陰進之象，又不敢以苦寒下之恐傷其陽，經曰：
　諸四逆不可下也，故用枳實泄結熱，甘草調逆氣，柴胡散陽邪，芍藥收元陰，
　用辛苦酸寒之藥以和解之，則陽氣敷布于四末矣，此與少陽之用小柴胡意同，
　有兼證者，視加法為治。 ｛陶節庵曰：病在一經，有用熱藥又用寒者，
　如少陰證有用白虎湯，四逆散，寒藥者，有用真武湯，四逆湯，熱藥者，庸醫狐疑，
　詎能措手，不知寒藥治少陰，乃傳經之熱證也，熱藥治少陰，乃直中之寒藥也，
　昂按：仲景傷寒論陽明證熱藥，僅一茱萸湯，少陽證藥主和解，亦有加乾薑者，
　其餘四經用薑附萸桂者，不可勝數，豈必一一皆直中之邪乎，陽明少陽二經，
　並無熱劑，豈直中者獨不中此二經乎，況仲景書中說傳經者有矣，並無直中字面，
　何所據而以寒熱分之，故程郊倩以直中寒邪傳經熱邪二說，雖古來相傳之語，
　要未可為定論也。 ｝
加減方：
</pre>
<pre data-sec="p">
編號：祛寒005
方名：真武湯
提要：散寒利水
出處：仲景
主治：治少陰傷寒，腹痛，小便不利，四肢沉重，疼痛自下利者，此為有水氣，或欬或嘔，
　或小便利，｛傷寒脈沉細，欲吐不吐，心煩，但欲寐，五六日利而渴者，為少陰證，
　凡人寤則氣行於陽，寐則氣行于陰，然必自少陰始，故少陰證但欲寐，陰氣勝也，
　一有陽擾，則反是矣，周揚俊曰：但欲寐，非能寐也，昏昏如夢耳，
　六經中惟少陰證難辨，少陰屬腎，腎病不能制水，水飲停為水氣，腹痛者寒濕內甚也，
　四肢沉重疼痛，寒濕外甚也，小便不利，自下利者，濕勝而水穀不利也，或欬或嘔，
　皆停飲也。 ｝又太陽病發汗，汗出不解，仍發熱，心悸頭眩，筋惕肉瞤，振振欲擗地，
　氣虛惡寒。 ｛汗出過多則心悸，汗為心液，汗去心虛，如魚失水則躍也，
　水停心下亦心悸，心屬火，火畏水，故悸也，虛陽內動，故頭眩，汗多則液少，
　不能榮養筋肉，故筋惕惕而跳，肉瞤瞤而動也，振振欲擗地者，亡陽無奈，
　欲擗地而入也，程郊倩曰：汗多亡陽，夫人知之，然有衛外之陽，為周身營衛之主，
　此陽虛，遂有汗漏不止惡寒身痛之證，有胃中之陽，為上焦心肺之主，
　此陽虛遂有叉手冒心及奔豚之證，有腎中之陽，為下焦真元之主，此陽虛，
　遂有發熱眩悸瞤振擗地之證，有胃中之陽，為中焦水穀生化之主，
　此陽虛遂有腹脹滿胃不和而成心下痞之證，救誤者須觀脈證，知犯何逆，以法治之，
　膻中兩乳中間，腎氣淩心，則成奔豚，腎之真陽盛，則水皆內附，
　而與腎氣同其救藏矣，腎之陽虛，不能制水，則沉濫為病，故上淩心而成眩悸，
　中侮土而致嘔瀉也，方名真武，蓋取固腎為義。 ｝
組成：附子〔一枚炮〕、白朮〔三兩炒〕、茯苓、白芍〔炒〕、生薑〔三兩〕、
水寒相搏，
　欬者加五味子、細辛、乾薑、〔五味歛肺氣，細辛乾薑散水寒。 〕小便利，去茯苓，
　〔茯苓滲水。 〕下利去芍藥，加乾薑，〔芍藥酸寒乾薑辛熱。 〕嘔去附子，
　加生薑一倍。 〔附子補氣生薑散逆。 〕
方義：此足少陰藥也，茯苓白朮補土利水，
　能伐腎邪而療心悸，生薑附子回陽益衛，能壯真火而逐虛寒，芍藥酸收，
　能斂陰和營而止腹痛，〔補陽必兼和陰，不欲偏勝，經曰：寒淫所勝，治以辛熱，
　濕淫所勝，佐以酸平。 〕真武北方之神，一龜一蛇，司水火者也，腎命象之，
　此方濟火而利水，故以名焉。 ｛程郊倩曰：水氣惟太陽與少陰有之，
　以二經同司夫水也，然太陽從表得之，膚腠不宣，水氣為玄府所遏，故以小青龍發之，
　少陰由下焦有寒，不能制服本水，客邪得深入而動其本氣，緣胃陽衰而隄防不及也，
　故用真武湯溫中鎮水，收攝其陰氣，按青龍主太陽表水，十棗主太陽裏水，
　真武主少陰裏水，玄府汗孔也，喻嘉言曰：陽明少陽絕無用附子法，
　惟太陽經有不得不用之證，蓋太陽膀胱為腎之腑，腎中陽虛陰盛，勢必傳出于腑，
　以故纔見脈微惡寒，漏汗惡風，心悸頭眩，筋惕肉 瞤 躁擾等證，縱有傳經熱邪，
　不得不用薑附以消陰而回陽也，昂按：觀嘉言此論，亦謂傳經熱邪，難以執泥，
　緣仲景書中本無此說也。 ｝
加減方：
　本方去生薑，加人參二兩，名附子湯，
　〔仲景〕治少陰病身體痛，手足寒，骨節痛脈沉者，〔腎主骨，寒淫則痛，
　此一身骨節盡痛，乃陽虛陰盛而生內寒所致，非外感也，若以外感之痛治之，
　則殺人矣，故用參附助陽而勝腎寒，加芍藥歛陰以為陽之附也。
　〕及少陰病得之一二日，口中和，背惡寒者。｛背為胸中之府，諸陽受氣于胸中，
　轉行于背，背為陽，腹為陰，陽氣不足，陰寒內盛，則背為之惡寒，
　若風寒在表而惡寒，則一身盡寒矣，昂按：背為太陽部分，
　然少陰腎脈亦貫脊與太陽相表裏，又背居北方，與腎同位，故寒傷少陰，
　而背惡寒亦其義也，又有陰氣不足，陽氣乘虛內陷，陰中表陽新虛，背微惡寒者，
　烴所謂傷寒無大熱，口渴心煩，背微惡寒是也，白虎加人參湯主之，一為陰寒內盛，
　一為陽氣內陷，何以明之，蓋陰寒為病，內無燥熱，則口中和，陽氣內陷，
　則銷爍津液，口燥舌乾而渴也，欲辨陰陽寒熱之不同，當以口中燥潤詳之，
　一法看小便之清赤，清者為寒，赤者為熱也。 ｝
</pre>
<pre data-sec="p">
編號：祛寒006
方名：白通加人尿豬膽汁湯
提要：陰證厥逆
出處：仲景
主治：治少陰病下利脈微者，與白通湯，利不止，厥逆，無脈，乾嘔而煩，服此湯後，
　脈暴出者死，微續者生。 ｛腎者胃之關也，前陰利水，後陰利穀，寒邪客之，
　則不能禁固，故下利也，與白通湯復陽散寒，服後利不止，厥逆無脈，乾嘔煩者，
　寒氣太甚，內為格拒陽氣逆亂也，服此湯後，脈暴出者，正氣因發泄而脫也，故死，
　脈微續者，陽氣漸復也，故生。 ｝
組成：蔥白〔四莖〕、乾薑〔一兩〕、附子〔一枚炮〕、
　人尿〔五合〕、豬膽汁〔一合〕、 
腹痛者，真陰不足也，去蔥，加芍藥二兩以斂陰，
　嘔者加生薑二兩以散逆，咽痛者加桔梗二兩以利咽，利止脈不出者，
　加人參二兩以助陽。
方義：此足少陰藥也，蔥白之辛以通陽氣，薑附之熱以散陰寒，
　此白通湯也，服而不應者，乃陰盛格拒乎陽藥，不能達于少陰，故加人尿豬膽汁為引，
　取其與陰同類，苦入心而通脈，寒補肝而和陰，下咽之後，冷體既消，熱性便發，
　性且不違，而致大益，經曰逆而從之，從而逆之，正者正治，反者反治，此之謂也。
　｛以熱治寒，以寒治熱，為正治，以熱治熱，以寒治寒，為反治，亦曰從治，
　謂從其性而伏之也，按厥有陰陽二證，陰厥者身涼不渴，脈遲細而微，陽厥者，
　陽熱極而反厥，雖厥而煩渴譫妄，身復時溫而脈數也，若陽厥極深，
　至于身冷脈微欲絕，為熱極而將死矣，急以大承氣下之，則厥愈，
　所謂寒藥反能生厥而令身暖也，若以熱藥助其陽，則陰氣暴絕，陽亦絕而死矣，
　若陰已先絕，而陽亦將絕于此時而後下之，則陰陽俱竭而亦死矣，陰厥用白通四逆，
　亦當急投，緩則無及。 ｝
加減方：
　附蔥熨艾灸法，專治陰毒手足逆冷，腹痛暴絕，
　服白通湯或四逆湯後，用蔥一大握，以繩纏束，切去兩頭，留白寸許，
　以火炙熱安臍上，先將麝香半分填臍中，次放蔥餅用熨斗盛火熨，令熱氣從臍入腹，
　痛甚者連熨二三餅，身溫有汗即瘥，否則不治，或用艾灸關元氣海，〔臍下一寸五分，
　名氣海，二寸為丹田，三寸名關元。 〕各二三十壯，內外協攻，務令一時之內，
　陰散陽回，得汗而解，〔蔥能通中，艾性溫熱，麝能開竅，助之以火，故有回陽之功。
　〕或曰用釅醋拌麩皮炒熟，袋盛蒸熨，比前法尤捷。
</pre>
<pre data-sec="p">
編號：祛寒007
方名：吳茱萸湯
提要：吐利寒厥
出處：仲景
主治：治陽明證食穀欲嘔，若得湯反劇者，則屬上焦，〔食穀欲嘔，胃寒也，得湯反劇，
　則為太陽熱嘔矣。 〕少陰證吐利，手足厥冷煩躁欲死。 ｛吐則耗陽，利則損陰，
　厥冷者陰寒氣甚，煩躁者陽氣內爭。 〕厥陰證乾嘔吐涎頭痛。 ｛厥陰之脈俠胃，
　乾嘔吐沫，裏寒內格也，厥陰之脈上巔，頭痛寒氣上逆也，按三陽皆有頭痛，
　太陰少陰二經之脈，不上循頭，故無頭痛，惟厥陰與腎脈會于巔，亦有頭痛，
　然風溫在少陰，濕溫在太陰，而頭反痛，是又不可拘拘者，李東垣曰：太陰頭痛，
　必有痰也，少陰頭痛，足寒而氣逆也，蓋太陰少陰二經，雖不上頭，然痰與氣逆，
　壅于膈中，頭上氣不得暢而為痛也。 ｝
組成：吳茱萸〔一升泡〕、人參〔三兩〕、
　大棗〔十二枚〕、生薑〔六兩〕
方義：此足厥陰少陰陽明藥也，治陽明食穀欲嘔者，
　吳茱生薑之辛以溫胃散寒下氣，人參大棗之甘以緩脾益氣和中，喻嘉言曰：
　此明嘔有太陽，亦有陽明，若食穀而嘔者屬胃寒，與太陽之惡寒嘔逆原為熱證者不同，
　〔火熱上衝而嘔。 〕恐誤以寒藥治寒嘔也，若服吳茱萸湯反劇者，則仍屬太陽熱邪，
　而非胃寒明矣，〔宜葛根加半夏湯，小柴胡湯，梔子豉湯，黃芩湯。
　〕若少陰證吐利厥逆，至于煩躁欲死，腎中之陰氣上逆，將成危候，腎中陰盛，
　上格乎陽而為吐逆。 〕故用吳茱散寒下逆，人參薑棗助陽補土，使陰寒不得上干，
　溫經而兼溫中也，吳茱萸為厥陰本藥，故又治肝氣上逆，嘔涎頭痛。
加減方：
　本方加附子，
　名吳茱萸加附子湯，治寒疝腰痛，牽引睪丸，尺脈沉遲。
</pre>
<pre data-sec="p">
編號：祛寒008
方名：大建中湯
提要：中寒腹痛
出處：金匱
主治：治心胸中大寒痛，嘔不能飲食，腹中寒氣上衝，皮起出見，
　有頭足上下痛而不可觸近者。 ｛陽受氣于胸中，陽虛則陰邪得以中之，
　陰寒之氣逆而上衝，橫格于中焦，故見高起痛嘔不可觸近之證，心為陽，寒為陰，
　寒乘於心，冷熱相激故痛，寒乘于脾，脾冷弱不消水穀，心脾為子母之臟，為邪所乘，
　故痛而嘔，復不能飲食也。 ｝
組成：蜀椒〔二合〕、乾薑〔四兩〕、人參〔二兩〕、煎去滓，
　內飴糖一升，微煎溫服。
方義：此足太陰陽明藥也，蜀椒辛熱，入肺散寒，入脾暖胃，
　入腎命補火乾薑辛熱通心，助陽逐冷散逆，人參甘溫，大補脾肺之氣，飴糖甘能補土，
　緩可和中，蓋人之一身，以中氣為主，用辛辣甘熱之藥，溫健其中臟，
　以大祛下焦之陰，而復其上焦之陽也。 ｛昂按：俗云諸痛無補法，此證至于不可觸近，
　痛亦甚矣，仲景乃用人參飴糖大補之藥，將以仲景為信歟，抑以後人為然歟。 ｝
加減方：
</pre>
<pre data-sec="p">
編號：祛寒009
方名：十四味建中湯
提要：虛損陰斑
出處：
主治：治氣血不足，虛損勞瘠，短氣嗜臥，欲成勞瘵，及陰證發斑，寒甚脈微。
　｛陰證發斑者，或因汗吐下後中氣虛乏，或因慾事損傷腎氣，或因過服涼藥，
　遂成陰證，寒伏于下，逼其無根失守之火，上衝薰肺而發斑點，其色淡紅隱隱，
　見于肌表，與陽證發斑色紫赤者不同，此胃氣極虛，若服寒藥，立見危殆，吳鶴皋曰：
　以參耆桂附而治斑，法之變者也，醫不達權，安足語此。 ｝
組成：黃耆〔蜜炙〕、人參、
　白朮〔土炒〕、茯苓、甘草〔蜜炙〕、半夏〔薑製〕、當歸〔酒洗〕、白芍〔酒炒〕、
　熟地、川芎、麥冬、肉蓯蓉、附子、肉桂、加薑棗煎。 
方義：此足三陰陽明氣血藥也，
　黃耆益衛壯氣，補中首藥，四君補陽，所以益氣，〔參朮苓草〕四物補陰，所以養血，
　〔芎歸芍地〕陰陽調和，則血氣各安其位矣，半夏和胃健脾，麥冬清心潤肺，
　蓯蓉補命門相火之不足，桂附引失守之火而歸元，于十全大補之中，而有加味，
　要以強中而戢外也。 本方除茯苓、白朮、麥冬、川芎、熟地、蓯蓉、名八味大建中湯，
　治同，本方除川芎、熟地、白朮、附子、蓯蓉，加柴胡、細辛、陳皮、名樂令建中湯，
　治臟腑虛損，身體羸瘦，潮熱自汗，將成勞瘵，大能退虛熱，生氣血。 ｛喻嘉言曰：
　樂令建中湯，柴胡細辛為君，意在退熱，而陰虛之熱，則不可退，十四味建中湯，
　用桂附蓯蓉，意在復陽，而陰虛之陽，未必可復，又在用方者之善為裁酌耳，又曰：
　二方治臟氣素虛，以之兩建其脾腎之陽，蓋虛勞之病，多本脾腎，故引伸建中之法，
　乃後人超出之方也。 ｝
加減方：
</pre>
<pre data-sec="p">
編號：祛寒010
方名：小建中湯
提要：溫中散寒
出處：仲景
主治：治傷寒陽脈濇，陰脈弦，腹中急痛，｛邪氣入裏，與正相摶，則腹痛，濇者血不足也，
　弦者木剋土也，太陽在表，無腹痛，少陽在半表半裏，有胸脅痛而無腹痛，
　陽明腹滿急，痛者裏實也，宜下之，大柴胡湯，小承氣湯，三陰下利而腹痛者，
　裏寒也，宜溫之，四逆湯，附子理中湯，腸鳴泄瀉而痛者，裏虛有寒也，宜小建中湯，
　溫中散寒。 ｝ 傷寒二三日，心悸而煩，｛悸者陽氣虛也，煩者陰血虛也，氣血內虛，
　與此湯先建其裏，倍芍藥者，酸以歛陰，陰收則陽歸附也，加飴糖者，甘以潤土，
　土潤則萬物生也，仍不去薑桂以散邪也。 ｝通治虛勞悸衄，裏急腹痛，夢遺失精，
　四肢酸痛，手足煩熱，咽燥口乾，虛勞黃疸。 ｛黃疸小便利而色白者，是無熱也，
　不可除熱，當作虛寒治之，喻嘉言曰：虛勞病至于亡血失精，精血枯槁，難為力矣，
　急宜建其中臟，使飲食增而陰血旺，故但用稼穡作甘之味，生其精血，而酸辛酸苦，
　在所不用，舍是無良法也，稼穡作甘，飴糖是也。 ｝
組成：桂枝、生薑〔三兩〕、
　芍藥〔六兩〕、甘草〔一兩炙〕、大棗〔十二枚〕、入飴糖一升，微火解服。
　｛嘔家不可用建中，以甜故也，此即桂枝加芍藥湯，但桂有厚薄耳，
　昂按：此湯以飴糖為君，故不名桂枝芍藥而名建中，今人用建中者，絕不用飴糖，
　失仲景遺意矣，吳鶴皋曰：桂枝當是桂，桂枝味薄，故用以解表，桂味厚，
　故用以建裏。 ｝
方義：此足太陰陽明藥也，準繩曰：脾居四臟之中，生育榮衛，通行津液，
　一有不調，則失所育所行矣，必以此湯溫健中臟，故名建中，脾欲緩，急食甘以緩之，
　故以飴糖為君，甘草為臣，桂枝辛熱，辛散也，潤也，榮衛不足，潤而散之，
　芍藥酸寒，酸收也，泄也，津液不通，收而行之，故以桂芍為佐，生薑辛溫，
　大棗甘溫，胃者衛之源，脾者榮之本，鍼經曰：榮出中焦，衛出上焦，是以衛為陽，
　益之必以辛，榮為陰，補之必以甘，辛甘相合，脾胃健而榮衛通，故以薑棗為使。
　｛李東垣曰：傷寒論云，陽脈濇，陰脈弦，法當腹中急痛，以芍藥之酸，
　土中瀉木為君，飴糖炙草甘溫補脾養胃為臣，水木水勢，亦來侮土，肉桂大辛熱，
　佐芍藥以退寒水，薑棗辛甘而溫，發散陽氣，行于經脈皮毛為使，
　或謂桂枝湯解表而芍藥少，建中湯溫裏而芍藥多，何也，皮膚為近，則制少其服，
　心腹為遠，則制大其服，所以不同也，昂按：此即表欲其散，裏欲其收之義，
　小建中治腹痛者，以木來剋土，取芍藥為君，土中瀉木也，理中湯治腹痛者，
　以水來侮土，取乾薑為君，土中瀉水也，平胃散治腹痛自利者，取蒼朮為君，
　瀉土除濕也，雲岐子曰：建中為補，能補中焦之虛，而不能補上焦下焦之虛，
　調胃為瀉，能瀉中焦之實，而不能瀉上焦下焦之實。 ｝
加減方：
　本方加黃耆兩半，
　名黃耆建中湯，〔金匱〕治虛勞諸不足，｛準繩曰：血不足而用黃耆，黃耆味甘，
　加以甘草，大能生血，此仲景之妙法，蓋稼穡作甘，甘能補胃，胃為氣血之海，
　氣血所從生也，經曰：無陽則陰無以生，以甘益胃而生血，旨哉，
　今人但知參耆為氣藥，故特表而出之，昂按：補血湯黃耆五倍于當歸而云補血，即此義。
　｝亦治傷寒汗後身痛，表虛惡寒，脈遲弱者。 ｛身痛乃六經俱有之證，有表有裏，
　有寒有熱，有風有濕，陽證身痛，但拘急身不能轉側，陰寒身痛，體勢沉重，
　宛如被杖，以此別之，此證因過汗耗損陰氣，血少不能營養筋骨，故痛，陽虛故脈遲，
　汗後故脈弱，用黃耆甘草之甘以補中氣芍藥之酸以收陰氣，桂枝辛熱，
　外以益衛而實表，內以和榮而補陰，使中氣建立，則能生育榮衛，通行津液，
　表不虛而身痛自汗皆止，虛勞不足可愈矣。 ｝
</pre>
<pre data-sec="p">
編號：祛寒011
方名：白朮附子湯
提要：風虛頭眩
出處：近效方
主治：治風虛頭重眩，苦極，食不知味，用此暖肌補中，益精氣
組成：白朮〔二兩〕、
　甘草〔一兩〕、附子〔一枚炮〕、每服五錢，薑五片，棗一枚，煎。
方義：此足太陰少陰藥也，喻嘉言曰：腎氣空虛，外風入之，風挾腎中陰濁之氣，厥逆上攻，
　頭間重眩，極苦難耐，兼以脾虛不知食味，此脾腎兩虛，風已入臟，方中全不用風藥，
　但用附子暖其水臟，白朮暖其土臟，水土一暖，則濁陰之氣盡趨于下，而二證自止，
　製方之義精矣，本方加桂枝，不用薑棗，名甘草附子湯，〔仲景〕治風溼相搏，
　一身煩痛，汗出惡風，小便不利，或身微腫，｛風則上先受之，濕則下先受之，
　殆至兩相搏結，注經絡，流關節，入肌骨，無處不到，則無處不痛也，
　風勝則衛氣不固，故汗出而惡風，濕勝則水道不行，故小便不利而微腫，
　用白朮以益土燥濕，桂枝以散風固表，附子以驅陰助陽，甘草以和中益氣也。｝
加減方：
　木方加官桂川芎，名芎朮除溼湯，治寒溼頭痛眩運。
</pre>
<pre data-sec="p">
編號：祛寒012
方名：益元湯
提要：陰躁
出處：活人
主治：治面赤身熱，不煩而躁，飲水不入口，名戴陽證。 ｛成氏曰：煩躁者，先煩漸至躁也，
　躁煩者，先躁而迤進復煩也，從煩至躁為熱，先躁後煩謂怫，怫然更作躁悶，
　此為陰盛格陽也，雖大躁欲于泥水中臥，但飲水不得入口是也，此氣欲脫而爭，
　譬如燈將滅而復明矣，按內熱曰煩，謂心中鬱煩，為有根之火，故但煩不躁，
　及先煩後躁者皆可治，外熱曰躁，謂身體手足動擾，欲裸衣入井，為無根之火，
　故但躁不煩，又先躁後煩者，皆不治。 ｝
組成：附子〔炮〕、乾薑、艾葉、黃連、知母、
　人參、麥冬、五味子、甘草、加薑棗蔥白煎入童便一匙，冷服。
方義：此足少陰藥也，
　附子乾薑艾葉回陽之藥，協以人參甘草補其陽虛，退其陰火，所謂甘溫能除大熱也，
　黃連以折泛上之火，知母以滋在下之陰，｛王海藏曰：煩出于肺，躁出于腎，煩陽也，
　躁陰也。 ｝以靜其躁，蓋陽無陰則孤陽無所附麗，故扶陽亦兼和陰也。 麥冬五味，
　補肺清心，合人參以生其脈。 加童便而冷服者，熱因寒用也。 ｛戴氏曰：
　煩躁陰陽經皆有之，陽明經胃有燥屎故煩，當下之。 太陽經已得汗而煩者，五苓散。
　少陽亦有煩，宜小柴胡湯。 按先賢治煩躁俱作，有屬熱者，有屬寒者。
　治獨煩不躁多屬熱，惟悸而躁者為虛寒; 治獨躁不煩者多屬寒，惟火邪者屬熱。
　陰煩者少陰為多，由陽氣傳入陰經，陰得陽而煩。 自利而煩，渴不眠者，辰砂五苓散。
　若非是陽氣傳陰，陰氣犯陰經，吐利，手足厥冷而煩，經云陽虛陰乘之故寒，
　又云陰盛發躁，欲坐井中，吳茱萸湯，甚者四逆湯加蔥白。 外有虛煩一證，
　乃病愈後陰陽未復，時發煩熱，竹葉石膏湯，痰多睡不寧者，溫脾湯，嘔者橘皮湯。 ｝
加減方：
</pre>
<pre data-sec="p">
編號：祛寒013
方名：回陽救急湯
提要：三陰寒厥
出處：節庵自註云即四逆湯
主治：治三陰中寒，初病身不熱，頭不痛，惡寒戰慄，四肢厥冷，引衣自蓋，踡臥沉重，
　腹痛吐瀉，口中不渴，或指甲唇青，口吐涎沫，或無脈，或脈沉遲無力。
　｛初病無身熱頭痛，是無表證，邪不在陽也，惡寒厥逆，是寒中于裡，
　陽氣不宣于四肢也，引衣自蓋，踡臥沉重，是寒中少陰也，腹痛吐瀉不渴，
　是寒中太陰也，指甲唇青，口吐涎沫，是寒中厥陰也，至于沉遲無脈，陰寒為已甚矣，
　戰慄有屬陰者陽微陰勝，邪氣內爭，而正不勝，故心寒足踡，鼓頷厥冷，
　而一身戰搖也，有屬陽者，真陽來復，正氣鼓動，外爭而勝，故身為振搖，
　遂大汗以解也。 ｝
組成：附子〔炮〕、乾薑、肉桂、人參〔五分〕、白朮、
　茯苓〔一錢〕、半夏、陳皮〔七分〕、甘草〔二分〕、五味子〔九粒〕、加薑煎，
　入麝三釐，調服，
無脈加豬膽汁，｛苦入心而通脈｝泄瀉加升麻黃耆，嘔吐加薑汁，
　吐涎沫加鹽炒吳茱萸。
方義：此足三陰藥也，寒中三陰，陰盛則陽微，
　故以附子薑桂辛熱之藥祛其陰寒，而以六君溫補之藥助其陽氣，五味合人參可以生脈，
　加麝香者，通其竅也。
加減方：
</pre>
<pre data-sec="p">
編號：祛寒014
方名：四神丸
提要：腎瀉脾瀉
出處：
主治：治腎瀉脾瀉。 ｛腎瀉者，五更時瀉也，經曰：腎者胃之關也，前陰利水，後陰利穀，
　腎屬水，水旺于子，腎之陽虛，不能鍵閉，故將交陽分則瀉也，脾瀉者，
　脾之清陽下陷，不能運化闌門，故元氣不足，不能分別水穀，不痛而瀉也，
　兩證皆由腎命火衰，不能上生脾土故也，楊仁齋曰：腎命之氣交通，水穀自然剋化矣，
　闌門在大小腸之交，主分別水穀。 ｝
組成：破故紙〔四兩酒浸一宿炒〕、五味子〔三兩炒〕、
　肉荳蔻〔二兩麵裹煨〕、吳茱萸〔一兩鹽湯炮〕、用大棗百枚，生薑八兩，
　切片同煮棗爛，去薑取棗肉搗丸，每服二錢，臨臥鹽湯下。 ｛若平旦服之，
　至夜藥力已盡，不能敵一夜之陰寒故也。 ｝
方義：此足少陰藥也，破故紙辛苦大溫，
　能補相火以通君火，火旺久能生土，故以為君，肉蔻辛溫能行氣消食，暖胃固腸，
　五味鹹能補腎，酸能濇精，吳茱辛熱除溼燥脾，能入少陰厥陰氣分而補火，生薑暖胃，
　大棗補土，所以防水，蓋久瀉皆由腎命火衰，不能專責脾胃，故大補下焦元陽，
　使火旺土強，則能制水而不復妄行矣。 本方單用破故紙肉荳蔻，名二神丸，治同。
　｛火乃土之母，破故紙補腎，為癸水，肉荳蔻厚腸胃，為戊土，
　戊癸化火同為補土母之藥，許學士曰：有全不進食者，服補脾藥皆不效，予授二神丸，
　頓能進食，此病不可全作脾治，蓋腎氣怯弱，真元衰削，是以不能化食，
　如鼎釜之下無火物終不熟也。 ｝
加減方：
　本方單用五味子，吳茱萸，名五味子散，治同，
　本方除五味子吳茱萸，加茴香〔一兩〕、木香〔五錢〕、薑煮棗丸，亦名四神丸。
　｛澹寮｝治同。 ｛茴香亦暖腎之藥，木香行氣而實大腸，用以疏肝利脾，
　不使木盛剋土也，薛氏醫案云，脾胃虛寒下陷者，補中益氣湯，加木香肉蔻補骨脂，
　脾氣虛寒不禁者，六君子湯，加炮薑肉桂，命門火衰，脾土虛寒者，宜八味丸，
　脾腎氣血俱虛者，十全大補湯，送四神丸，大便滑利，小便秘濇，或肢體盡腫，
　喘嗽吐痰，為脾腎虧損，宜金匱加減腎氣丸。 ｝
</pre>
<pre data-sec="p">
編號：祛寒015
方名：感應丸
提要：寒積瀉痢
出處：
主治：治新舊冷積瀉痢等證。
組成：木香、肉荳蔻、丁香〔兩半〕、乾薑〔炮〕、百草霜〔一兩〕、
　杏仁〔一百四十粒去皮尖〕、巴豆〔七十粒去心皮膜研去油〕、巴豆杏仁另研，
　同前藥末和勻，用好黃蠟六兩，溶化重絹濾去渣，好酒一升，于砂鍋內煮數沸，
　候酒冷蠟浮，用清油一兩，銚內熬熟，取蠟四兩，同化成汁，
　就銚內和前藥末乘熱拌勻，丸如豆大，每服三十丸，空心薑湯下。
方義：此手足陽明藥也，
　肉蔻逐冷消食，下氣和中，丁香暖胃助陽，宣壅除癖，木香升降諸氣，和脾疏肝，
　杏仁降氣散寒，潤燥消積，炮薑能逐錮冷而散痞通關，巴豆善破沉寒而奪門宣滯，
　寒積深錮，非此莫攻，百草霜和中溫散，亦能消積治痢為佐也。 ｛醫貫曰：
　此方神妙不可言，雖有巴豆，不令人瀉，其積自然消化，李時珍曰：一婦年六十餘，
　溏瀉五載，犯生冷油膩肉食，即作痛，服升澀藥，瀉反甚，脈沉而滑，此乃脾胃久傷，
　積冷凝滯，法當以熱下之，用蠟匱巴豆丸五十粒，服二日遂愈，自是每用治瀉痢，
　愈者近百人。
加減方：
</pre>
<pre data-sec="p">
編號：祛寒016
方名：導氣湯
提要：寒疝
出處：
主治：治寒疝疼痛。 ｛陰氣積于內，復為寒邪所襲，榮衛不調，則成疝病，囊冷結硬如石，
　或引睪丸而痛，名寒疝，疝有七種，寒疝水疝筋疝血疝氣疝狐疝㿗疝也，證雖見于腎，
　病實本乎肝，以厥陰肝脈絡于陰器故也，此方乃治疝之通劑，以疝病多因寒濕所致也，
　女子陰菌亦同此類，張子和曰：凡遺尿癃秘，陰痿胞痹，精滑白淫，皆男子之疝也，
　血涸不月，足躄咽乾癃秘，小腹有塊，前陰突出，後陰痔核，皆女子之疝也，
　但女子不名疝而名瘕。 ｝
組成：川楝子〔四錢〕、木香〔三錢〕、茴香〔二錢〕、
　吳茱萸〔一錢湯泡〕、長流水煎。
方義：此足厥陰少陰藥也，川楝苦寒，能入肝舒筋，
　使無孿急之苦，又能導小腸膀胱之熱，從小水下行，為治疝之主藥，木香升降諸氣，
　通利三焦，疏肝而和脾，茴香能入腎與膀胱，暖丹田而祛冷氣，吳茱萸入肝腎氣分，
　燥溼而除寒，三者皆辛溫之品，用以宣通其氣，使小便小利，則寒去而溼除也。
加減方：
</pre>
<pre data-sec="p">
編號：祛寒017
方名：天臺烏藥散
提要：小腸疝氣
出處：
主治：治小腸疝氣，牽引臍腹疼痛。 ｛厥陰肝脈絡于引陰，上入少腹，疝病乃肝邪也，
　肝主筋，故牽引疼痛，小腸經絡並于厥陰，寒邪客于小腸，小腸痛引睪丸，上而不下，
　痛入臍腹，甚則上衝心胸，故俗亦名小腸氣，古人治法，往往相類。 ｝
組成：烏藥、木香、
　茴香〔鹽炒〕、良薑〔炒〕、青皮〔五錢〕、檳榔〔二箇〕、川楝子〔十箇〕、
　巴豆〔七十一粒〕、先以巴豆微打破，同川楝麩炒黑，去麩及巴豆，同餘藥為末，
　酒下一錢。
方義：此足厥陰手太陰藥也，烏藥散膀胱冷氣，能消腫止痛，川楝導小腸邪熱，
　因小便下行，木香青皮行氣而平肝，良薑茴香散寒而暖腎，檳榔性如鐵石，
　能下水潰堅，巴豆斬關奪門，破血瘕寒積，皆行氣祛溼散寒之品也。
加減方：
</pre>
<pre data-sec="p">
編號：祛寒018
方名：疝氣方
提要：
出處：丹溪
主治：治疝氣疼痛。
組成：吳茱萸、枳殼、梔子、唐毬子〔與山查俱炒用〕、
　荔枝核〔煅〕等分為末，空心長流水下二錢。
方義：此足厥陰藥也，吳茱入厥陰氣分，
　溫肝逐寒，山梔瀉三焦火熱，由膀胱出，枳殼行氣而破癥，山查散瘀而磨積，
　荔枝雙結，形類睪丸，能入肝腎辟寒散滯，故假之以為引也。 ｛丹溪曰：
　疝病自素問而下，皆以為寒，世有寒而無疝者，必有說以通之可也，
　因思此病始于濕熱在經，鬱遏既久，又感外寒，濕熱被鬱而作痛，只作寒論，
　恐有未盡，古方以烏頭梔子等分作湯，其效亦速，後因此方隨證加減，無有不應，
　須分濕熱多少而治之，又有夾虛而發者，當以參朮為君，而佐以疏導，
　其脈沉緊而滯大者是也，按疏導藥即桃仁山查枳實黑梔川楝吳茱延胡丁香木香之類，
　山梔附子酒煎加鹽服，名梔附湯，丹溪曰：烏頭治外束之寒，梔子治內鬱之熱。 ｝
加減方：
</pre>
<pre data-sec="p">
編號：祛寒019
方名：橘核丸
提要：㿗疝
出處：濟生
主治：治四種㿗疝。 ｛莖囊睪丸腫硬，不痛不癢，為臍疝，亦有引臍腹絞痛者，
　四種腸㿗卵㿗水㿗氣㿗也，皆寒濕為病。 ｝
組成：橘核、川楝子、海藻、海帶、昆布、
　桃仁〔二兩〕、延胡索、厚朴、枳實、木通、桂心、木香〔五錢〕、酒糊丸，
　鹽湯或酒下。
方義：此足厥陰藥也，疝病由于寒溼，或在氣，或在血，證雖見乎腎，
　病實本乎肝，｛厥陰肝脈絡陰器｝，橘核木香，能入厥陰氣分而行氣，桃仁延胡，
　能入厥陰血分而活血，川楝木通，能導小腸膀胱之熱，由小便下行，所以去溼，
　官桂能平肝暖腎，補腎命之火，所以祛寒，厚朴枳實，並能行結水而破宿血，
　昆布藻帶，鹹潤下而軟堅，寒行水以泄熱，｛濕久為熱，寒久亦為熱。
　｝同為散腫消堅之劑也。 ｛丹溪曰：㿗疝不痛，非痛斷房事與厚味不可，
　若蒼朮神麴山查白芷川芎枳實半夏皆要藥，又宜隨時月寒熱加減，有熱加梔子，
　堅硬加朴硝，秋冬加吳茱萸。 ｝
加減方：
</pre>
<pre data-sec="p">
清暑之劑
　暑為陽邪，心屬離火，故暑先入心，從其類也，已月六陽，盡出於地上，此氣之浮也，
　經曰：夏氣在經絡，長夏氣在肌肉，表實者裡必虛，又熱則氣泄，故經曰：脈虛身熱，
　得之傷暑，外證頭痛口乾，面垢自汗，嘔逆泄瀉，少氣倦怠，其大較也，有餘證者，
　皆後傳變也，傷暑有兼傷風者，有兼傷寒者，有兼傷濕者，有兼傷食者，有冒暑飲酒，
　引暑入內者，有納涼巨室，暑不得泄，反中入內者，有手足搐搦，名暑風者，
　有手足逆冷，名暑厥者，有昏不知人，為中暑者，潔古曰：中熱為陽證，為有餘，
　中暑為陰證，為不足，蓋肺主氣，夏月火盛灼金，則肺受傷而氣虛，故多不足，
　凡中暑者，不可作中風治。
</pre>
<pre data-sec="p">
編號：清暑001
方名：四味香薷飲
提要：散暑和脾
出處：
主治：治一切感冒暑氣，皮膚蒸熱，頭痛頭重，自汗肢倦，或煩渴，或吐瀉。
　｛暑為陽邪故蒸熱，暑必兼濕故自汗，暑濕於心則煩，於肺則渴，於脾則吐利，
　上蒸於頭則重而痛，暑能傷氣，故倦怠。 ｝
組成：香薷〔一兩〕、厚朴〔薑汁炒〕、
　扁豆〔炒五錢〕、黃連〔薑炒三錢〕、冷服｛香薷辛熱，必冷服者，
　經所謂治溫以清涼而行之也，熱服作瀉。 ｝
方義：此手少陰手足太陰足陽明藥也，
　香薷辛溫香散，能入脾肺氣分，發越陽氣，以散皮膚之蒸熱，厚朴苦溫，除溼散滿，
　以解心腹之凝結，扁豆甘淡，能消脾胃之暑溼，降濁而升清，黃連苦寒，
　能入心脾清熱而除煩也。 ｛李時珍曰：有處高堂大廈而中暑者，因納涼太過，
　飲冷太多，陽氣為陰邪所遏，反中入內，故見頭痛惡寒之證，用香薷以發越陽氣，
　散水和脾則愈，王履曰：此非中暑，蓋亦傷寒之類耳，玉機微義曰：東垣論暑證，
　同冬月傷寒傳變，為證不一，彼為寒邪傷形，此則暑熱傷氣，若元氣虛甚，
　有一時不救者，與傷寒陽毒頃刻害人實同，啟是病例，大開後人聾聵，活人書云，
　脈虛身熱，謂之中暑，乃不足之證，頭痛惡寒，形面拘垢，宜用溫散之劑，脈盛身熱，
　謂之中熱，乃有餘之證，頭痛壯熱，大渴引飲，宜用清涼之劑，薛氏曰：
　中暍乃陰寒之證，當補陽氣為主，少佐以解暑，先哲用乾薑附子，
　此推內經舍時從證之法也，喝音謁，即暑也，香薷飲乃散陽氣導真陰之劑，
　若元氣虛犯房勞而用之者，適所以招暑也，李士材曰：香薷乃夏月發汗之藥，
　其性溫熱，只宜于中暑之人，若中熱之人誤服之，反成大害，李時珍曰：
　香薷乃夏月解表之藥，猶冬月之用麻黃，氣虛者尤不可多服，今人謂能解暑，
　概用代茶，誤矣，張兼善曰：風寒濕皆地之氣，係濁邪，所以俱中足經，暑乃天之氣，
　係清邪，所以中手少陰心經，其證多與傷寒相似，但傷寒初病未至煩渴，暑初病即渴，
　傷寒脈必浮盛，暑脈虛弱為不同耳，昂按：張氏之辨證是也，如風亦陽邪，屬天氣，
　嘗中於頭，未可言濁，又傷寒中足六經，雖係內經原文，然麻黃桂枝皆肺藥，
　瀉心數湯皆心藥，未可執言傷足不傷手也，暑有冒有傷有伏有中四者輕重之分。 ｝
加減方：
　本方除扁豆，名黃連香薷飲，治中暑熱盛，口渴心煩，或下鮮血，本方除黃連，
　名三物香薷飲，治傷暑嘔逆泄瀉，再加茯苓甘草，名五物香薷飲，驅暑和中，
　再加木瓜，名六味香薷飲，治中暑溼盛。 ｛熱盛則加黃連以瀉心火，
　溼盛則加茯苓木瓜以去脾溼。 ｝再加人參、黃耆、白朮、陳皮、名十味香薷飲，
　治暑溼內傷，頭重吐利，身倦神昏。 ｛加參耆者，所以補肺益氣，加苓朮陳草者，
　所以助脾調中，木瓜酸溫利濕收脫，能于土中瀉木，平肝而和脾，
　此外感而兼內傷之證，故用香薷清濕解表，而以諸藥專調中宮也。
　｝三物香薷飲加羌活防風，治中暑兼中風，僵仆搐搦，或再加黃耆芍藥。 ｛暑月得病，
　手足搐搦，如驚風狀，名暑風。 ｝三物香薷飲加乾葛，名香薷葛根湯，
　治暑月傷風欬嗽。 ｛昂按：此方當治傷暑泄瀉。 ｝本方加茯神，治癉瘧。
　｛獨熱不寒曰癉瘧，當責之暑邪，暑先入心，故加茯神以寧心。
　｝本方用香薷、扁豆、厚朴、木瓜、甘草，加香附、陳皮、蒼朮、紫蘇、名二香散。
　｛蓋合香薷飲香蘇飲為一方也。 ｝治外感內傷，身熱腹脹。
</pre>
<pre data-sec="p">
編號：清暑002
方名：清暑益氣湯
提要：清暑益氣
出處：東垣
主治：治長夏溼熱炎蒸，四肢困倦，精神減少，胸滿氣促，身熱心煩，口渴惡食，自汗身重，
　肢體疼痛，小便赤濇，大便溏黃而脈虛者。 ｛暑濕蒸人，脾土受傷，故肢倦便溏，
　暑熱傷肺，故氣促心煩，口渴便赤，濁氣在上，則生瞋脹，故胸滿惡食，暑先入心，
　汗為心液，故自汗濕盛，故身痛身重，寒傷形，表邪外盛，故脈大而有餘，暑傷氣，
　元氣耗傷，故脈虛而不足。 ｝
組成：黃耆、人參、白朮〔炒〕、蒼朮、神麴〔炒〕、
　青皮〔麩炒〕、陳皮〔留白〕、甘草〔炙〕、麥冬、五味、當歸〔酒炒〕、
　黃蘗〔酒炒〕、澤瀉、升麻、葛根、薑棗煎。
方義：此手足太陰足陽明藥也，熱傷氣，
　參耆益氣而固表，溼傷脾，二朮燥溼而強脾，火盛則金病而水衰，
　故用麥冬五味以保肺而生津。 ｛肺為水之上源，火旺剋金，則金不能生水，
　麥味合人參生脈生津。 ｝用黃蘗以瀉熱而溼水，青皮平肝而破滯，當歸養血而和陰，
　神麴化食而消積，升葛解肌熱而升清。 ｛清氣上升，能生津液，又風能勝濕。
　｝澤瀉瀉溼熱而降濁，陳皮理氣，甘草和中，合之以益氣強脾，除溼清熱也。
　｛李東垣曰：脾虛肺氣先絕，故用黃耆閉腠理，止汗益氣，脾胃既虛，
　陰火傷其生發之氣，營衛大虧，血虛以人參補之，陽旺自能生陰血也，更加當歸和血，
　又加黃蘗以救腎水，蓋甘寒為火，火滅則心氣得平而安也，心火乘脾，
　故用炙草瀉火而補脾，少用恐滋滿也，中滿者去之，若腹中急痛急縮者，卻宜多用，
　欬者去人參，為清濁相干，故以陳皮理之，長夏濕勝，故加二朮澤瀉，
　上下分消其濕熱也，濕勝則食不化，炒麴辛甘，青皮辛溫，消食快氣，五味麥冬人參，
　酸甘微寒，瀉火熱而益肺氣，救庚金也，庚金大腸也，主津，醫貫曰：有傷暑吐衄者，
　暑傷心，心虛不能生血，不宜過用寒涼以瀉心，宜清暑益氣，加丹皮生地犀角之類，
　蓋暑傷心亦傷氣，其脈必虛，以參耆補氣，使能攝血，斯無弊也。 ｝
加減方：
　本方除青皮澤瀉乾葛，名黃耆人參湯。 ｛東垣｝治暑傷元氣，長夏倦怠，胸滿自汗，
　時作頭痛。 ｛時痛時止，為內傷證。 ｝本方除白朮青皮麥冬五味，
　加茯苓、豬苓、柴胡、防風、羌活、連翹、知母，名補肝湯。 ｛東垣｝治陰汗如水，
　陰冷如冰，腳痿無力。
</pre>
<pre data-sec="p">
編號：清暑003
方名：生脈散
提要：保肺生脈
出處：千金
主治：治熱傷元氣，氣短倦怠，口渴多汗，肺虛而欬。 ｛肺主氣，火熱傷肺，故氣短，
　金為火制，不能生水，故口渴，氣少，故倦怠，肺主皮毛，虛故汗出，虛火乘肺故欬，
　李東垣曰：津者庚，大腸所生，三伏之時，為庚金受困，若亡津液，汗太泄，
　濕熱亢甚，燥金受困，風木無制，故風濕相搏，骨節煩痛，一身盡痛也。 ｝
組成：人參、麥冬〔五分〕、五味子〔七粒〕
方義：此手太陰陰藥也，肺主氣，
　肺氣旺則四臟之氣皆旺，虛故脈絕短氣也，人參甘溫，大補肺氣為君，麥冬止汗，
　潤肺滋水清心瀉熱為臣，五味酸溫斂肺，生津收耗散之氣為佐，蓋心主脈，肺朝百脈，
　〔百脈皆朝于肺。 〕補肺清心，則氣充而脈復，故曰生脈也，〔人有將死脈絕者，
　服此能復生之，其功甚大。 〕夏月炎暑，火旺剋金當以保肺為主，清晨服此，
　能益氣而祛暑也。 ｛李東垣曰：手陽明大腸，手太陽小腸，皆屬足陽明胃，大腸主津，
　小腸主液，大腸小腸，受胃之陽氣，乃能行津液於上焦，灌溉皮毛，充實腠理，
　若飲食不節，胃氣不充，大腸小腸，無所稟氣，故津液涸竭焉，又曰：脈者元氣也，
　人參之甘，補元氣，瀉火熱，麥冬之苦寒，補水源而清燥金，五味之酸以瀉火，
　補庚大腸與肺金，又曰夏月加黃耆甘草服之，令人氣力湧出，經疏曰：
　麥冬實足陽明胃經之正藥。 ｝
加減方：
　本方加陳皮、炙甘草、名五味子湯，蒸餅為丸，
　名補氣丸，治肺虛少氣，欬嗽自汗，本方加黃耆為君，甘草桔梗為佐，名補氣湯，
　治氣虛自汗怔忡，再加茯神、遠志、木通、名茯神湯，治脈虛欬則心痛，
　喉中介介或腫。
</pre>
<pre data-sec="p">
編號：清暑004
方名：六一散
提要：利水瀉火
出處：河間，一名天水散
主治：治傷寒中暑，表裏俱熱，煩躁口渴，小便不通，瀉痢熱瘧，霍亂吐瀉，下乳滑胎，
　解酒食毒，偏主石淋。 ｛暑熱皆陽邪，在表則發熱，在裏則瀉痢，霍亂發瘧，
　在上則煩渴，在下則便秘，或熱瀉，火氣煎灼，精結成石，則為石淋。 ｝
組成：滑石〔六兩〕、甘草〔一兩〕為末，冷水或燈心湯調下。〔丹溪曰：
　泄瀉及嘔吐生薑湯下。 〕
中寒者，加硫黃少許。
方義：此足太陽手太陰藥也，
　滑石氣輕能解肌，質重能清降，寒能瀉熱，滑能通竅，淡能行水，
　使肺氣降而下通膀胱，〔火退則肺氣下降，故能生水而利小便。 〕故能祛暑住瀉，
　止煩渴而行小便也，〔小便利則大便實，而瀉自止。 〕加甘草者和其中氣，
　又以緩滑石之寒滑也，加辰砂者，以鎮心神，而瀉丙丁之邪熱，〔小腸為丙火，
　心為丁火。 〕其數六一者，取天一生水地六成之之義也。 ｛故又名天水散，劉河間曰：
　統冶上下表裏諸病，蓋取其能通除上下三焦濕熱也，然惟體盛濕多之人，
　宜服之以解暑利水，使濕熱從小便出，若無熱之人而多服此，
　則反耗其津液而轉渴甚矣，又當服生脈散。 ｝
加減方：
　本方加辰砂少許，〔清心〕名益元散，
　加薄荷少許，〔清肺〕名雞蘇散，加青黛少許，〔清肝〕名碧玉散，治同，
　本方加紅麴五錢，名清六丸，治赤痢，〔赤屬熱，傷血分，紅麴能調六腑之血。
　〕加乾薑五錢，名溫六丸，治白痢，〔白屬熱傷氣分，乾薑能散濕熱之氣。
　〕本方加生柏葉、生車前、生藕節、名三生益元散，治血淋，
　本方加牛黃治虛煩不得眠，本方除甘草加吳茱萸一兩，名茱萸六一散，治溼熱吞酸，
　本方除滑石，加黃耆六兩，大棗煎，熱服，名黃耆六一散，治諸虛不足，盜汗消渴。
　｛凡渴證防發癰疽，宜黃耆六一散，吞忍冬丸。 ｝
</pre>
<pre data-sec="p">
編號：清暑005
方名：縮脾飲
提要：理脾清暑
出處：
主治：清暑氣，除煩渴，止吐瀉霍亂，及暑月酒食所傷。
組成：砂仁、草果〔煨去皮〕、烏梅、
　甘草〔炙四兩〕、扁豆〔炒研〕、乾葛〔二兩〕
方義：此足太陰陽明藥也，暑必兼溼，
　而溼屬脾土，暑溼合邪，脾胃病矣，故治暑必先去溼，砂仁草果，辛香溫散，
　利氣快脾，消酒食而散溼，扁豆專解中宮之暑而滲溼。 〔濕盛則津不生而渴。
　〕葛根能升胃中清陽而生津，〔風藥多燥，惟葛根能生津。 〕烏梅清熱解渴，
　甘草補土和中。
加減方：
</pre>
<pre data-sec="p">
編號：清暑006
方名：消暑丸
提要：利濕清暑
出處：海藏
主治：治伏暑煩渴，發熱頭痛，脾胃不利。 
組成：半夏〔一斤醋五斤煮乾〕、茯苓、
　甘草〔半斤生用〕、薑汁糊丸，勿見生水，熱湯下，有痰生薑湯下。
方義：此足太陰太陽藥也，長夏炎蒸，溼土司令，故暑必兼溼，證見便秘煩渴，或吐或利者，
　以溼勝則氣不得施化也，此方不治其暑而治其溼，用半夏茯苓行水之藥，
　少佐甘草以和其中，半夏用醋煮者，醋能開胃散水，斂熱解毒也，
　使暑氣溼氣俱從小便下降，則脾胃和而煩渴自止矣，局方取此名消暑丸，意甚深遠，
　傷暑而發熱頭痛者，服此尤良
加減方：本方一兩，加黃連二錢，名黃連消暑丸，
　治伏暑煩渴而多熱痰。
</pre>
<pre data-sec="p">
編號：清暑007
方名：大順散
提要：溫中散暑
出處：
主治：治冒暑伏熱，引飲過多，脾胃受溼，水穀不分，清濁相干，陰陽氣逆，霍亂吐瀉，
　臟腑不調。
組成：乾薑、桂、杏仁〔去皮尖〕、甘草、等分，先將甘草用白砂炒，
　次入薑杏炒過，去砂，合桂為末，每服二錢。
方義：此足太陽藥也，〔從仲景太陽例藥變用。
　〕夏月過於飲冷飡寒，陽氣不得伸越，故氣逆而霍亂吐瀉也，脾胃者，喜燥而惡溼，
　喜溫而惡寒，乾薑肉桂，散寒燥溼，杏仁甘草，利氣調脾，皆辛甘發散之藥，
　升伏陽於陰中，亦從治之法也，如傷暑無寒證者，不可執泥。 ｛中傷暑毒，陽外陰內，
　故治之多用暖劑，如大順散，香薷飲之類，大蒜辛熱通竅，故亦治之，然有陰陽二證，
　寒熱不同，治當審慎，吳鶴臬曰：此方非治暑，乃治暑月飲冷受傷之脾胃耳。 ｝
加減方：
</pre>
<pre data-sec="p">
編號：清暑008
方名：五苓散
提要：暑濕相搏
出處：方見利濕門
主治：治暑毒入心，發熱大渴，小便不利，及暑溼相搏，自汗身重，渴者去桂加黃連。
　｛朱丹溪，滑伯仁，每疑暑病不當發汗，蓋暑傷心，熱傷氣，汗為心液，
　汗多必致亡陽，惟用香薷飲，五苓散，利水之藥，使暑氣從小腸膀胱下降，則病易愈，
　而元氣無損矣。 ｝
組成：
方義：
加減方：
</pre>
<pre data-sec="p">
編號：清暑009
方名：人參白虎湯
提要：太陽中暑
出處：方見瀉火門
主治：治太陽中暍，身熱汗出，足冷惡寒，脈微而渴。
組成：
方義：
加減方：
</pre>
<pre data-sec="p">
編號：清暑010
方名：竹葉石膏湯
提要：傷暑發渴
出處：方見瀉火門
主治：治傷暑發渴脈虛
組成：
主治：
方義：
加減方：
</pre>
<pre data-sec="p">
利濕之劑
　｛濕為陰邪，經曰：地之濕氣，感則害皮肉筋脈，又曰：諸濕腫滿，皆屬於脾，
　濕者土之氣，土者火之子，故濕每能生熱，熱亦能生濕，如夏熱則萬物潤溽也，
　濕有自外感得者，坐臥卑濕，身受水雨也，有身內傷得者，生冷酒麵，縱恣無度，
　又脾虛腎虛，不能防制也，有傷風溼者，有傷熱溼者，有傷寒濕者，有傷暑濕者，
　有中濕而喎斜不遂，舌強語澀，昏不知人，狀類中風者，濕在表在上，宜發汗，
　在裏在下，宜滲泄，裏虛者，宜實脾，挾風而外感者，宜解肌，挾寒而在半表半裏者，
　宜溫散，凡中濕者，不可作中風治。 ｝
</pre>
<pre data-sec="p">
編號：利濕001
方名：五苓散
提要：利濕瀉熱
出處：仲景
主治：治太陽病發汗後，大汗出，胃中乾，煩躁不得眠，欲飲水者，少少與之，
　令胃氣和則愈，若脈浮，小便不利，微熱消渴者，此湯主之，〔脈浮為表證仍在，
　便秘熱渴為腑證已急，用此兩解表裏。 〕及中風發熱，六七日不解而煩，有表裏證，
　渴欲飲水，水入即吐，名曰水逆，〔表以外證未罷言，裏以煩渴屬腑言，
　邪熱挾積飲上逆，故水外格而不入。 〕及傷寒痞滿，服瀉心湯不解，渴而煩躁，
　小便不利，｛功擅蕩熱滋燥，導飲生津，故亦為消痞良方，程郊倩曰：
　邪在上焦而治在下焦者，使濁陰出下竅，而清陽之在上焦者，自能宣化矣，
　心邪不從心瀉而從小腸瀉，又一法也，昂按：此乃正治，非又一法也，
　乃臟實而瀉其腑也。 ｝通治諸溼腹滿，水飲水腫，嘔逆泄瀉，水寒射肺，或喘或欬，
　中暑煩渴，身熱頭痛，膀胱積熱，便秘而渴，霍亂吐瀉，痰飲溼瘧，身痛身重。
　｛此皆傷濕之見證也，濕勝則脾不運，土不能制水，溢於皮膚則腫脹，
　併於大腸則泄瀉，水停心下則嘔逆，水寒射肺則喘欬，暖先入心故煩渴，五苓利小水，
　降心火，故兼治中暑煩渴，肺病則金不能生水，膀胱熱則陽不能化陰，故便秘而渴，
　陰陽不利，則霍亂吐瀉，濕勝則身痛身重，大抵下不通利，
　則陰陽不能升降而變證多矣。 ｝
組成：豬苓、茯苓、白朮〔炒十八銖〕、
　澤瀉〔一兩六銖半〕、桂〔半兩按雜病當用桂，傷寒證中表未解者仍當用桂枝，
　兼取解表。 〕為末，每服三錢，服後多飲熱水，汗出而愈，傷暑者加硃砂燈心煎。
</pre>
<pre data-sec="p">
編號：利濕001
方名：五苓散
續
方義：
　此足太陽藥也，太陽之熱，傳入膀胱之腑，故口渴而便不通，經曰：淡味滲泄為陽，
　二苓甘淡入肺而通膀胱為君，〔水無當於五味，故淡能利水，茯苓走氣分，
　豬苓走血分，然必上行入肺，而後能下降入膀胱也。 〕鹹味涌泄為陰，
　澤瀉甘鹹入腎膀胱，同利水道為臣，益土所以制水，故以白朮苦溫健脾去溼為佐，
　膀胱者津液藏焉，氣化則能出矣，故以肉桂辛熱為使，熱因熱用，引入膀胱以化其氣，
　使溼熱之邪，皆從小水而出也。 ｛若汗下之後，內亡津液而便不利者，不可用五苓，
　恐重亡津液，而益虧其陰也，勿治之便利自愈，亦有大熱如狂，小便不利而用此湯者，
　欲使太陽隨經之邪，直達膀胱，由溺而出也，大熱利小便，亦釜底抽薪之義，
　陳來章曰：治秘之道有三，一曰肺燥不能化氣，故用二苓澤瀉之甘淡，以泄肺而降氣，
　一曰脾濕不能升精，故用白朮之苦溫，以燥脾而升精，一曰膀胱無陽不能化氣，
　故用肉桂之辛熱，以溫膀胱而化陰，使水道通利，則上可以止渴，中可以去濕，
　下可以泄邪熱也，李東垣曰：五苓散太陽裏之下藥也，太陽高則汗而發之，
　下則引而竭之，渴者邪入太陽本也，當下之，使從膀胱出也，小便利者不宜用，
　然太陽病熱而渴，小便雖利，亦宜五苓下之，又曰：邪在榮衛之間，謂之半表半裏，
　五苓散分陰陽膀胱經之半表半裏也，理中湯治吐瀉上下之半表半裏也，裏，表之裏也，
　太陽本膀胱腑也，活人云，脈浮大是表證，當汗，其人發熱煩渴，小便赤卻當下，
　此是表裏俱見，五苓散主之，五苓利水，何以能止渴生津，蓋濕熱壅於中焦，
　則氣不得施化，故津竭而小便不通也，用五苓利其小水，則濕熱下消，津回而渴止矣，
　亦內經通因通用之意，李東垣曰：傷飲者，無形之氣也，宜發汗，利小便，以導其濕，
　傷食者，有形之物也，輕則消化或損穀，重則方可吐下。 ｝
</pre>
<pre data-sec="p">
編號：利濕001
方名：五苓散
續
加減方：
　李方去桂名四苓散，
　｛李東垣曰：無惡寒證，不可用桂，周揚俊曰：五苓為渴而小便不利者設，
　若不渴則茯苓甘草湯足矣，若但渴則四苓足矣。 ｝
　本方加辰砂，名辰砂五苓散，
　並治小便不利，本方加蒼朮，名蒼桂五苓散，治寒溼，本方加茵陳，名菌陳五苓散，
　治溼熱發黃，便秘煩渴，本方加羌活，名元戎五苓散，治中焦積熱，
　本方加石膏、滑石，寒水石，以清六腑之熱，名桂苓甘露飲，〔宣明別見火門。〕
　本方去桂、 澤瀉、名豬苓散，〔金匱〕治嘔吐病在膈上，思飲水者，
　本方單用肉桂茯苓等分，蜜丸，名桂苓丸，治冒暑煩渴，引飲過多，腹脹便赤，
　本方單用澤瀉〔五兩〕白朮〔二兩〕名澤瀉湯，〔金匱〕治心下支飲，常苦眩冒，
　本方單用茯苓白朮等分，名茯苓白朮湯，治脾虛不能制水，溼盛泄瀉，
　再加郁李仁入薑汁服，名白茯苓湯，治水腫，
　本方加川楝子，治水疝，
　本方加人參，名春澤湯，再加甘草，〔合四君子〕亦名春澤湯，治無病而渴，與病瘥後渴者，
　本方去桂，加蒼朮、甘草、芍藥、梔子、黃芩、羌活，名二朮四苓湯，
　通治表裏溼邪，兼清暑熱，
　本方倍桂加黃耆如朮之數，治傷暑大汗不止，
　本方加甘草、滑石、梔子、入食鹽燈草煎，名節庵導赤散，治熱畜膀胱，便秘而渴，
　如中溼發黃加茵陳，水結胸加木通，
　本方合益元散治諸溼淋瀝，再加琥珀，名茯苓琥珀湯，
　 〔謙甫〕治小便數而欠，〔小便頻而短也〕
　本方合平胃散，名胃苓湯，
　一名對金飲子，治中暑傷溼，停飲夾食，腹痛泄瀉，及口渴便秘，
　｛此上下分消其濕也，按機要論泄瀉有屬風屬濕屬寒屬火，此因為外感者也，
　三因言七情感動，臟氣不平，亦致溏瀉，此因為內傷者也，外則當調六氣，
　內則當調五臟，又有因飲艮所傷而泄者，法當消導，因風飧泄者，當解散，
　因痰積上焦，致大腸不固而泄者，當除痰，有脾胃氣虛而泄者，當補中益氣，
　使胃氣升騰而泄自止。 ｝
　本方合黃連香薷飲，名薷苓湯，治傷暑泄瀉，
　本方合小柴胡湯，名柴苓湯，治發熱泄瀉口渴，瘧疾熱多寒少，口燥心煩，以上三方，
　並加薑棗煎，深師用本方治髮白及禿落，朮〔一斤〕、桂〔半斤〕、 
　二苓澤瀉〔各四兩〕更名茯苓朮散。
</pre>
<pre data-sec="p">
編號：利濕002
方名：豬苓湯
提要：利濕瀉熱
出處：仲景
主治：治陽明病脈浮發熱，渴欲飲水，小便不通。 ｛成氏曰：脈浮發熱，上焦熱也，
　渴欲飲水，中焦熱也，小便不利，熱結下焦，津液不通也，準繩曰：此浮字誤也，
　是脈字下脫一不字也，活人云，脈浮者，五苓散，脈沉者，豬苓湯，按太陽篇，
　五苓散乃豬苓，茯苓，澤瀉，加桂，朮，陽明篇，豬苓湯亦前二味加滑石，阿膠，桂，
　朮，辛甘為陽主外，阿膠，滑石，甘寒為陰主內，但陽明為表之裏，不當言脈沉，
　又詳少陰篇下利六七日，欬而嘔渴，心煩不得眠者，豬苓湯主之，雖不言脈沉，
　然少陰之脈必沉也，以此推之，成氏隨文誤釋明矣，昂按：豬苓湯味淡氣輕，
　雖三焦通用之藥，其實太陽藥也，成氏註釋深為當理，仲景列之陽明篇，
　亦用治少陰渴利，取其降火行水，則利自止，煩渴自退，乃瀉少陰之腑，
　以安少陰之經，非正治少陰藥也，若謂其治少陰病，便為少陰藥，太陽亦有用四逆者，
　豈四逆便為太陽藥乎，且改脈浮為不浮，方書中無此文法，少陰之腑膀胱也。
　｝少陰病下利六七日，欬而嘔渴，心煩不得眠。 ｛下利不渴者，裏寒也，渴者，
　陽邪入裏，心煩不眠，知挾熱也，欬而渴嘔，有停飲也，渴而下利，知小便必不利，
　是熱邪已入膀胱也，宜利小便，則熱降而便實。 ｝通治溼熱黃疸，口渴溺赤。
組成：豬苓、茯苓、澤瀉、滑石、阿膠〔各一兩〕
方義：此足太陽陽明藥也，熱上壅則下不通，
　下不通熱益上壅，又溼鬱則為熱，熱蒸更為溼故心煩而嘔渴，便秘而發黃也，
　淡能滲溼，寒能勝熱，茯苓甘淡，滲脾肺之溼，豬苓甘淡，澤瀉鹹寒，
　瀉腎與膀胱之溼，滑石甘淡而寒，體重降火，氣輕解肌，通行上下表裏之溼，
　阿膠甘平潤滑，以療煩渴不眠，要使水道通利，則熱邪皆從小便下降，而三焦俱清矣，
　吳鶴臬曰：以諸藥過燥，故又加阿膠以存津液。 ｛按徐之才曰：燥可去濕，
　桑白皮赤小豆之類是也，王好古曰：滑石為至燥之劑，蓋皆以行水之藥為燥，
　而不以燥熱之藥為燥也，故陶隱居欲於十劑之外加寒熱二劑，愚所著本草備要，
　則以熱藥為燥劑，而以行水屬通劑矣，五苓瀉濕勝，故用桂朮，豬苓瀉熱勝，
　故用滑石。 ｝
加減方：
</pre>
<pre data-sec="p">
編號：利濕003
方名：茯苓甘草湯
提要：水飲悸厥
出處：仲景
主治：治傷寒水氣乘心，厥而心下悸者，先治其水，卻治其厥，不爾，水漬入胃，
　必作利也，〔太陽證飲水過多，水停心下必悸，火畏水，故心惕惕然動，不自安也。
　〕亦治傷寒汗出不渴者，｛經曰：傷寒汗出而渴者，五苓散主之，不渴者，此湯主之，
　汗而不渴為邪熱未入裏，故但解表利水而兼和中。 ｝亦治膀胱腑欬，欬而遺溺。
組成：茯苓、桂枝〔二兩〕、甘草〔一兩〕、生薑〔三兩〕
方義：此足太陽藥也，淡能滲水，
　甘能寧心助陽，故用茯苓，辛能散飲，溫能發汗解肌，故用薑桂，
　益土可以制水甘平能補氣和中，故用甘草。 ｛按悸證有過汗而悸者，有吐下而悸者，
　有氣虛而悸者，惟飲之為悸甚於他邪，以水停心下，無所不入，侵於肺則欬，
　傳於胃為嘔，溢於皮膚為腫，漬於腸間為利，故經曰：先治其水，後治其厥，
　厥為邪之深者，猶先治水，況病之淺者乎。 ｝
加減方：本方去生薑，加白朮，
　名茯苓桂枝白朮甘草湯，〔仲景〕治傷寒吐下後心下逆滿，氣上衝胸，起則頭眩，
　脈沉緊，發汗則動經，身為振搖者，｛逆滿氣衝，寒邪伏飲，上搏於膈也，故令頭眩，
　沉為在裏，且既經吐下，復發其汗，則陽益虛而津液耗，故身振搖也，
　與此湯導飲和中，益陽固衛。 ｝金匱用治心下有痰飲，胸脇支滿，目眩。
</pre>
<pre data-sec="p">
編號：利濕004
方名：小半夏加茯苓湯
提要：水飲痞眩
出處：金匱，三因名大半夏湯
主治：治卒嘔吐，心下痞，膈間有水，眩悸。 ｛水氣上逆則嘔，水停膈間則痞，上於頭則眩，
　凌於心則悸。 ｝
組成：半夏〔一升〕、茯苓〔三兩〕、生薑〔半斤〕
方義：足太陽陽明藥也，
　半夏生薑行水氣而散逆氣，能止嘔吐，茯苓寧心氣而泄腎邪，利小便，火因水而下行，
　則悸眩止而痞消矣。
加減方：
　此本方除茯苓，名小半夏湯，〔金匱〕治支飲嘔吐不渴，亦治黃疸，
　｛金匱云，嘔家本渴，渴者為欲解，今反不渴，心下有支飲故也，小半夏湯主之，
　嘔吐，津液去，必渴，不可因渴而遂以為熱。 ｝本方除茯苓生薑，加人參白蜜，
　名大半夏湯，〔金匱〕治反胃食入即吐。 ｛李東垣曰：辛藥生薑之類，治嘔吐，
　但治上焦氣壅表實之病，若胃虛穀氣不行，胸中閉塞而嘔者，惟宜益胃推揚穀氣而已，
　勿作表實，用辛藥瀉之，故用小半夏湯，不愈者，服大半夏湯立愈，此仲景心法也。 ｝
</pre>
<pre data-sec="p">
編號：利濕005
方名：加味腎氣丸
提要：水蠱下消
出處：金匱腎氣丸，即桂附八味丸，治婦人轉胞，無車前牛膝。
主治：治脾腎大虛，吐腹脹大四肢浮腫，喘急痰盛，小便不利，大便溏黃，已成蠱證，
　亦治消渴，飲一溲一。 ｛經曰：腎者胃之關也，關門不利，故聚水而從其類也，
　上下溢於皮膚，故為跗腫，腎消者，腎水衰竭，龍雷之火不安其位，上炎於胃，
　消渴引飲，飲入於胃，下無火化，直入膀胱，故飲一溲一也，用桂附辛熱，
　引真火歸元，地黃純陰，壯真水滋腎，為治下消之劑。 ｝
組成：熟地黃〔四兩〕、
　茯苓〔三兩乳拌〕、山藥〔微炒〕、丹皮〔酒炒〕、山萸肉〔酒潤〕、澤瀉〔酒浸〕、
　川牛膝〔酒浸〕、車前子〔微炒〕、肉桂〔一兩〕、附子〔製熟五錢〕、蜜丸。
方義：
　此足太陰少陰藥也，土為萬物之母，脾虛則土不能制水而洋溢，水為萬物之源，
　〔天一生水〕腎虛則水不安其位而妄行，以致汛濫皮膚肢體之間，因而攻之，
　虛虛之禍，不待言矣，｛經曰：毋盛盛，毋虛虛，貽人禍殃。 ｝桂附八味丸，
　滋真陰而能行水，｛地黃茯苓澤瀉桂附，皆能行水。 ｝補命火因以強脾，
　｛桂附補命門火，火能生土，土強則能防水，陽能化陰，陰化則便溺通。
　｝加車前利小便，則不走氣，加牛膝益肝腎，藉以下行，故使水道通而腫脹已，
　又無損於真元也。 ｛喻嘉言曰：按此方濟生以附子為君，此薛新甫重訂以茯苓為君，
　然腎之關門不開，必以附子回陽，蒸動腎氣，其關始開，胃中積水始下，
　以陽主開故也，關開即不用茯苓牛膝車前而水亦下，關閉則車前茯苓用至無算，
　抑莫之如何矣，用方者將君附子乎，抑君茯苓乎，何柏齋曰：論造化之機，水火而已，
　宜平不宜偏，宜交不宜分，火宜在下，水宜在上，則易交也，交則為既濟，
　不交則為未濟，分而離則死矣，消渴證不交，而火偏盛也，水氣證不交，而水偏盛也，
　乾始坤成，至其交合變化之用，則水火二氣也，大旱而物不生，火偏盛也，
　大澇物亦不生，水偏盛也，人之臟腑，以脾胃為主，然脾胃能化物與否，
　實出於水火二氣，非脾胃之能也，火盛則脾胃燥，水盛則脾胃濕，皆不能化物，
　乃生諸病，水腫之病，蓋水病而火不能化也，導水補火，使二氣和平，則病去矣，
　醫貫曰：火為陽之根，水為陰之根，而水與火之總根，兩腎之間動氣是也，
余於五行之中，獨重水火，而其生剋之妙用，又與世論不同，世人皆曰水剋火，
　而余獨曰水養火，世人皆曰金生水，而余獨曰水生金，世人皆曰土剋水，
　而余獨於水中補土，世人皆曰木剋土，而余獨升木以培土，若此之論，誰則信之，
　詎知君相二火，以腎為宮，水剋火者，後天有形之水火，水養火者，
　先天無形之水火也，今之言補肺者，人參黃者，黃芩麥冬，五味訶子，瀉肺者，
　葶藶枳殼，病之輕者，豈無一效，若本原虧損者，毫不相干，蓋肺金之氣，
　夜臥則歸藏於腎水之中，肺名嬌臟，畏寒畏熱，腎中有火，則金畏火形而不敢歸，
　腎中無火，則水冷金寒而不敢歸，或為喘脹，為噦欬，為不寐，為不食，
　櫐櫐若喪家之狗，惟收斂之僅似有理，然不得其門，從何而入，仁齋云，肺出氣，
　腎納氣，肺為氣之主，腎為氣之本，腎虛不能納氣歸元，必壯水之主，或益火之源，
　水向火中生矣，混沌之初，何嘗有土，自天一生水，而水之凝結處始為土，
　此後天卦位，艮土居坎水之次也，堅者為石，最堅者為金，可見水土金先天一原也，
　肺為土之子，先補其子，使不食母之氣，則母不衰，亦見金生土之義矣，
　至於木能剋土，舉世欲伐之，余謂木藉土以生，豈有反剋之理，木乃生生之氣，
　始於東方，春升之氣也，陽氣也，元氣也，胃氣也，同出而異名也，譬之種樹，
　雨以潤之，風以散之，日以暄之，使得遂其生發長養之天而已矣，及其生意將竭，
　則又當斂其生生之氣於水土之中，以為來春生發之本焉，有伐之之理乎，
　此東垣脾胃論用升柴以疏木氣，諄諄言之也，但未及雨潤風散，及歸根復命之理耳，
　余特申五行妙用，專以水火為重也，又曰：人身水火，原自均平，偏者病也，
　火偏多者，補水配火，不必去火，水偏多者，補火配水，不必去水，譬之天平，
　此重則彼輕，一邊重者，只補足輕者之一邊，決不鑿去法馬，今之欲瀉水降火者，
　鑿法馬者也，難經曰：陽氣不足，陰氣有餘，當先補其陽而後瀉其陰，陰氣不足，
　陽氣有餘，當先補其陰而後瀉其陽，營衛通行，此其要也，
　昂按：此即內經亢則害承乃制之義也。 ｝
加減方：
</pre>
<pre data-sec="p">
編號：利濕006
方名：越婢湯
提要：風水
出處：金匱
主治：治風水，惡風，一身悉腫，脈浮不渴，續自汗出，無大熱者，｛經曰：
　肝腎並沉為石水，並浮為風水，水在皮膚，故脈浮，裏無熱，故不渴，病本於風，
　故汗出惡風，無大熱者，熱未盡退也。 ｝
組成：麻黃〔六兩〕、石膏〔八兩〕、
　生薑〔三兩〕、甘草〔二兩〕、大棗〔十二枚〕
惡風者加附子
方義：此足太陽藥也，
　風水在肌膚之間用麻黃之辛熱以瀉肺，石膏之甘寒以清胃，〔肺主通調水道，
　胃主分別水穀〕甘草佐之，使風水從毛孔中出，又以薑棗為使，調和榮衛，
　不使其太發散耗津液也。 ｛胃為十二經之主，脾治水穀為卑臟若婢，經曰：脾主為胃，
　行其津液，是方名越婢者，以發越脾氣，通行津液，外臺一名越脾湯，即此義也。 ｝
加減方：
</pre>
<pre data-sec="p">
編號：利濕007
方名：防己黃耆湯
提要：風水諸濕
出處：金匱
主治：治風水脈浮身重，汗出惡風，〔解見前〕及諸風諸溼，麻木身痛。 ｛按東垣曰：
　麻木為風，三尺童子皆知之，細核則有區別，如久坐亦麻木，繩縛之人亦麻木，
　非有風邪，乃氣不行也，當補肺氣，麻木自去矣，愚謂因其氣虛，故風邪入而踞之，
　所以風為虛象，氣虛其本也。 ｝
組成：防己、黃耆〔一兩〕、白朮〔七錢半〕、
　甘草〔五錢炙〕、每服五錢，加薑棗煎，
 腹痛加芍藥，喘加麻黃，有寒加細辛，
　氣上衝加桂枝，熱腫加黃芩，寒多掣痛加薑桂，溼盛加茯苓蒼朮，
　氣滿堅痛加陳皮枳殼蘇葉。
方義：此足太陽太陰藥也，防己大辛苦寒，通行十二經，
　開竅瀉溼，為治風腫水腫之主藥，黃耆生用達表，治風注膚痛，溫分肉實腠理，
　白朮健脾燥溼，與黃耆並能止汗為臣，防己性險而捷，故用某草甘平以緩之，
　又能補土制水為佐，薑棗辛甘發散，調和榮衛為使也。
加減方：
　本方去白朮薑棗，
　加茯苓〔為君〕桂枝，名防己茯苓湯，〔金匱〕治水在皮膚四肢，聶聶而動，名皮水。
　｛防己行經絡，茯苓善滲泄，黃耆達皮膚，桂枝走肢節，按五水脈浮惡風，骨節疼痛，
　名風水，脈浮胕腫，按之沒指，其腹如鼓，不惡風，不渴，名皮水，當發其汗，又云，
　惡寒不渴，名風水，不惡寒而渴，名皮水，假令皮水不渴，亦當發汗，脈沉遲，自喘，
　名正水，脈沉腹滿不喘，水積胞中，堅滿如石，名石水，脈沉遲，發熱，胸滿，身腫，
　汗如柏汁，名黃汗。 ｝本方加人參〔一兩〕、生薑〔二兩〕防己白朮各增三倍，
　名防己湯，〔活人〕治風溫脈浮，多汗身重。 ｛中風之脈，陽浮而滑，陰濡而弱，
　風來乘熱，變為風溫，忌發汗誤汗者，以此湯救之。 ｝
</pre>
<pre data-sec="p">
編號：利濕008
方名：腎著湯
提要：濕傷腰腎
出處：金匱，一名甘薑苓朮湯
主治：治傷溼身重，腹痛腰冷不渴，小便自利，飲食如故，病屬下焦，｛腎主水，濕性下流，
　必舍於其所合而歸於坎勢也，腰為腎之府，冷濕之邪著而不移，故腰冷身痛，
　是著痺也，此由身勞汗出，衣裏冷濕，久久得之。 ｝宣明用治胞痺膀胱熱痛，
　濇於小便，上為清涕。 ｛風寒濕邪，客於胞中，氣不能化，故水道不通，
　足太陽經上絡額腦，太陽經氣不得下行，上入腦而流於鼻，則為清涕。 ｝
組成：乾薑〔炮〕、茯苓〔四兩〕、甘草〔炙〕、白朮〔炒二兩〕、
有寒者加附子，
　經心錄加肉桂、澤瀉、杜仲、牛膝、治同
方義：此足少陰太陽藥也，乾薑辛熱以燥溼，
　白朮苦溫以勝溼，茯苓甘淡以滲溼，甘草甘平和中而補土，此腎病而皆用脾藥，
　益土正所以制水也。 ｛喻嘉言曰：腰冷如坐水中，非腎之精氣冷也，故飲食如故，
　便利不渴，且與腸胃之腑無預，況腎臟乎，故但用甘溫從陽，淡滲行水之藥足矣，
　昂按：此乃外感之濕邪，非腎虛也。 ｝
加減方：
</pre>
<pre data-sec="p">
編號：利濕009
方名：舟車丸
提要：陽水腫脹
出處：河間倣仲景十棗例，製此方，治一切水濕
主治：治水腫水脹，形氣俱實。 ｛腫脹者，水道壅遏也，形氣俱實，口渴面赤，氣粗腹堅，
　大小便秘也，陽水先腫上體，肩背，手膊，手三陽經，陰水先腫下體，腰腹，脛胕，
　足三陰經，腫屬肝，腫則陽氣猶行，如單脹而不腫者，名蠱脹，為木橫剋土難治，
　腫脹朝寬暮急為血虛，暮寬朝急為氣虛，朝暮俱急為氣血兩虛，
　腫脹由心腹而散四肢者吉，由四肢而入心腹者危，男自下而上，女自上而下者，
　皆難治，腫脹唇黑則傷肝，缺盆平則傷心，臍出則傷脾，足心平則傷腎，背平則傷肺，
　皆不可治，腹脹身熱脈大者，是逆也，多死。 ｝
組成：黑牽牛〔四兩炒〕、
　大黃〔二兩酒浸〕、甘遂〔麵裏煨〕、大戟〔麵裏煨〕、芫花〔醋炒〕、
　青皮〔炒〕、橘紅〔一兩〕、木香〔五錢〕、輕粉〔一錢〕、水丸。 
方義：此足太陽藥也，
　牽牛、大黃、大戟、芫花、甘遂、皆行水之厲劑也，能通行十二經之水，然腫屬於脾，
　脹屬於肝，水之不行，由於脾之不運，脾之不運，由於木盛而來侮之，
　是以不能防水而洋溢也，青皮木香，疏肝泄肺而健脾，與陳皮均為導氣燥溼之品，
　使氣行則水行，脾運則腫消也，輕粉無竅不入，能去積痰，故少加之，然非實證，
　不可輕投，
加減方：本方減芫花、大戟、青皮、陳皮、木香，加芒硝、郁李仁，名濬川散，
　薑湯下五分，治同。
</pre>
<pre data-sec="p">
編號：利濕010
方名：疏鑿飲子
提要：陽水
出處：
主治：治遍身水腫，喘呼口渴，大小便秘。 ｛上證為濕熱甚而氣尚實也，此為陽水，
　陽水見陽證，脈必沉數，陰水見陰證，脈必沉遲。 ｝
組成：羌活、秦艽、檳榔、大腹皮、
　茯苓皮、椒目、木通、澤瀉、商陸、赤小豆、等分，加薑皮煎。
方義：此足太陽手足太陰藥也，外而一身盡腫，內而口渴便秘，是上下表裏俱病也，
　羌活秦艽解表疏風，使溼以風勝，邪由汗出，而升之於上，腹皮、苓皮、薑皮、
　辛散淡滲，所以行水於皮膚，〔以皮行皮〕商陸、檳榔、椒目、赤豆、去脹攻堅，
　所以行水於腹裏，木通瀉心肺之水，達於小腸，澤瀉瀉脾腎之水，通於膀胱，
　〔二物瀉水，實瀉火也。 〕上下內外分消其勢，亦猶神禹疏江鑿河之意也。 ｛經曰：
　腎何以主水，腎者至陰也，至陰者，盛水也，肺者太陰也，少陰者冬脈也，
　故其本在腎，其末在肺，皆積水也，腎何以聚水而生病，腎者胃之關也，關門不利，
　故水聚而從其類也，故水病下為胕腫大腹，上為喘呼不得臥者，標本俱病，
　故肺為喘呼，腎為水腫，肺為逆不得臥，前陰利水，後陰利穀，故曰胃之關，
　喻嘉言曰：胃為水穀之海，五臟六腑之原，脾不能散胃之水精於肺，而病於中，
　肺不能通胃之水道於膀胱，而病於上，腎不能司胃之關，時其輸泄，而病於下，
　以致積水浸淫，無所底止，王好古曰：水者脾肺腎三經所主，有五臟六腑十二經之部，
　分上頭面中四肢，下腰腳，外皮膚，中肌肉，內筋骨，脈有尺寸之殊，浮沉之別，
　不可輕瀉，當知病在何經何臟，方可用之，按水腫有痰阻食積，血瘀，致清不升，
　濁不降而成者，有濕熱相生，隧道阻塞而成者，有燥熱衝激，秘結不通而成者，
　證屬有餘，有服寒涼，傷飲食，中氣虛衰而成者，有大病後正氣衰憊而成者，
　有小便不利，水液妄行，脾莫能制而成者，證屬不足，宜分別治之，
　然其源多因中氣不足而起，醫貫曰：治腫滿先以脾土為主，宜補中益氣湯，六君子湯，
　或疑水脹喘滿而用純補之劑，不益脹滿乎曰：肺氣既虛，不可復行其氣，腎水既衰，
　不可復利其水，純補之劑，初畏不決，過時藥力得行，漸有條理矣，
　昂按：此即內經塞因塞用之義。 ｝
加減方：
</pre>
<pre data-sec="p">
編號：利濕011
方名：實脾飲
提要：陰水
出處：嚴氏
主治：治肢體浮腫，色悴聲短，口中不渴，二便通利。 ｛脾胃虛寒，土不能制水，
　故水妄行而浮腫，以無鬱熱，故口不渴而便不秘，此為陰水，嚴氏曰：治陰水發腫，
　用此先實脾土。 ｝
組成：白朮〔土炒〕、茯苓、甘草〔炙〕、厚朴〔薑炒〕、大腹皮、
　草豆蔻、木香、木瓜、附子、黑薑、加薑棗煎。
方義：此足太陰藥也，
　脾虛故以白朮苓草補之，脾寒故以薑附草蔻溫之，脾溼故以大腹茯苓利之，
　脾滿故以木香厚朴導之，〔木香行氣，平肝實腸，厚朴散滿，行水平胃。
　〕然土之不足，由於木之有餘，木瓜酸溫，能於土中瀉木，兼能行水，
　與木香同為平肝之品，使木不剋土而肝和，則土能制水而脾實矣，經曰：溼勝則地泥，
　瀉水正所以實土也。 ｛丹溪曰：治水腫宜清心火，補脾土，火退則肺氣下降，
　而水道通，脾旺則運化行，而清濁分，其清者復回為氣為血為津為液，
　濁者為汗為溺而分消矣，又曰：水病當以健脾為主，使脾實而氣運，則水自行，
　宜參苓為君，視所挾證加減，苟徒用利水藥，多致不救，喻嘉言曰：治水以實脾為先，
　不但陰水為然，然陰水者少陰腎中之真陽衰微，不能封閉而汎濫無制耳，
　方中不用桂而用厚朴檳榔，尚有可議耳，大腹與檳榔同類，故云，按治水有二法，
　實土者守也，泄水者攻也，兼之發汗為三治，三治備舉者，廣略以取勝也。
加減方：
</pre>
<pre data-sec="p">
編號：利濕012
方名：五皮飲
提要：皮膚水腫
出處：澹寮
主治：治水病腫滿，上氣喘急，或腰以下腫。 ｛脾虛不能制水，故傳化失常，腎水泛濫，
　反漬脾土，壅塞經絡，散溢皮膚，半身以上宜汗，半身以下宜利小便。 ｝
組成：五加皮、
　地骨皮、茯苓皮、大腹皮、生薑皮、一方五加易陳皮，羅氏五加易桑白皮，
　治病後脾肺氣虛而致腫滿。
方義：此足太陽太陰藥也，五加祛風勝溼，地骨退熱補虛，
　生薑辛散助陽，〔水為陰邪〕大腹下氣行水，茯苓滲溼健脾，於散瀉之中，
　猶寓調補之意，皆用皮者，水溢皮膚，以皮行皮也。
加減方：
</pre>
<pre data-sec="p">
編號：利濕013
方名：麥門冬湯
提要：上焦水
出處：
主治：治水溢高原，肢體皆腫。 ｛經曰：三焦者，決瀆之官，水道出焉，上焦不治，
　水溢高原，中焦不治，水停中脘，下焦不治，水畜膀胱，經曰：三焦病者，腹氣滿，
　小腹尤堅，不得小便，窘急，溢則水留則為脹，下焦少陽經氣，當相火之化，
　相火有其經無其腑臟，游行於五者之間，故曰少陽為游部，其經脈上布膻中，絡心包，
　下出委陽，絡膀胱，豈非上佐天施，下佐地生，與手厥陰相表裏，以行諸經者乎，
　故腎經受邪，則下焦之火氣鬱矣，鬱則水精不得四布，而水聚矣，火鬱之久必發，
　則與衝脈之屬火者同，逆而上衝，為十二經脈之海，其上者出頏顙，滲諸陽，灌諸精，
　其下者並少陽不足，滲三陰，灌諸絡，由是水從火溢，上積於肺而為喘呼不得臥，
　散於陰絡而為胕腫，隨五臟之虛者，入而聚之，為五臟之脹，
　皆相火汎濫其水而生病者也，非相火則水不溢而止為積水，昂按：經曰：諸腹脹大，
　皆屬於熱，諸腫胕病，皆屬於火，傳而為水，其是之謂歟，手少陽三焦，與足少陽膽，
　均司相火。 ｝
組成：麥門冬〔五十枚薑炒〕、粳米〔五十粒〕
方義：
　此手太陰藥也，吳鶴皋曰：
　肺非無為也，飲食入胃，游溢精氣，上輸於脾，脾氣散精，上歸於肺，通調水通，
　下輸膀胱，肺熱則失其下降之令，以致水溢高原，淫於皮膚而為水腫，醫罕明乎此，
　實脾導水，皆不能愈，故用麥冬清肺，開其下降之源，粳米益脾，
　培乎生金之母此治病必求其本也，或問此證何以辨之，曰肢體皆腫，小腹不急，
　初起便有喘滿，此其候也。
加減方：
</pre>
<pre data-sec="p">
編號：利濕014
方名：羌活勝溼湯
提要：濕氣在表
出處：局方
主治：治溼氣在表，頭痛頭重，或腰脊重痛，或一身盡病，微熱昏倦，｛濕氣在表，
　外傷於濕也，濕之為邪，著而不移，著於太陽則頭項腰脊痛，著於太陰則肩背痛，
　著於陰陽之經則一身盡痛，惟著故痛且重也，濕鬱則為熱，然乃陰邪，
　故但微熱而昏倦也，肩背手太陰肺之分野，李東垣曰：頭痛脊強，
　乃太陽之經氣不行也，此湯主之，昂按：此湯雖名勝濕，實傷風頭痛通用之方。 ｝
組成：羌活、獨活〔一錢〕、川芎、藁本、防風、甘草〔炙五分〕、蔓荊子〔三分〕、
　如身重腰中沉沉然，中有寒溼也，加酒洗防己附子。
方義：此足太陽藥也，經曰：風能勝溼，
　〔如物之濕，風吹則乾。 〕羌獨防藁芎蔓皆風藥也，溼氣在表，六者辛溫升散，
　又皆解表之藥，使溼從汗出，則諸邪散矣。 ｛藁本專治太陽寒濕，荊防善散太陽風濕，
　二活祛風勝濕，兼通關節，川芎能升厥陰清氣，上治頭痛，甘草助諸藥辛甘發散，
　為陽，氣味甘平，發中有補也。 ｝若水溼在裏，則當用行水滲洩之劑。 ｛喻嘉言曰：
　經曰：濕上甚為熱，表之則易，下之則難，故當變常法而為表散，吳鶴臬曰：
　脾弱濕傷者，二陳平胃之類主之，濕盛濡泄者，五苓六一之類主之，水腫發黃者，
　五皮茵陳之類主之，今濕流關節，非前藥所宜矣，無竅不入，惟風為能，
　故凡關節之病，非風藥不能到也，三因用此湯加柴胡五分，治臥而多驚悸多魘洩者，
　邪在少陽厥陰也，如淋加澤瀉五分，經曰：肝腎之病同一治，此下焦風寒三經合病，
　非風藥行經不可也。 ｝
加減方：
　本方除獨活、蔓荊、川芎、甘草，加升麻、蒼朮、
　名羌活除溼湯，治風溼相搏，一身盡痛，本方除川芎，加黃耆、當歸、蒼朮、升麻、
　名升陽除溼湯，治水疝腫大，陰汗不絕，再加麥芽，神麴、豬苓、澤瀉，除當歸、
　黃耆、亦名升陽除溼湯，〔東垣〕治脾虛瀉痢。
</pre>
<pre data-sec="p">
編號：利濕015
方名：中滿分消丸
提要：中滿熱脹
出處：東垣
主治：治中滿鼓脹氣脹水脹熱脹。 ｛諸病有聲，鼓之如鼓，為鼓脹，氣不通利為氣脹，
　血不通利為血脹，但氣分心下堅大而病發於上，血分血結胞門而病發於下，氣血不通，
　則水亦不通而尿少，尿少則水積而為水脹，濕熱相生，則為熱脹，金匱曰：
　病有血分水分何也，師曰：經水前斷後病水，名曰血分，此為難治，先病水後經水斷，
　名曰水分，此病易治，水去其經當自下，水分即氣分。 ｝
組成：厚朴〔炒一兩〕、
　枳實〔炒〕、黃連〔炒〕、黃芩〔炒〕、半夏〔薑製五錢〕、陳皮、知母〔炒四錢〕、
　澤瀉〔三錢〕、茯苓、砂仁、乾薑〔二錢〕、薑黃、人參、白朮〔炒〕、甘草〔炙〕、
　豬苓〔一錢〕、蒸餅丸，焙熱服。 ｛寒因熱用，東垣立中滿分消丸治熱脹，
　分消湯治寒脹，二者詳而用之。 ｝
方義：

　此足太陰陽明藥也，
　厚朴枳實行氣而散滿，〔二藥兼能破宿血〕黃連黃芩瀉熱而消痞，薑黃砂仁暖胃而快脾，
　乾薑益陽而燥溼，陳皮理氣而和中，半夏行水而消痰，知母治陽明獨勝之火，
　潤腎滋陰，苓瀉瀉脾腎妄行之水，升清降濁，少加參朮苓草以補脾胃，
　使氣運則脹消也。 ｛按此方乃合六君四苓瀉心二陳平胃而為一方者，但分兩有多寡，
　則所治有主客之異矣，朱丹溪曰：脾具坤靜之德，而有乾健之運，故能使心肺之陽降，
　肝腎之陰升，而成天地之泰，是為乎人，今也七情內傷，六淫外感，飲食失節，
　房勞致虛，脾土之陰受傷，轉輸之官失職，故陽升陰降，而成天地不交之否，
　清濁相混，隧道壅塞，鬱而為熱，熱留為濕，濕熱相生，遂成脹滿，經曰鼓脹是也，
　以其外雖堅滿，中空無物，有似於鼓，以其膠固難治，又名曰蠱，若蟲之侵蝕，
　而有蠱之義焉，宜補其脾，又須養肺金以制水，使脾無賊邪之患，滋腎陰以制火，
　使肺得清化之令，卻鹹味，斷妄想，無有不安，醫者急於取效，病者苦於脹滿，
　喜行利藥以求通快，不知寬得一日半日，其脹愈甚，而病邪甚矣，元氣傷矣。 ｝
加減方：
</pre>
<pre data-sec="p">
編號：利濕016
方名：中滿分消湯
提要：中滿寒脹
出處：東垣
主治：治中滿寒脹寒疝，二便不通，四肢厥逆食入反出，腹中寒，心下痞，下虛陰躁，
　奔腫不收。 ｛原文曰：或多食寒涼及脾胃久虛之人，胃中寒則脹滿，或臟寒生滿病，
　此湯主之。 ｝
組成：川烏、乾薑、畢澄茄、生薑、黃連、人參、當歸、澤瀉、青皮、麻黃、
　柴胡〔二錢〕、吳茱萸、草蔻仁、厚朴、黃耆、黃蘗〔五分〕、益智仁、木香、半夏、
　茯苓、升麻〔三分〕、熱服。
方義：

　此足陽明太陰藥也，
　川烏二薑吳茱澄茄益智草蔻除溼開鬱，暖胃溫腎以祛其寒，青皮厚朴以散其滿，
　升麻柴胡以升其清，茯苓澤瀉以瀉其濁，人參黃耆以補其中，陳皮以調其氣，
　當歸以和其血，麻黃以泄其汗，半夏以燥以痰，黃連黃蘗以去溼中之熱，
　又熱因寒用也。 ｛李東垣曰：中滿治法，當開鬼門，潔淨府，開鬼門者，發汗也，
　潔淨府者，利小便也，中滿者，瀉之於內，謂脾胃有病，令上下分消，其濕下焦如瀆，
　氣血自然分化，如或大實大滿，大小便不利者，從權以寒熱藥下之。 ｝
加減方：
</pre>
<pre data-sec="p">
編號：利濕017
方名：大橘皮湯
提要：溼熱脹滿
出處：
主治：治溼熱內攻，心腹脹滿，小便不利，大便滑瀉，及水腫等證，｛小水併入大腸，
　故小便不利而大便滑泄。 ｝
組成：滑石〔六錢〕、甘草〔一錢〕、赤茯苓〔一錢〕、豬苓、
　澤瀉、白朮〔土炒〕、桂〔五分〕、陳皮〔錢半〕、木香、檳榔〔三分〕、加薑煎，
每服五錢
方義：此足太陽藥也，赤茯苓澤瀉瀉火行水，白朮補脾，肉桂化氣，此五苓散也，
　滑石清熱利溼，甘草瀉火調中，此六一散也，溼熱內甚，故加檳榔峻下之藥，
　陳皮木香行氣之品，使氣行則水行，以通小便而實大便也
加減方：
</pre>
<pre data-sec="p">
編號：利濕018
方名：茵陳蒿湯
提要：濕熱陽黃
出處：仲景
主治：治傷寒陽明病，但頭汗出，腹滿口渴，二便不利，溼熱發黃，脈沉實者。 ｛經曰：
　陽明病發熱汗出，此為熱越，則不發黃，若但頭汗身無汗，小便不利，渴引水漿，
　此為瘀熱，在裏必發黃，黃者脾胃之色也，熱甚者身如橘色，汗如蘗汁，
　頭為諸陽之會，熱蒸於頭，故但頭汗而身無汗，夫熱外越則不裏鬱，下滲則不內存，
　便既不利，身又無汗，故鬱而為黃，內有實熱故渴，熱甚則津液內竭，故小便不利，
　凡瘀熱在裏，熱入血室，及水結胸，皆有頭汗之證，乃傷寒傳變，故與雜病不同，
　濕在經則日晡發熱，鼻塞，在關節則身痛，在臟腑則濡泄，小便反濇，腹或脹滿，
　濕熱相搏則發黃，乾黃，熱勝色明而便燥，濕黃，濕勝色晦而便溏，
　又黃病與濕病相似，但濕病在表，一身盡痛，黃病不裏，一身不痛。 ｝
組成：茵陳〔六兩〕、大黃〔二兩酒浸〕、梔子〔十四枚炒〕
方義：此足陽明藥也，成無己曰：小熱涼以和之，
　大熱寒以散之，發黃者，溼熱甚也，非大寒不能徹其熱，故以茵陳為君。
　｛茵陳發汗利水，以泄太陰陽明之濕熱，故為治黃主藥。 ｝梔子為臣，大黃為佐，
　分泄前後，則腹得利而解矣。 ｛茵陳梔子，能導濕熱由小便出，
　大黃能導濕熱由大便出。 ｝
加減方：
本方大黃易黃連，名茵陳三物湯，治同，
　本方加厚朴、枳實、黃芩、甘草、入生薑燈草煎，名茵陳將軍湯〔節庵〕治同，
　本方去梔子、大黃，加附子、乾薑，治寒溼陰黃。 ｛前證為陽黃，
　如身黃而色暗者為陰黃，宜此湯，大抵治以茵陳為主，各隨寒熱用藥，
　諸疸小便黃赤不利為裏實，宜利小便，或下之，無汗為表實，宜汗之，或吐之，
　若小便清，是無熱也，仲景云，發黃小便自利，當與虛勞，宜小建中湯，
　自利腹滿而喘，不可除熱，而除之必噦，宜小半夏湯主之，王海藏曰：內感傷寒，
　勞役形體，飲食失節，中州變寒，病生黃，非外感而得，只宜理中大小建中足矣，
　不必用茵陳。 ｝
</pre>
<pre data-sec="p">
編號：利濕019
方名：八正散
提要：濕熱便秘
出處：局方
主治：治溼熱下注，咽乾口渴，少腹急滿，小便不通，或淋痛，尿血，或因熱為腫。
　｛濕熱下注，少腹急滿，則小便當行矣，而卒不行者，熱秘之也。 ｝
組成：車前子、木通、瞿麥、扁蓄、滑石、甘草梢、梔子〔炒黑〕、大黃、加燈草煎，
　一方加木香。 ｛取其辛能利氣，溫能化氣也。 ｝ 
方義：此手足太陽手少陽藥也，木通燈草，
　清肺熱而降心火，肺為氣化之源，心為小腸之合也，前清肝熱而通膀胱，
　肝脈絡於陰器，膀胱津液之府也，瞿麥扁蓄，降火通淋，此皆利溼而兼瀉熱者也，
　滑石利竅散結，梔子大黃苦寒下行，此皆瀉熱而兼利溼者也，甘草合滑石為六一散，
　用梢者，取其徑達莖中，甘能緩痛也，雖治下焦而不專於治下，必三焦通利，
　水乃下行也。 ｛膀胱藏水，三焦出水，故治小便不利，刺炙法但取三焦穴，不取膀胱，
　朱丹溪曰：小便不通，有熱有濕，有氣結於下，宜清宜燥宜升，有隔二隔三之治，
　如不因肺燥，但膀胱有熱，則瀉膀胱，此正治也，如因肺燥不能生水，則清金，
　此隔二，如因脾濕不運而清不升故肺不能生水，則當燥脾健胃，此隔三，車前子茯苓，
　清肺也，黃蘗黃芩，瀉膀胱也，蒼朮白朮，燥脾健胃也，又曰：
　小便不通屬氣虛血虛實熱痰閉，皆宜吐之以升其氣，氣升則水自降，
　氣虛用參朮升麻等，先服後吐，或就參耆藥中調理吐之，血虛用四物湯，先服後吐，
　或就芎歸湯探吐之，痰多二陳湯，先服後吐，或加香附木通，實熱當利，或八正散，
　蓋大便動則小便自通矣，或問以吐法通小便其理安在，曰取其氣化而已，
　經謂三焦者決瀆之官，水道出焉，膀胱者州都之官，津液藏焉，氣化則能出矣，
　三焦之氣，一有不化，則不得如決瀆而出矣，豈獨下焦膀胱氣塞而已哉，又曰：
　譬如滴水之氣，上竅閉則下竅無以自通，必上竅開而下竅始出也。 ｝
加減方：
</pre>
<pre data-sec="p">
編號：利濕020
方名：萆薢分清飲
提要：濕熱淋濁
出處：
主治：治陽虛白濁，小便頻數，漩白如油，名曰膏淋。 ｛腎氣虛則不能管束，而小便數，
　膀胱有熱，則小便濇而清濁不分，或敗精滲入胞中，及服熱藥飲食，痰積滲入，
　皆成淋濁。 ｝
組成：川萆薢、石菖蒲、烏藥、益智仁〔等分〕、甘草梢〔減半〕、
　入鹽食前服，一方加茯苓。
方義：此手足少陰足厥陰陽明藥也，萆薢能泄陽明厥陰溼熱，
　去濁而分清。 ｛史國信曰：若欲興陽，先滋筋力，若欲便清，先分肝火，
　萆薢能泄陽明之濕，入厥陰，清肝火。 ｝ 烏藥能疏邪逆諸氣，逐寒而溫腎，益智脾藥，
　兼入心腎，固腎氣而散結。 ｛烏藥益智等分，山藥糊丸，名縮泉丸，鹽湯下，治便數。
　｝石菖蒲開九竅而通心，甘草梢達莖中而止痛，使溼熱去而心腎通，
　則氣化行而淋濁止矣，此以疏泄而為禁止者也。 ｛外臺秘要曰：腎水虛則心肺俱熱，
　使小便赤而濇也，腎既虛熱，膀胱不足，加之以渴飲，則小便淋濇，
　由臟虛不能主其腑也。 ｝
加減方：
</pre>
<pre data-sec="p">
編號：利濕021
方名：琥珀散
提要：濕熱諸淋
出處：
主治：治氣淋、血淋、膏淋、砂淋、｛心腎氣鬱，清濁相干，熱蓄膀胱，溺濇而痛曰淋，
　氣淋便濇餘瀝，血淋尿血而痛，膏淋便出如膏，砂淋精結成石，勞淋遇勞即發，
　冷淋寒戰後洩，大抵多屬於熱，熱甚生濕，則水液渾濁而為淋，
　若冷氣滯於膀胱而作淋者，十不一二也。 ｝
組成：滑石〔二錢〕、琥珀、木通、扁蓄、木香、
　當歸、鬱金〔炒一錢〕為末服。
方義：此手足少陰太陽藥也，滑石滑可去著，利竅行水，
　扁蓄苦能下降，利便通淋，琥珀能降肺氣，通於膀胱，木通能瀉心火，入於小腸。
　｛小腸為心之腑，主熱者也，諸熱應於心者，其水必自小腸滲入膀胱，
　此經所謂胞移熱於膀胱，則癃溺血是也，胞心包。 ｝血淋由於血亂，當歸能引血歸經，
　氣淋由於氣滯，木香能升降諸氣，諸淋由心肝火盛，鬱金能涼心散肝下氣而破血也。
　｛大法鬱金琥珀開鬱，青皮木香行氣，蒲黃牛膝破血，黃蘗生地滋陰，東垣用藥凡例，
　小腹痛用青皮疏肝，黃蘗滋腎，蓋小腹小便，乃肝腎部位。 ｝
加減方：
</pre>
<pre data-sec="p">
編號：利濕022
方名：防己飲
提要：濕熱腳氣
出處：
主治：治腳氣足脛腫痛，憎寒壯熱。 ｛腳氣自外感得者，山嵐雨水，或履濕熱之地，
　自內傷得者，生冷茶酒油麵，濕熱之毒，有濕有熱，濕又能生熱，濕性下流，
　故注於足，濕熱分爭，濕勝則憎寒，熱勝則壯熱，有兼頭痛諸證者，狀類傷寒，
　亦有六經傳變，但脛腫掣痛為異耳，此病忌用補劑及淋洗，以濕熱得補增劇也，
　亦不宜大瀉治之，喜通而惡塞，若腳氣沖心，喘急不止，嘔吐不休者死，水淩火故也，
　先痛而後腫者，氣傷血也，先腫而後痛者，血傷氣也，筋脈弛長痛腫者，名濕腳氣，
　宜利濕疏風，踡縮枯細，不腫而痛者，名乾腳氣，即熱也，宜潤血清燥。 ｝
組成：防己、木通、檳榔、生地〔酒炒〕、川芎、白朮〔炒〕、蒼朮〔鹽炒〕、
　黃蘗〔酒炒〕、甘草梢、犀角、食前服，
熱加黃芩，時令熱加石膏，
　肥人有痰加竹瀝薑汁，或南星，大便秘加桃仁紅花，小便赤澀加牛膝，或木瓜薏苡。
方義：此足太陽藥也，防己行水療風，瀉下焦之溼熱，檳榔攻堅利水，墜諸藥使下行，
　木通降心火由小便出，草梢泄脾火徑達腎莖，黃蘗生地，滋腎陰而涼血解熱，
　蒼白二朮，燥脾溼而運動中樞，腫由血鬱，川芎行血中之氣，痛由肝實，
　犀角涼心而清肝，合之以清熱利溼，消腫止痛也。
加減方：
</pre>
<pre data-sec="p">
編號：利濕023
方名：當歸拈痛湯
提要：濕熱諸病
出處：東垣
主治：治溼熱相搏，肢節煩痛，肩背沉重，或遍身疼痛，或腳氣腫痛，腳膝生瘡，
　膿水不絕，及溼熱發黃脈沉實緊數動滑者。 ｛濕則腫，熱則痛，足膝瘡腫，
　濕熱下注也，發黃，濕熱薰蒸脾胃也，腳氣多主水濕，亦有夾風夾寒之異，
　濕熱勝而為病，或成水泡瘡，或成赤腫丹毒，或如疝氣攻上引下，
　均可用此湯損益為治，凡手足前廉屬陽明，後廉屬太陽，外廉屬少陽，內廉屬厥陰，
　內前廉屬太陰，內後廉屬少陰，以臂貼身垂下，大指居前，小指居後，定之手足痛者，
　當分是何經絡，用本經藥為引，行其血氣則愈，太陽羌活防風，陽明升麻白芷葛根，
　少陽柴胡，厥陰吳茱萸川芎青皮，太陰蒼朮白芍，少陰獨活細辛。 ｝
組成：茵陳〔酒炒〕、
　羌活、防風、升麻、葛根、蒼朮、白朮、甘草〔炙〕、黃芩〔酒炒〕、苦參〔酒炒〕、
　知母〔酒炒〕、當歸、豬苓、澤瀉、空心服、一方加人參。
方義：此足太陽陽明藥也，
　原文曰羌活透關節，防風散風溼為君，升葛味薄引而上行，苦以發之，白朮甘溫和平，
　蒼朮辛溫雄壯，健脾燥溼為臣，溼熱和合，肢節煩痛，苦參黃芩知母茵陳苦寒以泄之，
　酒炒以為因用，血壅不流則為痛，當歸辛溫以散之，人參甘草甘溫補養正氣，
　使苦寒不傷脾胃，治溼不利小便，非其治也，豬苓澤瀉，甘淡鹹平導其留飲為佐，
　上下分消其溼，使壅滯得宣通也，｛玉機微義曰：此方東垣本為治腳氣濕熱之劑，
　後人用治諸瘡甚驗。 ｝
加減方：
</pre>
<pre data-sec="p">
編號：利濕024
方名：禹功散
提要：寒濕水疝
出處：子和
主治：治寒溼水疝，陰囊腫脹，大小便不利。 ｛囊如水晶，陰汗不絕，謂之水疝，
　蓋得之醉後，而使內濕熱乘腎虛而流入也，大小便不通，濕鬱為熱而脹秘也。 ｝
組成：黑牽牛〔四兩〕、茴香〔一兩炒〕為末。 每一錢，薑汁調下，或加木香一兩。
方義：此足少陰太陽藥也，牽牛辛烈，能達右腎命門，走精隧，行水泄溼，
　兼通大腸風秘氣秘，茴香辛熱溫散，能暖丹田，祛小腸冷氣，同入下焦以泄陰邪也。
加減方：
</pre>
<pre data-sec="p">
編號：利濕025
方名：升陽除溼防風湯
提要：除濕升陽
出處：東垣
主治：治大便閉塞，或裏急後重，數至圊而不能便，或有白膿，或血，慎勿利之，
　利之則必至重病，反鬱結而不通矣，以此湯升舉其陽，則陰自降矣。
　｛昂按：通大便有用升麻者，即此意也。 ｝
組成：蒼朮〔泔浸四錢〕、防風〔二錢〕、茯苓、白朮、芍藥〔一錢〕
如胃寒泄瀉腸鳴，
　加益智仁半夏各五分，薑棗煎。
方義：此足太陰陽明藥也，蒼朮辛溫燥烈，升清陽而開諸鬱，
　故以為君，白朮甘溫，茯苓甘淡，佐之以健脾利溼，防風辛溫勝溼而升陽，
　白芍酸寒斂陰而和脾也。 ｛劉宗厚曰：飲食入胃輸精，心肺氣必上行，然後下降，
　若脾胃有傷，不能上升，反下流肝腎而成泄利者，法當填補中氣，升之舉之，
　不可疏下，此東垣發前人所未發也，此方見於玉機微義，東垣十書不載。 ｝
加減方：
</pre>
<pre data-sec="p">
潤燥之劑
　｛經曰：諸濇枯涸乾勁皺揭，皆屬於燥，乃肺與大腸陽明燥金之氣也，
　金為生水之源，寒水生化之源絕，不能溉灌周身，榮養百骸，故枯槁而無潤澤也，
　或因汗下亡津，或因房勞虛竭，或因濃酒厚味，皆能助狂火面損真陰也，
　燥在外則皮膚皺揭，在內則津少煩渴，在上則咽焦鼻乾，在下則腸枯便秘，
　在手足則痿弱無力，在脈則細澀而微，皆陰血為火熱所傷也，治宜甘寒滋潤之劑，
　甘能生血，寒能勝熱，潤能去燥，使金旺而水生，則火平而燥退矣，寒水，膀胱也，
　素問曰: 燥乃陽明秋金之化，經曰：金水者，生成之終始，又曰：水位之下，
　金氣承之，蓋物之化從於生，物之成從於殺，造化之道，生殺之氣，
　猶權衡之不可輕重也，生之重，殺之輕，則氣殫散而不收，殺之重，生之輕，
　則氣斂濇而不通，斂濇則傷其分布之政，不惟生氣不得升，而殺氣亦不得降，經曰逆，
　秋氣則太陰不收，肺氣焦滿。 ｝
</pre>
<pre data-sec="p">
編號：潤燥001
方名：瓊玉膏
提要：乾欬
出處：申先生
主治：治乾欬嗽。 ｛有聲無痰謂之乾欬，脾中有濕則生痰，病不由於脾，故無痰，
　肺中有火則欬，病本於肺，火盛津枯，故乾欬。 ｝
組成：地黃〔四斤〕、茯苓〔十二兩〕、人參〔六兩〕、白蜜〔二斤〕先將地黃熬汁去渣，
　入蜜煉稠，再將參苓為末，和入磁罐封，火煮半日，白湯化服，
　臞仙加琥珀沉香各五錢，自云奇妙。 ｛琥珀以降肺寧心，沉香以升降諸氣。 ｝
方義：此手太陰藥也，地黃滋陰生水，水能制火，白蜜甘涼性潤，潤能去燥，金為水母，
　土為金母，故用參苓補土生金，蓋人參益肺氣而瀉火，茯苓清肺熱而生津也。
　｛茯苓色白入肺，能滲濕熱，濕熱去則津生。 ｝
加減方：
</pre>
<pre data-sec="p">
編號：潤燥002
方名：炙甘草湯
提要：益血生津
出處：仲景
主治：治傷寒脈結代，心動悸，及肺痿，欬唾多，心中溫溫液液者。 ｛脈動而中止，
　能自還者曰結，不能自還曰代，血竭虛衰，不能相續也，心中動悸，真氣內虛也，
　按傷寒脈結代，與雜病不同，與此湯補氣血而復脈，肺氣虛則成痿，
　胃中津液之上供者，悉從燥熱化為涎沫，故欬唾多。 ｝寶鑑用治呃逆。
組成：甘草〔炙四兩〕、生薑、桂枝〔三兩〕、人參、阿膠〔蛤粉炒二兩〕、
　生地黃〔一斤〕、麥冬〔去心〕、麻仁〔半斤研〕、大棗〔十二枚〕、水酒各半煎，
　內阿膠烊化服。
方義：此手足太陰藥也，人參、麥冬、甘草、大棗、益中氣而復脈，
　生地、阿膠、助營血而寧心，麻仁潤滑以緩脾胃，薑桂辛溫以散餘邪，
　加清酒以助藥力也，聖濟經云，津液散為枮，五臟痿弱，營衛涸流，溼劑所以潤之，
　麻仁、麥冬、阿膠、地黃之甘潤，經益血復脈通心也。 ｛喻嘉言曰：
　此仲景傷寒門中之聖方也，千金翼用治虛勞，外臺用治肺痿，
　究竟本方所治亦何止二病哉，外臺所取在於益肺氣之虛，潤肺金之燥，至於桂枝辛熱，
　似有不宜，不知桂枝能通營衛，致津液，則肺氣能轉輸，涎沫以漸而下，尤為要緊，
　所以云治心中溫溫液液也，玉機微義曰：肺痿如咳久聲啞聲嘶咯血，
　此屬陰虛火熱甚也，吐涎沫而不欬不渴，必遺尿小便數，以上虛不能制下，
　此肺中冷也，必眩多涎唾，用炙甘草乾薑湯以溫之，肺痿涎唾多心中溫溫液液者，
　用炙甘草湯，此補虛勞也，亦與補陰虛火熱不同，故肺痿有寒熱之異，甘草乾薑湯，
　炙甘草四兩，乾薑二兩。 ｝
加減方：
</pre>
<pre data-sec="p">
編號：潤燥003
方名：麥門冬湯
提要：降火利咽
出處：金匱
主治：治火逆上氣，咽喉不利。 ｛論曰：止逆下氣，此湯主之。 ｝
組成：麥門冬〔七升〕、
　半夏〔一升〕、人參〔三兩〕、甘草〔二兩〕、大棗〔十二枚〕、 粳米〔三合〕
方義：此手太陰足陽明藥也，喻嘉言曰：此胃中津液乾枯，虛火上炎之證，
　用寒涼藥而火反升，徒知與火相爭，知母貝母屢施不應，不知胃者肺之母氣也，
　仲景於麥冬人參粳米甘草大棗大補中氣大生津液隊中，增入半夏之辛溫一味，
　用以利咽下氣，此非半夏之功，實善用半夏之功，擅古今未有之奇矣。
　｛按半夏亦脾胃藥，能燥能潤，以能行水故燥，以味辛故潤也，仲景治咽痛不眠，
　皆屢用之，今人率以為燥而疑之，則誤矣。 ｝
加減方：
</pre>
<pre data-sec="p">
編號：潤燥004
方名：活血潤燥生津湯
提要：內燥
出處：丹溪
主治：治內燥津液枯少。 ｛內燥血液枯少也，火炎水乾，故津液枯少。 ｝
組成：當歸、白芍、
　熟地黃〔一錢〕、天冬、麥冬、紅花〔五分〕、栝蔞〔八分〕、桃仁〔研〕
方義：此手太陰足厥陰藥也
　歸芍地黃，滋陰可以生血，栝蔞二冬，潤燥兼能生津，桃仁紅花，活血又可潤燥，
　分用各有專能，合用更互相濟。
加減方：
</pre>
<pre data-sec="p">
編號：潤燥005
方名：清燥湯
提要：清金潤燥
出處：東垣
主治：治肺金受溼熱之邪，痿躄促，胸滿少食，色白毛敗，頭眩體重，身痛肢倦，口渴便秘。
　｛經曰肺也者，傅相之官也，治節出焉，火盛剋金，則肺熱葉焦，氣無所主，
　而失其治節，故肢體或縱或縮而成痿躄也，火上逆肺，故喘促，肺主皮毛，
　故色白毛敗，濕熱填於膈中故胸滿，壅於陽明則食少，上升於頭則眩，注於身則體重，
　流於關節則身痛，肺受火傷，天氣不能下降，膀胱絕其化源，故口渴便赤。 ｝
組成：黃耆〔錢半〕、蒼朮〔炒一錢〕、白朮〔炒〕、陳皮、澤瀉〔五分〕、人參、茯苓、
　升麻〔三分〕、當歸〔酒洗〕、生地黃、麥冬、甘草〔炙〕、神麴〔炒〕、
　黃蘗〔酒炒〕、豬苓〔二分〕、柴胡、黃連〔炒一分〕、五味子〔九粒〕、每服五錢。
方義：此手足太陰陽明藥也，肺屬辛金而主氣，大腸屬庚金而主津，燥金受溼熱之邪，
　則寒水〔膀胱〕生化之源絕，源絕則腎水虧，〔金不能生水〕而痿躄諸證作矣，
　金者水之母也，氣者水之源也，黃耆益元氣而實皮毛，故以為君，
　二朮參苓甘橘神麴健脾燥溼，理氣化滯，所以運動其土，土者金之母也，
　麥冬五味保肺以生津，當歸生地滋陰而養血，黃蘗黃連燥溼而清熱。 ｛黃蘗合蒼朮，
　名二妙散，治痿證藥，加牛膝名三妙散。 ｝升麻、柴胡、所以升清，
　豬苓、澤瀉、所以降濁，使溼熱從小便出，則燥金肅清，〔肺為高清之臟。
　〕水出高原，而諸證平矣。 ｛喻嘉言曰：燥與濕相反者也，方名清燥，
　而以去濕為首務，非東垣具過人之識，不及此矣，朱丹溪曰：今世風病，
　大率與諸痿證混同論治，古聖論風痿，條目不同，治法亦異，夫風病外感，善行數變，
　其病多實，發表行滯，有何不可，諸痿起於肺熱，傳入五臟，散為諸證，
　其昏惑瘛瘲瞀悶，暴病鬱冒，蒙昧暴瘖，皆屬於火，其四肢不舉，足萎舌強，
　痰涎有聲，皆屬於土，悉是濕熱之病，當作諸痿論治，大抵祇用補養，
　若以外感風邪治之，寧免實實虛虛之乎禍乎，或曰：內經治痿，獨取陽明，何也，曰：
　只諸痿生於肺熱一語，已見大意，金體燥而居上，主氣畏火者也，土性濕而居中，
　主四肢畏木者也，嗜慾不節，則水失所養，火寡於畏而侮所勝，肺得火邪而熱矣，
　肺受熱邪則金失所養，木寡於畏而侮所不勝，脾得木邪而傷矣，肺熱則不能管攝一身，
　脾虛則四肢不為人用，而諸痿之病作矣，瀉南方則肺金清而東方不實，何脾傷之有，
　補北方則心火阻而肺金不虛，何脾熱之有，故陽明實則宗筋潤，能束骨而利機關矣，
　治痿大法，無過於此。 ｝
加減方：
</pre>
<pre data-sec="p">
編號：潤燥006
方名：滋燥養榮湯
提要：血虛風燥
出處：
主治：治火爍肺金，血虛外燥，皮膚皺揭，筋急爪枯，或大便風秘。 ｛肺主皮毛，肝主筋爪，
　肝血不足，風熱勝而金燥，故外見皮毛枯槁，肌膚燥癢，內有筋急便秘之證。 ｝
組成：當歸〔酒洗一錢〕、生地黃、熟地黃、芍藥〔炒〕、黃芩〔酒炒〕、秦艽〔一錢〕、
　防風、甘草〔五分〕
方義：此手太陰足厥陰藥也，前證為血虛而水涸，當歸潤燥養血為君，
　二地滋腎水而補肝，芍藥瀉肝火而益血為臣，黃芩清肺熱，能養陰退陽，艽防散肝風，
　為風藥潤劑，｛風能生燥，艽防味辛能潤。 ｝又秦艽能養血榮筋，防風乃血藥之使。
　｛吐血治崩，皆用為使。 ｝甘草甘平瀉火，入潤劑則補陰血為佐使也。
加減方：
</pre>
<pre data-sec="p">
編號：潤燥007
方名：搜風順氣丸
提要：風秘氣秘
出處：
主治：治中風，風秘，氣秘便溺阻隔，遍身虛癢，脈來浮數，亦治腸風下血，中風癱瘓。
　｛風秘者，風生燥也，氣秘者，氣匯也，故大便不通，燥則血濇，津液不行，
　故遍身虛癢，脈浮為風，脈數為熱，風熱流入，大腸無所施泄則下血。 ｝
組成：大黃〔九蒸九曬五兩〕、大麻仁、郁李仁〔去皮〕、山藥〔酒蒸〕、山茱肉、車前子、
　牛膝〔酒蒸二兩〕、菟絲子〔酒洗〕、獨活、防風、檳榔、枳殼〔麩炒一兩〕、蜜丸。
方義：此手足陽明藥也，大黃苦寒峻猛，能下燥結而祛瘀熱，加以蒸曬，則性稍和緩，
　故以為君，麻仁滑利，李仁甘潤，並能入大腸而潤燥通幽，車前利水，牛膝下行，
　又能益肝腎而不走元氣。 ｛牛膝引藥下行，車前子利小便而不走氣｝燥本於風，
　獨活防風之辛以潤腎而搜風，滯由於氣，枳殼檳榔之苦以破滯而順氣，數藥未免攻散，
　故又用山藥益氣固牌山茱溫肝補腎，菟絲益陽強陰，以補助之也。 ｛本方云，
　久服百病皆除，喻喜言曰：藥有偏峻，可暫用以搜風潤燥順氣，不可久服。 ｝
加減方：
</pre>
<pre data-sec="p">
編號：潤燥008
方名：潤腸丸
提要：風秘血秘
出處：東垣
主治：治腸胃有伏火，大便秘濇，全不思食，風結血結。 ｛風結即風秘，由風搏肺臟，
　傳於大腸，或素有風病等，亦多秘，氣秘由氣不升降，血秘由亡血血虛，津液不足，
　熱秘由大腸熱結，冷秘由冷氣橫於腸胃，凝陰固結，津液不通，非燥糞也，仲景曰：
　脈浮而數，能食不大便者，此為實，名曰陽結，脈沉而遲，不能食，身體重，
　大便反鞕，名曰陰結，李東垣曰：實秘熱秘，即陽結也，宜散之，虛秘冷秘，
　即陰結也，宜溫之。 ｝
組成：大黃、歸尾、羌活〔五錢〕、桃仁〔研〕、
　大麻仁〔去殼一兩〕、蜜丸。 一方有防風，風溼加秦艽皁角子。 ｛燒存性用。 ｝
方義：此手足陽明藥也，歸尾桃仁，潤燥活血，羌活搜風散邪，大黃破結通幽，
　麻仁滑腸利竅，血和風疏，腸胃得潤，則自然通利矣。 ｛朱丹溪曰：
　古方通大便皆用降氣品劑，蓋肺氣不降，則難傳送，用枳殼沉香訶子杏仁等是也，
　又老人虛人風人津液少而秘者宜滑之，用胡麻麻仁阿膠等是也，如妄以峻藥逐之，
　則津液走，氣血耗，雖暫通而即秘矣，必變生他證。 ｝
加減方：本方加防風皁角仁蜜丸，
　名活血潤燥丸，治同。 ｛阜角得濕則滑，濕滑則燥結自除。 ｝本方去羌活，
　加升麻紅花生熟二地，名潤燥湯，〔俱東垣方〕治同，｛加升麻者，能升始能降也。
　｝又方大黃煨熟，當歸酒浸，枳實炒等分，蜜丸，亦名潤腸丸，治痔病肛門燥澀。
</pre>
<pre data-sec="p">
編號：潤燥009
方名：通幽湯
提要：噎塞便秘
出處：東垣
主治：治幽門不通，上攻吸門，噎塞不開，氣不得下，大便艱難，名曰下脘不通，治在幽門。
　｛下脘即幽門胃之下口也，人身上下有七門，皆下衝上也，幽門上衝吸門，
　吸門即會厭氣喉上掩飲食者也，衝其吸入之氣，不得下歸肝腎，為陰火相拒，
　故膈噎不通，濁陰不得下降，而大便乾燥不行，胃之濕與陰火俱在其中，則腹脹作矣，
　治在幽門通利，泄其陰火，潤其燥血，生其新血，則幽門通，吸門亦不受邪，
　膈噎得開，脹滿俱去矣，是濁陰得下歸地也。 ｝
組成：當歸身、升麻、桃仁〔研〕、紅花、
　甘草〔炙一錢〕、生地黃、熟地黃〔五分〕、或加檳榔末五分，本方加大黃麻仁，
　名當歸潤腸湯，治同。 
方義：此手足陽明藥也，當歸二地滋陰以養血，桃仁紅花潤燥而行血，
　檳榔下墜而破氣滯，加升麻者，天地之道，能升而後能降，清陽不升，則濁陰不降，
　經所謂地氣上為雲，天氣下為雨也。 ｛李東垣曰：腎開竅於二陰，經曰：大便難者，
　取足少陰，夫腎主五液，津液足則大便如常，若饑飽勞役，損傷胃氣，
　反食辛熱味厚之物，而助火邪，火伏血中，耗損真陰，津液虧少，故大便燥結，
　少陰不得大便以辛潤之，太陰不得大便以苦泄之，陽結者散之，陰結者溫之，
　傷食者以苦泄之，血燥者以桃仁酒製大黃通之，風燥者以麻仁加大黃利之，
　氣濇者郁李仁枳實皂角仁潤之，不可概用牽牛巴豆之類下之，損其津液，燥結愈甚，
　遂成不救。 ｝
加減方：
</pre>
<pre data-sec="p">
編號：潤燥010
方名：韭汁牛乳飲
提要：翻胃血燥
出處：丹溪
主治：治胃脘有死血，乾燥枯槁，食下作痛，翻胃便秘。 ｛胃脘有死血者，嗜酒食辛，
　躁暴多怒，積久而成瘀熱也，枯槁者，血聚則肝氣燥，燥熱故槁也，瘀血阻礙，
　故食下作痛，翻胃而吐出也，瘀血不去，新血不生，故腸枯而便秘，膈噎翻胃，
　多因氣血兩虛，胃槁胃冷而成，飲可下而食不可下，槁在吸門，即喉間之會厭也，
　食下胃脘痛，須臾吐出，槁在賁門，胃之上口也，此上焦名噎，食下良久吐出，
　槁在幽門，胃之下口也，此中焦名膈，朝食暮吐，槁在闌門，小腸下口也，
　此下焦名反胃，又有寒痰瘀血食積壅塞胃口者，或補或消或潤，宜隨病論治。 ｝
組成：韭菜汁、牛乳、等分，時時呷之，有痰阻者，加薑汁，本方去牛乳，加陳酒，治血膈。
　｛韭汁專消瘀血。 ｝
方義：此足陽明藥也，韭汁辛溫，益胃消瘀，牛乳甘溫，潤燥養血，
　瘀去則胃無阻，血潤則大腸通而食得下矣。 ｛朱丹溪曰翻胃膈噎，大便燥結，
　宜牛羊乳時時嚥之，兼服四物湯為上策，不可服人乳，人乳有五味之毒，七情之火也，
　昂按：膈噎不通，服香燥藥取快一時，破氣而燥血，是速其死也，不如少服藥，飲牛乳，
　加韭汁或薑汁，或陳酒為佳，丹溪禁用香燥藥，所言補血，益陰，潤燥，和胃，調中，
　卻無其方，可以意會，治膈噎諸藥，韭汁散瘀，竹瀝薑汁消痰，童便降火，
　人乳牛乳潤燥補血，蘆根汁止嘔，茅根汁涼血，甘蔗汁和胃，荸薺消食，臚尿殺蟲，
　或加燒酒米醋白蜜和諸汁頓服亦佳。 ｝
加減方：
</pre>
<pre data-sec="p">
編號：潤燥011
方名：黃耆湯
提要：生津去燥
出處：本事
主治：治心中煩躁，不生津液，不思飲食
組成：黃耆、熟地黃、芍藥、五味子、麥冬〔三兩〕、
　天冬、人參、甘草〔三錢〕、茯苓〔一兩〕每服三錢，加烏梅薑棗煎。
方義：此手足太陰藥也，黃耆人參補氣，熟地芍藥補血，烏梅五味斂耗生津，
　天冬麥冬瀉火補水，茯苓淡以利溼，甘草甘以和中，溼去氣運，則脾和而思食，
　津生而燥退矣。
加減方：
</pre>
<pre data-sec="p">
編號：潤燥012
方名：消渴方
提要：消渴
出處：丹溪
主治：治渴證胃熱，善消水穀。 ｛渴而多飲為上消，肺熱也，多食善饑為中消，胃熱也，
　渴而小便數有膏為下消，腎熱也，皆火盛而水衰也，經曰：二便結謂之消，
　二陽者陽明也，手陽明大腸主津，病消，則目黃口乾，是津不足也，足陽明胃主血熱，
　則消穀善饑，是血中伏火，血不足也，未傳能食者，必發腦疽癰瘡，不能食者，
　必傳中滿鼓脹，皆不治之證，氣分渴者，喜飲涼水，宜寒涼滲劑以清其熱，血分渴者，
　喜飲熱水，宜甘溫酸劑以滋其陰，上輕中重下危，如上中平則不傳下，腎反甘，
　是生氣泄，脾氣下陷入膏中，為土剋水也。 ｝
組成：黃連、天花粉、生地汁、藕汁、牛乳，
　將黃連花粉為末調服，或加薑汁蜂蜜為膏噙化。
方義：此手足太陰陽明藥也，經曰：
　心移熱於肺，傳為鬲消，火盛灼金，不能生水，故令燥渴，黃連苦寒以瀉心火，
　生地大寒以生腎水，花粉藕汁降火生津，牛乳補血潤以去燥，火退燥除，津生血旺，
　則渴自止矣。 ｛黃連花粉止渴生津，渴證要藥，單用亦可治之。 ｝
加減方：
</pre>
<pre data-sec="p">
編號：潤燥013
方名：地黃飲子
提要：消渴煩躁
出處：易簡
主治：治消渴煩躁，咽乾面赤。 ｛咽乾腎火上炎也，面赤陽明鬱熱也，煩屬於心，躁屬於腎
　。 ｝
組成：人參、黃耆〔蜜炙〕、甘草〔炙〕、生地黃、熟地黃、天冬、麥冬、
　枇杷葉〔蜜炙〕、石斛、澤瀉、枳殼〔麩炒〕等分，每服三錢。
方義：此手足太陰陽明藥也，
　喻嘉言曰：此方生精補血，潤燥止渴，佐以澤瀉枳殼，疏導二腑。 ｛澤瀉瀉膀胱之火，
　枳殼寬大腸之氣。 ｝使小腑清利，則心火下降。 ｛心與小腸相表裏｝大腑流暢，
　則肺經潤澤，｛肺與大腸相表裏｝宿熱既除，其渴自止矣。 ｛嘉言又曰：
　人參白虎湯專治渴證氣分燥熱，此湯專治血分燥熱，竹葉黃耆湯兼治氣血燥熱，
　宜辨證而用之
加減方：
附竹葉黃耆湯，淡竹葉，生地黃，各二錢，當歸，川芎，芍藥，麥冬，
　黃芩，炒人參，黃耆，甘草，半夏，石膏煆，各一錢，治消渴血氣兩虛，
　胃火盛而作渴。 ｝
</pre>
<pre data-sec="p">
編號：潤燥014
方名：白茯苓丸
提要：腎消
出處：
主治：治腎消兩腿漸細，腰腳無力。 ｛此因中消之後，胃熱入腎，消爍腎脂，令腎枯槁，
　故致此疾，按腎消即下消，乃上消中消之傳變，飲一洩二，洩如膏脂，王註曰：
　肺主氣，肺無病則氣能管束津液，其精微者榮養筋骨血脈，餘者為洩，
　肺病則津液無氣管攝，而精微者亦隨洩下如膏脂也。 ｝
組成：茯苓、黃連、花粉、萆薢、
　熟地黃、覆盆子、人參、玄參〔一兩〕、石斛、蛇床子〔七錢五分〕、
　雞䏶胵〔三十具音皮鴟，雞肫皮微炒。 〕蜜丸，磁石湯送下。
方義：此足少陰藥也，
　茯苓降心火而交腎，黃連清脾火而瀉心，石斛平胃熱而濇腎，｛壯筋骨，療風痺腳弱。
　｝熟地玄參生腎水，覆盆蛇床固腎精，人參補氣，花粉生津，萆薢清熱利溼，
　䏶胵雞之脾也，能消水穀，通小腸膀胱而止便數，善治膈消，磁石色黑入腎，
　補腎益精，故假之為使也。 ｛喻嘉言曰：友人病消渴，後渴少止，反加躁急，
　足膝痿弱，予主是丸加犀角，有醫曰：腎病而以黃連犀角治心，毋乃倒乎，予曰：
　腎者胃之關也，胃熱下傳於腎，則關門大開，心之陽火得以直降於腎，心火灼腎，
　躁不能需，予用犀角黃連對治其下降之陽光，寧為倒乎，服之果效，再服六味地黃丸，
　加犀角而肌澤病起矣。 ｝
加減方：
</pre>
<pre data-sec="p">
編號：潤燥015
方名：桑白皮等汁十味煎
提要：久嗽肺痿
出處：許仁則
主治：治氣嗽經久，將成肺痿，乍寒乍熱，唾涕稠黏，喘息氣上，唇口焦乾，亦有唾血者，
　漸覺瘦悴，小便赤少，色敗毛聳，此亦成蒸及久嗽成肺癰，唾悉成膿，出無多少。
組成：桑白皮〔一升〕、地骨皮〔三升二味合煎取汁三升〕、生地汁〔五升〕、
　生麥冬汁〔二升〕、生葛根汁、竹瀝〔三升〕、生薑汁、白蜜、棗膏〔一升〕、
　牛酥〔三合〕、以麥冬生地葛根竹瀝薑汁和煎，減半，再內桑皮地骨汁和煎，
　三分減一，再入酥蜜棗膏攪勿停手，煎如飴糖，夜臥時取一胡桃大含之，
　稍加至雞子大，或晝日，丸服亦得
方義：此手太陰藥也，桑皮瀉肺行水，麥冬補肺生津，
　地骨退熱除蒸，竹瀝清痰養血。 ｛能除陰虛之有大熱者。 ｝生薑祛寒而溫胃，
　棗膏補土以生金，地汁葛汁甘寒以除大熱，白蜜牛酥甘潤以止久嗽也。
加減方：
</pre>
<pre data-sec="p">
編號：潤燥016
方名：治久嗽方
提要：久嗽
出處：千金
主治：
組成：白蜜〔一斤〕、生薑〔二斤取汁〕、先秤銅銚知斤兩訖，納蜜薑汁，微火熬，
　令薑汁盡，惟有蜜斤兩在則止，每含如棗大一丸，日三服。
方義：此手太陰藥也，
　白蜜滑能潤肺，生薑辛能散寒。 ｛宋洪邁有痰疾，晚對，上諭以胡桃三枚薑三片，
　臥時嚼服，即飲湯復嚼薑桃如前數，靜臥必愈，邁如旨服，久而痰消嗽止，亦同此意，
　朱丹溪曰：陰分嗽者，多屬陰虛，治用知母止嗽，勿用生薑，以其辛散故也。 ｝
加減方：
</pre>
<pre data-sec="p">
編號：潤燥017
方名：豬膏酒
提要：筋極
出處：
主治：治過勞四肢筋液耗竭，數數轉筋，爪甲皆痛，不能久立，名曰筋極。 ｛肝主筋，
　筋極六極之一也，經曰：陽氣者精則養神，柔則養筋，筋骨過勞，耗其津液，
　不能榮養，故勁急而筋數轉也，爪甲者筋之餘，筋屬木，猶木枯則枝葉皆萎也，
　不能久立，筋衰不能束骨也。 ｝
組成：豬脂、薑汁〔冬二升熬取三升再入酒〕、酒〔五合〕、分三服。
方義：此足厥陰藥也，津竭筋枯，非草木之藥卒能責效，豬膏潤能養筋，
　薑汁辛能潤燥，酒和血而性善行，取易達於四肢也。
加減方：本方除薑汁，加亂髮煎，
　髮消藥成，名豬膏髮煎，〔仲景〕治諸黃，令病從小便出，本方除薑汁，
　加金銀花煮酒飲，治瘡疥最良。
</pre>
<pre data-sec="p">
編號：潤燥018
方名：麻仁蘇子粥
提要：產婦老人便秘
出處：本事方
主治：治產後大便不通。 ｛許叔微曰：婦人產後有三種疾，鬱冒則多汗，多汗則大便秘，
　故難于用藥。 ｝及老人風秘。 
組成：大麻仁、紫蘇子、等分，洗淨，合研，
　再用水研取汁煮粥啜。
方義：此手陽明藥也，麻仁陽明正藥，滑腸潤燥，便利除風，
　蘇子兼走太陰，潤肺通腸，和血下氣，行而不峻，緩而能通，
　故老人產婦氣血不足者所宜用也。 ｛許叔微曰：一婦年八十四，忽腹痛頭痛，
　惡心不食，醫皆議補脾治風，清利頭目，服藥雖愈，全不進食，其家憂惶，
　予辨前藥皆誤，此是老人風秘，臟腑壅滯，聚於胸中，則腹脹惡心，不思飲食，
　上至於顛，則頭痛不清也，令作此粥，兩啜而氣泄，下結糞如椒者十餘枚，漸得通利，
　不藥而愈矣。 ｝
加減方：
</pre>
<pre data-sec="p">
瀉火之劑
　｛火者氣之不得其平者也，五臟六腑，各得其平，則榮衛沖和，經脈調暢，何火之有，
　一失其常度，則衝射搏鑿而為火矣，故丹溪曰：氣有餘便是火也，有本經自病者，
　如忿怒生肝火，勞倦生脾火之類是也，有五行相剋者，如心火太盛，必剋肺金，
　肝火太盛，必剋脾土之類是也，有臟腑相移者，如肝移熱於膽，則口苦，
　心移熱於小腸，則淋秘之類是也，又有也經相移者，有數經合病者，相火起於肝腎，
　虛火由於勞損，實火生於亢害，燥火本乎血虛，濕火因於濕熱，鬱火出於遏抑，
　又有無名之火，無經絡可尋，無脈證可辨，致有暴病暴死者，諸病之中，火病為多，
　不可以不加察也，有以瀉為瀉者，大黃芒硝芩連梔蘗之類是也，有以散為瀉者，
　羌防柴葛升陽散火之類者也，有以滋為瀉者，地黃天冬玄參知母之類，
　壯水之主以制陽光是也，有以補為瀉者，參耆甘草瀉火之聖藥是也。 ｝
</pre>
<pre data-sec="p">
編號：瀉火001
方名：黃連解毒湯
提要：三焦實火
出處：相傳此方為太倉公火劑，而崔氏治劉護軍，又云其自製者。
主治：治一切火熱，表裏俱盛，狂躁煩心，口燥咽乾，大熱乾嘔，錯語不眠，吐血衄血，
　熱甚發斑。 ｛毒即火邪也，邪入於陽則狂，心為熱所擾則煩，躁則煩之甚也，
　口燥咽乾，火盛津枯也，乾嘔，熱毒上逆也，錯語，熱昏其神也，不眠，陰未得復也，
　傷寒吐衄血者，當汗不汗，蘊熱逼血上行也，發斑，熱毒入胃也，崔尚書曰：
　胃有燥糞，令人錯語，邪熱盛亦令人錯語，若秘而錯語者，宜承氣湯，通而錯語者，
　宜黃連解毒湯。 ｝
組成：黃連、黃芩、黃蘗、梔子、等分。
方義：此手足陽明手少陽藥也，
　三焦積熱，邪火妄行，故用黃芩瀉肺火於上焦，黃連瀉脾火於中焦，
　黃蘗瀉腎火於下焦，梔子通瀉三焦之火，從膀胱出，蓋陽盛則陰衰，火盛則水衰，
　故用大苦大寒之藥，抑陽而扶陰，瀉其亢甚之火，而救其欲絕之水也，
　然非實熱不可輕投。 ｛王海藏曰：黃連瀉火，實瀉脾也，子能令母實，實則瀉其子，
　劉河間曰：傷寒表熱極甚，身痛頭疼，不可忍，或眩或嘔，裏有微熱，不可發汗吐下，
　擬以小柴胡天水涼膈之類和解，恐不能退其熱勢之甚，或大下後再三下後，熱勢尚甚，
　本氣損虛，而脈不能實，擬更下之，恐脫而立死，不下亦熱極而死，或濕熱內餘，
　小便赤澀，大便溏泄，頻併少而急痛者，必欲作痢也，並宜黃連解毒湯。 ｝
加減方：
　本方去梔子名蘗皮湯，治三焦實熱，用粥丸，治三焦有火「名三補丸」，嗌燥喉乾，
　二便閉結，及溼痰夜熱。 ｛經曰：壯火食氣，少火生氣，故少火宜升，壯火宜降，
　今以黃芩瀉上，黃連瀉中，黃蘗瀉下，則壯火降而少火升，氣得生而血得養，
　三焦皆受益矣。 ｝本方去芩連加甘草，名梔子蘗皮湯，〔仲景〕治傷寒發黃身熱，
　｛發黃胃有瘀熱，宜下之，發熱為熱未作實，蓋寒濕之證，難於得熱，
　熱則勢外出而不內入矣，故不必發汗，利小便，用梔子清肌表，黃蘗瀉膀胱以和解之，
　按傷寒發黃，有在太陽膀胱者，與陽明瘀熱在胃者不同，故仲景亦有不可下，
　當於寒濕中求之之說，若瘀熱在裏，亦有用麻黃連翹赤小豆湯發汗利水之劑者，
　方見傷寒論。 ｝本方去黃蘗梔子，加酒浸大黃，名三黃瀉心湯，〔金匱〕治心下痞熱，
　心氣不足，吐血衄血，大黃用酒蒸曬九次，蜜丸，名三黃丸治三焦積熱，頭項腫痛，
　目赤口瘡，心膈煩躁，大便秘結，小便赤澀，及消渴羸瘦。 ｛消渴嬴瘦，
　由於火炎水乾，或問心氣不足而吐衄，何以不補心而反瀉心，丹溪曰：少陰不足，
　亢陽無輔，致陰血妄行，故用大黃瀉其亢害之火，又心本不足，肺肝各受火邪而病作，
　故用黃芩救肺，黃連救肝，肺者陰之主，肝者心之母，血之舍也，肺肝火退，
　則血歸經而自安矣，寇宗奭曰：以苦泄其熱，就以苦補其心，蓋一舉而兩得之，
　吳鶴皋曰：治病必求其本，陽毒上攻出血，則熱為本，血為標，能去其熱，
　則血不治而自歸經矣，李士材曰：古人用大黃治虛勞吐血，意甚深微，蓋濁陰不降，
　則清陽不化，瘀血不去，則新血不生也，昂按：此乃傷寒外感移熱而吐衄，
　故用三黃寒瀉之劑，若虛寒內傷吐衄而誤服此，則殺人矣，楊仁齋曰：血遇熱則宜流，
　故止血多用涼藥，然亦有氣虛挾寒，營氣虛散，血亦錯行，所謂陽虛陰必走是已，
　法當溫中，使血自歸經，宜理中湯加木香，七氣湯加川芎，或甘草乾薑湯甚效。
　｝本方加石膏淡鼓麻黃，名三黃石膏湯，〔別見表裏門。 〕本方水丸名三黃金花丸，
　治中外諸熱，寢汗咬牙，夢語驚悸，吐衄淋秘，勞嗽骨蒸，本方加大黃，
　名梔子金花丸，去梔子，加大黃，名大金花丸，治略同。
</pre>
<pre data-sec="p">
編號：瀉火002
方名：附子瀉心湯
提要：傷寒痞滿
出處：仲景
主治：治傷寒心下痞，而復惡寒汗出者。｛傷寒心下滿鞕而痛者，為結胸，為實，
　鞕滿而不痛者，為痞，為虛，經曰：心下痞，按之軟，關脈浮者，大黃黃連瀉心湯，
　心下痞而復惡寒汗出者，附子瀉心湯，大抵諸痞皆熱，故攻之多寒劑，此加附子，
　恐三三黃損其陽，非補虛也，或下後復汗，或下後陽虛，故惡寒汗出，
　諸瀉心湯皆治傷寒痞滿，滿在心胸不在胃也，若雜病痞滿，有寒熱虛實之不同，
　保命集云，脾不能行氣為四臟，結而不散則為痞，傷寒之痞，從外之內，故宜苦泄，
　雜病之痞，從內之外，故宜辛散。 ｝
組成：大黃〔二兩〕、黃連、黃芩〔一兩〕、
　附子〔一枚炮去皮破別煮取汁〕
方義：此足太陽手少陰藥也，吳鶴臬曰：心下痞，
　故用三黃以瀉痞，惡寒汗出，故用附子以固陽，非三黃不能去痞熱，
　無附子恐三黃益損其陽，寒熱並用，斯為有制之兵矣。 ｛喻嘉曰：此邪熱既甚，
　真陽復虛之證，故於三黃湯內，加附子汁，共成傾痞之功，金匱有大黃附子湯，
　亦同此意，大黃細辛各二兩，附子一枚，炮，治脇下偏痛，發熱，脈弦緊，此寒也，
　以溫藥下之，陽中有陰，當以溫藥下其寒，後人罕識其指，有用寒藥而治熱痞，
　大黃黃連之類也，有陰陽不和而痞，用寒熱藥者，大黃黃連加附子之類也，
　有盛陽虛而痞，用辛熱多而寒藥少者半夏生薑、甘草瀉心之類也，
　經又曰傷寒大下後復發汗心下痞，惡寒者，表未解也，當先解表，乃可攻痞，
　解表桂枝湯，攻裏大黃黃連瀉心湯，經又曰：本以下之，故心下痞，與瀉心湯，
　痞不解，口渴而煩躁，小便不利者，五苓散主之，此有停飲故也，李東垣曰：
　酒積鐵病，下之太過，亦作痞傷，蓋下多亡陰，陰者脾胃水穀之陰也，胸中之氣，
　因虛下陷於心之分野，故致心下痞，宜升胃氣，以血藥兼之者，全用氣藥導之，
　則痞益甚，甚而復下之，氣愈下降，必變為中滿膨脹，非其治也，按脾無積血，
　心下不痞，故須兼血藥。 ｝
加減方：
　本方去附子，名三黃瀉心湯，〔見前〕再去黃芩，
　名大黃黃連瀉心湯，〔仲景〕治傷寒心下痞，按之濡，〔音軟〕關上脈浮。
　｛沉為實熱，浮為虛熱，經曰：按之自濡，但氣痞耳，周揚俊曰：以非痰飲結聚，
　故無取半夏生薑也，活人云，結胸與痞，關脈須皆沉，若關脈浮而結者，三黃以瀉肝，
　李時珍曰：仲景治心氣不足，吐衄血者，用瀉心湯，
　實瀉心包肝脾胃四經血中之伏火也，又治心下痞滿，按之軟者，用瀉心湯，
　亦瀉脾胃之濕熱，非瀉心也，病發於陰而反下之，則痞滿，乃寒傷營血，邪結上焦，
　胃之上脘在心，故曰瀉心，經曰太陰所至為痞滿，又曰濁氣在上則生痞賬是已，
　病發於陽而反下之，則結胸，乃邪熱陷入血分，亦在上脘，故大陷胸湯丸，皆用大黃，
　亦瀉脾胃血分之邪而散其熱也，若結胸在氣分，只用小陷胸湯，痞滿在氣分，
　只用半夏瀉心湯，按發陽發陰，諸解不同，終成疑案，李氏則以寒傷為陰病，
　熱陷為陽病，然仲景所用皆寒藥，未嘗有所分也，周揚俊則謂總屬下早致然，
　似為近理。 ｝
</pre>
<pre data-sec="p">
編號：瀉火003
方名：半夏瀉心湯
提要：傷寒虛痞
出處：仲景
主治：治傷寒下之早，胸滿而不痛者為痞，身寒而嘔，飲食不下，非柴胡證。 ｛經曰：
　傷寒五六日，嘔血發熱，柴胡證具，而以他藥下之，柴胡證仍在者，復與柴胡湯，
　此雖已下之不為逆，必蒸蒸而振，卻發熱汗出而解，若心下滿而鞕痛者，此為結胸也，
　大陷胸湯主之，若滿而不痛者，此為痞，柴胡不中與也，宜半夏瀉心湯，凡用瀉心者，
　皆屬誤下之證，非傳經熱邪也。 ｝
組成：半夏〔半升〕、黃連〔一兩〕、黃芩、甘草〔炙〕、
　人參、乾薑〔三兩〕、大棗〔十二枚〕
方義：此手少陰足太陰藥也，成氏曰：否而不泰為痞，
　苦先入心，瀉心者必以苦，故以黃連為君，黃芩為臣，以降陽而升陰也，辛走氣，
　散痞者必以辛，故以半夏乾薑為佐，以分陰而行陽也，欲通上下交陰陽者，必和其中，
　故以人參甘草大棗為使，以補脾而和中。 ｛已下之後，脾氣必虛。
　｝則痞熱消而大汗以解矣。 ｛舊註云，此方藥味，蓋本理中人參黃芩湯方，王海藏曰：
　外證全是下證，而脈反細不可下者，瀉心湯主之，脈有力者，黃連瀉心湯，脈無力者，
　半夏瀉心湯，喻嘉言曰：諸瀉心湯，原以滌飲，此證因嘔，故推半夏為君，程郊倩曰：
　痞雖虛邪，然表氣入裏，怫鬱於心陽之分，寒亦成熱矣，寒已成熱，則不能外出，
　而熱非實，穢又不能下行，唯用苦寒從其部而瀉之，仍慮下焦之陰邪上入，
　兼辛熱以溫之，陰陽兩解，不攻痞而痞自救，所以寒熱互用，若陰痞不關陽鬱，
　即鬱而未成熱，祇是上下陰陽部分拒格而成，瀉心之法概不可用也，
　又曰人皆曰汗多亡陽，不知下多亦亡陽，以亡陰中之陽，故曰亡陰耳，下焦之陽驟虛，
　氣必上逆，則上焦之陽反因下而成實，以火氣不下行故也，治多瀉上補下，
　心君得苦寒而安，則反能從陽引之入陰，故芩連梔子瀉亦成補，若汗不相因，
　有虛無實，溫補猶恐不足，前法一無所用矣。 ｝
加減方：
本方除人參，再加甘草，
　〔一兩合前四兩〕名甘草瀉心湯，〔仲景〕治傷寒中風，醫反下之，下利穀不化，
　腹中雷鳴，心下痞鞕而滿，乾嘔心煩，醫復下之，其痞益甚，此非結熱，
　但以胃虛客氣上逆，故使鞕也。 ｛為不使裏虛胃弱，內損陰氣，故加甘草以和中益胃，
　復真陰，退虛熱，大要痞滿下利者為虛，便閉者為實，按甘草令人滿，故中滿證忌之，
　而別錄甄權並云甘草能除滿，以脾健運則滿除也，觀仲景用以消痞，豈非取其散滿哉，
　又按此乃傷寒之下利腸鳴也，雜證腸鳴，亦多屬脾胃虛，經云，脾胃虛則腸鳴腹滿，
　又云中氣不足，腸為之苦鳴，宜參朮補劑，加甘草芩連枳實乾薑等，丹溪水曰：
　腹中水鳴，乃火激動其水也，宜二陳湯加芩連梔子，李梃曰：自利舊分陰證陽證，
　又分協熱協寒，而治法相同，陽證下利，亦必裏虛而表熱乘之，雖太陽初證下利亦然，
　與表邪傳裏協熱下利無異，至於陰即協寒，其證尤顯，所以云陽證下利，
　誤溫則發黃出斑而死，此等支離處，尤當詳辨。 ｝
　本方加生薑四兩，名生薑瀉心湯，
　〔仲景〕治汗解後胃中不和，心中痞鞕，乾噫〔噯同〕食臭，完穀不化，脇下有水氣，
　腹中雷鳴下利。 ｛客氣上逆，伏飲搏膈，故痞鞕，中氣不和，故乾噯，胃虛火盛，
　邪熱不殺穀，故完穀不化，脇下有水氣，土弱不能制水，故腹中雷鳴，
　下利謂之協熱利，為汗後胃虛，外損陽氣，故加生薑以散邪滌飲，益胃復陽，
　劉河間曰：瀉而水穀變色者為熱，不變色而澄徹清冷者為寒，若肛門燥濇，小便黃赤，
　水穀雖不變，猶為熱也，此由火性急速，食下即出，無容剋化，所謂邪熱不殺穀也。｝
　 本方除黃芩大棗，加枳實、厚朴、麥芽、白朮、茯苓、蒸餅糊丸，名枳實消痞丸。
　｛東垣，別見消導門。 ｝
</pre>
<pre data-sec="p">
編號：瀉火004
方名：白虎湯
提要：肺胃實熱
出處：仲景
主治：治傷寒脈浮滑，表有熱裏有寒。 ｛浮為在表，滑為在裏，裏寒指傷寒，
　即病熱之本因也。 ｝及三陽合病，脈浮大，腹滿身重，難以轉側，口不仁而面垢，
　讝語遺尿，發汗則讝語，下之則頭上生汗，手足逆冷，自汗出者。 ｛腹滿身重，
　口不仁，讝語，陽明證也，面垢，少陽證也，遺尿，太陽證也，三證之中，陽明為多，
　屬表裏有邪，發表則燥熱益甚，故讝語，攻裏則陰氣下竭，而虛陽上脫，
　必額汗出而手足逆冷，若自汗出者，三陽熱甚也，與此而以解內外之熱。
　｝通治陽明病脈洪大而長，不惡寒，反惡熱，頭痛，自汗，口渴，舌胎，目痛，鼻乾，
　不得臥，心煩躁亂，日晡潮熱，或陽毒發斑，胃熱諸病。 ｛邪熱盛故脈洪大，
　熱在表而淺，邪惡正，故惡寒，熱入深邪，甚無畏，故不惡寒，反惡熱，中風有汗，
　傷寒無汗，傳入陽明寒則有汗，謂之熱越，故陽明病法多汗，裏熱，作渴，
　陽明主肌肉，故肌熱，脈交額中，故目痛，脈俠鼻，金燥故鼻乾，胃不和，故臥不安，
　人之陽氣，晝日行陽二十五度，平旦屬少陽，日中屬太陽，日晡屬陽明，傷寒證中，
　日晡潮熱為胃實，無虛證，胃熱失下則發斑。 ｝
組成：石膏〔一斤〕、知母〔六兩〕、
　甘草〔二兩〕、粳米〔六合〕、先煮石膏數十沸〔味淡難出〕，再投藥米，米熟湯成，
　溫服
</pre>
<pre data-sec="p">
編號：瀉火004
方名：白虎湯
續
方義：此足陽明手太陰藥也，熱淫於內，以苦發之故以知母苦寒為君，熱則傷氣，
　必以甘寒為助，故以石膏為臣。 ｛石膏滑石，味皆甘寒，凡藥帶甘者，皆瀉中有補。
　｝津液內爍，故以甘草粳米甘平益氣緩之為使，不致傷胃也，又煩出於肺，躁出於腎，
　石膏清肺而瀉胃火，知母清肺而瀉腎火，甘草和中而瀉心脾之火，或瀉其子，
　〔肺〕或瀉其母，〔心〕不專治陽明氣分熱也。｛石膏甘草，不但清裏，兼能發表，
　然必實熱方可用，或有血虛身熱，脾虛發熱，及陰盛格陽，面赤煩躁，類白虎湯證，
　誤投之不可救也，按白虎證脈洪大有力，類白虎證脈大而虛，以此為辨，
　又按格陽陽盛，二證至為難辨，蓋陰盛極而格陽於外，外熱而內寒，
　陽盛極而格陰於外，外冷而內熱，經所謂重陰必陽，重陽必陰，重寒則熱，
　重熱則寒是也，當於小便分之，便清者外雖燥熱，而中必寒，便赤者外雖厥冷，
　而內實熱，再看口中燥潤，及舌胎淺深，蓋舌為心苗，應南方火，邪在表則未生胎，
　邪入裏津液搏結則生胎，而滑胎白者，丹田有熱，胸中有寒，邪在半表半裏也，
　熱入漸深，則燥而澀，熱聚於胃則黃，宜承氣及白虎，若熱病口乾舌黑，
　及腎水刑於心火，熱益深而病篤矣，然亦有胎黑屬寒者，舌無芒刺，口有津液也，
　又當用溫補之劑尤宜細辨，李東垣曰：邪在陽明，肺受火剋，故用辛寒以清肺，
　所以有白虎之名，白虎西方金神也，吳鶴皋曰：如秋金之令行，則夏火之炎退，
　成氏曰：立秋後不可服，為大寒之劑，易老曰：有是病則投是藥，苟拘於時，
　何以措手，若以白虎為大寒，承氣又何以行於冬令乎，太陽發熱無汗而渴，忌白虎，
　表未解也，陽明汗多而渴，忌五苓豬苓，津液大耗也。 ｝
</pre>
<pre data-sec="p">
編號：瀉火004
方名：白虎湯
續
加減方：
　本方加人參三兩，名人參白虎湯，〔仲景〕治傷寒渴欲飲水，無表證者，
　｛白虎解熱，人參生津，凡身發熱為熱在表，渴欲飲水為熱在裏，身熱飲水，
　 表裏俱有熱，身涼不渴，表裏俱無熱，欲飲水者，不可不與，不可過與，
　恣飲則有水結胸，心下悸，喘欬，噦噎，腫脹，癃秘，下利，諸變證。 ｝
　亦治傷寒無大熱，口燥渴，心煩背微惡寒者。
　｛背為陽，背惡寒，口中和者，少陰病也，宜附子湯，今熱未退而微惡寒，
　為表未全罷，尚屬太陽，然燥渴心煩為裏熱已熾，與白虎湯，解表邪，清裏熱，
　加人參補氣生津，太陽病在表故惡寒，少陽在半表半裏亦微惡寒，陽明在裏故不惡寒，
　反惡熱，間有惡寒者，與太陽合病也，許叔微曰仲景云，傷寒吐下後七八日，不解，
　表裏俱熱，大渴燥煩者，白虎加人參湯主之，又云，脈浮滑，此表有熱，裏有寒，
　白虎加人參湯主之，又云傷寒脈浮，發熱無汗，其表不解，不可與白虎，
　林億校正謂於此表裏差矣，予謂不然，大抵白虎能除傷寒中渴，表裏發熱，前後二證，
　或云表裏俱熱，或云表熱裏寒，皆可服之，一種發熱無汗，其表不解，
　全是麻黃與葛根證，安可行白虎也。 ｝亦治太陽中暍，〔音謁，暑也〕身熱，汗出，
　惡寒，足冷，脈微而渴，｛身熱惡寒，為在表，足冷脈微，又不可表。｝
　亦治火傷肺胃，傳為膈消，｛喻嘉言曰：肺消以地黃丸治其血分，
　腎消以白虎湯治其氣分，病不能除，醫之罪也。｝
　本方加蒼朮，名白虎蒼朮湯，
　治溼溫脈沉細者。 ｛沉細屬濕，先受暑，後受濕，暑濕相搏，名濕溫，其證脛冷，
　腹滿，頭痛，身痛，多汗，渴而譫語，李東垣曰：動而傷暑，火熱傷氣，
　辛苦之人得之，宜人參白虎湯，靜而傷暑，濕勝身重，安樂之人多得之，
　宜白虎蒼朮湯。 ｝
　本方加桂枝，名桂枝白虎湯，〔金匱〕治溫瘧，但熱無寒，骨節疼痛，時嘔，
　本方加柴胡黃芩半夏，名柴胡石膏湯，治暑嗽喘渴，
　本方除粳米，加人參，名化斑湯，治胃熱發斑脈虛者。
</pre>
<pre data-sec="p">
編號：瀉火005
方名：竹葉石膏湯
提要：肺胃虛熱
出處：仲景
主治：治傷寒解後，虛羸少氣，氣逆欲吐｛傷寒解後，餘熱未盡，津液不足，故虛羸少氣，
　虛熱上逆，故欲吐。 ｝亦治傷暑發渴脈虛。
組成：竹葉〔二把〕、石膏〔一斤〕、
　人參〔三兩〕、甘草〔炙二兩〕、麥冬〔一升〕、半夏〔半升〕、粳米〔半升〕、
　加薑煎。
方義：此手太陰足陽明藥也，竹葉石膏之辛寒以散餘熱，｛竹葉能止喘促氣逆上衝。
　｝人參甘草麥冬粳米之甘平以益肺安胃，補虛生津，半夏之辛溫以豁痰止嘔，
　故去熱而不損其真，導逆而能益其氣也。 又方，竹葉、石膏、木通、薄荷、桔梗、
　甘草、亦名竹葉石膏湯，治胃實火盛而作渴。 ｛李士材曰：陽明外實則用柴葛以解肌，
　陽明內實則用承氣以攻下，此云胃實，非有停滯，但陽燄勝耳，火旺則金困，
　故以竹葉瀉火，以桔梗救金，薄荷升火於上，木通泄火於下，
　甘草石膏直入戊土而清其中，三焦火平則炎蒸退，而津液生矣，外實經也，內實腑也，
　戊土胃也。 ｝
加減方：
</pre>
<pre data-sec="p">
編號：瀉火006
方名：升陽散火湯
提要：火鬱
出處：東垣
主治：治肌熱表熱，四肢發熱，骨髓中熱，熱如火燎，捫之烙手，此病多因血虛得之，
　及胃虛過食冷物，抑遏陽氣於脾土，並宜服此。 ｛脾主四肢，四肢熱即五心煩熱也，
　火性上行，若鬱而不達，則反以銷爍真陰，而肌膚筋骨皆為之熱也，若飲食填塞至陰，
　則清陽不得上行，故不能傳化也，經曰：火鬱發之，至陰脾也。 ｝
組成：柴胡〔八錢〕、防風〔二錢五分〕、葛根、升麻、羌活、獨活、人參、白芍〔五錢〕、
　炙甘草〔三錢〕、生甘草〔二錢〕，每服五錢，加薑棗煎。
方義：此手足少陽藥也，
　柴胡以發少陽之火為君，升葛以發陽明之火，羌防以發太陽之火，
　獨活以發少陰之火為臣，此皆味薄氣輕，上行之藥，所以升舉其陽，使三焦暢遂，
　而火邪皆散矣，人參甘草，益脾土而瀉熱，芍藥瀉脾火而斂陰，且酸斂甘緩，
　散中有收，不致有損陰氣為佐使也。 ｛吳鶴皋曰：經曰：少火生氣，
　天非此火不能生物，人非此火不能有生，揚之則光，遏之則滅，則生道幾乎息矣，
　使清陽出於上竅，則濁陰自歸下竅，而飲食傳化，無抑遏之患矣，東垣聖於脾胃，
　治之必主升陽，俗醫知降而不知升，是撲其少火也，安望其衛生耶，又云，
　古人用辛散者必用酸收，故桂枝湯中亦用芍藥，猶兵家之節制也，降謂瀉也。 ｝
　本方除人參獨活，加蔥白，名火鬱湯，治同。 ｛火鬱者，內熱外寒，脈沉而數，
　火鬱無燄，故外寒，沉為在裏，沉而數，知為內熱也。 ｝
加減方：
　陶節庵升陽散火湯，
　人參、白朮，茯神、甘草、陳皮、麥冬、當歸、芍藥、柴胡、黃芩、加薑棗，
　金器煎，治傷寒叉手冒心，尋衣摸床，譫語昏沉，不省人事。 ｛節庵曰：俗醫不識，
　誤認風證，不知此乃肝熱乘肺，元氣虛衰，不能主持，名撮空證，小便利者可治，
　有痰加薑炒半夏，大便燥實，譫語發渴，加大黃，泄瀉加白朮升麻，太陽虛，
　故叉手自冒其心，熱昏其神，故尋衣摸床，小便利則肺氣猶降，膀胱猶能化氣，
　而腎水未枯，故可治，昂按：此病非升散之證，方中僅柴胡一味，難盡升散之名，
　而節庵以此名方何歟。 ｝
</pre>
<pre data-sec="p">
編號：瀉火007
方名：涼膈散
提要：上中二焦火
出處：局方
主治：治心火上盛，中焦燥實，煩躁口渴，目赤頭眩，口瘡唇裂，吐血衄血，大小便秘，
　諸風瘛瘲，胃熱發斑發狂，及小兒驚急，痘瘡黑陷。 ｛上證皆上中二焦之火為之患也。 ｝
組成：連翹〔四兩〕、大黃〔酒浸〕、芒硝、甘草〔二兩〕、梔子〔炒黑〕、
　黃芩〔酒炒〕、薄荷〔一兩〕為末，每服三錢，加竹葉生蜜煎。
方義：此上中二焦瀉火藥也，
　熱淫於內治以鹹寒，佐以苦甘，故以連翹黃芩竹葉薄荷升散於上，
　而以大黃芒硝之猛利推蕩其中，使上升下行，而膈自清矣，用甘草生蜜者，病在膈，
　甘以緩之也。 ｛李東垣曰：易老法減大黃芒硝，加桔梗竹葉，治胸膈與六經之熱，
　以手足少陽俱下胸膈，同相火游行一身之表，乃至高之分，故用舟楫之劑，浮而上之，
　以去胸膈六經之熱也，重病用前方，輕者用此方，喻嘉言曰：按中風證大勢，
　風木合君相二火主病，古方用涼膈散居多，如轉舌膏用涼膈散加菖蒲遠志，
　活命金丹用涼膈散加青黛藍根，蓋風火上炎，胸膈正燎原之地，所以清心寧神，
　轉舌活命，涼膈之功居多，不可以宜通腸胃經訾之也，按轉舌膏散心經之蘊熱，
　活命丹散肝經之鬱火也，潘思敬曰：仲景調胃承氣湯，後人一變加連翹梔子黃芩薄荷，
　謂之涼膈散，至河間又變加川芎歸芍白朮防風荊芥麻黃桔梗石膏滑石，
　謂之防風通聖散是也，古之複方也，桔梗為藥中舟楫。 ｝
加減方：
</pre>
<pre data-sec="p">
編號：瀉火008
方名：當歸龍薈丸
提要：肝膽火
出處：宣明
主治：治一切肝膽之火，神志不寧，驚悸搐搦，躁擾狂越，頭運目眩，耳鳴耳聾，胸膈痞塞，
　咽嗌不利，腸胃燥澀，兩脇痛引少腹，肝移熱於肺而欬嗽，｛肝屬風木，
　主筋主怒主驚，故搐搦驚狂，皆屬肝火，目為肝竅，膽脈絡於耳，二經火盛，
　故目眩耳鳴，心脈挾咽歷膈，腎脈貫膈循喉嚨，水衰火盛，故膈咽不利，兩脇少腹，
　皆肝膽經所循，故相引而痛，五臟六腑皆有欬，然必傳以與肺，肝之移邪則為肝欬。
　｝亦治盜汗。 ｛盜汗屬熱，此與當歸大黃湯同意。 ｝
組成：當歸〔酒洗〕、
　龍膽草〔酒炒〕、梔子〔炒黑〕、黃連〔炒〕、黃蘗〔炒〕、黃芩〔炒一兩〕、
　大黃〔酒浸〕、青黛〔水飛〕、蘆薈〔五錢〕、木香〔二錢〕、麝香〔五分〕、蜜丸，
　薑湯下。
方義：此足厥陰手足少陽藥也，肝木為生火之本，肝火盛則諸經之火相因而起，
　為病不止一端矣，故以龍膽青黛，直入本經而折之，
　而以大黃芩連梔蘗通平上下三焦之火也。 ｛黃芩瀉肺火，黃連瀉心火，黃柏瀉腎火，
　大黃瀉脾胃火，梔子瀉三焦火。 ｝蘆薈大苦大寒，氣臊入肝，能引諸藥同入厥陰，
　先平其甚者，而諸經之火無不漸平矣，諸藥苦寒已甚，當歸辛溫，能入厥陰，
　和血而補陰，故以為君，少加木香麝香者，取其行氣通竅也，然非實火不可輕投。
加減方：
</pre>
<pre data-sec="p">
編號：瀉火009
方名：龍膽瀉肝湯
提要：肝膽火
出處：局方
主治：治肝膽經實火溼熱，脇痛耳聾，膽溢口苦，筋痿陰汗，陰腫陰痛，白濁溲血。
　｛脇者肝膽之部也，火盛故作痛，膽脈絡於耳故聾，肝者將軍之官也，謀慮出焉，
　膽者中正之官也，決斷出焉，膽虛故謀慮而不能決，膽氣上溢，故口為之苦，肝主筋，
　濕熱勝故筋痿，肝脈絡於陰器，故或汗或腫或痛，白濁洩血，皆肝火也。 ｝
組成：龍膽草〔酒炒〕、黃芩〔炒〕、梔子〔酒炒〕、澤瀉、木通、車前子、當歸〔酒洗〕、
　生地黃〔酒炒〕、柴胡、甘草〔生用〕
方義：此足厥陰少陽藥也，龍膽瀉厥陰之熱〔肝〕，
　柴胡平少陽之熱〔膽〕，黃芩梔子清肺與三焦之熱以佐之，澤瀉瀉腎經之溼，
　木通車前瀉小腸膀胱之溼以佐之，然皆苦寒下瀉之藥，故用歸地以養血而補肝，
　用甘草以緩中而不使腸胃為臣使也，東垣無黃芩梔子甘草，亦名龍膽瀉肝湯，
　治前陰熱癢臊臭。 ｛此因飲酒風濕熱合於下焦為邪，厥陰肝脈絡於陰器，
　柴胡入肝為引，澤瀉車前木通利小便亦除臊氣，所謂在下者因而竭之，
　生地龍膽苦寒以瀉濕熱，肝主血，當歸以滋肝血不足也。 ｝
加減方：
一方除當歸、生地、木通、
　澤瀉、車前、加人參、五味、天冬、麥冬、黃連、知母、 亦名龍膽瀉肝湯，
　治筋痿攣急，口苦爪枯，亦治前證。 ｛加人參者，扶土所以抑木，用二冬五味者，
　清金亦以平木，潤燥所以養筋，用黃連知母者，上以瀉心火，下以瀉腎火，
　一為肝母也。 ｝
</pre>
<pre data-sec="p">
編號：瀉火010
方名：左金丸
提要：肝火又名茱連丸
出處：
主治：治肝火燥盛，左脇作痛，吞酸吐酸筋疝痞結｛肝火盛則脇痛，
　吞酸吐酸亦由肝火上干肺胃，從木之化故酸，厥陰之脈絡陰器，寒濕干之，則成筋疝，
　肝木過盛，剋制脾土，則成痞結。 ｝亦治噤口痢，湯藥入口即吐。 ｛本方加糯米一撮，
　濃煎，但得三匙下咽，即不得吐矣。｝
組成：黃連〔六兩薑汁炒〕、吳茱萸〔一兩鹽水泡〕、水丸。
方義：
　此足厥陰藥也，肝實則作痛，
　心者肝之子，實則瀉其子，故用黃連瀉心清火為君，使火不剋金，金能制木，
　則肝平矣，吳茱辛熱，能入厥陰，〔肝〕行氣解鬱，又能引熱下行，故以為反佐，
　一寒一熱，寒者正治，熱者從治。 ｛以熱治熱，從其性而治之，亦曰反治。
　｝故能相濟以立功也，肝居於左，肺處於右，左金者謂使金令得行於左而平肝也。
　｛李東垣曰：病機曰：諸嘔吐酸，皆屬於熱，此上焦受外來客邪也，以雜病論之，
　嘔吐酸水者，甚則酸水浸其心次，令身酸不能相對，以大辛熱劑療之，必減，
　若以病機作熱攻之，誤矣，或問吞酸素問以為熱，東垣以為寒，何也，丹溪曰：
　吐酸與吞酸不同，吐酸吐出酸水如醋，平時津液，隨上升之氣鬱而成積，濕中生熱，
　故隨木化，遂作酸味，非熱而何，其有鬱之久伏於腸胃之間，咯不得上，嚥不得下，
　肌表得風寒，則內熱愈鬱，而酸味刺心，肌表溫暖，腠理開發，或得香熱湯丸，
　津液得行，亦可暫解，非寒而何，素問言熱，言其本也，東垣言寒，言其末也，
　予耆治吞酸用黃連茱萸製炒，隨時令迭為佐使，蒼朮茯苓為輔，湯浸蒸餅為丸吞之，
　仍教少食蔬果自養，則病易安，丹溪之論，亦未暢盡，總之此證有寒有熱，不可執一，
　戴氏曰：房勞腎虛之人，胸膈多有隱痛，此腎虛不能納氏，氣虛不能生血之故，
　氣與血猶水也，盛則流暢，虛則鮮有不滯者，所以作痛，宜破故紙之類補腎，
　芎歸之類補血，若作尋常脇痛治則殆矣。 ｝
加減方：
本方加炒芩蒼朮陳皮亦名茱連丸，治同，
　本方加芍藥等分為丸，名戊己丸，治熱痢熱瀉。 ｛熱瀉者，糞黃肛濇也，戊為胃土，
　己為脾土，加芍藥伐肝瀉木，使不剋脾土。 ｝本方除吳茱萸，加附子一兩，
　名連附六一湯，治胃脘痛，寒因熱用也，本方用黃連一味，吳茱萸湯浸一宿為丸，
　名抑青丸，大瀉肝火，治左脇作痛，單黃連煎服，名瀉心湯，治心熱。
</pre>
<pre data-sec="p">
編號：瀉火011
方名：瀉青丸
提要：肝火
出處：錢乙
主治：治肝火鬱熱，不能安臥，多驚多怒，筋痿不起，目赤腫病。 ｛肝屬風木，木盛生火，
　故發熱多甚於寅卯木旺之時，按之在肉之下，骨之上，為肝熱，肝膽之經，
　行為兩脇，風火干之，故臥不安，肝在志為怒，故多怒，肝虛膽怯，故多驚，肝主筋，
　逢熱則縱，痿故，目為肝竅，風熱發於目，故腫痛。 ｝
組成：龍膽草、山梔〔炒黑〕、
　大黃〔酒蒸〕、川芎、當歸〔酒洗〕、羌活、防風等分蜜丸，竹葉湯下。
方義：
　此足厥陰少陽藥也，肝者將軍之官，風淫火熾，不易平也，龍膽大黃，苦寒味厚，
　沉陰下行，直入厥陰而散瀉之，所以抑其怒而折之使下也，羌活氣雄，防風善散，
　故能搜肝風而散肝火，所以從其性而升之於上也，少陽火鬱多煩躁，
　梔子能散三焦鬱火而使邪熱從小便下行，少陽火實多頭痛目赤，
　川芎能上行頭目而逐風邪，且川芎當歸乃血分之藥，能養肝血而潤肝燥，
　｛血虛故肝燥，肝燥故多怒多驚。 ｝又皆血中氣藥，辛能散而溫能和，兼以培之也，
　一瀉一散一補，同為平肝之劑，故曰瀉青，五臟之中，惟肝常有餘，散之即所以補之，
　以木喜條達故也，然必壯實之人，方可施用。 ｛余子容曰：時醫多執肝常有餘之說，
　舉之說，舉手便云平肝，按聖濟經云，原四時之所化始於木，究十二經之所養始於春，
　女子受娠一月，是厥陰肝經養之，肝者乃春陽發動之始，萬物生化之源，故戒怒養陽，
　使先天之氣，相生於無窮，是攝生之切要也，不可泥於前說，昂按：此說本之內經，
　六節臟象論曰：所謂得五行時之勝，各以氣命其臟，求其勝也，皆歸始春，
　蓋春屬肝木，乃吾身升生之氣，此氣若有不充，則四臟何所稟承，如春無所生，
　則夏長秋收冬藏者何物乎，五行之中，惟木有發榮暢茂之象，水火金土皆無是也，
　花果蒨蔥艷麗而可愛，結果成實，食之以全生，皆此木也，使天地而無木，
　則世界黯淡其無色矣，由是言之，培之養之，尤恐不暇，而尚欲翦之伐之乎，
　故養血和肝，使火不上炎，則心氣和平，而百骸皆理，不特養身之要道，
　亦養德之切務也，昂又按世醫多云肝有瀉無補，不知六味地黃丸，七寶美髯丹等劑，
　皆補肝之藥也，人特習而不察耳，外臺秘要曰：五行五臟皆互相生，肝雖處中，
　而為臟首，位在甲乙，懷養懷仁，故應春而生也，為心之母，餘臟循次而生焉，
　心為主主神，四臟為四鄙，四鄙有憂，主必懷憂，四鄙和平，則主有悅，
　悅則營衛不錯，憂則經絡患生，心不受邪，所病者惟憶樂能致也，肺為風府呼吸之門，
　諸臟紊亂，氣息皆形，誰能出不由戶耳，若風熱盛，心憂則頭痛，過憂則心煩，
　寒盛必熱，熱盛必寒，倚伏之道也，但平風熱，抑狂邪，而警衛自然通泰矣。 ｝
　加減方：
</pre>
<pre data-sec="p">
編號：瀉火012
方名：瀉黃散
提要：脾火
出處：
主治：治脾胃伏火，口燥唇乾，口瘡口臭，煩渴易飢，熱在肌肉。 ｛口為脾竅，
　唇者脾之外候，口燥唇乾，口瘡口臭，皆屬脾火，脾熱故煩湯易饑，病名中消，
　脾主肌肉，故熱在肉分，輕按重按，皆不熱，不輕不重乃得之，過夜尤甚者，
　為脾熱實熱，宜此湯及調胃承氣，虛熱宜補中益氣湯，按面上熱，身前熱，一身盡熱，
　狂而妄言妄見，皆足陽明肩背熱，及足外臁脛踝後熱，皆足太陽，口熱舌乾，
　中熱而喘，足下熱而痛，皆足少陰，肩上熱，項似拔，耳前熱若寒，皆手太陽，
　身熱膚痛，手少陰，灑淅寒熱，手太陰，掌中熱，手太陰少陰厥陰，熱而筋縱不收，
　陰痿，足陽明厥陰，又曰胃居臍上，胃熱則醫以上熱，腸居臀下，腸熱則臍以下熱，
　肝膽居脇，肝膽熱則脇亦熱，肺居胸背，肺熱則胸背亦熱，腎居腰，腎熱則腰亦熱，
　可類推也。 ｝
組成：防風〔四兩〕、藿香〔七錢〕、山梔〔炒黑一兩〕、石膏〔五錢〕、
　甘草〔二錢〕、 右末，微炒香，蜜酒調服。
方義：此足太陰陽明藥也，山梔清心肺之火，
　使屈曲下行，從小便出，藿香理脾肺之氣，去上焦壅熱，辟惡調中，石膏大寒瀉熱，
　兼能解肌，甘草甘平和中，又能瀉火，重用防風者，取其升陽，能發脾中伏火，
　又能於土中瀉木也。 ｛木盛剋土，防風能散肝火，吳鶴皋曰：或問脾中伏火，
　何以不用黃連，余曰燥矣，又問既惡燥，何以用防風，余曰：東垣有言，
　防風乃風藥中潤劑也，李東垣曰：瀉黃散，非瀉脾也，脾中瀉肺也，實則瀉其子，
　以脾為生肺之上源，故用石膏梔子之類。 ｝
加減方：
　錢乙瀉黃散、白芷、防風、升麻、枳殼、
　黃芩、〔各錢半〕石斛〔一錢二分〕、半夏〔一錢〕、甘草〔七分〕治同前證，
　或唇口皴瞤燥裂。 ｛脾之華在唇，瞤，動也，風也，皴裂，火也，白芷升麻，
　皆陽明藥，防風祛風而散脾火，燥在唇口，故從其性而升發之也，黃芩瀉中上之熱，
　枳殼利中上之氣，半夏能燥能潤，發表開鬱，石斛清脾平胃，退熱補虛，甘草和脾，
　兼能瀉火，亦火鬱發之之義也，治口病諸藥，脾熱則口甘，生地芍藥黃連瀉脾，
　神曲萊菔涓食鬱、肝熱則口酸，黃連龍膽瀉肝，心熱則口苦，柴胡龍膽黃芩黃連瀉心，
　肺熱則口辛，黃芩梔子瀉肺、芍藥瀉脾，麥冬清心，腎熱則口鹹，知母烏鰂骨瀉腎，
　胃熱則口淡，茯苓白朮半夏生薑燥脾，勝濕口澀，黃芩瀉火，葛根生津，
防風薄荷疏風，栝蔞茯苓行痰。 ｝
</pre>
<pre data-sec="p">
編號：瀉火013
方名：清胃散
提要：胃火牙痛
出處：東垣
主治：治胃有積熱，上下牙痛，牽引頭腦，滿面發熱，其牙喜寒惡熱，或牙齦潰爛，
　或牙宣出血，或唇口頰腮腫痛。 ｛足陽明胃脈循鼻外，入上齒，中俠口環唇，循頰車，
　上耳前，主上牙齦，喜寒飲而惡熱，手陽明大腸脈上頸貫頰，入下齒俠口，主下牙齦，
　喜熱飲而惡寒，足陽明別絡腦，故腦痛，陽明之脈營於面，故面熱，二經熱盛，
　故唇口齒頰病而腫痛也，齒為骨屬腎，牙宣牙齦出血，或齒縫出血也，亦名齒衄，
　乃腎病，若血多而湧出不止為陽明熱盛，以陽明多氣多血也，唇屬脾胃大腸經，
　燥則乾，熱則裂，風則瞤，寒則揭，若腫皴裂如蠶繭，名曰繭唇，唇舌者，
　肌肉之本也，人中平滿者，為唇反，唇反者肉先死，面寒者為陽明經氣不足。｝
組成：生地黃、牡丹皮、黃連、當歸、升麻，一方加石膏。
方義：

　此足陽明藥也，黃連瀉心火，
　亦瀉脾火，脾為心子，而與胃相表裏者也，當歸和血，生地丹皮涼血，
　以養陰而退陽也，石膏瀉陽明之大熱，升麻升陽明之清陽，清升熱降，
　則腫消而痛止矣。 ｛薛新甫曰：濕熱盛而牙痛者，承氣湯，輕者清胃散，
　大腸熱而齦腫痛者，清胃散，甚者調胃湯，六鬱而痛者，越鞠丸，中氣虛而痛者，
　補中益氣湯，思慮傷脾而痛者，歸脾湯，腎經虛熱而痛者，六味丸，腎經虛寒而痛者，
　還少丹，重則八味丸，其屬風熱者，獨活散，茵陳散風寒入腦者，羌活附子湯，
　當臨時制宜，（附獨活散，獨活，羌活，川芎，防風，各五錢，細辛，荊芥，薄荷，
　生地，各二錢，每服三錢。）｝
加減方：
</pre>
<pre data-sec="p">
編號：瀉火014
方名：甘露飲
提要：胃中濕熱
出處：局方
主治：治胃中溼熱，口臭喉瘡，齒齦宣露，及吐衄齒血。 ｛胃之竅在口，其脈上齒俠鼻，
　濕熱內盛，故口臭口瘡，陽熱拂二經有熱，則齒齦齒縫出血，名齒衄，或牙齦袒脫，
　齒齦宣露也。 ｝
組成：生地黃、熟地黃、天冬、麥冬、石斛、茵陳、黃芩、枳殼、枇杷葉、
　甘草等分，每服五錢，一方加桂苓，名桂苓甘露飲，本事方加犀角，云如此甚有道理。
　｛犀角涼心瀉肝，清胃中大熱。 ｝
方義：此足陽明少陰藥也，煩熱外屬於虛，
　二地二冬甘草石斛之甘，治腎胃之虛熱，瀉而兼補也，茵陳黃芩之苦寒，折熱而去溼，
　火熱上行為患，故又以枳殼枇杷葉抑而降之也。
加減方：
　河間桂苓甘露飲，
　滑石〔四兩〕石膏寒水石甘草〔各二兩〕白朮茯苓澤瀉〔各一兩〕
　豬苓肉桂〔各五錢〕每服五錢，治中暑受溼，引飲過多，頭痛煩渴，溼熱便秘，
　｛此亦五苓六一之合劑也，以清六腑之熱。 ｝張子和去豬苓，減三石一半，
　加人參乾葛〔各一兩〕、藿香〔五錢〕、木香〔一分〕每服三錢，亦名桂苓甘露飲，
　治伏暑煩渴，脈虛水逆。 ｛渴欲飲水，水入即肚，名水逆。 ｝
</pre>
<pre data-sec="p">
編號：瀉火015
方名：瀉白散
提要：肺火
出處：錢乙
主治：治肺火皮膚蒸熱，灑淅寒熱，日晡尤甚，喘嗽氣急。 ｛皮膚蒸熱，肺主皮毛也，
　灑淅寒熱，邪在膚腠也，日晡尤甚，金旺於酉也，肺苦氣上逆，故欬嗽喘急，
　輕按即得，重按全無，是熱在皮毛，日西尤甚為肺熱。 ｝
組成：桑白皮、地骨皮〔一錢〕、
　甘草〔五分〕、粳米〔百粒〕，易老加黃連。
方義：此手太陰藥也，
　桑白皮甘益元氣之不足辛瀉肺氣之有餘，除痰止嗽，｛性善行水瀉火，故能除痰，
　痰除則嗽止。 ｝地骨皮寒瀉肺中之伏火，淡泄肝腎之虛熱，涼血退蒸，
　｛肝木盛能生火，火盛則剋金，腎為肺子，實則瀉其子。 ｝甘草瀉火而益脾，
　粳米清肺而補胃，｛土為金母，虛則補其母。 ｝並能瀉熱從小便出，肺主西方，
　故曰瀉白。 ｛李時珍曰：此瀉肺諸方之準繩也，瀉白散瀉肺經氣分之火，黃芩一物湯，
　丹溪青金丸，瀉肺經血分之火，清金丸即黃芩炒為末水丸。 ｝
加減方：
　本方加人參、五味、茯苓、青皮、陳皮，亦名加減瀉白散，〔東垣〕治欬嗽喘急嘔吐，
　本方加知母、黃芩、桔梗、青皮、陳皮、亦名加減瀉白散，〔寶鑑〕治欬而氣喘，
　煩熱口渴，胸膈不利，本方除甘草、粳米、加黃芩、知母、麥冬、五味、桔梗、
　亦名加減瀉白散，〔羅謙甫〕治過飲傷肺，氣出腥臭，唾涕稠黏，嗌喉不利，
　口苦乾燥。 ｛原文云，桑皮地骨，味苦微寒，降肺中伏火，而補氣為君，黃芩知母，
　苦寒，治氣出腥臭，清金利氣為臣，五味酸溫以收肺氣，麥冬苦寒治唾涕稠黏，
　口苦乾燥為佐，桔梗辛溫輕浮，治痰逆，利咽膈為使也。 ｝
</pre>
<pre data-sec="p">
編號：瀉火016
方名：導赤散
提要：心小腸火
出處：錢乙
主治：治小腸有火，便赤淋痛，面赤狂躁，口糜舌瘡，咬牙口渴。 ｛心與小腸相表裏，
　心熱則小腸亦熱，故便赤淋痛，心屬君火，是五臟六腑火之主，故諸經之熱皆應於心，
　面赤煩躁，咬牙口渴為皆心熱也，舌為心苗，若心火炎，薰蒸於口，則口糜舌瘡，
　輕手按至皮毛之下，肌肉之上則熱，日中尤甚，是熱在血脈為心熱，朱丹溪曰：
　五臟各有火，五志激之，其火隨起，若諸寒病必身犯寒氣，口食寒物，
　非若諸火病自內作者。 ｝
組成：生地黃、木通、甘草梢、淡竹葉，等分煎。
方義：此手少陰太陽藥也，生地涼心血，竹葉清心氣，｛葉生竹上，故清上焦。
　｝木通降心火，入小腸，｛君火宜木通，相火宜澤瀉，行水雖同，所用各別，
　君心火也，相腎火也。 ｝草梢達莖中而止痛，〔便赤淋痛〕以共導丙丁之火，
　由小水而出也。 ｛小腸為丙火，心為丁火，心熱泄小腸，釜底抽薪之義也，
　易老用導赤散合五苓散，治口糜神效，經曰：膀胱移熱於小腸，膈腸不便，上為口糜，
　亦有用理中湯加附子者，因脾胃虛衰之火，被逼上炎，故用參朮甘草補其土，
　薑附散其寒，則火得所助，接引退舍矣，綱目曰：心氣熱則上竄，宜導赤散，
　腎氣虛則下竄，宜地黃丸。 ｝
加減方：
</pre>
<pre data-sec="p">
編號：瀉火017
方名：蓮子清心飲
提要：心火淋濁
出處：局方
主治：治憂思抑鬱，發熱煩躁，或酒食過度，火盛剋金，口苦咽乾，漸成消渴，遺精淋濁，
　遇勞即發，四肢倦怠，五心煩熱，夜靜晝甚，及女人崩帶。 ｛煩躁遺精淋濁者，
　心虛而有熱也，心火妄動，則不能下交於腎，故元精失守也，遇勞則發為勞淋，
　勞則動其心火也，晝偏熱者，陽虛也，崩中由損傷衝任，氣血俱虛，經曰：陰虛陽搏，
　謂之崩，由陰虛而陽搏之，血得熱而妄行也，帶者病本於帶脈而得名，赤屬血，
　白屬氣，由陰虛陽竭，榮氣不升，衛氣下陷，或濕痰濕熱蘊積而下流也。 ｝
組成：石蓮肉、人參、黃耆、茯苓、柴胡〔三錢〕、黃芩〔炒〕、地骨皮、麥冬、車前子、
　甘草〔炙二錢〕，空心服。 
方義：此手足少陰足少陽太陰藥也，參耆甘草，
　所以補陽虛而瀉火，｛東垣曰：參耆甘草，瀉火之聖藥。 ｝助氣化而達州都，
　｛膀胱也，氣化則能出。 ｝地骨退肝腎之虛熱，柴胡散肝膽之火邪，黃芩麥冬，
　清熱於心肺上焦，茯苓車前，利溼於膀胱下部，中以石蓮清心火而交心腎，
　則諸證悉退也。
加減方：
</pre>
<pre data-sec="p">
編號：瀉火018
方名：導赤各半湯
提要：傷寒心熱
出處：節庵
主治：治傷寒後心下不鞕，腹中不滿，二便如常，身無寒熱，漸變神昏不語，或睡中獨語，
　目赤口乾不飲水，與粥則嚥，不與勿思，形如醉人，名越經證。 ｛傷寒不硬不滿，
　二便如常，病不腑也，神昏睡語，不思食，形如醉人，此邪熱傳手少陰心，
　心火上而逼肺也，邪熱入裏，故目赤舌乾，邪熱在陰，故不渴，此證自足而傳手經，
　故曰越經。 ｝
組成：黃連、黃芩、犀角、知母、山梔、滑石、麥冬、人參、甘草、
　茯神加燈心薑棗煎。
方義：此手少陰太陰太陽藥也，陳來章曰：熱入心經，
　涼之以黃連犀角梔子，心移熱於小腸，泄之以滑石甘草燈心，心熱上逼於肺，
　清之以黃芩梔子麥冬，然邪之越經而傳於心者，以心神本不足也，
　故又加人參茯神以補之。 ｛昂按：傷寒傳邪，手足原無界限，故仲景亦有瀉心數湯，
　而麻黃桂枝，先正以為皆肺藥也，此湯瀉心肺之邪，熱從小腸膀胱出，故亦曰導赤，
　其與瀉心異者，以無痞鞕之證也。 ｝
加減方：
</pre>
<pre data-sec="p">
編號：瀉火019
方名：普濟消毒飲
提要：大頭天行
出處：東垣
主治：治大頭天行，初覺憎寒體重，次傳頭面腫盛，目不能開，上喘，咽喉不利，口渴舌燥。
　｛俗云，大頭天行，親戚不相訪問，染者多不救，泰和間多病此者，
　醫以承氣加藍根下之，稍緩，翌日如故，下之又緩，終莫能愈，漸至危篤，
　東垣視之曰：夫身半以上，天之氣也，身半以下，地之氣也，此邪熱客於心肺之間，
　上攻頭而為腫盛，以承氣瀉胃中之實熱，是為誅伐無過，病以適至其所為，
　故遂處此方，全活甚眾，遂名普濟消毒飲子。 ｝
組成：黃芩〔酒炒〕、
　黃連〔酒炒五錢〕、陳皮〔去白〕、甘草〔生用〕、玄參〔二錢〕、 連翹、板藍根、
　馬勃、鼠黏子、薄荷〔一錢〕、殭蠶、升麻〔七分〕、柴胡、桔梗〔二錢〕，
　為末湯調，時時服之，或蜜拌為丸，噙化，一方無薄荷，有人參三錢，
　亦有加大黃治便秘者，或酒浸，或煨用。
方義：此手太陰少陰足少陽陽明藥也，芩連苦寒，
　瀉心肺之熱為君，玄參苦寒，橘紅苦辛，甘草甘寒，瀉火補氣為臣，
　連翹薄荷鼠黏辛苦而平，藍根甘寒，馬勃殭蠶苦平，散腫消毒定喘為佐，
　升麻柴胡苦平，行少陽陽明二經之陽氣不得伸，桔梗辛溫，為舟楫，不令下行，
　為載也。 ｛此解本之東垣，而猶加刪潤，然十書中無此方，見於準繩。 ｝
加減方：
</pre>
<pre data-sec="p">
編號：瀉火020
方名：清震湯
提要：雷頭風
出處：河間
主治：治雷頭風，頭面疙瘩腫痛，憎寒壯熱，狀如傷寒。 ｛一云頭如雷鳴，風動作聲也，
　李東垣曰：病在三陽，不可過用寒藥重劑，誅伐無過處，清震湯治之，三陽之氣，
　皆會於頭額，從額至顛，絡腦後者屬太陽，從額至鼻下面者屬陽明，
　從頭角下耳中耳之前後者屬少陽。 ｝
組成：升麻、蒼朮〔五錢〕、荷葉〔一枚〕
方義：此足陽明藥也，升麻性陽味甘氣升，能解百毒，蒼朮辛烈，燥溼強脾，能辟瘴癘，
　此局方升麻湯也，荷葉色青氣香，形仰象震，｛震仰盂為雷，述類象形以治之。｝
　能助胃中清陽上行，用甘溫辛散藥以升發之，使其邪從上越，且固胃氣，
　使邪不傳裏也。
加減方：
</pre>
<pre data-sec="p">
編號：瀉火021
方名：紫雪丹
提要：一切火熱
出處：局方
主治：治內外煩熱不解，狂易叫走，發斑發黃，口瘡腳氣，瘴毒蠱毒，熱毒藥毒，
　及小兒驚癎。
組成：黃金〔百兩〕、寒水石、石膏、滑石、
　磁石〔水煮三斤搗煎去渣入後藥〕、升麻、 元參〔一斤〕、甘草〔炙半斤〕、犀角、
　羚羊角、沉香、木香〔五兩〕、丁香〔一兩並搗剉入前藥汁中煎，去渣，入後藥。 〕、
　朴硝硝石〔各二斤，提淨入前藥汁中，微火煎，不住手，將柳木攪候汁欲凝，
　再加入後二味〕、辰砂〔三兩研細〕、麝香當門子〔一兩二錢研細入前藥拌勻〕，
　合成退火氣，冷水調服，每一二錢，本事方無黃金。
方義：此手足少陰足厥陰陽明藥也，
　寒水石、石膏滑石、硝石、以瀉諸經之火，而兼利水為君，
　磁石玄參以滋腎水而兼補陰為臣，犀角羚角以清心寧肝，升麻甘草以升陽解毒，
　沉香木香丁香以溫胃調氣，麝香以透骨通竅，丹砂黃金以鎮驚安魂，
　瀉心肝之熱為佐使，諸藥用氣，硝獨用質者，以其水鹵結成，性峻而易消，
　以瀉火而散結也。
加減方：
</pre>
<pre data-sec="p">
編號：瀉火022
方名：人參清肌散
提要：午前虛熱
出處：
主治：治午前潮熱，氣虛無汗。 ｛熱發午前，陽虛而陰火乘之也，火燥熱鬱故無汗，經曰：
　陽氣有餘，為身熱無汗，生氣有餘，為多汗身寒，陰陽有餘，則無汗而寒，
　按此有餘，乃病邪有餘，即不足也，陰陽和則無病，過中則皆病也，經又曰：
　陽盛生外熱，陰盛生內寒，皆亢則為害，非真陰真陽盛也。 ｝
組成：人參、白朮、茯苓、
　甘草〔炙〕、半夏麴、當歸、赤芍藥、柴胡、乾葛加薑棗煎。
方義：此足少陽陽明藥也，
　四君以補陽虛，〔參朮苓草。 〕歸芍以調陰血，半夏和胃而行痰，柴葛升陽而退熱，
　而以甘溫瀉火，〔甘溫能退大熱。 〕酸寒活血，〔汗即血也。 〕 辛甘解肌，
　｛有汗宜實表，無汗宜解肌。 ｝此之無汗，與傷寒無汗不同，故但解其肌熱，
　而不必發出其汗也。 前藥各一兩，加黃芩五錢，每服三錢，加薑棗煎，名人參散，
　〔許叔微〕治邪熱客於經絡，痰嗽煩熱，頭痛目昏，盜汗倦怠，一切血熱虛勞。
　｛喻嘉言曰此邪熱淺在經絡，未深入臟腑，雖用柴葛之輕，全藉參朮之力，以達其邪，
　又恐邪入痰隧，用苓半夏兼動其痰，合之當歸赤芍黃芩，並治其血中之熱，
　止用三錢為劑，蓋方成知約，庶敢用柴胡乾葛茯耳，此叔微一種苦心，特為發之。 ｝
加減方：
</pre>
<pre data-sec="p">
編號：瀉火023
方名：白朮除溼湯
提要：午後發熱
出處：東垣
主治：治午後發熱，背惡風，四肢沉困，小便色黃，又治汗後發熱。 ｛午後發熱，熱在陰分，
　陽陷陰中也，背為陽，腹為陰，背惡風者，陽不足也，脾主四肢，四肢沉困，
　濕勝而脾不運也，小便黃，濕兼熱也，汗後而熱不退，陽虛也。 ｝
組成：人參、赤茯苓、甘草〔炙〕、柴胡〔五錢〕、白朮〔一兩〕、生地黃、地骨皮、知母、
　澤瀉〔十錢〕，每服五錢，
如有刺痛，加當歸七錢，小便利，減苓瀉一半。
方義：此足太陰少陰少陽藥也，陽陷陰中，熱在血分，故以生地滋其少陰，
　而以知母地骨瀉血中之伏火也，柴胡升陽以解其肌，｛陽陷陰中，故以柴胡提出其陽。
　｝苓瀉利溼兼清其熱，參朮甘草益氣助脾，氣足陽升，虛熱自退，脾運而溼亦除矣。
　｛方名除濕，而治在退熱，欲熱從濕中而下降也。 ｝
加減方：
</pre>
<pre data-sec="p">
編號：瀉火024
方名：清骨散
提要：骨蒸
出處：
主治：治骨蒸勞熱。｛火炎水竭，真陰銷鑠骨之間，蒸蒸而熱也，李東垣曰：晝熱夜靜者，
　是陽氣旺於陽分也，晝靜夜熱者，是陽氣下陷入陰中也，名曰熱入血室，晝熱夜熱，
　是重陽無陰也，當亟瀉其陽，峻補其陰，晝病則在氣，夜病則在血。 ｝
組成：銀柴胡〔錢半〕、胡黃連、秦艽、鼈甲〔童便炙〕、地骨皮、青蒿、知母〔一錢〕、
　甘草〔炙五分〕
方義：此足少陽厥陰藥也，地骨皮黃連知母之苦寒，
　能除陰分之熱而平之於內，柴胡青蒿秦艽之辛寒，能除肝膽之熱而散之於表，
　鼈陰類而甲屬骨，能引諸藥入骨而補陰，甘草甘平，能和諸藥而退虛熱也。
加減方：
</pre>
<pre data-sec="p">
編號：瀉火025
方名：石膏散
提要：
出處：外臺
主治：治勞熱骨蒸，四肢微瘦，有汗，脈長者。 ｛勞熱之證，不盡屬陰虛，亦有陽邪入裏，
　傳為骨蒸，令人先寒後熱，漸成羸瘦者，有汗，胃實也，脈長，陽明證也。 ｝
組成：石膏、研細，每夕新汲水服方寸匕，取熱退為度。
方義：此足陽明藥也，石膏大寒質重，
　能入裏降火，味辛氣輕，能透表解肌，雖寒而甘，能緩脾益氣，火勞有實熱者，
　非此不為功，故外臺秘要名醫錄皆載之。 ｛玄珠曰：五行六氣，水特其一耳，
　一水既虧，豈能勝五火哉，醫不知邪氣未除，便用補劑，邪氣得補，遂入經絡，
　至死不悟，夫涼劑能清火養陰，熱劑能補火燥水，理易明也，勞為熱證明矣，
　尚可補乎，惟無熱無積之人，脈微無力，方可補之，必察其胃中及右腎二火果虧，
　後用補劑可也，證治要訣云，治虛勞獨用熱藥者，猶釜中無水而進火也，過用冷藥者，
　猶釜下無火而添水也，非徒無益，而反害之。 ｝
加減方：
</pre>
<pre data-sec="p">
編號：瀉火026
方名：二母散
提要：
出處：
主治：治肺勞有熱，不能服補氣之劑者。 ｛肺虛挾火，或欬嗽發熱，陰虛已甚，
　再服補陽之藥，則火益亢而陰愈虧，故有雖病虛勞不能服溫補藥者。｝ 
組成：知母〔炒〕、貝母〔炒〕等分為末服，
 古方二母各一兩加巴霜十粒，薑三片，
　臨臥白湯嚼服，治欬嗽痰喘，必利下寒痰。
方義：此手太陰藥也，火旺鑠金，肺虛勞熱，
　能受溫補者易治，不能受溫補者難治，故又設此法以滋陰，用貝母化痰瀉肺火，
　知母滋腎清肺金，取其苦能泄熱，寒能勝熱，潤能去燥也。 ｛二母皆潤燥之藥。 ｝
加減方：
</pre>
<pre data-sec="p">
編號：瀉火027
方名：利膈湯
提要：膈熱咽痛
出處：本事
主治：治脾火熱，虛煩上壅，咽痛生瘡。 ｛十二經脈惟足太陽在表，別下項不歷膈咽，
　餘經皆循喉嚨歷膈，或實熱上攻，或虛火妄行，痰涎結聚，則成咽痛咽瘡，
　實火宜升之散之，若虛火宜用人參薑附辛熱之藥，多有過服寒涼而病反甚者，
　張子和曰：經何以言一陰一陽結，為喉痺，蓋君相二火獨勝，則熱結正絡，
　故痛且速也，嗌乾嗌痛，咽腫頷腫舌本強，皆君火也，惟喉痺急速，相火也，君火，
　人火也，相火，龍火也。 ｝
組成：薄荷、荊芥、防風、桔梗、甘草、牛蒡子〔炒〕、人參，
　等分或為末，每服二錢，或加殭蠶。 ｛其氣清化，能散相火逆結之痰。 ｝
方義：此手太陰少陰藥也，咽痛咽瘡，由於火鬱，桔梗甘草，甘桔湯也，辛苦散寒，
　甘平除熱為清膈利咽之要藥，加薄荷荊芥防風以散火除風，加牛蒡子以潤腸解毒，
　火者元氣之賊，正氣虛則邪火熾，故又加人參以補虛退熱。 ｛喻氏曰：
　此方清上焦壅熱，全用辛涼輕清之味，不用苦寒下降之藥，較涼膈散更勝。 ｝
加減方：
</pre>
<pre data-sec="p">
編號：瀉火028
方名：甘桔湯
提要：
出處：金匱名桔梗湯
主治：治少陰咽痛喉痺，肺癰吐膿，乾欬無痰，火鬱在肺，｛手少陰心脈俠咽，
　足少陰腎脈循喉嚨，火炎則痛，經曰：一陰一陽結謂之喉痺，一陰少陰君火，
　一陽少陽相火也，肺壅者，金匱云熱之所過，血為之凝滯畜結，癰膿吐如米粥，
　始萌可救，膿成難治，火鬱在肺，則乾欬無痰。 ｝亦治心臟發欬，欬則心痛，
　喉中介介如梗狀。
組成：甘草〔二兩〕、桔梗〔一兩〕，或等分
王好古加法，失音加訶子，
　聲不出加半夏，上氣加陳皮，涎嗽加知母貝母，欬渴加五味，酒毒加葛根，
　少氣加人參，嘔加半夏生薑，吐膿血加紫苑，肺病加阿膠，胸膈不利加枳殼，
　痞滿加枳實，目赤加梔子大黃，面腫加茯苓，膚痛加黃耆，發斑加荊芥防風，
　痰火加牛蒡子大黃，不得眠加梔子。 ｛昂按：觀海藏之所加，而用藥之大較亦可識矣。 ｝
方義：此手太陰少陰藥也，甘草甘平解毒而瀉火，桔梗苦辛清肺而利膈，又能開提血氣，
　表散寒邪，排膿血而補內漏，故治咽痛喉痺，肺癰欬嗽，取其辛苦散寒，甘平除熱也。
　｛金匱曰：欬而胸滿振寒，咽乾不渴，時出濁唾，腥臭為肺癰，此湯主之，喻嘉言曰：
　此上提之法，乘其新起，提其敗血，或從唾出，足以殺其毒，此因胸滿振寒不渴，
　病尚在表，用此開提肺氣，若勢已入裏，又當引之從胃入腸，此法不中用矣，綱目曰：
　喉痺惡寒，為寒閉於外，熱鬱於內，忌用膽礬酸寒等劑點喉，使陽鬱不得伸，
　又忌硝黃等寒劑下之，使陽邪陷裏，宜用表藥提其氣升以助陽也，如不惡寒，
　脈滑實者，又當用寒劑下之，酸劑下之，酸劑收之也，外臺秘要曰：五臟之尊，
　心雖為主，而肺居其上，肺為華蓋，下覆四臟，合天之德，通達風氣，性愛溫而惡寒，
　心火更炎，上蒸其肺，金被火傷，則葉萎倚著於肝，肝發癢則嗽，
　因心肝虛弱不能傳陽於下焦，遂至正陽俱躋，變成嗽矣，肺主皮毛，遇寒則慄而栗起，
　肺嗽因痿，倚著於肝而成病，由木能扣金興鳴也，先養肺抑心肝虛熱，和其腎則愈矣。｝
加減方：
本方除桔梗，名甘草湯，〔金匱〕治同，本方加防風，名甘桔防風湯，治同，
　本方加防風、荊芥、連翹，名如聖湯，〔宋仁宗〕治上焦風熱，本方加連翹、薄荷、
　竹葉、梔子、黃芩、名桔梗湯，治上焦壅熱，喉痺熱腫，又方桔梗、桑皮、貝母、
　栝蔞、當歸、枳殼、苡仁、防己、〔一作防風各五分〕黃耆、
　〔七分〕杏仁、百合甘草〔各三分〕加薑煎，亦名桔梗湯，〔濟生〕治肺癰吐膿，
　嗌乾多渴，如大便閉，加大黃，小便赤，加木通，本方加訶子，名訶子清音湯，
　加童便服，治中風不語，｛肺屬金，主音，金空則有聲，風痰壅塞，則不能言，
　訶子斂肺清痰，散逆破結，桔梗利肺氣，甘草和元氣，童便降火潤肺，
　或加木通以利機竅也，足少陰腎脈俠舌本，足太陰脾連舌本，手少陰心別脈繫舌本，
　三經虛則痰涎塞其脈道，舌不轉運而不能言，或三脈亡血，舌無血榮養而瘖，
　舌瘖者中風不能轉運之類，而咽喉音聲如故，喉瘖者勞嗽失音之類，
　而舌本則能轉運言語也。 ｝本方除甘草，加枳殼，名枳桔湯，治胸中痞塞，
　噫氣吐酸或欬。 ｛枳殼桔梗，苦下氣而散痞，寒消熱而除欬，活人云，傷寒應發汗，
　反下之，遂成痞，枳實理中丸最良，審知是痞，先用枳桔湯尤妙，緣桔梗枳殼，
　行氣下膈也。 ｝
</pre>
<pre data-sec="p">
編號：瀉火029
方名：元參升麻湯
提要：清咽散斑
出處：活人
主治：治發斑咽痛。 ｛發斑者，陽明胃熱也，咽痛者，少陰相火也。 ｝
組成：元參、升麻、甘草，等分。
方義：此足陽明少陰藥也，升麻能入陽明，升陽而解毒，元參能入少陰，壯水以制火，
　甘草甘平，能散能和，故上可以利咽，而內可以散斑也
加減方：本方除元參，加犀角射干黃芩人參，名陽毒升麻湯，
　治陽毒發斑，頭項背痛，狂躁罵詈，咽腫吐血，溫服取汗。
</pre>
<pre data-sec="p">
編號：瀉火030
方名：消斑青黛飲
提要：胃熱散斑
出處：節庵
主治：治傷寒熱邪傳裏，裏實表虛，陽毒發斑。 ｛血熱不散，蒸於皮膚則為斑，輕如疹子，
　重若錦紋，紫黑者熱極而胃爛也，多死，此或因陽證誤投熱藥，或因下早，
　表熱乘虛入胃，或因下遲，熱留胃中，皆發斑，斑證有六，曰傷寒發斑，或下早，
　或下遲也，曰溫毒發斑，冬令感寒，至春始發也，曰熱病發斑，冬令感寒，
　至夏乃發也，因時氣發斑，天疫時行之氣也，治略相同，曰內傷發斑，先因傷暑，
　次食涼物，逼其暑火浮游於表也，宜加香薷扁豆，曰陰證發斑，元氣大虛，寒伏於下，
　逼其無根失守之火，上騰薰肺，傳於皮膚，淡紅而稀少也，宜大建中湯，
　誤投寒劑則殆矣。 ｝
組成：青黛、黃連、犀角、石膏、知母、元參、梔子、生地黃、柴胡、
　人參、甘草、加薑棗煎，入苦酒〔醋也〕一匙，和服，
大便實者去人參，加大黃。
方義：
　此足陽明藥也，發斑雖出胃熱，亦諸經之火有以助之，青黛黃連以清肝火，
　梔子以清心肺之火，元參知母生地以清腎火，犀角石膏以清胃火，
　此皆大寒而能解鬱熱之毒者，引以柴胡，使達肌表，｛柴胡清少陽相火。
　｝使以薑棗以和營衛，其用人參甘草者，以和胃也，胃虛故熱毒乘虛入裏，
　而發於肌肉也，加苦酒者，其酸收之義乎。
加減方：
</pre>
<pre data-sec="p">
編號：瀉火031
方名：玉屑無憂散
提要：風纏咽喉
出處：陳無擇
主治：治纏喉風痺，咽喉腫痛，咽物有礙，或風涎壅滯，口舌生瘡，大人酒癥，小兒嬭癖，
　及骨屑哽塞。
組成：元參、黃連、荊芥、貫眾、山豆根、茯苓、甘草、砂仁、滑石〔五錢〕、
　硼砂、寒水石〔三錢〕為末，每一錢，先挑入口，徐以清水咽下，能除三尸，去八邪，
　辟瘟療渴。 ｛硼砂玄參，最能生津，凡瀉火利水之藥，皆能療渴。｝
方義：此足陽明少陰藥也，元參黃連寒水石清火，貫眾山豆根解毒，滑石茯苓利水，
　砂仁硼砂軟堅，〔並能消骨哽〕荊芥散結，甘草和中，故能統治諸證也。 ｛朱丹溪曰：
　咽痛必用荊芥，虛火上炎必用玄參，又有陰氣大虛，虛火遊行無制，客於咽喉，
　遂成咽痛，脈必浮大，重取必濇，宜濃煎人參湯細細呷之，如用清降之藥立斃。 ｝
加減方：
</pre>
<pre data-sec="p">
編號：瀉火032
方名：香連丸
提要：熱痢
出處：直指
主治：治下痢赤白，膿血相雜，裏急後重。 ｛濕熱之積，干於血分則赤，干於氣分則白，
　赤白兼下者，氣血俱病也，後重裏急者，氣滯不通也，按裏急後重，有因火熱者，
　有因氣滯者，有因積滯者，有因氣虛者，有因血虛者，當審證論冶。 ｝
組成：黃連〔二十兩吳茱萸十兩同炒去茱萸用〕、木香〔四兩八錢不見火〕、醋糊丸，
　米飲下，一方等分蜜丸，一方加甘草八兩，黃連用蜜水拌蒸，曬九次，入木香為丸。
方義：此手足陽明藥也，痢為飲食不節，寒暑所傷，溼熱蒸鬱而成，黃連苦燥溼，寒勝熱，
　直折心脾之火，故以為君，用吳茱同炒者，取其能利大腸壅氣，
　｛痢乃脾病傳於大腸｝且以殺大寒之性也，裏急由於氣滯，木香辛行氣，溫和脾，
　能通利三焦，泄肺以平肝，使木邪不剋脾土，氣行而滯亦去也，一寒一熱，一陰一陽，
　有相濟之妙，經所謂熱因寒用也。 ｛痢疾初起忌用，為黃連厚胃濇腸也，原病式曰：
　或言下痢白為寒者，誤也，寒則不能消穀，何由反化為膿也，爆鬱為白，屬肺金也，
　泄痢皆兼於濕，濕熱甚於腸胃之內，致氣液不得宣通，使煩渴不止，下痢赤白，
　俗言寒熱相兼，其說尤誤，寒熱異氣，豈能俱甚於腸胃，而同為痢乎，
　各隨五臟之部而見其色，其本則一出於熱，但分淺深而已，
　或曰何故服辛熱之藥亦有愈者，曰為能開發鬱結，使氣液宣通，流濕潤燥，氣和而已，
　莫若用辛，苦寒之藥，微加辛熱佐之，如錢氏香連丸之類是也，昂按：劉說固是，
　然病亦有寒熱合邪者。 ｝
加減方：
　本方加石蓮肉，治噤口痢，本方倍大黃，治熱痢積滯，
　本方加吳茱萸，肉豆蔻，烏梅湯丸，本方加訶子龍骨，名黃連丸，
　〔宣明〕並治痢疾斷下。 ｛石蓮清心火，開胃口，大黃瀉胃熱，蕩積滯，
 吳茱利壅氣，肉蔻，訶子，烏梅，龍骨，皆濇大腸。 ｝
</pre>
<pre data-sec="p">
編號：瀉火033
方名：白頭翁湯
提要：熱痢
出處：仲景
主治：治傷寒熱痢下重欲飲水者。 ｛熱痢仲景此傷寒轉痢之證也，仲景見於厥陰篇，
　欲飲水與渴不同，渴但津乾欲水，是陰分為火所灼，欲得涼以解之也，不可過與，
　利與痢不同，利者瀉也，陽熱之利，與陰寒不同，陰利宜理中四逆溫臟，
　陽利糞色必焦黃，熱臭出作聲，臍下必熱得涼藥則止，原病式曰：瀉白為寒，
　赤黃紅黑皆為熱也。 ｝
組成：白頭翁〔二兩〕、秦皮、黃連、黃蘗〔三兩〕
方義：此足陽明少陰厥陰藥也，白頭翁苦寒，能入陽明血分，而涼血止澼，秦皮苦寒，性濇，
　能涼肝益腎而固下焦，｛漬水色青，故能入肝除熱。 ｝黃連涼心清肝，黃蘗瀉火補水，
　並能燥溼止利而厚腸，取其寒能勝熱，苦能堅腎，濇能斷下也。 ｛成無己曰：腎欲堅，
　急食苦以堅之，利則下焦虛，故以純苦之劑堅之，徐忠可曰：此主熱利下重，
　乃熱傷氣，氣下陷而重也，陷下則傷陰，陰傷則血熱，雖後重而不用調氣之藥，
　病不在氣耳，周揚俊曰：邪傳厥陰少陽其表也，臟腑相連，於法禁下，故但謀去其熱，
　熱除而利自止矣。 ｝
加減方：
</pre>
<pre data-sec="p">
編號：瀉火034
方名：腎熱湯
提要：痰熱耳聾
出處：千金
主治：治腎熱耳流膿血，不聞人聲。 ｛耳為腎竅，舌為心竅，以舌非孔竅，故心亦寄竅於耳，
　十二經中除足太陰手厥陰，其餘十經，皆入絡耳中，腎治內之陰，心治外之陽，
　清淨精神之氣，上走空竅，而聽斯聰矣，若二經不調，陰陽不和，或煩勞陰虛，
　或衛氣不下循經脈，或得於風邪，或經臟積熱，或大怒氣逆，或濕飲痞膈，熱聚不散，
　流出膿血，或風邪搏結，成核塞耳，皆令暴聾，宜通耳調氣安腎之劑，心寄竅於耳，
　故夢寐之中能聞聲。 ｝
組成：磁石〔煆紅淬七次〕、牡蠣〔鹽水煮煆粉〕、
　白朮〔炒五兩〕、麥冬、芍藥〔四兩〕、甘草〔一兩〕、生地黃汁、蔥白、
　大棗〔十五兩〕，分三服。
方義：此足少陰藥也，磁石體重辛鹹，色黑補腎祛熱，通耳明目，
　故以為君，牡蠣鹹寒，軟痰破結，生地大寒，瀉火滋腎，麥冬甘草補肺清金，
　｛肺為腎母，又聲屬金，王太僕曰：肺虛則少氣不能報息而耳聾。 ｝白芍酸寒，
　平肝和血，｛經曰肝，病氣逆，則耳聾不聰，又曰耳得血而能聽。 ｝皆能生水而制火，
　退熱而斂陰，白朮甘草大棗補脾之品，益土氣正以制腎邪也，｛土能防水，
　經曰頭痛耳鳴，九竅不利，腸胃之所生也。 ｝數者皆固本之藥，使精氣充足，
　邪熱自退，耳竅自通，加蔥白者，以引腎氣上通於耳也。
加減方：
</pre>
<pre data-sec="p">
編號：瀉火035
方名：辛夷散
提要：嚴氏
出處：
主治：治鼻生瘜肉，氣息不通，不聞香臭。 ｛鼻為肺竅，氣清則鼻通，氣熱則鼻塞，
　濕熱盛甚，蒸於肺門則生瘜肉，猶澳地得熱而生芝茵也。 ｝
組成：辛夷、白芷、升麻、藁本、
　防風、川芎、細辛、木通、甘草，等分為末，每服三錢，茶調下。 ｛外用燒礬為末，
　加硇砂少許，吹鼻中，能消化之。 ｝
方義：此手太陰足陽明藥也，經曰：天氣通於肺，
　若腸胃無痰火積熱，則平常上升，皆清氣也，由燥火內焚，風寒外束，
　血氣壅滯故鼻生瘜肉而竅窒不通也，辛夷升麻白芷，辛溫輕浮，
　能引胃中清氣上行頭腦，防風藁本，辛溫雄壯，亦能上入巔頂，勝溼祛風，
　細辛散熱破結，通精氣而利九竅，芎藭補肝潤燥，散諸鬱而助清陽，
　此皆利竅升清散熱除溼之藥，木通通中，茶清寒苦，以下行瀉火，甘草和中，
　又以緩其辛散也。 ｛李時珍曰：肺開竅於鼻，陽明胃脈，俠鼻上行，腦為元神之府，
　鼻為命門之竅，人之中: 氣不足，清陽不升，則頭為之傾，九竅為之不利。 ｝
加減方：
</pre>
<pre data-sec="p">
編號：瀉火036
方名：蒼耳散
提要：風熱鼻淵
出處：無擇
主治：治鼻淵。｛鼻流獨涕不止曰鼻淵，乃風熱爍腦而液下滲也，經曰：腦滲為涕，
　又曰膽移熱於腦，則辛頞鼻淵，頞即山根，辛頞酸痛也，原病式曰：如以火爍金，
　熱極則反化為水，肝熱甚則出泣，心熱甚則出汗，脾熱甚則出涎，肺熱甚則出涕，
　腎熱甚則出唾，皆火熱盛極銷爍以致之也。 ｝
組成：白芷〔一兩〕、薄荷、辛夷〔五錢〕、
　蒼耳子〔炒二錢半〕，為末，食前蔥茶湯調下二錢。
方義：此手太陰足陽明藥也，
　凡頭面之疾，皆由清陽不升，濁陰逆上所致，白芷主手足陽明，上行頭面，通竅表汗，
　除溼散風，辛夷通九竅，散風熱，能助胃中清陽上行頭腦，蒼耳疏風散溼，上通腦頂，
　外達皮膚，薄荷泄肺疏肝，清利頭目，蔥白升陽通氣，茶清苦寒下行，使清升濁降，
　風熱散而腦液自固矣。
加減方：
</pre>
<pre data-sec="p">
除痰之劑
　｛竅之源不一，有因熱而生痰者，有因痰而生熱者，有因氣而生者，有因風而生者，
　有因寒而生者，有因濕而生者，有因暑而生者，有因驚而生者，有多食而成者，
　有傷冷物而成者，有嗜酒而成者，有脾虛而成者，俗云百病皆由痰起，
　然內經有飲字而無痰字，至仲景始立五飲之名，而痰飲居其一，龐安常曰：善治痰者，
　不治痰而治氣，氣順則一身津液，亦隨氣而順矣，準繩云，痰之生由於脾氣不足，
　不能致精于肺，而淤以成者也，治痰宜先補脾，脾復健運之常，而痰自化矣，
　腎虛不能制水，水泛為痰是無火之痰，痰清而稀，陰虛火動，火結為痰，是有火之痰，
　痰稠而濁，痰證初起，發熱頭痛，類外感表證，久則朝欬夜重，又類陰火內傷，
　走注肢節疼痛，又類風證，但肌色如故，脈滑不勻為異。 ｝
</pre>
<pre data-sec="p">
編號：除痰001
方名：二陳湯
提要：濕痰
出處：局方
主治：治一切痰飲為病，欬嗽脹滿，嘔吐惡心，頭眩心悸。 ｛脾虛不能健運，則生痰飲，
　稠者為痰，稀者為飲，水濕其本也，得火則結為痰，隨氣升降，在肺則欬，在胃則嘔，
　在頭則眩，在心則悸，在背則冷，在脇則脹，其變不可勝窮也。 ｝
組成：半夏〔薑製二錢〕、陳皮〔去白〕、茯苓〔一錢〕、甘草〔五分〕、加薑煎。
　｛薑能制半夏之毒，陳皮半夏貴其陳久，則無燥散之患，故名二陳。 ｝

　治痰通用二陳，風痰加南星白附皁角竹瀝，寒痰加半夏薑汁，火痰加石膏青黛，
　溼痰加蒼朮白朮，燥痰加栝蔞杏仁，食痰加山查麥芽神麴，老痰加枳實海石芒硝，
　氣痰加香附枳殼，脇痰在皮裏膜外，加白芥子，四肢痰加竹瀝。
方義：此足太陰陽明藥也，
　半夏辛溫體滑，性燥，行水利痰為君，痰因氣滯，氣順則痰降，故以橘紅利氣，
　痰由溼生，溼去則痰消，故以茯苓滲溼為臣，中不和則痰涎聚，
　又以甘草和中補土為佐也。 ｛經曰：有痰而渴，宜去半夏，代以貝母栝樓，吳鶴皋曰：
　渴而喜飲水者易之，渴而不能飲水者，雖渴猶宜半夏也，此濕為本，熱為標，
　濕極而兼勝已之化，非真象也，按貝母寒潤主肺家燥痰，半夏溫燥主脾家濕痰，
　雖俱化痰，而寒溫燥潤各異，脫或誤施，貽害匪淺，用者宜審之，有血不足，
　陰火上逆，肺家受傷，肅清之令不得下行，由是津液渾濁，生痰不生血者，名燥痰，
　當用潤劑，如地黃門冬枸杞之類，滋陰降火，而痰自清，若投二陳，立見危殆，
　有痰飲流入四肢，肩背痠痛，手足罷軟，誤以為風，則非其治，宜導痰湯，
　加木香薑黃，大凡痰飲變生諸證，當以治飲為先，飲消則諸證自愈，如頭風眉稜骨痛，
　投以風藥不效，投以痰藥見功，又如眼赤羞明，與之涼藥不癒，投以痰劑獲愈，
　凡此之類，不一而足，有人坐處吐痰滿地，不甚稠粘，只是沫多，此氣虛不能攝涎，
　不可用利藥，宜六君子加益智仁一錢以攝之。 ｝ 
加減方：
　本方加人參白朮，名六君子湯，
　治氣虛有痰，本方去茯苓甘草，名陳皮半夏湯，再加桔梗，名桔梗半夏湯，
　本方去陳皮甘草，名半夏茯苓湯，再加生薑，名小半夏加茯苓湯，
　〔金匱〕並治水氣嘔惡，本方加黃芩，名茯苓半夏湯，〔宣明〕治熱痰，
　本方加黃連梔子生薑，名二陳加梔連生薑湯，治膈上熱痰，令人嘔吐，去生薑，
　治嘈雜，本方加砂仁枳殼，名砂枳二陳湯，行痰利氣，本方加膽星枳實，名導痰湯，
　治頑痰膠固，非二陳所能除者，｛加膽星以助半夏，加枳實以成衝牆倒壁之功。
　｝再加菖蒲治驚悸健忘，怔忡不寐，導痰湯加木香香附，名順氣導痰湯，治痰結胸滿，
　喘欬上氣，本方加枳實、栝蔞、菔子、山查、神麴、治食積痰嗽發熱，
　本方加蒼朮、枳殼、片子薑黃、名加味二陳湯，〔仁齋〕治痰攻眼腫，
　併酒家手臂重痛麻木，本方除甘草，加乾薑薑汁糊丸，名溫中化痰丸，
　〔寶鑑〕治胸膈寒痰不快，本方除茯苓甘草，加黃連、 麴糊丸、薑湯下、名三聖丸，
　治痰火嘈雜，心懸如飢，單用陳皮生薑，名橘皮湯，〔金匱〕治乾嘔噦，及手足厥者，
　單用半夏薑汁，名生薑半夏湯，〔金匱〕治似喘不喘，似嘔不嘔，似噦不噦，
　心中憒憒然無奈者，本方半夏醋煮，除陳皮薑汁丸，名消暑丸。 ｛見暑門｝
</pre>
<pre data-sec="p">
編號：除痰002
方名：潤下丸
提要：膈痰即二賢散
出處：
主治：治膈中痰飲。
組成：廣陳皮〔去白八兩鹽水浸洗〕、甘草〔二兩蜜炙〕、蒸餅糊丸，或將陳皮鹽水煮爛，
　曬乾，同甘草為末，名二賢散，薑湯下，
溼勝加星夏，火盛加芩連。
方義：此足太陰陽明藥也，陳皮燥溼而利氣，溼去則痰涸，氣順則痰行，食鹽潤下而軟堅，
　潤下則痰降，軟堅則痰消，痰在膈中，故用甘草引之入胃，甘草經蜜炙能健脾調胃，
　脾胃健則痰自行矣，虛弱人慎用。 ｛朱丹溪曰：胃氣亦賴痰以養，攻盡則虛而愈弱。 ｝
加減方：
</pre>
<pre data-sec="p">
編號：除痰003
方名：桂苓甘朮湯
提要：痰飲
出處：金匱
主治：治心下有痰飲，胸脇支滿，目眩。 ｛稀者為飲，稠者為痰，痰飲積于厥陰心包，
　則胸脇支滿，痰飲阻其胞中之陽，水精不能上布，故目眩。 ｝
組成：茯苓〔四兩〕、桂枝、白朮〔三兩〕、甘草〔二兩〕
方義：此足太陰藥也，喻嘉言曰：
　茯苓治痰飲，伐腎邪，滲水道，桂枝通陽氣，開經絡，和營衛，白朮燥痰水，
　除脹滿治風眩，甘草得茯苓，則不資滿而反泄滿，故本草曰：甘草能下氣除煩滿，
　此證為痰飲阻抑其陽，故用陽藥以升陽而化氣也。 ｛金匱曰：短氣有微飲者，
　當從小便去之，桂苓甘朮湯主之，腎氣丸亦主之，按腎氣丸亦通陽行水之藥也。 ｝
加減方：
</pre>
<pre data-sec="p">
編號：除痰004
方名：清氣化痰湯
提要：熱痰
出處：
主治：治熱痰。 ｛熱痰者，痰因火盛也，痰即有形之火，火即無形之痰，痰隨火而升降，
　火引痰而橫行，變生諸證，不可紀極，火借氣于五臟，痰借液于五臟，氣有餘則為火，
　液有餘則為痰，故治痰者必降其火，治火者必順其氣也。 ｝
組成：半夏〔薑製〕、
　膽星〔兩半〕、橘紅、枳實〔麩炒〕、杏仁〔去皮尖〕、栝蔞仁〔去油〕、
　黃芩〔酒炒〕、茯苓〔一兩〕、薑汁糊丸，淡薑湯下。
方義：此手足太陰之藥，
　治痰火之通劑也，氣能發火，火能役痰，半夏南星以燥溼氣，黃芩栝蔞以平熱氣，
　陳皮以順裏氣，杏仁以降逆氣，枳實以破積氣，茯苓以行水氣，水溼火熱，
　皆生痰之本也，蓋氣之亢而為火，猶民之反而為賊，賊平則還為良民，而復其業矣，
　火退則還為正氣，而安其位矣，故化痰必以清氣為先也。
加減方：
</pre>
<pre data-sec="p">
編號：除痰005
方名：順氣消食化痰丸
提要：食痰
出處：瑞竹堂
主治：治酒食生痰，胸膈膨悶，五更欬嗽。 ｛過飲則脾濕，多食辛熱油膩之物，皆能生痰，
　壅於胸膈，故滿悶，五更欬嗽，由胃有食積，至此時火氣流入肺中，故嗽。 ｝
組成：半夏〔薑製〕、膽星〔一斤〕、青皮、陳皮〔去白〕、萊菔子〔生用〕、
　蘇子〔沉水者炒〕、山查〔炒〕、麥芽〔炒〕、神麴〔炒〕、葛根、
　杏仁〔去皮尖炒〕、香附〔製各一兩〕、薑汁和蒸餅糊丸。 ｛一方半夏南星各一斤，
　白礬皂角生薑各一斤，同煮，至南星無白點為度，去皂角薑切，同曬乾用。 ｝
方義：此手足太陰藥也，痰由溼生，半夏、南星、所以燥溼，痰由氣升，
　蘇子、菔子、杏仁、所以降氣，痰由氣滯，青皮、陳皮、香附、所以導滯，
　痰因於酒食，葛根、神麴、 所以解酒，山查、麥芽、所以化食，溼去食消，則痰不生，
　氣順則欬嗽止，痰滯既去，滿悶自除也。 ｛久嗽有痰者，燥脾化痰，無痰者，
　清金降火，蓋外感久則鬱熱，內傷久則火炎，俱要開鬱潤燥，其七情氣逆者，
　順氣為先，停水宿食者，分導為要，氣血虛者，補之斂之，不宜妄用濇劑。 ｝
加減方：
</pre>
<pre data-sec="p">
編號：除痰006
方名：清肺飲
提要：痰嗽
出處：
主治：治痰溼氣逆而欬嗽。 ｛肺受火傷，則氣逆而為欬，脾有停濕，則生痰而作嗽，
　病有五臟六腑之殊，而其要皆歸於肺，以肺為五臟華蓋，下通膀胱，外達皮毛，
　為氣之主而出聲也，大法新嗽脈浮為表邪，宜發散，脈實為內熱，宜清利，
　脈濡散為肺虛，宜溫補，久嗽曾經解利，以致肺胃俱虛，飲食不進，宜溫中助胃，
　兼治嗽藥，素問曰：肺之能令人欬何也，曰五臟六腑皆令人欬，非獨肺也，皮毛者，
　肺之合也，皮毛先受邪氣，邪氣以從其合也，五臟各以其時受病，非其時各傳以與之，
　有自外得者，肺主皮毛，風寒暑濕之邪，自皮毛入，內傳臟腑而為咳也，有自內發者，
　七情饑飽，內有所傷，則邪氣上逆，肺為氣出入之道，故五臟之邪，
　上蒸於肺而為嗽也，然風寒暑濕，有不為嗽者，蓋所感者重，不留於皮毛，徑傷臟腑，
　而成傷寒濕熱諸證，七情亦有不為嗽者，蓋病尚淺，只在本臟，未傳入肺，
　所以傷寒以有嗽為輕，而七情饑飽之嗽必久而後發也。 ｝
組成：杏仁〔去皮尖〕、貝母、
　茯苓〔一錢〕、桔梗、甘草、五味子、橘紅〔五分〕，加薑煎，食遠服，

　若春時傷風欬嗽，鼻流清涕，宜清解，加薄荷、防風、紫蘇、炒芩，夏多火熱宜清降，
　加桑皮、麥冬、黃芩、知母、石膏，秋多溼熱，宜清熱利溼，
　加蒼朮、桑皮、防風、梔、芩，冬多風寒，宜解表行痰，加麻黃、桂枝、乾薑、生薑、
　半夏、防風，火嗽加青黛、栝蔞、海石，食積痰加香附、山查、枳實，溼痰除貝母，
　加半夏、南星，燥痰加栝蔞、知母、天冬，午前嗽屬胃火，宜清胃，加石膏、黃連，
　午後嗽屬陰虛，宜滋陰降火，加芎、歸、芍、地、知、蘗、二冬、竹瀝、薑汁、傳送，
　黃昏嗽為火浮于肺，不可用涼藥，宜五倍、五味、訶子、歛而降之，勞嗽見血，
　多是肺受熱邪，宜加歸、芍、阿膠、天冬、知母、款冬、紫苑之類，久嗽肺虛，
　加參耆，如肺熱，去人參，用沙參可也。
方義：此手太陰之藥，治肺之通劑也，
　杏仁解肌散寒，降氣潤燥，貝母清火散結，潤肺化痰，五味歛肺而寧嗽，
　茯苓除溼而理脾，橘紅行氣，甘草和中，桔梗清肺利膈，載藥上浮，
　而又能開壅發表也。
加減方：
</pre>
<pre data-sec="p">
編號：除痰007
方名：金沸草散
提要：傷風欬嗽
出處：活人
主治：治肺經傷風，頭目昏痛，欬嗽多痰。 ｛風盛則氣壅，氣壅則痰生，故頭目昏痛而欬嗽，
　直指方云，欬嗽感風者，鼻塞聲重，傷冷者，悽慘怯寒，挾熱為焦煩，受濕為纏滯，
　瘀血則膈間腥悶，停水則心下怔忡，或實或虛，痰之黃白，唾之稀稠，從可知也。 ｝
組成：旋覆花〔即金沸草〕、前胡、細辛〔錢一〕、荊芥〔錢半〕、赤茯苓〔六分〕、
　半夏〔五分〕、甘草〔炙三分〕、加薑棗煎，局方加麻黃赤芍，無赤茯細辛，
　｛玉機微義曰：局方辛平，活人辛溫。 ｝
如滿悶，加枳殼、桔梗，有熱加柴胡、黃芩，
　頭痛加川芎，
方義：此手太陰藥也，風熱上壅，荊芥辛輕發汗而散風，痰涎內結，
　前胡旋覆消痰而降氣，半夏燥痰而散逆，甘草發散而和中，茯苓行水，細辛溫經，
　蓋痰必挾火而兼溼，故下氣利溼而證自平，茯苓用赤者，入血分而瀉丙丁也。
　｛小腸為丙火，心為丁火，三因方云，一婦人牙痛，治療不效，口頰皆腫，
　以金沸草散大劑煎湯薰漱而愈。 ｝
加減方：
</pre>
<pre data-sec="p">
編號：除痰008
方名：百花膏
提要：痰嗽
出處：濟生
主治：治喘嗽不已，或痰中有血，虛人尤宜。
組成：百合、款冬花、等分，蜜丸，龍眼大，
　食後臨臥薑湯下，或噙化，
加減方：
 加紫菀百部烏梅、 名加味百花膏，治同，煎服亦可。
方義：此手太陰藥也，款冬瀉熱下氣，清血除痰，百花潤肺寧心，
補中益氣，並為理嗽要藥。
</pre>
<pre data-sec="p">
編號：除痰009
方名：三仙丹
提要：氣痰
出處：百一方
主治：治中脘氣滯，痰涎不利。 ｛按氣滯不通為氣痰，走注攻刺亦曰氣痰。 ｝
組成：南星麴、半夏麴〔四兩〕、香附〔二兩〕、糊丸，薑湯下。
方義：此足陽明手足太陰藥也，
　星夏以燥肺胃之痰，香附以快三焦之氣，使氣行則痰行也。 ｛玉機微義曰：
　此方與局方四七湯，指迷茯苓丸，皆行痰而兼用氣藥，即嚴氏氣順則痰自下之意，
　然紫蘇枳殼肺氣藥也，厚朴脾胃氣藥也，香附肝氣藥也，隨臟氣而用，不可不分，
　又云，嚴氏以人之七情鬱結，氣滯生痰，氣道通利，痰自降下，又有原有積痰，
　其氣因痰而結滯者，必先逐去痰結，則氣自行，豈可專主一說，有一欬痰即出者，
　脾溼勝而痰滑也，宜半夏南星皂角之屬燥其脾，若利氣之劑，所當忌也，
　有連欬痰不出者，肺燥勝而痰濇也，宜枳殼紫蘇杏仁之屬利其肺，若燥脾之劑，
　所當忌也。 ｝
加減方：
</pre>
<pre data-sec="p">
編號：除痰010
方名：半夏天麻白朮湯
提要：痰厥頭痛
出處：東垣
主治：治脾胃內傷，眼黑頭眩，頭痛如裂身重如山，惡心煩悶，四肢厥冷，
　謂之足太陰痰厥頭痛。 ｛痰厥者，溼痰厥逆而上也，痰逆則上實，故令頭痛，目眩，
　眼前見黑色也，東垣曰：太陰頭痛，必有痰也，少陰頭痛，足寒而氣逆也，
　太陰少陰二經，雖不上頭，然痰與氣逆，壅於膈中，頭上氣不得暢而為痛也。｝
組成：半夏〔薑製〕、麥芽〔錢半〕、神麴〔炒〕、白朮〔炒一錢〕、蒼朮〔泔浸〕、
　人參、黃耆〔蜜製〕、陳皮、茯苓、澤瀉、天麻〔五分〕、乾薑〔三分〕、
　黃蘗〔二分酒洗〕，每服五錢。
方義：
　此足太陰藥也，痰厥頭痛非半夏不能除，
　｛半夏燥痰而能和胃。 ｝頭旋眼黑，虛風內作，非天麻不能定，〔天麻有風不動，
　名定風草。 〕黃耆人參甘溫，可以瀉火，亦可以補中，二朮甘苦而溫，
　可以除痰亦可以益氣，｛去溼故除痰，健脾故益氣。 ｝苓瀉瀉熱導水，陳皮調氣升陽，
　神麴消食，蕩胃中滯氣，麥芽化結，助戊己運行，｛胃為戊土，脾為己土。
　｝乾薑辛熱，以滌中寒，黃蘗苦寒，酒洗，以療少火在泉發躁也。｛李東垣曰：
　夫風從上受之，風寒傷上，邪從外入，令人頭痛，身重惡寒，此傷寒頭痛也，
　頭痛耳鳴，九竅不利，腸胃之所生，乃氣虛頭痛也，心煩頭痛者，過在手太陽少陰，
　乃溼熱頭痛也，如氣上不下，頭痛巔疾者，下虛上實也，過在足太陽少陰，甚則入腎，
　寒溼頭痛也，如頭半邊痛者，先取手少陽陽明，次取足少陽陽明，此偏頭痛也，
　有厥逆頭痛者，所犯大寒，內至骨髓，髓者以腦為主，腦逆故令頭痛，齒亦痛，
　有真頭痛者，甚則腦盡痛，手足寒至節，死不治，頭痛每以風藥治之者，高巔之上，
　唯風可到，味之薄者，陰中之腸，乃自地升天者也，太陽頭痛，惡風寒，脈浮緊，
　川芎羌活獨活麻黃之類為主，少陽頭痛，脈弦細，往來寒熱，柴胡黃芩為主，
　陽明頭痛，自汗，發熱惡寒，脈浮緩長實者，升麻葛根白芷石膏為主，太陰頭痛，
　必有痰體重，或腹痛為痰癖，其脈沉緩蒼朮半夏南星為主，少陰頭痛，
　三陰三陽經不流行而足寒氣逆，為寒厥其脈沉細，麻黃附子細辛湯主之，厥陰頭頂痛，
　或吐涎沫厥冷，脈浮緩，吳茱萸湯主之，血虛頭痛，當歸川芎為主，氣虛頭痛，
　人參黃耆為主，氣血俱虛頭痛，補中益氣湯，少加川芎蔓荊子細辛，清空膏，
　風溼頭痛藥也，白朮半夏天麻湯，痰厥頭痛藥也，羌活附子湯，厥逆頭痛藥也，
　如溼氣在頭者，以苦吐之，不可執方而治，昂按：以苦吐之，瓜蒂散濃茶之類是也。 ｝
加減方：
</pre>
<pre data-sec="p">
編號：除痰011
方名：茯苓丸
提要：停痰臂痛
出處：指迷方
主治：治痰停中脘，兩臂疼痛。 ｛飲伏於內，停滯中脘，脾主四肢，脾滯而氣不下，
　故上行攻臂，其脈沉細者是也。 ｝
組成：半夏麴〔一兩〕、茯苓〔一兩乳拌〕、枳殼〔五錢麩炒〕、風化硝
　〔二錢半如一時未易成但以朴硝撒於盤中少時盛水置當風處即乾如芒硝刮取亦可用〕、
　薑汁糊丸，薑湯下。
方義：此足太陰陽明藥也，半夏燥溼，茯苓滲水，枳殼行氣，化硝軟堅，
　〔去堅痰〕生薑製半夏之毒而除痰，使痰行氣通，臂痛自止矣。 ｛喻嘉言曰：
　痰藥雖多，此方甚效，痰飲流入四肢，令人肩背酸痛，兩手罷軟，誤以為風，
　則非其治，宜導痰湯加木香薑黃各五分，輕者指迷茯苓丸，重者控涎丹，
　外有血虛不能榮筋而致臂痛，宜蠲痺四物湯，各半貼和服。 ｝
加減方：
</pre>
<pre data-sec="p">
編號：除痰012
方名：控涎丹
提要：痰涎一名妙應丸
出處：三因方
主治：治人忽患胸背手足腰項筋骨牽引釣痛，走易不定，或手足冷痹，氣脈不通，
　此乃痰涎在胸膈上下，誤認癱瘓，非也。
組成：甘遂〔去心〕、大戟〔去皮〕、白芥子等分，
　為末糊丸，臨臥薑湯服五七丸，至十丸，痰猛加丸數，
　腳氣加檳榔、木瓜、松脂卷柏，
　驚痰加硃砂全蝎，驚氣成塊加穿山甲、鱉甲、延胡索、蓬朮，熱痰加盆硝，
　寒痰加胡椒、丁香、薑、桂。
方義：此手足太陽太陰藥也，｛十棗湯加減行水例藥亦厲劑。｝
　李時珍曰：痰涎為物，隨氣升降，無處不到，入心則迷成癲癎，
　入肺則塞竅為喘欬背冷，入肝則膈痛乾嘔，寒熱往來，入經絡則麻痹疼痛，
　入筋骨則牽引釣痛，入皮肉則瘰癧癰腫，陳無擇三因方，並以控涎丹主之，殊有奇效，
　此乃治痰之本，痰之本，水也溼也，得氣與火，則結為痰，大戟能泄臟腑水溼，
　甘遂能行經隧水溼，｛直達水氣所結之處，以攻決為用。 ｝ 白芥子能散皮裏膜外痰氣，
　唯善用者能收奇功也。
加減方：
</pre>
<pre data-sec="p">
編號：除痰013
方名：三子養親湯
提要：氣痰
出處：韓𢘅
主治：治老人氣實痰盛，喘滿懶食。 ｛痰不自動，因火而動，氣有餘便是火，氣盛上湧故喘，
　痰火塞胸故懶食。 ｝
組成：紫蘇子〔沉水者〕、白芥子、萊菔子，各微炒研，煎服，或等分，
　或看病所主為君。
方義：此手足太陰藥也，白芥子除痰，紫蘇子行氣，萊菔子消食，
　然皆行氣豁痰之藥，氣行則火降而痰消矣。 ｛吳鶴皋曰：治痰先理氣，此治標耳，
　終不若二陳能健脾去溼，有治本之功也，李士材曰：治病先攻其甚，若氣實而喘，
　則氣反為本，痰反為標矣，是在智者神而明之，若氣虛者非所宜也。 ｝
加減方：
</pre>
<pre data-sec="p">
編號：除痰014
方名：滌痰湯
提要：風痰
出處：嚴氏
主治：治中風痰迷心竅，舌強不能言。 ｛心在竅為舌，心別脈繫舌根，脾脈連舌本，散舌下，
　腎脈俠舌本，三脈虛則痰涎乘虛閉其脈道，故舌不能轉運言語也，若三脈亡血，
　不能榮養而瘖者，又當加補血藥，風痰塞其經絡，舌強不能言，其證為重，
　若壅熱上攻，舌腫不能轉者，其證為輕。 ｝
組成：半夏〔薑製〕、膽星〔二錢五分〕、
　橘紅、枳實、茯苓〔二錢〕、人參、菖蒲〔一錢〕、竹茹〔七分〕、甘草〔五分〕，
　加薑煎。
方義：此手少陰足太陰藥也，心脾不足，風邪乘之，而痰與火塞其經絡，
　故舌本強而難語也，人參、茯苓、甘草、補心益脾而瀉火，陳皮、南星、半夏、
　利氣燥溼而祛痰，菖蒲開竅通心，枳實破痰利膈，竹茹清燥開鬱，使痰消火降，
　則經通而舌柔矣。 ｛喻嘉言曰：此證最急，此藥最緩，有兩不相當之勢，審其屬實，
　用此湯調下牛黃丸，審其屬虛，用此湯調下二丹丸，虛足開痰通竅，附二丹丸，丹參，
　熟地，天冬，兩半，麥冬，茯神，甘草，一兩，丹砂，人參，菖蒲，遠志，五錢，
　蜜丸，安神養血，清熱息風，服之得睡，有風中心脾者，有痰塞心竅者，
　有風寒壅滯者，致舌本木強，又有氣虛血虛腎虛，及老人暴不能言者，宜十全大補湯，
　加菖蒲遠志。 ｝
加減方：
</pre>
<pre data-sec="p">
編號：除痰015
方名：礞石滾痰丸
提要：頑病怪病
出處：王隱君
主治：治實熱老痰，怪證百病。 ｛風木太過，剋制脾土，氣不運化，積滯生痰，
　壅塞上中二焦，迴薄腸胃曲折之處，謂之老痰，變生百病，不可測識，
　非尋常藥餌所能療也，此丸主之。 ｝
組成：青礞石〔一兩〕、沉香〔五錢〕、
　大黃〔酒蒸〕、黃芩〔八兩〕，右將礞石打碎，用朴硝一兩，同入瓦罐，鹽泥固濟，
　曬乾，火煅，石色如金為度，研末和諸藥水丸，量人虛實服之，薑湯送下，服後仰臥，
　令藥在胸膈之間，除逐上焦痰滯，不宜飲水行動。 ｛昂按：凡藥必先入胃，
　然後能分布於某經某絡，胃乃人身分金之爐也，安有長在膈中，而可以見功者乎，
　若曰膈中必須在膈，將治頭痛之藥，亦必令之上駐于頭耶，吐痰水，上以礞石末摻之，
　痰即隨下，故為利痰聖藥，礞石煆過無金星者不堪用，陳久者佳，
　新煆者火毒硝毒未除。 ｝
方義：此手足太陰陽明藥也，礞石剽悍之性，能攻陳積伏歷之痰，
　大黃蕩熱去實，以開下行之路，黃芩瀉肺涼心，以平上僭之火，沉香能升降諸氣，
　上至天而下至泉，以導諸藥為使也，然皆峻劑，非體實者不可輕投。 ｛王隱君曰：
　痰證古今未詳，方書雖有五飲諸飲之異，而究莫知其為病之源，或頭風作眩，
　目運耳鳴，或口眼蠕動，眉稜耳輪痛癢，或四肢游風腫硬，似疼非疼，或為齒類癢痛，
　牙齒浮而痛癢，或噯氣吞酸，心下嘈雜，或痛或噦，或咽嗌不利，咯之不出，
　嚥之不下，其痰似墨，有如破絮桃膠蜺肉之狀，或心下如停冰鐵，心氣冷痛，
　或夢寐奇怪之狀，或足腕酸軟，腰背骨節卒痛，或四肢筋骨疼痛，難以名狀，
　並無常處，以致手臂麻痛，狀若風溼，或脊上一條如線之寒起者，
　或渾身習習如臥芒刺者，或眼粘溼癢，口糜舌爛喉痹等證，或遶項結核，狀若瘰癧，
　或胸腹間如有二氣交紐，噎息煩悶，有如煙火上衝，頭面烘熱，或為失志癲癎，
　或中風癱瘓，或勞瘵荏苒之疾，或風毒腳氣，或心下怔忡，如畏人捕，或喘嗽嘔吐，
　或嘔冷涎綠水黑汁，甚為肺癰腸毒，便膿孿跛，內外為病百端，皆痰所致，其狀不同，
　難以盡述，蓋津液既凝為痰，不復周潤三焦，故口燥咽乾，大便秘結，面如枯骨，
　毛髮焦槁，婦人則因此月水不通，若能逐去敗痰，自然服餌有效，
　余用滾痰丸以愈諸疾，不可勝數，特相傳於世云。 ｝
加減方：
　本方加玄明粉一兩，硃砂為衣，
　治同，本方減大黃黃芩各六兩，加橘紅半夏各二兩，甘草一兩，竹瀝薑汁為丸，
　名竹瀝達痰丸，治同，力稍和緩，單用礞石一味，治如前法，
　名奪命丹〔楊氏〕薄荷自然汁，蜜調溫服，治小兒急慢驚風，痰涎壅盛，藥不得下，
　命在須臾。
</pre>
<pre data-sec="p">
編號：除痰016
方名：牛黃丸
提要：風癎驚痰
出處：
主治：治風癎迷悶，涎潮抽掣。 ｛驚痰風癎或因母腹中受驚，或因大驚而得，
　蓋小兒神氣尚弱，驚則神不守舍，舍空則痰涎歸之，以致痰迷心竅，或感風寒暑溼，
　或飲食不節，逆干臟氣，鬱而生涎，閉塞諸經，厥而乃成，或數日一發，或一日數發，
　發則眩仆倒地，昏不知人，瘈瘲抽掣，口目喎邪，或隨臟氣作六畜之聲。 ｝
組成：膽星、全蠍〔去足焙〕、蟬蛻〔二錢五分〕、牛黃、白附子、殭蠶〔洗焙〕、防風、
　天麻〔錢半〕、麝香〔五分〕、煮棗肉和水銀五分，細研，入藥末為丸，荊芥薑湯下。
方義：此手少陰足太陰厥陰藥也，牛黃清心，解熱開竅利痰，天麻防風南星全蠍辛散之味，
　殭蠶蟬蛻清化之品，白附頭面之藥，〔去頭面之游風。 〕皆能搜肝風而散痰結，
　麝香通竅，水銀劫痰，引以薑芥者，亦以逐風而行痰也。 ｛按牛黃丸之方頗多，
　互有異同，然大要在於搜風化痰，寧心通竅，多用水麝牛雄金珠犀珀，若中臟者宜之，
　如中腑中血脈者，反能引風入骨，此方藥味頗簡，故姑錄之，以概其餘也，喻嘉言曰：
　牛黃丸與蘇合丸異治，熱阻關竅，宜牛黃丸，寒阻關竅，宜蘇合丸，
　若手撒口開遺尿等死證，急用參附峻補，間有生者，若牛黃蘇合，入口即斃。 ｝
加減方：
</pre>
<pre data-sec="p">
編號：除痰017
方名：辰砂散
提要：風痰癲癎
出處：靈苑
主治：治風痰諸癎，癲狂心疾。 ｛諸癎因驚恐憂怒，火盛於心，痰塞心竅，發時卒倒，
　搐掣叫吼，吐涎，食頃乃醒，身熱脈浮，在表者陽癎，屬六腑，易治，身冷脈沉，
　在裏者陰癎，屬五臟，難治，其實痰火與驚而已，癲狂亦出於此。 ｝
組成：辰砂〔光明者一兩〕、乳香〔光瑩者〕、棗仁〔五錢炒〕，溫酒調下，恣飲沉醉，
　聽睡一二日勿動，萬一驚寤，不可復活。
方義：此手少陰藥也，辰砂鎮心瀉心火，
　乳香入心散瘀血，棗仁補肝膽而寧心。
加減方：本方加人參一兩，蜜丸，彈丸大，
　名寧志膏〔本事〕每服一丸，薄荷湯下，治同。
</pre>
<pre data-sec="p">
編號：除痰018
方名：白金丸
提要：痰血迷心
出處：
主治：治癲狂失心。 ｛癲多喜笑，尚知畏懼，證屬不足，狂多忿怒，人不能制，證屬有餘，
　此病多因驚憂，痰血塞於心竅所致，難經曰：諸陽為狂，諸陰為癲，喜屬心，
　怒屬肝，二經皆火有餘之地也。 ｝
組成：白礬〔三兩〕、鬱金〔七兩〕、薄荷糊丸。
方義：此手少陰藥也，白礬酸鹹，能軟頑痰，鬱金苦辛，能去惡血，
　痰血去則心竅開而疾已矣。
加減方：
</pre>
<pre data-sec="p">
編號：除痰019
方名：青州白丸子
提要：風痰
出處：
主治：治風痰湧盛，嘔吐涎沫，口眼喎邪，手足癱瘓，小兒驚風，
　｛皆風痰壅塞經絡｝及痰盛泄瀉。 ｛肥人滑泄，多屬之痰，脈滑責之痰，
　不食不飢責之痰。 ｝
組成：白附子〔生用〕、南星〔生用二兩〕、
　半夏〔水浸生衣生用七兩〕、川烏〔去皮臍生用五錢〕為末，絹袋盛之，水擺出粉，
　未盡，再搖再擺，以盡為度，貯磁盆，日暴夜露，春五日，夏三，秋七，
　冬十日曬乾糯米糊丸，如綠豆大，每服二十丸，薑湯下，癱瘓酒下，
　驚風薄荷湯下三五丸。
方義：此足厥陰太陰藥也，痰之生也由風由寒由溼，
　故用半夏南星之辛溫以燥溼散寒，川烏白附之辛熱以溫經逐風，浸而暴之者，
　殺其毒也。 ｛喻嘉言曰：此治風痰之上藥也，然熱痰迷竅者，非所宜施。 ｝
加減方：
</pre>
<pre data-sec="p">
編號：除痰020
方名：星香散
提要：風痰
出處：
主治：治中風痰盛，體肥不渴者。 
組成：膽星〔八錢〕、木香〔二錢〕，為末服，或加全蠍。
方義：此足厥陰藥也，南星燥痰之品，製以牛膽，以殺其毒，且膽有益肝膽之功，
　｛肝膽之經屬風木。 ｝佐以木香，取其行氣以利痰也，｛木香能疏肝氣，和脾氣。
　｝肥而不渴，宜燥可知，加全蠍者，以散肝風也。 ｛中風體虛有痰者，宜四君子，
　或六君子湯調下此散。 ｝
加減方：
</pre>
<pre data-sec="p">
編號：除痰021
方名：常山飲
提要：劫痰截瘧
出處：局方
主治：瘧久不已者，用此截之。 ｛瘧初起不宜禁，禁則邪氣未盡，變生他證，
　發久則可截之。 ｝
組成：常山〔燒酒炒二錢〕、草果〔煨〕、檳榔、知母、貝母〔一錢〕、
　烏梅〔二個〕、薑三片，棗一枚，半酒半水煎，露一宿日未出時，面東空心溫服，
　渣用酒浸煎，待瘧將發時，先服，一方有良薑甘草，無檳榔，一方加穿山甲、甘草。
方義：此足少陰太陰藥也，古云無痰不作瘧，常山引吐行水，祛老痰積飲，檳榔下氣破積，
　能消食行痰，陰陽不和則瘧作，｛陽勝則熱，陰勝則寒。 ｝知母滋陰，
　能治陽明獨勝之火，草果辛熱，能治太陰獨勝之寒，貝母清火散結，瀉熱除痰，
　烏梅酸歛濇收，生津退熱，｛斂陰故退熱。 ｝合為截瘧之劑也。 ｛趙以德曰：
　嘗究本草，知母，草果，常山，甘草，烏梅，檳榔，穿山甲，皆云治瘧，集以成方者，
　為知母性寒，入足陽明，治獨勝之熱，使退就太陰，草果溫燥，治足太陰獨勝之寒，
　使退就陽明，二經和則無陰陽交錯之變，是為君藥，常山主寒熱瘧，吐胸中痰結，
　是為臣藥，甘草和諸藥，烏梅去痰，檳榔除痰癖，破滯氣，是為佐藥，
　穿山甲穴山而居，遇水而入，則是出入陰陽，貫穿經絡於榮分，以破暑結之邪，
　為使藥也，惟脾胃 有積痰者，用之收效，李士材曰：常山生用多用則吐，與甘草同用，
　亦必吐，若酒浸炒透，但用錢許，每見奇功，未見其或吐也，
　世人泥於老人久病忌服之說，使良藥見疑，沉疴難起，亦可惜耶，李時珍曰：
　常山蜀漆，劫痰截瘧，須在發散表邪，及提出陽分之後，用之得宜，得甘草則吐，
　得大黃則利，得烏梅穿山甲則入肝，得小麥竹葉則入心，得秫米麻黃則入肺，
　得龍骨附子則入腎，得草果檳榔則入脾，蓋無痰不作瘧，一物之功，
　亦在驅逐痰水而已，蜀漆，常山苗也，日發為陽分，夜發為陰分。 ｝
加減方：
</pre>
<pre data-sec="p">
編號：除痰022
方名：截瘧七寶飲
提要：瘧痰
出處：易簡
主治：治實瘧久發不止，寸口脈弦滑浮大者，｛脈弦為肝風，滑為痰，浮為在表，大為陽，
　若脈沉濇微細者禁用。 ｝不問鬼瘧食瘧，並皆治之。 ｛瘧有經瘧，臟瘧，寒瘧，
　風瘧，溫瘧，暑瘧，溼瘧，痰瘧，食瘧，瘴瘧，鬼瘧之別。 ｝
組成：常山〔酒炒〕、
　草果〔煨〕、檳榔、青皮、厚朴、陳皮、甘草，等分用酒水各一鍾，煎熟，絲綿蓋之，
　露一宿，於當發之早，面東溫服。 ｛瘧正發時，不可服藥，經曰：工不能治其已發，
　為其氣逆也，若正發而服藥，反能助寒助熱。 ｝
方義：此足少陰太陰藥也，
　常山能吐老痰積飲，檳榔能下食積痰結，草果能消太陰膏梁之痰，陳皮利氣，
　厚朴平胃，青皮伐肝，〔瘧為肝邪〕皆為溫散行痰之品，加甘草入胃，
　佐常山以吐瘧痰也。 ｛玉機微義曰：上方乃溫脾燥烈之藥，蓋作脾寒治也，
　用之亦效者，值病人陰陽相并，脾氣鬱結，濁液凝痰，閉塞中脘，因得燥熱，
　亦以暫開，所以氣通而疾止，若中氣虛弱，內有鬱火之人，復用燥熱，愈劫愈虛，
　咎將誰執，楊仁齋曰：瘧有水有血，惟水飲所以作寒熱，惟瘀血所以增寒熱，
　常山能逐水固也，若是血證，當加五靈脂桃仁為佐，入生薑蜜同煎，苟無行血之品，
　何以收十全之功耶，保命集云，瘧夜發者，乃邪氣深遠而入血分，為陰經有邪，
　宜加桃仁于桂枝麻黃湯中，發散血中之風寒，按瘧晝發屬氣，夜發屬血。 ｝
加減方：
</pre>
<pre data-sec="p">
消導之劑
　｛消者，散其積也，導者，行其氣也，脾虛不運，則氣不流行，則停滯而為積，
　或作瀉痢，或成癥痞，以致飲食減少，五臟無所資稟，血氣日以虛衰，
　因致危困者多矣，故必消而導之，輕則用和解之常劑，重必假峻下之湯丸，
　蓋濁陰不降，則清陽不升，客垢不除，則真元不復，如戡定禍亂，然後可以致太平也，
　峻劑見攻裏門，茲集緩攻平治消補兼施者，為消導之劑。
</pre>
<pre data-sec="p">
編號：消導001
方名：平胃散
提要：利溼散滿
出處：局方
主治：治脾有停溼，痰飲痞膈，宿食不消，滿悶嘔瀉，及山嵐瘴霧，不服水土。 ｛土溼太過，
　木邪乘所不勝而侮之，脾虛不能健運，故有痰食留滯中焦，致生痞滿諸證，胃寒則嘔，
　溼盛則瀉，嵐瘴水土之病，亦由胃虛故感之也。 ｝
組成：蒼朮〔泔浸二錢〕、厚朴〔薑炒〕、陳皮〔去白〕、甘草〔炙一錢〕、加薑棗煎，
　傷食加神麴麥芽或枳實，
　溼勝加五苓，痰多加半夏，脾倦不思食加參耆，痞悶加枳殼、 木香，
　大便秘加大黃、芒硝，小便赤澀加苓瀉，傷寒頭痛加蔥鼓取微汗。
方義：此足太陰陽明藥也，
　蒼朮辛烈燥溼而強脾，厚朴苦溫除溼而散滿，｛苦降能瀉實滿，辛溫能散溼滿。
　｝陳皮辛溫利氣而行痰，甘草中州主藥，能補能和，蜜炙為使，泄中有補，
　務令溼土底于和平也。
加減方：
　本方加藿香、半夏，名藿香平胃散，又名不換金正氣散，
　〔局方〕治胃寒腹痛嘔吐，及瘴疫溼瘧，再加人參、茯苓、草果、生薑、烏梅、
　名人參養胃湯，治外感風寒，內傷生冷，夾食停痰，嵐瘴瘟疫，或飲食傷脾，
　發為痎瘧，〔老瘧也〕本方合二陳，加藿香，名除溼湯，治傷溼腹痛，身重，足軟，
　大便溏瀉，本方加藁本枳殼、桔梗，名和解散，〔局方〕治四時傷寒頭痛，煩躁自汗，
　欬嗽吐利，本方一兩加桑白皮一兩，名對金飲子，治脾胃受溼，腹脹身重飲食不進，
　肢痠膚腫，本方除蒼朮，加木香、草蔻、乾薑、茯苓，名厚朴溫中湯，治脾胃虛寒，
　心腹脹滿，及秋冬客寒犯胃，時作疼痛，｛散以辛熱，佐以苦甘，滲以甘淡，
　氣溫胃和，痛自止矣。 ｝本方加麥芽、炒麴，名加味平胃散，治宿食不消，吞酸噯臭。
</pre>
<pre data-sec="p">
編號：消導002
方名：枳朮丸
提要：健脾消食
出處：潔古
主治：消痞除痰，健脾進食。 ｛消痞除氮消也，健脾進食補也。 ｝
組成：白朮〔三兩土蒸〕、
　枳實〔一兩麩炒〕，為末，荷葉包陳米飯煨乾為丸，痞悶加陳皮，氣滯加木香，
　傷食加麥芽、神麴。
方義：此足太陰陽明藥也，李東垣曰：白朮甘溫，補脾胃之元氣，
　其苦味除胃中溼熱，利腰臍間血，過于枳實剋化之藥一倍，枳實苦寒，泄胃中痞悶，
　化胃中所傷，是先補其虛，而後化其傷，則不峻矣，荷葉中空色青，形仰象震，
　在人為少陽膽生化之根蒂也，飲食入胃，營氣上行，即少陽甲膽之氣也，
　胃氣元氣穀氣，甲膽上升之氣一也，食藥感此氣化，胃氣何由不上升乎，
　燒飯與白朮協力滋養穀氣，補令胃厚，不至再傷，其利廣矣。 ｛王安道曰：勞倦飲食，
　雖俱為內傷，然勞倦傷誠不足矣，飲食傷又當於不足之中分其有餘，夫飢餓不飲食者，
　胃中空虛，此為不足而傷也，飲食自倍，腸胃乃傷者，此不足之中兼有餘而傷也，
　惟其不足故補益，惟其有餘故消導，亦有物滯氣傷，消補兼行者，亦有物滯氣不傷，
　但須消導者，亦有不須消導，但須補益者，枳朮丸之類，雖曰消導，固有補益之意焉，
　若所滯之物，非枳朮丸之力所能去者，備急丸煮黃丸瓜蒂散等，
　潔古東垣亦未嘗委之而勿用也。 ｝
加減方：
　本方作湯名枳朮湯，〔金匱〕治水飲心下堅大如盤，
　邊如旋盤，｛心下上焦陽分也，屬氣分之水。 ｝本方加半夏一兩，名半夏枳朮丸，
　治脾溼停痰，及傷冷食，淋者加澤瀉一兩，本方加橘皮一兩名橘皮枳朮丸，
　治飲食不消，氣滯痞悶，本方加陳皮半夏，名橘半枳朮丸，健脾消痞化痰，
　本方加木香一兩，名木香枳朮丸，治氣滯痞滿，｛木香平肝行氣，使木不剋土。
　｝再加砂仁，名香砂枳朮丸，破滯氣，消飲食，強脾胃，如加乾薑五錢，
　名木香乾薑枳朮丸，兼治氣寒，再加人參陳皮，名木香人參乾薑枳朮丸，開胃進食，
　本方加神麴麥芽各一兩，名麴蘗枳朮丸，治內傷飲食或泄瀉，
　本方加酒炒黃連、黃芩、大黃、炒神麴、橘紅、各一兩，名三黃枳朮丸，
　治傷肉食溼麵辛熱，味厚之物，填塞悶亂不快，本方加茯苓五錢，乾薑七錢，
　名消飲丸，治停飲胸滿嘔逆。
</pre>
<pre data-sec="p">
編號：消導003
方名：保和丸
提要：傷食傷飲
出處：
主治：治食積飲停，腹痛泄瀉，痞滿吐酸，積滯惡食，食瘧下痢。 ｛傷於食飲，脾不運化，
　滯於腸胃，故有泄痢食瘧等證，傷而未甚，不欲攻以厲劑，惟以平和之品消而化之，
　故曰保和，李東垣曰：傷飲者，無形之氣也，宜發汗，利小便，以導其溼，
　傷食者有形之物也，輕則消化，或損其穀，重者方可吐下，脈經云，大腸有宿食，
　寒慄發熱有時如瘧，輕則消導，重則下之，當求之傷食門。｝
組成：山查〔三兩去核或云核亦有力〕、神麴〔炒〕、茯苓、半夏〔一兩〕、陳皮、
　萊菔子〔微炒〕、連翹〔五錢〕、麴糊丸，麥芽湯下，或加麥芽入藥亦可。
方義：此足太陰陽明藥也，山查酸溫收縮之性，能消油膩腥羶之食，〔收縮故食消。
　〕神麴辛溫蒸窨之物，〔窨遏合切〕能消酒食陳腐之積，菔子辛甘下氣而制麵，
　麥芽鹹溫消穀而軟堅，〔堅積堅痰。 〕傷食必兼乎溼，茯苓補脾而滲溼，
　積久必鬱為熱，連翹散結而清熱，半夏能溫能燥，和胃而健脾，陳皮能降能升，
　調中而理氣，此內傷而氣未病者，但當消導，不須補益，大安丸加白朮，
　則消補兼施也。
加減方：本方加白朮、白芍，去半夏、菔子、連翹，蒸餅糊丸，名小保和丸，
　助脾進食，本方 加白朮二兩，名大安丸，或加人參，治飲食不消，氣虛邪微，
　本方加白朮、香附、黃芩、黃連、厚朴、枳實、治積聚痞塊，本方合越麴丸，
　扶脾開鬱。
</pre>
<pre data-sec="p">
編號：消導004
方名：健脾丸
提要：脾虛氣弱
出處：
主治：治脾虛氣弱，飲食不消。
組成：人參、白朮〔土炒二兩〕、陳皮、麥芽〔炒二兩〕、
　山查〔去核兩半〕、枳實〔三兩〕、神麴糊丸，米飲下。
方義：此足太陰陽明藥也，
　脾胃者倉廩之官，胃虛則不能容受，故不嗜食，脾虛則不能運化，故有積滯，
　所以然者，由氣虛也，參朮補氣，陳皮利氣，氣運則脾健而胃強矣，山查消肉食，
　麥芽消穀食，戊己不足，｛胃為戊土，脾為己土。 ｝故以二藥助之使化，
　枳實力猛能消積化痞，佐以參朮，則為功更捷而又不致傷氣也，夫脾胃受傷，
　則須補益，飲食難化，則宜消導，合斯二者，所以健脾也。
加減方：
　本方去山查麥芽，
　加茯苓、炙甘草，名益氣健脾丸，治脾虛食少，本方去山查、麥芽、陳皮，加當歸、
　芍藥、芎藭、麥冬、柏子仁，名養榮健脾丸，治脾陰不足，飲食不為肌膚，
　〔血充然後肉長。 〕本方去人參、枳實、麥芽，
　加香附、木香、半夏、茯苓、神麴、黃連、當歸、芍藥、〔一方無芍藥。
　〕荷葉燒飯丸，名理氣健脾丸，治脾胃虛弱，久瀉久痢，本方去人參、山查、麥芽，
　加神麴、川芎、香附，麴糊丸，名舒鬱健脾丸，治脾氣鬱滯，飲食不消，
　本方去山查、麥芽，加半夏、膽星、蛤粉、茯苓，神麴糊丸，名化痰健脾丸，
　治內傷挾痰，本方去人參、山查、麥芽，加半夏、山梔、 黃連，水丸，名清火健脾丸，
　治脾虛有火，本方去人參、山查、麥芽，加木香、檳榔、厚朴、半夏、甘草，
　名和中健脾丸，治胃虛飢不欲食，再加入人參，名妙應丸，治胃虛不能食，
　臟腑或結或瀉，本方去山查，加半夏、青皮、木香、砂仁、草蔻、乾薑、炙甘草、
　 茯苓、豬苓、澤瀉、蒸餅丸，名寬中進食丸，〔東垣〕補脾胃，進飲食。
</pre>
<pre data-sec="p">
編號：消導005
方名：枳實消痞丸
提要：痞滿
出處：東垣
主治：治心下虛痞，惡食懶倦，右關脈弦。 ｛脾虛不運，故痞滿惡食，脾主四肢，
　虛故懶倦，右關屬脾，脈弦者，脾虛而木來侮之也，經曰：太陰所至為積飲痞膈，
　皆陰勝陽也，受病之臟，心與脾也，因而鬱塞為痞者，火與溼也，蓋心陽火也，主血，
　脾陰土也，主溼，凡傷其陽，則火拂鬱而血凝，傷其陰，則土壅塞而溼聚，陰陽之分，
　施治之法，不可同也。 ｝
組成：枳實〔麩炒〕、黃連〔薑汁炒五錢〕、厚朴〔薑炒四錢〕、
　半夏麴、麥芽〔炒〕、人參、白朮〔土炒〕、茯苓〔三錢〕、甘草〔炙〕、
　乾薑〔二錢〕、蒸餅糊丸。
方義：此足太陰陽明藥也，枳實苦酸，行氣破血，〔脾無積血，
　心下不痞。 〕黃連苦寒，瀉熱開鬱，並消痞之君藥，厚朴苦降，散溼滿而化食厚腸，
　麥芽鹹溫，助胃氣而軟堅破結，半夏燥痰溼而和胃，乾薑去惡血而通關，
　｛開五臟六腑，通四肢關節｝皆所以散而瀉之也，參朮苓草，甘溫補脾，
　使氣足脾運而痞自化，既以助散瀉之力，又以固本使不傷真氣也。 ｛玉機微義曰：
　此半夏瀉心湯加減法也，內有枳朮四君平胃等藥，利溼消痞，補虛之劑也。 ｝
加減方：
</pre>
<pre data-sec="p">
編號：消導006
方名：痞氣丸
提要：脾積
出處：東垣
主治：治脾積在于胃脘，大如盤，久不愈，令人四肢不收，或發黃疸，飲食不為肌膚。
　｛金匱云，堅而不移者，名積，為臟病，推移不定者，名聚，為腑病，
　按痞病由陰伏陽蓄，氣血不運而成，處心下，位中央，填塞痞滿，皆土病也，
　與脹滿有輕重之分，痞惟內覺滿悶，脹滿則外有脹急之形也，前人皆指誤下所致，
　蓋傷寒之病，由於誤下，則裏氣虛，表邪乘虛入於心下，若雜病亦有中氣虛衰，
　不能運化精微而成痞者，有飲食痰積不能施化而成痞者，
　有溼熱太甚上乘心下而成痞者，古方用黃連黃芩枳實之苦以泄之，
　厚朴半夏生薑之辛以散之，人參白朮之甘苦溫以補之，茯苓澤瀉之淡以滲之，
　惟宜上下分消其氣，果有內實之證，庶可略施疏導，世人苦於痞塞喜用利藥，
　暫時通快，藥過滋甚，皆不察夫下多亡陰之意也。 ｝
組成：黃連〔八錢〕、厚朴〔五錢〕、
　吳茱萸〔三錢〕、白朮〔土炒〕、黃芩〔二錢〕、茵陳〔酒炒〕、乾薑〔炮〕、
　砂仁〔錢半〕、人參、茯苓、澤瀉〔一錢〕、川烏〔炮〕、川椒〔炒五錢〕、桂、
　巴豆霜〔四分〕、蜜丸，燈草湯下。
方義：此足太陰陽明藥也，黃連瀉熱燥溼，治痞君藥，
　｛仲景治痞滿，諸瀉心湯皆用之。 ｝　厚朴砂仁，行氣而散滿，茵陳苓瀉，
　利水以實脾，黃芩清肺而養陰，椒萸燥脾而逐冷，薑桂川烏，
　補命火以生脾土而薑桂又能去瘀生新，｛痞多血病，黃連枳實皆血分藥。
　｝巴豆能消有形積滯，為斬關奪門之將，藉之以為先驅，加參朮者，以補脾元，
　正氣正旺然後可以祛邪也。 ｛潔古曰：養正積自除，李東垣曰：痞滿皆血證也，
　下多亡陰，謂脾胃水穀之陰亡也，心主血，心虛而邪陷於血之分，故致心下痞，
　宜理脾胃以血藥治之，若全用氣藥，則痞益甚，而復下之，氣愈下降，
　必變為中滿鼓脹矣，世有用氣藥治痞而不效者，蓋未明此理也。 ｝
加減方：
　本方除吳茱萸、白朮、茯苓、澤瀉、茵陳、川椒、砂仁，加菖蒲、茯神、丹參、紅豆、
　名伏梁丸，治心積起臍上至心下，大如臂，令人煩心，本方除吳茱萸、砂仁、桂、
　朮、黃芩、澤瀉，加柴胡、莪述、皁角、昆布、甘草、名肥氣丸，治肝積在左脇下，
　有頭足，令人發欬痎瘧不已，本方除吳茱萸、白朮、砂仁、黃苓、茵陳、澤瀉，
　加紫菀、桔梗、天冬、白蔻、陳皮、青皮、三稜、名息賁丸，淡薑湯下，
　治肺積在右脇下，令人灑淅寒熱，欬喘發肺癰，秋冬黃連減半，
　本方除吳茱萸、白朮、砂仁、人參、乾薑、川椒、黃芩、茵陳，加菖蒲、丁香、附子、
　苦楝、延胡索，、獨活、全蠍、 名賁豚丸，淡鹽湯下，治腎積發于小腹上至心下，
　若豚狀，上下無時，令人喘欬骨痿，及男子七疝，女子瘕聚帶下。 ｛此東垣五積方也，
　雖有破滯消積之藥，多藉人參之力贊助成功，經曰：大積大聚，
　其可犯也衰其大半而止，過者死，吳鶴皋曰：五積丸非東垣之方也，
　故醫方考中皆不錄。 ｝
</pre>
<pre data-sec="p">
編號：消導007
方名：葛花解酲湯
提要：酒積
出處：
主治：專治酒積，或嘔吐，或泄瀉痞塞，頭痛，小便不利。 ｛酒大熱有毒，又水之所釀成，
　故熱而兼溼，溼熱積於腸胃，故見諸證。 ｝
組成：葛花、豆蔻、砂仁〔一錢〕、
　木香〔一分〕、青皮、陳皮、人參、白朮〔炒〕、茯苓〔四分〕、神麴〔炒〕、乾薑、
　豬苓、澤瀉〔三分〕
方義：此手足陽明藥也，過飲無度，溼熱之毒積于腸胃，
　葛花獨入陽明，令溼熱從肌肉而解，豆蔻砂仁皆辛散解酒，故以為君，
　神麴解酒而化食，木香乾薑調氣而溫中，青皮陳皮除痰而疏滯，
　二苓澤瀉能驅溼熱從小便出，乃內外分消之劑，飲多則中氣傷，
　故又加參朮以補其氣也。 ｛人參補氣，最能解酒，李東垣曰：酒大熱有毒，
　無形之物也，傷之只當發汗，次利小便，上下分消其溼氣，今人或用酒癥丸，
　大熱之藥下之，或用大黃牽牛下之，是無形元氣受傷，反損有形陰血，陰血愈虛，
　陽毒太旺，元氣消亡，而虛損之病成矣，或曰葛花解酒而發散，不如枳椇，
　枳椇一名雞距，一名木蜜，經霜黃赤，而味甘，其葉入酒，酒化為水，門外植此木者，
　屋內釀酒多不佳。 ｝
加減方：
</pre>
<pre data-sec="p">
編號：消導008
方名：鱉甲飲
提要：瘧母
出處：嚴氏
主治：治瘧久不愈，腹中結塊名曰瘧母。 ｛瘧久不愈為溫瘧，多成癖於左脇之下，
　名曰瘧母，乃肝之積也，瘧屬少陽膽經，膽與肝相表裏，久瘧屬在血分，血亦肝所主也，當以鱉甲為君，視證虛實而施佐使之藥。 ｝
組成：鱉甲〔醋炙〕、白朮〔土炒〕、黃耆、芎藭、白芍〔酒炒〕、檳榔、草果〔麵煨〕、
　厚朴、陳皮、甘草等分，薑三片，棗一枚，烏梅少許煎。
方義：此足少陽厥陰太陰藥也，
　久瘧必由脾虛，白朮補脾氣，黃耆補肺氣，使氣足脾運，方能磨積也，
　川芎補肝而行血中氣滯，芍藥助脾而散肝經火邪，二藥並和厥陰榮氣，
　榮血調則陰陽和矣，〔陰陽爭故發寒發熱。 〕檳榔下氣而攻積，草果暖胃而祛寒，
　厚朴破血而散滿，陳皮理氣而消痰，甘草和中而補土，鱉甲鹹平屬陰，色青入肝，
　專能益陰補虛，消熱散結，故為痎瘧之君藥也。
加減方：
</pre>
<pre data-sec="p">
收濇之劑
　 {滑則氣脫，脫則散而不收，必得酸澀之藥，斂其耗散，而後發者可返，脫者可收也，
　 如汗出亡陽，精滑不禁，泄痢不止，大便不固，小便自遺，久嗽亡津，此氣脫也，
　 若亡血不已，崩中暴下，諸大吐衄，此血脫也，十劑曰：濇可去脫，
　 牡蠣龍骨之屬是也，氣脫兼以氣藥，血脫兼以血藥，亦兼氣藥，氣者血之帥也，
　 陽脫者見鬼，陰脫者目盲，此神脫也，當補陽助陰，非濇劑所能收也。 }
</pre>
<pre data-sec="p">
編號：收濇001
方名：赤石脂禹餘糧湯
提要：止利
出處：仲景
主治：治傷寒服湯藥下利不止，心中痞鞕，服瀉心湯已，復以他藥下之，利不止，
　醫以理中與之，利益甚，理中者，理中焦，此利在下焦，赤石脂禹餘糧湯主之，
　{下焦主分別清濁。 } 復利不止者，利其小便。{大小水所以實大腸也。 }
組成：赤石脂、禹餘糧等分杵碎煎。
方義：此手陽明藥也，濇可去脫，重可達下，石脂餘糧之濇以止脫，
　重以固下，甘以益氣。 {李先知曰：下焦有病人難會，須用餘糧赤石脂。 }
加減方：
</pre>
<pre data-sec="p">
編號：收濇002
方名：桃花湯
提要：少陰下利
出處：仲景
主治：治少陰病二三日至四五日，腹痛，小便不利，下利不止，便膿血者。{成氏曰：
　陽明下利便膿血者，協熱也，少陰下利腹痛便膿血者，下焦不約而衰寒也，
　凡下利便膿血，身冷脈小者易治，身熱脈大者難治。 }
組成：赤石脂 [一斤] 、乾薑 [一兩]、粳米 [一升]
方義：此足少陰藥也，李時珍曰：赤石脂之重濇，入下焦血分而固脫，
　乾薑之辛溫，暖下焦氣分而補虛，粳米之甘溫，佐石脂乾薑而潤腸胃也。{朱丹溪曰：
　桃花湯主下焦血虛且寒，非乾薑之溫，石脂之重濇不能止血，用粳米之甘以引入腸胃，
　準繩曰：便膿血，熱勢下流也，成氏釋為裏寒，非也，桃花晶湯雖用乾薑，
　然分兩最微，石脂粳米居多，以調正氣，濇滑脫，佐以乾薑，用辛以散之之義，
　諸便膿血，皆傳經之熱邪也，吳鶴杲曰：少陰腎水主禁固，二便為火所灼，
　剋伐大腸庚金，故下利膿血，石脂寒能勝熱，濇可收脫，用乾薑者，假其辛熱以從治，
　用粳米者，恐石脂性寒損胃也，聊攝之明，而猶昧此，況其下乎，成無己聊攝人，
　程郊倩曰：此證終是火衰不能生土，未可指為傳經之熱邪也，不知此而漫云滲泄，
　腎防一徹，前後泄利，而陽神陷矣，昂按：成氏生于千載之後，而能昌明仲景之書，
　使後學有所循入，其功非小，奈何後起之士，動輒非之，
　成氏之死已人久安能起而辨其是非乎，如此證成氏以為寒，而王肯堂吳鶴皋皆以為熱，
　竊謂便膿血者，固多屬熱，然豈無下焦虛寒，腸胃不固，而亦便膿血者乎，
　若以此為傳經熱邪，仲景當用寒劑以散其熱，而反用石脂固濇之藥，
　使熱閉于內而不得泄，豈非關門養盜，自貽伊戚也耶，觀仲景之治協熱利，
　如甘草瀉心，生薑瀉心，白頭翁等湯，皆用芩連黃蘗，而治下焦虛寒下利者，
　用赤石脂禹餘糧湯，比類以觀，斯可見矣，此證乃因虛以見寒，非大寒者，
　故不必用熱藥，惟用甘辛溫之劑以鎮固之耳，本草言石脂性溫，能益氣，調中，固下，
　未聞寒能損胃也，若準繩則執凡傳經者皆屬熱邪一語，遂以為熱耳，
　程郊倩每以直中為寒邪，傳經為熱邪，古今相傳，二語覺未盡然，不為無見，
　若學未深造，而輕議古人，多見其不知量也矣。 }
加減方：
</pre>
<pre data-sec="p">
編號：收濇003
方名：訶子散
提要：泄瀉脫肛
出處：東垣
主治：治虛寒泄瀉，米穀不化，腸鳴腹痛，脫肛及作膿血，日夜無度。
組成：御米殼 [去蒂蜜炒五分] 、訶子 [煨去核七分] 、乾薑 [炮六分] 、橘紅 [五分] ，
　右末空心服。
方義：此手足陽明藥也，御米殼酸澀微寒，固腎濇腸，訶子酸澀苦溫，
　收脫住瀉，炮薑辛熱能逐冷補陽，陳皮辛溫，能升陽調氣，以固氣脫，亦可收形脫也。
　{泄瀉為氣脫，脫肛為形脫。 }
加減方：
　　 河間訶子散，訶子 [一兩半生半煨] 木香 [五錢] 甘草
　[一錢] 黃連 [三錢] 為末，每服二錢，用白朮芍藥湯調下，治瀉久腹痛漸已，
　瀉下漸少，以此止之，如不止，加厚朴 [一兩] 竭其餘邪。{木香黃連，香連丸也，
　行氣清火，止痢厚腸，甘草芍藥，甘芍湯也，甘緩酸收，和中止痛，加訶子濇以收脫，
　加白朮補以強脾，厚朴除溼散滿，平胃調中，故更藉之以去餘邪也。 }
</pre>
<pre data-sec="p">
編號：收濇004
方名：真人養臟湯
提要：瀉痢脫肛
出處：謙甫
主治：治瀉痢日久，赤白已盡，虛寒脫肛，{肛門為大腸之使，大腸受熱受寒，皆能脫肛，
　大腸者傳導之官，腎者作強之官，酒色過度，則腎虛而泄母氣，肺因以虛，
　大腸氣無所主，故脫肛，小兒血氣未壯，老人血氣已衰，皆易脫肛。 } 亦治下痢赤白，
　臍腹痛，日夜無度。
組成：罌粟殼 [去蒂蜜炙三兩六錢] 、訶子 [麵裹煨一兩三錢] 、
　肉豆蔻 [麵裹煨五錢] 、　木香 [二兩四錢] 、肉桂 [八錢] 、人參、白朮 [炒] 、
　當歸 [六錢] 、白芍 [炒一兩六錢] 、生甘草 [一兩八錢] 每服四錢，
 臟寒甚加附子，
　一方無當歸。
方義：此手足陽明藥也，脫肛由于虛寒，故用參朮甘草以補其虛，
　肉桂肉蔻以祛其寒，木香溫以調氣，當歸潤以和血，芍藥酸以收歛，
　訶子罌殼則濇以止脫也，{此虛寒脫肛之劑，宜大補元氣，或加芎歸調血，
　及升柴以升提之，又有氣熱血熱而肛反挺出者，宜用芩連蘗，
　或四物加升麻柴胡秦艽防風之類。 }
加減方：
　附丹溪脫肛方，人參、黃耆、當歸、川芎、升麻。
　{此治氣血兩虛而脫肛者}
</pre>
<pre data-sec="p">
編號：收濇005
方名：當歸六黃湯
提要：血汗
出處：
主治：治陰虛有火，盜汗發熱。{心之所藏于內者為血，發于外者為汗，汗乃心之液也，
　五臟六腑，表裏之陽，皆心主之以行其變化，隨其陽氣所在之處而生津，
　亦隨其火擾所在之處泄而為汗，是汗盡由心出也，醒而出汗曰自汗，屬陽虛，
　睡而出汗曰盜汗，屬陰虛，汗者心之陽，寢者腎之陰，陰虛睡熟，衛外之陽，
　乘虛陷入陰中，表液失其固衛，故濈濈然汗出，覺則陽氣復而汗止矣，
　因熱邪乘陰虛而出者，汗必熱，因寒邪乘陽虛而出者，汗必冷，
　有火者謂有面赤口乾唇燥便赤音重脈數諸證，凡傷風，傷溼，中暑，風溫，柔痙，
　氣虛，血虛，脾虛，胃熱，亡陽，痰飲，驚怖，勞役，房室，癰瘍，產蓐等證，
　皆能令人出汗，經又云飲食飽甚，汗出于胃，驚而奪精，汗出于心，持重遠行，
　汗出于腎，疾走恐懼，汗出于肝，搖體勞苦，汗出于脾，凡頭汗左顴屬肝，右顴屬肺，
　鼻屬脾，頤屬腎，額屬心，津液自胃腑旁達于外，為手足汗，有胃熱胃寒二證，
　自汗亦有屬實者故，外感初證多自汗。 }
組成：當歸、生地黃、熟地黃、黃芩、黃蘗、黃連
　[等分] 、黃耆 [加倍]
方義：此手足少陰藥也，盜汗由于陰虛，當歸二地所以滋陰，
　汗由火擾黃芩蘗連所以瀉火，{溼無熱不作汗，溼得熱蒸則令人汗出。 }
　汗由腠理不固，倍用黃耆，所以固表。{李時珍曰：當歸六黃湯，加麻黃根，
　治盜汗甚捷，蓋其性能行周身肌表，引諸藥至衛分而固腠理也，
　按此盜汗與傷寒盜汗不同，傷寒盜汗，邪在半表半裏，故以和表為主，
　古法小柴胡加桂主之，此屬陰虛，故以補陰為主，李士材曰：陰虛則元氣有降而無升，
　而復用此苦寒肅殺之劑，得無犯虛虛之戒乎，惟火實氣強者宜之，不然，苦寒損胃，
　禍彌深耳，準繩曰：陰虛陽必湊，故發熱盜汗，當歸六黃湯，加地骨皮，陽虛陰必乘，
　故發厥自汗，黃耆建中湯，甚者加附子，或耆附湯，有溼熱合邪汗出不休，
　以風藥勝其溼，甘藥泄其熱，羌活勝溼湯，有痰證冷汗自出，宜理氣降痰，
　痰去則汗自止，有用固澀藥汗愈不收，止可理心血，汗乃心之液，心失所養，
　不能攝血，故溢而為汗，宜大補黃耆湯，加酸棗仁，有微熱者，更加石斛，下靈砂丹，
　王海藏曰：晉郎中童子盜汗七年，諸藥不效，予與涼膈散，三黃丸，三日病已，
　蓋腎主五液，化為五溼，腎水上行，乘心之虛，心火上炎而入肺，欺其不勝，
　皮毛是以而開，為汗出也，先以涼膈散瀉胸中相火，次以三黃丸瀉心火以助陰，
　則腎水還本臟，玄府閉而汗自止矣，玄府，汗孔也。 }
加減方：
　附撲汗法，白朮藁本川芎[各二錢半] 米粉 [兩半] 為末，
　 絹袋盛，週身撲之，治汗出不止，
　又方，龍骨牡蠣糯米等分，為末撲之。
</pre>
<pre data-sec="p">
編號：收濇006
方名：牡蠣散
提要：陽虛自汗
出處：
主治：治陽虛自汗。 
組成：牡蠣 [煆研] 、黃耆、麻黃根 [一錢] 、浮小麥 [百粒] ，煎服。
方義：此手太陰少陰藥也，陳來章曰：汗為心之液，心有火則汗不止，牡蠣浮小麥之鹹涼，
　去煩熱而止汗，陽為陰之衛，陽氣虛則衛不固，黃耆麻黃根之甘溫，走肌表而固衛。
加減方：
</pre>
<pre data-sec="p">
編號：收濇007
方名：柏子仁丸
提要：陰虛盜汗
出處：
主治：治陰虛盜汗。
組成：柏子仁 [炒研去油二兩] 、人參、白朮、半夏、五味子、牡蠣、麻黃根
　[一兩] 、麥麩 [五錢] 、棗肉丸，米飲下五十丸，日三服。
方義：此手足太陰少陰藥也，
　陳來章曰：心血虛則睡而汗出，柏子仁之甘辛平，養心寧神為君，牡蠣麥麩之鹹涼，
　靜躁收脫為臣，五味酸歛濇收，半夏和胃燥溼為佐，[溼能作汗] 麻黃根專走肌表，
　引人參白朮以固衛氣為使。
加減方：
</pre>
<pre data-sec="p">
編號：收濇008
方名：茯菟丹
提要：遺精白濁
出處：局方
主治：治遺精白濁，及強中消渴。{心腎為水火之臟，法天施地生之道，心神傷則火動，
　火動不已，則腎水受傷，腎主藏精，所受五臟六腑輸至之精，皆不得藏而時下矣，
　故為遺精夢泄，戴氏曰：遺精有用心過度，心不攝腎，以致失精者，有因思色慾不遂，
　致精失位，輸泄而出者，有色慾太過，滑泄不禁者，亦有年壯氣盛，久無色慾，
　精滿而泄者，赤濁屬血，由心小腸屬火也，白濁屬氣，由肺大腸屬金也，
　又曰赤濁為心虛有熱，因思慮而得，白濁由腎虛有寒，由嗜慾而得，
　渴證下消者名強中，腎水虧，心火亢也。 }
組成：菟絲子 [十兩] 、五味子 [八兩] 、
　石蓮肉、白茯苓 [三兩] 、山藥 [六兩] ，將菟絲用酒浸，浸過餘酒煮山藥糊為丸，
　漏精鹽湯下，赤濁燈心湯下，白濁茯苓湯下，消渴米飲下。
方義：此手足少陰藥也，
　 菟絲辛甘和平，強陰益陽，能治精寒遺泄，五味滋腎生津，石蓮清心止濁，
　山藥健脾利溼，皆澀精固氣之品也，茯苓能通心氣于腎，利小便而不走氣，取其淡滲，
　于補正中能泄腎邪也。
加減方：
</pre>
<pre data-sec="p">
編號：收濇009
方名：治濁固本丸
提要：赤白濁
出處：
主治：治胃中溼熱，滲入膀胱，下濁不止。{淋病在溺竅，屬肝膽部，濁病在精竅，
　屬腎膀胱部，或由濕熱，或由虛寒，大抵熱者多而寒者少，赤屬血，白屬氣，
　或由敗精瘀血壅塞竅道，痛澀異常，非是熱淋，不可用淋藥治。 }
組成：蓮鬚、黃連[炒二兩] 、黃蘗、益智仁、砂仁、半夏 [薑製] 、茯苓 [一兩] 、
豬苓 [二兩] 、甘草 [炙三兩] 
方義：此足少陰太陽太陰藥也，精濁多由溼熱與痰，黃連瀉心火，
　黃蘗瀉腎火，所以清熱，二苓所以利溼，半夏所以除痰，溼熱多由于鬱滯，
　砂仁益智辛溫利氣，又能固腎強脾，既以散留滯之氣，且少濟連蘗之寒，
　甘草利中而補土，惟蓮鬚之濇，則所以固其脫也。{朱丹溪曰：巢氏原候論曰：
　白濁者由傷腎，腎氣虛冷故也，歷代宗其說，不惟白濁之理不明，所治之法亦誤，
　不想內經本無白濁之名，惟言陰在泉客勝，溲便變，少陽在泉客勝，則溲白，
　又言思想無窮，入房太甚，發為白淫，與脾移熱于腎出白二者皆隨溲而下，
　夫非白濁之源乎，原病式因舉內經謂諸病水液渾濁，皆屬于熱，
　言天氣熱則水渾濁寒則清潔，可謂發聖人之旨，以正千載之誤矣，
　予嘗聞先生論赤白濁多因溼熱下流膀胱而成，即靈樞所中氣不足，溲便為之變是也，
　必先補中氣使升舉之，而後分其臟腑氣血，赤白虛實以治，與夫其他邪熱傷者，
　固在瀉熱補虛，設腎氣虛甚，或火熱亢極者，則不宜過用寒涼之劑，必以反佐治之，
　在權衡輕重已矣，葉氏曰：遺滑多作腎虛，補澀之而罔效，不知此因脾胃溼熱所乘，
　飲酒厚味痰火之人，多有此疾，腎雖藏精，其精本于脾胃，飲食生化而輸于腎，
　若脾胃受傷，溼熱內鬱，使中氣淆而不清，則所謂皆氣，邪火擾動，水不得而安靜，
　故令遺滑也。 }
加減方：
</pre>
<pre data-sec="p">
編號：收濇010
方名：水陸二仙丹
提要：滑濁
出處：
主治：治遺精白濁。{精與濁所出之竅不同，便濁即是膏淋，肝膽之火也，
　精濁乃精氣滑出，
不便亦然，此腎水不足，淫火薰蒸，故精離其位也。 }
組成：金櫻膏 [取半黃者熬膏一斤，
　熟則全甘而失澀味] 、芡實 [一斤蒸熟為粉] 、和丸，鹽酒下。
方義：此足少陰藥也，
　金櫻芡實，甘能益精，潤能滋陰，濇能止脫，一生于水，一生于山，
故名水陸二仙丹。
加減方：
</pre>
<pre data-sec="p">
編號：收濇011
方名：金鎖固精丸
提要：滑精
出處：
主治：治精滑不禁。{精滑者，火炎上而水趨下，心腎不交也。 }
組成：沙苑蒺藜 [炒] 、芡實[蒸] 、蓮鬚 [二兩] 、龍骨 [酥炙] 、
牡蠣 [鹽水煮一日一夜煆粉一兩] 蓮子粉糊為丸，鹽湯下。
方義：此足少陰藥也，蒺藜補腎益精，蓮子交通心腎，
　牡蠣清熱補水，芡實固腎補脾，合之蓮鬚龍骨，皆濇精秘氣之品，以止滑脫也。
　{治遺精大法有五，心神浮越者，辰砂磁石龍骨之類鎮之，痰飲迷心者，
　豬苓丸之類導之，思想傷陰者，潔古珍珠粉丸黃蘗蛤粉等分滋陰降火，思想傷陽者，
　謙甫鹿茸蓯蓉菟絲等補陽，陰陽俱虛者，丹溪作心虛治，用珍珠粉丸定志丸補之，
　附本事豬苓丸，豬苓末二兩，先將一半炒半夏，令黃，取半夏為末，糊丸，
　更用豬苓末一半同炒，微裂，砂罐養之，申未間空心酒鹽湯任下，釋曰：半夏有利性，
　豬苓導水，蓋腎閉導氣使通之意也，定志丸見目門。 }
加減方：
</pre>
<pre data-sec="p">
編號：收濇012
方名：人參樗皮散
提要：臟毒久痢
出處：
主治：治臟毒挾熱下血，久痢膿血不止。{挾熱者，謂挾客熱及飲酒煎炙之熱也，久痢不止，
　氣虛也。 }
組成：人參、樗根白皮 [東引者去粗皮醋炙] 等分為末，米飲或酒調下。
方義：此手足陽明藥也，人參之甘以補其氣，樗皮之苦以燥其溼，寒以解其熱，濇以收其脫，
　使虛者補而陷者升，亦劫劑也。{初起勿用。 }
加減方：
</pre>
<pre data-sec="p">
編號：收濇013
方名：桑螵蛸散
提要：便數
出處：寇氏
主治：治小便數而欠，{數便頻也，欠便短也，溺雖出于膀胱，然泌別者，小腸也，
　小腸虛則便數，小腸熱則便短。 } 能安神魂，補心氣，療健忘。
組成：人參、茯苓
　[一用茯神] 、遠志、石菖蒲 [鹽炒] 、桑螵蛸 [鹽水炒] 、龍骨 [煆] 、龜板 [酥炙，
　一方用鱉甲醋炙] 、當歸，等分為末，臨臥服二錢，人參湯下。
方義：此足少陰手足太陰藥也，虛則便數，故以螵蛸龍骨固之，{螵蛸補腎，龍骨澀精。 }
　熱則便欠，故以當歸龜板滋之，人參補心氣，菖蒲開心竅，茯苓能通心氣于腎，
　遠志能通腎氣于心，並能清心解熱，心者小腸之合也，心補則小腸不虛，
　心清則小腸不熱矣。
加減方：
</pre>
<pre data-sec="p">
殺蟲之劑
　 {關尹子曰：人之一身，內包蟯蛔，外蒸蟣蝨，萬物有依人身以為生者，
　 是吾身一小天地也，蟯蛔為人所當有之蟲，倘寒侵火迫，則不安其位，亦能為病，
　 若飲食不慎，氣血虛衰，又能變生諸蟲，不可名狀，如髮癥鼈瘕勞瘵傳尸之類，
　 至于殺身滅門，蟲之為患，若斯其酷也，是以先賢以法殺之，苟人不能殺蟲，
　 則蟲必且殺人矣。 }
</pre>
<pre data-sec="p">
編號：殺蟲001
方名：烏梅丸
提要：蚘厥
出處：仲景
主治：治傷寒厥陰證，寒厥吐蚘。{傷寒臟厥者死，臟厥者脈微而厥，至七八日，膚冷發躁，
　無暫安時也，蚘厥者，蚘上入膈則煩，須臾復止，得食則嘔而又煩，蚘聞食臭復出也，
　此為臟寒，當自吐蚘，與烏梅丸溫臟安蚘。 } 亦治胃腑發欬，欬而嘔，嘔甚則長蟲出，
　亦主久痢。
組成：烏梅 [三百個] 、細辛、桂枝、人參、附子 [炮] 、黃蘗 [六兩] 、黃連
　[一斤] 、乾薑 [十兩] 、川椒 [去汗] 、當歸 [四兩] 、苦酒 [醋也] 、浸烏梅一宿，
　去核，蒸熟和藥蜜丸。
方義：此足陽明厥陰藥也，蚘得酸則伏，故以烏梅之酸伏之，
　蚘得苦則安，故以連蘗之苦安之，蚘因寒而動，
　故以桂附薑椒溫其中臟而以細辛當歸潤其腎肝，人參用以助脾，烏梅兼以歛肺。
　{吐蚘為胃寒之故，則成蚘厥，宜理中湯，加炒川椒五粒，檳榔五分，吞烏梅丸，
　程郊倩曰：烏梅丸於辛酸入肝藥中，微加苦寒，納上逆之陽邪而順之使下也，
　名曰安蚘，實是安胃，故併主久痢，見陰陽不相順接，而下利之證皆可以此方括之也，
　經曰：凡陰陽不相順接，便為厥，方時行曰：經曰手之三陰，從腹走手，手之三陽，
　從手走頭，足之三陽，從頭走足，足之三陰，從足走腹，
　是三陰三陽俱相接于手足者也，陽氣內陷，不與陰氣相順接，故手足逆冷也。 }
加減方：
</pre>
<pre data-sec="p">
編號：殺蟲002
方名：集效丸
提要：蟲痛
出處：三因
主治：治蟲嚙腹痛，作止有時，或耕起來往。{腹痛有作止者，蟲嚙則痛，不嚙則止也，
　氣耕往來者，蟲不安于胃也。 }
組成：大黃 [炒兩半] 、鶴蝨 [炒] 、檳榔、訶子皮、蕪荑
　[炒] 、木香、乾薑 [炒] 、附子 [七錢五分] 、蜜丸，食前烏梅湯下，婦人醋湯下。
方義：此手足陽明藥也，蟲喜溫惡酸而畏苦，故用薑附之熱以溫之，烏梅訶皮之酸伏之，
　大黃檳榔蕪荑鶴蝨之苦以殺之，木香辛溫以順其氣也。
加減方：
</pre>
<pre data-sec="p">
編號：殺蟲003
方名：雄檳丸
提要：蟲痛
出處：
主治：治腹痛胃痛乾痛有時。{乾痛者，不吐不瀉而但痛也，有時者，痰食而飢則痛，
　厚味而飽則否，此為蟲也。 }
組成：雄黃、檳榔、白礬，等分，飯丸，每五分，食遠服。
方義：此手足陽明藥也，雄黃之辛毒，檳榔之苦降，白礬之酸濇，皆殺蟲之品也，
　故合用以治之。
加減方：
</pre>
<pre data-sec="p">
編號：殺蟲004
方名：化蟲丸
提要：腸胃諸蟲
出處：
主治：治腸胃諸蟲為患。{腸胃之中，無物不容，所以變生諸蟲者，緣正氣虛衰，
　或誤食生蟲之物，或濕熱蒸鬱而成，亦猶物必先腐而後蟲生之義也。 }
組成：鶴蝨、胡粉
　[炒] 、苦楝根 [東引未出土者] 、檳榔 [一兩] 、蕪荑、使君子 [五錢] 、枯礬
　[二錢五分] 為末，酒煮麵糊作丸，量人大小服之，一歲兒可五分。
方義：此手足陽明藥也，
　數藥皆殺蟲之品也，單用尚可治之，類萃為丸，而蟲焉有不死者乎。{吳鶴皋曰：
　古方殺蟲，如雷丸貫眾乾漆蠟礬百部鉛灰之類，皆其所當用者也，有加附子乾薑者，
　壯正氣也，加苦參黃連者，蟲得苦而伏也，加烏梅訶子者，蟲得酸而軟也，
　加藜蘆瓜蒂者，欲其帶蟲吐出也，加芫花黑丑者，欲其帶蟲瀉下也，
　用雄黃川楝蛇床樟腦水銀檳榔者，治瘡疥之蟲也，用胡桐淚茛菪子韭子蟾酥者，
　治齲齒之蟲也，用川槿皮海桐皮者，治風癬之蟲也，用青箱子覆盆葉者，
　治九竅騷蝕之蟲也，用敗鼓心桃符板虎糞骨死人枕獺爪鸛骨者，驅勞瘵之蟲也。 }
加減方：
</pre>
<pre data-sec="p">
編號：殺蟲005
方名：使君子丸
提要：蟲積
出處：
主治：治蠱脹腹痛，及食勞發黃，喜食茶米炭土等物。{飲食停滯，濕熱蒸鬱則生諸蟲，
　至脹滿嚙痛，或發黃身腫，喜食生米茶葉土炭者，蟲之所嗜也。 }
組成：使君子 [去殼二兩]、南星 [薑製] 、檳榔 [一兩] ，右藥合炒，
如喜食生米，用麥芽一斤炒，喜食茶葉，用茶葉炒，喜食炭土，用炭土炒，
取藥為末蜜丸，每晨砂糖水下。
方義：此手足陽明藥也，
　使君子之甘，南星之毒，檳榔之苦，皆能殺蟲，炒以諸物，因其所嗜，引以砂糖，
　誘之以甘也。
加減方：
</pre>
<pre data-sec="p">
編號：殺蟲006
方名：獺肝丸
提要：傳尸勞蟲
出處：肘後
主治：治鬼疰傳尸勞瘵。{此五疰之一，其證使人寒熱，沉沉默默，不知所苦，而無處不惡，
　死後傳人，乃至滅門。 }
組成：獺肝 [一具，須從獺身取下，不爾多偽。 ] 陰乾為末，
　水服三錢，日三次。
方義：此三陰藥也，吳鶴皋曰：獺肝治鬼疰，此何以故，
　凡物惡人而僻處，晝伏而夜出者，皆陰類也，故假之以治陰疾，獨用其肝者，
　肝為厥陰，藏魂之臟也。 {昂按：物之惡人僻處，晝伏夜出者，狐鼠皆然，不獨獺也，
　本草云諸肝皆有葉數，惟獺肝一月一葉，其間又有退葉，獨異于他獸，
　此其所以能治鬼證也歟。 }
加減方：
</pre>
<pre data-sec="p">
編號：殺蟲007
方名：消渴殺蟲方
提要：消渴有蟲
出處：夷堅志
主治：治消渴有蟲。
組成：楝根、取新白皮一握，切焙，入麝香少許，煎，空心服，雖困頓，
　不妨取下蟲三四條，類蚘而色紅其渴乃止。
方義：此陽明藥也，消渴一證，有蟲耗其精液而成者，蓋飲醇食炙，積成胃熱，溼熱生蟲，
　理固有之，臨病宜諦審也。
加減方：
</pre>
<pre data-sec="p">
明目之劑
　 {目之在人，特五官之一耳，而古人立有專科，蓋以餘竅各主一臟，或兼二臟，
　 目雖為肝竅，而五臟六腑之精氣，皆上注于目而為之精，精之窠為眼，骨之精為瞳子，
　 筋之精為黑眼，血之精為絡，氣之精為白眼，肉之精為約束，裹擷筋骨氣血之精，
　 而與脈并為系，上屬于腦，後出于項中，此則眼具五臟六腑也，故其證多而方亦廣，
　 茲集限于篇章，故略錄專治目疾者數方，以備採用，其疏風燥濕瀉火養血之劑，
　 可以通用者，則散見于各門，目有五輪，白睛為氣輪，屬肺金，故獨堅，青睛為風輪，
　 屬肝木，內包膏汁，涵養瞳神，目角大小眥為血輪，大眥屬心君火，大眥赤者為實火，
　 小眥屬心包相火，小眥赤者為虛火，兩睥為肉輪，屬脾土，土藏萬物，故包四輪，
　 開動為陽，為應用，閉靜為陰則睡矣，目中有神膏，此由膽中滲潤精汁積而成者，
　 能涵養瞳神，有神水先天真氣所化，潤澤之水也，有神光原于命門，通于膽，發于心，
　 是火之用也，有真血，肝中升運，滋目經絡之血也，有真氣，
　 目之經絡中往來生用之氣，先天之元陽也，有真精，先後天元氣所化精汁，起于胃，
　 施于膽，而及瞳神也，目有堅殼數重，真血滋神水，神水包神膏，膏中一點青瑩，
　 乃膽腎所聚之精華，惟此一點鑒照萬物，空闊無窮，為水輪，屬腎水，
　 人之邪正壽夭貴賤，皆可驗目而得之，豈非人身之至寶乎。 }
</pre>
<pre data-sec="p">
編號：明目001
方名：滋陰地黃丸
提要：滋陰升陽，一名熟地黃丸
出處：東垣
主治：治血弱氣虛，不能養心，心火旺盛，肝木自實，瞳子散大，視物不清。{肝為心母，
　子能令母實，故心火旺則肝木自實，肝主風，心主火，瞳子散大，乃風火搖動之徵也，
　水不能制火，則清和之氣乖亂，而精液隨之走散矣，精液走則光華失，故視物不清也，
　綱目曰：心脈俠目系，肝脈連目系，手足少陽之脈絡於目外小眥，
　風熱從此道上攻頭目，致偏頭痛腫，瞳子散大，視物昏花，血虛陰弱故也，
　宜涼血養血，收火散火而除風熱。 }
組成：熟地黃 [一兩] 、生地黃 [一方兩半一方七錢半]
　、柴胡 [八錢] 、黃芩 [酒炒] 、當歸 [酒洗五錢] 、天門冬、地骨皮、五味子、黃連
　[酒炒三錢] 、人參、甘草 [炙] 枳殼 [麩炒二錢] 蜜丸，茶清下，日二服，
　忌食辛熱之物助火，寒冷之物損胃，使藥不上行。
方義：此手足少陰足厥陰少陽藥也，
　熟地當歸養血，生地地骨涼血，黃芩瀉肺火，黃連瀉肝火，天冬清肺而滋腎，
　柴胡散肝而升陽，五味收耗而歛散，人參甘草以益氣補中，枳殼以利氣行滯也。
　{本草云，枳實枳殼，皆能明目，故目疾方多用之。 }
加減方：
</pre>
<pre data-sec="p">
編號：明目002
方名：加減駐景丸
提要：補肝腎
出處：易簡
主治：治肝腎氣虛，兩目昏暗。{目為肝竅，瞳子神光屬腎，故肝腎虛則目昏暗也。 }
組成：枸杞子、五味子、車前子 [炒二兩] 、楮實、川椒 [炒一兩] 、熟地黃、當歸 [五兩]
　、菟絲子 [八兩酒浸] 、蜜丸，酒下，本方除當歸五味楮實川椒，名駐景丸，治同。
方義：此足少陰厥陰藥也，熟地枸杞補肝滋腎，菟絲楮實益精強陰，五味斂耗散而助金水，
　{五味子，酸鹹居多，能斂肺金，滋腎水，收瞳人散大。 } 當歸和氣血而益肝脾
　{肝藏血，脾統血，目得血而能視。 } 川椒補火以逐下焦虛寒，
　車前利水而瀉肝腎邪熱也。 {車前子清肝明目，利小便而不走氣，得此瀉邪，
　則補藥更為得力，張子和曰：目赤腫是厥陰肝經風熱，利小便能去肝經風熱。 }
加減方：
</pre>
<pre data-sec="p">
編號：明目003
方名：定志丸
提要：不能遠視
出處：局方
主治：治目不能遠視能近視者，{王海藏曰：目能近視，責其有水，不能遠視，責其無火，
　法宜補心。 } 常服益心強志，能療健忘。
組成：遠志、菖蒲 [二兩] 、人參、茯苓 [一兩] 、
　蜜丸，硃砂為衣，張子和方無菖蒲，加茯神、柏子仁、酸棗仁亦名定志丸，酒糊丸，
　薑湯下，安魂定驚。
方義：此手少陰藥也，人參補心氣，菖蒲開心竅，茯苓能交心氣于腎，
　遠志能通腎氣于心，硃砂色赤，清肝鎮心，心屬離火，火旺則光能及遠也。
加減方：
</pre>
<pre data-sec="p">
編號：明目004
方名：地芝丸
提要：不能近視
出處：東垣
主治：治目能遠視不能近視。{王海藏曰：目能遠視，責其有火，不能近視，責其無水，
　法當補腎。 }
組成：生地黃 [焙] 、天冬 [四兩] 、枳殼 [炒] 、甘菊花 [去蒂二兩] 、
　蜜丸，茶清或酒下。{用茶者，欲火熱之下降，用酒者，欲藥力之上行。 }
方義：此足少陰藥也，生地涼血生血，天冬潤肺滋腎，枳殼寬腸去滯，甘菊降火除風。
加減方：
</pre>
<pre data-sec="p">
編號：明目005
方名：人參益胃湯
提要：內障
出處：
主治：治勞役飲食不節，內障目病。{內障者，睛裹昏暗，與不病之眼無異，
　唯瞳人內有隱隱青白者，李東垣曰：五臟六腑之精氣，皆稟受于脾胃，而上貫于目，
　脾者諸陰之首也，目者血氣之宗也，故脾虛則五臟之精氣皆失所司，不能歸明于目矣，
　心者君火也，主神，宜靜而安，相火代行其令，相火者，包絡也，主百脈，皆榮于目，
　既勞役運動，勢乃妄行，及因邪氣所并，則損其血脈，故諸病生焉，
　醫者不理脾胃及養血安神，治標不治本，不明至理也。 }
組成：黃耆、人參 [一兩] 、甘草
　[炙八錢] 、白芍藥 [炒] 、黃蘗 [酒炒四次三錢] 、蔓荊子 [二錢] ，每四錢，
　日二服
加減方：
本方加升麻葛根，名益氣聰明湯。{別見補門}
方義：此足太陰陽明藥也，參耆甘草大補中氣，以強脾胃，蔓荊升清陽而通九竅，
白芍入厥陰而和榮血，{目得血而能視。 } 黃蘗除溼熱而滋腎水，{腎水足則目明。 }
使精氣足而清陽升，則臟腑和而障翳退矣。
　{婁全善曰：治目不明，氣虛而未脫，可于參耆中微加連蘗，
　若氣已脫，連蘗等涼藥不可施矣。 }
</pre>
<pre data-sec="p">
編號：明目006
方名：消風養血湯
提要：陽證赤腫
出處：
主治：治目赤腫痛。{風熱傷血則赤，風熱作實則腫，風熱攻注則痛，目外向面者為外眥，
　在內近鼻者為內眥，上為外眥，下為內眥，目痛赤脈從上下者，為太陽證，
　宜溫之散之，從下走者，為陽明證，宜寒之下之，從外走內者，為少陽證，宜和解之。}
組成：荊芥、蔓荊子、菊花、白芷、麻黃、防風、桃仁 [去皮尖] 、紅花 [酒炒] 、川芎
　[五分] 、當歸 [酒洗] 、白芍 [酒炒] 、草決明、石決明、甘草 [一錢]
方義：此足太陽厥陰藥也，荊芥、防風、麻黃、白芷，甘菊、蔓荊、輕浮上升，
　並能消風散熱，桃仁、紅花、川芎、歸、芍、辛散酸收，並能養血去瘀，
　兩決明皆除肝經風熱，專治目疾，瘀去血活則腫消，風散熱除則痛止，又目為肝竅，
　搜風養血，皆以和肝，加甘草者亦以緩肝而止痛也。 {保命集云，目病在腑則為表，
　當除風散熱，在臟則為裏，當養血安神，暴發者為表易療，久病者在裏難治。 }
加減方：
</pre>
<pre data-sec="p">
編號：明目007
方名：洗肝散
提要：風毒赤腫
出處：局方
主治：治風毒上攻，暴作赤腫，目痛難開，隱濇眵淚。{凡目赤者，或六腑秘，脈實有力者，
　為有裏證，宜微利之，瀉青丸洗肝散之類是也，眵音鴟，眼脂。 } 
組成：薄荷、羌活、防風、當歸、川芎、梔子、大黃、炙甘草，等分為末，每服二錢。
　{無裏證者，除梔子大黃。}
方義：此足厥陰陽明藥也，肝屬木而主目，木喜條達，風熱鬱于內，
　故用薄荷羌防以升之散之，肝藏血，故用當歸川芎以和之養之，大黃瀉胃火而通燥結，
　梔子降心火而利小便，{二便利則熱毒下降而赤腫消。 } 甘草緩肝氣而和中州。
加減方：
</pre>
<pre data-sec="p">
編號：明目008
方名：補肝散
提要：肝虛目痛
出處：局方
主治：治肝虛目痛，筋脈疼痛，冷淚不止，羞明怕日，及夜則痛甚，點苦寒之藥反劇。
　{目白珠屬陽，白珠痛者，則晝甚，黑珠屬陰，黑珠痛者，則夜甚。 }
組成：夏枯草 [五錢] 、 香附 [一兩] ，每服五錢，臘茶下，
丹溪方，夏枯草、香附、各二兩，加甘草五錢。
方義：此足厥陰藥也，夏枯草遇夏至陰生則枯，蓋稟純陽之氣，有補養厥陰血脈之功，
　夜痛及用苦寒藥反甚者，夜與寒皆陰也，夏枯草能治之者，陽勝陰也，香附行氣散肝，
　和中解鬱，推陳致新，故用以為佐。
加減方：
</pre>
<pre data-sec="p">
編號：明目009
方名：撥雲退翳丸
提要：風熱障翳
出處：皇統間醫官劉昌世傳
主治：治風熱障翳 {翳膜有氣血虛實，或挾痰挾濕，陰虛火動，七情六淫，種種不同。 }
組成：當歸 [兩半] 、川芎、地骨皮、白蒺藜、密蒙花、甘菊花、羌活、荊芥、木賊 [一兩] 、
　天花粉、蔓荊子、薄荷、枳實、甘草 [炙五錢] 、川椒 [七錢五分] 、黃連、蛇蛻蟬蛻
　[三錢] 、蜜丸，每兩作十丸，每服一丸，日三，翳者米泔下，睛暗當歸湯下，
　內障木香湯下。
方義：此足太陽厥陰藥也，羌活、荊芥、蔓荊、薄荷、以升陽散風，當歸、
　川芎、以和肝養血，黃連、地骨、花粉、清火熱，枳實破滯氣，川椒溫下焦，木賊、
　蛇蛻、蟬蛻、以退翳，密蒙、蒺藜、甘菊、目家專藥，以潤肝補腎，瀉火清金，
　炙草補中以和諸藥也。
加減方：
</pre>
<pre data-sec="p">
編號：明目010
方名：石膏羌活散
提要：一切目疾
出處：宣明
主治：久患雙目不明，遠年近日，內外氣障風昏，拳毛倒睫，一切目疾。
組成：治羌活、荊芥、
　白芷、藁本、細辛、川芎、蒼朮、甘菊、密蒙花、菜子、麻子、木賊、黃芩、石膏、
　甘草，等分為末，每服一二錢，食後臨臥蜜水調下，或茶清米泔亦得
方義：此足太陽陽明厥陰藥也，原文曰羌活治腦熱頭風，藁本治正偏頭痛，白芷清頭目，
　川芎療頭風，荊芥治目中生瘡，密蒙治羞明怕日，蒼朮明目暖水臟，木賊退障翳，
　麻子起拳毛，細辛菜子起倒睫，黃芩石膏洗心退熱，甘菊降火除風，甘草調和諸藥。
加減方：
</pre>
<pre data-sec="p">
編號：明目011
方名：防風飲子
提要：倒睫拳毛
出處：
主治：治倒睫拳毛。{倒睫拳毛，由目急皮縮之故也，蓋伏熱內攻，陰氣外行，
　當去其內熱并火邪，使眼皮緩則眼毛立出。 }
組成：黃連 [炒] 、甘草 [炙] 、人參 [一錢]
　、當歸 [錢半] 、葛根、防風 [五分] 、細辛、蔓荊子 [三分] 、食後服，
　避風寒溼熱。
方義：此足太陰陽明藥也，參甘以補其氣，歸身以濡其血，黃連以清其火，
　防葛以散風熱，細辛入少陰而潤腎，蔓荊走頭面而升陽。
加減方：
　本方除人參、當歸、黃連，
　加黃耆、名神效明目湯 [東垣] 治前證兼赤爛昏痛，冷淚多眵。 又法摘去拳毛，
　以蝨血點數次即愈。
</pre>
<pre data-sec="p">
編號：明目012
方名：羊肝丸
提要：內障
出處：類苑
主治：治目疾內障。{倪仲賢曰：經曰：心者五臟之專精，目者其竅也，又為肝竅，腎主骨，
　骨之精為神水，故肝木不平，內挾心火，為勢妄行，火炎不制，神水受傷，上為內障，
　此五臟病也，諸脈皆屬于目，相火者心包絡也，主百脈，上榮于目，火盛則百脈沸騰，
　上為內障，此虛陽病也，膀胱小腸三焦膽脈俱循于目，其精氣亦上注為目之精，
　四腑一衰，則精氣盡敗，邪火乘之，上為內障，此六腑病也，神火黑眼，皆發于陰，
　白眼赤脈，皆發于陽，陰齊陽侔，故能為視，陰微不立，陽即盛淫，經曰：壯火食氣，
　壯火散氣，上為內障，此弱陰病也，四者皆為陰弱能配陽也。 }
組成：夜明砂 [淘淨] 、
　蟬蛻、木賊 [去節] 、當歸 [一兩酒洗] 、羊肝 [四兩煮或生用] ，以羊肝去筋膜，
　水煮搗爛和丸。
方義：此足厥陰藥也，蚊食血之蟲，夜明砂皆蚊眼也，
　故能散目中惡血而明目，{蝙蝠食蚊而眼不化，其矢為夜明砂。 } 木賊輕揚而善磨木，
　故能平肝散熱而去障，蟬性善蛻，故能退翳，當歸能入厥陰養血而和肝，用羊肝者，
　羊性屬火，取其氣血之屬，能補氣血，引諸藥入肝以成功也。
加減方：
　　{羊肝丸之方頗多，茲量錄其一二。 }
濟生羊肝丸，黃連一兩，羯羊肝一具，去筋膜，生用，搗爛和丸，
　本事方煮爛搗用，治肝經有熱，目赤睛痛，及內障青盲。{綱目云，
　但是目疾及障翳青盲皆治，忌豬肉冷水，婁全善曰：哉河間之言，目盲誠耳聾，
　鼻不聞臭，舌不知味，手足不能運用者，皆由玄府閉塞，
　而神氣出入升降之道路不通利也，故先賢治目昏花，如羊肝丸，
　用羊肝引黃連等藥入肝，解肝中諸鬱，蓋肝主目，肝鬱解則目之玄府通利而明矣，
　黃連之類解熱鬱也，椒目之類解濕鬱也，茺蔚之類解氣鬱也，芎歸之類解血鬱也，
　木賊之類解積鬱也，羌活之類解經鬱也，磁石之類解頭目鬱，墜邪氣使下降也，
　蔓菁下氣通中，理亦同也，凡此諸劑，皆治氣血鬱結目昏之法，河間之言，信不誣矣，
　至于東垣丹溪，用參耆補氣血，亦能明者，蓋目主氣血，盛則玄府得利出入升降而明，
　虛則玄府無以出入升降而昏，此則必用參耆甘等劑，助氣血運行而明也，
　蔓菁子蒸為末，酒調服，或加入藥中。 }
</pre>
<pre data-sec="p">
編號：明目013
方名：兔矢湯
提要：瘡疹入眼
出處：
主治：治瘡疹入眼，及昏暗障翳。
組成：兔矢 [二錢] ，茶清調下，或吞服，須待瘡疹瘥後服之。
方義：此足厥陰陽明藥也，兔者明月之精，得金之氣，其矢名明月砂，能解毒殺蟲，
　故專能明目，又可兼治勞疳也。
加減方：
</pre>
<pre data-sec="p">
編號：明目014
方名：二百味草花膏
提要：赤痛流淚
出處：趙謙
主治：治目赤流淚，或痛或癢，晝不能視，夜惡燈光。{血熱則目赤，肝熱則多淚，
　熱微則癢，熱甚則痛，赤腫昏眊，故晝不能視，陽勝故夜惡火光。 } 
組成：羯羊膽、蜂蜜，入蜜膽中，蒸熟候乾，細研為膏，每含少許，或點目中，
又法，臘月入蜜膽中，紙籠套住，懸屋簷下，待霜出，掃取點眼。
方義：此足少陽厥陰藥也，羊膽苦寒，益膽瀉熱，
　蜂蜜甘潤，補中緩肝，曰二百味草花膏者，以羊食百草，蜂採百花也。{李時珍曰：
　肝開竅于目，膽汁減則目暗，目者肝之外候，膽之精華也，故諸膽皆治目疾，點服，
　說云病有內外，治各不同，內疾既發，非服不除，外疾既成，非點不退，內疾始盛，
　治流不如塞源，伐枝不如去根，不服藥而除者，未之見也，外障既成，如物污須濯，
　鏡垢須磨，不點而去者，未之有也，若內障不服而外點，反激其火，動其血氣，
　無益反損，若外障已成，雖服藥不發不長，而所結不除，當內外夾攻，方盡其妙。
加減方：
</pre>
<pre data-sec="p">
編號：明目015
方名：點眼方
提要：陽證目疾
出處：丹溪
主治：治目中百病。{屬陽證者} 
組成：黃連、人乳，浸點或煎點，或加朴硝。
方義：此足厥陰藥也，
　衍義曰：人心主血，肝藏血，目受血而能視，蓋水入于經，其血乃成，又曰：
　上則為乳汁，下則為月水，故知乳汁即血也，用以點目，豈有不相宜者哉，
　昂按：加黃連者，以清心肝之火也。
加減方：
</pre>
<pre data-sec="p">
編號：明目016
方名：百點膏
提要：外翳
出處：東垣
主治：治翳遮瞳人，如雲氣障隔。
組成：黃連 [二錢以水一碗煎至半碗再入後藥] 、當歸、甘草
　[六分] 、防風 [八分] 、蕤仁 [去皮尖研三分] ，同熬滴水不散，去渣，入蜜少許，
　再煎，少時要病人凈心點之，至目微痛為度，一日五七點，使藥力相續，故曰百點，
　臨臥點尤妙。
方義：此足厥陰藥也，黃連瀉火，防風散風，甘草和中，當歸養血，
　蕤仁消風散熱，益水生光。
加減方：
</pre>
<pre data-sec="p">
編號：明目017
方名：圓明膏
提要：內障生翳
出處：東垣
主治：治內障生翳，及瞳子散大，因勞心過度，飲食失節。
組成：柴胡、麻黃、黃連、生地 [五錢]
　、歸身 [三錢] 、甘草、訶子皮 [濕紙裹煨二錢] ，以水二碗，先煮麻黃至一碗，
　去沬，入後藥，同熬至滴水不散，去渣，入蜜少許，再熬點之。
方義：此足少陽厥陰藥也，
　柴胡麻黃解表散邪當歸生地和肝養血，黃連清肝火，甘草和中州，瞳子散大，
　故加訶子以收之也。
加減方：
</pre>
<pre data-sec="p">
編號：明目018
方名：飛絲芒塵入目方
提要：芒塵入目
出處：
主治：
組成：陳墨、濃磨點之。
方義：
加減方：
</pre>
<pre data-sec="p">
癰瘍之劑
　朱丹溪曰：癰疽皆因陰陽相滯而生，蓋氣陽也，血陰也，血行脈中，氣行脈外，
　相並周流，寒與濕搏之，則凝滯而行遲為不及，熱與火搏之，則沸騰而行速為太過，
　氣得邪而鬱，津液稠粘，為痰為飲，積久滲入脈中，血為之濁，此陰滯于陽也，
　血得邪而鬱，隧道阻滯，或滯或結，積久滲出脈外，氣為之亂，此陽滯于陰也，
　百病皆由于此，不止癰疽而已也，內經曰：榮氣丕從，逆于肉理，乃生癰腫，又曰：
　諸痛癢瘡，皆屬心火，外科方證，至為繁多，茲取可通用者，量錄數方，以備緩急，
　其餘各證，各有專方，不能多錄，若夫瀉熱解毒，活血托裏之劑，多散見于諸門，
　惟在用者之圓神而已。 }
</pre>
<pre data-sec="p">
編號：癰瘍001
方名：真人活命飲
提要：消癰散毒
出處：
主治：各一切癰疽腫毒初起未消者。
組成：金銀花 [三錢] 、陳皮 [去白] 、當歸 [酒洗錢半] 、
　防風 [七分] 、白芷、甘草節、貝母、天花粉、乳香 [一錢] 、沒藥
　[二味另研候藥熟下] 、皁角刺 [五分] 、穿山甲 [三大片剉蛤粉炒去粉用] ，
　用好酒煎，毒在上飽服，在下飢服，喜飲者多飲酒以行藥勢，忌酸物鐵器。
　{酸性收歛，凡藥多忌鐵。 }
方義：此足陽明厥陰藥也，金銀花散熱解毒，癰疽聖藥，
　故以為君，花粉清痰降火，白芷除溼祛風，並能排膿消腫，當歸和陰而活血，
　陳皮燥溼而行氣，防風瀉肺疏肝，貝母利痰散結，甘草化毒和中，故以為臣，
　乳香調氣，托裏護心，{能使毒氣外出，不致內攻。 } 沒藥散瘀消腫定痛，故以為佐，
　穿山甲善走能散，皁角刺辛散剽銳，皆厥陰陽明正藥，能貫穿經絡，直達病所，
　而潰壅破堅，故以為使，加酒者，欲其通行週身，使無邪不散也。
　{此藥當服于未潰之先，未成者散，已成者潰，若已潰後不可服。 }
加減方：
</pre>
<pre data-sec="p">
編號：癰瘍002
方名：金銀花酒
提要：癰疽初起
出處：
主治：治一切癰疽惡瘡，不問發在何處，或肺癰腸癰，初起便服奇效。{癰疽之生，
　始于喜怒憂樂之不時，飲食居處之不節，或金石草藥之發動，寒暑燥濕之不調，
　致陰陽不平，而蘊結榮衛，凝濇而腐潰，輕者起于六腑，浮達而為癰，重者發于五臟，
　沉濇而為疽，淺者為癤，實者為癰，深則為疽矣，發于外者，為背疽腦疽眉鬢等疽，
　發于內者，為肝癰肺癰腸臍等癰，外證易識，內證難明，太陽經虛從背而出，
　少陽經虛從鬢而出，陽明經虛從髭而出，督脈經虛從腦而出。 }
組成：金銀花[五兩乾者亦可不及生者力速] 、甘草 [一兩] ，水二碗，煎一碗，再入酒一碗，
略煎，分三服，一日一夜服盡，重者日二劑，服至大小腸通利，則藥力到，外以生者搗爛，
　酒調敷毒四圍。
方義：此足太陰陽明藥也，金銀花寒能清熱解毒，甘能養血補虛，
　為癰瘡聖藥，甘草亦扶胃解毒之上劑也。
加減方：
　本方用金銀花 [二兩] 甘草 [一兩] 加黃耆
　[四兩] 酒一升，重湯煮服，名回毒金銀花湯，治痛瘍色變紫黑者。 附忍冬膏
　[金銀花一名忍冬藤] 四月採鮮花，搗汁熬膏，茶酒任點服，養陰退陽，補虛療風，
　尤宜于火熱熾盛之人，永無疔疽之患，窨酒亦佳，花葉同功，而花香尤勝。
</pre>
<pre data-sec="p">
編號：癰瘍003
方名：蠟礬丸
提要：托裏護心
出處：李迅
主治：治一切瘡癰惡毒，先服此丸，護膜托裏，使毒不攻心，或為毒蟲蛇犬所傷，並宜服之。
組成：黃蠟 [二兩] 、白礬 [一兩] 先將蠟溶化，候少冷入礬和勻，為丸，每服十丸，
　二十丸，漸加至百丸，則有力，瘡愈後服之亦佳，
加減方：加雄黃為雄礬丸，治蠱毒蛇犬蟲咬毒。
方義：此手少陰藥也，心為君主，不易受邪，凡患癰疽及蛇犬所傷，
　毒上攻心，則命立傾矣，黃蠟甘溫，白礬酸澀，並能固膜護心，解毒定痛，托裏排膿，
　使毒氣不致內攻，故為患諸證者所必用也。
</pre>
<pre data-sec="p">
編號：癰瘍004
方名：托裏散
提要：托裏內消
出處：
主治：治一切惡瘡，發背疔疽便毒，始發脈弦洪實數，腫甚欲作膿者。{脈弦洪實數，
　乃實熱堅滿之證，故宜下之。 }
組成：金銀花、當歸 [一兩] 、大黃、朴硝、花粉、連翹、
　牡蠣、皁角刺 [三錢] 、黃芩、赤芍 [一錢] ，每五錢半酒半水煎。
方義：此足陽明厥陰藥也，金銀花清熱解毒瘡癰主藥，當歸赤芍調榮血，大黃芒硝蕩胃熱，
　黃芩清肺火，牡蠣軟堅痰，連翹花粉散結排膿，角刺鋒銳直達病所而潰散之也。
　{李東垣曰：瘡瘍及諸病，面赤，雖伏火熱，禁不得攻裏，為陽氣拂鬱，邪氣在經，
　宜發表以去之，故曰火鬱則發之，雖大便數日不見，宜多攻其表，以發散陽氣，
　少加潤燥藥以潤之，如見風脈風證，只見風脈風證，只宜發表風藥，便可以通利大便，
　若止乾燥秘濇，尤宜潤之，慎不可下，九竅不利，瘡瘍鬱冒，皆不可下，汗之則愈，
　綱目曰：大便秘實，不知其氣不降也，便以為實而行大黃，些少寒熱，
　不知其血氣不和也，便以為有外感而行表散，如此害人甚速。
加減方：
</pre>
<pre data-sec="p">
編號：癰瘍005
方名：救苦勝靈丹方
提要：少陽陽明經毒，一名救苦化堅湯
出處：東垣
主治：治瘰癧馬刀挾癭，從耳下或耳後下頸至肩，或入缺盆中，乃手足少陽經分，
　其瘰癧在頸下或至頰車，乃足陽明經分受心脾之邪而作也，今將三證合而治之。
　{一切雜病，皆有六經所見之證，外科亦然。 }
組成：黃耆 {護皮毛實元氣活血生血瘡家聖藥}
　、連翹 {能散諸經血凝氣聚十二經瘡藥中不可無也} 、漏蘆、升麻 [各一錢] 、葛根
　{五分，此三味足陽明本經藥也} 、丹皮 {去腸胃中留滯宿血} 、當歸、生地、熟地
　{此三味和血涼血生血} 、白芍藥 {各三分，酸寒能補中益肺治腹痛必用之，夏月倍之，
　冬寒則不可用} 、防風、羌活、獨活 {一錢，此三味必關手足太陽證，
　脊痛項強腰似折頂似拔角者之，防風辛溫，若瘡在膈已上雖無太陽證亦當用之，
　為能散上部風邪去病人拘急也} 、柴胡 {八分，功同連翹，如瘡不在少陽經去之} 、
　鼠粘子 {解毒，無腫不用} 、人參 {各三分，補肺氣，如氣短不調反喘者加之} 、甘草
　{炙五分，能調中和諸藥瀉火益胃氣，亦去瘡邪} 、肉桂 {二分，能散結積陰證，
　瘡瘍當少用之，此寒因熱用之意，又為陰寒覆蓋其瘡，用大辛熱以消浮凍之氣，
　煩躁者去之} 、黃連 {以治煩悶} 、黃蘗 {炒各三分，如有熱或腿腳無力加之，
　如煩躁欲去衣者腎中伏火也，更宜加之，無此不用} 、昆布 {二分鹹能軟堅，
　瘡堅硬者宜用} 、三稜 [煨二分] 、莪𦬸 {煨三分此二味瘡堅甚者用之，不堅不用} 、
　益智 {二分，唾多者胃不和也，病人吐沫吐食胃寒者加之} 、麥芽 {一錢，
　治腹中縮急兼消食補胃} 、神麴 [炒能化食] 、厚朴 {一錢二分，腹脹加之否則勿用}
　，蒸餅為丸。 每服三錢，如氣不順，加陳皮木香，大便不通，加酒製大黃，
　血燥加桃仁大黃，風燥加麻仁、大黃、秦艽、皁角子。{煨用}
方義：此足陽明手足少陽藥也，解照東垣註各藥下，東垣立此法，以聽用者之進退，
　倘能隨證加減，實能統治諸瘍，亦嘉惠後人無窮之心也。
加減方：
</pre>
<pre data-sec="p">
編號：癰瘍006
方名：散腫潰堅湯
提要：消堅散腫
出處：東垣
主治：治同前證。
組成：黃芩 [八錢半酒炒半生用] 、知母、黃蘗 [酒炒] 、龍膽草 [酒炒] 、
　花粉 [酒洗] 、桔梗、昆布 [五錢] 、柴胡 [四錢] 、升麻、連翹、甘草 [炙] 、三稜
　[酒洗] 、廣𦬸 [酒洗炒三錢] 、葛根、歸尾 [酒洗] 、芍藥 [二錢] 、黃連 [一錢] ，
　每服六七錢，先浸半日，煎，食後熱服，服後仰臥，取藥在上膈，另將半料蜜丸，
　留藥湯吞之，量虛實服。
方義：此手足少陽足陽明藥也，柴胡、連翹、清熱散結，升麻、
　葛根、解毒升陽，花粉、桔梗、清肺排膿，歸尾、芍藥、潤肝活血，甘草和中化毒，
　昆布散痰潰堅，三稜、莪𦬸、破血行氣，{三稜破血中之氣，莪𦬸破氣中之血。 }
　黃芩、蘗、連、龍膽、知母、大瀉三焦之火，而桔梗又能載諸藥而上行也。
加減方：
</pre>
<pre data-sec="p">
編號：癰瘍007
方名：飛龍奪命丹
提要：以毒攻毒
出處：
主治：治一切疔腫癰疽，惡瘡初發，或發而黑陷，毒氣內攻者。
組成：天南星、雄黃、巴豆
　[去油一錢] 、黃丹、乳香、硇砂、信石 [五分] 、斑蝥 [十六個去頭足炒] 、麝香
　[少許] 為末，蟾酥和為丸，如麥米大，每服十丸，或十四五丸，量人虛實，好酒送下，
　瘡在上者，食後服，瘡在下者，食前服，忌油膩魚肉葷辛之物。
方義：此十二經通行之藥也，
　毒氣內攻，瘡瘍黑陷，非平劑所能勝，南星、雄黃、黃丹、味辛性燥，能殺毒破痰，
　巴豆、硇砂、大毒大熱，能祛寒化積，斑蝥、蟾酥、辛寒至毒，能拔疔腫，下惡物，
　{斑蝥能瀉毒，從小便出，巴豆能瀉毒，從大便出。 } 信石燥烈劫痰，麝香香竄通竅，
　乳香能使毒氣外出，不致內攻，引之以酒，使行經絡，無毒不瀉也，此乃厲劑，
　所謂藥不瞑眩，厥疾不瘳，此類是也。{玉機微義曰：此方世俗多用之，
　然香竄燥毒之劑，蓋無經不至者，備汗吐下三法，病因食一切禽獸毒發及瘡，
　脈沉細緊數，毒蘊在裏，并濕毒，用之神效，若大熱大渴，毒氣燃發，脈浮洪在表，
　及膏梁積熱之人，不宜輕用，世人多不分此，又有以半夏代雄黃者，
　殊不知雄黃治諸瘡，及百節中大風中惡者之意也。 }
加減方：
</pre>
<pre data-sec="p">
編號：癰瘍008
方名：雄黃解毒丸
提要：纏喉風痹
出處：丹溪
主治：治纏喉急痹。{咽在後主食，喉在前主氣，十二經中，唯足太陽主表，別下項，
　餘經皆內循咽喉，盡得以病之，而纏在君相二火，喉主天氣，屬肺金，變動為燥，
　燥則濇而閉，咽主地氣，屬脾土，變動為濕，濕則腫而脹，皆火鬱上焦，
　致痰涎氣血結聚于咽喉，腫達于外，麻癢且痛，為纏喉風，腫于兩旁為喉痺。 }
組成：雄黃[一兩] 、鬱金 [二錢] 、巴豆 [十四粒去皮油] ，醋糊為丸，每服五分，津嚥下。
　{或用巴豆油蘸紙撚上燃火，吹息，帶煙刺入喉中，出紫血惡涎，即寬，此以熱攻熱，
　熱則流通之義也。 }
方義：此手足少陰少陽藥也，吳鶴皋曰：纏喉急痹，緩治則死，
　雄黃能破結氣，鬱金能散惡血，巴豆能下稠涎，丹溪生平不用厲劑，
　此蓋不得已而用者乎。{單蛾雙蛾，木舌子舌，脹纏喉風，走馬喉風，病同于火，
　故不分也，惟纏喉走馬，殺人最速，張子和曰：治喉痺用針出血，最為上策，內經，
　火鬱發之，發謂發汗，出血者乃發汗之一端也。 }
加減方：
</pre>
<pre data-sec="p">
編號：癰瘍009
方名：皂角丸
提要：
出處：金匱
主治：治肺癰欬逆上氣，時時唾濁，但坐不眠。{肺者，五臟之華蓋也，處于胸中，
　主氣候在皮毛，勞傷血氣，腠理虛而風邪乘之，內感于肺，汗出惡風，欬嗽短氣，
　鼻塞項強，胸膈脹滿，久久不瘥，則成肺痿，風傷皮毛，熱傷血脈，風熱相搏，
　氣血稽留，蘊結于肺，則成肺癰，多唾涎沫而無膿者，肺痿也，口乾喘滿，咽燥而渴，
　甚則四肢微腫，咳吐膿血，胸中隱痛者，肺癰也，痿為正氣虛，癰為邪氣實。 }
組成：皁角[刮去皮弦酥炙] ，為末，蜜丸，以棗膏和湯服三丸。 
方義：此手太陰藥也，喻嘉言曰：火熱之毒，結聚于肺，表之裏之，溫之清之，
曾不少應，堅而不可攻者，令服此丸，
　庶幾無堅不入，聿成洗蕩之功，不可以藥之微賤而少之也。
加減方：千金方用桂枝湯，去芍藥，加皁角名桂枝去芍藥加皁角湯，治肺痿吐沫，
本方加蛤粉等分為末，名皁蛤丸，治婦人風邪客于乳房，而成乳癰，
　每服二錢，酒下。{此藥能導其汗，散其風邪，汗出而病自愈矣。 }
</pre>
<pre data-sec="p">
編號：癰瘍010
方名：托裏十補散
提要：解表托裏
出處：局方，即外科精要十宣散
主治：治癰瘡初發，或已發，邪高痛下，瘡盛形羸，脈無力者。{若癰疽不因膏梁丹毒火熱，
　胃虛勞氣鬱者，止宜補形氣，調經脈，自當消散，不待汗之下之也。 }
組成：黃耆、人參、當歸、川芎、桂心、白芷、防風、厚朴、
　桔梗、甘草 [一錢] 每服二錢，加至六錢，熱酒調下 
加減方：本方加芍藥、連翹、木香、乳香、沒藥、亦名托裏散，治發背疔瘡。
方義：此手足太陰足厥陰陽明藥也，參耆補氣，芎歸活血，甘草解毒，桂枝白芷桔梗排膿，
　厚朴瀉實滿，防風散風邪，為表裏氣血之藥，共成助陽內托之功也。{朱丹溪曰：
　若冬月腫瘍，用之可轉重就輕，若潰瘍夏月用之，以桂朴之溫散，佐以防風白芷，
　吾恐雖有參耆，難為倚仗，世人不分冬夏，無論經絡，不能無誤也，機要曰：
　治瘡須用托裏，疏通臟腑，調和榮衛，三法，內之外者，其脈沉實，發熱煩躁，
　外無焮赤，痛深于內，其邪深矣，當疏通臟腑，以絕其源，外之內者，其脈浮數，
　焮腫在外，形證外顯，恐邪氣極而內行，當先托裏，內外之中者，外無焮惡之氣，
　內亦臟腑宣通，知其在經，當和榮衛，用此三者，雖未即瘥，必無變證。 }
</pre>
<pre data-sec="p">
編號：癰瘍011
方名：托裏黃耆湯
提要：潰後補虛
出處：總錄
主治：治諸瘡潰後，膿多內虛。{潰後膿血出多，陰陽兩竭，宜大補氣血。 }
組成：黃耆、人參、當歸、桂心、茯苓、遠志、麥冬、五味子 [炒]，等分，
　每服五錢，食遠服
方義：此手足太陰足陽明藥也，人參黃耆，補氣固衛，當歸桂心，活血生肌，茯苓滲溼健脾，
　麥冬清熱補肺，遠志辛散，專理癰疽，{散鬱補精，長肌肉，助筋骨。 } 五味酸溫，
　善收腫大，丹溪曰：疽癰潰後，補氣血，理脾胃，實為切要，否則數月半年之後，
　虛證仍見，轉成他病也。
加減方：
</pre>
<pre data-sec="p">
編號：癰瘍012
方名：托裏溫中湯
提要：瘡瘍內陷
出處：孫彥和
主治：治瘡瘍為寒，變而內陷，膿出清稀，皮膚涼，心下痞滿，腸鳴切痛，大便微溏，
　食則嘔逆，氣短呃逆，不得安臥，時發昏憒。{此孫彥和治王伯祿臂瘍方也，
　六脈沉微，色變膚涼，加以呃逆，胃中虛寒極矣，遂于盛夏，用此大辛熱之劑，
　蓋捨時從證之變法也。 }
組成：附子 [炮四錢] 、乾薑 [炮] 、羌活 [三錢] 、木香 [錢半]
　、茴香、丁香、沉香、益智仁、陳皮、甘草 [炙一錢] ，加生薑五片煎。
方義：此足陽明三陰藥也，衛生寶鑑曰：經曰寒淫于內，治以辛熱，佐以苦溫，附子、乾薑、
　大辛熱溫中，外發陽氣，自裏之表，為君，羌活味苦辛溫，透關節，炙甘草溫補脾胃，
　行經絡，通血脈，胃寒則嘔吐呃逆，不下食，益智、沉香、丁香大辛熱以散寒邪，
　為佐，瘡氣內攻，聚而為滿，木香、茴香、陳皮、辛苦溫、治痞散滿，為使。
加減方：
</pre>
<pre data-sec="p">
編號：癰瘍013
方名：止痛當歸湯
提要：止痛
出處：總錄
主治：治腦疽背疽，穿潰疼痛。
組成：當歸、生地黃、芍藥、黃耆、人參、甘草 [炙] 、官桂　[各一兩] 
方義：此足陽明厥陰藥也，當歸、生地、活血涼血，人參、黃耆、益氣補中，
　官桂解毒化膿，{毒化成膿，則痛漸止。 } 芍藥和脾，酸以斂之，甘草扶胃，
　甘以緩之，則痛自減矣。{齊德之曰：世人皆謂乳沒珍貴之藥，可住疼痛，
　不知因病制宜，殊非一端，熱痛涼之，寒痛溫之，風痛除其風溼痛導其溼，燥痛潤之，
　塞痛通之，虛痛補之，實痛瀉之，膿鬱而閉者開之，惡肉敗潰者引之，
　陰陽不和者調之，經絡閉澀者利之，不可執一而無權也。 }
加減方：
</pre>
<pre data-sec="p">
編號：癰瘍014
方名：生肌散
提要：斂瘡長肉
出處：
主治：斂瘡長肉。{瘡初起者禁之。 }
組成：寒水石 [煅] 、滑石 [二兩] 、龍骨、海螵蛸 [一兩]
　、密陀僧、枯礬、定粉 [即鉛粉] 、乾胭脂 [五錢] ，共為細末，摻瘡口上。
方義：此陽明藥也，{陽明主肌肉。 } 瘡口不斂，蓋因膿水散溢而潰爛也，石膏
　{亦名寒水石，李時珍曰唐宋諸方寒水石即石膏} 滑石解肌熱，龍骨、枯礬、善收濇，
　胭脂活血解毒，螵蛸、陀僧、定粉、收溼燥膿，故能斂瘡而生肉也。
加減方：
　又方檳榔枯礬[各一兩] 陀僧、黃丹、血竭、 [各一錢] 輕粉 [五分] 亦名生肌散，
　張子和方，黃連[三錢] 、密陀僧 [五錢] 、胭脂、菉豆粉 [各二錢] 、
雄黃、輕粉 [各一錢]，亦名生肌散，治同。
</pre>
<pre data-sec="p">
編號：癰瘍015
方名：灸法
提要：
出處：
主治：治一切癰疽惡瘡。
組成：凡人初覺發背，欲結未結，赤腫焮痛，以溼紙覆其上，
　先乾處即癰頭也，取獨頭大蒜切片，安于頭上，用艾灸之，三壯換一蒜片，
　痛者灸至不痛，不痛者灸至痛時方住，最要早覺早灸為上，若有十數頭者，
　即用蒜研作餅，鋪頭上，聚艾于頭上燒之，若初發赤腫，一片中間，有黃粟米頭子，
　便用獨蒜片安于頭上，著艾灸十四壯，或四十九壯使毒氣外出則易愈。{李迅曰：
　癰疽用灸，勝于用藥，三壯一易，百壯為率，但頭頂以上，切不可用，恐引氣上，
　更生大禍也，史源曰：有灸至八百壯者，約艾二篩，初壞肉不痛，直灸至好肉方痛，
　至夜火焮滿高阜頭孔百數，則毒外出，否則內通五臟而危矣，綱目曰：
　精要謂頭上發毒，不得炙，此言過矣，頭為諸陽所聚，艾炷宜小，壯數宜少，
　小者如椒粒，少者三五壯而已，按東垣炙元好問腦疽，以大艾炷如兩核許者，
　灸至百壯，始覺痛而痊，由是推之，則頭上發毒，灸之痛者，艾炷宜小，壯數宜少，
　若不痛者，艾炷大，壯數多，亦無妨也。 }
方義：
加減方：
</pre>
<pre data-sec="p">
編號：癰瘍016
方名：芙蓉外敷法
提要：
出處：
主治：一切癰疽腫毒
組成：用芙蓉花或葉或根皮搗爛，或乾研末，蜜調塗四圍，中間留頭，
　乾則頻換，初起者即覺清涼，痛止腫消，已成者即膿出，已潰者則易斂，
　瘍醫秘之名為清涼膏，清露散，鐵箍散，皆此物也，或加赤小豆末，
　或蒼耳燒存性為末加入亦妙。
 {芙蓉辛平，性滑涎粘，清肺涼血，散熱止痛，消腫排膿。}
方義：
加減方：
</pre>
<pre data-sec="p">
經產之劑
　 {婦人之病，與男子同，惟行經妊娠則之不可以例治，故取胎產經帶數方，以備採用，
　 諸方可男女可通用者，茲不重出。 }
</pre>
<pre data-sec="p">
編號：經產001
方名：表實六合湯
提要：妊娠傷寒
出處：海藏
主治：治妊娠傷寒，頭痛身熱，無汗脈緊，太陽經病。
組成：四物湯 [四兩每味一兩] 、麻黃、細辛[五錢] 
方義：此足太陽藥也，凡婦人傷寒六經治例皆同，有懷妊者則以安胎為主，
　藥中有犯胎者，則不可用也，海藏皆以四物為君，養血安胎，餘同傷寒例分證而治，
　麻黃、細辛、發汗解表，故加用之，治表實無汗者
加減方：四物四兩，加桂枝地骨皮各七錢，名表虛六合湯，治妊娠傷寒，表虛自汗，
　身熱惡寒，頭痛項強，脈浮而弱，{地骨皮涼血，故能退熱止汗。 }
　四物四兩，加防風蒼朮各七錢，名風溼六合湯，
　治妊娠傷寒，中風溼氣，肢節煩痛，頭痛，身熱，脈浮，
四物四兩，加升麻連翹各七錢，名升麻六合湯，治妊娠傷寒，下後過經不愈，
溼毒發斑如錦紋者，
　四物四兩，加柴胡黃芩各七錢，名柴胡六合湯，治妊娠傷寒，胸脇滿痛而脈弦，
　少陽經證，
四物四兩，加大黃五錢，桃仁十枚，麩炒，名大黃六合湯，治妊娠傷寒，
　大便秘，小便赤，氣滿而脈沉數，太陽陽明本病也，急下之 {大黃桃仁，妊娠所忌，
　然傷寒間有用之者，謂藥病相當也，經曰：婦人重身，毒之如何，岐伯曰：
　有故無殞亦無殞也，此之謂歟。 } 
四物四兩，加人參五味各五錢，名人參六合湯，治妊娠傷寒，汗下後欬嗽不止，
　四物四兩，加厚朴枳實麩炒各五錢，名朴實六合湯，
　治妊娠傷寒後，虛痞脹滿，陽明本虛者，{本胃腑也。 } 
四物四兩，加梔子黃芩各五錢，名梔子六合湯，治妊娠傷寒汗下後，不得眠，
　四物四兩，加石膏知母各五錢，名石膏六合湯，治妊娠傷寒，大渴而煩，脈長而大，
　四物四兩，加茯苓澤瀉各五錢，名茯苓六合湯，治妊娠傷寒，小便不利，太陽本病，
　{本膀胱腑也。 } 
四物四兩，加阿膠艾葉各五錢，名膠艾四物湯，{一方加甘草，一方加甘草黃耆乾薑。 }
　治妊娠傷寒汗下後，血漏不止，損動胎氣者，
四物四兩，加附子肉桂各五錢，名附子六合湯，治妊娠傷寒，四肢拘急，
　身涼微汗，腹中痛，脈沉遲者，少陰病也。{桂附亦辛熱動胎之藥，間有不得已而用方者。 }
　四物四兩，加生地大黃 [酒浸] ，各五錢，名四物大黃湯，治妊娠傷寒畜血證。
　{歌曰：婦人妊娠若畜血，抵當桃仁莫妄施，要救母子俱無損，大黃四物對分之，
 抵當湯，桃仁承氣湯，皆治畜血，吳綬曰：產後傷寒，不可輕易發汗，
 蓋有產時傷力發熱，有去血過多發熱，有惡露不盡發熱，有三日乳蒸發熱，或早起勞動，
　飲食停滯，亦皆發熱，狀類傷寒，要須詳辨，大抵產後大血空虛，若汗之則變筋惕肉瞤，
　或昏迷不醒，或搐搦不定，或大便閉塞，其害非輕，凡有發熱，且與四物湯，
　芎歸為君，最多，白芍須炒過，酒蒸熟地黃佐之，加軟苗柴胡，乾薑，人參，主之，
　最效，蓋乾薑辛熱，能引血藥入血分，氣藥入氣分，且能去惡生新，有陽生陰長之道，
　以熱治熱，深合內經之旨，如惡露不盡者，益母丸，黑神丸，必兼用之，胃虛食少者，
　加白朮，茯苓，有痰嘔逆者，加陳皮，半夏，其餘六經，治例皆同，必以四物為主，
　乃養血務本之要也，劉河間曰：大抵產病天行從增損柴胡，雜證從增損四物，
　宜詳察脈證而用之。 }
</pre>
<pre data-sec="p">
編號：經產002
方名：膠艾湯
提要：半產漏下
出處：金匱
主治：治婦人漏下，或半產後下血不絕，或妊娠下血，腹痛為胞阻，{漏下者，懷妊而經來，
　以陽不足，調之激經，半產者，四五月而墜胎，墜胎必傷其血海，血因續下不絕也。 }
　亦治損傷衝任，月水過多，淋瀝不斷{此即崩證} 。
組成：阿膠、芎藭、甘草 [二兩] 、
　艾葉、當歸 [三兩] 、芍藥 [四兩] 、乾地黃 [原方未註分兩] 、水五升，酒三升，
　煮取三升，內阿膠烊化，服，一方加乾薑三兩，{胡氏治胎動無乾薑。 }
　嚴氏治胎動經漏，腰痛腹滿，搶心短氣，加黃耆，千金翼治從高墜下，
　損傷五臟吐血及金瘡經肉絕者，加乾薑。
方義：此足太陰厥陰藥也，四物以養其血，
　阿膠以益其陰，艾葉以補其陽，和以甘草行以酒勢，使血能循經養胎，
　則無漏下之患矣。
加減方：又方阿膠一斤，蛤粉炒艾葉數莖，亦名膠艾湯，{良方}
　治胎動不安，腰腹疼痛，或胎上搶心，去血腹痛，指迷方加秦艽。 {婦人受胎一月，
　形如露珠，乃太極動而生陽，天一生水，謂之胚，足厥陰脈主之，經水即閉，
　飲食稍異，二月如桃花瓣，乃太極靜而生陰，地二生火，謂之腪，足少陽脈所主，
　若吐逆思食，名曰惡阻，有孕明矣，或偏嗜一物，乃一臟之虛，如愛酸物，
　乃肝經只能養胎而虛也，三月如清鼻涕，先成鼻與雌雄二器，乃分男女，
　手厥陰相火所主，胎最易動，四月始受水精以成血脈，形像具，手足順成，
　手少陽脈所主，五月始受火精，筋骨四肢已成，毛髮始生，足太陰脈所生，
　六月始受金精以成筋，口目皆成，足陽明脈所主，七月始受木精以成骨，
　遊其魂能動左手，手太陰脈所主，八月始受土精以成皮膚，九竅皆成，
　遊其魄能動右手，手陽明脈所主，九月始受石精，百節畢備，三轉其身，
　足少陰脈所主，十月神氣備足，乃生，足太陽脈所主，惟手少陰太陽無所主者，
　君主之官，無為而已，墮胎須防三五七月，宜服清熱涼血安胎之藥。 }
</pre>
<pre data-sec="p">
編號：經產003
方名：鈎藤湯
提要：瘛瘲胎動
出處：良方
主治：治瘛瘲胎動不安。{瘛瘲手足抽掣也，熱為陽，風主動，肝風相火為病也。 }
組成：鈎藤鈎、當歸、茯神、人參 [一錢] 、桔梗 [錢半] 、桑寄生 [五分] 、
　風熱加黃芩、梔子、柴胡、白朮，風痰加半夏、南星、竹瀝，風勝加全蠍、殭蠶。
方義：此足厥陰藥也，鈎藤之甘寒以除心熱而散肝風，
　柴胡桔梗之辛涼，黃芩梔子之苦寒，
　以平少陽厥陰之風熱，風熱去則瘛瘲止矣，人參茯神以益氣而寧神，
　當歸寄生以養血而安胎也。
加減方：
</pre>
<pre data-sec="p">
編號：經產004
方名：羚羊角散
提要：子癎
出處：本事方
主治：治妊娠中風，涎潮忽仆，目弔口噤，角弓反張，名子癎。{陰主靜，陽主動，
　風陽邪也，諸風眩掉，皆屬肝木，故有搐搦眩冒反張之證。 }
組成：羚羊角 [屑一錢] 、
　獨活、防風、芎藭、當歸、棗仁 [炒] 、茯神、杏仁、薏仁 [五分] 、木香、甘草
　[二分半] ，加薑 煎，一方有五加皮。
方義：此足厥陰藥也，羚角之辛涼以平肝火，
　防風獨活之辛溫以散肝邪，茯神酸棗以寧神，當歸川芎以活血，杏仁木香以利氣，
　薏仁甘草以調脾也。 {扶土所以抑木，故薏仁亦治筋急拘攣之證。 }
加減方：
</pre>
<pre data-sec="p">
編號：經產005
方名：紫蘇飲
提要：子懸
出處：嚴氏
主治：治胎氣不和，湊上胸腹，腹滿頭痛，心腹腰脇痛，名子懸。
　{由下焦氣實，相火旺盛，舉胎而上，上逼心胸也。 }
組成：蘇葉 [一錢] 、當歸 [七分] 、芎藭、芍藥、人參、陳皮、
　大腹皮 [五分] 、甘草 [二分] ，加薑煎，空心服，心腹痛者，加木香延胡索。
方義：此手足太陰厥陰藥也，陳來章曰：芎歸芍藥以和其血，蘇橘大腹以順其氣，
　氣順血和則胎安矣，既利其氣，復以人參甘草養其氣者，順則順其邪逆之氣，
　養則養其沖和之氣也。
加減方：
</pre>
<pre data-sec="p">
編號：經產006
方名：天仙藤散
提要：子氣
出處：陳景初
主治：治子氣。{婦人衝任，素受血風，因妊娠而足腫喘悶妨食，甚則腳指出黃水，
　病名子氣，非水也。 }
組成：天仙藤 [即青木香藤微炒] 、香附 [炒] 、烏藥、陳皮、甘草
　[炙] 等分，加紫蘇三葉，木瓜生薑各三片，空心煎服，或為末鹽湯調下，日三服。
方義：此手足太陰藥也，天仙藤之苦溫疏氣活血，能解血中之風氣，
　香附烏藥陳皮之辛溫以行鬱氣，紫蘇生薑之辛溫以疏表氣，甘草之甘緩以和正氣，
　少加木瓜以除溼熱，利筋骨，調榮衛也。
加減方：
</pre>
<pre data-sec="p">
編號：經產007
方名：白朮散
提要：子腫
出處：全生
主治：治子腫，面目肢體虛浮如水狀。{胎中挾溼，水與血搏，溼氣流溢，
　故令面目肢體浮腫，亦名胎水，原因煩渴引飲過多，或泄瀉損傷脾胃，脾虛不能治水，
　五六個月多有之。}
組成：白朮 [一錢] 、薑皮、陳皮、茯苓皮、大腹皮 [五分] ，為末，
　米飯下，指迷方有桑白皮無白朮{此即五皮飲}，丹溪除薑皮腹皮，加川芎木通，
　補中導水行氣。 {此證有服鯉魚湯鯉魚粥者。 }
方義：此足太陽太陰藥也，
　水病常令上下分消，薑皮橘皮辛而能散，使水從毛竅出，腹皮苓皮淡而能泄，
　使水從溺竅出，水盛由於土衰，故用白朮之甘溫以扶脾土而隄防之，不致泛溢也。
加減方：
</pre>
<pre data-sec="p">
編號：經產008
方名：竹葉湯
提要：子煩
出處：
主治：治妊娠心驚膽怯，終日煩悶，名子煩。{受胎四五個月，相火用事，或盛夏君火大行，
　俱能乘肺以致煩躁，胎動不安，亦有停痰積飲，滯於胸膈，以致煩躁者。 }
組成：麥冬[錢半] 、茯苓、黃芩 [一錢] 、人參 [五分] 、淡竹葉 [十片] ，一方茯苓為君，
　無人參，有防風，一方無人參，有防風知母，如有痰者，加竹瀝。
方義：此手太陰少陰藥也，竹葉清煩，黃芩消熱，麥冬涼肺，{心火乘肺故煩出於肺。 }
　茯苓寧心，人參補虛，妊娠心煩，固多虛也。{如相火盛者，單知母丸，君火盛者，
　單黃連丸，心神不安者，硃砂安神丸，切不可作虛煩，用梔豉等藥治之。 }
加減方：
</pre>
<pre data-sec="p">
編號：經產009
方名：紫菀湯
提要：子嗽
出處：良方
主治：治子嗽。
組成：紫菀、天冬 [一錢] 、桔梗 [五分] 、甘草 [炙] 、桑白皮、杏仁 [三分] 、
　竹茹 [二分] ，入蜜溫服。
方義：此手太陰藥也，子嗽由於火邪，當以清火潤肺為務，桔梗桑皮之涼以瀉之，
　天冬竹茹之寒以清之，紫菀炙草之溫，杏仁白蜜之澤以潤之也。
加減方：
</pre>
<pre data-sec="p">
編號：經產010
方名：安榮散
提要：子淋
出處：本事方
主治：治子淋心煩悶亂。{子淋膀胱小腸虛熱也，虛則不能制水，熱則不能通利，故淋，
　心與小腸相表裏，故煩悶，亦有因房勞內傷，胞門衝任虛者，宜八珍湯，或腎氣丸。 }
組成：人參、細辛 [一兩] 、當歸、甘草、燈草 [五錢] 、木通、滑石、麥冬 [三錢] ，
　為末，每二錢，麥冬湯調下。
方義：此手太陰足太陽少陰藥也，陳來章曰：虛熱宜補，
　故用人參甘草之甘，淋悶宜通，故用木通燈草之滲，滑石之滑，肺燥則天氣不降，
　而麥冬能清之，腎燥則地氣不升，而細辛能潤之，{經曰地氣上為雲，天氣下為雨，
　上下交，陰陽和，而後便得通也。 } 血燥則溝瀆不濡，而當歸能滋之也。
加減方：
</pre>
<pre data-sec="p">
編號：經產011
方名：參朮飲
提要：轉胞
出處：丹溪
主治：治妊娠轉胞。{轉胞者，胎逼及胞壓在一邊，胞系轉戾，臍下急痛，溲數或閉也，
　因氣血虛弱，痰飲壅滯以致之。 }
組成：當歸、熟地黃、芎藭、芍藥、人參、白朮、陳皮
　[留白] 、半夏、甘草 [炙] ，加薑煎，空心服。
　{此即八珍湯而去茯苓加陳皮半夏以除痰也。 }
方義：此足太陰厥陰藥也，脾虛補以四君，
　血虛補以四物，痰飲消以二陳，使氣得升舉而胞自通也。{丹溪曰：轉胞之病，
　婦之稟受弱者，憂悶多者，性躁急者，食味厚者多有之，古方用滑利藥鮮效，
　因思胞不自轉，為胎所壓，胎若舉起，胞系自疏，水道自通矣，近吳宅寵人患此，
　脈似濇重則弦，予曰：此得之憂患，濇為血少氣多，弦為有飲，血少則胎弱不能舉，
　氣多有飲，中焦不清而隘，則胎知所避而就下，乃以上藥與服，隨以指探喉中，
　吐出藥汁，候氣定，又與之，八貼而安，此恐偶中，後治數人皆效，仲景云，
　婦人本肥盛，今反羸瘦，胞系了戾，但利小便則愈，宜服腎氣丸，以中有茯苓故也，
　地黃為君，功在補胞，昂按：治下部不通，每用吐法。 }
加減方：
　又法將孕婦倒豎胎轉而小便自通矣。
　附丹溪參朮膏，人參 [二錢五分] 、白朮
　[二錢] 、黃耆 [錢半] 、茯苓、陳皮、桃仁 [各一錢] 、炙甘草 [五分] ，
　用豬羊胞煮湯入藥煎服，治產後胞損成淋瀝證。 {丹溪曰：受生不謹，
　以致損胞而得淋瀝，有徐氏婦，壯年患此，因患肌肉破傷在外者，且可補完，
　胞雖在內，恐亦有治，診其脈虛甚，因悟曰難產之人，多是氣虛，
　難產之後，血氣甚虛，因用峻補，以參朮膏煎以豬羊胞，極飢時與之，每劑二兩，
　一月而安，蓋令血氣驟長，其胞可完，若稍遲緩，恐難成功。 }
</pre>
<pre data-sec="p">
編號：經產012
方名：黑神散
提要：行血下胎
出處：局方
主治：治產後惡露不盡，攻衝作痛，及胞衣不下，胎死腹中。{由血滯不行也。 }
組成：熟地黃、歸尾、赤芍、蒲黃 [炒] 、桂心、乾薑 [炒] 、甘草 [四兩] 、
黑豆 [炒去皮半升] ，每服二錢，酒童便各半煎，便產須知有生地黃
方義：此足太陰厥陰藥也，前證皆因血瘀不行，
　熟地歸芍之潤以濡血，蒲黃黑豆之滑以行血，{昂按：行血則蒲黃當生用。 }
　桂心乾薑之熱以破血，{乾薑辛熱，能去惡生新，故產後發熱必用之。 } 用甘草者，
　緩其正氣，用童便者，散其瘀逆，加酒者引入血分以助藥力也，{產後惡露不行，
　坐蓐勞傷者，以前四味，悉能治之，若挾宿冷氣滯血凝，胞衣不下，
　則宜全用快行之也，綱目曰：寒多及秋冬宜之，若性急形瘦有火，及夏月當審用，
　此丹溪之論。 }
加減方：
　古黑神散，百草霜、白芷等分，每二錢煎，入童便，醋少許，和服，
　治橫生逆產，及胎前產後，虛損崩漏等證。
</pre>
<pre data-sec="p">
編號：經產013
方名：失笑散
提要：血痛
出處：局方
主治：治惡露不行，心包絡痛，或死血腹痛。{惡血阻而不行，上衝於包絡，下阻於腹中，
　皆悶而作痛。 } 
組成：蒲黃、五靈脂，等分為末，煎膏醋調服。
方義：此手足厥陰藥也，生蒲黃性滑而行血，五靈脂氣臊而散血，{氣臊入肝}
　皆能入厥陰而活血止痛，故治血痛如神。
加減方：本方各一兩，加木通赤芍各五錢，每四錢入鹽少許，服，名通靈散，
　治九種心痛。
</pre>
<pre data-sec="p">
編號：經產014
方名：清魂散
提要：產後昏暈
出處：嚴氏
主治：治產後惡露已盡，忽昏暈不知人。{產後氣血虛弱，又感風邪也。 }
組成：澤蘭葉、人參[三分] 、川芎 [五分] 、荊芥 [一錢] 、甘草 [炙三分] 為末，
 溫酒調下，更宜燒漆器，焠醋炭於床前，使聞其氣。
方義：此足厥陰藥也，氣血虛弱，
　故以芎藭澤蘭養其血，人參甘草補其氣，外感風邪，故以荊芥疏其風，風邪去，
　氣血生，則神清矣，肝藏魂故曰清魂。 {荊芥最散血中之風，故以為君。 }
加減方：
</pre>
<pre data-sec="p">
編號：經產015
方名：返魂丹
提要：調經利產，即益母草膏丸
出處：產寶
主治：治月經不調，赤白帶下，胎前產後一切諸病。
組成：五月五日，六月六日，或小暑日，
　益母草花正開時，連根採收陰乾，用花葉及子，石臼搗末，蜜丸，或搗汁於砂鍋內，
　文武火熬成膏服，忌鐵，如胎動腹痛，下血不止，當歸湯下，橫生逆產，胎衣不下，
　炒鹽湯下，產後血暈，口渴狂言，產後中風，失音口噤，及血結奔痛，時發寒熱，
　面赤心煩，或鼻衄舌黑口乾，並童便和酒下，產後喘嗽。 惡心吐酸，脇痛無力，酒下，
　產後瀉血，棗湯下，產後痢疾，米湯下，產後崩漏，糯米湯下，產後帶下，膠艾湯下，
　產後二便不通，煩躁口苦，薄荷湯下，凡產後以童便化下一丸，能安魂魄，調經絡，
　破血痛，經不調者服之則調，久無子者服之則孕
方義：此手足厥陰藥也，
　益母草功擅消水行血，去瘀生新，利大小便，故為經產良藥，而又能消疔腫，
　散乳癰也。{益母草，一名茺蔚，李時珍曰：益母草根莖花葉實皆可用，
　若治血分風熱，明目調經，用子為良，若胎產瘡腫，消水行血，則可並用，
　蓋根莖花葉專於行，子則行中有補也。
加減方：
</pre>
<pre data-sec="p">
編號：經產016
方名：當歸羊肉湯
提要：蓐勞
出處：
主治：治產後發熱自汗，肢體疼痛，名曰蓐勞
組成：黃耆 [一兩] 、人參、當歸 [七錢] 、生薑 [五錢] 用羊肉一斤，煮汁去肉，入前藥煎服，
如惡露不盡，加桂，{辛熱行血}
　惡露下，外加川芎，有寒加吳茱萸，有熱加生地汁，有氣加細辛。
方義：此手足太陰厥陰藥也，參耆補氣而固衛，當歸養血而調榮，生薑辛溫，
　引氣藥入氣分而生新血，羊肉甘熱，用氣血之屬以補虛勞，熱退而汗收矣。
加減方：本方除人參黃耆，用羊肉 [一斤] 薑 [五兩] 歸 [三兩] 當歸生薑羊肉湯[金匱]，
　治產後腹中㽲痛，及寒疝腹痛，虛勞不足。{㽲音鳩，又音絞，急痛也。 }
</pre>
<pre data-sec="p">
編號：經產017
方名：當歸散
提要：養血安胎
出處：金匱
主治：婦人妊娠，宜常服之。{婦人血少有熱，胎動不安，及數半產難產者，並宜服之，
　胎無疾苦，臨盆易產，產後百病悉皆主之。 }
組成：當歸、芎藭、芍藥、黃芩 [一斤] 白朮
　[半斤] 為末，酒調服，日二。
方義：此足太陰厥陰衝任藥也，衝任血盛，則能養胎而胎安，
　芎歸芍藥，能養血而益衝任，又懷妊宜清熱涼血，血不妄行則胎安，黃芩養陰退陽，
　能除胃熱，白朮補脾燥溼，亦除胃熱，{胎氣係於脾，脾虛則蒂無所附，故易落。 }
　脾胃健則能運化精微，取汁為血以養胎，自無惡阻嘔逆之患矣，
　故丹溪以黃芩白朮為安胎聖藥也。
加減方：
　易簡方，加山茱萸，治經三四月不行，或一月再至。
　{數月不行者，血少也，滋之以芎歸芍藥，補之以白朮山茱，一月再至者，脾虛有熱也，
　白朮能補脾，黃芩能涼血，山茱能固經。 }
</pre>
<pre data-sec="p">
編號：經產018
方名：啟宮丸
提要：體肥不孕
出處：
主治：治子宮脂滿，不能孕育。{婦人肥盛不孕者，以子宮脂滿壅塞，故不能受胎也。 }
組成：芎藭、白朮、半夏麴、香附 [一兩] 、茯苓、神麴 [五錢] 、橘紅、甘草 [一錢] 、
　粥丸。 
方義：此足太陰厥陰藥也，橘半白朮，燥溼以除其痰，香附神麴，理氣以消其滯，
　川芎散鬱以活其血，則壅者通，塞者啟矣，茯苓甘草，亦以去溼和中，助其生氣也。
　{肥而不孕，多由痰盛，故以二陳為君，而加氣血藥也。 }
加減方：
</pre>
<pre data-sec="p">
編號：經產019
方名：達生散

提要：易產，亦名束胎散
出處：丹溪
主治：婦人妊娠八九月，服數十劑，易生有力。{詩云，誕彌厥月，先生如達，達小羊也，
　其生甚易，產難多因氣血虛弱，榮衛滯澀，服此則易生如達矣。 }
組成：當歸 [酒洗] 、芍藥[酒炒] 、人參、白朮 [土炒] 、陳皮、紫蘇 [一錢]、
甘草 [炙二錢] 、大腹皮[三錢] 入青蔥五葉，黃楊腦子七箇煎，{黃楊木主產難。 }
　或加枳殼砂仁，或春加川芎，夏加黃芩，冬如本方，或有別證，以意消息。
方義：此足太陰厥陰藥也，
　當歸芍藥以益其血，人參白朮以益其氣，腹皮陳皮紫蘇蔥葉以疏其壅，氣血不虛不滯，
　則臨產自無留難之患矣。{朱丹溪曰：產難往往見於鬱悶安樂之人，富貴奉養之室，
　若貧賤者鮮有之，古方有瘦胎飲，為湖陽公主而作，恐非至當之言，予族妹苦於難產，
　遇胎則觸而去之，予其憫焉，視其形肥而勤於女工，知其氣血久坐不運，
　兒因母氣虛亦不能自運耳，當補母氣，則兒健易產，令其有孕，五六月以大全良方，
　紫蘇飲，加補氣藥與之，數十貼，得男甚快，因以其方隨母之性稟與時令加減，
　服無不應，因名曰達生散云，昔湖陽公主難產，方士進瘦胎飲，用枳殼四兩炒，
　甘草二兩炙，五月後日服一錢，潔古改以枳朮，名束胎丸，寇宗奭明其不然，
　蓋孕婦全賴血氣以養胎，血氣充實，胎乃易生，彼公主奉養太過，氣實有餘，
　故可服之，若一概濫施，誤之甚矣，按瘦胎飲又名枳殼散，治胎肥難產，臨月服之，
　張氏加香附行氣寬膈，薑湯下，許學士云，大率妊娠惟在抑陽助陰，其方甚多，
　亦惡群隊，枳殼散所以抑陽，四物湯所以養陰，然枳殼散差寒，宜以內補丸佐之，
　即當歸一兩，地黃二兩為丸也。 }
加減方：
</pre>
<pre data-sec="p">
編號：經產020
方名：豬蹄湯
提要：通乳
出處：靈苑
主治：治乳少。
組成：豬蹄 [一隻] 、通草 [即木通一兩] ，煮食。
方義：此足陽明藥也，豬蹄鹹能潤下，通草淡能通竅。
加減方：廣濟方用豬蹄四隻，煮汁，加土瓜根，漏盧，木通，各三兩
　{土瓜漏盧並通經下乳。 } ，著少米蔥豉，煮稀粥食，治同，或以豬蹄湯調益元散服，
　以木梳梳乳房，乳汁自下。{又穿山甲，王不留行，皆通乳之藥，俗曰：穿山甲，
　王不留，婦人服之乳長流。 }
</pre>
<pre data-sec="p">
編號：經產021
方名：人參荊芥散
提要：血風勞
出處：婦寶
主治：治血風勞。{血風勞者，血脈空疏，感受風邪，寒熱盜汗，展轉不已，乃成勞也。 }
組成：人參、白朮、熟地黃、酸棗仁 [炒] 、鼈甲 [童便炙] 、羚羊角、枳殼、柴胡、荊芥
　[五分] 、防風、甘草、芎藭、當歸、桂心 [三分] ，加薑煎。
方義：此足太陰厥陰手少陰藥也，陳來章曰：血中之風，荊芥防風散之，木盛生風，
　羚角柴胡平之，陰虛發熱，地黃甲滋之，血氣痛滯，月水不調，
　芎藭當歸桂心枳殼調之，煩怠食少，盜汗心忡，人參白朮炙草棗仁補而收之。
加減方：
</pre>
<pre data-sec="p">
編號：經產022
方名：柏子仁丸
提要：血少經閉
出處：良方
主治：治經行復止，血少神衰。{女子善懷，每多憂思，憂多則傷心，
　心傷則不能生血而血少，血少則肝無所藏，而衝任之脈枯，故經閉不行也，經曰：
　月事不來者，胞脈閉也，胞脈者屬心而絡於胞中，今氣上逼肺，心氣不得下降，
　故月事不來也。 }
組成：柏子仁 [去油]、牛膝 [酒浸]、卷柏 [五錢]、澤蘭、續斷 [二兩]、熟地黃 [一兩]、
蜜丸，米飲下。
方義：此手足少陰厥陰藥也，柏子仁安神而養心，
　地黃、續斷、牛膝、補肝腎而益衝任，卷柏、澤蘭、活血脈而通經閉。
　{卷柏生用破血，炙用止血，李梃曰：婦人以血為主，天真氣降，血脈流行，一月一見，
　其來有常，故曰月經，或外被風寒燥溼暑熱，或內傷生冷，或七情鬱結，為痰為瘀，
　凝滯於內，曰血滯，或用力太過，入房太甚，或服食燥熱，以致火動，
　邪氣盛而津液衰，曰血枯，若經後被驚，血氣錯亂而妄行，逆上則出於口鼻，
　水血相搏，則為水腫，怒極傷肝，則有眩暈嘔血瘰癧瘡瘍等病，溼熱相搏，則為崩帶，
　凝結於內，則為癥瘕，變證百出，不出血滯與血枯而已，血滯經閉宜破者，
　原因飲食熱毒，或暴怒凝瘀積痰，直須大黃乾漆之類，推陳致新，
　俾舊血消而新血生矣，若氣旺血枯，起於勞役憂思，卻宜溫補，或兼痰水溼熱，
　尤宜清之涼之，每以肉桂為佐者，熱則血行也，但不可純用峻藥，以虧陰道，
　至於耗氣益血之說，雖女科要法，但氣為血配，氣熱則熱，氣寒則寒，氣升則升，
　氣降則降，氣行則行，氣滯則滯，如果鬱火氣盛於血者，方可用單香附散，抑氣散，
　加木香，檳榔，枳殼，行氣開鬱，若氣亂則調，氣冷則溫，氣虛則補，男女一般，
　陽生則陰自長，氣耗則血亦涸，豈可專耗其氣哉。 }
加減方：
</pre>
<pre data-sec="p">
編號：經產023
方名：芎歸六君子湯
提要：痰阻經遲
出處：
主治：治經水後期，其來濇少，形體肥盛。{體肥而經水後期濇少者，氣虛而痰滯於經絡也。}
組成：當歸、芎藭、人參、白朮、茯苓、甘草、橘紅、半夏，加薑煎。 
方義：此足太陰厥陰藥也，二陳治其痰滯，參朮補其氣虛，[氣行則痰行] 芎歸活其經血。
加減方：
</pre>
<pre data-sec="p">
編號：經產024
方名：連附四物湯
提要：熱鬱經遲
出處：丹溪
主治：治經水過期，紫黑成塊。{紫血熱也，黑熱甚也，過期而成塊，氣滯也，
　或風冷乘之也，若淡白者，虛也，或挾痰停水以混之也，
　如煙塵豆汁屋漏水混漏水混濁模糊者，溼痰也。 }
組成：四物湯 [見血門] 加香附黃連。
方義：此手少陰手足厥陰藥也，四物以益陰養血，加黃連以清血熱，香附以行氣鬱。
加減方：
　四物加芩朮湯，{亦名溫六合湯。 } 治經水過多，{黃芩抑陽，白朮補脾，脾能統血。 }
　四物加芩黃湯，治經水適斷，五心煩熱，經來色黑，或如豆汁，{或如豆汁，
　熱兼溼也，芩連苦燥溼而寒勝熱。 } 四物加梔連為熱六合湯，加薑附為寒六合湯，
　加陳朴為氣六合湯，加羌艽為風六合湯，皆婦病與經產通用之藥也。
</pre>
<pre data-sec="p">
編號：經產025
方名：固經丸
提要：血熱崩漏
出處：良方
主治：治經行不止，及崩中漏下，紫黑或塊。{衝任為經脈之海，若無損傷，則陰陽和平，
　血氣調適矣，其勞動過度，損傷臟腑，衝任之氣虛，不能約制經血，故經多漏下，
　或由陰虛陽搏，為熱所乘，致傷衝任，血得熱則妄行也，脈數疾小為順，大者為逆，
　紫黑成塊者，熱甚而反兼水化，非寒也，玉機微義曰：血得寒則凝，既行而紫黑，
　故知非寒也。 }
組成：龜板 [炙四兩] 、芍藥 [酒炒] 、黃蘗 [酒炒三兩] 、黃芩 [炒二兩]
　、香附 [童便酒炒] 、樗皮 [炒兩半] ，酒丸。
方義：此足少陰厥陰藥也，經多不止者，
　陰虛不足以制包絡之火，故越其常度也，崩中漏下者，虛而挾熱也，紫黑成塊者，
　火極似水也，黃芩清上焦之火，黃蘗瀉下焦之火，龜板芍藥滋陰而養血，
　皆壯水以制陽光也，香附辛以散鬱，樗皮濇以止脫。
加減方：
</pre>
<pre data-sec="p">
編號：經產026
方名：升陽舉經湯
提要：勞傷崩漏
出處：東垣
主治：治崩漏，身熱自汗，短氣，倦怠懶食。{此由勞傷所致。 }
組成：補中益氣湯 [見氣門] 、
　加白芍、黑梔子、薑三片，棗二枚煎。
方義：此足太陰陽明藥也，補中湯以益氣升陽，
　退熱收汗，加芍藥以和血斂陰，黑梔以清熱止血
加減方：又東垣蘭室祕藏，升陽舉經湯，
　黃耆、當歸、白朮、 [　各三錢] 羌活、防風、藁本、 [各二錢] 獨活、附子、 [炮]
　甘草、[炙各錢半] 人參、熟地、川芎、 [各一錢] 細辛、 [六分] 桃仁、
　[十個去皮尖研] 紅花、肉桂、 [盛夏勿用] 芍藥 [各五分] ，每服三錢，漸加至五錢，
　治經水不止。 {原文曰：如右尺脈按之空虛，是氣血俱脫，大寒之證，輕手其脈數疾，
　舉指弦緊或澀，皆腸脫之證，陰火亦亡，見熱證於口鼻眼，或渴，
　此皆陰躁陽欲先亡也，當溫之舉之，升之燥之，當大升浮氣血，切補命門之下脫也。}
</pre>
<pre data-sec="p">
編號：經產027
方名：如聖散
提要：止崩漏
出處：
主治：治崩漏不止 {凡非時血行，淋瀝不已，謂之漏下，忽然暴下如山崩然，謂之崩中，
　有五色以應五臟。 }
組成：棕櫚 [燒] ，烏梅 [一兩] ，黑薑 [兩半] ，為末，每服二錢，
　烏梅湯下。
方義：此足厥陰藥也，濇能止血，故用棕櫚，酸能收斂，故用烏梅，溫能守中，
　故用乾薑，黑能止血，{水勝火也} 故並煅用。
加減方：
</pre>
<pre data-sec="p">
編號：經產028
方名：牡丹皮散
提要：血瘕良方
出處：
主治：治血瘕。{瘕者瘀血凝聚而成也，伏於隱僻之處，盤結膠固，非攻伐之不易平也。 }
組成：丹皮、桂心、歸尾、延胡索 [三分] 、牛膝、赤芍藥、莪朮 [六分] 、三稜 [四分] ，
　水酒各半煎。
方義：此足厥陰藥也，桂心、丹皮、赤芍、牛膝、以行其血，三稜、莪朮、
　歸尾、延胡、以行其血中氣滯，氣中血滯，氣血週流，則結者散矣。
加減方：
</pre>
<pre data-sec="p">
編號：經產029
方名：正氣天香散
提要：氣滯經阻
出處：紺珠
主治：治一切諸氣，氣上湊心，心胸攻築，脇肋刺痛，月水不調。{婦人多憂鬱，
　故氣病為多，氣為血配，氣滯則血亦不能行，故月候不調也。 }
組成：香附 [八錢] 、烏藥
　[二錢] 、陳皮、蘇葉 [一錢] 、乾薑 [五分] ，每五六錢煎。
方義：此手太陰足厥陰藥也烏藥陳皮，專入氣分而理氣，香附紫蘇，能入血分而行氣，
　引以乾薑，使入氣分，兼入血分，用諸辛溫以解鬱散肝，令氣調而血和，則經行有常，
　自無痛壅之患。
加減方：
</pre>
<pre data-sec="p">
編號：經產030
方名：抑氣散
提要：氣盛於血
出處：嚴氏
主治：治婦人氣盛於血，變生諸證，頭暈膈滿。{凡人血氣和平，則無諸疾，苟血少氣多，
　壅於胸膈則滿，上攻於頭則暈矣。 }
組成：香附 [四兩] 、陳皮 [二兩] 、茯神、甘草
　[炙一兩] 為末，每服二錢。
方義：此手太陰少陽藥也，經曰：高者抑之，香附能散鬱氣，
　陳皮能調諸氣，茯神能安心氣，甘草能緩逆氣，氣得其平，則無亢害之患矣，
　若鬱甚者，當於理氣門中諸方選用，不必泥此。{昂按：氣盛於血，固當抑氣，
　若過用行氣之藥，則真氣耗散，陰水愈盛，而成氣血兩虛矣，
　是方平和為可常服用滋血之藥，使陰血充足，而陽火自平，亦正治之一法，
　蓋補其不足，即所以制其有餘也。 }
加減方：
</pre>
<pre data-sec="p">
編號：經產031
方名：固下丸
提要：溼熱帶下
出處：子和
主治：治赤白帶下。{帶下起於風寒溼熱所傷，入於胞中，或中經脈，流入臟腑，陰虛陽竭，
　榮氣不升，衛氣下陷，滯於下焦奇經之分，因帶脈而得名，故曰帶，赤者屬血，
　白者屬氣，其狀如涕，相連而下，言帶者，亦病形也，有溼熱流滯下焦者，
　有肝腎陰淫溼勝者，有驚恐而木乘土位，濁液下流者，或思想無窮，而為白淫者，
　或餘經溼熱，屈滯於小腹之下者，病本雖殊，皆為氣血虛損，榮衛累滯，
　而成其標一也。 }
組成：樗皮 [兩半] 、白芍 [五錢] 、良薑 [煅黑] 、黃蘗 [煅黑三錢] ，
　粥丸米飲下。
方義：此足少陰厥陰藥也，陳來章曰：樗皮苦燥溼，寒勝熱，濇固下，
　故赤白帶因於溼熱者，用之為君，{古方有蒼蘗樗皮，側柏樗皮，芩柏樗皮，
　芩朮樗皮等丸，隨證加香芎歸芍薑芷及星夏等藥。 } 芍藥之酸，斂陰氣，收下溜為臣，
　良薑之熱以散寒溼，黃蘗之寒，以祛熱溼，並炒黑以止血收脫為佐使也。
加減方：
</pre>
<pre data-sec="p">
編號：經產032
方名：當歸煎丸
提要：虛熱帶下
出處：嚴氏
主治：治赤白帶下，腹中痛，不飲食，羸瘦。{此血虛有熱之證，法當涼補，脈訣云，
　崩中日久為白帶，漏下多時骨髓枯，崩久則血少，復亡其陽，故白滑之物，下漏不止。}
組成：當歸、熟地黃、阿膠 [炒] 、續斷、白芍藥 [炒] 、赤芍藥 [炒] 、牡蠣
　[煅粉一兩] 、地榆 [炒黑三錢] 醋糊丸，米飲下
方義：此足少陰厥陰藥也，歸、芍、熟地、
　續斷、阿膠，補肝滋腎以治血虛，牡蠣、地榆、清熱收脫，以止帶下，赤芍酸寒，
　能散惡血，去瘀所以生新，散之所以收之也。
加減方：
</pre>
<pre data-sec="p">
編號：經產033
方名：白芷散
提要：風溼帶下
出處：良方
主治：治赤白帶滑脫不禁。{良方曰：帶下由於風寒溼熱所傷，傷肝經者，色青如泥，
　傷心經者，色赤如津，傷肺經者，色白如涕，傷脾經者，黃如爛瓜，傷腎經者，
　黑如衃血}
組成：白芷 [一兩] 、海螵蛸 [二個煆] 、胎髮 [一錢煆] ，為末，酒調下二錢。
方義：此足陽明少陰厥陰藥也，白芷辛溫燥溼而祛風，烏鰂 [即海螵蛸] 鹹溫收溼而和血，
　髮者血之餘，補陰消瘀，煅黑又能止血也。
加減方：
</pre>
<pre data-sec="p">
 救急良方
　 {人之以疾病死而得終其天年者，雖不幸猶幸也，乃有暴橫之遭，
　 大如縊溺砒蠱蛇犬之傷，小如骨哽刀斧湯火之害，坐視其轉死而莫之能救者多矣，
　 茲取簡便良方以備緩急，倘用此而救活一命，于人心獨無恔乎。 }
</pre>
<pre data-sec="p">
篇名：救急良方
 暴死
　凡人涎潮于心，卒然倒仆，急扶入暖室，扶策正坐，用火炭沃醋，
　使醋氣衝入病人鼻中，良久自甦，或搗韭菜汁灌鼻中，或用皁角末吹入鼻中，
　得嚏則醒，倉卒無藥，急于中穴及兩足大拇指一韭葉許，各灸三五壯，即活，
　凡人卒然昏倒，身冷無痞，此名氣厥，{亦名中氣，若身溫有痰者，則名中風。 }
　但扶正坐，氣順即安，或用皁角末吹鼻令嚏亦佳，凡冬月中寒卒倒，身強口噤，
　手足厥冷，如無醫藥，當濃煎薑湯灌之，凍死有氣者，以灰炒熱盛囊中，熨其心頭，
　冷即易之，若遽以火烘，冷與火爭必死，浴以熱湯亦死，或用薑汁熱酒各半溫服，
　凡暑月道中中熱卒死，以路上熱土圍臍，令人尿其中即活，薑湯童便乘熱皆可灌之，
　或用熱土大蒜等分，搗水灌之，或置日中，或令近火，以熱湯灌之即活，
　切勿飲以冷水，反臥冷地，正如凍死人若遽近火即死。
</pre>
<pre data-sec="p">
篇名：救急良方
縊死
　急令手裹衣物緊塞穀道，抱起解繩，安放正平，揪髮向上，揉其項痕捻圓喉管，
　腳踹兩肩，以兩管吹氣入耳內，或刺雞冠熱血滴口中，男用雌，女用雄，鼻即氣轉，
　或再屈伸其手足，將手摩之，或氣不接，將腰打三四拳，或以皁角末搐鼻，
　切不可割斷繩索雖旦至暮，身冷猶可活。
</pre>
<pre data-sec="p">
篇名：救急良方
溺死
　急倒提出水，用牛一頭，令橫臥，以腹合牛背上，牽牛徐行，令吐出腹中之水，
　以老薑擦牙即活，口噤者攪開，橫一筋于牙間，使水得出，如無牛以鍋覆地，
　將溺人臍對鍋臍，俯臥，以手托其頭，水出即活，或俯臥凳上腳後稍高，蘸鹽擦臍中，
　待其水自流出，或用皁角末綿裹納下部，出水即活，切忌火烘，逼寒入內不救。
</pre>
<pre data-sec="p">
篇名：救急良方
 魘死
　如原有燈，即得，切忌火照，但痛咬其腳跟，或咬大拇指而唾其面，
　或以皁角末吹入鼻中，得嚏即醒。
</pre>
<pre data-sec="p">
篇名：救急良方
中毒
　凡中蠱毒，令嘗白礬不濇，食黑豆不腥，即是中毒，可濃煎石榴皮汁飲之，
　或熱茶化膽礬半錢，探吐出惡毒，或米飲調鬱金末三錢令下，凡中砒霜毒，
　急飲以人溺及人糞汁，或搗烏桕樹根葉汁，或藍汁，令服，或刺羊血熱服，
　或取生螺研冷水服，中鹽滷毒，縱飲生豆腐漿解之，中諸菌蕈毒，及蠱蜞入腹，
　黃土和水飲下之，綠豆湯，甘草湯，能解百毒。
</pre>
<pre data-sec="p">
篇名：救急良方
服鉛粉
　以麻油調蜂蜜，加飴糖與服。
</pre>
<pre data-sec="p">
篇名：救急良方
 蛇蟲犬咬傷
　凡毒蛇傷，急于傷處上下緊縛，使毒不散走，隨浸糞缸內，食蒜飲酒令飽，
　使毒不攻心，或礬石甘草等分，冷水服二三錢，更搗蒜敷患處，加艾圓灸之，
　此法兼治百蟲毒螫，又方，五靈脂一兩，雄黃五錢。 酒調服，滓敷患處，
　又方貝母為末，酒調盡醉飲之，頃久酒自傷處為水流出，候水盡，以藥渣敷瘡上，
　垂死可活，凡蜈蚣傷，取大蜘蛛放傷處，吸去其毒，即投蜘蛛於水中，
　令吐毒以全其命，又方，生雞血傅之，又法，鹽水洗凈，雞涎或糞塗之，壁虎咬，
　用桑柴灰水煎數沸，濾濃汁，調白礬末塗之，蠍子螫，用白礬半夏等分，醋調塗之，
　{外臺曰：凡遇一切毒螫之物，不得起惡念向之，亦不得殺之，若輒殺之，後必遭螫，
　慎之。 } 凡瘋狗咬傷，急用番木鱉半個，碎切，斑蝥七個，去頭翅足，若過一日，
　加一個，糯米一撮，慢火炒脆，去斑蝥，取米研末，好酒調服，取下惡物，多日凶者，
　頭上有紅髮三根，拔去之，若仍凶，腹內有狗聲者，再加木鱉一個，斑蝥廿一枚，
　如前製法與服，後以黃連甘草解之，三月不可聽鑼鼓聲，再發則難治，
　終身不得食羊犬肉，稍輕者急于無風處捏去惡血，孔乾者針刺出血，
　用小便或鹽湯洗凈，搗蔥貼上，若常犬咬者，洗凈血水，用虎骨煆研敷患處，
　或爛嚼杏仁敷之。
</pre>
<pre data-sec="p">
篇名：救急良方
湯泡傷
　雞子清調大黃末塗之，炒黃蘗末亦可，一法以冷燒酒澆淋甚妙。
</pre>
<pre data-sec="p">
篇名：救急良方
刀斧傷
　剉海螵蛸末敷之，血立止，古壙石灰為末傅之亦佳，金瘡血出不止，用蠶蛾炒為末敷之
</pre>
<pre data-sec="p">
篇名：救急良方
骨哽
　凡魚骨哽，食棷欖即下，如無鮮者，用棷欖核磨水飲之，{橄欖木作舟楫，
　魚觸著即死，物之相畏有如此者。 } 又貓涎亦能下魚骨哽，凡雞骨哽，用野苧根搗爛，
　如龍眼大，雞湯化下，如魚骨哽，魚湯化下，豬骨哽，用犬弔一足，取其涎，
　徐徐嚥下，或用硼砂井華水洗化下，或醋煎威靈仙嚥下，[或加砂糖。 ]
　或雞冠子煎湯嚥下。 {凡治哽之法，可以類推，如鷓鶿獺掌治魚哽，磁石治針哽，
　髮灰治髮哽，虎犬治骨哽，亦各從其類也。 }
</pre>
<pre data-sec="p">
篇名：救急良方
誤吞銅鐵金銀
　但多食肥肉，自隨大便而出，吞針者煮蠶豆同韭菜食，針與菜自從大便出，誤吞銅者，
　食荸薺茨菇即化。
</pre>
<pre data-sec="p">
篇名：救急良方
吞髮繞喉不出
　取自亂髮，燒灰，白湯調下一錢。
</pre>
<pre data-sec="p">
篇名：救急良方
頰車開不能合
　醉之睡中，用皁角末，吹其鼻，嚏透自合。
</pre>
<pre data-sec="p">
篇名：救急良方
呃逆不止
　用紙撚刺鼻中，得嚏即止。
</pre>
<pre data-sec="p">
篇名：救急良方
 舌脹滿口
　刺雞冠血，浸紙撚蘸萞麻油燃薰，又法以生蒲黃塗之，或加乾薑末。
</pre>
<pre data-sec="p">
篇名：救急良方
 乳蛾喉痹
　凡乳蛾水漿不入者，先用皁角末點破，再取杜牛膝汁，和醋含嚥，又法，艾葉搗汁，
　口含良久，腫自消，冬月無葉，掘根用之，又喉閉者，取山豆根汁含嚥即開，
　有藥不能進者，急取病人兩臂，捋數十次，使血聚大指上，以髮繩紮住指拇，
　針刺指甲，縫邊出血，如放痧一般，左右手皆然，其喉即寬。
</pre>
<pre data-sec="p">
篇名：救急良方
霍亂絞腸痧
　以針刺其手指近甲處一分半許，出血即安，仍先自兩臂捋下，令惡血聚于指頭後刺之。
</pre>
<pre data-sec="p">
篇名：救急良方
鼻衂不止
　亂髮燒灰存性，細研水服，併吹入鼻中，又白芨末新汲水調下，又紙數十層，水浸溼，
　安頂中，以火熨之，紙乾立止，又用線紮中指中節，左孔出血，紮左指，右孔出血，
　紮右指，兩孔出血則俱紮之，又以大蒜搗餅貼足心。
</pre>
<pre data-sec="p">
篇名：救急良方
蟲入耳中
　用貓尿滴耳中，蟲即出。{以生薑插貓鼻，貓即尿。 }
</pre>
<pre data-sec="p">
篇名：救急良方
跌打損傷
　韭汁和童便飲，散其瘀血，骨折者，蜜和蔥白搗勻，厚封，酒調白芨末二錢服。
</pre>
<pre data-sec="p">
篇名：救急良方
產後血暈
　扶坐，燒炭沃醋，或燒舊漆器，令煙入其口鼻即甦。
</pre>
<pre data-sec="p">
篇名：救急良方
產後子腸不收
　醋三分，冷水七分，和噀產婦面，一噀一縮，三噀即收，又法以萞麻子十四粒，
　去殼搗膏，塗頂心即收，收即去之，又法皁角末吹鼻中，嚏作立止。
</pre>
<pre data-sec="p">
篇名：勿藥元詮
　 {人之有生，備五官百骸之軀，具聖知中和之德，所係非細也，不加葆攝，恣其戕傷，
　 使中道而夭橫，負天地之賦畀，辜父母之生成，不祥孰大焉，故內經曰：
　 聖人不治已病治未病，夫病已成而後藥之，譬猶渴而穿井，𩰚而鑄兵，不亦晚乎，
　 茲取養生家言，淺近易行者，聯錄數則，以聽信者之修持，又將飲食起居之禁忌，
　 撮其大要，以為縱恣者之防範，使人知謹疾而卻病，不猶勝于修藥而求醫也乎。 }
內經，上古天真論曰：上古之人，法于陰陽，和于術數，{保生之法。 } 食飲有節，
　起居有時，不妄作勞，故能形與神俱，而終盡其天年，度百歲乃去，今時之人不然也，
　以酒為漿，以妄為常，醉以入房，以欲竭其精，以耗損其真，不知持滿，{恐傾之意}
　不時御神，務快於心，逆於生樂，起居無節，故半百而衰也，夫上古聖人之教下也，
　虛邪賊風，避之有時，恬淡虛無，真氣從之，精神內守，病安從來。
</pre>
<pre data-sec="p">
篇名：勿藥元詮
 調息，調息一法，貫徹三教，大之可以入道，小用可以養生，故迦文垂教，以視鼻端， 
　自數出入息，為止觀初門，莊子南華經曰：至人之息以踵，大易隨卦曰：
　君子以嚮晦入宴息，王龍溪曰：古之至人，有息無睡，故曰嚮晦入宴息，宴息之法，
　當向晦時，耳無聞，目無見，四體無動，心無思慮，如種火相，似天元神元氣，
　停育相抱，真意綿綿，{老子曰：綿綿若存} 開閤自然，與虛空同體，
　故能與虛空同壽也，世人終日營擾，精神困憊，夜間靠此一睡，始彀一日之用，
　一點靈光，盡為後天濁氣所掩，是謂陽陷於陰也。
</pre>
<pre data-sec="p">
篇名：勿藥元詮
 調息之法，不拘時候，隨便而坐，平直其身，縱任其體，不倚不曲，解衣緩帶，
　{腰帶不寬，則上下氣不流通。 } 務令調適，口中舌攪數遍，微微呵出濁氣，
　{不得有聲} 鼻中微微納之，或三五遍，或一二遍，有津嚥下，叩齒數通，舌抵上腭，
　唇齒相著，兩目垂簾，令朧朧然，漸次調息，不喘不粗，或數息出，或數息入，
　從一至十，從十至百，攝心在數，勿令散亂，如心息相依，雜念不生，則止勿數，
　任其自然，坐久愈妙，若欲起身，須徐徐舒放手足，勿得遽起，能勤行之，靜中光景，
　種種奇特，直可明心悟道，不但養身全生而已也，調息有四相，呼吸有聲者風也，
　守風則散，雖無聲而鼻中濇滯者喘也，守喘則結，不聲不滯而往來有形者氣也，
　守氣則勞，不聲不滯出入綿綿，若存若亡，神氣相依，是息相也，息調則心定，
　真氣往來，自能奪天地之造化，息息歸根，命之蒂也。
</pre>
<pre data-sec="p">
篇名：勿藥元詮
 蘇子瞻養生頌曰：已飢方食，未飽先止，散步逍遙，務令腹空，當腹空時，即便入室， 
　不拘晝夜，坐臥自便，惟在攝身，使如木偶，常自念言，我今此身，若少動搖，
　如毫髮許，便墮地獄，如商君法，如孫武令，事在必行，有死無犯，又用佛語，
　及老聃語，視鼻端自數出入息，綿綿若存，用之不勤，數至數百，此心寂然，
　此身兀然，與虛空等，不煩禁制，自然不動，數至數千，或不能數，則有一法，
　強名曰隨，與息俱出，復與俱入，隨之不已，一旦自住，不出不入，忽覺此息，
　從毛竅中，八萬四千，雲蒸雨散，無始以來，諸病自除，諸障自滅，自然明悟，
　{定能生慧} 譬如盲人，忽然有眼，此時何用求人指路，是故老人，言盡於此。
</pre>
<pre data-sec="p">
篇名：勿藥元詮
 小週天，先要止念身心澄定，面東跏坐，{平坐亦可，但前膝不可低，腎子不可著物。
　} 呼吸平和，用三昧印，{掐無名指，右掌加左掌上。 } 按於臍下，叩齒三十六通，
　以集身神，赤龍攪海，內外三十六遍，{赤龍舌也，內外，齒內外也。 }
　雙目隨舌轉運，舌抵上腭，靜心數息，三百六十週天畢，待神水滿，漱津數遍，
　用四字訣，{撮抵閉吸也，撮提穀道，舌抵上腭，目閉上視，鼻吸莫呼。 }
　從任脈撮過穀道，到尾閭以意運送，徐徐上夾脊中關，漸漸速些，閉目上視，
　鼻吸莫呼，撞過玉枕，{頸後骨} 將目往前一忍，直轉崑崙，[頭頂] 倒下鵲橋，
　[舌也] 分津送下重樓，入離宮，[心也] 而至氣海，[坎宮丹田] 略定一定，
　復用前法，連用三次，口中之津，分三次嚥下，所謂天河水逆流也，靜坐片時，
　將手左右擦丹田一百八下，連臍抱住，放手時將衣被圍住臍輪，勿令風入，{古云，
　養得丹田暖暖熱，此是神仙真妙訣。 } 次將大指背擦熱，拭目十四遍，去心火，
　擦鼻三十六遍，潤肺，擦耳十四遍，補腎，擦面十四遍，健脾，雙手掩耳鳴天鼓，
　徐徐將手往上，即朝天揖，如此者三，徐徐呵出濁氣四五口，收清氣，雙手抱肩，
　移筋換骨，數遍，擦玉枕關二十四下，擦腰眼一百八下，擦足心各一百八下。
</pre>
<pre data-sec="p">
篇名：勿藥元詮
　道經六字訣，呵呼呬噓吹嘻，每日自子至巳為六陽時，面東靜坐，不必閉窗，
　亦不令風入，叩齒三十六通，舌攪口中，候水滿時，漱鍊數遍，分三口嘓嘓嚥下，
　以意送至丹田，微微撮口，念呵字，呵出心中濁氣，念時不得有聲，反損心氣，
　即閉口鼻吸清氣以補心，吸時亦不得聞吸聲，但呵出令短，吸入令長，如此六次，
　再念呼字六遍以治脾，再念呬字六遍以治肺，再念噓字六遍以治肝，
　再念嘻字六遍以治三焦客熱，再念吹字六遍以治腎，並如前法，謂之三十六小週天也。
　{詩曰：春噓明目木扶肝，夏至呵心火自閑，秋呬定收金氣潤，冬吹惟要坎中安，
　三焦嘻卻除煩熱，四季長呼脾化食，切忌出聲聞口耳，其功尤勝保神丹。 }
</pre>
<pre data-sec="p">
篇名：勿藥元詮
 一秤金訣曰：一吸便提，氣氣歸臍，一提便嚥，水火相見，不拘行住坐臥，舌攪華池， 
　抵上腭，候津生時，漱而嚥下，嘓嘓有聲，{人一身之水皆鹹，惟舌下華池之水甘淡，
　又曰：嚥下嘓嘓響，百脈自調勻。 } 隨於鼻中吸清氣一口，
　以意目力同津送至臍下丹田，略存一存，謂之一吸，隨將下部輕輕如忍便狀，
　以意目力從尾閭提起上夾脊雙關，透玉枕，入泥丸，[腦宮] 謂之一呼，周而復始，
　久行精神強旺，百病不生。
</pre>
<pre data-sec="p">
篇名：勿藥元詮
　金丹秘訣曰：一擦一兜，左右換手，九九之功，真陽不走，戍亥二時，
　陰盛陽衰之候一手兜外腎，一手擦臍下，左右換手，各八十一，半月精固，久而彌佳。
</pre>
<pre data-sec="p">
篇名：勿藥元詮
　李東垣曰：夜半收心靜坐片時，此生發週身元氣之大要也。
</pre>
<pre data-sec="p">
篇名：勿藥元詮
　積神生氣，積氣生精，此自無而之有也，鍊精化氣，鍊氣化神，練神還虛，
　此自有而之無也。
</pre>
<pre data-sec="p">
篇名：勿藥元詮
髮宜多梳，面宜多擦，目宜常運，耳宜常彈，{閉耳彈腦，名鳴天鼓。 } 舌宜抵腭，
　齒宜數叩，津宜數嚥，濁宜常呵，背宜常暖，胸宜常護，腹宜常摩，穀道宜常撮，
　肢節宜常搖，足心宜常擦，皮膚宜常乾，沐浴 [即擦摩也] 大小便，宜閉口勿言。
</pre>
<pre data-sec="p">
篇名：勿藥元詮
　諸傷，久視傷血，久臥傷氣，久坐傷肉，久立傷骨，久行傷筋，暴喜傷陽，暴怒傷肝， 
　窮思傷脾，極憂傷心，過悲傷肺，多恐傷腎，喜驚傷膽，多食傷胃，醉飽入房，
　傷精竭力，勞作傷中，春傷於風，夏為飡泄，夏傷於暑，秋為痎瘧，秋傷於溼，
　冬必欬嗽，冬傷於寒，春必病溫，夜寢語言，大損元氣，故聖人戒之。
</pre>
<pre data-sec="p">
篇名：勿藥元詮
 風寒傷，沐浴臨風，則病腦風痛風，飲酒向風，則病酒風漏風，勞汗暑汗當風，
　則病中風暑風，夜露乘風，則病寒熱，臥起受風，則病痹厥，衣涼冒冷，則寒外侵，
　飲冷飡寒，則寒內傷。{人惟知有外傷寒，而不知有內傷寒，訛作陰證非也，
　凡冷物不宜多食，不獨房勞為然也，周揚俊曰：房勞未嘗不病陽證頭痛發熱是也，
　但不可輕用涼藥耳，若以曾犯房勞，便用溫藥，殺人多矣，
　昂按：諸書從未有發明及此者，世醫皆罕知之，周子此論，可謂有功於世矣。 }
　早起露首跣足，則病身熱頭痛，納涼陰室，則病身熱惡寒，多食涼水瓜菓，
　則病泄痢腹痛，夏走炎途，貪涼食冷，則病瘧痢。
</pre>
<pre data-sec="p">
篇名：勿藥元詮
　溼傷，坐臥溼地，則病痹厥癘風，衝風冒雨，則病身重身痛，長著汗衣，
　則病麻木發黃，勉強涉水，則病腳氣攣痹，飢餓澡浴，則病骨節煩痛，汗出見溼，
　則病痤疿。 {痤癤也，音堅平聲}
</pre>
<pre data-sec="p">
篇名：勿藥元詮
　飲食傷，經曰：飲食自倍，腸胃乃傷，膏梁之變，足 [能也] 生大疔，膏梁之疾，
　消癉痿厥，飽食太甚，筋脈橫解，腸澼為痔，飲食失節，損傷腸胃，始病熱中，
　末傳寒中，怒後勿食，食後勿怒，醉後勿飲冷，{引入腎經，則有腰腳腫痛之病。 }
　飽食勿便臥，飲酒過度，則臟腑受傷，肺因之而痰嗽，脾因之而倦怠，胃因之而嘔吐，
　心因之而昏狂，肝因之而善怒，膽因之而忘懼，腎因之而爍精，膀胱因之而溺赤，
　二腸因之而泄瀉，甚則勞嗽失血，消渴黃疸，痔漏癰疽，為害無窮，鹹味能瀉腎水，
　損真陰，辛辣大熱之味，皆損元氣，不可多食。
</pre>
<pre data-sec="p">
篇名：勿藥元詮
　色慾傷，男子二八而天癸至，女人二七而天癸至，交合太早，斲喪天元，乃殀之由，
　男子八八而天癸絕，女人七七而天癸絕，精血不生，入房不禁，是自促其壽算，
　人身之血，百骸貫通，及慾事作，撮一身之血，至於命門，化精以泄，{人之受胎，
　皆稟此命火以有生，故莊子曰：火傳也，不知其盡也。 } 夫精者神倚之，如魚得水，
　{神必倚物，方有附麗，故關尹子曰：精無人也，神無我也，楞嚴經曰：火性無我，
　寄於諸緣。 } 氣依之如霧覆淵，不知節嗇，則百脈枯槁，交接無度，必損腎元，
　外雖不泄，精已離宮，定有真精數點，隨陽之痿而溢出，如火之有煙燄，
　豈能復返於薪哉。
</pre>
